p 


TE III 


“ 


XX AMŽIAUS 
AUKSO FONDAS 


Garsiosios Isabel Allende trilogijos „Dvasių 
namai“, „Fortūnos duktė“, „Portretas sepi- 


ja“ antroji knyga lietuvių kalba! 


„Fortūnos dukters“ herojės Eliza ir panelė 
Roza dvasiškai artimos autorei tiek savo be- 
atodairišku siekimu meilės, tiek tragiška 
patirtimi. Panelės Rozos Somers įdukrinta 
pamestinukė Eliza taip ir nesužino, kad ji 
priklauso Somersų giminei. Apsvaigusi nuo 
pirmosios meilės, ji pabėga iš namų, slapčia 
triume plaukia į Kaliforniją ieškoti savo my- 
limojo, išvykusio prasidėjus aukso karštli- 
gei, ir ten, patyrusi begalę nuotykių, paga- 
liau suranda savo tikrąją meilę... 


„Visą kelią tūkstantį kartų svarstė, ar būtų 
galėjusi išvengti tos alinančios aistros, su- 
griovusios jai gyvenimą, ar per tas kelias 
trumpas akimirkas būtų galėjusi pasukti į 
šalį ir išsigelbėti, tačiau kiekvienąsyk, apie 
tai pagalvojusi, tardavo sau, kad jos likimas 


buvo nulemtas jau amžių pradžioje.“ 


„Jos nuomone, meilė jai atsieina pernelyg 
brangiai, tad geriau jos visiškai vengti, bet 
per pastaruosius kelerius metus, gyvenant 
drauge su Tao Čienu, širdies gilumoje įvyko 
kažin kokios permainos, ir staiga ji suprato, 
jog meilės — lygiai kaip ir geismo — neįma- 


noma išvengti.“ 

Ik ieikiūnas gimsta turėdamas kokį nepaprastą sugebėjimą, o Eliza 
Somers gana anksti atskleidė esanti apdovanota dviem: puikia uosle 
ir puikia atmintimi. Pirmasis pravertė duonos kąsniui užsidirbti, 
o antrasis padėjo įsiminti gyvenimą, kad ir nelabai tiksliai, blogiau- 
siu atveju pasitelkiant poetinę astrologo vaizduotę. Viskas, kas pasi- 
miršta, atrodo kaip ir nebūta, tačiau tikrų ir tariamų prisiminimų 
buvo tiek daug, lyg ji būtų nugyvenusi du gyvenimus. Dažnai ji saky- 
davo savo ištikimam bičiuliui išminčiui Tao Čienui, kad jos atmin- 
tis — tai nelyginant laivo triumas, kur jiedu pažino vienas kitą, — 
didelis ir tamsus, pilnutėlis dėžių, statinių ir maišų, kimšte prikimštas 
įvairiausių jos gyvenimo įvykių. Sąmoningai būdavo nelengva ką nors 
aptikti tame maišale, tad visada, kaip mokydavo Mama Fresija mie- 
lais vaikystės vakarais, leisdavosi ten per miegus, pamažu dylant tik- 
rovės apribams, lyg rašalu nubrėžtiems plonytėmis linijomis. Įženg- 
davo į sapnų pasaulį daugelkart išvaikščiotu taku ir grįždavo labai 
atsargiai, kad nuo ryškios sąmonės šviesos nesueižėtų trapūs vaizdi- 
niai. Ji pasitikėjo tuo metodu, kaip kiti kad pasitiki skaičiais, ir taip 
ištobulino atmintį, jog sugebėdavo išvysti panelę Rozą, palinkusią 
prie Marselio muilo dėžės, jos pirmojo lopšio. 

— Negali būti, kad tu tai prisimintum, Eliza. Naujagimiai — lyg 
kačiukai, nei ką jaučia, nei prisimena, — sakydavo panelė Roza 
tais retais atvejais, kai jiedvi apie tai prašnekdavo. 

Šiaip ar taip, ta moteris topazo spalvos suknele ir vėjo plaiksto- 
mais palaidais plaukais, žvelgianti į ją iš aukštybių, buvo įstrigusi 
Elizos atmintin, ir ji niekada nesutiko su kitokiais savo kilmės 


aiškinimais. 

— Tavo, kaip ir mūsų, gyslomis teka anglų kraujas, — užtikrino 
panelė Roza, kai ji buvo tokio amžiaus, kad jau galėjo šį tą suvok- 
ti. — Tik va, kažkam iš britų kolonijos šovė į galvą įkišti tave krai- 
telėn, o kraitelę pastatyti prie Britų importo ir eksporto bendrovės du- 
rų. Be abejo, tas žmogus žinojo, kad mano brolis Džeremis yra 
geros širdies, ir numanė, jog tave priglobs. Tuo metu aš stačiai iš 
proto krausčiausi, kaip norėjau vaiko, ir Viešpats man tave at- 
siuntė, idant įdiegčiau tau tvirtus protestantų tikėjimo ir anglų 
kalbos pagrindus. 

— Tu anglė? Vaikeli, mesk iš galvos tas pasakas, iš plaukų tu 
grynų gryniausia indėnė, kaip ir aš, — šeimininkei nusisukus, at- 
remdavo Mama Fresija. 

Elizos gimimas buvo draudžiama tema namuose, ir mergytė 
priprato prie tos paslapties. Apie tai, kaip ir apie kitus keblius 
dalykus, ji neužsimindavo Rozai ir Džeremiui Somersui girdint, 
bet užtat pakuždomis aptardavo viską virtuvėje su Mama Fresija, 
kuri amžinai tvirtindavo radus ją muilo dėžėje, tuo tarpu panelės 
Rozos versija tolydžio gražėjo, kol ilgainiui virto fėjų pasaka. Pa- 
sak jos, kontoroje aptikta kraitelė buvusi nupinta iš dailiausių 
gluosnio vytelių ir išklota batistu, jos marškinėliai buvę išsiuvinėti 
kryželiu, vystyklėliai apkraštuoti Briuselio nėriniais, be kita ko, ji 
buvusi apsiausta audinių kailinukais — neregėtas daiktas Čilėje. 
Vėliau prisidėjo šešios auksinės monetos, įrištos į šilkinę nosinę, 
ir angliškai parašytas laiškelis, kuriame paaiškinta, jog mergytė, 
nors ir nesantuokinė, esanti iš labai geros šeimos, tačiau Eliza 
savo akimis kaip gyva nieko nematė. Ir audinių kailinukai, ir mo- 
netos, ir laiškelis dingo be pėdsakų, ir apie jos gimimą neliko 
jokių liudijimų. Vis dėlto Mamos Fresijos aiškinimai labiau atiti- 
ko jos prisiminimus: vasaros pabaigoje vieną rytą atidarę duris, 
prie slenksčio jie aptikę dėžę, o joje — naujagimę mergytę. 

— Jokių audinių kailinukų ir jokių auksinių monetų. Aš pati ten 
buvau ir puikiai prisimenu. Tirtėjai susupta į vyrišką megztą lie- 
menę, nebuvai nė suvystyta, todėl visa apsidirbusi. Apsisnarglia- 
vusi, raudona kaip virtas omaras, o galvytė apėjusi pūkeliais lyg 
kukurūzų plaušeliais. Va tokia tu buvai. Mesk iš galvos tas pasakas, 

negimei karalaite, — neatlyždavo moteriškė, — ir jei tuomet tavo 
plaukai būtų buvę tokie pat juodi kaip dabar, ponai būtų išmetę 
dėžę į šiukšlyną. 

Šiaip ar taip, visi pritarė, jog mergytė gimė tūkstantis aštuoni 
šimtai trisdešimt antrųjų metų kovo penkioliktą dieną, lygiai po 
pusantrų metų Somersams atvykus į Čilę, ir todėl buvo nutarta tą 
datą laikyti jos gimimo diena. Visa kita buvo ir liko painus prieš- 
tarų kamuolys, ir Eliza galiausiai tarė sau, jog neverta švaistyti jė- 
gų stengiantis jį išnarplioti, nes kad ir kokia būtų tiesa, nieko jau 
nebeatitaisysi. Svarbiausia yra tai, kaip gyveni šiame pasaulyje, o 
ne tai, kaip į jį atėjai, sakydavo ji Tao Čienui ilgų ilgiausius jų 
nuostabios draugystės metus, tačiau jis nesutikdavo su ja, neįsteng- 
damas įsivaizduoti, kad jo gyvenimas galėtų būti atsijęs nuo bega- 
linės virtinės protėvių, perdavusių jam ne tik fizines ir protines 
savybes, bet ir kaip paveldą palikusių karmą. Jo likimas, jo įsitiki- 
nimu, esąs nulemtas anksčiau gyvenusių giminaičių veiksmų, to- 
dėl jam pridera pagerbti juos kasdiene malda ir jų bijoti, kai jie 
pasirodo pamėkliškais rūbais reikalauti to, kas jiems priklauso. 
Tao Čienas galėdavo vardyti visus savo prosenius ligi pačių toli- 
miausių ir garbiausių proproprosenelių, mirusių daugiau nei prieš 
šimtmetį. Aukso karštligės metais jam labiausiai rūpėjo grįžti į 
Kiniją, kad artimieji jį palaidotų gimtajame kaime tarp savųjų, 
priešingu atveju jo siela amžinai klajosianti nerasdama vietos sve- 
timoje šalyje. Eliza, savaime suprantama, buvo linkusi tikėti ištai- 
giąja kraitele — nė vienam sveiko proto žmogui nepatiktų ateiti į 
pasaulį paprasčiausioje muilo dėžėje, — tačiau, nenorėdama nusi- 
žengti tiesai, negalėjo su tuo sutikti. Apdovanota medžioklinio 
šuns uosle, ji puikiai prisiminė pirmuosius gyvenime užuostus 
kvapus, prisiminė, jog kvepėjo anaiptol ne švarutėlėmis batisti- 
nėmis paklodėmis, bet veikiau dvokė vilna, vyrišku prakaitu ir 
tabaku. Paskiau prisiminė, jog bjauriai smirdėjo ožiu. 

Eliza augo žvelgdama į Ramųjį vandenyną iš savo įtėvių namų 
balkono. Pastatytas netoli uosto ant vienos Valparaiso kalvos, pa- 
mėgdžiojant tuomet Londone itin madingą stilių, namas vis dėlto 


turėjo būti pritaikytas prie Čilės kraštovaizdžio, klimato bei gyve- 

nimo ir iš esmės pertvarkytas, tad rezultatas pasirodė nei šioks, 
nei toks. Vidiniame kieme nelyginant kokie gyvi augliai viena po 
kitos radosi savotiškos belangės kalėjimo durimis, kur Džeremis 
Somersas laikė vertingiausią bendrovės turtą, kuris būtų akimoju 
dingęs iš uosto sandėlių. 

— Tai vagių šalis, jokiame pasaulio krašte bendrovei nereikia 
išleisti tiek pinigų prekėms saugoti, kiek šičia. Viską išgrobsto ne- 
naudėliai, o tai, ką pavyksta išsaugoti nuo vagišių, žiemą užlieja 
vanduo, vasarą sudega nuo karščių arba pražūva per žemės drebė- 
jimus, — sakydavo jis kiekvienąsyk, vidiniame namų kieme nuo 
mulų nukraunant naujai atgabentus pundus. 

Ilgas valandas sėdėdama prie lango ir skaičiuodama horizonte 
išneriančius laivus bei banginius, Eliza pagaliau nusikratė min- 
ties, jog jos motina — išsigimėlė, sugebėjusi ją pamesti ir palikti 
pliką vienos kovo dienos nemalonei, ir įsiteigė, kad jos tėvai nu- 
skendo jūroje, sudužus laivui. Savo dienoraštyje ji užsirašė, jog 
žvejys aptiko ją paplūdimyje tarp sudužusio laivo liekanų, susupo 
į savo megztą liemenę ir paliko anglų kvartale prie didžiausio na- 
mo. Metams bėgant, ji priėjo prie išvados, jog ta istorija visiškai 
nebloga: jūra teikia jai šiek tiek poetiškumo ir mįslingumo. Jeigu 
vandenynas nuslūgtų, atsidengtų bekraštė drėgno smėlio dyku- 
ma, nusėta sirenomis ir dūstančiomis žuvimis, sakydavo Džonas 
Somersas, Džeremio ir Rozos brolis, išraižęs visas pasaulio jūras 
ir vaizdingai nupasakojęs, kaip kapų tyloje slūgstąs vanduo ir stai- 
ga grįžtąs baisinga banga, viską šluodamas iš kelio. Siaubas, saky- 
davo jis, nors nuo vandens bent jau galite suspėti pasprukti ant 
kalvų, tuo tarpu, kilus žemės drebėjimui, bažnyčių varpai gaudžia 
skelbdami nelaimę, o visi ropščiasi iš griuvėsių. 

Tuo metu, kai namuose atsirado mergytė, Džeremis Somersas 
buvo trisdešimties ir stengėsi užsitikrinti ateitį Britų importo ir eks- 
porto bendrovėje. Prekybininkų ir bankininkų aplinkoje turėjo gerą 
vardą: jo žodis ir rankos paspaudimas prilygo pasirašytam sandė- 
riui, o tai labai svarbu tvarkant finansinius reikalus, juoba kad 
praslenka mėnesių mėnesiai, kol vertybiniai popieriai atsiduria 


kitapus vandenyno. Džeremiui Somersui, neturinčiam jokio tur- 

to, geras vardas buvo brangesnis už gyvybę. Aukodamasis jis var- 
gais negalais užsitikrino neblogą padėtį tolimame Valparaiso uos- 
te ir visų mažiausiai troško, kad, įsibraudamas į gražiai surikiuotą 
gyvenimą, įprastą tvarką sutrikdytų naujagimis, tačiau, namuose 
atsiradus Elizai, negalėjo jos nepriglausti, nes jam pritrūko ryžto 
pasipriešinti pamačius, jog sesuo Roza kaip tikra motina prisirišo 
prie mažylės. 

Roza tuo metu buvo vos dvidešimties, bet jau moteris su pra- 
eitimi, tad turėjo kuo mažiausiai galimybių ištekėti už gero vyro. 
Kita vertus, viską nuodugniai apsvarsčiusi, ji nutarė, kad netgi ge- 
riausiu atveju vedybos jai neduotų jokios naudos, o, gyvendama 
su broliu Džeremiu, ji mėgavosi tokia laisve, kokios niekada ne- 
būtų suteikęs jai vyras. Roza susitvarkė savo gyvenimą ir nesibai- 
mino senmergės vardo, priešingai, buvo nutarusi elgtis taip, kad 
jai pavydėtų visos ištekėjusios moterys, nepaisydama tuo metu 
vyravusios nuomonės, jog, atsižadėjus motinos ar žmonos vaid- 
mens, moterims kaip sufražistėms ima želti ūsai, tačiau ji norėjo 
vaikų, ir tai buvo vienintelis jos širdies skausmas, kurio ji nepajė- 
gė numaldyti netgi pasitelkusi valią ir vaizduotę. Kartais sapnuo- 
davo kraujais užlietas savo kambario sienas, kraujais aptaškytas 
lubas, kraujo prisigėrusį kilimą ir save pačią vidury kambario, nuo- 
gą, susivėlusiais plaukais nelyginant pamišėlę, begimdančią sala- 
mandrą. Atsibusdavo klykdama iš siaubo ir visą dieną vaikščioda- 
vo kaip nesava, nesugebėdama pamiršti to košmaro. Džeremis 
žiūrėdavo į ją nerimaudamas dėl jos nervų ir jausdamasis kaltas, 
jog išvežė ją taip toli nuo Anglijos, nors nejučia egoistiškai džiaug- 
davosi tokiu jųdviejų gyvenimu. Kadangi niekad jam nesmilktelė- 
davo širdin mintis vesti, Rozos dėka išsisprendė namų ūkio ir 
santykių su aplinkiniais rūpesčiai, du svarbiausi dalykai, susiję su 
jo darbu. Sesuo išlygindavo jo intravertišką vienišiaus prigimtį, 
todėl jis ramiai pakęsdavo jos staigias nuotaikų permainas ir ne- 
apgalvotas išlaidas. Kai, atsiradus Elizai, Roza panoro ją pasiimti, 
Džeremis nedrįso priešintis ar reikšti niekingas abejones ir, nors 
ir kaip stengėsi nuo jos atsiriboti, galantiškai pralaimėjo visas ko- 


vas, pradedant pačia pirmąja — dėl mergytės vardo. 

— Pakrikštysime ją Eliza, mamos vardu, ir duosime jai savo pa- 
vardę, — nusprendė Roza, vos tik pamaitinusi ją, išmaudžiusi ir 
susupusi į švarią palutę. 

— Nieku gyvu, Roza! Kaip tu manai, ką pasakys žmonės? 

— Tuo pasirūpinsiu aš pati. Žmonės sakys, kad esi šventasis, 
Džeremi, priglobdamas vargšę našlaitę. Nėra nieko blogesnio, kaip 
neturėti vaikų. Ką aš daryčiau, jei neturėčiau tokio brolio kaip 
tu? — atsiliepė ji, žinodama, kad brolis bijo menkiausios senti- 
mentalumo apraiškos. 

Apkalbų buvo neįmanoma išvengti, tačiau Džeremiui Somersui 
teko su tuo susitaikyti, kaip jis susitaikė su tuo, jog mergytė turės jo 
motinos vardą, pirmaisiais gyvenimo metais miegos sesers kamba- 
ryje ir namuose kels triukšmą. Roza paskleidė neįtikėtiną pasaką 
apie prašmatnią pintinę, nežinia kieno paliktą prie Britų importo ir 
eksporto bendrovės raštinės slenksčio, tačiau niekas ja nepatikėjo ir, 
antra vertus, negalėjo apkaltinti jos paslydus, nes matydavo kas sek- 
madienį giedant per pamaldas anglikonų bažnyčioje, be to, ir jos 
laibas liemuo prieštaravo visiems anatomijos dėsniams, tad paleido 
kalbas, jog vaikelis — Džeremio santykių su kokia blogos šlovės mo- 
terimi rezultatas, todėl, girdi, ir auginą mergytę kaip savo vaiką. 
Džeremis nė nesistengė neigti piktų gandų. Jį apskritai trikdė protu 
nesuvokiamas vaikų elgesys, tačiau Eliza sugebėjo jį užkerėti. Nors 
ir nenorėjo prisipažinti, jam patikdavo žiūrėti, kaip pavakare ji Žai- 
džia prie jo kojų, kai jis, sėdėdamas krėsle, skaito laikraštį. Jiedu 
nerodė vienas kitam savo jausmų: Džeremis tiesiog sustingdavo pri- 
reikus paspausti kam ranką, mintis artimiau pabendrauti su kitu 
žmogumi jam keldavo siaubą. 


Kai kovo penkioliktą Somersų namuose pasirodė kūdikis, Ma- 
ma Fresija, virėja ir podraug ūkvedė, pareiškė, kad jiems reikėtų 
mergytės nusikratyti. 

— Jeigu jau motina ją pametė, vadinasi, ji prakeikta, ir būtų 
geriausia prie jos nė neprisiliesti, — tarė, bet niekaip negalėjo pa- 


veikti savo ponios nusistatymo. 

Vos Roza paėmė ją ant rankų, mergytė praplyšo klykti, sukel- 
dama ant kojų namus ir tampydama visiems nervus. Nesugebė- 
dama jos nutildyti, panelė Roza ištraukė komodos stalčių, pa- 
darė lyg ir lopšį, užklojo apklotais ir išlėkė ieškoti žindyvės. Ne- 
trukus grįžo drauge su moteriške, kurią parsivedė iš turgaus: nė 
įsižiūrėti į ją nespėjo, kuo greičiausiai ją pasamdė, vos pamačiu- 
si po palaidinuke liumpsint dideliausias krūtis. Buvo tai menko 
proto sodietė, atsinešusi drauge ir savo kūdikėlį, vargšą vaikelį, 
tokį pat suskretusį kaip ji pati. Vaikui teko ilgokai mirkti šilta- 
me vandenyje, kad nuo užpakaliuko atšoktų nešvarumai, o mo- 
teriškei — panirti į kubilą su šarmuotu vandeniu, kad utėlių ne- 
beliktų. Abiem vaikams, Elizai ir žindyvės sūneliui, įsimetė dieg- 
liukai ir toks baisus viduriavimas, jog ir šeimos gydytojas, ir 
vokietis vaistininkas abu nuleido rankas. Neištvėrusi kūdikių 
verksmo, — o verkė jie ne tik iš bado, bet ir iš skausmo ir nevil- 
ties, — panelė Roza irgi apsiverkė. Trečią dieną pagaliau norom 
nenorom įsikišo Mama Fresija. 

— Argi nematote, jog tos moteriškės pienas sugižęs? Nusipirki- 
te ožką mažei maitinti ir pagirdykite ją cinamonų arbata, kitaip 
nebesulauks penktadienio, — suniurzgė ji. 

Tuo metu panelė Roza tik vos vos keverzojo ispaniškai, tačiau 
suprato žodį „ožka“, nusiuntė vežėją nupirkti ožkos, o žindyvę 
atleido. Kai tik vežėjas atvedė ožką, indėnė pakišo Elizą stačiai po 
pritvinkusiu tešmeniu, pašiurpus panelei Rozai, niekad nemačiu- 
siai tokio pasibjaurėtino reginio. Šiaip ar taip, šiltas pienas ir ci- 
namonų arbata veikiai pataisė padėtį: mergytė nustojo verkti, iš- 
miegojo septynias valandas pagret ir atsibudo čepsėdama lūpytė- 
mis — lyg ką čiulpdama. Po kelių dienų iš pažiūros atrodė romi 
kaip visi sveiki kūdikiai, ir buvo aišku, jog priauga svorio. Susivo- 
kusi, jog, ožkai subliovus kieme, Eliza ima uosti ieškodama spe- 
nio, panelė Roza nupirko žinduką. Nenorėjo, kad mergytė už- 
augtų persiėmusi nei šiokia, nei tokia mintimi, jog ožka — jos 
motina. Diegliukai buvo viena iš nedaugelio negalių, kuriomis vai- 
kystėje sirgo Eliza, nuo visų kitų, vos tik joms pasireiškus, išgydy- 


davo Mama Fresija savo žolelėmis ir užkeikimais, kaip išgydė ir 

nuo šiurpaus afrikinių tymų užkrato, kurį užvežė Valparaisan grai- 
kas jūreivis. Visą tą laiką, kol grėsė pavojus, Mama Fresija kasnakt 
uždėdavo Elizai ant bambutės gabalą šviežios mėsos ir stipriai ap- 
rišdavo raudonos flanelės skiaute, kad apsaugotų nuo užkrato. 

Vėliau, metams bėgant, panelė Roza pavertė Elizą savo žaislu. 
Ištisas valandas mėgaudamasi mokydavo ją šokti ir dainuoti, skai- 
tydavo eiles, kurias mergytė lengvai išmokdavo atmintinai, pin- 
davo jai kasas ir puošdavo, tačiau tą pačią akimirką, kai tik prasi- 
manydavo kokią kitą pramogą ar suskausdavo galvą, siųsdavo vir- 
tuvėn pas Mamą Fresiją. Eliza užaugo tarp panelės Rozos siuvamojo 
kambario ir galinių kiemų, viename namo gale kalbėdama angliš- 
kai, o kitame — ispanų ir savo žindyvės, mapučių genties indėnės, 
kalbų kratiniu, kartais išsipusčiusi ir apsiavusi kaip karalaitė, o 
kartais basa ir tik prisijuosusi našlaitės prikyšte žaisdama su višto- 
mis ir šunimis. Panelė Roza vesdavosi ją į savo muzikinius vakarė- 
lius, karieta veždavosi į geriausią cukrainę gerti šokolado, apsi- 
pirkti arba pažiopsoti į laivus krantinėje, tačiau kartais kaip nie- 
kur nieko kelias dienas pagret kažką rašydavo į savo paslaptingus 
sąsiuvinius arba skaitydavo romanus, nė nepagalvodama apie savo 
globotinę. Sukirbėjus sąžinės kirminui, puldavo jos ieškoti, api- 
berdavo ją bučiniais, privaišindavo skanėstais ir, vėl išpuošusi ne- 
lyginant lėlę, veždavosi į miestą. Stengėsi suteikti jai kaip galima 
platesnį išsilavinimą, nevengdama ir panelei deramų dalykų. Kar- 
tą, kai, nenorėdama mokytis skambinti pianinu, Eliza padūko iš 
įsiūčio trypti kojomis, panelė Roza griebė ją už rankos ir, nelauk- 
dama vežėjo, tempte nutempė pašlaitėn į vienuolyną, esantį už 
dvylikos kvartalų nuo namų. Ten, ant nedegtų plytų sienos, virš 
sunkių, geležimi kaustytų ąžuolinių durų, buvo užrašas nuo drus- 
kingų vėjų išblukusiomis raidėmis: Ramestinukų prieglauda. 

— Dėkok mano broliui ir man, jog tave priglaudėme. Sičia atsi- 
duria visi nesantuokiniai vaikai ir pamestinukai. Gal ir tu čia no- 
rėtum? 

Mergytė, netardama nė žodžio, papurtė galvą. 

— Tuomet būtų geriau mokytis skambinti pianinu, kaip ir dera 


padoriai mergaitei. Ar supratai? 

Eliza išmoko skambinti be jokio ypatingo talento ir įsijautimo, 
tačiau, būdama drausminga mokinė, dvylikos metų jau sugebėjo 
akompanuoti panelei Rozai per muzikinius vakarėlius. Nors kar- 
tais ilgą laiką ir neprieidavo prie pianino, niekada nepamiršo to, 
ko buvo išmokusi, ir po kelerių metų sugebėjo užsidirbti duonos 
kąsnį klajojančiame viešnamyje — panelei Rozai niekada neding- 
telėjo mintis į galvą, jog šitaip gali praversti jos pamokos, kai ji 
stengėsi mokyti mergaitę tauraus muzikos meno. 

Po daugelio metų vieną tykią pavakarę gerdama kinišką arbatą 
ir šnekučiuodama su savo bičiuliu Tao Čienu dailiame, jųdviejų 
puoselėjamame sode, Eliza padarė išvadą, jog toji keistuolė anglė 
buvo gera motina ir jog ji turinti jai būti dėkinga už suteiktas 
nevaržomos vidinės laisvės erdves. Mama Fresija buvo antroji jos 
vaikystės atrama. Įsikibusi į plačius juodus sijonus, sekiodavo iš 
paskos, jai vokiantis po namus, ir vesdavo iš proto begaliniais klau- 
sinėjimais. Taip pat išmoko sekti indėnų padavimus bei mitus, 
pažinti gyvių ir jūros ženklus, dvasių įpročius ir sapnų pranašys- 
tes, taipgi virti valgį. Turėdama neregėtą uoslę, užsimerkusi at- 
skirdavo žoleles, prieskonius ir kitus priedus ir įsimindavo kaip 
juos vartoti, kaip atmintinai išmokdavo eilėraščius. Ilgai netrukus 
nustojo būti mįslė ir įmantriausi Mamos Fresijos patiekalai, ir 
panelės Rozos skanutėliai kepiniai. Eliza turėjo nepaprastų gabu- 
mų virėjauti: septynerių metų galėjo nė kiek nesišlykštėdama nuo 
karvės liežuvio nunerti odą, išdarinėti vištą, vienu atsikvėpimu 
išminkyti tešlą dvidešimčiai įdarytų pyragų ir valandų valandas 
gliaudyti pupeles, tuo pat metu išsižiojus klausyti, kaip Mama Fre- 
sija pasakoja žiaurius indėnų padavimus ir savaip spalvingai dėsto 
šventųjų gyvenimus. 

Roza su broliu Džonu buvo neperskiriami nuo pat mažumės. 
Žiemą ji prasimanydavo pramogą megzdama kapitonui liemenes 
ir puskojines, o jis stengdavosi iš kiekvienos kelionės jai parvežti 
pilnutėlius lagaminus dovanų ir dideliausias dėžes knygų, kurių 
ne viena pakliūdavo į rakinamą Rozos spintą. Džeremis, kaip na- 
mų Šeimininkas ir šeimos galva, turėjo teisę atplėšti sesers laiš- 


kus, skaityti jos dienoraštį ir reikalauti jos baldų antrųjų raktų, 


DVIDEŠIMTO AMŽIAUS AUKSO FONDAS 15 


bet niekad nerodė tokių ketinimų. Džeremio ir Rozos santykiai 
namuose buvo grindžiami rimtumu, nors juodu siejo maža kas 
bendra, nebent abipusė priklausomybė, kartais veikiau primenanti 
kruopščiai slepiamą neapykantą. Džeremis apmokėdavo būtiniau- 
sius Rozos pirkinius, tačiau neišleisdavo nė skatiko jos užgaidoms 
tenkinti ir neklausinėdavo, iš kur ji gauna pinigų įvairiems niek- 
niekiams, manydamas, kad jų duoda Džonas. Roza, priešingai, 
veiksmingai ir elegantiškai tvarkė namų ūkį, visada kruopščiai pa- 
teikdama sąskaitas, nors ir nevargindama jo nereikšmingomis 
smulkmenomis. Ji turėjo gerą skonį ir įgimtą žavesį, mokėjo pa- 
gražinti jųdviejų gyvenimą ir visa savo esybe neigė tame krašte 
itin paplitusią nuomonę, jog vyras be šeimos — tai potencialus 
nedorėlis. 

— Tokia jau vyro prigimtis — būti nežabotam; moteriai, priešin- 
gai, skirta rūpintis moralinėmis vertybėmis ir gražiu elgesiu, — 
sakydavo Džeremis Somersas. 

— Ak brolau! — juokaudavo Roza. — Mudu puikiai žinome, jog 


iš prigimties aš labiau nežabota už tave. 


Jakobas Todas, garbios išvaizdos rudaplaukis pačiu gražiausiu pa- 
mokslininko balsu, kada nors girdėtu tame krašte, išlipo iš laivo 
Valparaise tūkstantis aštuoni šimtai keturiasdešimt trečiaisiais me- 
tais su trimis šimtais Biblijų ispanų kalba. Niekas nesistebėjo jį ma- 
tydamas: buvo vienas iš daugelio misionierių, kurie klajojo po pa- 
saulį skelbdami protestantų tikėjimą. Tačiau jis keliavo skatinamas 
anaiptol ne religinio pašaukimo, bet veikiau smalsumo ir nuotykių 
ieškodamas. Iš prigimties pagyrūnas ir ūžautojas, padauginęs alaus 
Londone savo klube prie lošimo stalo kirto lažybų, jog galįs parda- 
vinėti Biblijas bet kuriame planetos krašte. Draugai užrišo jam akis, 
įsuko gaublį, ir jis pirštu dūrė į vieną Ispanijos karalystės koloniją, 
pasimetusią pasaulio apačioje, kur įsilinksminę jo draugužiai nė ne- 
įtarė ką nors gyvenant. Netrukus jis sužinojo, kad žemėlapis pase- 
nęs, kad kolonija daugiau nei prieš trisdešimt metų išsikovojusi ne- 


priklausomybę ir dabar garsinasi kaip Čilės Respublika, katalikų 

šalis, kur protestantų idėjoms užtvertas kelias, bet jau buvo sukirsta 
lažybų, ir jis nebuvo nusiteikęs trauktis. Buvo viengungis, nesusijęs 
su niekuo nei širdies dalykais, nei profesiniais ryšiais ir beregint 
susižavėjo ta neįprasta kelione. Turint galvoje, jog žygis per du van- 
denynus pareikalaus trijų mėnesių į vieną pusę ir dar trijų — į kitą, 
projektas atrodė ilgalaikis. Džiaugsmingai sveikinamas bičiulių, iš- 
pranašavusių jam tragišką galą nuo katalikų rankų tame nežinoma- 
me laukiniame krašte, ir finansiškai remiamas Britų ir užsienio Bibli- 
jos draugijos, aprūpinusios jį knygomis ir bilietu, jis pradėjo ilgą ke- 
lionę laivu per vandenyną Valparaiso uosto link. Laimėtų lažybas, 
jei išparduotų visas knygas ir per metus laiko sugrįžtų atgal, vežinas 
pirkėjų pasirašytais kvitais. Bibliotekos saugyklose perskaitė Čilę 
lankiusių įžymių žmonių, jūreivių ir pirklių laiškus, iš kurių aiškėjo, 
kad ten gyvena daugiau nei milijonas metisų, o kraštovaizdis stulbi- 
na įspūdingais kalnais, pajūrio skardžiais, derlingais slėniais, neįžen- 
giamomis giriomis ir amžinais ledynais. Pasak kraštą lankiusių žmo- 
nių, Čilė garsėjanti didžiausiu religiniu nepakantumu visame Ame- 
rikos žemyne. Ir vis dėlto, pasiryžę skleisti protestantizmą, doringi 
misionieriai, nemokėdami nė žodžio nei ispanų, nei vietinių indė- 
nų kalba, nusigavo į pačius pietus, kur žemynas baigiasi salų virtine. 
Daugelis mirė iš bado, sušalę arba, kaip įtariama, buvo savo parapi- 
jiečių suėsti. Miestuose jų laukė ne ką geresnis likimas. Čiliečiams 
šventas svetingumo jausmas buvo stipresnis už religinį nepakantu- 
mą, ir jie mandagiai leisdavo skelbti Dievo žodį, bet veik jų nesi- 
klausydavo. Jeigu ir ateidavo į kokio atklydusio protestantų pasto- 
riaus pamokslą, elgdavosi taip, lyg būtų užsukę pažiūrėti kokio regi- 
nio, mėgaudamiesi neįprasta mintimi, jog būsią palaikyti eretikais. 
Visa tai neišmušė iš vėžių Jakobo Todo, nes buvo atvykęs parduoti 
biblijų, o ne skelbti protestantų tikėjimo. 

Tos pačios bibliotekos saugyklose sužinojo, kad tūkstantis aš- 
tuoni šimtai dešimtaisiais metais, vos pasiskelbusi nepriklauso- 
ma, Čilė atvėrė duris imigrantams, kurie plaukė šimtais, kurda- 
miesi tame siaurame ankštame ruože, nuo vieno iki kito galo 
skalaujamame Ramiojo vandenyno. Anglai mikliai susikrovė turtą 


versdamiesi prekyba ir laivininkyste; daugelis atsivežė šeimas ir 

apsiliko. Sudarė nedidelę valstybėlę valstybėje su savo papro- 
čiais, bažnyčiomis, laikraščiais, klubais, mokyklomis ir ligoni- 
nėmis, tačiau įsikūrė taip gražiai, jog, užuot sukėlę kokių įtari- 
mų, pagarsėjo kaip gero išsiauklėjimo pavyzdys. Valparaise ap- 
sistojo britų laivynas laivybai Ramiajame vandenyne užtikrinti, 
ir taip per mažiau nei dvidešimt metų varganas apleistas so- 
džius, koks buvo paskelbus Respubliką, virto svarbiu uostu, kur 
nuleisdavo inkarą burlaiviai, pro Horno kyšulį keliaujantys iš 
Atlanto vandenyno, o vėliau — garlaiviai, plaukiantys Magelano 
sąsiauriu. 

Išvargęs keliauninkas nustebo, prieš akis pasirodžius Valparai- 
sui. Uoste stovėjo daugiau nei šimtas laivų, kurių stiebuose plaiks- 
tėsi pusės pasaulio valstybių vėliavos. Kalnai snieguotomis viršūnė- 
mis dunksojo taip arti, jog atrodė lyg išnėrę stačiai iš jūros, mėlyno 
kaip rašalas vandens, iš kur sklido kvaitulingas sirenų aromatas. Ja- 
kobas Todas niekad nesužinojo, kad po ta pažiūrėti nepaprasta ra- 
mybe slūgso ištisas miestas nuskendusių ispanų burlaivių ir kalnai 
patriotų griaučių, karaliaus vietininko kareivių įstumtų gelmėn su 
akmens luitu prie kojų. Laivas nuleido inkarą įlankoje tarp tūkstan- 
čių žuvėdrų, virpulingais sparnais skrodžiančių orą ir krykiančių iš 
bado. Bangose sūpavosi begalė valčių, kai kurios jų pilnutėlės dar 
gyvų, beviltiškai žiopčiojančių dideliausių jūrinių ungurių ir ešerių. 
Valparaisas, kaip sakė jam žmonės, — Ramiojo vandenyno prekybos 
centras, jo sandėliuose kalnai metalo, avių ir lamų vilnos, grūdų ir 
odų visoms pasaulio rinkoms. Keliolika valčių gabeno keleivius ir 
krovinius iš laivo į žemyną. Atsidūręs prieplaukoje tarp jūreivių, 
krovikų, keleivių, asilų ir vežimų, Jakobas Todas pamatė didingų 
kalnų pusračiu supamą miestą, tokį pat tankiai gyvenamą ir purviną 
kaip ir daugelis garsingų Europos miestų. Ankštos gatvės, apstaty- 
tos mediniais ir nedegtų plytų namais, kuriuos menkiausias gaisras 
per kelias valandas galėjo paversti pelenais, jam pasirodė didžiausia 
architektūros nesąmonė. Dviejų nuengtų arklėkų traukiamu veži- 
maičiu su visais lagaminais ir dėžėmis nukako į Anglų viešbutį. Pra- 
važiavo pro dailius pastatus, išrikiuotus aplink aikštę, kelias neiš- 
vaizdžias' b4žmyčias ir Aenaaukščius namus dideliuose soduose bei 

daržuose. Suskaičiavo bene šimtą kvartalų, bet netrukus susivokė, 
jog miestas apgauna akį, jog tai stačiai gatvelių ir skersgatvių labirin- 
tas. Tolumoje pastebėjo žvejų kvartalą, vandenyno vėjų perpučia- 
mas lūšneles ir padžiautus tinklus nelyginant milžiniškus voratin- 
klius, o dar toliau — derlingus laukus, vaismedžių sodus ir daržus. 
Aplink važinėjo tokios pat šiuolaikiškos kaip Londone karietos, už- 
daros ir atviros, puskarietės, fiakrai ir ekipažai, bet pačiame miesto 
centre slinko vilkstinės apdriskusių berniūkščių varomų mulų, dar- 
dėjo jaučių traukiami vežimai. Gatvių sankryžose, siaučiami pulkų 
benamių šunų ir kudakuojančių vištų, vienuoliai ir vienuolės rinko 
išmaldą vargšams. Jis matė maišais ir krepšiais nešinas moteris su 
įsikibusiais į sijonus vaikais, basas, bet apsirišusias galvą juodomis 
skaromis, ir daugybę amžinai dykų vyrų su kūginėmis skrybėlėmis 
ant galvų, tupinčių prie slenksčio arba plepančių vieni su kitais. 
Praslinkus valandai, Jakobas Todas jau sėdėjo elegantiškame 
Anglų viešbučio salone ir, rūkydamas juodas egiptietiškas cigare- 
tes, atvežtas iš Kairo, sklaidė gerokai pasenusį anglišką žurnalą. 
Lengvai atsiduso: atrodo, jog nebus sunku apsiprasti ir, deramai 
tvarkydamas savo išteklius, galės gyventi beveik lygiai taip pato- 
giai kaip Londone. Belaukiant, kol kas nors prieis jo aptarnauti, — 
regis, šiame krašte niekas per daug neskubėjo, — prisiartino Džo- 
nas Somersas, to burlaivio, kuriuo jis atplaukė, kapitonas. Tai bu- 
vo kresnas tamsiaplaukis vyriškis nugairintu it bato oda veidu, 
puikavęsis neprilygstamo gėrovo, mergišiaus ir nenuilstamo lošė- 
jo kortomis bei kauliukais šlove. Jiedu artimai susidraugavo ir sma- 
ginosi lošdami ištisas naktis atviroje jūroje ir tomis audringomis 
žvarbiomis dienomis, kai pačiuose pasaulio pietuose lenkė Hor- 
no kyšulį. Džonas Somersas priėjo drauge su išblyškusiu vyriškiu 
dailiai pakirpta barzda, juodai apsirengusiu nuo galvos iki kojų. 
Pristatė jį kaip savo brolį Džeremį, nors sunku būtų buvę surasti 
du tokius skirtingus žmones. Džonas atrodė įsikūnijusi sveikata ir 
jėga, buvo atlapaširdis, triukšmingas ir malonus, tuo tarpu jo brolis 
veikiau panėšėjo į amžinos žiemos spąstuosna pakliuvusį vaiduoklį. 
Buvo iš tų žmonių, kurie visada atrodo taip, lyg čia jų nebūtų, 
pagalvojo Jakobas Todas, iš tų, kuriuos sunku įsiminti, nes neturi 

ryškių bruožų. Nelaukdami pakvietimo, be jokių ceremonijų abu 
atsisėdo prie jo stalo, kaip svetur susitikusių kraštiečių kad įpras- 
ta. Galiausiai priėjo padavėja, ir kapitonas Somersas užsakė butelį 
viskio, o jo brolis paprašė arbatos darkyta kalba, britų išgalvota 
bendravimui su tarnais. 

— Kas gero namie? — paklausė Džeremis. Jis kalbėjo tyliai, be- 
veik pakuždomis, šiek tiek manieringai, vos krutindamas lūpas. 

— Jau trys šimtai metų, kai Anglijoje nieko neatsitinka, — atsa- 
kė kapitonas. 

— Atleiskite, kad esu toks smalsus, pone Iodai, bet aš mačiau, 
kaip jūs atvykote į viešbutį, ir netyčia pastebėjau jūsų bagažą. Man 
regis, jūs atsivežėte keletą dėžių su užrašu „Biblijos“... Gal aš klystu? 

— Tikra tiesa, ten Biblijos. 

— Niekas mums nepranešė, jog siunčiamas dar vienas pas- 
torius... 

— Tris mėnesius drauge praleidome kelionėje, ir niekad man 
netoptelėjo mintis, kad jūs — pastorius, pone Todai! — sušuko 
kapitonas. 

— Tiesą pasakius, aš ne pastorius, — atsakė Jakobas Todas ir, 
stengdamasis nuslėpti gėdos raudonį, išpūtė cigaretės dūmų ka- 
muolį. 

— Vadinasi, misionierius. Ko gero, ketinate keliauti į Ugnies 
Žemę. Patagonijos indėnai tikrai subrendę krikštui. Araukanus 
galite pamiršti, bičiuli, jie jau katalikų naguose, — išdėstė Džere- 
mis Somersas. 

— Tų araukanų gal dar liko saujelė, — pridūrė jo brolis. — Tie 
žmonės stačiai nesitveria nelindę į mirtį. 

— Tai buvo patys žiauriausi Amerikos indėnai, pone Todai. Di- 
duma žuvo grumdamiesi su ispanais. Jie buvo žmogėdros. 

— Pjaustydavo gyvus belaisvius, — pridūrė kapitonas, — labiau- 
siai mėgo šviežieną. Panašiai elgtumėmės ir mudu su jumis, jei 
kas nors išžudytų mūsų šeimas, supleškintų mūsų kaimą ir už- 
grobtų mūsų žemę. 

— Gražu, Džonai! Dabar tu stoji ginti žmogėdrų! — bjaurėda- 


masis atsiliepė jo brolis. — Šiaip ar taip, pone odai, laikau savo 

pareiga jus perspėti, kad nesikastumėte po katalikų pamatais. Ne- 
dera kurstyti čiabuvių. Tie žmonės labai prietaringi. 

— Visi kiti tikėjimai — prietarai, pone Todai. Mūsų tikėjimas 
vadinasi religija. Ar jūs žinote, jog Ugnies Žemės indėnai, patago- 
niečiai, labai skiriasi nuo araukanų? 

— Visi jie laukiniai. Juk vaikščioja pliki, gyvendami tokiame siau- 
bingame klimate, — tarė Džeremis. 

— Skelbkite jiems savo religiją, pone Todai, pažiūrėsime, ar jie 
bent išmoks mūvėti kelnėmis, — pridūrė kapitonas. 

Todas nebuvo girdėjęs blogai atsiliepiant apie tuos indėnus ir 
visų mažiausiai troško skelbti tai, kuo pats netikėjo, bet neišdrįso 
prisipažinti, kad leidosi kelionėn girtas sukirtęs lažybų. Tad mig- 
lotai atsakė, jog ketina surengti misionierių ekspediciją, tik dar 
nesusigalvojo, iš kur gavus lėšų. 

— Jei būčiau žinojęs, kad jūs, pone Todai, važiuojate skelbti 
tiems doriems žmonėms tironiško Dievo žodžio, būčiau išmetęs 
jus už borto vidury Atlanto vandenyno. 

Juos pertraukė padavėja, atnešdama viskio ir arbatos. Tai buvo 
brandi mergina krakmolytu kyku ir prijuoste, juoda suknele 
prisidengusi savo grožybes. Jai prisilenkus su padėklu rankoje, 
ore pasklido jaudinantis trintų žiedlapių ir įkaitusio lygintuvo kva- 
pas. Pastarąsias savaites nematęs moterų, Jakobas Todas sužiuro į 
ją, vienatvės liūdesio persmelktas. Džonas Somersas palaukė, kol 
mergina nueis. 

— Saugokitės, bičiuli, čilietės — lemtingos moterys, — tarė. 

— O aš taip nemanau. Jos mažos, plačių strėnų ir labai nemalo- 
naus balso, — stengdamasis neišlaistyti arbatos, atsiliepė Džere- 
mis Somersas. 

— Dėl jų jūreiviai bėga iš laivų! — sušuko kapitonas. 

— Sutinku, apie moteris nieko neišmanau. Neturiu laiko jomis 
domėtis. Gal jau pamiršai, jog turiu rūpintis reikalais ir mūsų 
seserimi? 

— Nė akimirkos nepamiršau, visada prisimenu. Matote, pone 
Todai, mūsų šeimoje esu balta varna, švaistūnas. Jeigu ne gerasis 


Džeremis... 

— "Ia mergina, man regis, ispanė, — įsiterpė Jakobas Todas, ne- 
nuleisdamas akių nuo padavėjos, tuo metu aptarnaujančios kitą 
stalą. — Du mėnesius gyvenau Madride ir mačiau daugybę tokių 
kaip ši. 

— Šičia visi susimaišę, net aukštuomenė. Be abejo, jie to nepri- 
pažįsta. Slepia indėnų kraują, lyg tai būtų koks užkratas. Aš jų 
nesmerkiu, nes indėnai laikomi suskretėliais, girtuokliais ir tingi- 
niais. Vyriausybė bando patobulinti rasę, įsiveždama iš Europos 
imigrantų. Pietuose kolonistams dykai dalijamos žemės. 

— Mėgstamiausias jų sportas — žudyti indėnus, kad galėtų už- 
grobti jų žemes. 

— Tu perdedi, Džonai. 

— Nebūtina visada juos šaudyti, galima ir nugirdyti, norint jų 
nusikratyti. Tačiau žudyti kur kas smagiau, savaime suprantama. 
Šiaip ar taip, mes, britai, pone Todai, šalinamės tų pramogų. Ze- 
mė mūsų nedomina. Kuriems galams sodinti bulves, jei galima 
susikrauti turtus nenusimaunant pirštinių? 

— Versliam Žmogui šičia netrūksta gerų progų. Šioje šalyje vis- 
kas prieš akis. Jei norite pralobti, keliaukite į šiaurę. Ten gausu 
sidabro, vario, salietros, guano... 

— Guano? 

— Paukščių mėšlo, — paaiškino kapitonas. 

— Apie tai nieko nenutuokiu, pone Somersai. 

— Ponui Todui nerūpi krautis turtus, Džeremi. Jam rūpi krikš- 
čionių tikėjimas, ar ne? 

— Protestantų bendruomenė čia didelė ir turtinga, padės jums. 
Ateikite pas mane į svečius. Trečiadieniais mano sesuo Roza ren- 
gia muzikinius vakarėlius, ir jums tai bus puiki proga užmegzti 
naudingas pažintis. Aš atsiųsiu savo karietą penktą valandą popiet 
jūsų atvežti. Maloniai praleisite vakarą, — atsisveikindamas tarė 
Džeremis Somersas. 

Rytojaus dieną, visą naktį miegojęs kaip suvystytas ir po ilgo 
pliuškenimosi vonioje nusiplovęs sielą aptekusį druskos luobą, 
vis dar siūbuojančia jūrų keliautojo eisena Jakobas Todas pa- 


traukė pasivaikščioti uosto link. Palengvėle perėjo visą pagrin- 

dinę gatvę, nutįsusią pakrante ir taip arti jūros, jog ant jo tiško 
dūžtančių bangų purslai, kavinėje išmetė kelias taureles ir pa- 
valgė turgaus smuklėje. Iš Anglijos išplaukė žvarbų žiemovidžio 
vasarį ir, kirtęs amžinuosius vandenų ir žvaigždžių tyrus, kuriuose 
taip pasiklydo, kad netgi susimaišė beskaičiuodamas savo mei- 
lės nuotykius, atvyko į pietų pusrutulį kitos negailestingos žie- 
mos pradžioje. Prieš išvykdamas nesusiprotėjo pasidomėti kli- 
matu. Įsivaizdavo, jog Čilėje karšta ir drėgna kaip Indijoje, nes 
manoma, kad tokie esą visi skurdžių kraštai, tačiau pateko į na- 
gus kiaurai smelkiančiam lediniam vėjui, keliančiam smėlio ir 
šiukšlių sūkurius. Keliskart pasiklydo vingiuotų gatvelių labirin- 
te, suko ir suko ratus, vis atsidurdamas toje pat vietoje, kur ką 
tik buvo. Kopė begaliniais laiptais išurbtomis gatvelėmis pro nei 
šiaip, nei taip stovinčius, tarytum kabančius namus, kukliai 
stengdamasis nežiopsoti pro langus į kitų žmonių gyvenimą. Už- 
klydo į panašias kaip Europoje romantiškas aikštes su dengto- 
mis pavėsinėmis, kuriose kariniai orkestrai grojo įsimylėjėliams, 
ir išvaikščiojo kuklius, mulų ištryptus skverelius. Pagrindinių 
gatvių pakraščiais augo didingi medžiai, drėkinami grioviais nuo 
kalvų srūvančio dvokiančio vandens. Prekybos zonoje taip krito 
į akis britai, jog buvo toks įspūdis, kad esi atsidūręs kitose pla- 
tumose. Daugelio krautuvių iškabos buvo anglų kalba, pro šalį 
vaikščiojo kaip Londone apsirengę kraštiečiai, netgi apsiginkla- 
vę tokiais pat juodais laidotuvininkų lietsargiais. Vos nutolus nuo 
centro, akis skaudžiai dūrė skurdas: žmonės atrodė mieguisti, 
išbadėję, slampinėjo kareiviai nudryžusiomis uniformomis, prie 
bažnyčių stypsojo elgetos. Dvyliktą valandą vieningai sugaudė 
bažnyčių varpai ir akimoju nuščiuvo triukšmas, praeiviai susto- 
jo, vyrai nusivožė skrybėles, kelios pasitaikiusios moteriškės at- 
siklaupė ir visi persižegnojo. Visa tai truko tol, kol nuskambėjo 
dvylika dūžių, ir gatvėje tuojau pat vėl prasidėjo įprastas bruz- 
desys. 


Anglai 


eks siųsta karieta viešbutin atvažiavo pusvalandžiu vėliau. 
Vežikas buvo gerokai įpylęs į gurklį, tačiau Jakobas Todas neturėjo 
kitos išeities. Žmogėnas pasuko pietų kryptimi. Dvi valandas lijo, 
ir daiktais gatvės pasidarė neišvažiuojamos, kai kur telkšojo pur- 
vynės, dengdamos pragaištingus akivarus, kur netyčia galėjo pra- 
smegti arklys. Gatvės pašaliuose lūkuriavo vaikai su jaučių jun- 
gais, pasirengę už skatiką ištraukti įklimpusias karietas, bet veži- 
kas, nors ir užsipylęs akis, sugebėjo išsilenkti duburių, ir netrukus 
arklys jau kabino įkalnėn. Atvažiavus į Linksmakalnį, kur gyveno 
diduma svetimšalių bendruomenės, miesto vaizdas staigiai pasi- 
keitė: dingo pakalnėje matyti lūšnynai ir žmonių knibždėte knibž- 
dantys namai. Karieta sustojo lomėtame kalvos šlaite prie dido- 
ko, tačiau pažiūrėti įmantraus stiliaus rūmo, stulbinančio begale 
pretenzingų bokštelių ir nereikalingų laiptų, ir apšviesto tokios 
gausybės deglų, jog sklaidėsi nakties tamsa. Duris atidarė tarnas 
indėnas, aprengtas pernelyg dukslia livrėja, paėmė iš Todo ap- 
siaustą ir skrybėlę ir nuvedė jį į erdvią svetainę, apstatytą praban- 
giais baldais, šiek tiek teatriškai atrodančiomis žalio aksomo užuo- 
laidomis, perkrautą pagražų, be sklypelio plikos sienos akims pail- 
sinti. Jis tarė sau, jog Čilėje, kaip ir Europoje, plika siena laikoma 
skurdo požymiu, ir susivokė klydęs daug vėliau, kai apsilankė či- 
liečių griežto stiliaus namuose. Paveikslai kabojo truputį pasvirę į 
priekį, kad svečiai galėtų pasigrožėti jais iš apačios, o aukštutėlės 
lubos skendėjo prieblandoje. Didelis židinys, kuriame gruzdėjo 
storos pliauskos, ir kelios gorės skleidė tokią nevienodą šilumą, 


jog kojos šalo, o galva kaito. Buvo daugiau nei dvylika svečių, visi 

apsirengę europietiškai, tarp jų šmaižiojo kelios tarnaitės, apsi- 
rengusios kaip padavėjos, su padėklais rankose. Džeremis ir Džo- 
nas Somersai žengė jo pasitikti. 

— Prašom susipažinti su mano seserimi Roza, — tarė Džeremis, 
vesdamas jį į svetainės galą. 

Ir tuomet Jakobas Todas pamatė židinio dešinėje sėdint mote- 
rį, amžinai sudrumstusią jo širdies ramybę. Roza Somers pakerė- 
jo jį iš pirmo žvilgsnio ne tiek savo grožiu, kiek pasitikėjimu savi- 
mi ir gera nuotaika. Jos elgesys neturėjo nieko bendra nei su ka- 
pitono stačiokišku šnekumu, nei su jo brolio Džeremio kokčiu 
iškilmingumu; tai buvo žaižaruojančio sąmojaus moteris, kas aki- 
mirką pasirengusi koketiškai nusijuokti. Jai prapliupus juoktis, 
akis apsiausdavo plonyčių raukšlelių tinklas, ir nežinia kodėl tai 
labiausiai žavėjo Jakobą Todą. Jis negalėjo nuspręsti, kiek jai me- 
tų, veikiausiai tarp dvidešimties ir trisdešimties, nes buvo lieme- 
ninga ir karališko stoto. Vilkėjo persikų spalvos taftine suknia, o 
iš papuošalų segėjo nebent paprastus koralų auskarus. Papras- 
čiausias mandagumas reikalavo, kad jis palinktų lyg ketindamas 
pabučiuoti ranką, tik nieku gyvu neprisiliestų jos lūpomis, tačiau 
jis pametė galvą ir nejučia pakštelėjo jai į ranką. Tas pasisveikini- 
mas buvo toks nepritinkamas, jog akimirką, kuri jiems pasirodė 
lyg amžinybė, jiedu abu stovėjo nežinodami ką daryti: jis laikė jos 
ranką tarytum žmogus, nutvėręs kardą, o ji žiūrėjo į apseilėtą rie- 
šą, nedrįsdama jo nušluostyti, kad neįžeistų svečio, kol galiausiai 
įsikišo kaip princesė išpustyta mergaitė. Tuomet Todas atsipeikė- 
jo ir atsitiesdamas pastebėjo, kaip broliai Somersai pašaipiai susi- 
žvelgė. Norėdamas užglostyti savo riktą, jis pasisuko į mergaitę, 
pabrėžtinu atidumu pasinešęs ją palenkti į savo pusę. 

— Tai Eliza, mūsų globotinė, — tarė Džeremis Somersas. 

Jakobas Todas padarė dar vieną riktą. 

— Globotinė? Ką jūs turite omeny? — paklausė. 

— Tai reiškia, kad aš nesu šeimos narė, — kantriai paaiškino 
Eliza tokiu tonu, kokiu šnekama su neišmanėliu. 

— Ne šeimos narė? 


— Jei negerai elgsiuos, mane uždarys katalikų vienuolynan. 

— Ką čia prasimanai, Eliza! Neklausykite jos, pone Todai. Vai- 
kai visko prisigalvoja. Žinoma, Eliza mūsų šeimos narė, — įsiterpė 
panelė Roza, pašokdama ant kojų. 

Eliza praleido visą dieną su Mama Fresija, ruošdamos vaka- 
rienę. Virtuvė buvo vidiniame kieme, bet panelė Roza panoro 
dengta galerija prijungti ją prie namo, idant nereiktų kaisti iš 
gėdos, patiekiant svečiams valgius ataušusius arba balandžių „pa- 
gardintus“. Ta patalpa, įjuodusi nuo riebalų ir suodžių, buvo 
neginčijama Mamos Fresijos karalystė. Niekada nešveičiama ne- 
degtų plytų asla kaip niekur nieko šmirinėjo katės, šunys, žąsys 
ir vištos; ten pat ištisą žiemą gromuliuodavo ožka, maitinusi Elizą 
savo pienu: buvo jau suvis susenusi, bet niekas nedrįso jos pa- 
aukoti Praamžiui, nes tai prilygtų motinos nužudymui. Mergai- 
tei patikdavo užmaišytos tešlos kvapas, duonkubilyje vykstant 
mįslingam dalykui — tolydžio pūkšint rūgstančiai tešlai, tortams 
papuošti plakamo karamelinio cukraus ir piene tirpstančio šo- 
kolado kvapsniai. Trečiadieniais, prieš panelės Rozos muziki- 
nius vakarėlius, tarnaitės — dvi paauglės indėnukės, kurios gy- 
veno namuose ir dirbo už maistą, — šveisdavo stalo sidabrą, ly- 
gindavo staltieses ir blizgindavo krištolus. Vidurdienį vežėjas 
važiuodavo į konditerijos parduotuvę pirkti saldumynų, paga- 
mintų pagal receptus, kruopščiai saugomus nuo pat kolonijinių 
laikų. Mama Fresija paprastai pasinaudodavo ta proga ir prie 
arklio pakinktų prikabindavo odinį maišą su šviežiu pienu, kad 
bevažiuojant ten ir atgal susiplaktų sviestas. 

Trečią valandą popiet panelė Roza pasišaukdavo Elizą į savo 
kambarį, kur vežėjas su tarnu įnešdavo varinę vonią su liūto kojo- 
mis, o tarnaitės įklodavo vidun paklodę ir pripildavo karšto, mė- 
tomis ir rozmarinu kvepiančio vandens. Roza su Eliza pliušken- 
davosi vonioje kaip maži vaikai, kol vanduo atvėsdavo, o tada, ne- 
šinos glėbiu drabužių, grįždavo tarnaitės padėti joms apsiauti 
kojinių ir batelių, apsivilkti ilgomis ligi kelių kelnaitėmis, batisti- 
niais apatiniais marškiniais, paskiau apatiniu sijonu su įdėklais 
per klubus, kad labiau išryškėtų liemens lieknumas, paskiau dar 
trimis krakmolytais sijonais ir galiausiai ilga suknia be rankovių ir 

su kaklo iškirpte. Panelė Roza, be to, dar vilkėdavo tampriu, ban- 
ginio ūsais pastangrintu korsetu, tokiu aptemptu, kad ji negalė- 
davo nei giliau atsikvėpti, nei pakelti rankų aukščiau pečių; taipgi 
negalėdavo pati viena rengtis nei lankstytis, nes banginio ūsai lūž- 
davo ir lyg adatos badydavo kūną. Maudydavosi jos vienintelį kar- 
tą per savaitę, ir ši ceremonija panėšėjo nebent į galvos trinkimąsi 
šeštadieniais, kurio buvo galima atsisakyti, prasimetus tuo, jog 
kenkia sveikatai. Visą savaitę panelė Roza labai saikingai naudo- 
davo muilą, labiau linkdavo trintis piene sudrėkinta kempine ir 
gaivintis vanile kvepiančiu tualetiniu vandeniu, kuris, pasak žino- 
vų, plačiai vartojamas Prancūzijoje nuo Madame Pompadour laikų, — 
Eliza galėjo užsimerkusi pažinti ją vidury minios iš vanilės pudin- 
gui savito kvapo. Peržengusi trečią dešimtį, ji išlaikė vaiskią ir gležną 
odą, būdingą kai kurioms jaunoms anglėms iki tol, kol aukštuo- 
menės spindesys ir perdėtas pačių damų išpuikimas paverčia ją 
pergamentu. Ji rūpinosi savo išvaizda, rožių ir citrinų vandeniu 
balindamasi odą, minkštindama ją lazdynų medumi, šviesinda- 
masi plaukus ramunėlių nuoviru ir naudodama ištisą rinkinį eg- 
zotiškų balzamų ir losjonų, brolio Džono parvežtų iš Tolimųjų 
Rytų, kur, pasak jo, gyvenančios gražiausios pasaulio moterys. Pa- 
ti savo siuvamajame kambaryje siuvosi drabužius pagal modelius, 
nusižiūrėtus iš Londono žurnalų; kliaudamasi intuicija ir protu, 
dailindavo savo drabužius tais pačiais kaspinais, tomis pačiomis 
plunksnomis ir gėlėmis, kurios, nors naudojamus metų metus, 
niekada neatrodydavo pasenusios ir nebemadingos. Išeidama iš 
namų, niekada nesisiausdavo juoda mantija, kaip čiliečių įprasta, 
tą paprotį laikydama nesusipratimu, labiau mėgdavo savo trum- 
pus apsiaustus ir vieną iš daugybės skrybėlaičių ir visiškai nekreip- 
davo dėmesio į tai, kad gatvėje žmonės žiūri į ją kaip į kokią laisvo 
elgesio moterį. 

Džiaugdamasi nauju veidu savo kassavaitiniame vakarėlyje, pa- 
nelė Roza atleido Jakobui Todui už nekuklų pabučiavimą ir, paė- 
musi jį už parankės, nuvedė svetainės kertėn prie apskrito stalo. 
Pasiūlė pasivaišinti kokiu nors gėrimu, itin piršdama paragauti 


josios mistelos, neįprasto degtinės, cinamono ir cukraus mišinio, 

kurį, neįstengdamas nuryti, jis paslapčia išspjovė į gėlių vazoną. 
Paskiau panelė Roza supažindino jį su kitais svečiais: baldų fabri- 
kantu ponu Epelgrynu, atėjusiu su drovia, blankios išvaizdos duk- 
terimi; anglų mergaičių mokyklos direktore ponia Kolber; vyriš- 
kų skrybėlių parduotuvės savininku ponu Eblingu ir jo žmona, 
kuri puolė Todą klausinėti, kas nauja Anglijos karalių šeimoje, lyg 
tai būtų jo artimiausi giminės. Taipgi Jakobas Todas susipažino su 
dviem chirurgais — Peidžu ir Poitu. 

— Šie daktarai operuodami naudoja chloroformą, — žavėdama- 
si pareiškė panelė Roza. 

— Šičia tai dar naujiena, o tuo tarpu Europoje šis metodas 
padarė perversmą medicinos praktikoje, — paaiškino vienas chi- 
rurgas. 

— Žinau, jog Anglijoje jis paprastai naudojamas ginekologijoje. 
Argi jo nenaudojo karalienė Viktorija? — pridūrė Todas, kad tik 
nereikėtų tylėti, nors nieko apie tai neišmanė. 

— Šičia katalikai tam labai priešinasi. Moteris nuo biblinių lai- 
kų pasmerkta gimdyti skausmuose, pone Todai. 

— Argi tai jums neatrodo neteisinga, ponai? Vyras pasmerktas 
savo veido prakaitu manytis duoną, tačiau mums pavyzdžių toli 
ieškoti nereikia: šioje svetainėje susirinkę vyrai manosi duonos 
kąsnį svetimu prakaitu, — plykstelėdama kaip ugnis, įsiterpė pa- 
nelė Roza. 

Chirurgai nesmagiai nusišypsojo, tačiau Todas pažvelgė į ją 
žavėdamasis. Jis praleido greta jos ištisą vakarą, nors, kaip jis 
prisiminė, pagal Londone galiojančias mandagumo taisykles sve- 
čiuose nevalia užsibūti ilgiau kaip pusvalandį. Pastebėjo, kad šiuo- 
se namuose svečiai linkę nesiskirstyti, ir padarė išvadą, jog sam- 
būriai — veikiausiai retas daiktas šioje bendruomenėje ir per 
savaitę, ko gero, vienintelis vakarėlis būna pas Somersus. Jam 
berutuliojant galvoje tas mintis, panelė Roza paskelbė muziki- 
nę dalį. Tarnaitės atnešė daugiau žvakidžių, tad svetainėje pasi- 
darė šviesu kaip dieną, aplink pianiną, gitarą ir arfą sustatė kė- 
des, moterys susėdo pusračiu, o vyrai sustojo užpakaly. Prie pia- 


nino įsitaisė storažandis vyriškis, ir iš po jo drūtų lyg mėsininko 

pirštų siūbtelėjo kerinti melodija, tuo tarpu baldų fabrikanto 
duktė ėmė dainuoti senovinę škotų baladę tokiu nuostabiu bal- 
su, jog Todas visiškai pamiršo, kad ji panaši į išgąsdintą pelę. 
Mergaičių mokyklos direktorė padeklamavo pernelyg ilgą he- 
rojinę poemą; Roza drauge su broliu Džonu duetu padainavo 
šelmiškus kupletus, Džeremiui Somersui aiškiai tam neprita- 
riant, o paskiau pareikalavo, kad ir Jakobas Todas pamalonintų 
draugiją kokiu savo repertuaro dalykėliu, tad svečias gavo progą 
pasipuikuoti savo žaviu balsu. 

— Jūs stačiai lobis, pone Todai! Mes jūsų nebepaleisime. Dabar 
jūs privalėsite lankytis pas mus kiekvieną trečiadienį! — nuščiuvus 
plojimams, sušuko panelė Roza, lyg nepastebėdama, kad svečias 
spokso į ją apdujusiomis akimis. 

"Iodas nesuvokė, kodėl jam sąla širdis ir svaigsta galva: ar iš 
susižavėjimo Roza Somers, ar nuo išmauktų gėrimų ir stipraus 
kubietiško cigaro, kurį surūkė kapitono Somerso draugijoje. Šiuose 
namuose buvo nevalia neįžeidžiant šeimininkų atsisakyti taurelės 
ar patiekalo; ilgai netrukus jis perprato, jog tai čiliečių tautinis 
bruožas: vaišingumas reiškiasi tuo, kad svečiai girdomi ir valgydi- 
nami prašokant bet kokį saiką. Devintą valandą pakviesta vakarie- 
nės, ir svečiai vorele suėjo į valgomąjį, kur laukė dar viena virtinė 
svaiginančių patiekalų ir desertų. Apie vidurnaktį moterys pasi- 
kėlė nuo stalo ir suėjo svetainėn pasišnekėti, o vyrai tuo tarpu 
rūkė ir gurkšnojo brendį valgpomajame. Pagaliau, kai Todas pasi- 
juto visai begvaibstąs, svečiai ėmė prašyti savo apsiaustų ir karie- 
tų. Susidomėję jo tariama tikėjimo skleidimo misija Ugnies Že- 
mėje, ponia ir ponas Eblingai pasiūlė jį nuvežti į viešbutį, ir jis 
tučtuojau sutiko, nes kūnas ėjo pagaugais vien pagalvojus, jog teksią 
aklinoje tamsoje tomis košmariškomis gatvėmis grįžti su girtu So- 
mersų vežėju. Jam rodės, kad jie niekada neprivažiuosią viešbu- 
čio, kalbėdamas su Eblingais, jis niekaip negalėjo susikaupti, gal- 
va svaigo, pykino širdį. 

— Mano žmona gimė Afrikoje, jos tėvai buvo misionieriai, skleidė 
ten tikrąjį tikėjimą; mes žinome, pone Todai, kokio pasiaukojimo 


reikia tokiam darbui. Tikimės, jog malonėsite suteikti mums pri- 

vilegiją prisidėti prie jūsų taurios misijos tarp čiabuvių, — iškil- 


mingai tarė ponas Eblingas atsisveikindamas. 


*kk 


Tą naktį Jakobas Todas negalėjo užmigti, jam nedavė ramybės 
Rozos Somers paveikslas, ir prieš auštant jis nutarė rimtai apie ją 
pasisukti. Nieko apie ją nežinojo, bet neėmė to į galvą: gal jam 
lemta pralaimėti lažybas ir atvažiuoti į Čilę tik to, kad susipažintų 
su būsima žmona. Mielai būtų pradėjęs jau rytojaus dieną, bet 
baisių dieglių varstomais viduriais nepajėgė pasikelti iš lovos. Taip 
išgulėjo kiaurą parą, kartais be nuovokos, kartais jau merdėda- 
mas, kol, pagaliau sukaupęs jėgas, atplėšė duris ir ėmė šauktis 
pagalbos. Jo prašomas viešbučio valdytojas davė žinią Somersams, 
vieninteliams jo pažįstamiems mieste, ir atsiuntė tarną išvalyti dvo- 
kiančio kaip kiaulidė kambario. Vidurdienį viešbutin atėjo Dže- 
remis Somersas, lydimas garsiausio Valparaiso kraujoleidžio, ku- 
ris šiek tiek mokėjo angliškai ir, nuleidęs iš rankų bei kojų tiek 
kraujo, jog Jakobas Todas vos neatsisveikino su šiuo pasauliu, pa- 
aiškino, kad suserga visi svetimšaliai, pirmąsyk įkėlę koją Čilėn. 

— Mano galva, nėra ko per daug jaudintis, tik vienas kitas nuo 
to pasimiršta, — nuramino jis Jakobą Todą. 

Paliko jam keletą chinino piliulių ryžių apvalkalu, bet, vymos 
traukulių tampomas, Jakobas Todas negalėjo jų nuryti. Kadaise 
gyvenęs Indijoje, jis žinojo maliarijos ir kitų chininu gydomų ligų 
simptomus, tačiau ši liga nė iš tolo nebuvo į jas panaši. Vos išėjus 
kraujoleidžiui, vėl įbėgo tarnas išnešti nešvarių marškų ir iš naujo 
išplauti kambario. Džeremis Somersas paliko daktarų Peidžo ir 
Poito adresą, bet Jakobas Todas nespėjo su jais susisiekti, nes po 
dviejų valandų viešbutyje pasirodė moteriškė, kuri pareikalavo tuo- 
jau pat nuvesti pas ligonį. Ji vedėsi už rankos mergaitę — lyg pasa- 
kų karalaitę — žydro aksomo suknele, baltais bateliais ir gėlėmis 


siuvinėta kepuraite. Tai buvo Mama Fresija ir Eliza, jas atsiuntė 

Roza Somers, ne per daugiausia pasikliaujanti kraujo nuleidimu. 
Abi įsiveržė į kambarį taip ryžtingai, jog Jakobas Todas nedrįso 
prieštarauti. Mama Fresija atėjo gydyti, o Eliza — versti. 

— Mamytė sako, kad nuvilks jums pižamą. Aš nežiūrėsiu, — pa- 
aiškino mergaitė ir nusisuko į sieną, tuo tarpu indėnė nurengė jį 
vienu matu ir įniko jo kūną trinti degtine. 

Ji pridėjo į jo lovą įkaitintų plytų, šiltai apklojo jį antklodėmis, 
o kad nustotų raižyti vidurius, šaukšteliu sugirdė medum saldyto 
karčiųjų žolelių nuoviro. 

— O dabar mamytė užkalbės ligą, — tarė mergaitė. 

— K3 tai reiškia? 

— Nebijokit, neskaudės. 

Mama Fresija užsimerkė ir, pakuždomis kalbėdama užkeiki- 
mus mapučių kalba, ėmė glostyti jam liemenį ir pilvą. Jakobas 
Todas pajuto, kad jį apima neįveikiamas miegas, ir, moteriškei 
dar nebaigus gydyti, kietai užmigo ir nesuvokė, kada dingo abi 
slaugytojos. Miegojo aštuoniolika valandų ir pabudo pažliugęs pra- 
kaitu. Rytojaus dieną Mama Fresija ir Eliza atėjusios dar sykį jį 
gerai įtrynė degtine ir pamaitino vištienos sultiniu. 

— Mamytė sako, kad daugiau niekad negertumėt vandens. Ger- 
kit tiktai karštą arbatą ir niekad nevalgykit vaisių, nes vėl užeis 
noras mirti, — išvertė mergaitė. 

Po savaitės, kai jau pajėgė atsikelti ir pasižiūrėjo į veidrodį, 
suprato, jog negali šitoks pasirodyti panelei Rozai: neteko kelių 
kilogramų svorio jautėsi toks silpnas, jog, vos nupėdinęs kelis 
žingsnius, dusdamas dribo kėdėn. Kai, pagaliau atgavęs jėgas, 
ketino atsidėkodamas už grąžintą gyvybę Mamai Fresijai ir Eli- 
zai nusiųsti laiškelį ir šokoladinių saldainių, sužinojo, kad jau- 
noji moteris, tarnaitės lydima, su drauge išvyko į Santjagą — 
leidosi į kelionę, pavojingą tiek dėl prasto kelio, tiek dėl klima- 
to. Kartą per metus, paprastai rudens pradžioje arba įpusėjus 
pavasariui, panelė Roza įveikdavo trisdešimt keturias mylias, no- 
rėdama aplankyti teatrą, paklausyti geros muzikos ir apsipirkti 
jazminais kvepiančioje ir dujinių žibintų rausvo stiklo gaubtais 


apšviestoje Japonų didžiojoje parduotuvėje, kur prisipirkdavo viso- 

kiausių niekniekių, kurių buvo neįmanoma įsigyti uostamiesty- 
je. Šįkart ji turėjo labai rimtą dingstį važiuoti žiemą: reikėjo po- 
zuoti portretui. Vyriausybės kviečiamas pamokyti vietinių me- 
nininkų, Čilėn atvažiavo garsus prancūzų dailininkas Monvua- 
zenas. Metras tapydavo tik galvą, o visa kita atlikdavo jo mokiniai 
ir netgi nėrinius priklijuodavo tiesiai prie drobės, kad nereiktų 
veltui gaišti laiko, tačiau, nepaisant visų tų apgaulių triukų, bu- 
vo didžiausia garbė turėti savo portretą su jo parašu. Džeremis 
Somersas panoro savo svetainę žūtbūtinai papuošti sesers por- 
tretu. Paveikslas kainavo šešias uncijas aukso ir dar po vieną 
kiekvienam mokiniui, bet šiuo atveju apie taupymą nė kalbos 
negalėjo būti. Proga įsigyti originalų didžiojo Monvuazeno dar- 
bą gyvenime dusyk nepasitaiko, kaip sakydavo jo klientai. 

— Jeigu pinigai nesvarbu, noriu, kad mane tapytų su trim mo- 
kiniais. Tai bus įžymiausia drobė ir galiausiai paklius į muziejų, 


užuot kabojusi prie mūsų židinio, — pakomentavo Roza. 


Tai buvo potvynių metai, įamžinti mokykliniuose vadovėliuose 
ir senelių prisiminimuose. Patvinęs vanduo nušlavė šimtus namų, 
ir kai galiausiai nuščiuvo audros ir nuslūgo vandenys, lyg reikšda- 
mas Dievo rūstybę, šen bei ten nedidelis žemės drebėjimas visiš- 
kai sugriovė liūčių paplautus būstus. Naudodamiesi sąmyšiu, vi- 
sokie pašlemėkai puolė naršyti griuvėsius ir plėšti apleistus na- 
mus, ir kareiviai gavo nurodymą vietoje šaudyti sučiuptus 
nenaudėlius, tačiau taip sužvėrėjo, kad įsismaginę be gailesčio ėmė 
tvatyti visus kardo plokštuma, mėgaudamiesi aukų aimanomis, 
tad teko atšaukti įsakymą, kol tie dar nepradėjo žudyti ir nekaltų 
žmonių. Po ištisos savaitės kančių vis dar jausdamasis silpnas ir 
baimindamasis peršalti, Jakobas Iodas nekėlė kojos iš viešbučio; 
atgailauti raginantis varpų gausmas varė iš proto, tad jis stūmė 
laiką skaitinėdamas senus laikraščius ir ieškodamas bendrų pa- 
lošti kortomis. Kartą išėjo vaistinėn nusipirkti kokių stiprinamų- 
jų vaistų traukulių ištąsytam skrandžiui, tačiau ten pamatė nere- 
gėtai prigrioztą kamarėlę, virtinių virtines apdulkėjusių melsvų ir 

žalių buteliukų, ir vokietis vaistininkas bandė jam įpiršti skorpio- 
nų aliejaus ir sliekų antpilo. Todas pirmą sykį susikrimto esąs taip 
toli nuo Londono. 

Naktimis jis vos sudėdavo bluostą, nes nuo vidurnakčio iki tre- 
čios valandos ryto skambėdavo muzika ir įgėrusių žmonių dai- 
nos, kivirčai ir keiksmai, vykdavo laidotuvės. Naujausios kapinės 
buvo pačioje kalvos viršūnėje, nuo kur vėrėsi vaizdas į visą miestą. 
Liūtys išrausė kapus, ir šlaitais žemyn ritosi karstai sumišai su 
kaulais, vienodai išniekindami visus mirusiuosius. Daugelis šne- 
kėjo, kad nepalyginamai geriau mirusiesiems buvo prieš dešimt 
metų, kai pasiturintys žmonės būdavo laidojami prie bažnyčių, 
vargšai — griovose, o prašalaičiai — paplūdimyje. Kokia keista ša- 
lis, pagalvojo Todas, skepetaite apsirišęs veidą, nes vėjas nešiojo 
negandos tvaiką po visą kraštą, kur valdžia bandė grumtis su epi- 
demija degindama milžiniškus eukaliptų laužus. Vos tik pasijutęs 
geriau, nuėjo pažiopsoti į procesijas. Apskritai į jas susirinkdavo 
ne per daugiausia žmonių, nes kasmet jos būdavo tokios pat, ko- 
kios paprastai esti per Didžiąją Savaitę ir atlaidus bei kitokias baž- 
nytines šventes, tačiau dabar traukte traukė minios, melsdamos 
Viešpatį atitolinti audras. Iš bažnyčių ėjo ilgėliausios virtinės ti- 
kinčiųjų, o priešaky — būriai juodai vilkinčių vyrų, nešinų altorė- 
liais su paauksuotais ir brangakmeniais papuoštais drabužiais ap- 
rengtų šventųjų statulomis. Viena procesija nešė nukryžiuotą Kris- 
tų su erškėčių vainiku ant kaklo. Žmonės Todui paaiškino, jog tai 
Gegužinis Kristus, tam tyčia atgabentas iš Santjago, nes tai esąs 
stebuklingiausias pasaulyje Kristaus atvaizdas, kuris vienintelis gali 
keisti orus. Prieš du šimtus metų siaubingas žemės drebėjimas su 
žeme sulyginęs sostinę ir visiškai sugriovęs Šv. Augustino bažny- 
čią, išlikęs tik altorius su šituo Kristumi. Vainikas nuslydęs nuo 
galvos ant kaklo, kur ligi šiol tebesąs, nes kiekvienąsyk, kai tik 
bandydavę jį vėl uždėti, imdavusi drebėti žemė. Procesijose ėjo 
gausybė abiejų lyčių vienuolių, nuo besaikio pasninkavimo per- 
blyškusių davatkų, poteriaujančių ir skausmingai giedančių pa- 
prastų Žmonių, atgailotojų šiurkštaus audinio apsiautalais ir kan- 


kiniai, plakantys sau nuogus pečius odiniais bizūnais su aštriais 

metaliniais antgaliais. Kai kurie krisdavo be nuvokos, ir moterys 
prišokusios šluostydavo jiems atviras žaizdas ir girdydavo gaiva, 
tačiau, vos tik atsipeikėjusius, stumdavo juos atgal eisenon. Trau- 
kė voros su beprotišku įniršiu čaižančių save indėnų ir religines 
giesmes griežiantys orkestrai. Graudžių maldų aidas ritosi nelygi- 
nant įsišėlusios upės šniokštimas, drėgname ore tvyrojo smilkalų 
ir prakaito tvaikas. Žygiavo procesijos ir prašmatniai išsipusčiusių 
aristokratų, tiesa, be papuošalų ir vilkinčių tamsiais rūbais, ir ba- 
sų, apdriskusių prasčiokų, tačiau laikėsi atstu vienos nuo kitų ir 
nesimaišė susitikdamos toje pačioje aikštėje. Tolyn garsyn ėjo šur- 
mulys ir vis labiau reiškėsi žmonių pamaldumas; tikintieji stūgavo 
maldaudami atleisti jų nuodėmes — mat buvo įsitikinę, jog oro 
negandomis Dievas juos baudžiąs už paklydimus. Miniomis plau- 
kė atgailautojai, bažnyčiose visi jau nebetilpo, tad klausyti išpa- 
žinčių rikiavosi ištisos virtinės kunigų stoginėlėse ir po skėčiais. 
Reginys, anglo akimis žiūrint, atrodė pasakiškas, nė vienoje savo 
kelionėje jam nepasitaikė nieko tokio egzotiška nei graudulinga. 
Pripratusiam prie protestantų nuosaikumo, jam dingojosi, kad jis 
grįžo į viduramžių gūdumą. Draugai Londone kaip gyvi juo nepa- 
tikėtų. Net ir iš apdairaus atstumo galėjai justi pirmykščio žmo- 
gaus kenčiančios dvasios virpėjimą, bangomis sukrečiantį minią. 
Atsidūręs nedidelėje aikštėje priešais Dievo Motinos bažnyčią, Ja- 
kobas Todas vargais negalais užsiropštė ant paminklo postamento, 
kad galėtų plačiai apžvelgti susirinkusius tuntus. Umai pajuto, jog 
kažkas timpčioja jam už kelnių, žvilgtelėjo žemyn ir pamatė ska- 
rele apsigaubusią išsigandusią mergaitę krauju ir ašaromis išter- 
liotu veideliu. Staigiai atšlijo, bet buvo per vėlu — kelnės jau buvo 
išteptos. Nusikeikė ir bandė mostais nuginti ją šalin, nes negalėjo 
prisiminti reikiamų žodžių ispaniškai, tačiau labai nustebo išgir- 
dęs gražia anglų kalba ją sakant, jog ji pasiklydusi ir prašanti par- 
vesti ją namo. Tuomet jis atidžiau į ją pasižiūrėjo. 

— Aš esu Eliza Somers. Ar prisimenate mane? — sumurmėjo 
mergaitė. 

Naudodamasi proga, jog panelė Roza išvykusi į Santjagą po- 


zuoti dailininkui, o Džeremis Somersas retai rodosi namuose 

potvyniui užliejus jo krautuvės sandėlius, susigalvojo eiti pažiop- 
soti į procesijas ir taip išūžė galvą Mamai Fresijai, jog toji galų 
gale ją išleido. Šeimininkai draudė virėjai pasakoti mergaitei apie 
katalikų arba indėnų apeigas, o juo labiau — leisti į jas Žiūrėti, 
bet ji irgi tiesiog netvėrė noru bent kartą gyvenime pamatyti 
Gegužinį Kristų. Broliai Somersai niekad nesužinos, tarė ji sau. 
Žodžiu, jos abi slapčia išėjo iš namų, pėstute nusileido nuo kal- 
vos, sėdo į karietą ir, nuvažiavusios beveik prie pat aikštės, pri- 
sijungė prie voros atgailaujančių indėnų. Viskas būtų vykę kaip 
numatyta, tačiau tame žmonių šurmulyje ir maišatyje Eliza pa- 
leido Mamos Fresijos ranką, o toji, užsikrėtusi visuotine isteri- 
ja, nepastebėjo. Eliza ėmė šaukti, bet jos balsą užgožė maldi- 
ninkų lalesys ir gūdus religinių bendruomenių būgnų dundėji- 
mas. Ji puolė bėgti ieškodama auklės, tačiau tamsiomis skaromis 
apsigobusios moterys atrodė visos kaip viena, kojos slydo pur- 
vinu, krauju ir žvakių vašku aplaistytu grindiniu. Netrukus vi- 
sos voros susiliejo į vieną tuntą, kuris blaškėsi it sužeistas žvė- 
ris, pašėlusiai gaudžiant varpams ir uoste kaukiant laivų sire- 
noms. Eliza nesuvokė, kiek laiko bėgiojo siaubo perimta, kol 
pagaliau pamažėle ėmė blaivytis protas. Tuo tarpu procesija nu- 
rimo, visi žmonės suklaupė, ir pakyloje prieš bažnyčią pats vys- 
kupas ėmė aukoti giedotines mišias. Eliza ketino eiti Linksma- 
kalnio link, bet bijojo, kad namų nepasiekusią gali užklupti nak- 
tis — mat niekad nebuvo viena išėjusi ir menkai gaudėsi mieste. 
Nutarė niekur neiti, kol neišsiskirstys minia: gal tuomet Mama 
Fresija ją susirasianti. Tuo metu jos žvilgsnis užkliuvo už aukšto 
rudaplaukio, aikštėje užsikorusio ant paminklo pagrindo, ir pa- 
žino ligonį, kurį jiedvi su aukle slaugė. Ryžtingai prasiskynė ta- 
ką jo link. 

— Ką čia veiki? Ar susižeidei? — sušuko Todas. 

— Pasiklydau. Ar galite mane palydėti namo? 

Jakobas Todas nosine nušluostė jai veidą ir greitosiomis apžiū- 
rėjęs įsitikino, jog, atrodo, nesusižalojusi. Pagalvojo, kad būsianti 
išsitepusi nusiplakėlių krauju. 


— Aš tave nuvešiu į pono Somerso kontorą. 

Tačiau ji ėmė prašyti, kad nevežtų kontoron — mat, jeigu jos 
globėjas sužinotų, kad ji buvusi procesijoje, išvarytų Mamą Fresi- 
ją. Todas nuėjo paieškoti vežiko, kurį tokiu metu ne taip paprasta 
buvo surasti, o mergaitė kiceno šalia, nepaleisdama jo rankos ir 
netardama nė žodžio. Anglui pirmąsyk saldžiai sugniaužė širdį jau- 
čiant delne mažą šiltą rankytę. Sujaudintas vaikiško veidelio ir 
tamsių kaip migdolai akių, retkarčiais vis žvilgtelėdavo vogčiomis 
į mergaitę. Galiausiai jie aptiko dviejų mulų traukiamą vežimaitį, 
ir vežikas sutiko juos nuvežti į kalną už dvigubą kainą. Važiavo 
tylomis, ir po valandos Todas paliko Elizą prie namų slenksčio. 
Atsisveikindama ji gražiai padėkojo, bet nepakvietė į vidų. Jis pa- 
lydėjo ją žvilgsniu, tokią mažytę ir gležną, nuo galvos iki kojų įsi- 
supusią į juodą skraistę. Staiga mergaitė apsisuko, atbėgo atgal, 
apsivijo rankomis apie kaklą ir pabučiavo į skruostą. Dar sykį ačiū 
jums, tarė. Sugraudintas mergaitės sužadinto saldaus ir liūdno jaus- 
mo, Jakobas Todas grįžo viešbutin tuo pačiu vežimaičiu, tolydžio 


glostydamasis skruostą. 


Procesijos paskatino visuotinę atgailą ir, be to, kaip Jakobas 
Todas įsitikino savo akimis, padarė galą liūtims, dar sykį pateisin- 
damos Gegužinio Kristaus garsingą vardą. Greičiau nei per dvi 
paras dangus nusigiedrijo ir nedrąsiai praspindo saulė, optimisti- 
ne nata užbaigdama tomis dienomis užgriuvusių negandų virtinę. 
Dėl tų audrų ir epidemijų praslinko ištisos devynios savaitės, kol 
Somersų namuose vėl prasidėjo trečiadienio sambūriai, ir dar ke- 
lios, kol Jakobas Todas pagaliau išdrįso panelei Rozai užsiminti 
apie savo romantiškus jausmus. Kai jis nutilo, ji apsimetė lyg nie- 
ko negirdėjusi, bet, jam neatlyžtant, pritrenkė savo atsakymu. 

— Ištekėti gera tik todėl, jog vėliau lieki našlė, — tarė panelė 
Roza. 

— Vyras visad teikia garbės, kad ir koks kvailas jis būtų, — ne- 
prarasdamas geros nuotaikos, atsakė Jakobas Todas. 

— Tik jau ne man. Vyras man tik trukdytų ir negalėtų duoti 


nieko daugiau, nei aš turiu. 

— O vaikai? 

— Kiek man metų, jūsų nuomone, pone Todai? 

— Ne daugiau kaip septyniolika! 

— Nesityčiokit. Laimė, kad turiu Elizą. 

— Esu užsispyręs, panele Roza, ir niekada neprisipažįstu nu- 
galėtas. 

— Ačiū, pone Todai. Deja, garbės teikia ne vyras, bet pulkas 
dūsautojų. 

Šiaip ar taip, tik dėl Rozos Jakobas Todas apsiliko Čilėje ilgiau 
nei tris mėnesius, per kuriuos buvo numatęs pardavinėti Biblijas. 
Jam vėrėsi visos durys, nes Somersai buvo idealus saitas, susiejęs 
jį su klestinčia svetimšalių bendruomene, pasirengusia paremti 
jo tariamą religinę misiją Ugnies Žemėje. Jis panoro sužinoti šį tą 
daugiau apie Patagonijos indėnus, bet, vos atsainiai užmetęs akį į 
bibliotekoje sukrautas senas knygas, suprato, jog nėra jokio skir- 
tumo, ar jis sužinos ką nors, ar nesužinos, nes apie tai niekas nič- 
nieko neišmanė. Ganėjo tik sakyti tai, ką žmonės pageidauja iš- 
girsti, o Čia jis galėjo kliautis savo lanksčiu liežuviu. Kad atgaben- 
tos Biblijos atsidurtų galimų pirkėjų čiliečių rankose, reikėjo 
pagerinti gana menkus ispanų kalbos įgūdžius. Turėdamas gerą 
klausą, per du mėnesius Ispanijoje jis sugebėjo kur kas greičiau ir 
geriau išmokti šnekėti negu diduma anglų, atvykusių į šalį prieš 
dvidešimt metų. Iš pradžių jis slėpė savo pernelyg liberalias poli- 
tines pažiūras, bet pastebėjo, kad per kiekvieną suėjimą žmonės jį 
berte apiberia klausimais ir kad jį visada supa būrelis apstulbusių 
klausytojų. Jo kalbos apie lygybę, demokratiją ir vergijos panaiki- 
nimą sudrumstė tingią tų dorų žmonių kasdienybę, sukėlė bega- 
linius vyrų ginčus ir pagyvenusių damų pasibaisėjimą, tačiau ne- 
numaldomai traukė jaunimą. Apskritai visi jį laikė kuoktelėjusiu, 
o jo kurstytojiškas mintis — savotiška pramoga, tačiau pašaipios 
pastabos apie Anglijos karalių giminę papiktino britų bendruo- 
menę, kuriai karalienė Viktorija — kaip Dievas ir Imperija — buvo 
neliečiama šventenybė. Jis galėjo palyginti ištaigiai gyventi iš savo 
kuklios ir vis dėlto nemenkos rentos, nesiimdamas jokio rimtes- 


nio verslo, todėl priklausė vadinamųjų džentelmenų kategorijai. 

Kai tik paaiškėjo, kad jis nesusisaistęs jokiais vedybiniais ryšiais, 
šoko spęsti jam spąstus dešimtys tekėti geidžiančių merginų, bet, 
susipažinęs su Roza Somers, į kitas nenorėjo nė pažiūrėti. Vėl ir 
vėl suko sau galvą, kodėl jaunoji moteris liko netekėjusi, ir tam 
racionaliam agnostikui buvo priimtinas tik vienas atsakymas, jog 
jinai jam dangaus esanti skirta. 

— Ar ilgai dar mane kankinsite, panele Roza? Ar nebijote, jog 
man įgris jūsų tykoti? — juokaudavo jis. 

— Neįgris, pone Todai. Tykoti pelės katei patinka kur kas labiau 
nei ją pagauti, — atsakydavo ji. 

Tariamo misionieriaus iškalba padarė įspūdį bendruomenei, 
ir, pasklidus gandui, kad jis nuodugniai išstudijavęs Šventąjį Raš- 
tą, jam pasiūlė skelbti Dievo žodį. Mieste buvo nedidelė angliko- 
nų bažnytėlė, į kurią skersavo katalikų valdžia, tačiau protestantai 
taipgi rinkdavosi melstis čia vieno, čia kito bendruomenės nario 
namuose. „Kur matyta, kad bažnyčioje nebūtų nei Švenčiausio- 
sios Mergelės, nei šėtono? Tie gringai — tikri eretikai, jie netiki 
popiežium, nemoka melstis, perdėm gieda ir nepriima komuni- 
jos“, — pasipiktinusi niurgzdavo Mama Fresija, kai ateidavo eilė 
kurį sekmadienį Somersų namuose laikyti pamaldas. Tąsyk Todas 
pasirengė trumpai paskaityti apie žydų išėjimą iš Egipto ir susieti 
tai su išeivija, kuri kaip Biblijos žydai turi prisitaikyti svetimame 
krašte, tačiau Džeremis Somersas, susirinkusiems pristatęs jį kaip 
misionierių, paprašė tarti žodį apie Ugnies Žemėje gyvenančius 
indėnus. Jakobas Todas nenuvokė, kur yra ta vietovė nei kodėl 
taip įspūdingai vadinama, bet sugebėjo ligi ašarų sugraudinti klau- 
sytojus pasakodamas apie tris laukinius, kuriuos anglų kapitonas 
sumedžiojęs nuvežė į Angliją. Greičiau nei per trejus metus nelai- 
mingieji, pliki gyvenę lediniame šaltyje ir maitinęsi žmogiena, pa- 
sak jo, padoriai aprengti, pavirto gerais krikščionimis ir išmoko 
civilizuotos visuomenės papročių, netgi pakentė anglų maistą. Vis 
dėlto jis nutylėjo, kad, vos sugrįžę į gimtąjį kraštą, iškart griebėsi 
seno, lyg niekada nebūtų susidūrę su Anglija ir Jėzaus žodžiu. Dže- 
remiui Somersui pasiūlius, svečiai nedelsiant surengė aukų rin- 


kliavą tikėjimo platinimui remti, ir taip sėkmingai, jog rytojaus 

dieną Jakobas Todas atidarė sąskaitą Londono banko Valparaiso 
skyriuje. Kas savaitę papildoma protestantų įnašų, sąskaita augo, 
nors Todas dažnai imdavo pinigų asmeninėms išlaidoms, kai ne- 
išgalėdavo apsimokėti iš savo kišenės. Kuo labiau daugėjo pinigų, 
tuo daugiau radosi kliūčių ir pretekstų atidėti evangelizacijos mi- 


siją. Taip prabėgo dveji metai. 


Pagaliau Jakobas Todas Valparaise pasijuto taip jaukiai, lyg ten 
ir būtų gimęs. Čiliečiai ir anglai turėjo daug bendrų būdo bruožų: 
visus reikalus tvarkė kreipdamiesi į advokatus ir įgaliotinius; buvo 
kvailai prisirišę prie tradicijų, patriotinių simbolių ir rutinos; pui- 
kavosi savo individualizmu ir demonstratyviai bodėjosi parodo- 
mąja ištaiga, niekindami ją kaip prasisiekimo požymį; atrodė ma- 
lonūs ir pasitikintys savimi, tačiau žiaurumu galėjo pranokti žvė- 
rį. Šiaip ar taip, priešingai nei anglai, čiliečiai nėrėsi iš kailio, kad 
tik nepasirodytų keistuoliai, ir labiausiai bijojo apsijuokti. Jeigu 
mokėčiau gerai kalbėti ispaniškai, sakė sau Jakobas Todas, jaus- 
Čiausi šičia kaip namie. Jis apsistojo pas našlę anglę, kačių globėją 
ir pačių gardžiausių uostamiestyje tortų kepėją. Miegodavo su ke- 
turiomis katėmis lovoje, kaip niekad geroje draugijoje, ir per pus- 
ryčius kasdien valgydavo savo vaišingosios šeimininkės nepapras- 
tai gardžius tortus. Užmezgė pažintis su įvairių sluoksnių čilie- 
čiais, nuo pačių vargingiausių, kuriuos susitikdavo žemutiniuose 
uostamiesčio kvartaluose, iki didžiausių piniguočių. Džeremis So- 
mersas atvedė jį į Sąjungos klubą, kur jis buvo priimtas svečio tei- 
sėmis. Tokia privilegija galėjo didžiuotis tik visuomenės pagarbą 
nusipelnę svetimšaliai, nes ten rinkosi stambūs žemvaldžiai ir po- 
litikai konservatoriai, kurių kiekvienas buvo vertinamas pagal sa- 
vo vardą. Visų namų duris jam atverdavo nepaprastas sugebėji- 
mas lošti kortomis ir kauliukais: jis pralošdavo taip žavingai, jog 
tik vienas kitas susivokdavo, kiek jis išlošia. "Ten susidraugavo su 
Agustinu del Valje: jam priklausė dirbamos žemės tame krašte ir 
avių bandos pietuose, kur jis niekad kojos nekeldavo, patikėjęs 


visą ūkį prižiūrėtojams škotams. Ta nauja draugystė suteikė progą 

apsilankyti Čilės aristokratijos giminių dvaruose, griežto stiliaus 
tamsiuose kvadratiniuose pastatuose pustuščiais, neskoningai 
įrengtais erdviais kambariais, pristatytais sunkių baldų, laidotuvi- 
nių žvakidžių ir gausybės kraujuojančių nukryžiuotųjų, gipsinių 
mergelių ir senovės ispanų bajorų drabužiais aprengtų šventųjų. 
Visi tie pastatai, pažiūrėti tokie negrabūs ir nejaukūs, aukštomis 
geležinėmis tvoromis atitverti nuo gatvės, žvelgė į vidinį kiemą, 
kur, priešingai, teikė malonumo gaivios galerijos, jazminų krū- 
mai, apelsinmedžiai ir rožynai. 

Pavasario pradžioje Agustinas del Valjė pakvietė Somersus ir 
Jakobą Todą į vieną iš savo dvarų. Kelionė buvo tikras košmaras: 
raitelis būtų įveikęs tą atstumą per keturias penkias valandas, ta- 
čiau vilkstinė su visa šeimyna ir svečiais išvyko švintant ir nusigavo 
jau senokai sutemus. Del Valjų šeimyna keliaudavo jaučių trau- 
kiamais vežimais, kur įkeldavo stalų ir pliušinių sofų. Įkandin trauk- 
davo ištisa vora manta apkrautų mulų ir raitų peonų, apsiginkla- 
vusių primityviomis muškietomis, kad apgintų šeimininkus nuo 
plėšikų, kur nors pakalnėje prie kelio vingio paprastai tykojančių 
grobio. Viskas dirgino nervus: maža to, kad jaučiai slinko koja už 
kojos, bet ir vežimai strigo tolydžio klimpdami į dumbravus, vie- 
nas po kito sekė dažni postoviai, per kuriuos tarnai traukdavo 
užkandžius iš musių gulte nugultų pintinių. Todas nieko neišma- 
nė apie žemės ūkį, tačiau, vien užmetus akį, buvo aišku, jog ši 
derlinga žemė visko duoda gausiai: puvo nuo medžių nukritę vai- 
siai, ir niekas nesiruošė jų rinkti. Dvare pamatė tą patį gyvenimo 
būdą, kokį prieš daugel metų stebėjo Ispanijoje, kraujo ryšiais ir 
garbės kodeksu susietą gausią giminę. Šeimininkas, galingas feo- 
dalas patriarchas, geležine ranka rikiavo savo palikuonių likimą ir 
pūsdamasis didžiavosi savo genealogija, kildindamas save iš pir- 
mųjų Amerikos nukariautojų ispanų. Mano proproproseneliai, 
pasakojo jis, apsikaustę sunkiais geležiniais šarvais, nužygiavo tūks- 
tančius kilometrų per kalnus, upes ir pačią sausringiausią pasau- 
lyje dykumą ir įkūrė Santjago miestą. Saviškiai jį laikė galios ir 
gero išsiauklėjimo pavyzdžiu, bet kiti, nepriklausę jo luomui, va- 
dino žvėrimi. Jis turėjo visą krūvą neteisėtų vaikų ir buvo liūdnai 

pagarsėjęs tuo, jog, nuotaikai sugedus, nugalabijo ne vieną kume- 
tį, tačiau tos žmogžudystės — kaip ir visos kitos jo nuodėmės — 
niekad neiškilo paviršiun. Jo žmona buvo tik peržengusi ketvirtą 
dešimtį, bet, galuojama sunkaus korseto, religijos ir likimo jai 
dovanoto vyro, atrodė susenusi, suvytusi, amžinai nuleidusi galvą, 
vilkinti gedulą dėl anksti mirusių vaikų. Berniukai dykinėjo dau- 
giausia laiko skirdami mišioms, pasivaikščiojimams, poguliams, 
žaidimams ir pramogoms, tuo tarpu mergaitės, šnarėdamos sijo- 
nais, sekamos amžinai budraus duenjų žvilgsnio, lyg paslaptingos 
nimfos plasnodavo po namus ir sodus. Nuo pat mažens joms bu- 
vo skiepijama dora, tikėjimas ir pasiaukojimas; ateityje jų laukė 
vedybos iš išskaičiavimo ir vaikai. 

Dvare jie stebėjo bulių kovą, nė iš tolo nepanašią į Ispanijoje 
rėgėtą nuostabų drąsos ir mirties reginį: jokių pašvitų, jokios 
didybės, šaunumo ir aistros, vien būrelis girtų padaužų, pasku- 
tiniais žodžiais plūstančių ir ietimis badančių bulių, kuris, žiū- 
rovams kvatojant ir keikiantis, ragais blokšdavo juos į dulkes. 
Pavojingiausia toje bulių kovoje būdavo išvaryti iš arenos suža- 
lotą, bet vis dar pilną jėgų įsiutusį gyvulį. Todas apsidžiaugė, jog 
bulius išvengė paskutinio pažeminimo — viešo nužudymo, nes 
geraširdis anglas buvo linkęs verčiau matyti žūvant toreadorą 
negu bulių. Vakare vyrai kortomis lošdavo lomberį ir rokambo- 
rą, lyg karaliai aptarnaujami ištiso tunto nuolankių tamsiaodžių 
tarnų, kurie niekada nepakeldavo akių nuo žemės ir nekalbėda- 
vo garsiau nei pusbalsiu. Jie nebuvo vergai, bet tokie atrodė. Jie 
dirbo už globą, stogą ir dalį derliaus. Teoriškai buvo laisvi, ta- 
čiau nesitraukė nuo šeimininko, nors ir koks jis buvo despotas, 
nors ir kokios sunkios buvo gyvenimo sąlygos, — mat neturėjo 
kur eiti. Vergovė buvo panaikinta daugiau nei prieš dešimtį me- 
tų be didesnio šurmulio. Negrų prekyba niekada neturėjo pa- 
klausos tame krašte, kur nebuvo didelių plantacijų, tačiau nie- 
kas neprisiminė indėnų, apiplėštų, paliktų be žemės ir įstumtų 
į skurdą, nei dvaro kumečių, kaip galvijai parduodamų ir pavel- 
dimų kartu su žeme. Taipgi niekas nekalbėjo apie vergus kinus 


ir polineziečius, tuntais siunčiamus rinkti guano į Cinčų salas. 


DVIDEŠIMTO AMŽIAUS AUKSO FONDAS 41 


Dėl jų nebuvo ko rūpintis, nes jie neišlipdavo į krantą: įstaty- 
mas uždraudė vergovę Amerikos žemyne, bet apie jūrą jame nie- 
ko nebuvo pasakyta. Vyrams lošiant kortomis, panelė Roza slap- 
čiomis nuobodžiaudavo ponios del Valjė ir jos dukterų pulko 
draugijoje. Eliza tuo tarpu šuoliuodavo laukais su Paulina, vie- 
nintele Agustino del Valjės dukra, visiškai nepanašia į tos gimi- 
nės išglebusias moteris. Ji buvo keleriais metais vyresnė už Eli- 
zą, bet tą dieną išdaigavo, lyg jiedvi abi būtų bendraamžės, — 
palaidais, vėjo plaikstomais plaukais, atviru, saulės nugairintu 


veidu jos skriedavo šmaikščiais ragindamos savo žirgus. 


Panelės 


Elia Somers buvo švelnių bruožų mergaitė, gležna ir nedidelio 
ūgio, lyg plunksnele pieštas paveikslėlis. Tūkstantis aštuoni šimtai 
keturiasdešimt penktaisiais, kai jai sukako trylika ir pradėjo ryš- 
kėti krūtys ir liemuo, vis dar atrodė mergiūkštė, nors jau krito į 
akis jos judesių žavesys, kuris vėliau turėjo tapti jos grožio puoš- 
mena. Nuolatinio panelės Rozos stebėjimo dėka jos stuomuo 
išaugo tiesus kaip nendrė: valandų valandas siuvinėjant ir skam- 
binant pianinu, ji sėdėdavo kaip įdiegta su metaliniu strypeliu, 
pririštu prie nugaros. Ji neišstypo ir išliko tos pačios apgaulios 
vaikiškos išvaizdos, kuri vėliau ne kartą išgelbėjo jai gyvybę. Šir- 
dies gilumoje ji jautėsi tokia maža, jog netgi subrendusi miego- 
davo susirietusi į kamuoliuką tarp lėlių savo vaikiškoje lovytėje, 
čiulpdama pirštą. Jai patiko mėgdžioti Džeremio Somerso at- 
sainumą, kuris, jos akimis žiūrint, buvo vidinės stiprybės požy- 
mis. Ilgainiui jai nusibodo dėtis nuobodžiaujančia, tačiau, mėg- 
džiodama kitus, ji išmoko tramdyti savo prigimtį. Mielai padė- 
davo tarnaitėms prie ūkio darbų: čia kepdavo duoną, čia maldavo 
kukurūzus, čia nešdavo pravėdinti čiužinius, čia virindavo skal- 
binius. Valandų valandas tupėdavo pasislėpusi svetainėje už užuo- 
laidos, skaitydama Džeremio Somerso bibliotekos klasikinius 
veikalus, panelės Rozos meilės romanus, senus laikraščius ir vis- 
ką, ką nutverdavo, kad ir kaip nuobodu tai būtų. Išsiprašė, kad 
Jakobas Todas jai padovanotų Bibliją ispanų kalba ir, sutelkusi 
visą kantrybę, stengėsi suprasti, kas ten parašyta, nes mokykloje 
mokėsi angliškai. Įgulė į Senąjį Testamentą nesveikai susidomė- 


jusi svetimaujančių karalių, siaubingais žaibais baudžiančių pra- 

našų ir vaikus su dukromis sugyvenančių tėvų aistromis ir ydo- 
mis. Podėlyje tarp visokių senienų ji aptiko dėdės Džono žemė- 
lapių, kelionių knygų ir jūreivystės dokumentų, kurie jai padėjo 
apmesti pasaulio kontūrus. Panelės Rozos pasamdyti mokytojai 
mokė prancūzų kalbos, rašto, istorijos, geografijos ir šiek tiek 
lotynų kalbos, nepalyginti daugiau nei būdavo išmokoma ge- 
riausiose sostinės mergaičių gimnazijose, kur, vienaip ar kitaip, 
nieko daugiau nebuvo mokoma, tik poterių ir gražaus elgesio. 
Padriki skaitymai, taipgi kapitono Somerso pasakojimai žadin- 
davo jos minties polėkius. Tas dėdė keliauninkas parsirasdavo 
namo, nešinas krūva dovanų, kurstydavo jos vaizduotę negirdė- 
tomis istorijomis apie juodaodžius imperatorius, sėdinčius gry- 
no aukso sostuose, apie malajiečius piratus, perlamutrinėse dė- 
žutėse laikančius kolekcionuojamas žmonių akis, apie karalai- 
tes, deginamas laidotuvių laužuose drauge su mirusiais karšinčiais 
vyrais. Jam atvykus, viskas nusikeldavo tolesniam laikui: ir kas- 
dienis mokymasis, ir muzikos pamokos. Ištisi metai praslinkda- 
vo jo belaukiant, žemėlapyje bedaigstant adatėles tose platu- 
mose, kur jo burlaivis, jos galva, rėždavo jūrų bangas. Eliza men- 
kai bendraudavo su savo amžiaus vaikais, gyveno uždarame savo 
geradarių pasaulėlyje, amžinai vaizduodamasi, kad gyvena ne Či- 
lėje, bet Anglijoje. Džeremis Somersas užsakydavo viską — nuo 
muilo iki batų — pagal katalogą ir žiemą vilkėdavo lengvais dra- 
bužiais, o vasarą — paltu, nes laikydavosi Šiaurės pusrutulio ka- 
lendoriaus. Mergaitė atidžiai jo klausydavo ir įdėmiai jį stebė- 
davo. Būdama linksmo ir nepriklausomo būdo, ji niekad ne- 
prašydavo pagalbos ir turėjo retą Dievo dovaną: panorusi 
galėdavo pasiversti nematoma, išnykdama tarp baldų, užuolai- 
dų, sienų apmušalų gėlių. Tą dieną, kai pabudo rausvu skysčiu 
išteptais naktiniais marškiniais, panelė Roza jai pasakė, kad ji 
kraujuojanti iš apačios. 

— Niekam nesisakyk, tai grynai asmeninis dalykas. Dabar jau 
esi moteris ir turėsi elgtis, kaip pridera moteriai, baigėsi tavo vai- 
kiškas dūkimas. Metas tau eiti į ponios Kolbert mergaičių gimna- 


ziją, — užuot išsamiai aiškinusi, vienu matu išrėžė įmotė, nežiūrė- 


44 ISABEL ALLENDE 


dama jai į akis ir tuo pat metu imdama iš spintos dvylika jos pa- 
čios apkraštuotų servetėlių. 

— Viskas baigta, dukrele, dabar tavo kūnas ims keistis, protas 
maišysis, ir bet kuris vyras galės tau daryti, ką tik užsimanys, — 
truputį vėliau perspėjo ją Mama Fresija, nes Eliza negalėjo nuo 
jos nuslėpti, kas jai nutiko. 

Indėnė žinojo, kokiais augalais galima visam laikui sustabdyti 
mėnesinių kraujavimą, bet, bijodama šeimininkų, Elizai jų neda- 
vė. Tuo tarpu Eliza rimtai išklausė tuos perspėjimus ir nutarė sau- 
gotis, kad to nenutiktų. Šilkine juosta standžiai susiveržė krūtinę, 
tvirtai tikėdama, kad jeigu jau ši priemonė, pasak dėdės Džono, 
ištisus du šimtmečius padėjo kinėms neleisti augti pėdoms, vadi- 
nasi, nėra pagrindo manyti, jog nepadės jai išlaikyti plokščios krū- 
tinės. 'Taipgi ji pasiryžo rašyti: metų metus matydama panelę Ro- 
zą rašant į savo sąsiuvinius, tarė sau, jog ši taip stengiasi įveikti 
prakeikimą, kad neimtų maišytis protas. Na, o paskutinioji pra- 
našystės dalis, — jog bet kuris vyras galės jai daryti, ką tik užsima- 
nys, — jai nėmaž nerūpėjo: tiesiog galvoje netilpo mintis, kad jos 
gyvenime gali pasitaikyti vyrų. Visi, vyresni nei dvidešimties me- 
tų, atrodė seniai; pasaulyje nebuvo jos kartos vyrų. Vieninteliai, 
už kurių būtų sutikusi ištekėti — kapitonas Džonas Somersas ir 
Jakobas Todas, — jai nepritiko, nes vienas buvo dėdė, o kitas, kaip 
žinojo visas Valparaisas, — įsimylėjęs panelę Rozą. 

Po daugelio metų prisimindama savo vaikystę ir jaunystę, Eliza 
galvodavo, jog panelė Roza ir ponas Todas būtų buvę graži pora: ji 
būtų užglosčiusi jo šiurkštumą, o jis būtų išgelbėjęs ją iš nuobo- 
dulio, tačiau viskas susiklostė kitaip. Vėliau, kai jiedu abu, jau 
pražilę ir galutinai susitaikę su savo vienatve, keistomis aplinky- 
bėmis vėl susitiko Kalifornijoje, jis pradėjo iš naujo taip pat karš- 
tai prie jos meilintis, o ji lygiai taip pat ryžtingai jį atstūmė. Tačiau 
visa tai įvyko daug vėliau. 


Jakobas Todas nepraleido progos suartėti su Somersais. Jų ren- 


giamuose vakarėliuose nebuvo kito tokio uolaus ir punktualaus 

svečio, niekas kitas taip dėmesingai nesiklausė panelės Rozos aud- 
ringų trelių nei šitaip kantriai kentė jos sąmojus, netgi tada, kai 
tie būdavo gana žiaurūs ir dažniausiai tyčia nukreipti prieš jį. Tai 
buvo prieštaravimų pilna asmenybė, bet argi jis buvo kitoks? Argi 
jis nebuvo ateistas, platinantis Biblijas ir mulkinantis žmones pa- 
sakomis apie tariamą evangelizacijos misiją? Jis niekaip negalėjo 
suvokti, kodėl ji, tokia žavinga moteris, neištekėjo, juk tokio am- 
žiaus netekėjusiai moteriai visuomenėje nebuvo nei vietos, nei 
perspektyvų. Svetimšalių bendruomenėje sklido gandai apie ka- 
žin kokį skandalą, prieš kelerius metus įvykusį Anglijoje, todėl ji 
ir atsidūrusi Čilėje, tapdama brolio ekonome, tačiau jis niekada 
neketino gilintis į detales, nenorėdamas, kad atsiskleistų paslap- 
tis ir paaiškėtų dalykai, su kuriais jis galbūt negalėtų taikstytis. Jis 
kartojo sau, jog praeitis neturi didelės reikšmės. Moteriai užten- 
ka tik vieną kartą vos vos nusižengti padorumui ar paslysti, kad ji 
amžinai susiteptų vardą ir nebegalėtų sėkmingai ištekėti. Jakobas 
Todas mielai būtų paaukojęs keletą gyvenimo metų, kad tik ji at- 
silieptų į jo meilę, tačiau ji nė neketino pasiduoti, nors podraug ir 
nebandė atimti vilčių. Ji mėgavosi žaidimu, čia duodama jam va- 
lią, čia staiga sutramdydama. 

— Ponas Todas — tikras nelaimės pranašas arklio dantimis ir 
drėgnais delnais, prisikimšęs galvą visokiausių keistenybių. Nie- 
kada už jo netekėčiau, nors jis būtų vienintelis pasaulyje nevedęs 
vyras, — kartą juokdamasi prisipažino panelė Roza Elizai. 

Tie žodžiai mergaitei nepasirodė sąmojingi. Ji jautėsi skolinga 
Jakobui Todui — jis ne tik išgelbėjo ją per Gegužinio Kristaus pro- 
cesijas, bet ir vėliau niekam apie tai neužsimindavo, lyg niekad to 
nebūtų atsitikę. Jai patiko tas keistas sąjungininkas: jis atsidavė 
medžiokliniu šunim kaip ir dėdė Džonas. Geras įspūdis, kurį bu- 
vo apie jį susidariusi, virto ištikima meile tą dieną, kai, svetainėje 
pasislėpusi už sunkios žalio aksomo užuolaidos, išgirdo jį kalbant 
su Džeremiu Somersu. 

— Man reikia galutinai apsispręsti dėl Elizos, Jakobai. Ji nė ne- 
nutuokia apie savo vietą visuomenėje. Žmonės ima liežuviais plakti, 


ir Eliza tikriausiai vaizduojasi tokią ateitį, kuri jai visai nepritinka. 

Nėra nieko pavojingesnio už moters širdyje glūdintį vaizduotės 
demoną. 

— Neperdėkite, bičiuli. Eliza dar maža, bet protinga ir tikrai 
susiras savo vietą. 

— Protas moteriai tik trukdo. Roza nori ją siųsti į ponios Kolber 
mergaičių mokyklą, bet aš nesu tokios auklėjimo sistemos šali- 
ninkas: išprususios merginos darosi nebesutramdomos. Kiekvie- 
nas turi žinoti savo vietą, toks mano šūkis. 

— Pasaulis smarkiai keičiasi, Džeremi. Jungtinėse Valstijose visi 
žmonės lygūs prieš įstatymą. Klasiniai skirtumai panaikinti. 

— Mudu kalbame apie moteris, ne apie vyrus. Be kita ko, Jung- 
tinės Valstijos — prekybininkų ir pionierių šalis, neturi nei tradici- 
jų, nei istorijos. Lygybės nėra niekur, netgi tarp gyvūnų, o juo 
labiau Čilėje. 

— Juk mes svetimšaliai, Džeremi, vos susišnekame ispaniškai. 
Kas mums rūpi klasiniai skirtumai Čilėje? Mes niekad neturėsi- 
me ką nors bendra su šia šalimi... 

— Turime rodyti pavyzdį. Jeigu mes, britai, nesugebėsime tvar- 
kytis savo namuose, ko tada reikia laukti iš kitų? 

— Eliza išaugo jūsų šeimoje. Nemanau, jog panelė Roza sutiktų 
ją atstumti tik todėl, kad ji jau didelė. 

Taip ir atsitiko. Roza išmušė iš vėžių brolį visu kompleksu savo 
negalių. Viskas prasidėjo vidurių diegliais, paskui užėjo tokia bai- 
singa migrena, kad ji beveik apako ir kiaurą dieną nieko negalėjo: 
matyti. Kelias paras namuose užtrauktomis užuolaidomis viešpa- 
tavo tyla: visi vaikščiojo pirštų galais ir kalbėjo pusbalsiu. Virti 
nieko nevirė, nes valgių kvapai dar labiau dirgino ligonę, tad Dže- 
remis Somersas maitinosi savo klube ir grįždavo namo baikštus ir 
sutrikęs, kaip žmogus, einąs į ligoninę lankyti pažįstamų. Keistas 
Rozos apakimas ir gausybė kitų negalių, taipgi baimingas tarnų 
tylėjimas greitai palaužė jo valią. Negana to, Mama Fresija, mįs- 
lingai sužinojusi, apie ką slapčiomis kalbėjosi brolis su seserimi, 
tapo nepalaužiama šeimininkės sąjungininke. 

Džeremis Somersas laikė save išsilavinusiu ir pragmatišku 


žmogumi, kuriam nebaisūs tokios prietaringos raganos kaip Ma- 

ma Fresija bauginimai, tačiau, kai indėnė užžibino juodas žva- 
kes ir, lyg baidydama uodus, ėmė smilkyti namus šalavijų dū- 
mais, ir išsigandęs, ir įsiutęs užsidarė bibliotekoje. Naktimis gir- 
dėdavo, kaip ji, basa šlepsėdama už durų, pusbalsiu gieda bur- 
tažodžius ir užkeikimus. Trečiadienį aptiko negyvą driežą, įkištą 
į savo brendžio butelį, ir tarė sau, jog metas imtis ryžtingų prie- 
monių. Pirmą kartą pasibeldė į sesers kambario duris ir pateko 
į moteriškų paslapčių šventovę, kurios jis stengėsi nepastebėti, 
kaip stengėsi nepastebėti siuvamojo kambarėlio, virtuvės, skal- 
byklos, tamsios palėpės, kur miegodavo tarnaitės, ir Mamos Fre- 
sijos lūšnelės pačiame kiemo gale. Jo pasaulį sudarė svetainės, 
biblioteka su lakuoto raudonmedžio lentynomis ir medžioklės 
graviūrų kolekcija, biliardinė su prašmatniu raižyto medžio sta- 
lu, spartietiškai apstatytas miegamasis ir itališkomis plytelėmis 
grįstas tualeto kambarėlis, kur jis ketino kada nors įsirengti mo- 
dernų tualetą, kokį matė iš Niujorko parsisiųsdintuose katalo- 
guose, nes buvo skaitęs, jog žmogaus išmatos, kaupiamos stati- 
nėse ir vėliau naudojamos kaip trąšos, — tai tikriausias epidemi- 
jų židinys. Jis luktelėjo, kol akys apsipras su prieblanda, atkala 
širdimi alsuodamas vaistų ir svaigių vanilės kvapų prisodrintu 
oru. Rozą vos galėjo įžiūrėti: sulysusi, nusikamavusi gulėjo aukš- 
tielninka savo lovoje be pagalvės, rankas susidėjusi ant krūtinės, 
lyg stengdamasi įsijausti į savo mirtį. Šalimais Eliza gręžė žalio- 
joje arbatoje sudrėkintą drobelę, ketindama uždėti ją vėsią Ro- 
zai ant akių. 

— Palik mus, vaikeli, — tarė Džeremis Somersas, sėsdamasis 
prie lovos ant kėdės. 

Eliza kukliai tūptelėjo ir išėjo, bet, kaip penkis pirštus žinoda- 
ma visas namų paslaptis, priglaudė ausį prie plonytės tarpinės sie- 
nos, kad galėtų viską išgirsti, o paskiau papasakoti Mamai Fresijai 
ir užsirašyti į savo dienoraštį. 

— Gerai, Roza, baikime kariauti. Susitaikome. Ko tu nori? — iš 
anksto pasiduodamas, paklausė Džeremis. 


— Nieko, Džeremi... — atsiduso ji vos girdimu balsu. 

— Elizos niekad nepriims į ponios Kolber mergaičių gimnaziją. 
Ją lanko tik mergaitės iš aukštuomenės, iš normalių šeimų. Juk 
visi žino, jog Eliza įdukrinta. 

— Aš pasistengsiu, kad ją priimtų! — sušuko ji su tokiu užsidegi- 
mu, kokio vargu ar įmanoma tikėtis iš merdinčios ligonės. 

— Klausyk, Roza, Eliza pakankamai išsilavinusi. Jai reikia tik 
išmokti amato, kad užsidirbtų duonos kąsnį. Kurgi ji dėsis, kai 
mudviejų nebeliks ir nebebus kas ją globoja? 

— Jeigu bus išsilavinusi, laimingai ištekės, — tarė Roza, sviesda- 
ma ant grindų žalios arbatos prievilgą ir sėsdamasi lovoje. 

— Eliza ne tokia jau graži, Roza. 

— Atidžiau į ją įsižiūrėk, Džeremi. Ji kasdien eina vis gražyn, 
bus daili panelė, kaip kažin ką. Neatsigins nuo jaunikių! 

— Būdama našlaitė ir be kraičio? 

— Turės ir kraitį, — atsakė panelė Roza. 

Svyruodama išlipo iš lovos ir basa, susivėlusi aklai žengė kelis 
žingsnius. 

— Kaip tai? Niekad apie tai mudu nesame kalbėję... 

— Todėl kad nebuvo progos, Džeremi. Tekančiai merginai rei- 
kia papuošalų, drabužių keleriems metams ir visa ko, kas būtina 
namų ūkyje, be to, gražios pinigų sumos, kad jaunavedžiai galėtų 
imtis kokio verslo. 

— Galima paklausti, koks bus vyro indėlis? 

— Namas, ir, be to, jam priklausys iki grabo lentos išlaikyti žmo- 
ną. Siaip ar taip, prabėgs dar keleri metai, Eliza suaugs į nuotakas, 
o tuomet jau turės kraitį. Mudu su Džonu tuo pasirūpinsime, 
neprašysime tavęs nė realo, tačiau dabar neverta tuščiai malti lie- 
žuviu. Tu turi žiūrėti į Elizą kaip į savo dukterį. 

— Ji ne mano duktė. 

— Vadinas, elkis taip, lyg ji būtų tavo duktė. Ar bent su tuo 
sutinki? 

— Sutinku, — nusileido Džeremis Somersas. 

Arbatos prievilgai pasirodė esą stebuklingi. Ligonė visiškai pa- 
sveiko, per dvi paras atgavo regėjimą ir stačiai spinduliavo. Ėmė 


su kerinčiu atidumu rūpintis broliu; dar niekad nebuvo jam tokia 

švelni ir maloni. Namuose viskas vėl plaukė sena vaga, valgomaja- 
me iš naujo radosi gardūs kreoliški Mamos Fresijos patiekalai, 
kvapnios bandelės, iškeptos iš Elizos minkytos tešlos, ir skanūs 
pyragaičiai, pelnę šlovę Somersų stalui. Nuo tos dienos panelė 
Roza iš pagrindų pakeitė savo permainingą elgesį su Eliza ir kaip 
niekad rūpestingai it motina ėmėsi ruošti ją į gimnaziją, drauge 
neduodama ramybės poniai Kolber. Ji nutarė, jog Eliza baigs moks- 
lus, turės kraitį ir gražuolės šlovę, nors ir nebus gražuolė, nes 
grožis, jos akimis žiūrint, — priklauso tiktai nuo stiliaus. Pasak jos, 
kiekviena moteris, kuri laikosi beatodairiškai pasitikėdama savo 
grožiu, galų gale visiems įteigia tą nuomonę. Pirmas žingsnis iš- 
laisvinant Elizą būtų sėkmingos vedybos, juo labiau kad mergina 
neturėjo vyresniojo brolio, kuris galėtų ją globoti kaip Džeremis 
Rozą. Jos galva, vedybos neteikė jokių privalumų, žmona buvo 
vyro nuosavybė ir turėjo mažiau teisių negu tarnaitė ar vaikas. 
Kita vertus, vienišą ir juo labiau neturtingą moterį galėjo skriausti 
kas tinkamas. Ištekėjusi moteris, pasikliaudama savo išmone, bent 
jau galėjo nagan vyrą imti, o laimei nusišypsojus — veikiai likti 
našle... 

— Mielai atiduočiau pusę gyvenimo, kad tik gaučiau tiek lais- 
vės, kiek turi vyras, Eliza. Betgi mes — moterys ir neturim jokios 
išeities. Daugių daugiausia nebent galime pasinaudoti tuo mažu, 
ką turime. 

Panelė Roza neišsidavė, jog tą vienintelį kartą, kai ji bandė skristi 
savo sparnais, nosimi atsitrenkė į tikrovę, — nenorėjo įteigti kenks- 
mingų minčių mergaitės protui. Buvo nutarusi suteikti jai geresnį 
likimą, negu jai buvo skirtas, išmokyti valdyti vyrą, apsimetinėti ir 
regzti klastas, nes, jos įsitikinimu, visa tai buvo kur kas naudin- 
giau už naivumą. Užsidariusi viena su Eliza, tris valandas iš ryto ir 
tris valandas po pietų skaitydavo vadovėlius, atvežtus iš Anglijos; 
nusamdė prancūzų kalbos mokytoją, kad mergaitė labiau moky- 
tųsi kalbos, nes be jos negalėjo apsieiti nė viena išsiauklėjusi pa- 
nelė. Likusį laiką pati tikrindavo kiekvieną dygsnį, Elizai siuvantis 
kraitį: paklodes, rankšluosčius, apatinius baltinius, kruopščiai iš- 


siuvinėtus ir įkvėpintus levandomis, suvyniodavo drobėn ir dėda- 

vo į skrynias. Kas trys mėnesiai jos traukdavo visą mantą iš skry- 
nių ir tiesdavo saulėkaitoje, kad nesunaikintų drėgmė ir kandys, 
metų metus belaukiant vedybų dienos. Nupirko jai kraitinę bran- 
genybių skrynelę ir įpareigojo brolį Džoną ją pripildyti iš kelio- 
nių parvežtomis dovanomis. Ten žėrėjo Indijos safyrai, Brazilijos 
netgi mažytė deimantinė sagė. Džeremis Somersas nežinojo, ko- 
kių ten būta brangenybių nei kaip sesuo su broliu įsimiklino įsi- 
gyti visus tuos neregėtus turtus. 

Muzikos pamokos — dabar, iš Belgijos atvažiavus mokytojui, 
lazdele kapojančiam negrabius mokinių pirštus, — Elizai tapo kas- 
dienėmis kančiomis. Ji taipgi lankė aukštuomenės šokių saloną, 
ir, šokių mokytojo patarimu, panelė Roza versdavo ją valandų va- 
landas vaikščioti su knyga ant galvos, kad augtų tiesi. Ji darė viską, 
kas priklauso, pianinu skambino pratimus ir vaikščiojo tiesi kaip 
žvakė, nors ir nenešiojo knygos ant galvos, tačiau vakare išsmuk- 
davo basa į tarnų kiemą, ir dažnai rytas užklupdavo ją, apsikabi- 


nus Mamą Fresiją, bemiegant ant čiužinio. 


Dvejus metus potvyniai nebeatsikartojo, laimė atsigręžė, ir ša- 
lis mėgavosi gerais orais, politine ramybe ir ekonomine gerove. 
Čiliečiai nerimasčiavo: pripratus prie gamtos gaivalų siautėjimo, 
tokia gerybė galėjo pranašauti dar didesnę nelaimę. Be kita ko, 
šiaurėje buvo atrasti gausūs aukso ir sidabro telkiniai. Amerikos 
nukariavimo laikais, kai ispanai davėsi po žemyną ieškodami bran- 
giųjų metalų ir grobė viską, kas pasitaikydavo po ranka, Čilė buvo 
laikoma užkampiu, nes, palyginti su turtingomis kaimyninėmis 
šalimis, galėjo ne kažin ką pasiūlyti. Vargais negalais žygiuojant 
per milžiniškus kalnynus ir Šiaurės tyrus, panašius į Mėnulio pa- 
viršių, iš širdžių jiems pamažu išsivadėjo godumas, o jeigu kiek ir 
liko, nepalaužiami indėnai pasistengė, kad jis pavirstų atgaila. Iš- 
sekę ir nuskurę karvedžiai prakeiksmu keikė tą kraštą, kur jiems 
nebeliko kitos išeities, kaip įsmeigti savo vėliavas ir numirti, nes 


grįžti be šlovės buvo dar blogiau. Po trijų šimtų metų tie telkiniai, 

nematomi godžių Ispanijos karių akims ir atsivėrę lyg burtų laz- 
delei mostelėjus, buvo netikėtas atlygis jų palikuonims. Radosi 
naujoji turtuomenė, kurią papildė pramonės ir prekybos atstovai. 
Senoji dvarų aristokratija, visada valdžiusi samtį, pajuto, kad jos 
privilegijoms gresia pavojus, ir panieka naujaturčiams tapo išskir- 
tiniu gerų manierų požymiu. 

Vienas tų naujaturčių įsimylėjo Pauliną, Agustino del Valjės 
vyriausiąją dukterį. Tai buvo Felisianas Rodrigesas de Santa Kru- 
sas, drauge su broliu per kelerius metus pralobęs iš aukso ka- 
syklos. Apie jo kilmę niekas nežinojo nieko tikra, bet vis dėlto 
visi įtarė, kad jo protėviai buvę žydai, atsivertę į katalikų tikėji- 
mą ir priėmę tokį skambų krikščionišką vardą, idant ištrūktų 
Inkvizicijai iš nagų, — to visiškai pakako, kad jį atstumtų išpui- 
kėliai del Valjės. Jakobo Todo akimis žiūrint, Paulina išsiskyrė iš 
penkių Agustino del Valjės dukterų savo narsa ir linksmybe — 
būdo bruožais, siejančiais ją su panele Roza. Mergina juokda- 
vosi nuoširdžiai ir atvirai, nesidangstydama, kaip seserys, vė- 
duoklėmis bei mantilijomis. Sužinojęs, jog tėvas, norėdamas už- 
gniaužti jos meilę, žada ją uždaryti į vienuolyną, Jakobas Todas, 
nepaisydamas proto balso, ryžosi jai padėti. Prieš ją išvežant, jis 
pasinaudojo proga ir, duenjai nepastebint, įsimiklino persitarti 
su ja keliais žodžiais. Žinodama, jog neturi laiko aiškintis, Pau- 
lina išsitraukė iš iškirptės laiškelį, tieksyk sulankstytą, kad atro- 
dė kaip akmens luitas, ir paprašė jį perduoti savo mylimajam. 
Rytojaus dieną tėvo sučiupta mergina vargiais keliais išvyko ke- 
lių dienų kelionėn į Konsepsjoną, miestą šalies pietuose netoli 
indėnų rezervato, kad, vienuolių verčiama melstis ir pasninkauti, 
ateitų į protą. O kad kartais nešautų mintis sumaištauti ar pa- 
sprukti, tėvas įsakė nuskusti jai galvą. Motina paėmė jos kasas, 
suvyniojo į siuvinėtą batistinę skepetaitę ir padovanojo Dievo 
Motinos bažnyčios maldininkėms, kad pagamintų šventiesiems 
perukų. Tuo tarpu Todas sugebėjo ne tik įteikti laiškelį, bet ir 
susižinojo iš merginos brolių tikslų vienuolyno adresą ir persa- 
kė viską sielvarto graužiamam Felisianui Rodrigesui de Santa 


Krusui. Norėdamas atsidėkoti, jaunikaitis išsitraukė kišeninį laik- 

rodį su gryno aukso grandinėle ir bandė įpiršti lemtajam savo 
meilės pasiuntiniui, tačiau šis įsižeidęs atsisakė. 

— Nežinau, kaip galėčiau jums atsiteisti už tai, ką man padarė- 
te, — sutrikęs sumurmėjo Felisianas. 

— Man nieko nereikia. 

Gana ilgai Jakobas Todas neturėjo jokių žinių apie nelaimin- 
guosius įsimylėjėlius, tačiau po dviejų mėnesių visuose sambū- 
riuose žmonės mėgaudamiesi šnekėjo apie merginos pabėgimą, 
ir išdidusis Agustinas del Valjė nieko negalėjo padaryti, kai šie, 
šaipydamiesi iš jo, pagražindavo istoriją pikantiškomis smulkme- 
nomis. Po kelių mėnesių Jakobas Todas išgirdo tos istorijos versi- 
ją iš pačios Paulinos lūpų. Birželio vakarą, vieną tų žiemos vakarų, 
kai dulkia smulkus lietus ir anksti temsta, jai pavyko apgauti bud- 
rią sargybą, ir ji paspruko iš vienuolyno naujokės apdaru, nuo 
didžiojo altoriaus pagrobusi sidabrinę žvakidę. Iš Jakobo Todo 
gavęs adresą, Felisianas Rodrigesas de Santa Krusas nukeliavo į 
pietus ir nuo pat pradžios palaikė su ja ryšį, laukdamas patogios 
progos ją susigrąžinti. Tą vakarą jis laukė jos netoli vienuolyno, o 
pamatęs, kurį laiką nesuvokė, kas yra toji skustagalvė vienuolė, su 
žvakide rankose puolusi jam į glėbį. 

— Nežiūrėk į mane tokiu žvilgsniu, plaukai atauga, — tarė ji, 
įsisiurbdama į jo lūpas. 

Felisianas parsivežė ją dengta karieta į Valparaisą ir laikinai 
apgyvendino savo motinos našlės namuose, pačioje garbingiau- 
sioje slaptavietėje, kokią tik įmanoma įsivaizduoti, ketindamas 
kaip galima geriau apsaugoti jos šlovę, nors, kilus skandalui, jie- 
du ir negalėjo išvengti purvo. Agustinas išsyk pasišovė dukters 
suvedžiotoją iškviesti dvikovon, tačiau, vos tik ėmęsis žygių, su- 
žinojo, kad šis išvykęs su reikalais į Santjagą. Tuomet nutarė 
žūtbūtinai susitikti su Paulina, pasitelkęs pagalbon ginkluotus 
sūnus ir sūnėnus, pasiryžusius keršyti už giminės garbę, o tuo 
tarpu motina su dukterimis choru kalbėjo rožinį, melsdamosi 
už dukrą palaidūnę. Dėdė vyskupas, pataręs Pauliną siųsti pas 
vienuoles, bandė kreiptis į vyrų blaivų protą, bet visi tie triskart 
tikri vyrai nė klausyti nenorėjo doriems krikščionims deramų 

pamokslų. Felisiano kelionė buvo dalis strateginio plano, su- 
manyto jo brolio drauge su Jakobu Todu. Jis tyliai išvyko į sosti- 
nę, o tie du Valparaise ėmėsi numatytų priemonių: liberalų laik- 
raštyje paskelbė žinią apie panelės Paulinos del Valjė dingimą, 
kad ir kaip šeima stengėsi tai nuslėpti nuo visuomenės. Šitaip 
įsimylėjėliams buvo išgelbėta gyvybė. 

Agustinas del Valjė galiausiai sutiko, jog dabartiniais laikais ne- 
valia nepaisyti įstatymo ir šeimos šlovę geriau gelbėti ne dviguba 
žmogžudyste, o viešomis vestuvėmis. Buvo suderėta dėl neišven- 
giamos taikos pagrindų, ir po savaitės, kai viskas jau buvo paruoš- 
ta, sugrįžo Felisianas. Jaunikio brolio, advokato ir vyskupo lydimi 
bėgliai atvyko į del Valjų namus. Jakobas Todas apdairiai laikėsi 
nuošaly. Paulina pasirodė labai paprasta suknia, tačiau, kai nusi- 
siautė skepetą, visi pamatė, jog segi stulbinančia karalienės dia- 
dema. Ji ėjo už parankės vedama savo būsimosios anytos, kuri 
buvo pasirengusi atsakyti už jos dorą, bet niekas nesuteikė jai pro- 
gos. Šeima nieku gyvu nenorėjo, kad laikraštyje pasirodytų dar 
viena žinutė, tad Agustinas del Valjė neturėjo kitos išeities, kaip 
priimti maištininkę dukterį ir nepageidaujamą jaunikį. Priėmė juos 
valgpomajame, ta dingstimi paverstame teismo sale, apsuptas sūnų 
ir sūnėnų, tuo tarpu moterys, uždarytos kitame namo gale, gau- 
dė Žinias iš tarnaičių, kurios, nusiklausiusios prie durų, bėgo per- 
sakyti kiekvieno žodžio. Pasak jų, mergina pasirodžiusi su visais 
tais deimantais, žėrinčiais ant trumpai kirptos galvos, ir stojusi 
prieš tėvą nėmaž nesibaimindama ir nesidrovėdama ir pareiškusi, 
jog vis dar turinti tą žvakidę, kurią paėmusi, tiesą pasakius, vien 
trokšdama paerzinti vienuoles. Agustinas del Valjė užsimojęs 
šmaikščiu, kuriuo raginąs arklius, bet priekin žengęs jaunikis, no- 
rėdamas prisiimti bausmę. "Tuomet įsiterpęs vyskupas — labai iš- 
vargęs, bet kaip visad valdingas — ir neginčijamu tonu pareiškęs, 
jog negalėsiąs viešai sutuokti poros, kad nutiltų kalbos, jeigu bū- 
sią sumušti jaunųjų veidai. 

— Paliepkite, kad mums atneštų karšto šokolado, Agustinai, o 
mes susėskime ir pašnekėkime kaip padorūs žmonės, — pasiūlė 


Bažnyčios dignitorius. 

Taip jie ir padarė. Liepė Paulinai ir Rodrigeso de Santa Kruso 
našlei palaukti už durų, nes tai esąs vyrų reikalas, ir, išgėrę ąsotį 
putojančio šokolado, sutarė dėl vedybų. Surašė dokumentą, kad 
būtų aiškūs turtiniai santykiai ir kad nenukentėtų nė vienos pusės 
garbė, pasirašė jį notarui stebint ir nuodugniai aptarė vedybų ei- 
gą. Po mėnesio Jakobas "Todas dalyvavo įsimintinose iškilmėse, 
per kurias nebuvo nei galo, nei krašto del Valjų vaišingumui. Išti- 
są parą tęsėsi šokiai, dainos ir vaišės, ir svečiai išsiskirstė šnekėda- 
mi apie jaunosios grožį, jaunojo dalią ir laimingus uošvius, išteki- 
nusius dukterį už turtingo, kad ir neseniai pralobusio vyro. Jau- 


navedžiai tuojau pat iškeliavo į šalies šiaurę. 


Nešlovė 


Jakobas Todas liūdėjo išvykus Felisianui ir Paulinai: buvo labai 
susidraugavęs su milijonierium ir jo žavinga nenuorama žmona. 
Jis ėmė jausti, kad jaunų verslininkų draugija jam darosi vis malo- 
nesnė, o Šąjungos klubas vis labiau slegia. Naujieji verslininkai, kaip 
ir jis, buvo persiėmę europinėmis idėjomis, jie buvo modernūs ir 
liberalūs, priešingai nei senoji žemvaldžių oligarchija, atsilikusi 
puse šimtmečio. Jis turėjo šimtą septyniasdešimt dar neišparduotų 
Biblijų, kurias laikė sukrovęs po lova, bet jų nė nebeprisiminė, 
nes lažybas jau seniai buvo pralaimėjęs. Ispaniškai buvo išmokęs 
pakankamai gerai, kad galėtų išsiversti pats vienas, ir vis dar my- 
lėjo — nors ir neatliepta meile — Rozą Somers. Tai buvo du svarūs 
argumentai, nulėmę apsisprendimą likti Čilėje. Nuolatiniai jau- 
nosios moters užgauliojimai tapo malonia kasdienybe, ir jis jau 
nebesijautė žeminamas. Įprato juos ironiškai išklausyti ir, neturė- 
damas nieko pikta, atsilyginti tuo pačiu, kaip reikalauja vien jiems 
gerai žinomos sviedinio žaidimo taisyklės. Jis artimai susidrauga- 
vo su kai kuriais intelektualais ir praleisdavo kiauras naktis, šne- 
kėdamas apie prancūzų ir vokiečių filosofus, taipgi apie moksli- 
nius išradimus, atveriančius naujus horizontus žmogaus pažini- 
mui. Turėjo tiek laiko, kad galėjo valandų valandas mąstyti, skaityti, 
kalbėtis. Iš viso to pasisemdavo minčių, kurias užsirašydavo į sto- 
rą sąsiuvinį per ilga nučiupinėtais kraštais, ir nemažai pinigų iš- 
leisdavo knygoms, kurių užsisakydavo Londone arba įsigydavo San- 
toso Tornero knygyne, Almendralio kvartale, kur taipgi gyveno 
prancūzai ir veikė patys garsiausiai Valparaiso blogos šlovės na- 


mai. Knygyne paprastai rinkdavosi intelektualai ir būsimieji rašy- 

tojai. Todas skaitydavo ištisas dienas, paskiau dovanodavo savo 
knygas bičiuliams, o tie įsimiklindavo jas išversti ir išleisti kukliais 
leidinukais, kurie eidavo iš rankų į rankas. 

Intelektualų būrelyje pats jauniausias buvo Choakinas An- 
dieta, kokių aštuoniolikos metų vaikinas, kurio jaunatvišką ne- 
patyrimą atsverdavo akivaizdus vadovo talentas. Jo ugninga as- 
menybė juo labiau krito į akis, nes jis buvo jaunas ir neturtin- 
gas. Choakinas nemėgo malti liežuviu, jis buvo veiksmo žmogus, 
vienas iš nedaugelio, turinčių pakankamai aiškaus proto ir drą- 
sos, kad sugebėtų knygų idėjas paversti revoliucine paskata, kai 
kitiems labiau patikdavo amžinai jas gvildenti susėdus prie bu- 
telio galiniame knygyno kambarėlyje. Todas išsyk pastebėjo An- 
dietą, tas jaunuolis kėlė kažkokį nerimą ir sykiu žavėjo savotišku 
pakilumu. Akis badė taipgi nudrengtas lagaminėlis, išdilę palai- 
kiai drabužiai, plonyčiai kaip svogūno lukštas. Kad niekas nepa- 
stebėtų kiaurų puspadžių, atsisėdęs niekad neužkeldavo kojos 
ant kojos; taipgi nenusivilkdavo švarko, nes, Todo įsitikinimu, 
marškiniai buvo perdėm sulopyti ir suadyti. Neturėjo nė doro 
palto, bet žiemą pats pirmas paryčiais išeidavo platinti knygelių 
ir klijuoti atsišaukimų, raginančių darbo žmones sukilti prieš 
piktnaudžiaujančius šeimininkus, jūrininkus — prieš kapitonus 
ir laivininkų bendroves, tačiau tas triūsas dažniausiai būdavo be- 
vaisis, nes šaukiamieji didžia dalimi nemokėjo skaityti nei rašy- 
ti. Jo šauksmą teisingumo išblaškydavo vėjas ir nuslopindavo 
žmonių abejingumas. 

Atsargiai teiraudamasis šen bei ten, Jakobas Todas susižinojo, 
kad jo bičiulis tarnauja Britų importo ir eksporto bendrovėje. Už men- 
ką atlyginimą dirbo alinančią darbo dieną, surašydamas uostan 
atvežamas prekes. Buvo reikalaujama, kad jis segėtų krakmolytą 
apykaklę ir avėtų blizgančius batus. Jo gyvenimas slinko nevėdi- 
namoje, pustamsėje salėje, kur vienas po kito be galo, be krašto 
rikiavosi rašomieji stalai, o ant jų riogsojo krūvos metų metus 
neliestų dulkėtų bylų ir sąskaitybos knygų. "Todas teiravosi apie jį 
ir Džeremio Somerso, bet šis niekuo negalėjo jam padėti. Atsakė, 


jog tikriausiai matąs jį kas dieną, bet asmeniškai pats nebendrau- 

jąs su pavaldiniais ir nebent tik vieną kitą pažįstąs vardu. Iš kitų 
šaltinių jis susižinojo, kad Andieta gyvena su motina; apie tėvą 
neturėjo jokių duomenų. Ko gero, tai buvo koks atklydęs jūreivis, 
tarė sau, o motina, viena tų nelaimingų moterų, nepriklausančių 
jokiam visuomenės sluoksniui, — veikiausiai pavainikė ar tėvų iš- 
guita iš namų. Choakinas Andieta išvaizda panėšėjo į andalūzą ir 
savo vyrišku grožiu priminė jauną toreadorą: kiekvienas bruožas 
bylojo apie fizinę jėgą, lankstumą, savitvardą, buvo tikslių jude- 
sių, įdėmaus žvilgsnio ir jaudinančio orumo. Todo utopinėms idė- 
joms jis priešpriešindavo savo pažiūras, pagrįstas pilkos kasdieny- 
bės patirtimi. Todas skelbė, jog reikia kurti bendruomeninę, vie- 
natinės ir nekeičiamos moralės pagrindu demokratiškai valdomą 
visuomenę, kur nebūtų nei dvasininkų, nei policijos. 

— Jūs skrajojate padebesiais, pone Todai. Mums prieš akis be- 
galė darbo, negalime veltui gaišti laiko fantazijoms, — nutraukda- 
vo jį Choakinas Andieta. 

— O kaipgi kursime tobulą visuomenę, jei nesistengsime jos 
įsivaizduoti? — atšaudavo Todas, kratydamas savo tolydžio storė- 
jantį sąsiuvinį, kasdien papildomą idealių miestų projektų, pagal 
kuriuos kiekvienas žmogus dirba savo daržą, o bendruomenės auk- 
lėjami vaikai auga sveiki ir laimingi: mat, panaikinus privačią nuo- 
savybę, niekas juo labiau negalėtų reikalauti, kad vaikai priklausy- 
tų tėvams. 

— Mums būtina nedelsiant pagerinti pragaištingas gyvenimo 5ą- 
lygas. Pirmiausia reikia suvienyti darbo žmones, vargšus ir indė- 
nus, atiduoti žemę valstiečiams ir atimti valdžią iš kunigų. Būtinai 
reikia keisti konstituciją, pone Iodai. Šičia balsuoja vien savinin- 
kai, kitaip sakant, valdo turčiai. Vargšų niekas nepaiso. 

Iš pradžių Jakobas Todas stengėsi aplinkiniais keliais padėti bi- 
čiuliui, bet netrukus gavo atsisakyti savo gerų ketinimų, nes šį 
giliai žeisdavo kiekviena jo pastanga. Paprašydavo padaryti vieną 
kitą darbelį, duodamas jam progą šiek tiek užsidirbti, bet Andieta 
sąžiningai viską padarydavo, o paskui griežtai atsisakydavo bet ko- 
kio atlyginimo. Jei Todas bandydavo pavaišinti tabaku, taurele 
brendžio ar lietingą vakarą įsiūlyti lietsargį, Andieta atsakydavo su 

ledine arogancija, išmušdamas jį iš vėžių ir kartais net įžeisdamas. 
Jaunuolis niekada neužsimindavo apie savo gyvenimą ar praeitį, 
sakytum tapdavo kūnu tik trumpą akimirką, tas kelias revoliuci- 
nių pokalbių ar ugningų skaitymų valandas knygyne, o paskiau, 
pasibaigus sambūriui, vėl išnykdavo kaip dūmas. Niekad neturė- 
davo pinigų, kad galėtų su draugais nueiti į smuklę, o kviečiamas 
atsisakydavo ir nesileisdavo vaišinamas. 

Nebeišgalėdamas ilgiau likti nežinioje, vieną vakarą Todas nu- 
sekė paskui jį uosto gatvelių labirintu. Slėpdamasis tarpuvarčių 
tamsoje ir absurdiškai vingiuotose gatvelėse, kurios buvo išrai- 
tytos tam tyčia, kad nesugebėtų įlįsti Velnias, pamatė, jog Cho- 
akinas Andieta pasiraitojo kelnes, nusiavė pusbačius, susivynio- 
jo į laikraštį ir atsargiai įkišo į savo nudrengtą lagaminėlį, o iš 
ten ištraukė kaimiškas kurpes. Tuo vėlyvu metu pro šalį pra- 
slinkdavo nebent vienas kitas benamis naktibalda ir šiukšlynuo- 
se rausėsi katės. Jausdamasis nelyginant vagis, Todas sėlino tam- 
soje kone lipdamas bičiuliui ant kulnų; girdėjo, kaip jis šno- 
puoja ir tolydžio trinasi žvarbaus vėjo gairinamas rankas. Pagaliau 
jie priėjo kvartalą, kur vedė viena tų siaurų tipiškų miesto gat- 
velių. Į nosį trenkė šlapimo ir išmatų smarvė: šioje miesto daly- 
je retai pasirodydavo švaros tarnybos vyrai, apsiginklavę ilgomis 
kartimis, kuriomis pravalydavo užsikimšusius nuleidžiamuosius 
griovius. Jis suprato, kodėl Andieta taip apdairiai nusiavė savo 
vienintelius pusbačius: brisdamas per dvokiančią pliurzę, nega- 
lėjo suvokti, kas yra po kojomis. Tą tamsią naktį tik šen bei ten 
švyksojo blausūs šviesos pluošteliai, smelkdamiesi pro sukiužu- 
sias langines, daugelkur išdaužytus, kartono lakštais ir lentga- 
liais užkaltus langus. Pro plyšius buvo matyti skurdus, žvakės 
apšviestas būsto vidus. Prieblandoje viskas atrodė netikra. Jis 
pamatė, kaip Choakinas Andieta brūkštelėja degtuką ir, kūnu 
užstodamas liepsnelę nuo vėjo, išsitraukia raktą ir, virpčiojant 
menkai švieselei, rakina duris. Ar Čia tu, sūneli? Jis aiškiai išgir- 
do moters balsą, kur kas skaidresnį ir jaunesnį, nei tikėjosi. Durys 
tuojau pat užsitrenkė. Todas ilgokai pastovėjo tamsoje, spokso- 


damas į lūšnelę ir trokšte trokšdamas pasibelsti į duris, ne vien 

smalsumo, bet ir nenumaldomos meilės bičiuliui stumiamas. 
Po perkūnais, galop suniurzgė jis, jau baigiu visai išprotėti. Jis 
pasisuko ir nudrožė Sąjungos klubo link išgerti taurelės ir paskai- 
tyti laikraščio, tačiau greit persigalvojo, nejučia palyginęs ką tik 
matytą skurdą ir krištolinių sietynų nušviestus salonus, prigrioz- 
tus odinių baldų. Grįžo į savo kambarį, jausdamas, kaip iš kar- 
tėlio dega galva, dega lygiai taip, kaip tada degė nuo karštinės, 


vos nenuvariusios į kapus pirmąją viešnagės Cilėje savaite. 
Į Kapus p 3)ą £ J ę 


Visa tai vyko tūkstantis aštuoni šimtai keturiasdešimt penktųjų 
metų pabaigoje, kai Didžiosios Britanijos prekybos laivynas Val- 
paraise paskyrė kapelioną rūpintis protestantų dvasiniais reika- 
lais. Dvasininkas atvyko pasiryžęs mesti iššūkį katalikams, pasta- 
tyti tvirtą anglikonų bažnyčią ir dar labiau pagarsinti savo kongre- 
gaciją. Pradėdamas eiti savo pareigas, pirmiausia ėmėsi tikrinti 
Ugnies Žemės evangelizacijos projektą ir niekur nepastebėjo ko- 
kių nors rezultatų. Jakobas Todas įsiprašė į svečius pas Agustiną 
del Valję, tikėdamasis, jog per tą laiką, kol bus jo dvare, naujasis 
pastorius išsikvėps, tačiau, sugrįžęs po dviejų savaičių, pamatė, 
kad tas anaiptol nepamiršo bylos. Todas stengėsi susigalvoti viso- 
kiausių dingsčių, kad tik galėtų jo išvengti, bet galiausiai turėjo 
susitikti su auditorium, o vėliau — ir su anglikonų bažnyčios ko- 
misija. Bandydamas išsiteisinti ir sekdamas vis didesnes pasakas, 
jis galutinai susipainiojo, nes sąskaitos aiškiai ir neginčijamai įro- 
dė jį sukčiavus. Jis grąžino sąskaitoje atlikusius pinigus, bet geras 
vardas buvo nepataisomai prarastas. Baigėsi jam trečiadieniniai 
sambūriai Somersų namuose, ir svetimšalių kolonijoje niekas 
nebesikvietė jo į svečius; gatvėje visi jo lenkėsi, o tie, kurie anks- 
čiau turėjo su juo kokių reikalų, nutraukė visus santykius. Žinia 
apie suktybę pasiekė jo draugus čiliečius, ir tie mandagiai, bet 
griežtai patarė nebesirodyti Sąjungos klube, jei nenori gėdingai iš- 
lėkti pro duris. Neprisileido jo nei žaisti kroketo, nei į Anglų vieš- 
bučio barą, netrukus pasijuto visiškai vienišas, nes bičiuliai libe- 


ralai, ir tie nusigręžė. Visa del Valjų šeima atsisakė su juo ben- 

drauti, išskyrus Pauliną, su kuria Todas kada ne kada retkarčiais 
susirašinėdavo. 

Su vyru išsikėlusi į šalies šiaurę, Paulina pagimdė ten pirmąjį 
vaiką ir atrodė patenkinta šeimyniniu gyvenimu. Felisianas Rod- 
rigesas de Santa Krusas, anot gandų, tolydžio lobstantis, pasiro- 
dė besąs neeilinis vyras. Buvo įsitikinęs, jog reikia panaudoti 
jųdviejų labui tą sumanumą, kuris padėjo Paulinai pabėgti iš 
vienuolyno, o ne švaistyti jį veltui namų apyvokai. Jo žmona, 
išauklėta kaip panelė, vos vos mokėjo skaityti ir skaičiuoti, bet 
nepaprastai domėjosi verslais. Felisianas iš pradžių stebėjosi jos 
noru sužinoti viską iš pagrindų apie rūdos gavybą ir gabenimą, 
taipgi apie biržos kurso svyravimą, tačiau veikiai įprato gerbti 
nepaprastą žmonos intuiciją. Septyniems mėnesiams praslin- 
kus po vedybų, pasekė jos patarimais ir gerai pasipelnė speku- 
liuodamas cukrumi. Atsidėkodamas jis padovanojo jai Peru nu- 
kaldintą devyniolikos kilogramų svorio sidabrinį arbatos servi- 
zą. Paulina tuo metu laukėsi pirmojo vaiko ir vos bepaslinko, 
dideliu pilvu varina; nepakeldama akių nuo mezgamos kojinės, 
ji atsisakė dovanos. 

— Verčiau Londone banke atidaryk sąskaitą mano vardu ir pa- 
dėk dvidešimt nuošimčių pelno, kurį gavai mano dėka. 

— Kuriems galams? Argi tau neduodu, kiek širdis geidžia, ir dar 
su kaupu? — įsižeidęs paklausė Felisianas. 

— Gyvenimas ilgas ir pilnas netikėtumų. Nenoriu kada nors 
tapti neturtinga našle, juo labiau apsikrovusi vaikais, — pasunkin- 
dama pilvą, paaiškino ji. 

Felisianas išlėkė užtrenkdamas duris, tačiau įgimtas teisingu- 
mo jausmas perveikė užgauto vyro susierzinimą. Be kita ko, tarė 
jis sau, tie dvidešimt nuošimčių Paulinai būsianti didelė paskata. 
Kaip ji sakė, taip jis ir padarė, nors niekad nebuvo girdėjęs, kad 
ištekėjusi moteris turėtų savų pinigų. Žmona neturėjo teisės ke- 
liauti viena, pasirašyti teisinius dokumentus, kreiptis į teismą, nieko 
parduoti ar pirkti be vyro sutikimo, tad juo labiau negalėjo turėti 
sąskaitos banke ir ja naudotis kaip tinkama. Būtų keblu visa tai 
paaiškinti bankui ir kompanionams. 

— Važiuokit su mumis į šiaurę, kasyklos — krašto ateitis, ir ten 
galėsite viską pradėti iš naujo, — Jakobui Todui pasiūlė Paulina, 
kai, trumpam atvykusi į Valparaisą, sužinojo apie ištikusią ne- 
laimę. 

— O ką aš ten veiksiu, miela bičiule? — suvapėjo jis. 

— Pardavinėsit savo Biblijas, — pajuokavo Paulina, bet išsyk su- 
sigraudino, pamačiusi jo begalinį liūdesį, ir pasiūlė jam pastogę, 
draugystę ir darbą vyro verslovėse. 

Todas jautėsi toks priblokštas nesėkmės ir viešos nešlovės, jog 
nebeturėjo jėgų pradėti naują avantiūrą šiaurėje. Kadaise buvęs 
nenuorama ir nuotykių ieškotojas dabar nieko daugiau netroško, 
tik susigrąžinti gerą vardą. 

— Argi nematot, ponia, kad esu įmintas į purvą? Bešlovis žmo- 
gus — lavonas. 

— Laikai jau nebe tie, — paguodė jį Paulina. — Anksčiau mo- 
ters suteptą garbę tik krauju galėdavai nuplauti. O mano garbei 
nuplauti, pone Todai, kaip matot, pakako ąsočio karšto šokola- 
do. Vyrų garbė kur kas mažiau nukenčia negu mūsų. Nepulkit į 
neviltį. 

Felisianas Rodrigesas de Santa Krusas, nepamiršęs, kad Jako- 
bas Todas padėjo, kai jųdviejų su Paulina meilei grėsė žūtis, norė- 
jo jam paskolinti pinigų, kad grąžintų skolą iki paskutinio senta- 
vo, tačiau šis nutarė, jog verčiau būti skolingam protestantų ka- 
pelionui negu draugui, juo labiau kad, šiaip ar taip, jau neteko 
gero vardo. Ilgai netrukus gavo atsisveikinti su katėmis ir tortais, 
nes našlė anglė, berte berdama jam priekaištus, išgrūdo jį iš pen- 
siono. Ta geroji moteriškė, kaip apsvaigęs nuo savo iškalbos skel- 
bė Jakobas Todas, liejo devynis prakaitus savo virtuvėje, trokšda- 
ma pinigais paremti savo tikėjimo skelbimą amžinosios žiemos 
krašte, kur dieną naktį stūgauja vėjai. Sužinojusi, kad jos santau- 
pos ištirpo apsimetėlio misionieriaus rankose, apimta šventos rūs- 
tybės ištrenkė jį pro duris. Choakinas Andieta padėjo jam susi- 
rasti naują būstą kukliame uostamiesčio kvartale, ir jis įsikėlė į 
kambarėlį, mažytį, bet užtat žvelgiantį į jūrą. Namas priklausė či- 


liečių šeimai, ir, palyginti su našlės pensionu, jo apystata neturėjo 

jokių pretenzijų į europinį stilių. Tai buvo senas, kalkėmis baltin- 
tas nedegtų plytų trobesys raudonų čerpių stogu: iš priemenės 
patekdavai į didelį, beveik pustuštį kambarį, atstojantį svetainę, 
valgomąjį ir tėvų miegamąjį, be to, buvo dar mažesnis kambarys 
be langų, kur miegojo vaikai, ir pačiame gale — nuomojamas kam- 
barėlis. Namų šeimininkas buvo mokytojas, o jo žmona papildy- 
davo šeimos biudžetą namudiniais amatais — virtuvėje liedavo žva- 
kes. Visi namai atsidavė vašku. Todui rodės, jog tuo salsvu kvapu 
trenkia ir jo knygos, ir drabužiai, ir plaukai, ir netgi jo dvasia; taip 
visas juo persismelkė, jog, po daugelio metų jau būdamas kitame 
pasaulio krašte, vis dar kvepėjo žvakėmis. Lankydavosi jis nebent 
žemutiniuose uostamiesčio kvartaluose, kur niekam nerūpėjo nei 
geras, nei blogas rudaplaukio gringo vardas. Valgydavo vargšų už- 
eigose ir kiauras dienas triūsdavo su žvejais prie tinklų ir valčių. 
Darbas jam eidavo į naudą: kelias valandas padirbėjęs, pamiršda- 
vo įžeistą orumą. Bendraudavo su juo tik Choakinas Andieta. Jie- 
du keisdavosi prancūzų filosofų tekstais ir kalbėdavo apie politi- 
ką, užsidarę Todo kambarėlyje, o tuo tarpu už durų zujo mokyto- 
jo vaikai ir tarytum aukso gijos liejosi tirpinamas vaškas. Choakinas 
Andieta niekada neužsimindavo apie misijų pinigus, nors tikrai 
viską žinojo — kelias savaites žmonės plakte plakė liežuviais. Kartą 
Todas bandė paaiškinti, jog buvęs geriausių ketinimų, niekada ne- 
sigviešęs sukčiauti, jog viskas atsitikę per menką aritmetikos iš- 
manymą, nežmonišką jo netvarkingumą ir nedalią, bet Choakinas 
Andieta — tildydamas jį kaip įprasta visame pasaulyje — prisidėjo 
prie lūpų pirštą. Jakobas Todas, ūmai susigėdęs ir susigraudinęs, 
nerangiai jį apsikabino, ir šis akimirką jį prispaudė prie krūtinės, 
bet tuojau pat atšoko nuraudęs lig ausų. Abu drauge atšlijo apdu- 
ję, nesuvokdami, kaip galėjo nusižengti pagrindinei elgesio tai- 
syklei, nedraudžiančiai vyrams susiliesti nebent mūšyje ar įnirtin- 
gose sporto varžybose. 

Bėgo mėnesiai, ir anglas vis mažiau rūpinosi savo išvaizda, vaikš- 
čiodavo kelias dienas nesiskutęs, persmirdęs žvakėmis ir alkoho- 
liu. Padauginęs išgerti džino, neatsikvėpdamas be galo be krašto 
kaip išprotėjęs dėdavo į šuns dienas visas vyriausybes, Anglijos 

karaliaus dvarą, kariuomenę ir policiją, luominių privilegijų siste- 
mą, kurią lygindavo su indų kastomis, religiją apskritai ir krikš- 
čionybę skyrium. 

— Jums reikia iš čia išvažiuoti, pone Todai, kitaip suvis kuokte- 
lėsite, — kartą išdrįso jam pasakyti Choakinas Andieta, įsimiklinęs 
išsivesti jį iš vienos aikštės kaip tik tuo metu, kai jį buvo besui- 
manti policija. 

Šitaip jį, bepamokslaujantį gatvėje lyg pamišėlį, užtiko kapi- 
tonas Džonas Somersas, prieš kelias savaites savo burlaiviu at- 
plaukęs į uostą. Laivas tiek nukentėjo lenkdamas Horno kyšulį, 
jog reikalavo didelio remonto. Džonas Somersas jau mėnesį vie- 
šėjo brolio Džeremio ir sesers Rozos namuose. Kaip tik dėl to 
jis apsisprendė, vos grįžęs į Angliją, ieškotis darbo šiuolaikiniuose 
garlaiviuose, nes nebuvo nusiteikęs giminės narve dar sykį kęsti 
nelaisvę. Jis mylėjo artimuosius, bet pageidavo juos godoti iš 
tolo. Ligi šiol jis ginė šalin mintį apie garlaivius, negalėdamas 
suvokti, jog įmanoma mėgautis jūrų kelionėmis, nekreipiant dė- 
mesio į bures ir audras, išmėginančias kapitono sumanumą, ta- 
čiau galiausiai gavo pripažinti, jog ateitis priklauso naujiems lai- 
vams, didesniems, patikimesniems ir greitesniems. Pastebėjęs, 
kad ima slinkti plaukai, visa kuo apkaltino sėdimą gyvenimo bū- 
dą. Ilgainiui pradėjo lyg šarvai slėgti nuobodulys, ir jis, nesi- 
tverdamas tarytum žvėris narve, išsprukdavo iš namų pasivaikš- 
čioti į uostą. Pažinęs kapitoną, Jakobas Todas nuleido skrybėlės 
kraštą ir apsimetė, kad jo nemato, tikėdamasis šitaip išvengti 
dar vieno pažeminimo, bet jūreivis stabtelėjo ir pasisveikino, 
draugiškai paplodamas jam per pečius. 

— Eime išgerti po taurelę, bičiuli! 

Ir nusivedė į artimiausią barą. 

Jiedviem pasitaikė susitikti uostamiesčio dalyje, garsėjančioje 
puikiais gėrimais ir nepakartojamu, tikrai gero vardo vertu patie- 
kalu: jūriniu unguriu su keptomis bulvėmis ir žalių svogūnų salo- 
tomis. Dėl pinigų stygiaus jau senokai pamiršęs valgį, Todas užuodė 
gardžius kvapsnius ir vos nenualpo. Jam net ašaros ištryško iš dė- 


kingumo ir džiaugsmo. Džonas Somersas mandagiai nusuko akis 

į šalį tuo metu, kai šis taršė patiekalą, nepalikdamas nė menkiau- 
sio trupinio. 

— Man niekad nepatiko tas sumanymas skleisti tikėjimą tarp 
indėnų, — tarė jis kaip tik tuo metu, kai Todas buvo bepradedąs 
spėlioti, ar kapitonas girdėjęs apie finansinį skandalą. — Tie varg- 
šeliai niekuo nenusikalto, kad juos baustume atvertimu į krikš- 
čionių tikėjimą. Ką dabar ketinate daryti? 

— Atidaviau visus pinigus, kur buvo likę banko sąskaitoje, bet 
dar reikia grąžinti gražią sumelę. 

— Tr neturite daugiau pinigų, ar ne? 

— Šiuo metu neturiu, bet... 

— Jokių „bet“, bičiuli! Tiems geriems krikščionims jūs davėte 
dingstį pasijusti doringais, o dabar suteikėte progą pasimėgauti 
skandalu. Pramoga jiems ne taip jau brangiai atsiėjo. Klausda- 
mas, ką ketinate daryti, turėjau galvoje jūsų ateitį, o ne skolas. 

— Aš nieko neplanuoju. 

— Grįžkite su manimi į Angliją. Čia jums ne vieta. Kiek svetim- 
šalių gyvena uostamiesty? Ant pirštų gali suskaičiuoti. Patikėkite, 
jie neduos jums ramybės. Anglijoje bent jau galėsite pasislėpti 
minioje. 

Jakobas Todas įsistebeilijo į savo taurę, apimtas tokios nevil- 
ties, jog kapitonas prapliupo kvatoti. 

— Gal pasakysite, kad jus čia laiko mano sesuo Roza? 

Taip iš tikrųjų ir buvo. Todui būtų lengviau kęsti visuotinį pa- 
smerkimą, jeigu panelė Roza būtų jam parodžiusi bent truputį 
nuoširdumo ir užuojautos, bet ji atsisakė jį priimti ir nė neatplė- 
šusi atsiuntė atgal laiškus, kuriuose jis bandė apginti savo vardą. 
Jis niekad nesužinojo, kad nė vienas laiškas nepateko į adresato 
rankas, nes, pažeisdamas su seserim sudarytą abipusės pagarbos 
sutartį, Džeremis Somersas nutarė ją saugoti, kaip liepia jo dora 
širdis, ir sutrukdyti jai iškrėsti dar vieną nepataisomą kvailystę. 
Kapitonas irgi to nežinojo, bet numanė, jog Džeremis ėmėsi at- 
sargumo priemonių, ir buvo tos nuomonės, kad, susiklosčius pa- 
našioms aplinkybėms, ir jis, be abejo, taip elgtųsi. Kūnas jam ėjo 


pagaugais vien pagalvojus, jog jausmingasis Biblijų pardavėjas gali 

siekti jo sesers rankos: šiuo atveju jis pirmąsyk visiškai pritarė 
Džeremiui. 

— Nejaugi mano ketinimai panelės Rozos atžvilgiu tokie aki- 
vaizdūs? — sutrikęs paklausė Jakobas Todas. 

— Tarkim, bičiuli, jog tai nebuvo paslaptis. 

— Man rodos, labai jau maža vilties, kad ji sutiktų mane pri- 
imti... 

— Ir man taip atrodo. 

— Būčiau jums be galo dėkingas, kapitone, jeigu užtartumėte 
už mane žodį. Jei panelė Roza sutiktų pasimatyti su manimi bent 
vieną kartą, aš pasistengčiau jai paaiškinti... 

— Nedėkite į mane vilčių, Todai, aš niekada nebūsiu sąvadauto- 
ju. Jeigu Roza jums puoselėtų tokius pat jausmus, kokius puose- 
lėjate jai, seniai apie tai žinotumėte. Patikėkit, mano sesuo ne 
tokia jau baugšti. Kartoju: jums nieko kita nebelieka, bičiuli, kaip 
dingti iš šito prakeikto uostamiesčio, kol dar visai nenuskurdote 
ir neišėjote šunų lodyti. Po trijų dienų mano laivas išplaukia į 
Honkongą, paskiau — į Angliją. Kelionė bus ilga, bet jums nėra 
kur skubėti. Grynas oras ir sunkus darbas — geriausi vaistai nuo 
meilės kvailumo. Kas jau kas, o aš žinau, ką sakau, nes įsimyliu 
kiekviename uoste ir pasveikstu, vos tik išplaukiu į atvirą jūrą. 

— Neturiu pinigų bilietui. 

— Gausite padirbėti paprastu jūrininku, o vakare lošite su ma- 
nim kortomis. Tikriausiai dar nepamiršote tų suktų triukų, ku- 
riuos mokėjote prieš trejus metus, kai atvežiau jus Čilėn. Aplošite 
mane kelionėje, kaip kažin ką. 

Po trijų dienų Jakobas Todas įlipo į laivą daug skurdesnis, negu 
atvažiavo. Choakinas Andieta vienintelis palydėjo jį į uostą. Niū- 
rus jaunuolis vienai valandai atsiprašė iš darbo. Atsisveikindamas 
stipriai paspaudė ranką Jakobui Todui. 

— Mes dar pasimatysime, bičiuli, — tarė anglas. 


— Nemanau, — atsakė čilietis, kur kas aiškiau nujaučiąs ateitį. 


Jaunikiai 


Duejiems metams praslinkus po Jakobo Todo išvykimo, įvyko 
galutinė Elizos Somers metamorfozė. Iš bjauriojo ančiuko, kokia 
buvo vaikystėje, ji virto dailių kūno linijų ir švelnaus veido mergi- 
na. Panelės Rozos globojama, nedėkingus paauglystės metus ji 
praleido mokydamasi laikytis tiesiai su knyga ant galvos ir skam- 
binti pianinu. Tuo pat metu Mamos Fresijos darže augino viso- 
kiausius vietinius augalus ir mokėsi įvairiausių senovinių receptų 
žinomoms ir nežinomoms ligoms gydyti: garstyčias — nuo abejin- 
gumo kasdieniams rūpesčiams, hortenzijas, kurių lapais ištrau- 
kiamos votys ir grąžinama šypsena, žibuokles, palengvinančias vie- 
natvę, ir verbenas panelės Rozos sriubai pagardinti, nes tas tauru- 
sis augalas padeda nuo blogos nuotaikos proveržių. Panelei Rozai 
nepavyko savo globotinės atgrasinti nuo virtuvės, ir galiausiai ji 
susitaikė su mintimi, jog toji veltui leidžia brangų laiką virtuvėje 
tarp Mamos Fresijos apsmilkusių puodų. Ji buvo įsitikinusi, jog 
išauklėtai merginai kulinarijos žinios būtinos tik tiek, kiek jos tei- 
kia pasitikėjimo savimi, prireikus rikiuoti tarnaites, kaip ji kad 
rikiuodavo, bet nieku gyvu nedera pačiai suodintis į keptuves ir 
prikaistuvius. Damai nevalia dvokti svogūnais ir česnakais. Tačiau 
Elizai labiau patiko praktika negu teorija, ji rinko iš draugių re- 
ceptus, perrašinėjo į sąsiuvinį, o vėliau tobulindavo juos sukda- 
masi virtuvėje. Galėdavo ištisas dienas grūsti prieskonius ir riešu- 
tus pyragams arba malti kukurūzus vietiniams pyragaičiams kep- 
ti, pešti ir darinėti purplelius, prieš juos marinuojant, valyti vaisius 
ir uogas kompotams, džemams ir uogienėms. Keturiolikos metų 


jau pranoko kuklius panelės Rozos konditerinius sugebėjimus ir 

mokėjo gaminti visus Mamos Fresijos patiekalus; penkiolikos — 
būdavo atsakinga už trečiadieninių subuvimų vaišes, o kai galuti- 
nai permanė čilietiškus valgius, susidomėjo įmantria prancūziška 
virtuve, su kuria supažindino ponia Kolber, ir dėdės Džono atve- 
žamais egzotiškais indiškais prieskoniais, kuriuos — netgi nežino- 
dama jų pavadinimų — skirdavo iš uoslės. Somersų draugams pri- 
statydamas kokią žinią, vežėjas paprastai įteikdavo paketėlį su Eli- 
zos ką tik iškeptu skanumynu — pamažu ji įvedė mieste naują 
paprotį dovanoti vienas kitam valgius ir desertus kaip meno kūri- 
nius. Ji taip įsitraukė į valgių gaminimą, jog Džeremis Somersas 
galiausiai ėmė kurti planus padaryti ją arbatos salono savininke, — 
tuos planus, beje, kaip ir visus kitus, susijusius su merginos atei- 
timi, panelė Roza atmetė nė nesvarstydama. Jos nuomone, užsi- 
dirbdama sau pragyvenimą, moteris nusileidžia į žemesnį visuo- 
menės luomą, nors ir koks garbingas būtų jos darbas. Priešingai, 
ji galvojo apie gerą vyrą savo globotinei ir numatė surasti jį per 
dvejus metus Čilėje, o nepasisekus — išsivežti Elizą į Angliją: ne- 
galėjo rizikuoti, kad toji neištekėjusi ir net nesusižadėjusi sulauk- 
tų dvidešimties metų. Jaunikis turėtų nekreipti dėmesio į jos ne- 
aiškią kilmę ir tik žavėtis būsimosios žmonos dorybėmis. Surasti 
tokį jaunikį tarp čiliečių nebuvo ko nė svajoti: aristokratai tuokėsi 
tik su aristokratėmis, o vidurinysis luomas jos nedomino — ji ne- 
norėjo, kad Eliza kada nors stokotų pinigų. Kartais ji susitikdavo 
su savo brolio Džeremio partneriais — verslininkais, pralobusiais 
iš kasyklų arba prekybos, bet tie vaikėsi oligarchijos skambių var- 
dų ir herbų. Tiesiog neįtikėtina, kad jie susidomėtų Eliza, iš pa- 
žiūros ji niekuo negalėjo sukurstyti aistrų: buvo mažytė, liaunutė, 
anaiptol ne plačių strėnų, putlios krūtinės ir pieno baltumo vei- 
do, kaip tuo metu buvo madinga. Atidžiau įsižiūrėjęs, galėjai pa- 
stebėti jos slaptą žavesį, judesių grakštumą ir įdėmų žvilgsnį; ji 
panėšėjo į porcelianinę lėlę, kapitono Džono Somerso atvežtą iš 
Kinijos. Tačiau panelė Roza ieškojo jaunikio, galinčio įvertinti jos 
globotinės tiek blaivų protą, tiek tvirtą būdą ir sugebėjimą bet 
kokiomis aplinkybėmis rasti gerą išeitį — tai, ką Mama Fresija va- 
dino sėkme, o ji — veikiau patirtimi. Gero būdo ir tvirtos mate- 

rialinės padėties vyro, su kuriuo Eliza būtų saugi ir gerbiama ir 
kurį galėtų šokdinti kaip tinkama. Ji ketino deramu laiku mokyti 
globotinę, kaip subtiliu kasdieniu dėmesiu vyrui ugdyti šeimos 
židinio meilę, atsidėkoti jam drąsiomis glamonėmis ir bausti klas- 
tingu tylėjimu, taipgi mokyti ją vyro pažabojimo paslapčių ir tūks- 
tantmečių kūniškos meilės meno. Ji niekada nebūtų išdrįsusi pati 
apie tai kalbėti Elizai, tačiau savo spintoje ji laikė užrakinusi kelias 
knygas, kurias norėjo duoti jai paskaityti, kai tik išmuš valanda. Ji 
laikėsi teorijos, jog viską esą įmanoma persakyti raštu, o teorijos 
klausimais niekas jai negalėjo prilygti. Panelė Roza būtų galėjusi 
perskaityti ištisą kursą paskaitų apie visus įmanomus ir neįmano- 
mus mylėjimosi būdus. 

— Tu privalai įdukrinti Elizą, kaip priklauso pagal įstatymą, kad 
ji turėtų mūsų pavardę, — pareikalavo ji, kreipdamasi į savo brolį 
Džeremį. 

— Jau daugelį metų ji turi mūsų pavardę. Ko tau dar reikia, 
Roza? 

— Kad ji galėtų ištekėti išdidžiai iškėlusi galvą. 

— Už ko? 

Tąsyk panelė Roza neatsakė, tačiau jau turėjo kai ką numa- 
čiusi. Tai buvo Maiklas Stiuardas, dvidešimt aštuonerių metų 
vyriškis, Valparaise apsistojusio anglų laivyno karininkas. Iš brolio 
Džono jau buvo susižinojusi, kad jūreivis kilęs iš senos kilmin- 
gos giminės. Tėvai kreiva akimi pažiūrėtų į vyriausiąjį sūnų ir 
vienintelį turto paveldėtoją, jeigu tas vestų nežinomą bekraitę iš 
niekada negirdėtos šalies. Žūtbūt reikėjo, kad Eliza turėtų gra- 
žų kraitį ir kad Džeremis ją įsidukrintų, tuomet bent jau kilmė 
nebūtų kliūtis. 

Maiklas Stiuardas buvo atletiško kūno sudėjimo, tyro melsvų 
akių žvilgsnio vyriškis šviesiais ūsais ir žandenomis, dailiais danti- 
mis ir aristokratiška nosimi. Įspūdį menkino nusklembtas smak- 
ras, bet Roza vylėsi ilgainiui pelnyti jo pasitikėjimą ir patarti jį 
nuslėpti užsiželdinant barzdą. Kapitono Somerso žodžiais tariant, 
jaunuolis buvo dorumo pavyzdys, o nepriekaištingas tarnybos la- 
pas laidavo jam puikią ateitį laivyne. Panelės Rozos akimis žiūrint, 

tai, kad jis praleisiąs šitiek laiko plaukiodamas jūromis, jo būsi- 
mai žmonai būsiąs neįkainojamas privalumas. Kuo daugiau ji apie 
tai galvojo, tuo tvirčiau tikėjo suradusi idealų vyrą, bet, kita ver- 
tus, būdama tokio būdo, Eliza nieku gyvu nesutiktų ištekėti iš 
išskaičiavimo — turėjo jį įsimylėti. Ji puoselėjo viltį, kad taip ir 
atsitiks: uniformuotas jūreivis atrodė gražuolis, o be uniformos 
niekas jo nebuvo matęs. 

— Stiuardas — stačiai mulkis, išmokęs gražių manierų. Eliza mirtų 
iš nuobodulio už jo ištekėjusi, — pareiškė kapitonas Džonas So- 
mersas, kai ji išdėstė savo planus. 

— Visi jūreiviai nuobodūs, Džonai. Kiekviena moteris, turėda- 
ma kruopelę proto, teka trokšdama ne smagaus, o patogaus gyve- 


nimo. 


Eliza vis dar atrodė mergaitė, nors jau buvo baigusi mokslus ir 
netrukus turėjo sueiti į metus, kai dera tekėti. Skubėti nebuvo 
ko, bet reikėjo veikti ryžtingai, kad kokia klastūnė nenugvelbtų 
jos jaunikio. Galutinai apsisprendusi, ji ėmėsi priemonių steng- 
damasi jį prisivilioti bet kokia dingstimi. Rengdavo muzikos va- 
karus tomis dienomis, kai Maiklas Stiuardas išlipdavo į krantą, 
neatsižvelgdama į kitus svečius, kurie metų metus skirdavo tre- 
čiadienius toms šventoms apeigoms. Įsižeidę kai kurie suvis nu- 
stojo lankytis. Panelė Roza kaip tik to ir siekė, taip ji sugebėjo 
ramius muzikinius vakarus paversti linksmais pobūviais ir papil- 
dyti svečių sąrašą jaunais viengungiais ir vedyboms subrendusio- 
mis merginomis iš svetimšalių bendruomenės, užuot kvietusi iš- 
kasenomis tampančius nuobodas Eblingus, Skotus ir Epelgrynus. 
Poeziją ir dainas išstūmė saloniniai žaidimai, draugiški vakarėliai, 
kur svečiai varžydavosi vieni su kitais laidydami sąmojus, rodyda- 
mi savo išmintį ir mindami mįsles. Ji ruošdavo labai įmantrius 
priešpiečius gamtos prieglobstyje ir pasivaikščiojimus paplūdimiu. 
Jie išvažiuodavo keliomis karietomis, o pirma jų, auštant, veži- 
mais su odiniais dugnais ir šiaudiniais stogeliais išdardėdavo tar- 


nai — pavėsinėse ir po didžiuliais skėčiais išdėlioti gausybės pinti- 

nių su priešpiečiais. Aplink, kiek akys mato, ligi pat skriaudžių 
krantų, kur, siaučiamos debesų purslų, duždavo Ramiojo vande- 
nyno bangos, ligi tolumoje dunksančių didingų kalnynų sniego 
nuklotomis viršūnėmis, driekdavosi derlingi laukai, sodai, vynuo- 
gynai, javų ir kukurūzų plotai. Panelė Roza visada stengdavosi, 
kad Eliza ir Stiuardas važiuotų ta pačia karieta, sėdėtų vienas šalia 
kito ir būtų drauge žaidžiant sviediniu ar vaidinant pantomimą, 
tačiau juos išskirdavo lošiant kortomis ir domino, nes Eliza griež- 
tai atsisakydavo leisti jam laimėti. 

— Tu, dukrele, turi daryti taip, kad vyras jaustųsi viršesnis, — 
kantriai aiškindavo jai panelė Roza. 

— Per daug vargo, — nėmaž nesijaudindama atsiliepdavo Eliza. 

Džeremis Somersas neįstengė priešintis sesers išlaidų šuo- 
liui. Roza pirkosi audinius didmeninėmis kainomis, laikė dvi 
tarnaites, kurios kiaurą dieną siūdavo perpieštas iš žurnalų suk- 
neles. Ji labai neprotingai įsiskolino kontrabanda prekiaujan- 
tiems jūreiviams, baimindamasi, kad gali pristigti kvepalų, tur- 
kiško karmino, beladonos ir cholio akių mįslingumui paryškin- 
ti ir gyvųjų perlų kremo odai skaistinti. Pirmąsyk gyvenime 
pritrūko laiko rašyti, stengdamasi visa kuo aprūpinti anglų kari- 
ninką, kad, išplaukdamas į jūrą, nestokotų naminių džiūvėsių, 
uogienių, marmeladų bei konservuotų vaisių, sudėtų į dailius 
stiklainius. 

— Visa tai jums paruošė Eliza, bet ji tokia drovi, jog nedrįsta 
pati jums įteikti, — sakydavo nė neketindama aiškinti, kad Eliza 
daro tai, kas liepiama, neklausinėdama, kam visa tai skiriama, ir 
todėl, karininko dėkojama, stebisi. 

Maiklas Stiuardas neliko abejingas gundymo kampanijai. Bū- 
damas nelabai šnekus, padėkodavo trumpu oficialiu laiškeliu, 
parašytu laivyno blanke, o kai grįždavo į krantą, ateidavo su gė- 
lių puokšte. Jis išmanė gėlių kalbą, tačiau ta gudrybė nedavė 
vaisių, nes nei panelė Roza, nei kas kitas tame krašte, esančia- 
me taip toli nuo Anglijos, nebuvo girdėję, kuo skiriasi rožė nuo 
gvazdiko, ir juo labiau nenutuokė, ką reiškia tokios ar tokios 


spalvos kaspinas. Stiuardo pastangos dovanoti vis ryškesnės spal- 

vų gamos gėlių — nuo blyškiai rausvų iki skaisčiai raudonų ir 
purpurinių, lyg atspindinčių jo stiprėjančią meilę, — nuėjo per- 
niek. Ilgainiui karininkui pasisekė įveikti savo drovumą, ir anks- 
tesnis nedrąsus tylenis pasidarė toks šnekus, jog visiems užtrenk- 
davo ausis. Karštligiškai dėstydavo naivias moralines nuostatas, 
painiodavosi beprasmiškai postringaudamas apie jūrų sroves ir 
jūreivystės žemėlapius. Iš tikrųjų pasižymėdavo nebent jėgos 
sporte, galėdamas parodyti savo ryžtingumą ir puikiai išsivys- 
čiusius raumenis. Panelė Roza skatindavo jį daryti visokius ak- 
robatinius pratimus, sode įsitvėrus vaismedžio šakos, o kartą 
netgi prisiprašė pamaloninti draugiją ir pašokti iš kito jūreivio 
išmoktą ukrainietišką šokį, kurį jis ir sutrenkė kaukšėdamas kul- 
nais, pritūpdamas ir versdamasis kūliais. Panelė Roza tolydžio 
plojo katučių su perdėtu užsidegimu, o Eliza tuo tarpu, labai 
rimtai nusiteikusi, stebėjo tylomis nereikšdama savo nuomo- 
nės. Slinko savaitės, Maiklui Stiuardui besvarstant ir apmąstant, 
kokių pasekmių susilauksiąs žengdamas geidžiamą žingsnį, ir per 
laiškus su tėvu aptariant savo planus. Neišvengiamai vėluojant 
paštui, nežinia užsitęsė kelis mėnesius. Tai buvo pats rimčiau- 
sias sprendimas jo gyvenime, ir reikėjo kur kas daugiau drąsos 
tam žingsniui žengti nei galimiems Britų imperijos priešams nu- 
galėti Ramiajame vandenyne. Galiausiai viename muzikiniame 
vakarėlyje, prieš tai šimtąsyk parepetavęs prieš veidrodį, jis su- 
kaupė visą drąsą, beregint išgaruojančią panelės Rozos akivaiz- 
doje, ir, stengdamasis kalbėti kuo tvirtesniu balsu, iš baimės virs- 
tančiu falcetu, išdrįso sustabdyti ją koridoriuje. 

— Noriu pasikalbėti su jumis akis į akį, — sukuždėjo jis. 

Panelė Roza nusivedė jį į siuvamąjį kambarėlį. Nors ir nu- 
jausdama, ką gali išgirsti, vis dėlto nustebo susivokusi, jog susi- 
jaudino: skruostus nuplieskė raudonis, tankiau suplakė širdis. 
Ji pasitaisė nusvirusią plaukų sruogą ir slapčia nusišluotė išra- 
sojusią kaktą. Maiklui Stiuardui pasirodė, kad jis niekad nema- 
tė jos tokios gražios. 

— Man regis, panele Roza, jūs numanote, ką noriu jums pa- 


sakyti. 


72 ISABEL ALLENDE 


— Numanyti neatsargu, pone Stiuardai. Aš klausau jūsų... 

— Turiu omeny savo jausmus. Tikriausiai jūs žinote, ką noriu 
jums pasakyti. Noriu jums pareikšti, kad puoselėju pačius rim- 
čiausius ketinimus. 

— Nieko kita nesitikiu iš tokio žmogaus kaip jūs. Ar esate tik- 
ras, jog tas jausmas yra abipusis? 

— Tik jūs viena galite atsakyti į šį klausimą, — sulemeno jaunasis 
karininkas. 

Jiedu sužiuro vienas į kitą, ji — klausiamai iškėlusi antakius, o 
jis — baimindamasis, jog jam ant galvos užgrius lubos. Staiga pasi- 
ryžęs veikti, kol akimirkos burtai nenuėjo perniek, įsimylėjėlis 
griebė ją už pečių ir palinko jos pabučiuoti. Nustėrusi iš nuosta- 
bos, panelė Roza nė nekrustelėjo. Pajuto prisiliečiant prie lūpų 
drėgną karininko burną ir švelnius ūsus, nesuvokdama, kodėl at- 
sitiko ne taip, kaip jos apskaičiuota, ir pagaliau, atgavusi nuovoką, 
staigiai jį atstūmė. 

— Ką jūs darot? Nejaugi nematote, jog esu daug vyresnė už 
jus? — sušuko atgalia ranka šluostydamasi lūpas. 

— Bene svarbu amžius? — išlemeno sutrikęs karininkas, nes, 
tiesą pasakius, manė, kad panelė Roza daugių daugiausia dvide- 
šimt septynerių metų. 

— Kaip jūs drįstate? Ar visai proto netekote? 

— Betgi iš jūsų... jūsų elgesio supratau... Juk negalėjau taip ap- 
sirikti! — suvapėjo vargšelis, iš gėdos nežinodamas kur dėtis. 

— Man jūsų reikia Elizai, o ne sau! — sušuko išsigandusi panelė 
Roza ir išbėgusi užsidarė savo kambaryje, o nelaimingasis jaunikis 
paprašė savo apsiausto ir kepurės ir išėjo su niekuo neatsisveiki- 
nęs, pasiryžęs kojos daugiau nekelti į tuos namus. 

Stovėdama koridoriuje už kampo, Eliza viską girdėjo pro pra- 
viras siuvamojo kambario duris. Ji irgi nesuprato, kodėl karinin- 
kui skiriama tiek daug dėmesio. Panelė Roza visada buvo tokia 
abejinga jaunikiams, jog Eliza ilgainiui ėmė ją laikyti sene. Ir tik 
paskutinius mėnesius, matydama ją visa širdimi ir kūnu įsitrau- 
kus į gundymo žaidimus, pastebėjo, kaip ji puikiai atrodo ir kokia 
skaisti jos oda. Eliza tarė sau, jog ji kraustosi iš proto dėl Maiklo 

Stiuardo, ir jai nė galvon neatėjo, kad bukoliniai priešpiečiai gamtos 
prieglobstyje po japoniškais skėčiais ir sviestiniai sausainiai jūrų 
kelionių nepritekliams užglostyti buvo stačiai pinklės, globėjos 
paspęstos karininkui, kurį ši ketino jai įteikti ant padėklo. Ta mintis 
pervėrė jai širdį ir atėmė žadą, nes visų mažiausiai ji troško pa- 
slapčia suruoštų vedybų. Ji jau buvo patekusi į pirmosios meilės 
sūkurį ir tvirtai sau pasižadėjusi niekada netekėti už kito. 


Eliza Somers pirmąkart pamatė Choakiną Andietą vieną tūks- 
tantis aštuoni šimtai keturiasdešimt aštuntųjų metų gegužės penk- 
tadienį, kai tas sustabdė prieš namus kelių mulų traukiamą veži- 
mą, lig viršaus prikrautą Britų importo ir eksporto bendrovės paketų. 
Tai buvo persiški kilimai, krištoliniai sietynai ir dramblio kaulo 
tigūrėlių kolekcija — Felisiano Rodrigeso de Santa Kruso užsakyti 
daiktai šiaurėje jo pasistatytiems namams papuošti, vienas tų ver- 
tingų krovinių, kuriuos laikyti uoste buvo gana pavojinga ir daug 
saugiau nugabenti pas Somersus, prieš išsiunčiant į paskirties vie- 
tą. Jeigu prekės būdavo pristatomos sausuma, Džeremis samdy- 
davo ginkluotą palydą joms saugoti, bet ši siunta turėjo būti pa- 
krauta į čiliečių škuną, išplaukiančią kitą savaitę. Andieta vilkėjo 
savo vienintele tamsios spalvos eilute, seniai nebemadinga ir nu- 
dryžusia; neturėjo nei skrybėlės, nei lietsargio. Mirtinai blyškia- 
me veide stulbinamai žėrėjo ugningos akys, žvilgėjo juodi plaukai, 
sudrėkę nuo pirmųjų rudenio dulksnų. Jo pasitikti išėjo panelė 
Roza, ir Mama Fresija, kaip paprastai prie juosmens prisikabinusi 
ryšulį raktų, nuvedė jį į galinį kiemą, kur buvo sandėlis. Jaunuolis 
virtine išrikiavo peonus per visą šlaitą, vingiuotus laiptus, pako- 
pomis kylančias terasas, palei beprasmiškai suręstas pavėsines, ir 
tie, perduodami pakus iš rankų į rankas, iškrovė prekes. Jam be- 
skaičiuojant ir beženklinant pakus, besirašant skaičius į sąsiuvinį, 
Eliza pasinaudojo savo sugebėjimu tapti nepastebima ir galėjo į jį 
žiūrėti kiek tinkama. Prieš du mėnesius jai sukako septyniolika, ir 
ji jautėsi subrendusi meilei. Bežiūrint į Choakino Andietos ilgus 


rašaluotus pirštus, beklausant, kaip jis sodriu ir podraug aiškiu ir 

skambiu it upės šniokštimas balsu šaltai įsakinėja peonams, ją kiau- 
rai persmelkė šiurpas, ir nenumaldomas geismas prieiti arčiau ir 
užuosti jo kvapą paskatino išlįsti iš savo slėptuvės, kur ji tupėjo 
užsiglaudusi už palmių guoto. Niurgzdama, jog mulai priteršė tar- 
puvartę, ir rūpindamasi raktais, Mama Fresija nieko nepastebėjo, 
tačiau panelė Roza netyčia pamatė ūmai nukaitusį merginos vei- 
dą. Ji nėmaž neėmė to į galvą, brolio tarnautojas atrodė jai men- 
kas vargeta, tiktai vienas iš daugybės šešėlių tą debesuotą dieną. 
Eliza dingo virtuvėje ir netrukus vėl pasirodė, nešina stiklinėmis 
ir ąsočiu medumi pagardintų apelsinų sulčių. Metų metus vaikš- 
čiojusi su knyga ant galvos nesvarstydama, ką daro, dabar pirmą 
kartą gyvenime ji jautė kiekvieną savo žingsnį, strėnų siūbavimą, 
rankų padėtį, atstumą tarp smakro ir krūtinės. Norėjo būti tokia 
pat graži, kokia buvo panelė Roza anuo metu, kai žydinti jaunyste 
ją priglobė aptikusi improvizuotame lopšyje — Marselio muilo dė- 
žėje; norėjo dainuoti lakštingalos balsu, kaip panelė Epelgryn kad 
dainuoja škotų balades; norėjo šokti taip neįtikėtinai lengvai kaip 
jos šokių mokytoja; norėjo mirti čia pat, persmelkta aštraus kaip 
kardo ašmenys jausmo, kuris, siūbtelėjęs karščio banga, jai ne- 
spėjus susivokti, užbūrė ją siaubinga suidealizuotos meilės galia. 
Po daugelio metų, žiūrėdama į žmogaus galvą, užkonservuotą stik- 
lainyje džino, Eliza prisiminė pirmąjį susitikimą su Choakinu An- 
dieta ir iš naujo pajuto ją persmelkiant tą patį nepakeliamą jaus- 
mą. Visą kelią tūkstantį kartų svarstė, ar būtų galėjusi išvengti tos 
alinančios aistros, sugriovusios jai gyvenimą, ar per tas kelias trum- 
pas akimirkas būtų galėjusi pasukti į šalį ir išsigelbėti, tačiau kiek- 
vienąsyk, apie tai pagalvojusi, tardavo sau, kad jos likimas buvo 
nulemtas jau amžių pradžioje. Ir kai išminčius Tao Čienas atsklei- 
dė jai poetinę reinkarnacijos galimybę, ji įsiteigė, jog kiekviena- 
me jos gyvenime atsikartojo ta pati tragedija: jeigu praeityje ji 
gimė tūkstančius kartų ir tūkstančius kartų turi gimti ateityje, va- 
dinasi, jai visados skirta ateiti į pasaulį ir vienodai mylėti tą vyrą. Ji 
neturėjo kitos išeities. Tao Čienas išmokė ją magiškų žodžių kar- 
mos mazgams atrišti ir išvengti tos pačios skausmingos meilės 


pasikartojimo visose kitose inkarnacijose. 

Tą gegužės dieną Eliza padėjo padėklą ant suolo ir pasiūlė vi- 
siems pasivaišinti gaivinamaisiais gėrimais, iš pradžių darbinin- 
kams, norėdama laimėti laiko, kad nustotų virpėti keliai ir atsi- 
leistų baimė, sukausčiusi krūtinę ir atėmusi žadą, o paskiau — Cho- 
akinui Andietai, kuris, vis dar įsigilinęs į savo darbą, vos kilstelėjo 
akis, kai ji padavė jam stiklinę. Tuo pat metu apskaičiavusi vėjo 
kryptį, ji priėjo kaip galima arčiau, kad tas atpūstų, jos įsitikini- 
mu, būsimojo vyro kvapą. Prisimerkusi ji uodė sumišusius sudrė- 
kusių drabužių, paprasto muilo ir šviežio prakaito kvapus. Vidų 
nutvilkė karštis, lyg verdančios lavos srautas, ji pajuto, kaip silpsta 
jėgos, ir, akimirką baimei sugniaužus širdį, pasidingojo iš tikrųjų 
esanti per plauką nuo mirties. Tas kelias sekundes tvyrojo tokia 
įtampa, jog Choakinas Andieta paleido iš rankų sąsiuvinį, lyg ko- 
kia netramdoma galia būtų jį išplėšusi, ir jį taipgi nutvieskė tary- 
tum gaisro ugnis, degindama savo spindesiu. Jis pažvelgė į Elizą, 
bet jos nematė: merginos veidas atrodė lyg blausus veidrodis, ku- 
riame jis tarėsi regis savo atvaizdą. Lyg pro miglą matė jos liemenį 
ir tamsią plaukų aureolę ir tik po kelių dienų, kai jiedu susitiko 
antrą kartą, galutinai prasmego jos juodų akių akivaran ir pateko 
jos aptakių judesių žavesio nelaisvėn. Jiedu abu drauge pasilenkė 
pakelti nukritusio sąsiuvinio, susitrenkė pečiais, ir gėrimas iš stik- 
linės kliūstelėjo ant jos suknelės. 

— Žiūrėk, ką darai, Eliza! — suriko sunerimusi panelė Roza, irgi 
pajutusi tos netikėtos meilės iškrovą. 

— Eik persirengti, o šitą suknelę pamerk į šaltą vandenį, gal ir 
išsiims dėmė, — šaltai pridūrė. 

Tačiau Eliza nė nekrustelėjo, pakerėta Choakino Andietos akių, 
tik virpėdama visu kūnu, nėmaž nesislėpdama traukė orą išplės- 
tomis šnervėmis, kol pagaliau panelė Roza paėmė ją už rankos ir 
įsivedė į vidų. 

— Aš tau sakau, mergele: bet kuris vyras, nors ir koks būtų 
vargeta, gali daryti su tavim, ką tiktai nori, — priminė jai indėnė tą 
vakarą. 

— Nesuprantu, apie ką tu čia man šneki, — atsakė Eliza. 

Tą rudenio rytą namų kieme susitikusi su Choakinu Andieta, 
Eliza tarėsi susiradusi savo dalią: amžinai būsianti jo vergė. Dar 
buvo per jauna, kad sugebėtų suvokti, kas atsitiko, žodžiais apsa- 
kyti ją smaugiančią sumaištį ar numatyti, ką daryti toliau, bet jus- 
te juto tai, ko neįmanoma išvengti. Miglotai, bet skausmingai su- 
prato, jog pakliuvo į žabangus, ir jos organizmas ėmė grumtis, lyg 
būtų maru apkrėstas. Ištisą savaitę ligi tos dienos, kai vėl su juo 
susitiko, ją perdėm varstė diegliai ir tampė spazmai, negelbėjo 
nei Mamos Fresijos stebuklingosios žolelės, nei vokiečio vaisti- 
ninko vyšnių likeryje ištirpinti arseno milteliai. Ji sumenko, iš- 
ryškėjo kauliukai, smulkučiai kaip purplelio, tad Mama Fresija 
baisiausiai persigandusi liepė uždaryti visus langus, kad jūros vė- 
jas nenupūstų jos kitapus akiračio. Indėnė girdė ją įvairiausiais 
gydomųjų žolelių nuovirais ir kalbėjo užkeikimus, kurių mokėjo 
begalę, o kai pamatė, jog niekas negelbsti, kreipėsi į katalikų šven- 
tuosius. Iš skrynios dugno išsitraukė menkas santaupas, nusipir- 
ko dvylika žvakių ir nuėjo derėtis su klebonu. Paprašiusi jas pa- 
šventinti sekmadienį per sumą, uždegė po vieną visose aštuoniose 
bažnyčios šoninėse koplyčiose prieš kiekvieną šventąjį, tris pasta- 
tė prieš šventą Antaną, beviltiškų senmergių ir nelaimingų žmonų 
globėją, gelbstintį ir nuo visokių kitokių netekčių. Paskutiniąją — 
drauge su Elizos plaukų sruoga ir apatiniais marškiniais — nunešė 
pas apylinkėse plačiai žinomą machi. Tai buvo sena, iš prigimties 
akla mapučių genties indėnė, baltosios magijos žynė, pagarsėjusi 
neišvengiamos ateities spėjimais ir blaiviu protu, prireikus gydyti 
kūno pasargas ir dvasios negalias. Jaunystėje Mama Fresija tarna- 
vo pas tą moterį ir mokėsi jos meno, bet nesugebėjo sekti jos 
pėdomis, kaip būtų to norėjusi, nes neturėjo pašaukimo. Čia jau 
nieko nepadarysi: žmogus gimdamas arba turi pašaukimą, arba 
ne. Kartą ji bandė visa tai paaiškinti Elizai, ir galvon atėjo tik vie- 
nas dalykas: pašaukimas — tai sugebėjimas matyti pro veidrodį. 
Neturėdama tos mįslingos galios, Mama Fresija gavo atsisakyti 
noro tapti žiniuone ir pristojo prie anglų. 

Machi gyveno viena dauboje tarp dviejų kalvų, pažiūrėti begriū- 
vančioje, šiaudais dengtoje plūktinėje pirkelėje. Aplink trobelę 

riogsojo krūvos akmenų, pagalių, vešėjo puoduose pasodinti au- 
galai, bergždžiai kapstėsi perkarę šunys ir dideli juodi paukščiai, 
ieškodami kokio nors maisto. Palei taką kūpsojo ištisas miškelis 
amuletų ir aukų — už suteiktas malones atsiteisusių dėkingų klientų 
dovanos. Moteriškė atsidavė visais gydomųjų žolelių nuovirais, ko- 
kius tik buvo virusi per savo gyvenimą, gobėsi tokios pat spalvos 
kaip išdžiūvusi žemė skara, buvo basa, nešvari, tačiau segėjo gau- 
sybe pigaus sidabro karolių. Jos veidas atrodė kaip juosva raukšlė- 
ta kaukė, burnoje styrojo tik du dantys, užgesusios akys vos gied- 
ravo. Savo buvusią mokinę pasitiko tarsi jos nepažindama, pri- 
ėmė dovanų maistą ir butelį anyžinės, ženklu liepė atsisėsti priešais 
ir tyliai palaukti. Vidury pirkelės gruzdėjo kelios pliauskos, pro 
angą stoge vinguriavo dūmai. Ant juodų apsmilkusių sienų kabojo 
moliniai ąsočiai, žalvariniai rykai, sudžiovinti augalai ir ropliai. 
Sodrūs džiovintų gydomųjų žolelių ir žievių kvapai miešėsi su dvė- 
selienos tvaiku. Jiedvi kalbėjosi mapudungo, mapučių genties kal- 
ba. Žiniuonė ilgokai klausėsi Elizos gyvenimo istorijos — nuo tos 
dienos, kai ji atsirado Marselio muilo dėžėje, iki paskutinės ne- 
gandos, — paskui paėmė žvakę, plaukų sruogą ir marškinius ir 
atsisveikino su viešnia, paliepusi ateiti, kai ji bus užbaigusi visus 
užkerėjimus ir burtus. 

— Kaip žinia, nuo tos negalios vaistų nėra, — pareiškė ji, kai tik 
Mama Fresija po dviejų dienų peržengė jos pirkelės slenkstį. 

— Ar mano mergelė pasimirs? 

— Negaliu pasakyti, bet nėra abejonių, jog turės daug kentėti. 

— Kas jai atsitiko? 

— Meilės įgeidis. Tai labai rimta negalia. Matyt, mėnesėtą naktį 
bus palikusi atdarą langą, ir, jai bemiegant, negalia įsismelkė į kū- 
ną. Nuo to nepadeda jokie burtai. 

Mama Fresija grįžo nusiminusi: jeigu tokia išmoninga machi, ir 
ta nesugeba pakeisti Elizos lemties, vadinasi, juo labiau nepadės 


josios pačios menkas išmanymas ar šventųjų žvakės. 


Panelė Roza 


P anelė Roza stebėjo Elizą veikiau kirbinama smalsumo, nei užuo- 
jautos vedama, nes aiškiai matė negalios požymius ir iš patirties 
žinojo, kad laikas ir likimo negandos nuslopina ir kaitresnes mei- 
lės liepsnas. Ji buvo septyniolikos, kai beprotiškai įsimylėjo Vie- 
nos operos tenorą. Tuomet ji gyveno Anglijoje ir svajojo tapti pri- 
madona, nepaisydama nuožmaus motinos ir Džeremio, po tėvo 
mirties tapusio šeimos galva, priešinimosi. Nei vienas, nei kitas 
nelaikė, jog dainavimas operos teatre — panelei deramas dalykas, 
juo labiau kad spektakliai vyksta teatruose, vėlai vakare, o suk- 
nios — dekoltuotos. Juo mažiau ji tikėjosi brolio Džono paramos, 
nes tasai, pasidavęs į prekybos laivyną, tik kartą kitą pasirodydavo 
namuose ir niekada neturėdavo laiko. Ugningas, nudegęs sveti- 
mų kraštų saulėje, puikuodamasis nauja tatuiruote ar nauju ran- 
du, jis sujaukdavo įprastinį mažos šeimos gyvenimą. Apdalydavo 
dovanomis, apstulbindavo egzotiškomis istorijomis ir tuojau pat 
dingdavo prostitučių kvartale parsirasdamas tik tada, kai reikėda- 
vo grįžti į laivą. Somersai buvo provincijos skvairai, didelių siekių 
niekada nepuoselėjo. Per kartų kartas valdė žemes, bet tėvas, pa- 
sibodėjęs avimis ir skurdžiais derliais, panoro išmėginti laimę Lon- 
done. Jam taip patiko knygos, jog jis galėjo palikti šeimą be duo- 
nos kąsnio ir įklimpti į skolas, kad tik įmanytų įsigyti mėgstamo 
autoriaus pasirašytą pirmąjį leidimą, bet neturėjo tikriesiems ko- 
lekcionieriams savito godumo. Nesėkmingai bandęs laimę preky- 
boje, jis nutarė atsiduoti tikrajam pašaukimui ir galop atidarė kny- 
gyną, kur pardavinėjo naudotas ir savo paties leistas knygas. Gali- 
niame knygyno kambarėlyje įsirengė nedidelę spaustuvę, kur 

darbavosi su dviem pagalbininkais, o mansardoje šiaip ne taip ma- 
nėsi retų knygų prekyba. Iš trijų vaikų tik Roza domėjosi jo ver- 
slu. Ji augo visa širdimi atsidavusi muzikai ir knygoms, ir kai nesė- 
dėdavo prie pianino ar nesimokydavo solfedžio, galėdavai ją ap- 
tikti kamputyje beskaitančią. Tėvas apgailestavo, kad ji vienintelė 
taip mėgsta knygas, nes tik Džeremis ir Džonas galėjo paveldėti jo 
verslą. Jam mirus, sūnūs likvidavo spaustuvę ir knygyną, Džonas 
pasidavė į jūrą, o Džeremis apsiėmė rūpintis našle motina ir sese- 
rimi. Jo išteklius sudarė kukli alga, kurią gaudavo tarnaudamas 
Britų importo ir eksporto bendrovėje, ir tėvo palikta nedidelė renta, be 
to, kartais paremdavo brolis Džonas — ne tiek grynais pinigais, 
kiek kontrabandinėmis prekėmis. Džeremis pasipiktinęs laikyda- 
vo palėpėje tas pražūtingas dėžes, bet jų neatidarydavo laukda- 
mas, kol brolis atplaukęs pats viską išparduos. Šeima persikraustė 
į nedidelį ir pagal pajamas pernelyg brangų butą, bet užtat esantį 
geroje vietoje, pačiame Londono centre, tardami, jog tai puiki 
investicija. Mat reikėjo deramai ištekinti Rozą. 

Sulaukusi septyniolikos metų, mergina žydėte žydėjo grožiu, 
tad pasiturinčių ir iš meilės mirštančių jaunikių netrūko, tačiau 
tuo metu, kai jos draugės nėrėsi iš kailio medžiodamos vyrus, 
Roza ieškojo dainavimo mokytojo. Taip ji susipažino su Karlu Brec- 
neriu, Vienos operos tenoru, atvykusiu į Londoną dainuoti kai 
kuriose Mocarto operose ir sulaukusiu neregėto pasisekimo tą 
nepakartojamą vakarą, kai, atliekant Figaro vedybas, teatre apsilan- 
kė pats karalius su karaliene. Iš išvaizdos jis neatrodė esąs toks 
didis talentas: pažiūrėti mėsininkas, ir tiek. Dideliu pilvu ir lieso- 
mis kojomis toli gražu nebuvo elegantiškas, o kraujo pritvinkęs 
veidas su kupeta bespalvių plaukų virš kaktos buvo veikiau vulga- 
rus, tačiau kai išsižiodavo gaivalingu balsu atverdamas dangų klau- 
sytojams, pavirsdavo kitokiu, tarytum ūgtelėdavo, pilvas susily- 
gindavo su plačia krūtine, o raudonas teutono veidas suspindėda- 
vo Olimpo šviesa. Bent jau tokį jį matydavo Roza Somers, 
įsimiklinusi gauti bilietus į kiekvieną spektaklį. Ji atvažiuodavo į 
teatrą gerokai prieš atidarant duris ir, atremdama pasipiktinusius 


žvilgsnius, kuriais badydavo ją praeiviai, nepratę regėti vieną gat- 

vėje tokio luomo merginą, prie artistų įėjimo laukdavo valandų 
valandas, kad galėtų pamatyti iš karietos išlipant maestrą. Vieną 
sekmadienio vakarą tenoras pastebėjo gatvėje stypsančią gražuolę 
ir priėjęs ją užkalbino. Virpėdama ji atsakė į jo klausimus ir prisi- 
pažino, jog žavisi juo ir trokšta sekti jo pėdomis sunkiu, bet die- 
višku, jo žodžiais tariant, bel canto keliu. 

— Užeikite po spektaklio į mano rūbinę, pažiūrėsime, kuo ga- 
lėčiau jums padėti, — su ryškiu austrišku akcentu tarė jis savo 
neprilygstamu balsu. 

Ji taip ir padarė, jausdamasi devintame danguje. Nutilus pašo- 
kusių ant kojų klausytojų ovacijoms, Karlo Brecnerio atsiųstas 
kapeldineris nuvedė ją už kulisų. Ji niekad nebuvo mačiusi teatro 
užkulisių, bet negaišo veltui laiko žavėdamasi audras keliančiomis 
išmoningomis mašinomis nei pieštais peizažais, — jos vienintelis 
tikslas buvo susitikti su savo stabu. Pamatė jį žydro aksomo chala- 
tu su paauksuotais apvadais, įmantriu peruku su šviesiais vyturais 
ir nugrimuotu veidu. Kapeldineris paliko juos vienus ir išeidamas 
uždarė duris. Veidrodžiais, baldais ir užuolaidomis užgrioztas kam- 
barys atsidavė tabaku, grimu ir pelėsiais. Viename kampe stovėjo 
paravanas, ištapytas sveikata trykštančiomis turkų haremo mote- 
rimis, o pasieniais kabojo ant karčių iškarstyti operiniai drabu- 
žiai. Išvydus iš arti savo stabą, Rozos entuziazmas akimirką nuslū- 
go, bet netrukus vėl pašoko. Jis paėmė jos rankas, prikėlė prie 
savo lūpų ir neskubriai išbučiavo, paskui iš visos krūtinės užtrau- 
kė do, sudrebindamas paravano odaliskas. Paskutinės Rozos už- 
tvaros griuvo kaip Jerichono sienos, virto dulkių debesiu, pakilu- 
siu iš peruko, kai aktorius gaivalingai ir vyriškai nusitraukė jį nuo 
galvos ir sviedė ant sofos, kur ji sėdėjo nekrustelėdama it apmiręs 
triušis. Po tankiu tinkleliu apspaustais plaukais, nusigrimavęs jis 
panėšėjo į nusenusią kurtizanę. 

Ant tos pačios sofos, kur nukrito perukas, po dviejų dienų, 
lygiai penkiolika minučių ketvirtos popiet, Roza paaukojo jam 
savo skaistybę. Vienos tenoras paskyrė jai pasimatymą, lyg norė- 
damas aprodyti teatrą tą antradienį, kai nebuvo spektaklio. Jiedu 
slapta susitiko kavinėje, kur jis gardžiuodamasis sušveitė penkis 

eklerus su kremu ir išgėrė du puodelius karšto šokolado, o ji tuo 
tarpu šaukšteliu maišė arbatą, iš baimės ir nerimo negalėdama 
nuryti nė gurkšnelio. Paskui jiedu nuėjo į teatrą. Tuo metu ten 
buvo tik dvi moteriškės, valančios salę, ir apšvietėjas, rytojaus die- 
nai ruošiantis aliejines lempas, deglus ir žvakes. Karlas Brecneris, 
įgudęs suvedžiotojas, mostelėjęs burtų lazdele, ištraukė butelį šam- 
pano, pripylė dvi taures, ir jiedu išgėrė ligi dugno, pagerbdami 
Mocartą ir Rosinį. Paskui jis pasodino merginą išimtinai karaliui 
skirtoje aksominėje ložėje, nuo viršaus iki apačios išpuoštoje pūs- 
tažandžiais amūrais ir gipsinėmis rožėmis, o pats nuėjo į sceną. 
Užsilipęs ant piešto kartono kolonos nuopjovos, apšviestas ką tik 
uždegtų deglų, tik jai padainavo ariją iš Sevilijos kirpėjo, su begali- 
nėmis fioritūromis pademonstruodamas visą vokalo galią ir saldų 
savo balso žavesį. Nuščiuvus paskutinei viešnios pagerbimo natai, 
tolumoje išgirdo Rozos Somers kūkčiojimą, neįtikėtinai mikliai 
nudūmė prie merginos, perbėgo salę, dviem šuoliais atsidūrė lo- 
žėje ir suklupo prie jos kojų. Dusdamas padėjo savo didelę galvą 
ant merginos kelių ir įsikniaubė į šilkinio samanų spalvos sijono 
klostes. Pravirko drauge su ja, nes nejučia ir jis įsimylėjo: tai, kas 
prasidėjo kaip eilinis suvedžiotojo nuotykis, per kelias valandas 
virto ugninga aistra. 

Roza ir Karlas pasikėlė ir, remdamiesi vienas į kitą, svirduliuo- 
dami ir baimindamiesi to, kas neišvengiama, aklomis nuvingiavo 
ilgu tamsiu koridorium, užkopė laipteliais ir atsidūrė prie artistų 
rūbinių. Ant vienų durų gulstinėmis raidėmis buvo išvedžiotas 
tenoro vardas. Jiedu įėjo į kambarėlį, prigrioztą dulkėtų ir prakai- 
tu dvokiančių baldų ir prabangių drabužių, ten pat, kur prieš dvi 
dienas pirmąsyk susitiko akis į akį. Lango nebuvo, tad kurį laiką 
jie praleido tamsos prieglobstyje ir spėjo atsigauti po ašarų ir pir- 
mųjų atodūsių, paskui jis brūkštelėjo degtuką ir uždegė visas pen- 
kias kandeliabro žvakes. Šviečiant gelsvoms virpančioms liepsne- 
lėms, sumišę, varžydamiesi jie sužiuro vienas į kitą, tramdydami 
srautus bepratrūkstančių jausmų ir nesugebėdami ištarti nė žo- 
džio. Nepajėgdama atsispirti kiaurai veriantiems žvilgsniams, Ro- 


7a rankomis užsidengė veidą, bet jis atplėšė jas taip pat švelniai, 

kaip ką tik neseniai laužė pyragaičius su kremu. Drėgnomis lūpo- 
mis jiedu ėmė pakšėti vienas kitam į skruostus lyg lesiojantys ba- 
landžiai, paskui be niekur nieko įniko bučiuotis kaip reikiant. Roza 
jau turėjo tam tikrą švelnaus — tiesa, gana drovaus ir neintymaus — 
bendravimo patirtį su kai kuriais gerbėjais, ir tik vienam kitam 
pavyko vos vos prisiliesti lūpomis prie jos skruosto, bet ji niekad 
nebūtų nė pagalvojusi, jog įmanoma šitaip suartėti, kad vyro lie- 
žuvis nelyginant padykusi gyvačiukė gali apsivynioti jos liežuvį, o 
svetimos seilės nudrykti per veidą į burną; šiaip ar taip, bekylantį 
pasidygėjimą beregint nuslopino jaunystės įkarštis ir polinkis prie 
vokalinės muzikos. Ji ne tik lygiai taip pat aistringai atsiliepė į 
glamones, bet netgi ėmėsi iniciatyvos: nusivožė skrybėlaitę ir nuo 
pečių nusisiautė pilką karakulinę skraistę. Po to buvo vienas nie- 
kas atsagstyti švarkelį ir palaidinukę. Mergina išmaniai žengė kiek- 
vieną sueities šokio žingsnį, vadovaudamasi instinktu ir draudžia- 
mais erotiniais skaitymais, kurių slapčiomis pasirinkdavo tėvo kny- 
gų lentynose. Tai buvo atmintina diena jos gyvenime, ir ilgus metus 
ji prisimins menkiausias smulkmenas, tolydžio gražinamas ir vis 
labiau sureikšminamas. Tai buvo jos vienintelė patirtis, vienintelis 
pažinimo šaltinis, vienintelė versmė, iš kurios ji sėmėsi įkvėpimo 
turtindama vaizduotę, o vėliau, po daugelio metų, kurdama me- 
ną, išgarsinusį ją tam tikruose labai siauruose sluoksniuose. Ta 
nuostabi diena savo turiningumu prilygo nebent anai kovo die- 
nai, kai po dvejų metų Valparaise į jos rankas pateko naujagimė 
Eliza, tarytum atlygis už vaikus, kurių niekad neturės, už vyrus, 


kurių negalės mylėti, už šeimos židinį, kurio niekada nesusikurs. 


Vienos tenoras pasirodė besąs subtilus meilužis. Mylėjo ir to- 
bulai pažino moteris, tačiau galėjo ištrinti iš atminties visas praei- 
tyje išsibarsčiusias meilės istorijas, gausybę skausmingų išsiskyri- 
mų, pavydų, apgaulių, klastų, idant visiškai tyras atsiduotų trum- 
palaikei aistrai su Roza Sommers. Jo patirtį sudarė anaiptol ne 
sueitys su nuvalkiotomis kekšėmis. Brecneris girdavosi, jog nie- 


kada neturėjęs mokėti už malonumą, nes visos moterys be išim- 

ties — nuo kuklių kambarinių iki prašmatnių grafienių — jam be- 
sąlygiškai atsiduodavusios, vos išgirdusios jį dainuojant. Meilės 
meno jis išmoko tuo pat metu kaip ir dainavimo meno. Kai buvo 
dešimties metų, jį įsimylėjo moteris, tapusi jo mokytoja, prancū- 
zė tigrės akimis ir baltutėlėmis krūtimis. Ją pačią Prancūzijoje try- 
likos metų įšventino Donasjenas Alfonsas Fransua de Sadas. Bas- 
tilijos kalėjimo prižiūrėtojo duktė, ji susipažino su įžymiuoju mar- 
kizu, kai šis, įkalintas šlykščioje kameroje, šviečiant žvakei, rašė 
savo ištvirkėliškas istorijas. Vaikiško smalsumo vedama, ji ateida- 
vo pažiopsoti į jį pro grotas, nė nenumanydama, jog tėvas ją par- 
davė kaliniui už auksinį laikrodį, paskutinį nuskurdusio aristok- 
rato turtą. Vieną rytą, kai ji spoksojo pro durų langutį, tėvas nu- 
sikabino ryšulį didelių raktų nuo juosmens, atidarė duris ir įstūmė 
dukterį į kamerą, lyg atiduodamas liūtams sudraskyti. Ji nebepri- 
siminė, kas ten atsitiko, tik žinojo, kad nesitraukė nuo Sado, sek- 
dama paskui jį iš kalėjimo į patį baisiausią skurdą, kokį duoda 
laisvė, ir mokydamasi to, ko jis galėjo išmokyti. Kai tūkstantis 
aštuoni šimtai antraisiais metais markizas buvo uždarytas į Šaran- 
tono pamišėlių namus, ji atsidūrė gatvėje tuščiomis kišenėmis, 
bet užtat išėjusi visus meilės mokslus, kurie pravertė gaunant be 
galo turtingą, penkiasdešimt dvejais metais vyresnį vyrą. Žmogus 
pasimirė ilgai netrukus, jaunos nepasotinamos Žmonos nualintas, 
ir ji pagaliau pasijuto laisva ir ganėtinai lobinga, kad galėtų daryti 
ką tinkama. Ištvėrusi žvėrišką markizo mokyklą, jaunystės dienų 
juodą skurdą, Prancūzų revoliucijos suirutę, Napoleono karų siau- 
bą, dabar, būdama trisdešimt ketverių metų, turėjo kęsti Imperi- 
jos diktatūros priespaudą. Buvo viskuo pasibodėjusi, ir jos širdis 
prašyte prašė atvangos. Ji nutarė pasieškoti saugaus kampelio, kur 
galėtų ramiai praleisti paskutines gyvenimo dienas, ir pasirinko 
Vieną. Tuo gyvenimo laikotarpiu ji ir pažino Karlą Brecnerį, kai- 
mynų vaiką, kai tas buvo vos dešimties metų, nors jau tada tary- 
tum lakštingala giedojo katedros chore. Tik jai vienai, tapusiai 
Brecnerių šeimos drauge ir patikėtinė, mažis turėjo dėkoti už tai, 
kad nebuvo kastruotas, kaip siūlė choro vadovas, idant jis išsau- 


gotų kerubino balsą. 

— Duokite jam ramybę, ir ilgai netrukus jis bus geriausiai ap- 
mokamas Europos tenoras, — išpranašavo gražuolė. Ir nesuklydo. 

Nepaisant nepaprastai didelio amžiaus skirtumo, tarp jos ir ma- 
žio Karlo užsimezgė neįprastas ryšys. Ji žavėjosi vaiko jausmų ty- 
rumu ir aistra muzikai; ji buvo jo mūza, ne tik išgelbėjusi jo vy- 
rystę, bet ir išmokiusi deramai ja naudotis. "Tuo metu, galutinai 
pasikeitus balsui, vos pradėjęs skustis, jis jau išmanė pasakišką 
eunuchų meną patenkinti moterį gamtos ir papročių nenumaty- 
tais būdais, tačiau dėl Rozos Somers jam nebuvo ko baimintis. 
Nereikėjo su įkarščiu jos pulti, apipilant pernelyg drąsiomis gla- 
monėmis, nes, jo įsitikinimu, nebuvo prasmės ją stulbinti seralių 
triukais, tačiau jis nė neįtarė, jog daugių daugiausia po trijų pa- 
mokų mokinė jį pranoks savo išmone. Tai buvo žmogus, kuriam 
menkiausia smulkmena atrodė didžiai reikšminga, nes jis puikiai 
žinojo, kokią kvaitulingą galią turi žodis, tinkamai pasakytas mei- 
lės akto metu. Kaire ranka jis atsagstė vieną po kitos perlines sa- 
gutes ant nugaros, o dešine ištraukiojo iš plaukų segtukus, nenu- 
stodamas jos bučiuoti ir liaupsinti. Aukštino jos liekną liemenį, 
baltutėlę odą, klasikinį jos kaklo ir pečių apvalumą, žadinantį jam 
nenumaldomą geismą, kurstantį juslių gaisrą. 

— Tu mane vedi iš proto... — kuždėjo jis. — Nesuprantu, kas 
man darosi, niekada nieko nesu mylėjęs ir niekada nieko nemylė- 
siu, kaip tave myliu. 

Išklojo jai visą savo repertuarą, tačiau nėmaž neapsimesda- 
mas, nuoširdžiai tikėdamas savo dorumu ir žavėdamasis Roza. 
Atvarstė korseto raištelius ir vieną po kito nuvilko sijonus, kol 
galiausiai ji liko batistinėmis kelnaitėmis ir lengvučiais marški- 
nėliais, pro kuriuos giedravo jos spenelių žemuogytės. Tačiau 
nenuavė jai tymo batelių lenktais kulniukais, nenumovė baltų 
kojinių, raštuotais kaspinais parištų virš kelių. Nuščiuvo šno- 
puodamas, širdžiai daužantis krūtinėje lyg žemės gelmėse, nes 
įsitikino, jog Roza Somers — gražiausia pasaulyje moteris, ange- 
las ir jog jam plyš širdis, jeigu jis nesusitvardys. Be jokių pastan- 
gų paėmė ją ant rankų, perėjo per kambarį ir pastatė prieš di- 


delį veidrodį paauksuotais rėmais. Mirguliuojanti žvakių šviesa, 

pasieniais iškarstyti teatro drabužiai, brokatai, plunksnos, akso- 
mai ir pageltę nėriniai darė nerealumo įspūdį. 

Netekusi jėgų, apsvaigusi nuo susijaudinimo, Roza žiūrėjo į 
veidrodį, nepažindama nei tos moters apatiniais drabužiais, su- 
sitaršiusiais plaukais ir degančiais skruostais, nei to vyro, bu- 
čiuojančio jai kaklą ir abiem rankom glamonėjančio krūtis. Ta 
ramybės pertraukėlė suteikė jam galimybę atgauti žadą ir šiek 
tiek sveiko proto, kurio buvo netekęs pirmąsias puolimo aki- 
mirkas. Nė kiek nesivaržydamas ėmė nusirenginėti prieš veid- 
rodį ir, reikia pripažinti, nuogas atrodė kur kas geriau nei apsi- 
rengęs. Jam reikia gero siuvėjo, pagalvojo Roza, niekad nema- 
čiusi nuogo vyro, netgi savo brolių vaikystėje: jos žinių šaltinį 
sudarė persūdyti aprašymai iš nepadorių knygų ir Džono popie- 
riuose aptikti japoniški atvirukai, kur vyrų lyties organai buvo 
kur kas didesni nei iš tikrųjų. Rausvas status basliukas, išdygęs 
prieš akis, jos anaiptol neišgąsdino, kaip būgštavo Karlas Brec- 
neris, — priešingai, sukėlė nesuvaldomą pasiutjuokį. Tai nulėmė 
paskesnę įvykių eigą. Spontaniškai atsisakę iškilmingos ir skaus- 
mingos ceremonijos, kokia paprastai būna nekaltybės atėmimas, 
jiedu padūko šėlti ir laigyti, vaikėsi vienas kitą po kambarį, lyg 
vaikai šokinėdami per baldus, išbaigė pradėtą šampaną, atkimšo 
naują butelį, apsitaškydami putojančiomis čiurkšlėmis, kvato- 
dami ir pakuždomis prisiekdami amžiną meilę, kalbėjo visokias 
nešvankybes, kandžiojosi, laižėsi ir lyg patrakę nardė į bedugnę 
ką tik gimusios meilės sietuvą visą popietę ir vėlų vakarą, nė 
negalvodami nei apie laiką, nei apie juos supantį pasaulį. Jiedu 
tarėsi esą vieni du. Vienos tenoras vedė Rozą į epines viršūnes, 
ir ji, kruopšti mokinė, nė nedvejodama ėjo iš paskos, o kai atsi- 
dūrė viršūnėje, pakilo ir nuskriejo pati viena, vedama nuosta- 
baus įgimto talento, vadovaudamasi įvairiais ženklais ir klausda- 
ma to, ko nežinojo, stebindama maestrą ir galiausiai pranokda- 
ma jį savo neįtikėtinu buklumu ir stulbinančia meilės gausa. Kai 
pagaliau jiedu įstengė atsiplėšti vienas nuo kito ir grįžti tikro- 
vėn, laikrodis rodė dešimtą valandą. Teatras buvo tuščias, lauke 


tamsu, tvyrojo rūkas, tirštas lyg pyragaičių kremas. 

Įsimylėjėliai įniko karštligiškai siuntinėti vienas kitam laiške- 
lius, gėles, saldainius, persirašytus eilėraščius ir mažytes senti- 
mentalias relikvijas, ir visa tai tęsėsi iki operos sezono Londone 
pabaigos. Jiedu susitikdavo kur įmanydami, aistros apakinti, ne- 
paisydavo jokių atsargumo priemonių. Norėdami laimėti laiko ir 
nesirūpindami, kad kas nors juos gali pažinti, nuomodavosi kam- 
barius viešbučiuose netoli teatro. Roza ištrūkdavo iš namų, prasi- 
mesdama juokingais pretekstais, o motina priblokšta Džeremiui 
nieko nesakė apie savo įtarimus, tik meldė Dievą, kad dukters 
pasiutimas greit praeitų ir dingtų be pėdsako. Karlas Brecneris 
amžinai vėluodavo į repeticijas, o kadangi bet kuriuo paros metu 
dažnai būdavo nuogas, persišaldė ir negalėjo dainuoti dviejuose 
spektakliuose, tačiau jis, užuot gailestavęs, naudojosi proga, kad, 
krečiamas karštligės, galėtų dar karščiau mylėtis. Ateidavo į išsi- 
nuomotą kambarį, nešinas gėlėmis Rozai, šampanu, kad galėtų 
gerti ir laistytis, pyragaičiais su kremu, improvizuotais eilėraščiais, 
kuriuos jiedu skaitydavo lovoje, aromatingais aliejais ligi šiol dangs- 
tomoms kūno dalims trintis, erotinėmis knygomis, kurias sklai- 
dydavo ieškodami geriausių scenų, stručio plunksnomis vienas 
kitam kutenti ir gausybe kitokių priemonių savo žaidimams. Mer- 
gina tardavosi, jog atsiveria lyg vabzdžiagaudės žiedas, skleisdama 
pražūtingus kvapus, idant prisiviliotų vyrą kaip kokį vabzdį, su- 
traiškytų jį, prarytų, suvirškintų ir galiausiai išspjautų iščiulptus 
jo kaulelius. Pilna nesutramdomos energijos, ji duso nesitverda- 
ma savo kailyje, negalėdama nė akimirkos nustygti vietoje. Tuo 
tarpu Karlas Brecneris murdėsi painiavų akivare, kartais bepro- 
tiškai įsijausminęs, kartais visiškai nusistekenęs stengėsi susido- 
roti su savo priedermėmis teatre, bet akivaizdžiai prastėjo ir ne- 
gailestingi kritikai sakė, jog Mocartas tikrai apsiverstų grabe išgir- 


dęs Vienos tenorą paraidžiui atliekant jo kūrinius. 


Baisėdamiesi, jog artėja išsiskyrimo valanda, įsimylėjėliai žen- 
gė į prieštaringų jausmų tarpsnį. Jie ketino pabėgti į Braziliją arba 


drauge nusižudyti, bet niekada nesvarstė galimybės vestis. Galiau- 

siai gyvenimo meilė perveikė tragišką pagundą, ir po paskutinio 
spektaklio jiedu išsinuomojo karietą ir iškeliavo atostogų į Angli- 
jos šiaurę, kur apsistojo kaimo viešbutėlyje. Nutarė išnaudoti tas 
paskutines nežinios dienas, prieš Karlui Brecneriui išvykstant Ita- 
lijon — ten jis buvo sudaręs sutarčių su kai kuriais teatrais. Roza 
atvažiuosianti pas jį į Vieną, kai tik jis surasiąs deramą butą, susi- 
tvarkysiąs ir atsiųsiąs pinigų kelionei. 

Kai jiedu pusryčiavo po skėčiu viešbutėlio terasoje, apsikloję 
kojas vilnone antklode, nes pakrantėje buvo žvarbu ir drėgna, ra- 
mybę jiems sutrikdė Džeremis Somersas, rūstus ir didingas kaip 
pranašas. Roza paliko tiek pėdsakų, jog vyresniajam broliui buvo 
labai lengva susižinoti, kur ji apsistojusi, ir pėdomis atsekti iki to 
nuošalaus kurorto. Išvydusi jį, Roza sukliko daugiau iš nuostabos, 
nei iš baimės, nes meilės svaigulys teikė jai drąsos. Tą akimirką ji 
pirmąsyk suvokė, ką padariusi, ir visa didybe jai atsiskleidė jos 
poelgio pasekmių svarba. Ji atsistojo pasiryžusi ginti savo teisę 
gyventi kaip tinkamai, bet brolis neleido jai nė prasižioti ir žengė 
tiesiai prie tenoro. 

— Jūs turite pasiaiškinti su mano seserimi. Manau, jog nepasi- 
sakėte, kad esate vedęs ir turite du vaikus, — kreipėsi jis į suve- 
džiotoją. 

Tai buvo vienintelis dalykas, kurio Karlas Brecneris nepapasa- 
kojo Rozai. Jiedu išsikalbėjo iš panagių, jis išklojo jai pačias inty- 
miausias savo ankstesnių meilės nuotykių smulkmenas, nepamirš- 
damas markizo de Sado keistenybių, apie kurias pasakojo jam 
mokytoja, prancūzė tigrės akimis, nes ji liguistai domėjosi, kada, 
su kuo ir ypač kaip jis mylėjosi nuo dešimties metų amžiaus iki 
tos dienos, kai jiedu susipažino. Ir jis nėmaž nesivaržydamas viską 
išdėstė — matė, kad ji labai įdėmiai klausosi ir vėliau pritaiko te- 
oriškai ir praktiškai. Tačiau nė vienu žodžiu neprasitarė apie žmo- 
ną ir vaikus gailėdamasis tos besąlygiškai jam atsidavusios žavios 
skaistuolės. Nenorėjo išsklaidyti tos pažinties kerų: Roza Somers 
buvo nusipelniusi visapusiškai mėgautis pirmąja meile. 

— Aš reikalauju satisfakcijos, — sviedė jam Džeremis Somersas, 


pirštine pliaukštelėdamas per veidą. 

Karlas Brecneris buvo aukštuomenės žmogus — nė neketino 
daryti tokios kvailystės ir kautis dvikovoje. Suprato, jog atėjo me- 
tas trauktis, ir apgailestavo, kad neturi laiko akis į akį pasiaiškinti 
su Roza. Nenorėjo, kad ji liktų sudužusia širdimi, galvodama, jog 
jis tyčia ją suvedžiojo ir pametė. Troško žūtbūt darsyk pasakyti, 
kaip karštai ją myli ir apgailestauja, jog, nebūdamas laisvas, negali 
įgyvendinti jųdviejų svajonių, bet iš Džeremio Somerso akių su- 
prato, kad tas neleis. Džeremis paėmė iš pažiūros priblokštą se- 
serį už rankos ir nusivedė prie karietos, neduodamas jokios gali- 
mybės atsisveikinti su mylimuoju arba susidėti savo menką man- 
tą. Nuvežė ją Škotijon pas tetą, kur ji turėjo gyventi, iki paaiškėsianti 
jos padėtis. Jei atsitiksianti pati didžiausia nelaimė, kaip Džere- 
mis vadino nėštumą, šeimos garbė būsianti amžinai sutepta, o 
gyvenimas — sugriautas. 

— Niekam apie tai nė žodžio, nei mamai, nei Džonui! Supra- 
tai? — tiek tepasakė jis per visą kelionę. 

Roza praleido kelias savaites nežinioje, kol galiausiai suprato, 
kad nėra pastojusi. Jai tarsi akmuo nusirito nuo krūtinės, atrodė, 
jog pats dangus atleido jai nuodėmes. Dar tris mėnesius ji stengė- 
si išpirkti kaltę megzdama vargšams, slapčia skaitė ir rašė, bet 
nepraliejo nė ašaros. Visą tą laiką ji mąstė apie savo likimą, ir jos 
viduje įvyko persilaužimas, nes, uždarai gyvendama tetos namuo- 
se, iš pagrindų pasikeitė. Tik ji viena pastebėjo tą permainą. Par- 
vykusi į Londoną, atrodė tokia, kokia buvo anksčiau, rami, šyp- 
santi, linkusi dainuoti ir skaityti, nė žodeliu nepriekaištavo Dže- 
remiui, kad tas išplėšė ją iš mylimojo glėbio, nei ilgėjosi 
suvedžiojusio ją vyriškio, tarsi iš Olimpo viršūnių žvelgė į pasaulį, 
nepaisydama nei aplinkinių smerkimo, nei saviškių sielvartingų 
veidų. Iš pažiūros buvo tokia pati tobulo elgesio mergina kaip 
ką prikišti ar patarti, kaip jai derėtų laikytis. Kita vertus, našlė jau 
nebesugebėjo nei padėti dukteriai, nei jos globoti: ją sparčiai ėdė 
vėžys. Vienintelis pokytis Rozos gyvenime buvo toji užgaida va- 
landų valandas rašyti užsidarius savo kambaryje. Smulkia rašyse- 


na prirašydavo dešimtis sąsiuvinių ir laikydavo juos po raktu. Ji 

niekad nebandė išsiųsti laiško, tad Džeremis Somersas, visų la- 
biausiai baiminęsis ką nors skausti, nustojo nerimasčiauti dėl tos 
rašymo ydos ir tarė sau, kad sesuo paklausė blaivaus proto balso 
ir pamiršo nelemtąjį Vienos tenorą. Roza anaiptol jo nepamiršo, 
priešingai, itin aiškiai ir smulkmeniškai prisiminė visa tai, kas nu- 
tiko, kiekvieną tartą ar pakuždėtą žodį. Iš atminties ištrynė tik 
vieną apmaudų dalyką: tai, kad buvo apgauta. Karlo Brecnerio 
žmona ir vaikai paprasčiausiai dingo, nes jiems niekada nebuvo 
vietos begalinėje jos meilės prisiminimų freskoje. 

Viešnagė pas tetą Škotijoje neužglostė skandalo, bet gandai li- 
ko nepatvirtintais gandais, niekas nedrįso viešai įžeisti Somersų. 
Gausybė gerbėjų, anksčiau rėžusių sparną apie Rozą, grįžo vienas 
po kito, bet ji atstūmė juos prasimesdama motinos liga. Tai, kas 
būta, — lyg nebūta, jeigu apie tai nekalbi, tvirtindavo Džeremis 
Somersas, linkęs tylėjimu panaikinti bet kokius to įvykio pėdsa- 
kus. Gėdingas Rozos nuotykis glūdėjo tarsi primirštas neišsakytų 
dalykų paribiuose, nors broliai kartais netiesiogiai užsimindavo, 
neleisdami užgesti rusenančiai pagiežai, siejančiai juos tik jiems 
vieniems žinoma paslaptimi. Po daugelio metų, kai tas nuotykis 
jau niekam neberūpėjo, Roza išdrįso papasakoti viską broliui Džo- 
nui, prieš kurį visad vaidindavo išlepintos ir tyros mergaitės vaid- 
menį. Ilgai netrukus po motinos mirties Džeremis Somersas ga- 
vo pasiūlymą vadovauti Britų importo ir eksporto bendrovės filialui Či- 
lėje. Jis išvyko drauge su Roza, į kitą pasaulio kraštą išsiveždamas 
neatskleistą paslaptį. 

Jie atvažiavo tūkstantis aštuoni šimtai trisdešimtųjų metų žie- 
mą, kai Valparaisas dar buvo kaimas, nors ten jau būta bendrovių 
ir šeimų, atsikėlusių iš Europos. Roza laikė Čilę bausme už savo 
nuodėmę ir stojiškai priėmė tą išbandymą, pasirengusi neišven- 
giama tremtimi išpirkti kaltę ir niekam — juo labiau broliui Dže- 
remiui — nieku gyvu neišsiduoti, koks sielvartas graužia jai širdį. 
Drausdama sau net ir sapne guostis ir kalbėti apie prarastą myli- 
mąjį, ji sugebėdavo išlaikyti pusiausvyrą netgi rūpesčių užgulta. 
Kaip galėdama geriau įsikūrė viešbutyje, pasiryžusi gintis nuo vė- 


jo ir drėgmės, nes prasidėjo difterito epidemija, ir skustuvais ap- 

siginklavę vietiniai barzdaskučiai grūmėsi su ja griebdamiesi žiau- 
rių ir beprasmių operacijų. Pavasarį ir vasarą prastas įspūdis, kurį 
darė jai kraštas, truputį sušvelnėjo. Ji nutarė pamiršti Londoną ir 
naudotis savo nauja padėtimi, nepaisydama provincijos slogučio 
ir netgi saulėtais vidurdieniais kiaurai smelkiančių jūros vėjų. Įti- 
kino brolį — o tas bendrovę, — jog būtina bendrovės vardu įsigyti 
padorų namą ir atsigabenti baldus iš Anglijos. Iškėlė tai kaip gar- 
bės ir prestižo klausimą: tokios svarbios bendrovės atstovui neva- 
lia glaustis prastame viešbutėlyje. Po pusantrų metų, kai jų gyve- 
niman įėjo mažoji Eliza, brolis ir sesuo gyveno dideliame name 
Linksmakalnyje. Panelė Roza uždarė buvusį mylimąjį akliname 
atminties narvelyje ir atsidėjusi visomis jėgomis grūmėsi dėl ypa- 
tingos vietos visuomenėje. Bėgant metams, Valparaisas augo ir 
modernėjo lygiai taip greitai, kaip ji pati, atsisveikinusi su praeiti- 
mi, virto klestinčia ir pažiūrėti laiminga moterimi, kuri po vie- 
nuolikos metų pavergė Jakobo Todo širdį. Apsimetėlis misionie- 
rius buvo nebe pirmas atstumtasis: ji nė neketino tekėti. Ilgainiui 
ji atrado nepaprastą būdą pratęsti idilę su Karlu Brecneriu, iš naujo 
pergyvendama kiekvieną savo gaisringos meilės akimirką ir visas 


kitas beprotiškas aistras, pramanytas vienišės naktų tyloje. 


Meilė 


nds Roza kaip niekas kitas suprato, kas dedasi meilės sužeis- 
toje Elizos širdyje. Ji iškart įspėjo, kas yra kaltininkas, nes tik ak- 
las nebūtų pastebėjęs, kaip keičiasi merginos nuotaikos pasiro- 
džius brolio tarnautojui su Felisianui Rodrigesui de Santa Krusui 
siunčiamų lobių dėžėmis. Pirmiausia jai dingtelėjo mintis vienu 
plunksnos brūkštelėjimu pašalinti jaunuolį tik todėl, kad jis toks 
nereikšmingas ir vargeta, bet netrukus susivokė, jog ir ji pati jau- 
čia, kokie pavojingi jo kerai, neįstengdama išmesti jo iš galvos. 
Savaime suprantama, iš pradžių krito į akis jo sulopyti drabužiai 
ir liguistai išblyškęs veidas, tačiau, įdėmiau įsižiūrėjusi, ji pamatė 
jo tragišką prakeikto poeto aurą. Įnirtingai siuvinėdama siuvama- 
jame kambarėlyje, ji ir šiaip, ir taip apmąstė tą likimo išdaigą, 
suardžiusią jai visus planus: surasti Elizai malonų ir pinigingą vy- 
rą. Mintyse ji rezgė žabangų žabangas tai vos užsimezgusiai meilei 
pražudyti, ketindama išsiųsti Elizą į Angliją, į kilmingų merginų 
pensioną, arba į Škotiją pas seną tetą, arba netgi pasakyti visą tei- 
sybę broliui, kad šis nusikratytų tarnautojo. Vis dėlto širdies gilu- 
moje prieš jos valią brendo slaptas noras leisti Elizai patirti tą 
aistrą ligi galo ir šitaip atsiteisti už siaubingą tuštumą, prieš aštuo- 
niolika metų tenoro paliktą jos pačios gyvenime. 

Tuo tarpu Elizai, blaškantis jausmų sumaištyje, laikas slinko pa- 
sibaisėtinai lėtai. Ji nesuvokė, ar dabar diena, ar naktis, antradie- 
nis ar trečiadienis, prabėgo kelios valandos ar keleri metai nuo to 
laiko, kai pamatė tą jaunuolį. Kartais ji staiga pajusdavo, kad už- 
kaista kraujas, išberia kūną, bet viskas praeidavo taip pat netikėtai 


ir nesuvokiamai, kaip ir prasidėdavo. Mylimąjį ji regėdavo visur: 

tamsiose kertėse, debesų kamuoliuose, arbatos puodelyje ir, svar- 
biausia, sapnuodavo. Nežinojo, kuo jis vardu, ir nedrįso klausti 
Džeremį Somersą, nes bijojo sukelti įtarimus, bet užtat valandų 
valandas spėdavo, koks vardas jam geriausiai tiktų. Beviltiškai troš- 
ko su kuo nors pasikalbėti apie savo meilę, aptarti kiekvieną jau- 
nuolio trumpo apsilankymo smulkmeną, apmąstyti tai, ko jiedu 
nepasakė vienas kitam, ką turėjo pasakyti ir ką pasakė žvilgsniu, 
staigiu raudoniu ir ketinimais, bet nebuvo nė vieno patikimo žmo- 
gaus. Gailestavo, kad nesirodo kapitonas Džonas Somersas, tasai 
dėdė pirato širdimi, pats nuostabiausias jos vaikystėje žmogus, 
vienintelis galėjęs ją suprasti ir jai padėti tokią sunkią valandą. Ji 
nėmaž neabejojo, kad Džeremis Somersas paskelbtų negailestin- 
gą karą kukliam bendrovės tarnautojui, jeigu tik ką nors sužino- 
tų, bet negalėjo nuspėti, ką darytų panelė Roza. Ji tarė sau, kad 
juo mažiau būsią žinoma apie tai namuose, juo laisviau galėsią 
elgtis jiedu su būsimuoju sužadėtiniu. Jai net į galvą neatėjo min- 
tis, kad nebus atsiliepta į jos jausmus lygiai taip pat karštai ir 
aistringai, nes jai atrodė, jog tokia didi meilė paprasčiausiai ne- 
gali uždegti tik jos vienos širdį. Jos akimis žiūrint, būtų visiškai 
logiška ir teisinga, jeigu kur nors mieste tokia pat saldi kančia 
kamuotų kitą širdį. 

Eliza pasislėpusi čiupinėdavo anksčiau niekada neliestas kūno 
vietas. Ji užsimerkdavo tardamasi, kad ją glosto švelni kaip paukš- 
telis jo ranka, kad ji bučiuoja jo lūpas veidrodyje, glaustydama 
priegalvį apkabina jo liemenį, kužda vėjo nešamus meilės žodžius. 
Netgi sapnuose ji negalėdavo išsivaduoti iš Choakino Andietos. 
Jis išdygdavo kaip milžiniškas šešėlis, palinkdavo grūmodamas ją 
praryti tūkstančiais beprotiškų ir jaudinančių būdų. Ji nežinoda- 
vo, kas jis toks: įsimylėjėlis, demonas, arkangelas. Nenorėdavo 
atsibusti ir fanatiškai užsispyrusi naudodavosi gudrybe, išmokta 
iš Mamos Fresijos: sapnuodavo kada tinkama. Ji sugebėjo taip 
įgusti į tą meną, jog įsivaizduojamas mylimasis pasirodydavo kaip 
gyvas, ji galėdavo jį liesti, uosti, aiškiai ir raiškiai visai šalia girdė- 
davo jo balsą. Jai nieko daugiau nereikėtų, jei galėtų miegoti be 


perstojo: tuomet, jos galva, amžinai jį mylėtų savo lovoje. Eliza 

būtų pražuvusi tos aistros akivare, jeigu po savaitės Choakinas 
Andieta nebūtų grįžęs paimti lobio paketų, kad galėtų juos išsiųs- 
ti į šiaurę. 

Eliza iš vakaro sužinojo, kad jis ateis, — ne instinkto ir ne nuo- 
jautos įspėta, kaip vėliau, daugeliui metų praslinkus, ji aiškino 
Tao Čienui, o tik todėl, jog vakarienės metu girdėjo Džeremį So- 
mersą nurodinėjant seseriai ir Mamai Fresijai: 

— Krovinio paimti atvažiuos tas pats tarnautojas, — pridūrė pro- 
bėgšmais, nė neįtardamas, kokią jausmų audrą — dėl skirtingų 
priežasčių — sukels jo žodžiai visoms trims moterims. 

Mergina visą rytą praleido terasoje spoksodama į kelią, kuris 
raitėsi kalvos šlaitu namo link. Apie vidurdienį pamatė šešių mu- 
lų traukiamą vežimą, lydimą ginkluotų raitelių. Nenumanydama, 
kad iš namų ją stebi panelė Roza ir Mama Fresija, ji pajuto, kaip 
ją užlieja ledinė ramybė, lyg ji būtų mirusi. 

— Tiek vargsti, kol išauklėji, o štai ji ima ir įsimyli pirmą pasi- 
taikiusį plevėsą! — prakošė panelė Roza pro dantis. 

Ji buvo nutarusi griebtis visų priemonių, kad tik išvengtų ne- 
laimės, nes puikiai žinojo, ką reiškia pirmosios meilės užgaidas. 

— Aš pati pasirūpinsiu kroviniu. Pasakyk Elizai, kad nekištų no- 
sies lauk, ir nieku gyvu neleisk jos išeiti, — paliepė panelė Roza. 

— Ir ką gi man daryti, jūsų nuomone? — subjurusi paklausė 
Mama Fresija. 

— Jei reikės, užrakinkite. 

— Jūs pati užrakinkite, jei galite. Nevelkite manęs į šitą reika- 
l4, — atsakė ji ir, vilkdama kojas, išėjo pro duris. 

Niekas negalėjo sutrukdyti merginai prieiti prie Choakino An- 
dietos ir įduoti jam laišką. Įteikė jį atvirai, žiūrėdama jam tiesiai į 
akis ir pilna tokio nuožmaus ryžto, jog panelė Roza nedrįso jo 
atimti, o Mama Fresija — įsikišti. Tuomet abi moterys suprato, 
jog kerai kur kas stipresni, negu jos įsivaizdavo, ir jog nepadės nei 
durų užraktai, nei šventintos žvakės. Jaunuolis tą savaitę taip pat 
negalėjo pamiršti merginos paveikslo, bet, manydamas, kad ji — 
Džeremio Somerso duktė, buvo įsitikinęs, jog ji jam suvis nepri- 


einama. Jis nė neįtarė, kokį įspūdį jai padarė, ir jam net į galvą 

neatėjo, kad, anąsyk paduodama jam aną įsimintiną stiklinę sul- 
čių, mergina prisipažino jį mylinti, todėl jis be galo išsigando, kai 
ji įteikė jam užantspauduotą laišką. Sutrikęs įsikišo jį kišenėn ir 
stebėjo toliau, kaip darbininkai krauna dėžes į vežimą, o tuo tar- 
pu jam kaito ausys, drėko drabužiai nuo prakaito ir šiurpuliai bė- 
go per kūną. Eliza įdėmiai žiūrėjo į jį stovėdama už kelių žingsnių, 
netardama nė žodžio ir nenorėdama pastebėti įtūžusio panelės 
Rozos veido nei sielvartingos Mamos Fresijos išraiškos. Kai pas- 
kutinė dėžė buvo pririšta prie vežimo ir mulai apsisuko leistis 
nuo kalvos, Choakinas Andieta atsiprašė panelę Rozą už sutruk- 
dymą, atsisveikino su Eliza linktelėdamas galvą ir kaip galima sku- 
biau žengė pro vartus. 

Elizos laiškutis buvo tik dviejų eilučių — nurodyta, kur ir kaip 
jie turi susitikti. Jos planas buvo toks paprastas ir drąsus, jog bet 
kas būtų galėjęs ją palaikyti patyrusia sukčiuviene: Choakinas tu- 
rėjo po trijų dienų ateiti devintą valandą vakaro į Amžinosios Ap- 
ginties Švenčiausiosios Mergelės koplyčią, keliauninkų prieglau- 
dą, esančią netoli Somersų namų Linksmakalnyje. Eliza pasirinko 
tą vietą, nes buvo artutėliai, o dieną — trečiadienį. Panelė Roza, 
Mama Fresija ir tarnaitės būsiančios užsiėmusios vakariene, ir nie- 
kas nepastebėsiąs, jeigu ji trumpai išslinksianti iš namų. Išvykus 
nelaimingajam Maiklui Stiuardui, nebuvo prasmės rengti balius, 
juo labiau ir ankstyva žiema jų neskatino, bet panelė Roza laikėsi 
seno įpročio, kad nutildytų apie ją ir jūrų karininką skleidžiamas 
paskalas. Nutraukdama muzikinius vakarėlius Stiuardui išplau- 
kus, būtų savaime pripažinusi, jog šie tik jam vienam ir buvo ren- 


giami. 


Septintą vakaro Choakinas Andieta jau nekantriai laukė sutar- 
toje vietoje. Iš tolo matė šventiškai šviečiant namus, vora važiuo- 
jant svečių karietas ir pakele išsirikiavusių vežėjų žibintus. Kelis- 
kart jam teko slėptis išvydus artėjant panaktinius patikrinti kop- 
lyčios lempų, kurias tolydžio užpūsdavo vėjas. Tai buvo mažytis 
kvadratinis nedegtų plytų statinys su dažytu mediniu kryžiumi 

ant stogo ir gipsine Švenčiausiosios Mergelės statula, ne ką dides- 
nis už klausyklą. Viduje ant padėklo rikiavosi kelios eilės naujų 
aukojamųjų žvakių ir amfora su nuvytusiomis gėlėmis. Buvo pil- 
naties naktis, tačiau dangumi lėkė dideli juodi debesys, retkar- 
čiais visiškai užtemdydami mėnulį. Lygiai devintą valandą jis pa- 
juto šalia pat esant merginą ir pastebėjo žmogystę, nuo galvos iki 
kojų įsisupusią į juodą skraistę. 

— Aš jūsų laukiu, panele, — išlemeno jis, jausdamasis visiškas 
idiotas. 

— Aš tavęs jau senių seniausiai laukiu, — nė kiek nesutrikdama 
atsakė ji. 

Eliza nusisiautė skraistę, ir Choakinas pamatė, kad ji vilki šven- 
tiniais drabužiais. Pasikaišiusi sijoną ir įsispyrusi į šlepes, ji laikė 
rankoje baltas kojines ir tymo batelius, kad jų nesusipurvintų be- 
eidama. Juodi, per viršugalvį perskirti plaukai buvo supinti į dvi 
kasas, perrištas atlasiniais kaspinais. Jiedu atsisėdo koplytėlės ga- 
le ant aslos, ant jos patiestos skraistės, pasislėpę už statulos, ir 
sėdėjo tylėdami, beveik susiglaudę, bet nesiliesdami vienas prie 
kito. Gana ilgai jiedu nedrįso pažvelgti vienas į kitą, švelnios prie- 
blandos gaubiami, apduję nuo artumo, alsuodami tuo pačiu oru 
ir jausdami, kaip degte dega kūnas, nors pūsčiojo šalto vėjo gū- 
siai, tolydžio grasindami palikti juos tamsoje. 

— Aš esu Eliza Somers, — pagaliau tarė ji. 

— O aš — Choakinas Andieta, — atsiliepė jis. 

— Man atrodė, jog tu vardu Sebastianas. 

— Kodėl? 

— Nes esi panašus į kankinį šventąjį Sebastijoną. Aš neinu į 
katalikų bažnyčią, esu protestantė, bet Mama Fresija mane kar- 
tais nusiveda, atlikdama savo įžadus. 

Jiedu nutilo — nebežinojo, apie ką daugiau kalbėti; tolydžio 
rausdami, slapčiomis žvilgčiojo vienas į kitą. Eliza jautė jį atsiduo- 
dant muilu ir prakaitu, bet nedrįso arčiau prikišti nosies, kad ir 
labai norėjo. Koplytėlėje buvo girdėti vien vėjo ūžimas ir jųdviejų 
šnopavimas. Po kelių minučių ji pareiškė turinti grįžti, nes jos galį 


pasigesti namiškiai, ir jiedu atsisveikino paspausdami vienas ki- 

tam ranką. Šitaip jiedu susitikdavo kiekvieną trečiadienį skirtingu 
laiku ir labai trumpai. Per kiekvieną tų džiaugsmingų pasimaty- 
mų milžino žingsniais abu skubėdavo į meilės šėlsmą ir kančias. 
Greitosiomis pasisakydavo tik tai, kas būtiniausia, nes kalbos jiems 
atrodydavo tuščias laiko gaišinimas, tačiau neilgai trukus šnekė- 
davo tik susiėmę už rankų, vis arčiau slinkdamiesi vienas prie ki- 
to, susiliedami dvasiškai, kol pagaliau penktąjį trečiadienį pasibu- 
čiavo į lūpas — iš pradžių vos vos prisiliesdami, paskiau pamažu 
įsijausdami ir galop atsiduodami malonumui ir duodami valią juos 
apėmusiai aistrai. Ligi tol jau buvo nuosekliai aptarę Elizos šešio- 
likos metų gyvenimą ir Choakino dvidešimt vienerių metų patir- 
tį. Apšnekėję nepatikėjo nei nerealia pasaka apie kraitelę su ba- 
tistiniais vystyklais ir audinių antklodėle, nei Marselio muilo dė- 
že, ir Andietai stačiai atlėgo širdis, sužinojus, jog Eliza nei vieno, 
nei kito Somerso duktė ir jog jos kilmė tokia pat neaiški kaip ir 
jo, nors, šiaip ar taip, jiedu skiria socialinė ir turtinė bedugnė. 
Eliza sužinojo, kad Choakinas — lengvabūdiškos meilės vaisius, 
kad jo tėvas dingo vos pasėjęs sėklą; jis užaugęs nežinodamas savo 
tikros pavardės, rašydamasis mergautine motinos pavarde, pažen- 
klintas „benkarto“ žyme, sulig kiekvienu žingsniu pastojančia jam 
kelią. Tėvai išguję bešlovę dukterį ir atsižadėję neteisėto vaikai- 
čio. Seneliai ir dėdės, prietaruose paskendę viduriniosios klasės 
prekybininkai ir valdininkai, gyveną tame pačiame mieste, visiš- 
kai netoli kitame kvartale, bet niekad su jais nesusitinkąs. Sekma- 
dienį jie einą mišių į tą pačią bažnyčią, tik skirtingu metu: vargšai 
neiną mišių vidurdienį. To gėdos ženklo pažymėtas, Choakinas 
nežaidęs tuose pačiuose parkuose, kur žaisdavę jo pusbroliai, ne- 
lankęs tų pačių mokyklų, bet užtat dėvėjęs jų senais drabužiais ir 
žaidęs jų išmestais žaislais, kuriuos viena geraširdė teta slapčio- 
mis atsiųsdavusi atstumtai seseriai. Choakino Andietos motinai 
viskas baigėsi kur kas prasčiau negu panelei Rozai, ir ji nepalyginti 
brangiau užsimokėjo už savo klaidą. Abi moterys buvo to paties 
amžiaus, tačiau anglė žydėte žydėjo jaunyste, o Choakino motina 
ilgainiui suvargo nuo skurdo ir nepriteklių, išseko prie žvakės be- 
siuvinėdama kraitinius drabužius nuotakoms. Nedalia nepakenkė 


jos orumui, ir ji išauklėjo sūnų pagal nepalenkiamus garbės prin- 

cipus. Choakinas iš mažens išmoko laikyti aukštai iškėlęs galvą, 
išsyk atsiliepti į menkiausią užgaulę ar užuojautą. 

— Kada nors aš ištrauksiu savo motiną iš to vargano bendruome- 
nės namo, kur gyvena susikimšusios kelios šeimos, — jiedviem kuž- 
dantis koplytėlėje, pažadėjo Choakinas. — Padarysiu taip, kad ji gy- 
ventų padoriai, kaip gyveno anksčiau, prieš prarasdama viską... 

— Ji neprarado visko. Ji turi sūnų, — atsiliepė Eliza. 

— Aš atnešiau jai nelaimę. 

— Nelaimę nulėmė tai, kad ji įsimylėjo nenaudėlį. Tu išperki 
jos nuodėmę, — tvirtu balsu tarė ji. 

Jaunuolių pasimatymai būdavo labai trumpi, o kadangi jiedu 
visada susitikdavo skirtingu metu, panelė Roza negalėjo sekti jos 
dieną ir naktį. Nors ji ir žinojo, jog kažkas vyksta už jos akių, bet 
nebuvo tokia klastinga, kad užrakintų Elizą arba išsiųstų į kaimą, 
kaip liepė jai pareigos jausmas, ir apie savo įtarimus netgi neužsi- 
minė broliui Džeremiui. Ji numanė, jog Eliza susirašinėja su savo 
mylimuoju, bet nesugebėjo perimti nė vieno laiško, nors sukėlė 
ant kojų visus tarnus. Laiškus jis rašė, ir tokius aistringus, jog, 
juos perskaičiusi, panelė Roza būtų netekusi žado. Choakinas jų 
nesiuntinėdavo — įteikdavo juos Elizai per kiekvieną pasimatymą. 
Ugningai reikšdavo juose visa tai, ko nedrįsdavo jai išsakyti į akis, 
išdidumo ar drovumo varžomas. Ji laikydavo juos paslėpusi skry- 
nelėje, trisdešimties centimetrų gylio duobėje, nedideliame dar- 
že prie namo, kur kas dieną dėdavosi prižiūrinti Mamos Fresijos 
gydomąsias žoleles. Tie tūkstančius kartų slapčiomis perskaityti 
laiškeliai labiausiai žadino ir kurstė jos meilę, nes juose atsiskleis- 
davo tas Choakinas Andieta, kuris niekada nepasireikšdavo, kai 
jiedu būdavo dviese. Jie atrodydavo rašyti lyg visai kito žmogaus. 
Tas išdidus, amžinai gintis pasirengęs niūrus ir sielvartingas jau- 
nuolis, kuris pašėlusiai ją glausdavo ir tuojau pat lyg nusideginęs 
atstumdavo, laiškuose plačiai atverdavo širdį ir savo jausmus ap- 
rašydavo kaip poetas. Vėliau, kai Eliza metų metus sekė sunkiai 
aptinkamomis Choakino Andietos pėdomis, tie laiškai buvo vie- 
nintelis tiesos liudijimas, nepaneigiamas įrodymas, jog nežabota 
meilė, toji trumpa palaima ir begalinė kančia, buvo anaiptol ne 


paauglės vaizduotės vaisius. 

Po pirmojo pasimatymo koplytėlėje diegliai ūmai nustojo vars- 
tyti Elizą, ir niekuo — nei elgesiu, nei išvaizda — ji neišduodavo 
savo paslapties, nebent beprotišku akių spindesiu ir truputį daž- 
niau naudodamasi savo sugebėjimu tapti nepastebima. Kartais at- 
rodydavo, kad, visus klaidindama, tuo pačiu metu ji būna skirtin- 
gose vietose, arba niekas negalėdavo prisiminti, kur ir kada ją ma- 
tęs, ir kaip tik tuo metu, kai kas nors imdavo ją šaukti, ji 
atsišaukdavo dėdamasi nežinanti, kad jos ieškoma. Kartais ji dirb- 
davo siuvamajame kambarėlyje su panele Roza arba su Mama Fre- 
sija ruošdavo valgį, bet pastaruoju metu pasidarė tokia tyli ir per- 
regima, kad jiedviem būdavo toks įspūdis, jog jos nėra. Ji buvo 
tokia neapčiuopiama, beveik nepastebima, ir jeigu dingdavo ke- 
lioms valandoms, niekas nė nesusivokdavo. 

— Stačiai vaiduoklis! — nuolat kartodavo panelė Roza. — Man 
jau nusibodo tavęs ieškoti. Aš nepageidauju, kad eitum iš namų 
ar dingtum man iš akių. 

— Visą popietę niekur nebuvau išėjusi, — ramiai atsiliepdavo 
Eliza, tyliai išnerdama iš kampo su knyga ar siuviniu rankoje. 

— Ko tokia tyli, vaikeli, dėl Dievo meilės? Kaip aš galiu tave 
pamatyti, jei tyli užsiglaudusi kaip triušelis? — savo ruožtu saky- 
davo Mama Fresija. 

Ji pritardavo, o paskiau darydavo ką tinkama, bet rasdavo tokią 
išeitį, kad visiems įtiktų ir atrodytų paklusni. Per kelias dienas ji 
įsimiklino taip neįtikėtinai sumaniai sujaukti tikrovę, tarytum vi- 
są gyvenimą būtų užsiiminėjusi magijos menu. Neįstengdama jos 
nutverti bemeluojant ar prieštaraujant sau, panelė Roza nutarė 
verčiau pelnyti jos pasitikėjimą ir kur buvus nebuvus vis kreipda- 
vo kalbą apie meilę. Pretekstų netrūko: paskalos apie drauges, 
meilės romanai, kurias abi skaitydavo, naujų italų operų libretai, 
kuriuos išmokdavo atmintinai, tačiau Eliza nė žodžiu neišsiduo- 
davo apie savo jausmus. "Tuomet panelė Roza įniko bergždžiai ieš- 
koti namuose kokių nors įkalčių; išnaršė merginos kambarį ir dra- 
bužius, išvartė lėlių kolekciją ir muzikines dėžutes, knygas ir są- 
siuvinius, bet niekur neaptiko jos dienoraščio. Aptikusi būtų tikrai 


nusivylusi, nes jame niekur nebuvo užsiminta apie Choakiną An- 

dietą. Eliza ką nors užsirašydavo, kad nepamirštų. Jos dienorašty- 
je būta visko, pradedant pasikartojančiais sapnais ir baigiant be- 
galiniu valgių receptų sąrašu ir naudingais patarimais kaip nupe- 
nėti vištą ar išvalyti riebalų dėmes. Buvo ten svarstymų apie jos 
gimimą, apie prabangią pintinę ir Marselio muilo dėžę, bet nė 
žodžio apie Choakiną Andietą. Jai nereikėjo dienoraščio, kad pri- 
simintų Choakiną. Tik daugeliui metų praslinkus, ji pradėjo tame 
dienoraštyje pasakotis savo meilės trečiadienius. 

Galiausiai vieną naktį jaunuoliai atsidūrė nebe koplytėlėje, bet 
Somersų namuose. Ligi tol Eliza ilgai kankinosi, abejonių drasko- 
ma, suvokdama, jog žengia lemiamą žingsnį: jau vien tai, kad ji 
susitinka slapčia, be liudytojų, atima jai šlovę, didžiausią mergi- 
nos lobį, kuris vienintelis lemia jos ateitį. „Moteris be doros nie- 
ko neverta, ji niekada negali tapti žmona ir motina, geriau tegu ji 
pasiriša akmenį po kaklu ir šoka į jūrą“, — visi kalė jai į galvą. 
Elizai dingtelėjo, kad ji neturi jokių švelninančių aplinkybių tam 
dalykui pateisinti: tai ji daro viską apgalvojusi ir apskaičiavusi. Antrą 
valandą nakties, kai mieste visi miegojo, išskyrus tamsoje budin- 
čius panaktinius, Choakinas Andieta įsimiklinęs kaip vagis įsibro- 
vė pro bibliotekos terasą, kur jo laukė Eliza, basa, vienais nakti- 
niais marškiniais, tirtėdama iš baimės ir šalčio. Paėmė jį už ran- 
kos ir aklomis nusivedė per visus namus į galinį kambarį, kur 
didelėse spintose kabojo šeimos drabužiai, o skryniose gulėjo su- 
dėta visa tai, kas reikalinga ateičiai siūti ir persiūti drabužius ir 
skrybėlaites panelei Rozai. Ant grindų, suvyniotos į linines paklo- 
des, laukdamos kito metų laiko gulėjo svetainės ir valgomojo užuo- 
laidos. Ta vieta Elizai atrodė saugiausia, toli nuo kitų kambarių. 
Šiaip ar taip, dėl viso pikto ji įlašino valerijonų į taurelę anyžinės, 
kurią panelė Roza išgerdavo prieš miegą, o Džeremiui į brendį, 
po vakarienės jam berūkant Havanos cigarą. Ji žinojo kiekvieną 
namų kampelį, žinojo, kur braška gindys ir kaip atidaryti duris, 
kad šios negirgždėtų, tad galėjo vesti Choakiną tamsoje vien iš 
atminties. Jis sekė paskui ją paklusniai, perbalęs iš baimės, ne- 
klausydamas sąžinės nei motinos balso, nepermaldaujamai pri- 


menančio doro žmogaus garbės kodeksą. Niekad Elizai nepada- 

rysiu to, ką mano tėvas padarė motinai, mąstė sau vienas, apčiuo- 
pomis sėlindamas paskui merginą, laikydamasis jos rankos ir ži- 
nodamas, jog visi svarstymai tušti, nes jau buvo bejėgis priešintis 
gaivalingam geismui, neduodančiam ramybės nuo tos dienos, kai 
pirmąsyk ją pamatė. Tuo tarpu Elizos širdyje grūmėsi dvi jėgos: 
perspėjantis proto balsas ir galingas instinktas, pasitelkęs pagal- 
bon išmoningiausių gudrybių. Ji aiškiai nesuvokė, kas turi atsitik- 
ti spintų kambaryje, bet ėjo ten, iš anksto nuolankiai atsidavusi 
likimo valiai. 

Somersų namai, pakibę lyg voras vėjų pagairėje, buvo kiaurai 
perpučiami ir amžinai šalti, nors tarnaitės pusę metų stengdavosi 
įšildyti juos gorėmis. Paklodės visados būdavo padrėkusios, prisi- 
gėrusios jūros drėgmės, visi miegodavo kojūgalyje pasiguldę karšto 
vandens butelius. Vienintelė šilta vieta buvo virtuvė, kur niekados 
negesdavo didelė, visa kam naudojama malkomis kūrenama kros- 
nis. Žiemos metu braškėdavo sienojai, atšokdavo lentos, atrody- 
davo, jog namo karkasas ims ir išplauks į jūrą kaip senovinė frega- 
ta. Panelė Roza niekada neapsiprato su Ramiojo vandenyno vė- 
jais, lygiai kaip negalėjo priprasti prie žemės drebėjimų. Tikri 
žemės drebėjimai, iš tų, kurie verčia viską aukštyn kojomis, bū- 
davo maždaug kas šešeri metai, ir kiekvienu atveju ji laikydavosi 
stebėtinai šaltakraujiškai, tačiau kasdienis tirtėjimas, griaunantis 
įprastą gyvenimą, varė ją į neviltį. Jai niekad nepatikdavo porce- 
lianą ir taures statyti ant apatinių lentynų, kaip tai daro čiliečiai, 
ir kai valgomojo baldai imdavo siūbuoti, o indai dužti į druzgus, ji 
prapliupdavo nesavu balsu keikti tą šalį. Apatiniame aukšte buvo 
drabužinė, kur Eliza ir Choakinas mylėdavosi ant pundo margin- 
to kartūno užuolaidų, vasarą kabinamų svetainėje vietoj storų ža- 
lių aksominių užuolaidų. Jiedu mylėdavosi tarp prabangių spintų, 
skrybėlaičių dėžučių ir dėžių su panelės Rozos pavasarinėmis suk- 
nelėmis. Jie nepaisė nei šalčio, nei naftalino kvapo, nes jiems bu- 
vo nesvarbu nei praktiniai nepatogumai, nei pasekmių baimė, nei 
jų pačių it jaunų šunyčių neišmanymas. Jie nieko nenutuokė apie 
meilę, tad, apduję ir sutrikę, netardami nė žodžio, aklomis plėtė 
savo patirtį, drauge negrabiai padėdami vienas kitam. Dvidešimt 
vienerių metų jis buvo vis dar skaistus kaip ir ji. Keturiolikos me- 

tų, norėdamas įtikti motinai, jis nutarė eiti į kunigus, tačiau še- 
šiolikos, prisiskaitęs laisvamaniškų knygų, pasiskelbė kunigų — bet 
ne tikėjimo — priešu ir nusprendė išsaugoti nekaltybę, iki pasiek- 
siąs užsibrėžtą tikslą: ištrauksiąs motiną iš to vargano bendruo- 
menės namo, kur gyveno susikimšusios kelios šeimos. Jo įsitiki- 
nimu, tai būsiąs menkiausias atlygis už jos begalinį pasiaukojimą. 
Nors vis dar skaistūs, nors ir siaubingai bijodami įkliūti, jaunuo- 
liai susirado tamsoje tai, ko ieškojo. Atsagstė visas sagas, atmazgė 
kaspinus, nusikratė drovumo ir radosi nuogi, sunkiai alsuodami 
ir rydami vienas kito seiles. Gerte gėrė svaigius kvapus, karštligiš- 
kai darė čia viena, čia kita, garbingai stengdamiesi įminti mįsles, 
įsismelkti į vienas kito gelmes ir pulti drauge į tą pačią bedugnę. 
Vasarinės užuolaidos išsitepė nuo jų prakaito, kraujo, ištryškusio 
prarandant skaistybę, ir spermos, bet nei vienas, nei kitas nepa- 
stebėjo tų meilės pėdsakų. Tamsoje jie vos galėjo įžiūrėti vienas 
kitą ir apskaičiuoti kiekvieną judesį, kad, aistringai glamonėda- 
miesi tokioje ankštumoje, netyčia neišverstų krūvomis sukrautų 
dėžučių ir nenutrauktų pasieniais ant kabyklų sukabinėtų drabu- 
žių. Jie džiaugėsi, jog, vėjui ir lietui šniokščiant ant stogo, negir- 
dėti, kaip girgžda grindys, bet taip stipriai daužėsi įsimylėjėlių šir- 
dys, taip garsiai jie pūtavo ir dūsavo mylėdamiesi, kad negalėjo 
suvokti, kaip neprikelia visų namų. 

Auštant Choakinas Andieta išlipo pro tą patį bibliotekos lan- 
gą, o Eliza, visai nusigalavusi, griuvo į lovą. Ji jau miegojo užsi- 
klojusi keliomis antklodėmis, tuo tarpu jis, audrai šėlstant, dvi 
valandas leidosi nuo kalvos. Tyliai perėjo miestą, neatkreipda- 
mas į save policijos dėmesio, ir grįžo namo kaip tik tuo metu, 
kai suskambo bažnyčių varpai, kviesdami ankstyvųjų mišių. Ke- 
tino įsėlinti patykomis, apsiprausti, pasikeisti marškinių apy- 
kaklę ir išeiti į darbą su ta pačia sudrėkusia eilute, tačiau moti- 
na jau laukė jo kaip kiekvieną rytą, užvirinusi vandens arbatai 
užplikyti ir paskrudinusi duonos. 

— Kur buvai, vaikeli? — paklausė ji tokiu liūdnu balsu, kad jam 
sąžinė neleido sumeluoti. 

— Įsimylėjau, mama, — atsakė jis džiaugsmingai apkabindamas 


motiną. 

Choakinas Andieta gyveno visa širdimi atsidavęs politiniam ro- 
mantizmui, kuris neturėjo jokio poveikio praktiškiems ir atsar- 
giems tos šalies žmonėms. Stačiai iš proto kraustėsi dėl Lamenė 
teorijų, skaitydamas prastus ir painius jų vertimus iš prancūzų 
kalbos, kaip, beje, ir enciklopedininkus. Laikydamasis savo mo- 
kytojo politinių pažiūrų, jis skelbė katalikiškąjį liberalizmą ir Baž- 
nyčios atskyrimą nuo Valstybės. Sakėsi esąs pirmykštis krikščio- 
nis, kokie buvo apaštalai ir kankiniai, bet nekenčiąs kunigų, išda- 
vusių Jėzų ir jo tikrąjį mokymą, kaip sakydavo lygindamas juos su 
siurbėlėmis, tunkančiomis nuo tikinčiųjų patiklumo. Šiaip ar taip, 
jis vengė dėstyti tas mintis motinai girdint, nes jai širdis būtų ply- 
šusi iš pasipiktinimo. Taipgi skelbėsi nekenčiąs parazitinės išsigi- 
musios oligarchijos ir vyriausybės, atstovaujančios ne paprastų 
žmonių, bet turčių interesams, kaip, remdamiesi gausybe pavyz- 
džių, įrodinėjo jo bendraminčiai, susirinkę Santoso Tornero kny- 
gyne, ir kaip jis pats kantriai aiškino Elizai, kuriai labiau magėjo jį 
uostinėti, o ne klausyti jo kalbų. Jaunuolis buvo pasirengęs rizi- 
kuoti gyvybe dėl beprasmės svaigaus žygdarbio šlovės, bet ins- 
tinktyviai bijojo žiūrėti Elizai į akis ir kalbėti apie savo jausmus. 
Jiedu įprato mylėtis bent kartą per savaitę tame pačiame lizdeliu 
paverstame spintų kambaryje. Tos akimirkos, kurias jie praleis- 
davo drauge, buvo tokios trumpos ir neįkainojamos, kad, jos ma- 
nymu, buvo kvaila jas eikvoti filosofavimams, o kalbėti jai labiau 
knietėjo apie jo pomėgius, praeitį, motiną ir planus kada nors ją 
vesti. Nežinia ką būtų davusi, kad tik jis prie keturių akių pakar- 
totų tuos pačius nuostabius žodžius, kuriuos rašė savo laiškuose. 
Jeigu jis, pavyzdžiui, pasakytų, jog kur kas lengviau išmatuoti vėjų 
kryptį ar bangų pusiausvirumą paplūdimyje negu jo meilės galią, 
jog nė šalčiausia žiemos naktis neatvėsintų jo negęstančio laužo 
aistros, jog kiauras dienas svajoja, o naktį nesumerkia akių, amži- 
nai kamuojamas prisiminimų kvaitulio, ir kraujais plūstančia šir- 
dimi lyg myriop pasmerktasis skaičiuoja valandas, skiriančias nuo 
tos akimirkos, kai ją vėl apkabins. „Iu — mano angelas ir mano 
pražūtis, tave regėdamas kylu į dangaus aukštybes, vienas būda- 
mas grimztu į pragaro gelmes. Kuo tu ypatinga, Eliza, kad turi 

man tokią galią? Nekalbėk man nei apie rytojų, nei apie vakar 
dieną, aš gyvenu tik ta akimirka, kai skęstu tavo juodų akių nak- 
ties begalybėje.“ Išugdyta panelės Rozos romanų ir romantikų 
poetų, kurių eiles mokėjo atmintinai, mergina alpėjo saldama nuo 
svaigios minties, jog ji garbinama kaip dievaitė, ir nematė, kad tie 
ugningi pareiškimai nėmaž nesiderina su tokiu asmeniu kaip Cho- 
akinas Andieta. Laiškuose jis būdavo tobulas meilužis, sugebąs 
aprašyti savo aistrą, kupinas tokio angeliško įkvėpimo, jog baimę 
ir kaltę užgoždavo absoliutus juslių išaukštinimas. Dar niekas ligi 
šiol nebuvo patyręs tokios meilės, jiedu esą išrinktieji, vieninte- 
liai iš mirtingųjų, kuriems lemta nepakartojama meilė, rašė Cho- 
akinas savo laiškuose, ir ji tuo tikėjo. Šiaip ar taip, jis mylėdavosi 
paskubomis, lyg nutrūkęs nuo bado sieto, nesimėgaudamas, kaip 
sąžinės graužiamas nusidėjėlis. Jis nė neketindavo gaišti laiko ir 
grožėtis jos kūnu ar pasirodyti visu nuogumu: amžinai skubėda- 
vo, geismo ir slaptos genamas. Jam atrodydavo, kad jiems nieka- 
da neužteksią laiko, nors Eliza jį ramindavo aiškindama, jog nak- 
čia niekas nejeisiąs į kambarį: Somersai miegą apduoti, Mama 
Fresija mieganti savo lūšnelėje kiemo gale, o tarnų miegamieji 
esą palėpėje. Instinktas kurstė merginos drąsą, skatindamas ieš- 
koti daugiau malonumo galimybių, tačiau netrukus ji išmoko tvar- 
dytis. Kai tik ji griebdavosi meilės žaidimų iniciatyvos, Choakinas 
iškart pasišiaušdavo tardamasis, kad šitaip sumenkinamas, įžei- 
džiamas, trypiamas jo vyriškumas. Jį kamuodavo patys baisiausi 
įtarimai, nes jo galvoje netilpo, jog šešiolikmetė mergina, kurios 
akiratį sudarė namų sienos, iš prigimties galėtų būti tokia geidu- 
linga. Nėštumo baimė dar labiau sunkino padėtį, nes nei vienas, 
nei antras neišmanė, kaip jo išvengti. Choakinas miglotai suvokė 
apvaisinimo vyksmą ir galvojo, kad, jam laiku atsitraukus, jiems 
negrėstų pavojus, bet ne visada spėdavo. Puikiai suprato, jog Eliza 
graužiasi, bet nemokėjo jos paguosti ir, užuot bent jau bandęs, 
beregint griebdavosi įprasto mokytojo vaidmens, jausdamasis vi- 
siškai saugus. Ji trokšdavo glamonių, trokšdavo bent padėti galvą 
ant mylimojo peties, bet jis atšlydavo, paskubomis apsirengdavo 


ir brangų, jiems dar likusį laiką išeikvodavo pašydamas naujus ar- 

gumentus šimtąsyk girdėtoms politinėms idėjoms paremti. Po tų 
glamonių Eliza savam kailyje nesitverdavo, bet nedrįsdavo nė šir- 
dies slaptoje prisipažinti, nes drauge būtų turėjusi suabejoti pačia 
meile. Tuomet ji įkliūdavo į savo pačios paspęstus spąstus, imda- 
vo gailėti mylimojo ir jį teisinti, tardama sau, jog jiedu kur kas 
geriau pasimylėtų, jeigu turėtų daugiau laiko ir saugią vietą. Ne- 
palyginamai malonesnės už jųdviejų kūliavirsčius būdavo valan- 
dos jai vaizduojantis tai, ko nebuvo, ir naktys besapnuojant tai, 
kas ateinantį kartą gali atsitikti spintų kambaryje. 

Visiškai taip pat rimtai, kaip ir imdamasi bet kokio darbo, Eli- 
za ėmė idealizuoti savo mylimąjį, kol galiausiai tai pasidarė mani- 
ja. Ji nieko kita netroško, tik besąlygiškai jam tarnauti iki gyveni- 
mo pabaigos, aukotis ir kentėti įrodydama savo atsidavimą, o pri- 
reikus — ir mirti. Apkvaitusi nuo pirmosios meilės kerų, ji nematė, 
kad jai neatsiliepiama su tokia pat aistra. Būdamas su ja, mylima- 
sis niekada neatsiribodavo nuo pasaulio. Netgi pasiučiausių gla- 
monių įkaršty jiedviem šėlstant ant kalno užuolaidų, mintimis klai- 
džiodavo kitur, jau pasirengęs pakelti sparnus ar jau suvis pradin- 
gęs. Jis atsiverdavo tik iš dalies, akimirksniu, lyg neviltį keliančiame 
kiniškų šešėlių teatre, bet atsisveikindamas, kai ji, pasigedusi jo 
meilės, būdavo beprapliumpanti verkti, jis įteikdavo vieną tų pa- 
sakiškų laiškų. Elizai tuomet pasaulis atrodydavo tyras kaip kriš- 
tolas, kurio vienintelė paskirtis — atspindėti jos jausmus. Atsidė- 
jusi sunkiai absoliučios meilės priedermei, ji neabejojo savo vi- 
sišku atsidavimu ir todėl negalėjo įžiūrėti Choakino dvilypumo. 
Buvo susikūrusi tobulą mylimojo paveikslą ir įsikibusi laikėsi to 
vaizdinio. Vaizduotė išlygindavo tas nedėkingas glamones, nustu- 


miančias ją į tamsius nepatenkinto geismo paribius. 

Risėje dvidešimt pirmąją, pavasario pirmąją dieną pagal pa- 
nelės Rozos kalendorių, tarnai išvėdino kambarius, išnešė saulėn 
čiužinius ir antklodes, išvaškavo medinius baldus ir pakeitė sve- 
tainės užuolaidas. Mama Fresija išskalbė marginto kartūno užuo- 
laidas be jokių komentarų, įsitikinusi, jog uždžiūvusios dėmės — 
pelių šlapimo pėsakai. Kieme sutaisė didelius katilus pamuilių su 
muilamedžio žieve, vienai dienai pamerkė užuolaidas, iškrakmo- 
lino ryžių krakmolu ir padžiovė saulėkaitoje. Paskiau dvi moteriš- 
kės jas išlygino, o kai atrodė kaip naujos, pakabino pasitikdamos 
naują metų laiką. Tuo tarpu Eliza ir Choakinas, abejingi panelės 
Rozos pavasariniam bruzdesiui, vartėsi ant žalių aksominių užuo- 
laidų, kur kas minkštesnių už kartūnines. Jau nebešalo, ir naktys 
buvo giedros. Jiedu mylėjosi jau tris mėnesius, ir Choakino An- 
dietos laiškų, prikrapintų eilių bei ugningų žodžių, gerokai suma- 
žėjo. Elizai būdavo toks jausmas, jog mylimojo nebėra šalia, jog 
kartais ji glamonėja šmėklą. Kad ir krimsdamasi dėl nepatenkinto 
geismo ir nepakeliamos tiekos paslapčių naštos, mergina iš pa- 
žiūros atgavo buvusią ramybę. Kiauras dienas darydavo tai, ką buvo 
įpratusi daryti anksčiau, skaitydavo knygas arba mokydavosi skam- 
binti pianinu, arba triūsdavo virtuvėje ir siuvajamajame kambarė- 
lyje, nėmaž neketindama kelti kojos iš namų, bet, panelės Rozos 
prašoma, mielai sutikdavo eiti drauge dėdamasi, jog tai jai teikia 
didžiausią malonumą. 

Kaip paprastai anksti guldavo ir keldavosi, nesiskundė apetitu 
ir atrodė esanti sveika, bet tie puikios savijautos požymiai ir pa- 


nelei Rozai, ir Mamai Fresijai kėlė baisius įtarimus. Jiedvi nenu- 

leido nuo jos akių. Negalėjo patikėti, kad būtų taip greitai išsiva- 
dėjęs meilės svaigulys, bet pamažėl liovėsi ją budriai sekusios, nes 
slinko savaitės, o Eliza atrodė tokios pat giedros nuotaikos. Gal 
padėjo žvakės, aukojamos šventam Antanui, svarstė indėnė; gal 
vis dėlto tai nebuvo tikra meilė, šiek tiek abejodama, galvojo pa- 
nelė Roza. 

Žinia, jog Kalifornijoje aptikta aukso, pasiekė Čilę rugpjūčio 
mėnesį. Pirmiausia pasklido beprotiškas gandas, Migdolmedžių 
kvartalo viešnamiuose paleistas girtų jūreivių, bet po kelių dienų 
škunos Adelaida kapitonas pranešė, jog pusė jo jūreivių San Fran- 
ciske pabėgo iš laivo. 

— Ten visur pilna aukso, gali kastuvu žerti, pasitaiko grynuolių 
didumo sulig apelsinu! Kas tik nori, gali tapti milijonierium! — 
pasakojo jis, dusdamas iš susižavėjimo. 

Tų pačių metų sausio mėnesį Amerikos upės pakrantėje netoli 
šveicarui ūkininkui priklausančio malūno, toksai žmogus, pavar- 
de Maršalas, vandenyje rado aukso žvynelį. Tas geltono metalo 
luistelis, sumaišęs žmonėms protus, buvo aptiktas vos pasibaigus 
karui tarp Meksikos ir Jungtinių Valstijų, devynioms dienoms pra- 
slinkus po Gvadelupės Hidalgo taikos sutarties pasirašymo. Ži- 
niai pasklidus, Kalifornija jau nebepriklausė Meksikai. Niekas per 
daug ja nesidomėjo, kol nesužinojo, kad gelmėse slypi neišemia- 
mi turtai; amerikiečiai laikė ją indėnų kraštu, ir pionieriams la- 
biau rūpėjo užgrobti Oregoną, kur, jų manymu, žemė buvo dos- 
nesnė derliaus. Meksika ją laikė vagių irštva ir karo metu netgi 
nenusiuntė kariuomenės jai apginti. Neilgai trukus Semas Brena- 
nas, laikraščio leidėjas ir mormonų pamokslininkas, nusiųstas 
skleisti tikėjimo, lakstė San Francisko gatvėmis, skelbdamas nau- 
jieną. Gal niekas juo ir nebūtų patikėjęs, nes buvo susitepęs — 
plito gandai, kad pasisavinęs Dievo pinigus, o kai mormonų baž- 
nyčia pareikalavusi grąžinti, atsakęs, jog grąžinsiąs tik tuo atveju... 
jei gausiąs paties Dievo pakvitavimą, — tačiau savo žodžiams pa- 
tvirtinti nešiojosi butelį aukso smilčių, kurį leido per rankas, kurs- 
tydamas žmonių godumą. Pasigirdus riksmams: „Auksas! Auk- 
sas!“, trys ketvirtadaliai žmonių viską metė ir iškeliavo ieškoti telki- 

nių. Teko uždaryti vienintelę mokyklą, nes nebeliko netgi vaikų. 
Čilėje žinia padarė tokį pat poveikį. Vidutinis uždarbis siekė dvi- 
dešimt sentavų per dieną, o laikraščiai rašė, jog pagaliau atrastas 
Eldoradas, konkistadorų išsvajotas miestas, kurio gatvės grįstos 
brangiuoju metalu: „Telkiniai tokie gausūs, kad lyginti įmanoma 
nebent su Sindbado pasakomis arba Aladino lempa; nė kiek ne- 
perdedant, sakoma, jog dienos laimikį sudaro uncija gryno auk- 
so“, — skelbė laikraščiai, pridurdami, kad aukso esą tiek, jog jo pa- 
kaksią ištisus dešimtmečius tūkstančiams žmonių lobti. Aukso karšt- 
ligė tuojau pat įsisiautėjo tarp čiliečių, apsigimusių kalnakasių, ir 
jau kitą mėnesį visi būriais plūdo į Kaliforniją. Be kita ko, palyginti 
su nuotykių ieškotojais, plaukiančiais per Atlantą, jie buvo pusiau- 
kelėje. Kelionė iš Europos į Valparaisą trukdavo tris mėnesius, pa- 
siekti Kaliforniją reikėdavo dar dviejų mėnesių. Atstumas tarp San 
Francisko ir Valparaiso neprašoko septynių tūkstančių mylių, tuo 
tarpu, plaukiant pro Horno kyšulį, nuo Valparaiso Šiaurės Ameri- 
kos rytinę pakrantę skyrė beveik dvidešimt tūkstančių mylių. Cho- 
akino Andietos apskaičiavimu, čiliečiai turėjo didelį pranašumą ir, 
atvykę pirmieji, galėjo pareikalauti geriausių sklypų. 

Felisianas Rodrigesas de Santa Krusas priėjo prie tokios pat 
išvados ir nutarė tuojau pat plaukti su penkiais geriausiais ir išti- 
kimiausiais kalnakasiais, žadėdamas jiems dosniai atsilyginti, kad 
tik jie ryžtųsi palikti šeimas ir leistis į pavojingą žygį. Jis užtruko 
tris mėnesius beruošdamas visa, ko gali prireikti kelis mėnesius 
gyvenant šiaurės žemyne, tame krašte, kurį laikė apleistu ir negy- 
venamu. Susiruošė kur kas geriau nei diduma karštagalvių, kurie 
išlėkė kaip ugnies pasiėmę, aklomis, tikėdamiesi greitai pralobti 
ir nė negalvodami, kiek pavojų ir vargų laukia tame žygyje. Jis 
neketino nuo kojų nusivaryti bedirbdamas kaip koks neišmanė- 
lis, todėl keliavo gerai apsirūpinęs ir lydimas patikimų vyrų, aiški- 
no jis žmonai, kuri laukėsi antro vaiko, bet norėjo žūtbūt keliauti 
drauge. Paulina ketino pasiimti kelionėn dvi aukles, virėją, karvę 
ir vištų, kad kelionės metu vaikai gautų pieno ir kiaušinių, bet 
šįkart vyras griežtai pasipriešino. Mintis išvykti į tokią pavojingą 
kelionę su visa šeimyna ant kupros jam atrodė gryna beprotybė. 
Moteriškė visai kuoktelėjusi. 

— Kuo vardu tas kapitonas, pono Todo bičiulis? — staiga pa- 
klausė Paulina, pertraukdama pati save, ir, ant didžiulio pilvo pa- 
sistačiusi puodelį karšto šokolado, atsikando sluoksniuoto pyra- 
gaičio su kremu, iškepto pagal seserų klariečių receptą. 

— Ar ne Džonas Somersas? 

— Ar tai tas, kuriam nusibodo plaukioti burlaiviais ir kuris kal- 
bėjo apie garlaivius? 

— Tas pats. 

Paulina susimąstė, vieną po kito kimšdamasi į burną sluoks- 
niuotus pyragaičius ir nekreipdama dėmesio į vyro išvardytų pa- 
vojų sąrašą. Ji buvo gerokai pastambėjusi ir nė iš tolo nepanėšėjo 
į aną liekną merginą, skusta galva pabėgusią iš vienuolyno. 

— Kiek turiu savo sąskaitoje Londono banke? — galiausiai pa- 
klausė. 

— Penkiasdešimt tūkstančių svarų. Esi turtuolė. 

— To negana. Ar negali man paskolinti antra tiek trejiems me- 
tams su dešimčia procentų palūkanų? 

— Kas tau šovė į galvą, dėl Dievo meilės? Kuriems galams tau 
reikia šitiek pinigų? 

— Garlaiviui. Svarbiausia čia — ne auksas, Felisianai, nes auksas, 
tiesą pasakius, — tai tik geltonas šūdas. Svarbiausia — kalnakasiai. 
Kalifornijoje jiems reikės visko, ir jie mokės grynais. Girdėjau, 
kad garlaiviai plaukia tiesiai, jiems nebaisūs vėjų įgeidžiai, jie di- 
deli ir greiti. Burlaiviai jau praeitis. 

Felisianas vykdė toliau savo užmojį, bet iš patirties žinojo, 
kad nevalia nesiskaityti su žmonos finansine intuicija. Keletą nak- 
tų negalėjo akių sudėti. Vaikščiojo po prašmatnias savo rūmų 
menes, pro kelionei sukrautus maišus maisto atsargų, dėžes su 
įrankiais, statines parako ir krūvas ginklų, mintyse svarstydamas 
ir apmąstydamas Paulinos žodžius. Kuo ilgiau apie tai galvojo, 
tuo protingesnė jam atrodė mintis investuoti į transporto prie- 
mones, tačiau, prieš galutinai ką nors nutardamas, pasitarė su 
vyresniuoju broliu, savo svarbiausiu verslo kompanionu. Tas klau- 
sėsi išsižiojęs, o Felisianui baigus dėstyti reikalą, pliaukštelėjo 
sau per kaktą. 

— Po perkūnais, brolau! Kaip anksčiau apie tai nepagalvojome? 

Tuo tarpu Choakinas Andieta — kaip ir tūkstančiai kitų jo am- 
žiaus ir bet kurio luomo čiliečių — svajojo apie kapšus aukso smil- 
čių ir žemę nuklojusių grynuolių. Daugelis pažįstamų jau iškelia- 
vo, tarp jų ir vienas bičiulis, ateidavęs į Santoso Tornero knygyną, 
jaunas liberalas, putote putojęs prieš turčius ir pirmas pasmerkęs 
turto troškimą. Jis nesugebėjo atsispirti sirenų giesmėms ir išvy- 
ko su niekuo neatsisveikinęs. Kalifornija Choakinui Andietai at- 
rodė vienintelė galimybė nusikratyti skurdo, ištraukti motiną iš 
to vargano bendruomenės namo, kur gyveno susikimšusios ke- 
lios šeimos, ir gauti vaistų jos nesveikiems plaučiams gydyti, stoti 
prieš Džeremį Somersą aukštai iškelta galva ir pilnomis kišenė- 
mis pinigų ir paprašyti Elizos rankos... Auksas... ranka pasiekia- 
mas auksas... Jis jau matė maišus aukso smilčių, krepšius dide- 
liausių grynuolių, pilnas kišenes banknotų, rūmus, kuriuos pasi- 
statydinsiąs nepalyginamai tvirtesnius ir labiau išpuoštus marmuru 
negu Sąjungos klubas, idant užkištų burną savo giminėms, paže- 
minusioms motiną. Jau matė save išeinant iš Dievo Motinos baž- 
nyčios ranka rankon su Eliza Somers, pačius laimingiausius pla- 
netos jaunuosius. Svarbiausia — išdrįsti. Kokią ateitį jam žada Ci- 
lė? Geriausiu atveju jis susens skaičiuodamas Britų importo ir eksporto 
bendrovės siunčiamas ir gaunamas prekes. Jis neturėjo ko prarasti, 
nes apskritai neturėjo jokio turto. Aukso karštligė smogė jam į 
galvą, jis neteko apetito, negalėjo užmigti, nestygo vietoje ir pa- 
mišėlio akimis žvalgė jūros tolius. Jo bičiulis, knygyno savininkas, 
jam paskolino žemėlapių bei knygų apie Kaliforniją ir brošiūrą 
apie metalų plovimą, kurią godžiai perskaitė, beviltiškai skaičiuo- 
damas, kaip galėtų susirinkti pinigų kelionei. Laikraščiai gundyte 
gundydavo savo žiniomis: „Dry diggins vadinamoje kasyklų dalyje 
nereikia jokių įrankių, išskyrus paprasčiausią peilį metalui išrakti 
iš uolienos. Kitur, kai jis jau išskverbtas, naudojami patys papras- 
čiausi įrenginiai, kaip antai: lovys, sukaltas iš įprastų lentų, de- 
šimties pėdų ilgio ir dviejų pėdų pločio pusapvaliu dugnu. Ka- 
dangi nereikia pradinio kapitalo, konkurencija didelė, ir žmonės, 
sugebėję vos mėnesį pragyventi iš savo darbo, dabar turi už tūks- 
tančius pesų tauriojo metalo.“ 

Andietai užsiminus, kad jis ketina plaukti šiaurėn, motina atsi- 
liepė lygiai taip pat neigiamai kaip ir Eliza. Abi moterys, nors ir 
niekada nemačiusios viena kitos, atsakė tais pačiais žodžiais: „Jei- 
gu išvažiuosi, Choakinai, aš numirsiu“. Abi leidosi vardyti gausy- 
bę pavojų, tykojančių tokiame žygyje, ir prisiekė, jog joms tūks- 
tančius kartų mieliau drauge su juo kęsti vargą nei siekti įsivaiz- 
duojamų turtų ir, ko gero, amžinai jo netekti. Motina jį patikino, 
jog niekada kojos nekelsianti iš to namo, nors ir taptų milijonie- 
re, nes turinti ten bičiulių ir neišmananti, kur kitur galėtų eiti. 
Na, o dėl plaučių, pasak jos, nesą kitos išeities kaip tik laukti, kol 
padvėsi. Eliza savo ruožtu pasiūlė pabėgti tuo atveju, jeigu jiems 
uždrausią tuoktis. Tačiau Choakinas Andieta jų neklausė, kliede- 
sių pilna galva įsitikinęs, jog kitos tokios progos nebepasitaikys ir 
jog pražiopsoti ją būtų nedovanotinas bailumas. Savo naujosios 
manijos jis griebėsi taip karštai, kaip anksčiau kad skleidė laisva- 
manybę, tik jam trūko išteklių savo planams įgyvendinti. Negalė- 
jo išbandyti likimo neturėdamas bent kiek pinigų — bilietui ir 
būtiniausiems kelionės poreikiams. Nuėjo į banką prašyti mažy- 
tės paskolos, bet, kadangi neturėjo jokios garantijos ir atrodė tik- 
ras vargo paukštis, jam buvo šaltai atsakyta. Pirmą kartą jis pagal- 
vojo kreiptis pagalbos į motinos artimuosius, su kuriais ligi tol 
nebuvo persitaręs nė vienu žodžiu, bet neleido išdidumas. Švie- 
sios ateities vizija nedavė jam ramybės, vargais negalais susidoro- 
davo su savo pareigomis, ilgų ilgiausios darbo valandos netrukus 
tapo žiauria bausme. Sėdėdavo iškėlęs plunksną, spoksodamas į 
baltą popieriaus lakštą ir nieko nematydamas, mintyse vardyda- 
mas laivus, kuriais galėtų nuplaukti į šiaurę. Naktys praslinkdavo 
grumiantis su audringais sapnais ir kankinančia nemiga, keldavo- 
si nusikamavęs, jaitrinta vaizduote. Darė klaidas, leistinas nebent 
naujokui, tuo tarpu aplink žmonių jaudulys virto isterija. Visi no- 
rėjo važiuoti, ir tie, kurie patys negalėjo išvykti, kūrė įmones, in- 
vestavo į skubotai sudarytas bendroves arba vietoj savęs siuntė 
patikėtinius, sutarę dalytis pelną. Viengungiai išplaukė pirmieji; 
ilgai netrukus jais pasekė šeimų tėvai, kurie lipo į laivus, atsisvei- 
kinę su vaikais ir nė nesigręždami į praeitį, nors sklido šiurpūs 

pasakojimai apie nežinomas ligas, siaubingas nelaimes ir žiaurius 
nusikaltimus. Patys romiausi vyrai buvo pasiryžę nesibaiminti kul- 
kos ir peilio, apdairieji, ir tie plaukė ieškoti laimės kliedesių pilna 
galva, atsižadėdami per ilgus metus vargais negalais susikurto sau- 
gaus gyvenimo. Vieni išleisdavo visas santaupas bilietui, kiti parsi- 
samdydavo jūreiviais, kad nereiktų mokėti už kelionę, arba užsta- 
tydavo savo ateitį, bet norinčiųjų buvo tiek daug, jog Choakinas 
Andieta nerado vietos nė viename laive, nors kas mielą dieną ėjo 
teirautis į prieplauką. 

Gruodžio mėnesį jis neištvėrė. Aprašydamas uoste gautą kro- 
vinį, kaip kasdien kruopščiai darydavo, suklastojo skaičius ap- 
skaitos knygoje, paskiau sunaikino lydraščius. Taip buhalterinio 
triuko dėka sugebėjo nuslėpti kelias dėžes su revolveriais ir kul- 
komis, atsiųstas iš Niujorko. Tris naktis pagret jam pavyko, sar- 
gams nepastebint, atsirakinti duris ir, įsibrovus į Britų eksporto ir 
importo bendrovės sandėlį, ištuštinti tas dėžes. Teko eiti keletą kar- 
tų, nes krovinio būta sunkaus. Pirmiausia išsinešė ginklus, susiki- 
šęs į kišenes arba po drabužiais prisirišęs prie rankų ir kojų; pas- 
kiau išsigabeno kulkas. Kelis kartus vos neįkliuvo panaktiniams, 
bet jį lydėjo laimė ir kiekvienu atveju pasisekė laiku prasprūsti. 
Žinojo, kad praeis dvi ar trys savaitės, kol kas nors pareikalaus 
dėžių ir iškils aikštėn vagystė; taipgi neabejojo, jog bus labai leng- 
va atsekti sunaikintus dokumentus ir suklastotus duomenis ir su- 
rasti kaltininką, bet tikėjosi tuo metu jau būti atviroje jūroje. O 
kai pralobsiąs, sugrąžinsiąs viską iki paskutinio sentavo ir dar su 
palūkanomis, nes tik nevilties stumiamas padaręs tokį nusikalti- 
mą, kartojo jis sau vienas. Tai buvo gyvenimo ir mirties klausimas: 
gyvenimas, jo supratimu, buvo Kalifornijoje; nelaisvė Čilėje reiš- 
kė lėtą mirtį. Jis pusvelčiui pardavė dalį grobio žemutiniuose uos- 
to kvartaluose, o kitą dalį — draugams, ateinantiems į Santoso 
Tornero knygyną, pareikalavęs prisiekti nieku gyvu neišduoti pa- 
slapties. Tie karštagalviai idealistai niekada nebuvo laikę ginklo 
rankose, bet jau daugelį metų žodžiais rengė utopinį maištą prieš 
konservatorių vyriausybę. Jie jaustųsi išdavę savo principus nenu- 


sipirkę revolverių juodojoje rinkoje, juo labiau taip pigiai. Choa- 

kinas Andieta pasiliko sau du, pasiryžęs jais pasinaudoti prireikus 
prasiskinti kelią, bet draugams nė žodžiu neužsiminė apie kelio- 
nės planus. Tą naktį galiniame knygyno kambarėlyje jis irgi prisi- 
dėjo dešinę ranką prie širdies, tėvynės vardu prisiekdamas paau- 
koti gyvybę už demokratiją ir teisingumą. Rytojaus dieną nusipir- 
ko trečios klasės bilietą į škuną, išplaukiančią artimiausiomis 
dienomis, taipgi vieną kitą maišą skrudintų miltų, pupų, ryžių, 
cukraus, džiovintos arklienos ir lašinių, kad, skalsiai valgydamas, 
galėtų išsimaitinti kelionėje. Keletą atlikusių realų įsirišo į juostą, 
kuria apsijuosė liemenį. 

Gruodžio dvidešimt antrosios naktį atsisveikino su Eliza ir mo- 


tina ir rytojaus dieną išplaukė Kalifornijos link. 


Mama Fresija laiškus rado netyčia, kai kieme, beraudama svo- 
gūnus savo mažyčiame darželyje, šakėmis užsibedė ant skardinės 
dėžutės. Ji nemokėjo skaityti, bet iš pirmo žvilgsnio suprato, ką 
užtikusi. Iš pradžių jai pašoko pagunda įduoti laiškus panelei Ro- 
zai, nes vien jau laikyti juos buvo pavojinga, — dievaži, kaspinu 
surištas pluoštas tvinksėjo kaip gyva širdis, tačiau meilė Elizai per- 
veikė atsargumą, ir, užuot bėgusi pas šeimininkę, padėjo laiškus 
atgal į sausainių dėžutę, pasikišo po plačiu juodu sijonu ir dūsau- 
dama nuėjo į merginos kambarį. Pamatė, jog Eliza sėdi kėdėje 
tiesi tiesutėlė, rankas susidėjusi ant kelių ir žiūri pro langą į jūrą 
tokia sugniužusi, kad oras aplink ją atrodo stačiai pritvinkęs blogų 
nuojautų. Ji padėjo skardinę merginai ant kelių ir patylėjo veltui 
laukdama pasiaiškinimų. 

— "Tas vyras — tikras šėtonas. Tik nelaimę jis tau atneš, — paga- 
liau tarė. 

— Nelaimės jau prasideda. Prieš šešias savaites jis išplaukė į 
Kaliforniją, ir aš jau nebesergu mėnesinėmis. 

Mama Fresija atsisėdo ant grindų susikryžiavusi kojas, kaip pa- 
prastai sėdėdavo skausmui įsimetus į kaulus ir, tyliai aimanuoda- 
ma, ėmė linguoti į priekį. 


— Liaukitės, mamute, dar panelė Roza išgirs, — paprašė Eliza. 

— Gyvas kraitis! Pagautinukas! Huacho! Ką darysim, dukrele? 
Ką darysim? — nenustojo rypauti moteriškė. 

— Juk ištekėsiu už jo. 

— O kaip ištekėsi, jei pradingo? 

— Reikės susirasti. 

— Dievuliau! Ar jau visai protelis paseko? Sutaisysiu tau vaistų, 
ir po kelių dienų būsi kaip iš naujo gimusi. 

Moteriškė sumaišė vaistinių agurklių nuovirą su juoduoju alum 
užpilto vištų mėšlo ištraukomis ir girdė juo Elizą triskart per die- 
ną; be to, maudė sieros voniose ir ant pilvo dėjo garstyčių šutek- 
lius. Viskas baigėsi tuo, kad ji pergelto ir apteko gličiu, sutrešu- 
siomis gardenijomis atsiduodančiu prakaitu, bet, savaitei praslin- 
kus, persileidimo nebuvo nė ženklo. Mama Fresija padarė išvadą, 
jog vaisius esąs vyriškos lyties ir tikriausiai prakeiktas, todėl ir 
laikosi šitaip įsikirtęs į motinos įsčias. Išėjus šnipštui, tarė sau, 
kad tai būsiąs paties velnio darbas ir kad machi, žiniuonė, vienin- 
telė jo šeimininkė, galinti įveikti tokią baisią nedalią. Tą popietę 
ji išsiprašė šeimininkų išleidžiama, dar sykį nuėjo vargingą kelią 
iki daubos ir, nuleidusi galvą, atsistojo prieš nukaršusią aklą Ži- 
niuonę. Dovanų atnešė jai du kaušus svarainių uogienės ir troš- 
kintą antį. 

Machi išklausė paskutines naujienas, alsiai linguodama galvą, 
lyg iš anksto būtų žinojusi, kas atsitiko. 

— Jau sakiau, jog užgaidas — labai sunki negalia: ji apima protą 
ir drasko širdį. Esama visokių aikščių, bet pati bjauriausia — mei- 
lės užgaidas. 

— Ar galite ką nors padaryti, kad mergelė išmestų huacho? 

— Žinoma, galiu. Bet ji vis tiek nepasveiks. Ji keliaus paskui 
savo vyrą, ir gana. 

— Jis išvykęs labai toli — ieškoti aukso. 

— Visų stipriausi užgaidai yra meilė ir auksas, — lyg kirviu nu- 
kirto machi. 

Mama Fresija suprato, jog būsią neįmanoma nuvesti Elizą į dau- 
bą pas machi, nutraukti nėštumą ir grįžti namo taip, kad nepaste- 
bėtų panelė Roza. Žiniuonė lenkė jau antrą šimtą ir paskutinius 

penkiasdešimt metų nebuvo kojos iškėlusi iš savo varganos lūš- 
nos, tad juo labiau nebūtų galėjusi nueiti į Somersų namus pagy- 
dyti merginos. Nieko kita nebeliko, kaip pasirūpinti jai pačiai. 
Žiniuonė davė jai ploną colihue virbą ir tamsaus dvokiančio tepa- 
lo, paskiau smulkiai paaiškino, kaip ji turėsianti ištepti virbą ir 
įkišti Elizai. Paskui išmokė ją burtažodžių, idant žūtų Velnio vai- 
kas, o motina išliktų gyva. Visa tai padaryti reikėsią penktadienį, 
vienintelę savaitės dieną, įspėjo ji. Mama Fresija parėjo labai vė- 
lai, išvargusi, po skara pasikišusi colihue virbą ir tepalą. 

— Melskis, mergele, nes po dviejų dienų tave gydysiu, — pareiš- 


kė Elizai, pusryčiams į lovą atnešusi puodelį karšto šokolado. 


Kapitonas Džonas Somersas atplaukė į Valparaisą žiniuonės nu- 
rodytą dieną. Buvo pats vasarvidis, antras vasario penktadienis. 
Įlankoje virte virė gyvenimas, pusšimtis laivų jau stovėjo nuleidę 
inkarus, antra tiek atviroje jūroje laukė savo eilės priplaukti prie 
kranto. Kaip paprastai Džeremis, Roza ir Eliza atėjo į prieplauką 
pasitikti žavingojo dėdės, kuris atvykdavo su krūva naujienų ir do- 
vanų. Miestelėnai, atėję pasižmonėti, apžiūrėti laivų ir nusipirkti 
kontrabandinių prekių, maišėsi tarp jūreivių, keleivių, uosto kro- 
vėjų ir muitininkų, tuo tarpu prostitutės tvarkė savo reikalus at- 
stu nuo visos tos maišaties. Paskutinius mėnesius, aukso karštli- 
gei kurstant žmonių godumą visuose pasaulio kraštuose, laivai pa- 
šėlusiai plaukė vienas po kito, ir viešnamiuose netrūko klientų. 
Šiaip ar taip, drąsiausios moterys nesitenkino puikiu laimikiu Val- 
paraise ir skaičiavo, kiek galėtų užkalti Kalifornijoje, kur dviem 
šimtams vyrų, anot gandų, teko viena moteris. Uoste žmonės kliu- 
vo už vežimų, gyvulių, ryšulių; girdėjai šnekant įvairiomis kalbo- 
mis, kaukė laivų sirenos, švilpė policininkai. Panelė Roza, prisi- 
dėjusi prie nosies vanile įkvėpintą nosinę, įdėmiai stebėjo kranto 
link valtimis plaukiančius keleivius, žvilgsniu ieškodama mylimiau- 
siojo brolio, o Eliza tuo tarpu staigiai kvėpė į save orą, stengda- 
masi atpažinti kvapus. Dvokas, tvoskiąs nuo saulėkaitoje stovin- 


čių didelių pintinių su žuvimis, miešėsi su mulų bei arklių mėšlo 

smarve ir žmonių prakaito šutu. Eliza pirmoji pastebėjo kapitoną 
Somersą, ir jai pasidarė taip lengva, kad ji vos nepravirko. Laukė 
jo jau kelis mėnesius įsitikinusi, jog tik jis galėtų suprasti, koks 
nerimas spaudžia nelaimingos meilės draskomą širdį. Ji nė žodžiu 
neužsiminė apie Choakiną Andietą nei panelei Rozai, nei juo la- 
biau Džeremiui Somersui, bet tvirtai tikėjo, jog jai padės dėdė 
jūreivis, kurio niekas negali nei nustebinti, nei išgąsdinti. 

Vos tik kapitonas pastatė koją ant žemės, Eliza ir panelė Roza 
džiūgaudamos puolė prie jo; jis apkabino jas per liemenį raume- 
ningomis korsaro rankomis, pakėlė abi vienu matu ir padūko suktis 
kaip vilkutis, krykštaujant panelei Rozai ir priešinantis ko neapsi- 
vėmusiai Elizai. Džeremis Somersas spūstelėjo jam ranką ir pa- 
klausė, kaipgi tai įmanoma, jog per paskutinius dvidešimt metų 
brolis nė kiek nepasikeitė ir tebėra toks pat pramuštgalvis. 

— Kas tau, vaikeli? Labai prastai atrodai, — tarė Džonas Somer- 
sas, įdėmiai žiūrėdamas į Elizą. 

— Valgiau žalių vaisių, dėde, — paaiškino ji, remdamasi į kapito- 
ną, kad nesusmuktų. 

— Žinau, kad ne manęs pasitikti atėjote į uostą. Juk norite nu- 
sipirkti kvepalų, ar ne? Aš jums nurodysiu, kas turi geriausių, tie- 
siai iš Paryžiaus. 

Tuo metu, eidamas pro šalį, kažkoks svetimšalis jį netyčia už- 
kliudė lagaminu, kurį nešėsi ant peties. Džonas Somersas grįžte- 
lėjo pasipiktinęs, bet pažinęs labai saviškai nusikeikė lyg juokau- 
damas ir griebė jam už rankos. 

— Eikš, kine, supažindinsiu su saviškiais, — nuoširdžiai tarė. 

Eliza spoksojo į vyriškį išplėtusi akis, nes niekad nebuvo iš arti 
mačiusi azijiečių; pagaliau ji regėjo žmogų, atvykusį iš Kinijos, tos 
stebuklų šalies, girdėtos iš daugybės dėdės Džono pasakojimų. 
Buvo tai nenuspėjamo amžiaus vyriškis, gana aukštas, palyginti su 
čiliečiais, nors šalia anglo kapitono atrodė kaip vaikas. Vaikščiojo 
jis nerangiai, buvo plyno veido, liaunas kaip jaunuolis, žiūrėjo keistu 
žvilgsniu siauromis, lyg viksva perpjautomis akimis. Didinga moks- 
lininko eisena nė kiek nesiderino su vaikišku juoku, išsiveržusiu iš 


krūtinės, kai į jį kreipėsi Somersas. Jis mūvėjo pusilgėmis kelnė- 

mis, vilkėjo šiurkštaus audinio marškiniais, panašiais į tuniką, juo- 
sėjo diržu, prie kurio kabėjo didelis peilis. Avėjo nedideliais san- 
dalais, ant galvos turėjo seną šiaudinę skrybėlę, o per pečius dryk- 
sojo ilga kasa. Jis sveikinosi tolydžio linksėdamas galvą, nepaleis- 
damas iš rankų lagamino ir niekam nežiūrėdamas į akis. Sutrikę, 
jog brolis taip familiariai elgiasi su aiškiai žemesnio luomo asme- 
niu, panelė Roza ir Džeremis Somersas neišmanė ką daryti ir tik 
trumpai ir šaltai linktelėjo. Panelė Roza stačiai pasibaisėjo, kai 
Eliza ištiesė jam ranką, bet kinas dėjosi jos nepastebjs. 

— Čia Tao Čienas, pats prasčiausias virėjas, kokį tik esu sutikęs, 
bet užtat moka gydyti visas ligas, vien dėl to dar neišmečiau jo už 
borto, — nusijuokė kapitonas. 

Tao Čienas vėl įniko linksėti, nei iš šio, nei iš to nusikvatojo ir 
tuojau pat atbulas dingo minioje. Elizai dingtelėjo mintis, kažin 
ar jis supranta angliškai. Slapčia nuo abiejų moterų Džonas So- 
mersas pakuždėjo, kad kinas galėtų jam parduoti aukščiausios ko- 
kybės opijaus, taipgi trinto raganosių rago miltelių nuo impoten- 
cijos tam atvejui, jeigu kada nors jis ryžtųsi atsižadėti bjauraus 
celibato įpročio. Eliza smalsiai klausėsi, prisidengusi vėduokle. 

Tą pačią popietę, begeriant arbatą, kapitonas išdalijo atvežtas 
dovanas: angliško skutimosi kremo, rinkinį Toledo žirklių ir Ha- 
vanos cigarų broliui, vėžlenos šukų ir Manilos šalį Rozai ir kaip 
paprastai brangenybę Elizos kraičiui papildyti. Šįkart tai buvo perlų 
vėrinys. Susijaudinusi mergina padėkojo ir pasidėjo jį šalia kitų 
gautų dovanų į brangenybių skrynelę. Panelės Rozos užsispyrimo 
ir dėdės dosnumo dėka nuotakos kraičio skrynelė tolydžio pildė- 
si brangenybių. 

— Mano akimis žiūrint, labai jau kvaila krautis kraitį, juo labiau 
kad nėra jaunikio pašonėje, — šypsodamas tarė kapitonas. — O gal 
jau dūluoja kur nors horizonte? 

Mergina baimingai susižvelgė su Mama Fresija, kuri kaip tik 
tuo metu žengė į vidų, nešina padėklu su arbatos servizu. Kapito- 
nas nieko nesakė, bet jam buvo keista, jog sesuo Roza nemato, 
kaip pastaruoju metu pasikeitė Eliza. Vadinasi, moters intuicija 
ne kažin ko verta. 

Visą popietę jie praleido klausydami stebuklingų kapitono pa- 
sakojimų apie Kaliforniją, nors po to pasakiško atradimo jis dar 
nebuvo ten lankęsis; apie San Franciską jis galėjo pasakyti ne- 
bent tiek, jog tai varganas kaimelis, bet užtat įsikūręs pačioje 
žaviausioje pasaulyje įlankoje. Europoje ir Jungtinėse Valstijose 
visi šneką vien apie aukso karštligę, ta žinia atsklidusi netgi ligi 
atokiausių Azijos krantų. Jo laivas knibždėte knibždąs keleivių, 
vykstančių į Kaliforniją, daugelis visiškai nieko neišmaną apie 
darbą kasyklose, kaip gyvi nesą matę nei aukso, nei auksinio 
danties. Esą neįmanoma patogiai ir greitai pasiekti San Francis- 
ką, jūros kelionė varginanti ir užtrunkanti kelis mėnesius, aiški- 
no kapitonas, tačiau, keliaujant per Amerikos žemyną, per jo 
begalines platybes, kur kiekviename žingsnyje gali užpulti indė- 
nai, nepalyginti mažiau šansų išsaugoti gyvybę. Esą tokių, kurie 
mėgina laivu nusigauti iki Panamos, kerta sąsmauką, čia plaus- 
tais plaukdami plėšrių gyvių knibždėte knibždančiomis upėmis, 
čia raiti ant mulų smelkdamiesi per neįžengiamas girias ir, pa- 
siekę Ramiojo vandenyno pakrantę, kitu laivu vyksta į šiaurę. 
Jie kenčia nuo pašėlusio karščio, nuo nuodingų vabzdžių, uodų, 
choleros ir geltonojo drugio, jau nekalbant apie neregėtą žmo- 
nių niekšybę. Keliauninkai, išvengę mirties pražūtingose pelkė- 
se ir nenugarmėję bedugnėn nuo arklio ar mulo, kitoje sąsmau- 
kos pusėje pakliūva į nagus plėšikams, apiplėšiantiems juos lig 
siūlo galo, arba samdiniams, kurie už baisiausius pinigus nuga- 
bena juos į San Franciską, lyg gyvulius sugrūdę į savo palaikius 
laivus. 

— Ar Kalifornija labai didelė? — paklausė Eliza, stengdamasi 
balsu neišduoti savo širdies nerimo. 

— Atnešk žemėlapį, parodysiu. Nepalyginamai didesnė už Čilę. 

— O kaip galima nusigaut iki aukso? 

— Pasak žmonių, jo ten visur pilna... 

— O jeigu norėčiau, tarkim, Kalifornijoje surasti žmogų... 

— Būtų labai sunku, — atsakė kapitonas, smalsiai sužiurdamas 
Elizai į veidą. 

— O dabar plauksi Kalifornijon, dėde? 

— Turiu viliojantį pasiūlymą ir, man regis, jį priimsiu. Čiliečiai 
investitoriai ketina steigti nuolatinę krovinių ir keleivių perveži- 
mo į Kaliforniją tarnybą. Jie turi garlaivį ir ieško kapitono. 

— Tuomet dažniau tave matysime, Džonai! — sušuko Roza. 

— Tu nieko neišmanai apie garlaivius, — tarė Džeremis. 


— Kas be ko, bet niekas geriau už mane nepažįsta jūros. 


Numatytą penktadienio naktį Eliza palaukė, kol namuose vis- 
kas nurims, kad galėtų nueiti į lūšnelę kiemo gale pas Mamą Fre- 
siją. Išlipo iš lovos ir atsistojo basa, vien batistiniais naktiniais marš- 
kiniais. Nenutuokė, kokių vaistų jai užduosią, bet neabejojo, kad 
turėsianti truputį pakentėti: iš patirties žinojo, jog visi vaistai bjau- 
rūs, o nuo indėnės vaistų stačiai pykina. „Nesirūpink, mergele, 
taip tave nugirdysiu degtine, jog atsipeikėjusi nė neprisiminsi, kad 
skaudėjo. Tik mums reikės labai daug marškų kraujui sulaiky- 
ti“, — sakė jai moteriškė. Eliza dažnai vaikščiodavo tuo keliu tam- 
soje, eidama pasitikti mylimojo, tad jai nebuvo ko saugotis, bet tą 
naktį vos kiūtino vilkdama kojas, vis tikėdamasi, jog staiga prasi- 
dės vienas iš daugybės Čilėje įprastų žemės drebėjimų, kurie ne- 
palieka akmens ant akmens, idant turėtų gerą pretekstą neiti pas 
Mamą Fresiją. Kojos buvo šaltos kaip ledas, o per kūną bėgo šiur- 
puliai. Nesuvokė, ar jai šalta, ar ji bijo to, kas turi nutikti, ar pas- 
kutinįsyk prabilo sąžinė. Nuo pat pirmųjų dienų, kai tik kilo įta- 
rimas, kad ji nėščia, tolydžio girdėdavo ją šaukiant balsą. Buvo 
tikra, jog tai šaukia vaikas iš jos įsčių, reikalaudamas teisės gyven- 
ti. Ji stengdavosi jo negirdėti, apie tai negalvoti: ji įkliuvusi, ir, kai 
iškilsianti aikštėn jos būklė, nebeliksią jokios vilties, jog kas nors 
jai atleisiąs. Niekas nesugebėsiąs suprasti, kodėl ji suklupo; nieku 
gyvu ji nebesusigrąžinsianti prarastos šlovės. Nei Mamos Fresijos 
maldos, nei žvakės neapsaugosiančios nuo nelaimės: mylimasis 
negrįš iš pusiaukelės staiga jos vesti, kol neišėjo viešumon jos nėš- 
tumas. Jau per vėlu. Ją ėmė siaubas pagalvojus, kad gyvenimą baig- 
sianti kaip Choakino motina: užsitraukusi nešlovę, atstumta sa- 


vųjų, skurstanti vienatvėje su neteisėtu vaiku. Ji negalėsianti iš- 

tverti pažeminimo, verčiau mirsianti nieko nelaukdama. Ir mir- 
sianti šiąnakt ją išauginusios ir labiau už viską šiame pasaulyje my- 
linčios gerosios moters glėbyje. 

Tarnai sugulė anksti, bet kapitonas su panele Roza valandų va- 
landas kuždėjosi siuvamajame kambarėlyje. Kiekvienąsyk iš ke- 
lionės Džonas Somersas atveždavo seseriai knygų, o išvykdamas 
išsigabendavo paslaptingus paketus, Elizos įsitikinimu, panelės Ro- 
zos rašinius. Ji matė, kaip panelė Roza kruopščiai vynioja į popie- 
rių savo sąsiuvinius, tuos pačius, kuriuos laisvomis popietėmis 
prirašydavo smulkia rašysena. Iš pagarbos ar iš keisto drovumo 
niekas apie juos nė neužsimindavo, kaip kad niekad nepasakyda- 
vo nė žodžio apie jos blyškias akvareles. Rašymas ir tapyba buvo 
laikomi menkais nukrypimais nuo normos, to nebuvo ko gėdytis, 
bet ir nebuvo ko tuo didžiuotis. Somersų šeimoje lygiai taip pat 
abejingai buvo žiūrima ir į Elizos kulinarinius sugebėjimus, visi 
tylomis gardžiuodavosi jos patiekalais ir iškart keisdavo temą, jei 
apie juos užsimindavo svečiai. Priešingai, nepelnytai plodavo už 
darbštų skambinimą pianinu, nors ji vos spėdavo paskubomis 
akompanuoti dainininkėms. Visą gyvenimą Eliza matė savo glo- 
bėją rašant, bet niekada neklausė, ką ji rašo, ir niekada negirdėjo 
Džeremį ar Džoną to klausiant. Jai knietėjo sužinoti, kodėl dėdė 
slapta išsiveža panelės Rozos sąsiuvinius, tačiau, nors niekas jai to 
ir nesakė, ji suvokė, jog tai viena pagrindinių paslapčių, išlaikan- 
čių šeimos ramybę, ir jog, ją atskleidus, sugriūtų kortų namelis, 
kuriame jie gyveno. Džeremis ir Roza jau seniai miegojo, o dėdė 
Džonas, jos galva, po vakarienės jau bus išjojęs. Žinodama kapi- 
tono įpročius, mergina įsivaizdavo jį puotaujant su savo lengva- 
būdėmis draugužėmis, tomis pačiomis, kurios sveikindavosi su 
juo gatvėje, kai šalia nebūdavo panelės Rozos. Eliza žinojo, kad 
jos šoka ir geria vyną, bet, apie prostitutes girdėjusi tik iš gandų, 
nė neįtarė esant kokių bjauresnių dalykų. Jai net į galvą neateida- 
vo, jog dėl pinigų ar iš pomėgio įmanoma daryti tai, ką ji darė iš 
meilės su Choakinu Andieta. Jos apskaičiavimu, dėdė turėjo grįž- 
ti ne anksčiau kaip paryčiais, ir todėl baisiausiai persigando, kai, 


nusileidus į pirmą aukštą, kažkas tamsoje nutvėrė ją už rankos. 

Pajutusi karščiu tvoskiantį stambų kūną, alkoholio ir tabako tvai- 
ką, iškart suprato, jog tai dėdė. Bandė ištrūkti, mintyse stengda- 
masi surasti geriausią pasiteisinimą, kodėl vaikščioja čia tokiu metu 
vienais naktiniais marškiniais, bet kapitonas ryžtingai nusivedė ją 
į šykščios mėnesienos vos apšviestą biblioteką. Pasodino ją į Dže- 
remio angliškos odos krėslą ir sugraibė degtukus, norėdamas už- 
žiebti lempą. 

— Ką gi, Eliza, dabar sakyk man, kas, velniai rautų, tau daro- 
si? — paklausė tokiu tonu, kokiu niekad su ja nekalbėdavo. 

Tą akimirką sąmonei praskaidrėjus, Eliza suprato, jog kapito- 
nas niekados nebus jos sąjungininkas, kaip ji tikėjosi. Šiuo atveju 
netiko rodyti pakantumą, kuriuo jis taip puikavosi: jei korton sta- 
toma jo šeimos garbė, jo pareiga būti brolio ir sesers pusėje. Ne- 
tardama nė žodžio, mergina drąsiai atrėmė jo žvilgsnį. 

— Roza sako, kad kraustaisi iš proto dėl kažkokio bekelnio nu- 
susėlio? Tiesa? 

— Mačiau jį du kartus, dėde Džonai. Prieš kelis mėnesius. Nė 
nežinau, kuo jis vardu. 

— Bet jo nepamiršti, ar ne? Pirmoji meilė — tai lyg raupai, pa- 
lieka neišdildomą pėdsaką. Ar matydavaisi su juo akis į akį? 

— Ne. 

— Netikiu. Manai, kad aš kvailas? Iš karto matyti, kad esi pasi- 
keitusi, Eliza. 

— Man bloga, dėde. Prisivalgiau žalių vaisių, ir man paleido 
vidurius. Stačiai ėjau išvietėn, ir tiek. 

— "Tavo akys dega kaip rujojančios kalės! 

— Kodėl mane įžeidinėjate, dėde? 

— Atleisk, vaikeli. Juk matai, kad labai tave myliu ir esu labai 
susirūpinęs. Nenoriu, kad susigadintum gyvenimą. Mudu su Ro- 
za turime puikų planą... Ar nenorėtum nuvažiuoti į Angliją? Ga- 
lėčiau viską sutvarkyti, ir judvi abi išplauktumėte po mėnesio, tad 
turėtumėte laiko nusipirkti visa, ko reikia kelionei. 

— Į Angliją? 

— Plauktumėte pirma klase, kaip karalienės, o Londone apsi- 


stotumėte žaviame pensione visiškai netoli Bakingamo rūmų. 

Eliza suprato, kad brolis su seserimi jau nusprendė jos likimą. 
Visų mažiausiai ji troško keliauti priešinga nei Choakinas krypti- 
mi — tada juos skirtų du vandenynai. 

— Ačiū, dėde. Labai norėčiau pamatyti Angliją, — kaip galėda- 
ma švelniau atsakė ji. 

Tolydžio pildamasis brendžio ir papsėdamas pypkę, kapitonas 
dvi valandas pagret garbstė Londono gyvenimo privalumus: ten 
tokia panelė kaip ji galinti lankytis aukštuomenėje, eiti į balius, 
teatrą, koncertus, pirktis pačių dailiausių darbužių ir labai gražiai 
ištekėti. Jau pats laikas apie tai galvoti. Argi jai nepatiktų taipgi 
nuvažiuoti į Paryžių aba Italiją? Gyvenime reikia būtinai pamatyti 
Veneciją ir Florenciją. Jis apsiimąs tenkinti visus jos įgeidžius. Juk 
taip visada ir buvę, ar ne? Pasaulis knibždėte knibždąs gražių, įdo- 
mių vyrų, užimančių gerą padėtį: pati galėsianti tuo įsitikinti, kai 
tik išlįsianti iš to užkampio, kur gyvenanti, iš to nuošalaus uosto. 
Valparaise ne vieta gyventi tokiai žaviai ir išauklėtai merginai kaip 
ji. Nieko baisaus, kad ji įsimylėjusi pirmą pasitaikiusį: juk nieko 
daugiau nematanti. Na, o tą jaunuolį — kuo jis vardu? Juk jis tar- 
nauja pas Džeremį, ar ne? — greitai pamiršianti. Meilė, patikino 
jis, neišvengiamai perdega, kai esti itin karšta, arba nuvysta, per- 
kelta į kitą terpę. Kas jau kas, o jis galįs duoti geriausią patarimą, 
puikiai išmanąs, ką reiškia atstumas ir perdegusi meilė. 

— Nesuprantu, apie ką jūs čia šnekate, dėde. Panelė Roza su- 
kūrė meilės romaną iš stiklinės apelsinų sulčių. Toksai žmogėnas 
atvežė prekes, aš jį pavaišinau gaiva, jis atsigėrė ir išvažiavo. Štai ir 
viskas. Nieko neatsitiko, ir aš niekad jo daugiau nebemačiau. 

— Jei tiesą sakai, vadinas, viskas gerai: nereikės mesti iš galvos 
tų nesąmonių. 

Džonas Somersas kalbėjo iki pat paryčių, gurkšnodamas bren- 
dį, o Eliza, snūduriuodama susirietusi odiniame krėsle, mąstė, 
jog, šiaip ar taip, dangus išklausė jos maldas. Tik ne žemės drebė- 
jimas ją apsaugojo nuo siaubingų Mamos Fresijos vaistų, o dėdė. 


Lūšnoje kiemo gale indėnė laukė ištisą naktį. 


Atsisveikinimas 


V 
S eštadieni popiet Džonas Somersas pakvietė panelę Rozą ap- 
žiūrėti Rodrigeso de Santa Kruso ir jo žmonos laivo. Jeigu atei- 
nančiomis dienomis pasiseksiančios derybos, jis būsiąs laivo ka- 
pitonas ir pagaliau įsikūnysianti jo svajonė plaukioti garlaiviu. Vė- 
liau Paulina priėmė juos Anglų viešbutyje, kur buvo apsistojusi. Ji 
atvyko iš šiaurės įgyvendinti savo projekto, tuo tarpu jos vyras jau 
keli mėnesiai darbavosi Kalifornijoje. Jiedu gyvai susirašinėjo nau- 
dodamiesi nusistovėjusia laivyba, siuntinėjo vienas kitam laiškus, 
kuriuose santuokinės meilės pareiškimai pynėsi išvien su preky- 
bos planais. Paulina instinktyviai pasirinko kompanionu Džoną 
Somersą. Ji miglotai prisiminė, kad jis brolis tų dviejų gringų, ku- 
riuos tėvai dusyk buvo pasikvietę svečių į savo dvarą, bet matė jį 
tik vieną kartą ir vos vos persitarė keliais mandagiais žodžiais. Vie- 
nintelė rekomendacija buvo draugystė su Jakobu Todu, bet pas- 
kutinėmis savaitėmis ji apsiklausinėjo ir buvo labai patenkinta pa- 
lankiais atsiliepimais. Kapitonas turėjo gerą vardą tarp jūreivių ir 
prekybos bendrovių. Galėjai kliautis jo patyrimu ir žodžiu, o tai 
buvo labai retas dalykas visuotinės beprotybės laikais, kai bet kas 
galėjo išsinuomoti laivą, suburti pulką nuotykių ieškotojų ir iš- 
plaukti į atvirą jūrą. Paprastai telkdavosi visokie driskiai, laivai 
būdavo palaikiai, bet neturėdavo jokios reikšmės, nes, atplaukus į 
Kaliforniją, bendrovės iširdavo, laivai niekam neberūpėdavo, ir 
visi lėkdavo aukso telkinių link. Tačiau Paulina turėjo nepalygina- 
mai didesnių užmojų. Pirmiausia jos nevaržė jokie įsipareigoji- 
mai su kitais, nes vieninteliai jos kompanionai buvo vyras ir svai- 


nis, be to, jai priklausė didžioji dalis kapitalo, tad ji galėjo imtis 

bet kokių žygių. Garlaivis, jos pakrikštytas Fortūna, kad ir nedide- 
lis ir jau nemažai metų raižęs jūrų bangas, buvo kuo puikiausios 
būklės. Ji žadėjo nešykštėdama mokėti jūreiviams, kad tie neiš- 
lakstytų, pavilioti aukso miražo, bet buvo įsitikinusi, jog drausmę 
laive gali palaikyti ne tiek gera alga, kiek sumanaus kapitono gele- 
žinė ranka. Vyras ir svainis ketino eksportuoti kasyklų įrangą bei 
padargus, statybines medžiagas, darbinius drabužius, džiovintą mė- 
są, grūdus, pupeles ir kitokius negendančius maisto produktus, 
bet, vos atsidūrusi Valparaise, suprato, jog daugel kam atėjo į gal- 
vą ta pati mintis ir jog bus žiauri konkurencija. Apsižvalgiusi Pau- 
lina pamatė, kad tą dosnią vasarą kaip niekad gausu daržovių ir 
vaisių. Jų buvo tiek daug, jog žmonės nesugebėjo visko išpirkti. 
Daržovės augo vidiniuose kiemuose, medžiai lūžo nuo vaisių. Kam 
mokėti pinigus, jei gali prisiskinti už dyka? Ji prisiminė tėvo dva- 
rą, kur vaisiai puvo ant žemės, nes niekam nerūpėjo jų rinkti. 
Jeigu nugabentų j jų Kalitornijon, būtų brangesni už auksą, tarė ji 
sau. Šviežių vaisių, daržovių, Čilės vyno, vaistų, kiaušinių, gerų 
drabužių, muzikos instrumentų ir — kodėl gi ne? — teatro spek- 
taklių, operečių, sarsuelų. Į San Franciską kasdien atplūsdavo šim- 
tai imigrantų. Tuo tarpu tai buvo nuotykių ieškotojai ir plėšikai, 
bet ilgai netrukus iš kito Jungtinių Valstijų krašto, be jokios abe- 
jonės, atsikels naujakurių: dorų ūkininkų, advokatų, gydytojų, mo- 
kytojų ir šiaip išsilavinusių žmonių, pasirengusių įsikurti su visa 
šeima. Ten, kur yra moterų, prasideda civilizacija, o kai ši prasi- 
dės San Franciske, mano garlaivis pristatys visa, kas reikalinga, 
nutarė ji. 

Paulina pakvietė kapitoną Džoną Somersą ir jo seserį Rozą tra- 
dicinės arbatos, kai popiečio kaitra sušvelnėja ir nuo jūros ima 
pūsti gaivus vėjas. Nuosaikiosios uostamiesčio visuomenės po- 
žiūriu, buvo itin prašmatniai apsirengusi: nuo galvos iki kojų ap- 
sitaisiusi muslinais, papuoštais kremo spalvos nėriniais, vainikė- 
liu susisukusi plaukus ir apsisagsčiusi brangenybėmis kur kas aps- 
čiau, nei tiko tokiu dienos metu. Atitinkama apranga vilkinčios 
auklės glėbyje muistėsi dvejų metukų sūnelis, o prie jos kojų tu- 
pėjo gauruotas šunytis, kuriam ji kaišiojo gabaliukus pyrago. Pir- 

mas pusvalandis prabėgo begurkšnojant arbatą, besidalijant prisi- 
minimais ir bešnekant apie Jakobą Todą. 

— Kas atsitiko mūsų mielam bičiuliui? — pasiteiravo Paulina, 
niekad negalėjusi pamiršti, kad tas keistuolis anglas padėjo susi- 
tuokti jiedviem su Felisianu. 

— Jau seniai nieko apie jį negirdėjau, — pareiškė kapitonas. — 
Prieš dvejus metus kartu su manim išplaukė į Angliją. Buvo labai 
prislėgtas, bet jūros kelionė jam išėjo į naudą: išlipdamas vėl bu- 
vo puikiausios nuotaikos. Žinau nebent tai, kad jis svajojo įkurti 
utopinę koloniją. 

— Ką tokį? — drauge sušuko Paulina ir panelė Roza. 

— Man regis, lyg ir nausėdiją, kur būrelis žmonių gyventų atstu 
nuo visuomenės pagal savo įstatymus, vadovaudamiesi savivaldos, 
lygybės, laisvos meilės ir bendro darbo principais. Bent jau taip 
tūkstančius kartų man aiškino kelionės metu. 

— Jis dar labiau pamišęs, negu mes manėme, — tarė panelė 
Roza, lyg ir kiek užjausdama savo ištikimąjį gerbėją. 

— Žmonės, kurie turi savitų minčių, paprastai galų gale palai- 
komi pamišėliais, — pridūrė Paulina. — Pavyzdžių toli ieškoti ne- 
reikia: štai kad ir aš, noriu apsvarstyti su jumis vieną sumanymą, 
kapitone Somersai. Juk jau girdėjote, ko verta Fortūna. Kiek laiko 
užtruktų visu garu nuplaukti iš Valparaiso iki Kančių įlankos? 

— Kančių įlankos? Betgi tai pats piečiausias taškas! 

— Savaime suprantama. Piečiau nei Puerto Aisenas. 

— O ką ten veikti? Ten tik salos, girios ir liūtys, ponia. 

— Ar pažįstate tą kraštą? 

— Taip, bet, man rodos, ketinome plaukioti į San Franciską.. 

— Paragaukite šitų sluoksniuotų pyragaičių, liežuvį galima nu- 
ryti, — tarė ji, glostydama šunelį. 


Tuo tarpu, kai Džonas ir Roza Somersai šnekučiavo su Paulina 
Anglų viešbučio svetainėje, Eliza skubėjo su Mama Fresija į Migdol- 
medžių kvartalą. Tuo metu Šokių mokykloje pradėdavo rinktis 


mokiniai ir kviestiniai svečiai, ir panelė Roza leido jai išimtiniu 

atveju nueiti dviem valandoms, bet tik lydimai Mamos Fresijos. 
Paprastai ji pati eidavo į mokyklą kartu su Eliza, bet, antra vertus, 
šokių mokytojas vaišindavo alkoholiniais gėrimais tik saulei nusi- 
leidus, tad ligi sutemstant padūkę vaikinai laikydavosi atstu. Pasi- 
ryžusi pasinaudoti ta vienintele proga išsprukti be panelės Rozos, 
Eliza prisiprašė indėnę jai padėti. 

— Palaimink mane, mamut. Man reikia žūtbūt vykti Kaliforni- 
jon ieškoti Choakino, — tarė. 

— Bet kaipgi tu važiuosi viena ir dar nėščia būdama! — sušuko 
pasibaisėjusi moteriškė. 

— Jei man padėsi, kaip nors nusigausiu. 

— Aš pasakysiu viską panelei Rozai! 

— Jei pasakysi, nusižudysiu. O paskiau kasnakt vaidensiuos tau 
visą gyvenimą. Prisiekiu, — griežtai ir ryžtingai pareiškė mergina. 

Praeitą dieną ji mačiusi uoste, kaip būrys moterų derėjosi su 
jūreiviais, norėdamos plaukti jų laivu. Jos taip skyrėsi nuo Žiemą 
vasarą juodomis skaromis ryšinčių moterų, kurias kasdien maty- 
davo gatvėse, ji tarė sau, jog tai būsiančios ledergos, su kuriomis 
smaginasi dėdė Džonas. „Tai kekšės, jos parsiduoda už pinigus ir 
eis stačiai į pragarą“, — kartą paaiškino jai Mama Fresija. Kitąsyk 
buvo nugirdusi kapitoną šnekant Džeremiui Somersui apie čilie- 
tes ir perujietes, kurios vykstančios Kalifornijon apkuopti kalna- 
kasių, tik jai protas nenešė, kaip jos įmanysiančios pasiglemžti 
auksą. Ji tarė sau, kad jeigu tos moterys sugeba keliauti pačios 
vienos ir išgyvena neprašydamos niekieno pagalbos, vadinasi, ir ji 
sugebėsianti. 

Tankiai plakančia širdimi ji ėjo sparčiais žingsniais, prisidengu- 
si veidą vėduokle, sukaitusi nuo gruodžio karščių. Aksominiame 
maišelyje nešėsi savo kraitines brangenybes. Nauji bateliai buvo 
tikra kankynė, liemenį veržė korsetas; dar labiau pykino nuo dvo- 
kiančių atvirų nutekamųjų griovių, kuriais ssuvo miesto kanaliza- 
cijos vandenys, bet ji žingsniavo atsitiesusi, kaip buvo išmokusi 
vaikščioti su knyga ant galvos ir skambinti pianinu su metaliniu 
strypeliu, pririštu prie nugaros. Niurgzdama ir narnėdama litani- 


jas savo kalba, Mama Fresija vargais negalais sekė iš paskos — buvo 

stora ir vos mynė išsiplėtusių venų išraizgytomis kojomis. Dieve 
mano, mergele, kur mudvi einame?.. Bet Eliza negalėjo jai atsa- 
kyti, nes pati nežinojo. Buvo tikra nebent tuo, jog nepasiseks už- 
statyti brangenybių ir nusipirkti bilieto į Kaliforniją, nes dėdė Džo- 
nas galų gale vis vien sužinos. Nors uostan kasdien įplaukdavo 
dešimtys laivų, Valparaisas buvo palyginti nedidelis, ir visi pažino- 
jo kapitoną Somersą. Antra vertus, ji neturėjo jokių asmens do- 
kumentų, o juo labiau paso, kurio ir gauti būtų neįmanoma, nes 
tomis dienomis buvo uždarytas Jungtinių Valstijų konsulatas, iš- 
kilus aikštėn papiktinančios amerikiečių diplomato ir čilietės aukš- 
tuomenės damos meilės istorijai. Eliza tarė sau, jog nuplaukti Ka- 
lifornijon pas Choakiną Andietą įmanoma nebent slapčia įsigavus 
į laivą. Jos dėdė Džonas pasakojo, kad keleiviai, kokio jūreivio 
padedami, kartais nemačiomis įsismelkia į laivą. Kai kam pasise- 
ka ištūnoti iki kelionės pabaigos, kai kas miršta, ir mirusiųjų kū- 
nai, kapitonui nė nenutuokiant, atsiduria jūroje, bet, užtikęs tokį 
slapuką, jis nubaudžia ir jį, ir jam padėjusius jūreivius. Pasak jo, 
tai esąs vienas tų atvejų, kai jis kuo griežčiausiai vykdąs savo ne- 
ginčijamas kapitono pareigas: atviroje jūroje viešpatauja tik jo įsta- 
tymas ir teisingumas. 

Daugiausia neteisėtų sandėrių, pasak dėdės, sudaroma uosto 
smuklėse. Eliza niekada kojos nebuvo kėlusi į tokias vietas, bet 
pastebėjo artimiausion užeigon einant moteriškę — vieną iš tų, 
kurios praeitą dieną prieplaukoje bandė patekti į laivą. Tai buvo 
kresna mergina su dviem juodomis, per nugarą dryksančiomis 
kasomis, vilkinti juodu medvilniniu sijonu, siuvinėta palaidinuke, 
skarele apsisiautusi pečius. Eliza nė negalvodama nusekė iš pas- 
kos, tuo tarpu Mama Fresija graudeno ją, likusi gatvėje: „Ten eina 
tik kekšės, dukrele, mirtiną nuodėmę užsitrauki.“ Eliza stumte- 
lėjo duris ir gavo kelias minutes pastovėti pratindamasi prie tam- 
sos ir ore tvyrančio tabako ir perrūgusio alaus tvaiko. Viduje buvo 
vieni vyrai, ir visų akys nukrypo į abi moteris. Akimoju įsiviešpa- 
tavo laukiama tyla, bet netrukus choru pasipylė pašaipos ir ble- 
vyzgos. Moteriškė tvirtais žingsniais nužygiavo ligi galinio staliu- 
ko, tvodama į abi puses, kai tik kas pabandydavo ją paliesti, bet 

Eliza pasitraukė atatupstomis išsigandusi, menkai besuvokdama, 
kas darosi nei ką vyrai jai rėkia. Prie durų susidūrė su įeinančiu 
lankytoju. Žmogėnas riktelėjo nesuprantama kalba ir stvėrė ją į 
glėbį tuo metu, kai ji buvo bevirstanti žemėn. Pamatęs ją, sutriko: 
mergiškais drabužiais vilkinti Eliza su vėduokle atrodė visiškai ne 
vietoje. Pažvelgusi į jį savo ruožtu, ji iškart pažino kiną virėją, su 
kuriuo praeitą dieną sveikinosi dėdė. 

— Tao Čienas? — paklausė džiaugdamasi savo gera atmintimi. 

Vyriškis pasisveikino sudėdamas rankas prieš veidą ir tolydžio 
linkčiodamas, tuo tarpu smuklėje toliau lalėjo vyrai. Du jūreiviai 
atsistojo ir netvirtais žingsniais žengė artyn. lao Čienas mostelėjo 
Elizai durų link, ir jiedu išėjo. 

— Panelė Somers? — paklausė jis, kai jiedu atsidūrė gatvėje. 

Eliza linktelėjo, bet nespėjo atsakyti — juos pertraukė tie du 
jūreiviai, kurie, girti girtutėliai, išdygo ant slenksčio, aiškiai ieš- 
kodami kliaučių. 

— Kaip drįsti kibti prie tokios dailios panelės, sušiktas kine? — 
grėsmingai tarė vienas. 

Tao Čienas nunėrė galvą ir pasisuko lyg ketindamas eiti šalin, 
bet vienas jūreivis neleido ir timptelėjo stvėręs už kasos, o kitas 
tuo tarpu lemeno meilius žodžius, pūsdamas Elizai į veidą vyno 
tvaiką. Kinas atsigręžė staigiai kaip katė ir stojo akis į akį prieš 
užpuoliką. Jo rankoje sužėrėjo dideliausias peilis vasaros saulės 
nutviekstais ašmenimis. Mama Fresija suriko ir, ūmai atstūmusi 
arčiausiai stovintį jūreivį, nutvėrė Elizai už rankos, nukuitė nejįti- 
kėtinu tokiai apkūniai moteriai greičiu. Jiedvi nukūrė kelis šimtus 
metrų, toldamos nuo blogos šlovės kvartalo, kol nesustodamos 
pagaliau pasiekė jaukią šv. Augustino aikštę, kur Mama Fresija kre- 
tėdama išsidrėbė ant pirmo pasitaikiusio suoliuko. 

— Ak dukrele! Jei ponai sužinos, galvą man nutrauks! Tuojau 
pat grįžkime namo... 

— Juk aš dar nepadariau to, ko čionai ėjau, mamut. Man reikia 
grįžti į aną smuklę. 

Mama Fresija susidėjo ant krūtinės rankas, griežtai atsisakiusi 


pajudėti iš vietos, o Eliza, prieštaringų minčių kamuojama, tuo 

tarpu plačiais žingsniais vaikščiojo aplink, stengdamasi ką nors 
sugalvoti. Panelė Roza aiškiai pasakė: lygiai šeštą valandą prie Šo- 
kių mokyklos jų lauksianti karieta, parvešianti jas namo. Reikia 
veikti greitai, tarė ji sau, nes kitos progos gali nepasitaikyti. Jai 
šitaip besvarstant, jiedvi pamatė priešais tykiai, netvirtais žings- 
niais ateinant kiną, šypsantį įprasta nedrumsčiama šypsena. Svei- 
kindamasis iš naujo įniko linkčioti, paskui kreipėsi į Elizą gražia 
anglų kalba, klausdamas, ar garbiajai kapitono Džono Somerso 
dukrai nereikia pagalbos. Ji paaiškino, jog esanti ne kapitono duktė, 
bet dukterėčia, ir, staigaus nevilties ar patiklumo priepuolio ap- 
imta, prisipažino, kad iš tikrųjų jai reikia jo pagalbos, tačiau tai 
esąs labai asmeninis dalykas. 

— Ko neturi žinoti kapitonas? 

— Niekas to neturi žinoti. 

Tao Čienas atsiprašė. Kapitonas esąs geras Žmogus, tarė jis, kas 
be ko, pasielgė nedorai prievarta pasiimdamas jį į laivą, bet pado- 
riai su juo elgėsi, tad Tao Čienas negalįs jo išduoti. Nusiminusi 
Eliza susmuko ant suoliuko rankomis užsidengusi veidą, tuo tar- 
pu Mama Fresija žiūrėjo į juodu, nesuprasdama nė žodžio angliš- 
kai, bet numanydama, apie ką jiedu šnekasi. Galiausiai ji prisiar- 
tino prie Elizos ir keliskart timptelėjo aksominį maišelį su kraiti- 
nėmis brangenybėmis. 

— Tu manai, dukrele, jog šiame pasaulyje kas nors daroma už 
dyka? — tarė ji. 

Eliza iškart viską suprato. Nusišluostė ašaras ir, rodydama į suo- 
liuką, pasiūlė vyriškiui atsisėsti. Įkišo ranką į maišelį, ištraukė pra- 
eitą dieną dėdės Džono dovanotą perlų vėrinį ir padėjo Tao Čie- 
nui ant kelių. 

— Ar galite mane paslėpti laive? Man reikia nusigauti į Kalifor- 
niją, — paaiškino ji. 

— Ko? Ten ne vieta moterims, ten tik plėšikai siautėja. 

— Kai ko ieškau. 

— Aukso? 

— Kai ko brangesnio už auksą. 

Vyriškis išsižiojo, nes niekada gyvenime nebuvo matęs moters, 
priėjusios kraštutinę ribą, apie tai buvo skaitęs vien klasikiniuose 
romanuose, kur knygos pabaigoje veikėjos paprastai miršta. 

— Už šitą vėrinį galite nusipirkti bilietą. Jums nėra ko slėptis 
laive, — paaiškino Tao Čienas, nė neketindamas nusižengti įstaty- 
mui ir susigadinti sau gyvenimą. 

— Nė vienas kapitonas manęs neims, prieš tai nesusisiekęs su 
maniškiais. 

Tao Čienas, iš pradžių nustebęs, dabar tiesiog apstulbo: ta mo- 
teris ketina paprasčiausiai padaryti gėdą saviškiams, ir dar tikisi 
jo pagalbos! Be jokios abejonės, ji su velniu apsibėgusi. Eliza vėl 
įkišo ranką į maišelį, ištraukė turkiais padabintą auksinę sagę ir 
padėjo šalia vėrinio vyriškiui ant kelių. 

 — Ar jūs, pone, esate kada mylėjęs taip, kad galėtumėte dėl to 
žmogaus paaukoti gyvybę? 

Jiems susitikus, Tao Čienas pirmąsyk pažvelgė jai į akis ir tik- 
riausiai ką nors pamatė, nes pasiėmė vėrinį ir pasikišo po marški- 
niais, o sagę grąžino. Pasikėlė nuo suoliuko, pasitaisė medvilnines 
kelnes ir prie šalies prisijuostą skerdiko peilį ir dar kartą ceremo- 
ningai nusilenkė. 

— Aš nebedirbu kapitonui Somersui. Rytoj Kalifornijon išplaukia 
brigantina Emilija. Ateikite šiandien dešimtą valandą vakaro į uos- 
tą, ir aš padėsiu jums įsigauti į laivą. 

— Kaip? 

— Nežinau. Pažiūrėsim. 

Tao Čienas atsisveikindamas dar sykį mandagiai palinkčiojo ir 
dingo taip mįslingai ir staigiai, lyg būtų išgaravęs. Eliza ir Mama 
Fresija grįžo Šokių mokyklon pačiu laiku ir surado vežėją, kuris 
jau pusvalandį jų laukė gurkšnodamas iš gertuvės. 


Emilija, kadaise daili ir greita prancūzų brigantina, išvagojusi 
daugelį jūrų, jau senių seniausiai buvo netekusi jaunystės dienų 
spartos. Perdėm išmarginta jūrose įgytų senų randų, ji buvo išti- 


sai apėjusi moliuskais, aptekusiais jos storus šonus, bangų sūpuo- 

jama braškėjo per visas išdilusias sandūras, o nešvarios ir tūkstan- 
čius kartų lopytos burės panėšėjo į skarmalus, atlikusius nuo nu- 
dėvėtų sijonų. Giedrą tūkstantis aštuoni šimtai keturiasdešimt de- 
vintųjų metų vasario aštuonioliktosios rytą iš Valparaiso ja išplau- 
kė aštuoniasdešimt septyni keleiviai, penkios moterys, šešios 
karvės, aštuonios kiaulės, trys katės, aštuoniolika jūreivių, olan- 
das kapitonas, čilietis locmanas ir kinas virėjas. Išplaukė ir Eliza, 
tačiau tik Tao Čienas žinojo, kad ji yra laive. 

Pirmos klasės keleiviai buvo susispaudę viršutiniame denyje, 
vietos turėjo ne per daugiausia, bet jautėsi kur kas patogiau negu 
kiti, susigrūdę keturių gultų kajutėse arba kuriame nors denyje 
susiradę kur pasidėti mantą ir sukritę stačiai ant grindų. Kajutėje, 
esančioje žemiau vaterlinijos, laikėsi susispaudusios penkios či- 
lietės, išsiruošusios išbandyti laimę Kalifornijoje. Su jomis turėjo 
kaip niekur nieko tilpti dar dvi perujietės, įlipusios Kaljao uoste, 
po dvi viename gulte. Kapitonas Vincentas Kacas perspėjo jūrei- 
vius ir keleivius, kad nė nemėgintų bendrauti su tomis damomis, 
nes, jo akimis žiūrint, jos esančios ne iš padoriųjų, ir savo laive jis 
nepakęsiąs jokių nešvankybių. Kaip ir reikėjo tikėtis, kelionėje 
tiems įsakymams buvo nusižengta ne vieną kartą. Vyrai ilgėjosi 
moterų, O jos, varganos prostitutės, pasinešusios ieškoti nuoty- 
kių, neturėjo nė peso kišenėje. Karvės ir kiaulės, tvirtai pririštos 
mažyčiuose aptvaruose apatiniame denyje, turėjo visus aprūpinti 
šviežiu pienu ir mėsa. Kasdienį maistą sudarė pupelės, juodos 
duonos džiūvėsiai, džiovinta sūdyta mėsa ir atsitiktinis žvejybos 
laimikis. Tokiai šykščiai dietai pajvairinti turtingesni keleiviai ve- 
Žėsi savo atsargų, daugiausia vyno ir cigarų, bet diduma kentė ba- 
dą. Du katinai laisvai lakstė po visą laivą medžiodami žiurkes, ku- 
rių priešingu atveju per du kelionės mėnesius būtų prisiveisę be 
saiko. Trečiasis katinas keliavo kartu su Eliza. 

Emilijos triume gulėjo gausi keleivių manta, taipgi Kalifornijon 
gabenamos prekės, — viskas sukrauta taip skalsiai, kad užimtų kuo 
mažiausiai vietos. Buvo nevalia ką nors imti, prieš atplaukiant į 
paskirties vietą, ir įeiti galėjo tik virėjas, vienintelis asmuo, ku- 
riam buvo leidžiama pasirinkti griežtai taupomų džiovintų maisto 

produktų. Tao Čienas nešiojosi raktus prisisegęs prie diržo ir už 
visas atsargas buvo asmeniškai atsakingas kapitonui. Ten, pačiame 
dugne, pačioje tamsiausioje triumo vietoje, keturių kvadratinių 
metrų plotelyje, gyveno Eliza. Jos slėptuvės sienos ligi pat lubų 
buvo sukrautos iš lagaminų ir prekių dėžių, gulėjo ji ant patiesto 
maišo, o švietėsi žvakigaliu. Turėjo dubenėlį maistui, ąsotį geria- 
mo vandens ir naktipuodį. Galėjo žengti vieną kitą žingsnį, pasi- 
rąžyti tarp dėžių, verkti ir rėkti kiek tinkama, nes bangos, dužda- 
mos į laivo šonus, goždavo jos balsą. Su pasauliu galėjo siektis tik 
per Iao Čieną, kuris, prasimesdamas kokia dingstimi, nusileisda- 
vo apačion — atnešdavo valgyti, ateidavo išpilti naktipuodžio. Drau- 
giją palaikė katinas, uždarytas triume žiurkėms medžioti, bet per 
kelias siaubingas jūrų kelionės savaites vargšas gyvūnėlis išprotė- 
jo, ir galop, sąžinės graužiamas, Tao Čienas peiliu perrėžė jam 
gerklę. 

Eliza pateko į laivą maiše, Valparaise krovikų įneštame drauge 
su kitais kroviniais ir prekėmis. Ji taip ir nesužinojo, kaip "Tao 
Čienui pavyko prišnekinti tą kroviką, apgauti krovinį knygon su- 
rašančių kapitono ir locmano budrumą. Iš namų išspruko prasi- 
maniusi gudrią suktybę — Valjų šeimos vardu pati pasirašė sau 
pakvietimą praleisti kelias dienas jų dvare. Tai buvo nebloga min- 
tis. Agustino del Valjės dukterys jau ne kartą ją kvietė pasisve- 
čiuoti į dvarą, ir panelė Roza ją išleisdavo, visada Mamos Fresijos 
lydimą. Linksma kaip niekur nieko Eliza atsisveikino su Džere- 
miu, panele Roza ir dėde Džonu, nors širdį jai slėgė sunkiausias 
akmuo. Jie sėdėjo prie pusryčių stalo, skaitė angliškus laikraščius, 
nė iš tolo nenumanydami apie jos planus, ir ji netgi skausmingai 
sudvejojo savo ketinimu. Juk tai buvo jos vieninteliai artimieji, 
jos saugaus ir laimingo gyvenimo laidas, bet ji jau buvo peržengu- 
si padorumo ribą ir nebegalėjo trauktis atgal. Somersai ją išauk- 
lėjo ir išmokė griežtai laikytis gero elgesio taisyklių, tad toks sun- 
kus nusižengimas suteptų šeimos vardą. Tuo tarpu, jai pabėgus, 
nukentėtų šeimos garbė, bet bent jau išliktų šiokia tokia abejonė: 
jie visada galės pasakyti, kad ji mirė. Nors ir kaip jie aiškintųsi, ji 
bus toli ir nematys jų kenčiant gėdą. Mylimojo paieškų odisėja jai 

atrodė vienintelė išeitis, bet, tyliai atsisveikinant su artimaisiais, 
ją apėmė toks baisus liūdesys, kad ji vos neapsipylė ašaromis ir 
neprisipažino, ką ketinanti daryti. Tuomet prieš akis jai iškilo Cho- 
akinas Andieta, toks, kokį matė paskutinę naktį prieš pat jam iš- 
vykstant, iškilo taip siaubingai ryškiai, primindamas jai meilės pa- 
reigą. Ji perbraukė vieną kitą plaukų sruogą, užsidėjo itališkų šiau- 
delių skrybėlaitę ir išėjo pamodama ranka. 

Ji nešėsi panelės Rozos sukrautą lagaminėlį su gražiausiais va- 
sariniais drabužiais, įsidėjusi truputį pinigų, slapčia paimtų iš Dže- 
remio Somerso kambario, ir savo kraitines brangenybes. Ji vos 
nepasidavė pagundai nugvelbti panelės Rozos papuošalus, bet pas- 
kutinę akimirką viršų paėmė pagarba tai motiną atstojusiai mote- 
riai. Savo kambaryje, tuščioje skrynioje, ji paliko trumpą laiškutį, 
dėkodama už visa tai, ką iš jų buvo gavusi, ir dar sykį priminė, jog 
labai juos myli. Pabaigoje prisipažino, ką pasiėmė, kad niekuo 
nebūtų apkaltinti tarnai. Mama Fresija įdėjo į lagaminą jos pačius 
tvirčiausius batelius, taipgi sąsiuvinius ir pundelį Choakino An- 
dietos meilės laiškų. Be kita ko, ji vežėsi storą vilnonę skarą, dė- 
dės Džono dovaną. Jiedvi nepastebimai išėjo iš namų. Vežėjas jas 
paliko prie del Valjų namų ir nuvažiavo nelaukdamas, kol atsida- 
rys vartai. Mama Fresija ir Eliza nuėjo į uostą, kur sutartu laiku ir 
sutartoje vietoje turėjo susitikti su Tao Čienu. 

Virėjas jųdviejų jau laukė. Jis paėmė lagaminą iš Mamos Fresi- 
jos rankų ir ženklu paliepė Elizai sekti iš paskos. Mergina išsibu- 
čiavo su aukle. Jiedvi buvo tikros, kad niekada nebepasimatys, 
tačiau nė viena neapsiverkė. 

— Ką pasakysi panelei Rozai, mamut? 

— Nieko. Tuojau pat važiuosiu į pietus pas saviškius, o ten nie- 
kas manęs neras. 

— Ačiū, mamut. Niekad tavęs nepamiršiu... 

— Aš melsiuos už tave, dukrele, kad tau sektųsi. 

Tai buvo paskutiniai žodžiai, kuriuos Eliza išgirdo iš Mamos 
Fresijos lūpų, įkandin kino virėjo įeidama į žvejo lūšną. 

Tamsioje, drėgnais tinklais dvokiančioje belangėje troboje, kur 


oras sklido tik pro duris, Tao Čienas padavė Elizai plačias kelnes 

ir nudrengtą palaidinę ir ženklu parodė persirengti. Iš visa ko 
sprendžiant, nei išeiti, nei nusisukti iš mandagumo jis neketino. 
Eliza sudvejojo: išskyrus Choakiną Andietą, nė vienas vyras ne- 
matė jos nusirengiant, bet Tao Čienas nepastebėjo jos sumiši- 
mo- jam buvo svetimas intymumo jausmas, kūnas ir jo funkcijos 
jam atrodė savaime suprantamas dalykas, tad gėdą — kaip ir do- 
rą— jis laikė savotiškais varžtais. Ji suprato, jog dabar ne metas 
varžytis, laivas turėjo išplaukti ankstų rytą ir valtys jau kėlė pasku- 
tinius krovinius. Ji nusivožė šiaudinę skrybėlaitę, atsisagstė tymo 
batelius ir suknelę, atmazgė sijonų raištelius ir, mirdama iš gėdos, 
paprašė kiną išvarstyti korsetą. Augant ant aslos anglės mergaitės 
drabužėlių krūvai, ji jautė nutraukianti ryšius su įprasta kasdieny- 
be ir nenumaldomai žengianti į keistą apgaulią tikrovę, prie ku- 
rios turėsianti derintis artimiausius metus. Puikiai suvokė, jog pra- 
sideda kitas jos gyvenimo tarpsnis, kuriame jai tenka sykiu ir pa- 


grindinės veikėjos, ir metraštininkės vaidmuo. 


Ketvirtasis sūnus 


Ls Čienas ne visada vadinosi tuo vardu. Tiesą pasakius, jis gavo 
vardą tik vienuolikos metų, jo tėvai buvo pernelyg neturtingi, kad 
rūpintųsi tokiais niekais: jį stačiai vadino Ketvirtuoju Sūnumi. Jis 
gimė devyneriais metais anksčiau už Elizą viename Kvantungo pro- 
vincijos kaime per pusantros dienos kelio pėsčiomis nuo Kanto- 
no miesto. Kilimo buvo iš žiniuonių giminės. Jo giminės vyrai iš 
kartos į kartą mokė savo sūnus pažinti gydomuosius augalus, mo- 
kė meno gydyti dvasios negalias, magiškų apeigų piktosioms dva- 
sioms nuginti ir išmanymo valdyti energiją, či. Tais metais, kai 
gimė Ketvirtasis Sūnus, šeima gyveno baisiame skurde, ilgainiui 
netekusi visų žemių, kurias pasiglemžė lupikautojai ir sukčiai. Im- 
perijos valdininkai rinkdavo mokesčius, savindavosi pinigus, o pas- 
kui prasimanydavo naujų duoklių, kad padengtų savo vagystes, be 
to, reikalaudavo kyšių ir neteisėtų priemokų. Ketvirtojo Sūnaus 
šeima — kaip ir diduma valstiečių — neišgalėjo jų mokėti. O jeigu 
kartais ir sugebėdavo iš savo menkų pajamų išsaugoti vieną kitą 
pinigėlį nuo plėšriųjų mandarinų, beregint pralošdavo, nes loši- 
mai buvo viena tų retų, vargšams dar prieinamų pramogų. Jie 
kirsdavo lažybų per rupūžių ir žiogų lenktynes, tarakonų grumty- 
nes, fan tan ir daugelį kitų mėgstamiausių žaidimų. 

Ketvirtasis Sūnus buvo linksmas, jukus vaikas, bet turėjo nepa- 
prastą sugebėjimą sutelkti dėmesį ir nenumaldomą potraukį į 
mokslus. Septynerių metų jau žinojo, kad geras žiniuonis privalo 
mokėti išlaikyti in ir jan energijų pusiausvyrą, devynerių metų jau 
pažino krašto augalų savybes ir galėjo padėti tėvams ir vyresnie- 


siems broliams ruošti liaudiškus vaistus: šuteklius, tepalus, gyvy- 

binį aktyvumą skatinančius gėrimus, balzamus, miltelius, sirupus 
ir piliules. Jo tėvas su Pirmuoju Sūnumi pėsčiomis eidavo iš kai- 
mo į kaimą, siūlydami savo paslaugas ir vaistus, o tuo tarpu Ant- 
rasis ir Trečiasis Sūnūs dirbo menką žemės lopinėlį, vienintelį šei- 
mos turtą. Ketvirtajam Sūnui tekdavo rinkti augalus, ir tai jam 
patikdavo, nes galėdavo pats vienas klaidžioti po apylinkes, prasi- 
manyti įvairių Žaidimų ir mėgdžioti paukščių balsus. Kartais drauge 
eidavo motina, jei, nudirbusi nesibaigiančius namų darbus, dar 
turėdavo jėgų, nes kaip moteris ji negalėjo dirbti žemės nesukel- 
dama kaimynų pašaipos. Vis labiau brisdami į skolas, jie kentė 
vargus negandus iki lemtingųjų tūkstantis aštuoni šimtai trisde- 
šimt ketvirtųjų metų, kai šeimą apniko pačios pikčiausios dva- 
sios. Pirmiausia jauniausioji sesutė, vos dvejų metų mergytė, už- 
sivertė puodą verdančio vandens nusiplikydama nuo galvos iki kojų. 
Nuplikytas vietas ištepė kiaušinio baltymu ir gydė atitinkamomis 
žolelėmis, tačiau, neišgyvenusi nė trijų dienų, mergytė nusikanki- 
nusi mirė. Motina nebeatsigavo po to smūgio. Nebe pirmas vai- 
kas jai mirė mažas, ir kiekviena netektis palikdavo nepagydomą 
žaizdą širdyje, bet mergytės mirtis buvo paskutinis ryžio grūdas, 
nusvėręs svarstyklių lėkštę. Ėmė blogti akims bežiūrint, kasdien 
vis labiau lyso, oda žalsvėjo, kaulai darėsi trapūs, nė vyro sutaisyti 
gėrimai nesugebėjo sustabdyti nepermaldaujamai progresuojan- 
čios mįslingos ligos, kol vieną rytą namiškiai rado ją sustingusią, 
su palengvėjimo šypsena lūpose ir ramybės užklėstomis akimis, 
nes pagaliau vėl susitiko su mirusiais vaikais. Apeigos buvo labai 
paprastos, kaip esti laidojant moterį. Jie neišgalėjo pakviesti vie- 
nuolio, neturėjo netgi ryžių giminėms ir kaimynams pavaišinti, 
tačiau bent jau padarė taip, kad jos siela neliktų glūdoti pastogė- 
je, šulinyje ar žiurkių urvuose, o vėliau jiems nuolat vaidentųsi. 
Mirus motinai, kuri, sutelkusi visą kantrybę, stengėsi kaip įma- 
nydama išsaugoti šeimos vienybę, galutinai apniko negandos. Tai 
buvo taifūnų, nederliaus ir bado metai, po bekraštę Kinijos žemę 
pasklido pavargėliai ir plėšikai. Vienintelę sesutę, septynerių me- 
tukų mergaitę, jie pardavė pirkliui ir daugiau apie ją nieko negir- 


dėjo. Pirmąjį Sūnų, turėjusį paveldėti tėvo — klajojančio žiniuo- 

nio — amatą, įkando pasiutęs šuo, ir jis veikiai mirė apsiputojęs, 
visu kūnu įsitempęs kaip lankas. Antrasis ir Trečiasis Sūnus jau 
buvo pakankamai suaugę, kad galėtų dirbti, tad jiems teko prie- 
dermė rūpintis tėvu, o jam mirus atlikti laidotuvių apeigas ir pa- 
gerbti jo ir protėvių — penkių kartų vyrų — atminimą. Ketvirtasis 
Sūnus ne kažin kiek buvo naudingas, nebuvo kuo jį maitinti, tad 
tėvas jį pardavė dešimčiai metų į vergiją pirkliams, kurių vilkstinė 
traukė pro kaimą. Vaikas buvo vienuolikos metų. 

Netyčia laimingai susiklosčius aplinkybėms, kurių dėka dažnai 
keisdavosi jo likimas, vergija, vaikui galėjusi tapti pragaru, tikrųjų 
buvo toli gražu ne tokia sunki, kokie buvo tėvų pastogėje prabėgę 
metai. Patį sunkiausią vilkstinės vežimą traukė du mulai. Važiuo- 
jant šiurpiai girgždėjo ratai, netepti tam tyčia, kad baidytų piktą- 
sias dvasias. Kad Ketvirtasis Sūnus nepaspruktų, pirkliai virve pri- 
rišo jį prie vieno mulo, ir jis, atplėštas nuo tėvo ir brolių, nepa- 
guodžiamai verkė. Basas, ištroškęs, su menka manta ant pečių 
žiūrėjo, kaip dingsta iš akių kaimo stogai ir pažįstamos apylinkės. 
Išskyrus gyvenimą lūšnoje, nieko daugiau jis nebuvo matęs ir skųs- 
tis negalėjo: tėvai buvo jam geri, motina pasakodavo visokiausias 
istorijas, ir netgi paties juodžiausio vargo dienomis bet kuria pro- 
ga skambėdavo juokas ir klegesys. Bidzendamas paskui mulą, gal- 
vojo, jog sulig kiekvienu žingsniu eina vis toliau į blogųjų dvasių 
kraštą, ir baiminosi, kad apginti nuo jų negana vien ratų žviegimo 
ir iškarstytų ant vežimo skambalėlių. Jis menkai suprato keliau- 
ninkų tarmę, bet ir keli nugirsti žodžiai jam sukėlė siaubingą bai- 
mę. Jie šnekėjo, kad po kraštą klaidžioja daug nepatenkintų dva- 
sių, deramai nepalaidotų žmonių vėlių, nerandančių sau vietos. 
Badas, šiltinė ir cholera išpjovę tiek žmonių, kad beveik nebelikę 
gyvųjų tokiai daugybei mirusiųjų tinkamai palaidoti. Laimė, kad 
šmėklos ir piktosios dvasios esančios nepaslankios: nesugeba stai- 
giai pasisukti ir laikinai atstoja, vaišinamos valgiais ar gavusios ko- 
kių iš popieriaus išlankstytų dovanų. Vis dėlto kartais nesiseka jų 
nusikratyti, ir vėlės galinčios materializuotis, pasirengusios išsi- 
kovoti laisvę žudydamos svetimšalius arba įsikūnydamos į juos ir 


priversdamos daryti baisiausias piktadarystes. Jie keliavo valandų 

valandas; tvyrojo nepakenčiami vasaros karščiai, nepaprastai troš- 
kino, vaikas klupo kas antrą žingsnį, ir skubrūs naujieji šeiminin- 
kai be piktos valios ragino jį pagaliu kirsdami per kojas. Saulei 
nusileidus, jie apsistojo nakvynės. Iškinkė mulus, užkūrė laužus, 
užplikino arbatos ir išsiskirstė nedideliais būreliais Žaisti fan tan ir 
mah dzong. Galiausiai kažkas prisiminė Ketvirtąjį Sūnų ir davė jam 
dubenėlį ryžių ir arbatos, ir tas sušveitė viską taip godžiai, kaip 
gali valgyti ilgus mėnesius badavęs žmogus. Tuo metu staiga pasi- 
girdo klyksmai ir beregint juos apsiautė debesis dulkių. Užpuoli- 
kai staugė pervien su keliauninkais, ir vaikas išsigandęs palindo 
po vežimu, kiek leido virvė, kuria jis buvo pririštas. Užpuolė juos 
anaiptol ne piktųjų dvasių pulkas, kaip jie netrukus įsitikino, bet 
gauja plėšikų, kurie, nepaisydami neveiksmingų imperatoriaus ka- 
rių, tais didžių negandų laikais siautėjo keliuose. Vos atsipeikėję 
nuo išgąsčio, pirkliai griebėsi ginklų ir rėkdami visu balsu, grasin- 
dami ir šaudydami puolė galvažudžius. Grumtynės truko vos ke- 
lias minutes. Dulkėms išsisklaidžius, jie pastebėjo, jog vienas plė- 
šikas paspruko, o kiti du, mirtinai sužeisti, tyso ant žemės. Ati- 
dengę jų veidus, pamatė, kad tai apsiskarmaliavę paaugliai, 
apsiginklavę vėzdais ir savo darbo ietimis. Tuomet tuojau pat nu- 
kirto jiems galvas, kad paliktų šį pasaulį išniekinti, sukapoti, ne 
tokie, kokie į jį atėjo, paskiau pamovė jų galvas ant iečių abipus 
kelio. Kai pagaliau visi nusiramino, pamatė, jog vienas pirklys rai- 
tosi ant žemės, ietimi sunkiai sužeistas į šlaunį. Ligi tol apmiręs iš 
baimės po vežimu, Ketvirtasis Sūnus išsiropštė iš savo slėptuvės ir 
mandagiai paprašė garbiuosius pirklius leisti jam pasirūpinti su- 
žeistuoju. Ir jie sutiko, nes nebuvo kitos išeities. Jis paprašė arba- 
tos kraujui nuplauti, paskiau atsirišo maišą ir išsitraukė indelį su 
bai jao. Patepė žaizdą tuo baltu tepalu, tvirtai sutvarstė šlaunį ir 
nėmaž nedvejodamas pareiškė, jog nepraeisiančios nė trys die- 
nos, ir žaizda surietėsianti. Taip ir atsitiko. Tas įvykis išgelbėjo jį 
nuo dešimties vergijos metų, kai jis būtų buvęs laikomas šuns 
vietoje ir dirbęs kaip juodas jautis: pamatę jo išmanymą, Kantone 
pirkliai jį pardavė garsiam tradicinės medicinos ir akupunktūros 


meistrui ir mokytojui, džong i, kuriam kaip tik reikėjo mokinio. 

Tarnaudamas tam išminčiui, Ketvirtasis Sūnus išmoko to, ko nie- 


kada nebūtų išmokęs iš neišprususio tėvo. 


Senis mokytojas buvo romus, lėtakalbis, plyno ir apskrito kaip 
mėnulis veido žmogus kaulėtais ir jautriais pirštais, kurie buvo jo 
patikimiausi įrankiai. Pirmiausia jis parinko tarnui vardą. Peržiū- 
rėjo astrologijos ir magijos knygas, kol pagaliau rado berniukui 
tinkamą vardą: Tao. Žodis turėjo daug reikšmių, kaip antai: ke- 
lias, kryptis, juslė, dermė, bet, svarbiausia, reiškė gyvenimo kelią. 
Mokytojas davė jam savo pavardę. 

— Tu būsi Tao Čienas. Šiuo vardu įeisi į mediciną. Tau bus 
skirta maldyti kitų skausmą ir siekti išminties. Būsi džong i, kaip 
ir aš. 

Tao Čienas... Jaunasis mokinys buvo dėkingas už tą vardą. Iš- 
bučiavo savo ponui rankas ir nusišypsojo pirmąsyk nuo to laiko, 
kai paliko tėvų namus. Širdis vėl ėmė plakti iš džiaugsmo, norėjo- 
si šokti be jokios priežasties, ir šypsena savaičių savaites nenyko 
nuo lūpų. Pastriuokom laigė po trobą, mėgaudamasis savo vardu, 
gėrėdamasis juo lyg saldainiuku, kartojo jį balsu ir sapnavo, kol 
galiausiai visai apsiprato. Jo mokytojas, Konfucijaus pasekėjas prak- 
tikos klausimais ir Budos — pažiūromis, griežtai ir podraug švel- 
niai mokė jį meno būti geru gydytoju. 

— Jeigu sugebėsiu tave išmokyti to, ko noriu, kada nors būsi 
išminčius, — tarė jam. 

Jis skelbė, kad apeigos ir ceremonijos reikalingos lygiai taip 
pat kaip gero elgesio taisyklės ir hierarchijų paisymas. Sakė, jog 
žinios be išminties neturi vertės, ir nėra išminties be dvasingu- 
mo, o tikrasis dvasingumas visada reikalauja tarnauti kitiems. 
Daugelį kartų jis aiškino, kad geras gydytojas iš esmės turi va- 
dovautis užuojauta ir etika, priešingu atveju šventasis gydymo 
menas išsigimsta į paprasčiausią šarlatanizmą. Jam patiko, kad 
mokinys jau šypsosi. 

— Esi gerokai pažengęs išminties keliu, Tao. Išminčiai visada 


esti linksmi, — pridūrė jis. 


140 ISABEL ALLENDE 


Ištisus metus Tao Čienas keldavosi auštant kaip ir bet kuris 
kitas mokinys, kad spėtų valandą pamedituoti, pagiedoti giesmes 
ir sukalbėti maldas. Poilsio turėjo tik vieną dieną per Naujuosius 
metus; šiaip visą laiką skirdavo darbui ir mokslui. Pirmiausia jam 
reikėjo tobulai išmokti rašytinę kinų kalbą, vienintelę oficialią ben- 
dravimo priemonę bekraštėje teritorijoje, kur gyvavo šimtai tau- 
tų ir kalbų. Jo mokytojas buvo nepalenkiamas dėl rašto dailumo 
ir taisyklingumo, kuriuo išauklėtas žmogus skiriasi nuo prasčio- 
ko. Jis taipgi troško įdiegti Tao Čienui meno pajautą, savitą, jo 
žodžiais tariant, vien iškiliai asmenybei. Kaip ir kiekvienas išpru- 
sęs kinas jis jautė nenumaldomą panieką karui ir, priešingai, tu- 
rėjo potraukį į muziką, tapybą ir literatūrą. Būdamas šalia jo, Tao 
Čienas išmoko žavėtis švelniu voratinkliu, ankstų rytą žėrinčiu 
deimantine rasa, ir reikšti džiaugsmą įkvėptomis, grakščia rašyse- 
na surašytomis eilėmis. Mokytojo nuomone, blogai, kai žmogus 
nesugeba kurti eilių, bet nepalyginamai blogiau, kai kuria neiš- 
manydamas. Mokytojo namuose vaikinas dalyvaudavo dažnuose 
susibūrimuose ir, pilstydamas svečiams arbatą, susižavėjęs klausy- 
davosi, kaip, grožėdamiesi sodu, jie improvizuoja eiles. Rašant 
knygą ir ypač poeziją, galima užsitarnauti nemirtingumą, sakyda- 
vo mokytojas, o jis jau buvo parašęs ne vieną. Be galo paprastus 
praktinius įgūdžius, kuriuos Tao Čienas įgijo dirbdamas su tėvu, 
jis papildė įspūdinga gausa senovės kinų medicinos teorinių ži- 
nių. Vaikinas sužinojo, kad žmogaus kūną sudaro penki elemen- 
tai, medis, ugnis, žemė, metalas ir vanduo, susiję su penkiomis 
planetomis, penkiomis orų būklėmis, penkiomis spalvomis ir pen- 
kiomis natomis. Tinkamai naudodamas gydomąsias žoleles, aku- 
punktūrą ir taures, geras gydytojas gali apsaugoti ir išgydyti nuo 
įvairių negalių, valdyti lengvą ir aktyvią vyriškąją energiją ir tamsią 
ir pasyvią moteriškąją energiją — in ir jan. Vis dėlto šio meno tiks- 
las ne tiek išgydyti ligas, kiek išsaugoti harmoniją. „Iu privalai 
pasirinkti maistą, teisingai statyti lovą ir medituoti atsižvelgdamas 
į metų laiką ir vėjo kryptį. Šitaip amžinai susiliesi su visata“, — 


mokė jį mokytojas. 

Džong i džiaugėsi savo likimu, nors dvasios ramybę nelyginant 
šešėlis temdė mintis, kad jis neturi palikuonių. Nesusilaukė vai- 
kų, nors visą gyvenimą nuolatos vartojo stebuklingąsias žoleles, 
kad išsivalytų kraują ir sustiprintų varpą, ir gydė ir kerėjo abi žmo- 
nas, mirusias ankstyvoje jaunystėje, taipgi gausybę sugulovių, ku- 
rių vėliau turėjo. Nusižeminęs turėjo pripažinti, jog ne ištikimo- 
sios moterys buvo kaltos, bet jo vyriškųjų syvų negalia. Negelbėjo 
jokie vaistai, kuriais kitus išgydė nuo nevaisingumo, ir galiausiai 
jis susitaikė su nepaneigiamu faktu, kad jo inkstai išdžiūvę. Liovė- 
si kankinęs moteris beprasmiškais reikalavimais ir ėmė visokerio- 
pai tuo mėgautis, sekdamas nuostabiais savo kolekcijos priegalvio 
knygų patarimais. Šiaip ar taip, senukas jau kadai atsižadėjo tų 
malonumų, labiau trokšdamas įsigyti naujų žinių ir ištirti ankštą 
išminties taką, ilgainiui atsisakė visų sugulovių, trukdžiusių susi- 
telkti protinei veiklai. Jau nebereikėjo žiūrėti į merginą, apdai- 
nuojant jos grožį, pakako ir prisiminimų. Taipgi atsisveikino su 
svajone susilaukti vaikų, tačiau reikėjo pasirūpinti ateitimi. Kas 
jam padės paskutinį gyvenimo tarpsnį ir mirties valandą? Kas pri- 
žiūrės jo kapą ir pagerbs jo atminimą? Jis turėjo daug mokinių ir 
visada slapčia puoselėjo troškimą kiekvieną jų įvaikinti, bet nė 
vienas nebuvo vertas tokios garbės. Čienas nebuvo nei protinges- 
nis, nei nuovokesnis už kitus, bet buvo tiesiog apsėstas troškimo 
mokytis, kurį mokytojas tuoj pastebėjo, nes ir pats toks buvo. Be 
to, tai buvo mielas ir malonus vaikas, prie jo lengvai galėjai prisi- 
rišti. Per kelerius bendro gyvenimo metus senukas taip jį pamė- 
go, jog dažnai susimąstydavo, kaip tai galėjo atsitikti, kad vaikas 
ne jo kraujo. Šiaip ar taip, pagarba mokiniui jo neapakino, iš pa- 
tyrimo jis žinojo, kad paauglystės metais esama labai didelių pa- 
kitimų, ir negalėjo nė nuspėti, koks jis bus suaugęs. Kaip sako 
kinų patarlė: „Jei jaunas esi šaunus, tai nereiškia, kad suaugęs kuo 
nors pasižymėsi“. Jis bijojo apsigauti, kaip ne kartą buvo atsitikę 
praeityje, ir ketino verčiau kantriai laukti, kol išryškės tikroji ber- 
niuko prigimtis. Tuo tarpu juo rūpinsis, kaip rūpinasi sodo me- 
džiais, kad augtų tiesūs. Laimė, kad jis bent greitai visko išmoks- 
ta, tardavo sau senolis daktaras, skaičiuodamas, kiek metų jam 

dar liko gyventi. Sprendžiant iš dangaus ženklų ir atidaus savo 
kūno stebėjimo, jam tikriausiai pritrūksią laiko ligi galo išmokyti 
naujajam mokiniui. 

Veikiai Tao Čienas išmoko nusipirkti gyduolių turguje ir pas 
žolininkus — aišku, gerai nusiderėdamas, — ir galėjo pats vienas, 
niekieno nepadedamas, sutaisyti vaistus. Stebint gydytojo triūsą, 
jam pavyko perprasti sudėtingą žmogaus organizmo sandarą, per- 
manyti, kokių priemonių imtis padedant karščiuojantiems ir nuo 
drugio priepuolių kenčiantiems, atšildant mirties šiurpulių kre- 
čiamus, sužadinant syvus nevaisingiesiems ir nuraminant ejaku- 
liacijų kamuojamus. Jis klaidžiodavo toli po laukus ieškodamas 
visiškai pribrendusių geriausių augalų, o prisiskynęs nešdavosi su- 
sivyniojęs į drėgnas marškas, kad nenuvystų grįžtant į miestą. Kai 
jam suėjo keturiolika, mokytojas pamatė, kad jis pakankamai iš- 
mano, ir ėmė jį nuolatos siuntinėti gydyti prostitučių, griežtai už- 
draudęs su jomis santykiauti, nes, kaip jis pats įsitikino jas tikrin- 
damas, visos jos buvo mirtinai pavojingos. 

— Viešnamių ligos pražudo daugiau žmonių nei opijus ir šilti- 
nė. Bet jeigu tu gerai ir sparčiai dirbsi savo darbą, ateis metas, ir 
aš tau nupirksiu skaisčią merginą, — pažadėjo mokytojas. 

Vaikystėje Tao Čienas badavo, bet taip ištįso, jog ūgiu praaugo 
visus šeimos narius. Keturiolikos metų nejautė jokio potraukio 
prie parsiduodančių merginų, tik domėjosi jomis moksliniu po- 
žiūriu. Jos buvo visiškai kitokios nei jis, gyveno tokiame tolimame 
ir mįslingame pasaulyje, kad jis netgi nelaikė jų žmonėmis. Vė- 
liau, kai, staiga pabudus prigimčiai, Tao Čienui kraujas mušė į 
galvą, ir jis pradėjo vaikščioti kaip apdujęs, kliūdamas už savo še- 
šėlio, mokytojas apgailestavo, kad atsisakė sugulovių. Niekas taip 
netrukdo geram mokiniui eiti savo pareigas, kaip vyriškųjų galių 
proveržis. Moteris jį nuramintų ir drauge galėtų pamokyti prak- 
tiškų dalykų, tačiau kadangi galvoje netilpo pati mintis pirkti mo- 
terį — jam patiko gyventi grynai vyriškoje aplinkoje, — aistroms 
nuslopinti jis ėmė girdyti Tao žolelių trauktinėmis. Džong i nebe- 
prisiminė kūniškų aistrų uragano ir, vedamas kuo geriausių keti- 


nimų, davė jam pasiskaityti priegalvio knygų iš savo bibliotekos, 

norėdamas suteikti jam daugiau žinių ir negalvodamas, kad jos 
dar labiau sudirgins vargšelį. Vaikinas turėjo išmokti dviejų šimtų 
dvidešimt dviejų meilės pozų poetinius pavadinimus ir greitai įvar- 
dyti kiekvieną tų prašmatniai iliustruotų knygų piešinį, tad tos 
pamokos gerokai praskaidrino jam gyvenimą. 

Tao Čienas pažino Kantoną lygiai taip pat, kaip pažinojo savo 
kaimą. Jam patiko vingiuotos gatvelės ir kanalai, visas senovinis, 
sienų apjuostas gaivališkas miestas, kur tarp lūšnynų dunksojo rū- 
mai, o aibė žmonių gyveno laivuose, upėje, ir niekada nekeldavo 
kojos į krantą. Jis priprato prie drėgno ir šilto klimato, taifūnų 
plakamos ilgos vasaros, malonios žiemos, kuri trukdavo nuo spa- 
lio iki kovo mėnesio. Kantonas nejįsileisdavo svetimšalių, tačiau 
dažnai netikėtai užpuldavo piratai, iškėlę įvairių valstybių vėliavas. 
Būta krautuvių, kur svetimšaliai galėdavo mainyti savo prekes la- 
bai trumpą laiką, nuo lapkričio iki sausio, bet sykiu būta tiek kliū- 
čių, taisyklių ir muito mokesčių, jog kitų šalių pirkliai mieliau 
kurdavosi Makao. Anksti rytą, eidamas į turgų, Tao Čienas aptik- 
davo naujagimių mergaičių, išmestų į gatvę arba plūduriuojančių 
kanaluose, dažnai šunų ir žiurkių apgraužtų. Niekam jų nereikė- 
jo, visi jų kratėsi. Kuriam galui beprasmiškai maitinti dukterį, ku- 
riai lemta tarnauti vyro šeimai? „Verčiau turėti vieną negražų sū- 
nų negu dvylika išmintingų kaip Buda dukterų“, sakė liaudies iš- 
mintis. Šiaip ar taip, buvo per daug vaikų, jų gimdavo kaip peliukų. 
Visur klestėjo viešnamiai ir opijaus rūkyklos. Kantonas buvo gy- 
vas ir turtingas tankiai gyvenamas miestas, pilnas šventyklų, res- 
toranų ir lošimo namų, kur per šventes ūžaudavo žmonės. Netgi 
bausmių ir mirties nuosprendžių vykdymo dienos būdavo gera 
proga paūžauti. Susirinkdavo minių minios pasveikinti budelių, 
kurie, prisijuosę kruvinas prijuostes ir išsidėlioję rinkinius skud- 
rių peilių, tiksliu smūgiu kirsdavo galvas. Teisingumas buvo vyk- 
domas greitai ir paprastai, nuosprendžiai neapskundžiami, bet 
vengta nereikalingo žiaurumo, išskyrus tuos atvejus, kai būdavo 
baudžiama už imperatoriaus išdavimą, patį sunkiausią nusikalti- 
mą: nukentėdavo ne tik pats nusikaltėlis, kuris mirdavo lėta mir- 


timi, bet ir jo šeima, atiduodama vergijon. Už menkesnius nusi- 

kaltimus žmonės būdavo nuplakami arba kelioms dienoms įsprau- 
džiami į šiekštą, tad negalėdavo nei pailsėti, nei prisiliesti ranko- 
mis prie galvos, nei valgyti, nei pasikasyti. Aikštėse ir prekyvietėse 
reikšdavosi istorijų pasakotojai, kurie, puoselėdami per tūkstant- 
mečius susiklosčiusias šnekamosios literatūros tradicijas, kaip kla- 
jojantys vienuoliai keliaudavo po šalį. Gatvėse rodydavo savo me- 
ną žonglieriai, akrobatai, gyvačių kerėtojai, burtininkai ir klounai, 
tuo tarpu aplink klestėdavo šilko, arbatos, jaspių, prieskonių, auk- 
so, vėžlenų, porceliano, dramblio kaulo ir brangakmenių preky- 
ba. Prekystaliai lūždavo nuo daržovių, vaisių ir mėsų: gūžinių ko- 
pūstų ir švelnių bambuko ūglių, kūpsančių šalia narvų su katė- 
mis, šunimis ir barsukais, kuriuos pirkėjo prašymu mėsininkas 
papjaudavo ir vienu matu nunerdavo odą. Vingiavo ilgos gatvelės, 
kur buvo prekiaujama vien paukščiais, nes kiekviename name pri- 
valėjo būti paukščių ir narvelių — nuo pačių paprasčiausių iki bran- 
gaus medžio, inkrustuotų sidabru ir perlamutru. Kitur buvo par- 
duodamos laimę lemiančios egzotinės žuvys. Tao Čienui viskas 
būdavo įdomu, jis žiopsodavo laimingas, susirasdavo draugų, o 
paskui susigriebęs bėgdavo apsipirkti ten, kur prekiaujama jo ama- 
to prekėmis. Galėdavo eiti užsimerkęs, nes iš tolo užuosdavo svaigų 
prieskonių, gydomųjų žolelių ir žievių aromatą. Kūpsodavo krū- 
vos į pilkus kamuolius džiovintų gyvačių; rupūžės, salamandros ir 
keisti jūrų gyviai kabodavo suverti ant virvių nelyginant karoliai; 
dėžėse merdėdavo žiogai ir didžiuliai vabalai kietais fosftorescuo- 
jančiais kiautais; savo mirties laukdavo įvairiausių rūšių beždžio- 
nės; galėdavai nusipirkti sveriamų lokių ir orangutanų kojų, anti- 
lopių ir raganosių ragų, tigro akių, ryklio pelekų ir mįslingų nak- 
tinių paukščių nagų. 

Pirmieji metai Kantone Tao Čienui prabėgo mokantis, dir- 
bant ir tarnaujant senajam mokytojui ir auklėtojui, kurį galiau- 
siai ėmė gerbti lyg savo senelį. Tai buvo laimingi metai. Išdilo iš 
atminties artimieji, ir galiausiai jis pamiršo, kaip atrodė tėvas ir 
broliai, bet niekados nepamiršo motinos veido, nes ji nuolat 
jam apsireikšdavo. Mokslas veikiai nustojo būti priederme ir 


virto pomėgiu. Kiekvienąsyk, sužinojęs ką nors nauja, lėkdavo 

pas mokytoją papasakoti apie savo atradimą. „Kuo daugiau iš- 
moksi, tuo geriau žinosi, kokios menkos tavo žinios“, — juokda- 
vosi senolis. Tao Čienas pats pasiryžo išmokti mandarinų ir Kan- 
tono tarmes, nes gimtojo kaimo šneka atrodė skurdoka. Jis taip 
greitai perėmė mokytojo žinias, jog tas juokaudavo, kad vaikis, 
išvagia net jo sapnus, bet, pats turėdamas didelį potraukį į moks- 
lus, dosniai viskuo dalijosi su mokiniu. Perdavė berniukui visa 
tai, ką tasai norėjo pats išbandyti — ir ne tik medicinos dalykus, 
bet ir žinias iš kitų dalykų ir tobulojo meno srities. Geras iš 
prigimties, vis dėlto jis griežtai ir reikliai vertindavo žmogų ir jo 
siekius, nes, kaip sakydavo, „man lieka nedaug laiko gyventi, aš 
negaliu išsinešti į kitą pasaulį savo patirties, kas nors turi pasi- 
naudoti mano žiniomis po mano mirties“. Be kita ko, jis per- 
spėdavo nebūti itin godžiam žinių, nes tas troškimas galįs pa- 
vergti žmogų kaip apsirijimas ar gašlumas. „Išminčius nieko ne- 
trokšta, nieko nesmerkia, nekuria jokių planų, duoda protui valią, 
o širdžiai — ramybę“, — sakydavo jis. Taip liūdnai graudendavo 
Tao Čieną, kai tas suklysdavo, jog vaikinas norėdavo veikiau gauti 
lupti, bet tokia auklėjimo priemonė nesiderino su džong i pri- 
gimtimi — jis niekada neleisdavo prasiveržti pykčiui. Tik tada 
iškilmingai mušdavo jį bambukine lazdele — anaiptol ne iš įsiūčio, 
bet norėdamas pamokyti, — kai būdavo įsitikinęs ir nė kiek ne- 
abejodavo, kad mokinys pasidavė lošimo pagundai arba susi- 
mokėjo moteriai. Tao Čienas įgudo klastoti turgaus sąskaitas, 
neatsispirdamas geismui lošimų namuose eiti lažybų arba, gavęs 
nuolaidą, viešnamyje trumpai nusiraminti kurios nors savo klien- 
tės glėbyje. Mokytojas greitiai atskleisdavo jo suktybes, nes pra- 
lošęs nemokėdavo pasiaiškinti, kur dingo pinigai, o išlošęs — 
nuslėpti džiugesio. Na, o moteris iš tolo užuosdavo iš kvapo, 
įsigėrusio į vaikino odą. 

— Nusivilk marškinius, gausi lupti, vaikeli, kad pagaliau atei- 
tum į protą. Kiek sykių tau sakyta, jog baisiausia Kinijos rykštė — 
tai lošimai ir viešnamiai. Lošdami vyrai praranda savo uždarbį, o 
viešnamiuose — sveikatą ir gyvybę. Niekada nebūsi nei geras gydy- 
tojas, nei geras poetas, jei nenusikratysi tų ydų. 

Tao Čienas buvo šešiolikos metų, kai tūkstantis aštuoni šimtai 
trisdešimt devintaisiais tarp Kinijos ir Didžiosios Britanijos pra- 
sidėjo Opijaus karas. Tuo metu šalyje knibždėte knibždėjo elgetų. 
Minių minios opomis aptekusių nuskarėlių bėgo iš kaimų į mies- 
tus, iš kur buvo negailestingai vejami ir lyg išbadėjusių šunų rujos 
klaidžiojo Imperijos keliais. Gaujos galvažudžių ir maištininkų be 
atlydos grūmėsi su vyriausybės kariuomene, iš pasalų puldami jos 
būrius. Tai buvo suirutės ir plėšikavimų metai. Pakrikusios impe- 
ratoriaus kariaunos, vadovaujomos parsidavėlių karininkų, iš Pe- 
kino gaunančių prieštaringus įsakymus, nepajėgė priešintis stip- 
riam ir drausmingam anglų laivynui. Nerėmė jų nė paprasti žmo- 
nės, nes valstiečiai nebesitvėrė apmaudu matydami kareivius 
niokojant jų pasėlius, deginant kaimus ir žaginant dukteris. Ka- 
riavusi kone ištisus ketverius metus, Kinija turėjo pripažinti že- 
minantį pralaimėjimą ir nugalėtojams sumokėti dvidešimt vieną 
milijoną dolerių kontribucijos, atiduoti Honkongą ir perleisti 
„koncesijų“ teisę, kitaip sakant, teisę steigti valstybės įstatymams 
nepavaldžias nausėdijas. Ten, savos kariuomenės ir policijos sau- 
gomi, pagal savo įstatymus gyveno ir tvarkėsi svetimšaliai, savo 
nuožiūra plėtodami prekybą su Europa, ypač prekybą opijum. Tai 
buvo tikros užsienio valstybės, įsikūrusios Kinijos teritorijoje. Eu- 
ropiečiai įžengė į Kantoną tik po penkerių metų, ir, matydamas 
niekingai pralaimint savo šlovinamą imperatorių ir žlungant tėvy- 
nės galią ir moralę, akupunktūros meistras tarė sau, jog nebėra 
prasmės gyventi. 

Per tuos karo metus senasis džong i neteko dvasios tvirtybės ir 
galutinai prarado per ilgą gyvenimą taip sunkiai pasiektą ramybę. 
Ir galiausiai taip nustojo domėtis žemiškais dalykais ir taip nuo 
visko atsijo, kad Tao Čienas gavo pats jį maitinti, nes šis ištisas 
dienas nieko neimdavo į burną. Sąskaitos netvarkomos pakriko, 
ir į duris ėmė belstis kreditoriai, bet jis nekreipė į juos nė men- 
kiausio dėmesio, nes visa, kas siejosi su pinigais, jam atrodė gė- 
dinga priedermė, kuria išminčiams savaime nedera rūpintis. Pas- 
kutiniais metais senatviškai nebesuvaikydamas minčių, pamiršo 


savo gerus ketinimus įvaikinti mokinį ir surasti jam žmoną. Tiesą 

pasakius, jo sąmonė buvo taip aptemusi, jog kartais suglumęs spok- 
sodavo į Tao Čieną, nepajėgdamas prisiminti jo vardo ar bent jau 
įsprausti į virtinę veidų ir įvykių, padrikai šmėkščiojančių galvoje. 
Tačiau jis sugebėjo sutelkti jėgas ir nuosekliai aptarti savo laido- 
tuves, nes išprususiam kinui svarbiausias gyvenimo įvykis — tai jo 
laidotuvės. Jam nedavė ramybės mintis gražia mirtimi užbaigti 
savo sujauktas dienas, tačiau vis dar laukė karo pabaigos, slapčia 
puoselėdamas tuščią viltį, jog laimės Dangiškosios Imperijos ka- 
riaunos. Jis negalėjo pakęsti svetimšalių išpuikimo, didžiai nieki- 
no tuos grubius fan guei, baltuosius vaiduoklius, kurie nesiprausė, 
gėrė pieną ir alkoholį, visiškai nieko neišmanė apie gero elgesio 
taisykles ir nemokėjo deramai gerbti savo protėvių. Prekybos su- 
tartys, jo akimis žiūrint, reiškė malonę, imperatoriaus suteiktą 
tiems nedėkingiems laukiniams, kurie, užuot puolę nuolankiau- 
siai dėkoti, reikalavo vis daugiau ir daugiau. Nankino sutartis bu- 
vo paskutinis smūgis, pribaigęs džong i. Patyrė nešlovę ne tik im- 
peratorius, bet ir visi Kinijos žmonės, net paties žemiausio luo- 
mo. Kaip galėjai atgauti orumą po tokio įžeidimo? 

Senasis išminčius nusinuodijo išgerdamas aukso. Grįžęs iš įpras- 
tos iškylos į laukus, kur eidavo rinkti gydomųjų žolelių, mokinys 
rado jį sode, gulintį ant šilkinių priegalvių baltais gedulo drabu- 
žiais. Šalia stovėjo puodelis dar šiltos arbatos. Ant mažyčio rašo- 
mojo stalo gulėjo dar nenudžiūvęs teptukas, nebaigtas eilėraštis ir 
švelnaus pergamento lakštas su nupieštu žiogu. Tao Čienas išbu- 
čiavo rankas tam tiek daug jam davusiam žmogui, paskiau akimir- 
ką pasigrožėjo pavakario saulės apšviestais skaidriais vabzdžio spar- 
neliais, kaip to būtų pageidavęs mokytojas. 

Į išminčiaus laidotuves susirinko minios, nes jis per savo ilgą 
gyvenimą tūkstančiams žmonių padėjo gyventi sveikiems ir nu- 
mirti be jokios baimės. Be galo iškilmingai atėjo valdžios vyrai ir 
vyriausybės pareigūnai, literatai skaitė gražiausius savo eilėraščius, 
kurtizanės pasirodė apsisiautusios šilkais. Žynys parinko geriau- 
sią dieną laidotuvėms, o laidotuvių reikmenų meistras, apsilan- 
kęs velionio namuose, surašė visą jo turtą. Pastarasis iš lėto iš- 


vaikščiojo visą pastatą nieko nematuodamas nei užsirašinėdamas, 


148 ISABEL ALLENDE 


bet, nuleidęs plačias rankoves, nagu žymėjosi viską vaškinėje len- 
telėje. Paskiau išlankstė miniatiūrinį namo modelį su visais kam- 
bariais ir baldais, taipgi mėgstamiausiais velionio daiktais, kuriuos 
reikėjo sudeginti, kaip ir pundus popierinių pinigų. Į kitą pasaulį 
turėjo išsinešti viską, kuo naudojosi šioje žemėje. Karstas, aukštas 
ir išpuoštas kaip imperatoriaus karieta, praplaukė miesto gatvė- 
mis tarp dviem eilėmis išsirikiavusių kareivių paradine uniforma, 
priešaky jojo spalvingai apsirengę raiteliai ir žygiavo orkestras su 
cimbolais, būgnais, Heitomis, varpeliais, metaliniais trikampiais 
mušamaisiais ir gausybe styginių instrumentų. Griausmas buvo 
nenusakomas, kaip ir derėjo tokio rango velioniui. Ant kapo kūp- 
sojo kalnas gėlių, drabužių ir maisto; apeigų atlikėjai užžiebė Žva- 
kes, pasmilkė, paskiau padegė pinigus ir gausybę popierinių daik- 
tų. Kūnui grįžtant į žemę, sielai pasitikti ant kapo padėta paauk- 
suota medinė protėvių lentelė su išraižytu šeimininko vardu. Paimti 
tą lentelę, padėti savo namuose garbingoje vietoje šalia kitų vyriš- 
kos giminės protėvių lentelių priklausė vyriausiajam sūnui, bet 
gydytojas neturėjo nieko, kas būtų galėjęs įvykdyti tą priedermę. 
Tao Čienas buvo tik tarnas ir būtų nepaprastai nusižengęs pado- 
rumo taisyklėms, jeigu būtų pasisiūlęs atlikti tą priedermę. Jis 
buvo sujaudintas iki širdies gelmių. Minioje jis vienintelis verkė ir 
rypavo iš skausmo, bet protėvių lentelė atiteko tolimam giminai- 
čiui, kuris turėsiąs moralinę pareigą aukoti aukas ir melstis prie 
jos kas dvi savaitės, taipgi per metines šventes. 

Vos pasibaigus iškilmingoms laidotuvių apeigoms, kreditoriai 
kaip šakalai puolė prie gydytojo labo. Išniekino šventuosius teks- 
tus ir laboratoriją, iškniausė visas žoles, sugadino medicininius 
preparatus, sunaikino neįkainojamus eilėraščius, išsigabeno bal- 
dus ir meno kūrinius, ištrypė nuostabų sodą ir iš varžytinių par- 
davė senovinį namą. Gerai, kad Tao Čienas spėjo saugiai paslėpti 
auksines akupunktūros adatas, dėžę medicinos instrumentų ir itin 
svarbių vaistų, taipgi truputį pinigų, kuriuos sugebėjo nuglemžti 
per paskutinius trejus metus, karštančiam šeimininkui pamažėle 
nebesuvaikant minčių. Jis nė neketino apvogti garbiojo džong i, 


kurį gerbė kaip tikrą senelį, — už tuos pinigus vėliau tikėjosi pirkti 

jam maistą, nes matė, kaip kaupiasi skolos, ir baiminosi dėl atei- 
ties. Savižudybė paspartino įvykius, ir Tao Čienas pasijuto turįs 
netikėtų išteklių. Savindamasis tuos pinigus, jis galėjo paaukoti 
gyvybę, nes sučiuptas būtų buvęs nubaustas už nusižengimą šei- 
mininkui, bet buvo įsitikinęs, kad niekas to nežinos, išskyrus ve- 
lionio dvasią, kuri tikrai pritarų jo poelgiui. Argi mokytojui nebū- 
tų maloniau atsilyginti ištikimam tarnui ir mokiniui, užuot Žiau- 
riems kreditoriams apmokėjus vieną iš daugybės skolų? Nešinas 
tuo kukliu turteliu ir trupučiu švarių baltinių, Tao Čienas dingo iš 
miesto. Iš pradžių jam dingtelėjo mintis grįžti į gimtąjį kaimą, bet 
jis tuojau pat ją nuvijo. Artimiesiems jisai visada bus Ketvirtasis 
Sūnus, turės nuolankiai klausyti vyresniųjų brolių. Turės jiems 
dirbti, vesti jų parinktą merginą ir susitaikyti su skurdu. Niekas jo 
nešaukė pasukti ta kryptimi, juo labiau sūnaus priedermės tėvui 
ir protėviams, nes jos priklausė vyresniesiems broliams. Reikėjo 
keliauti kaip galima toliau, kad nepasiektų ilga kinų teisingumo 
ranka. Jis buvo dvidešimties metų, tad trūko dar vienerių iki ver- 
gijos sutarties pabaigos, ir bet kuris kreditorius galėjo pareikšti 
savo teises ir per likusį laiką išnaudoti jį kaip vergą. 


Vv 
Tao Cienas 


Tinai pasiryžęs pradėti naują gyvenimą, Tao Čienas sėdo į sam- 
paną, plaukiantį Honkongan. Dabar jis pats buvo džong i, geriau- 
sio Kantono gydytojo išmokytas tradicinės kinų medicinos. Už 
tai turėjo būti amžinai dėkingas savo garbiųjų protėvių dvasioms, 
šitaip laimingai surikiavusioms jo karmą. Pirmiausia, tarė jis sau, 
reikia susirasti moterį, nes jau seniai buvo įžengęs į tą amžių, kai 
pridera vesti, be to, labai slėgė viengungystė, kuri nepaneigiamai 
reiškė skurdą. Jis puoselėjo svajonę įsigyti švelnią, dailių kojų mer- 
giną. Jos auksiniai irisai turėtų būti ne didesnės kaip trijų ar ketu- 
rių colių, putlutės ir minkštos kaip kelių mėnesių kūdikio. Jis 
žavėdavosi merginų eisena: atkišusios užpakalį, jos tipendavo ma- 
Žytėmis pėdomis smulkiais netvirtais žingsneliais, lyg baiminda- 
mosi kas akimirką parvirsti, siūbuodamos lyg nendrės jo moky- 
tojo tvenkinio pakrašty. Jis bjaurėjosi didelėmis, raumeningomis 
ir šaltomis kaimo moterų kojomis. Gimtajame kaime iš tolo buvo 
matęs keletą mergaičių suveržtomis pėdomis, kuriomis didžiavo- 
si tėvai, be abejo, tikėdamiesi jas tinkamai ištekinti, bet tik susi- 
dūręs su Kantono prostitutėmis ir pačiupinėjęs porelę tų auksinių 
irisų, jis galėjo kaip reikiant pasigrožėti mažytėmis siuvinėtomis 
kurpaitėmis, kuriomis tos visada avėdavo, nes iš ilgus metus gniuž- 
dytų kaulų sunkdavosi dvokus skystis. Palietęs jas, suprato, jog 
dėl to grožio jos amžinai kenčia skausmą ir tai teikia joms dar 
daugiau žavesio. Tuomet jis tinkamai įvertino mokytojo kolekcio- 
nuotas knygas apie moterų pėdas: jose buvo aprašyta penkios rū- 
šys ir aštuoniolika stilių auksinių irisų. Jo žmona irgi turėtų būti 
labai jauna, nes grožis trumpalaikis: išsiskleidžia dvylikos metų ir 

nuvysta vos peržengus dvidešimt. Taip jam aiškino mokytojas. To- 
dėl pačios garsiausios kinų literatūros herojės paprastai miršta 
per patį žydėjimą; laimingos tos, kurios miršta nepasenusios ir 
atmintyje išlieka amžinai jaunos. Be kita ko, būta ir praktiškų prie- 
žasčių geisti jaunos merginos: ji gimdysianti jam sūnus ir būsią 
lengva ją pažaboti, kad būtų nuolanki ir paklusni. Nėra nieko bjau- 
resnio nei rėksnė pati: buvo matęs tokių, kurios spjaudosi, duoda 
ausų vyrui ir vaikams netgi gatvėje, kaimynams matant. Vyrui di- 
džiausia gėda nuo moters patirti tokį pažeminimą. Plaukdamas 
sampanu tuos devyniasdešimt mylių, skiriančių Kantoną nuo Hon- 
kongo, kas akimirką toldamas nuo ankstesnio gyvenimo, Tao Čie- 
nas nesiliovė svajojęs apie tokią merginą, apie palaimą ir vaikus, 
kurių su ja susilauks. Tolydžio skaičiavo kapšelyje pinigus, lyg 
atmintinai skaičiuojant jų padaugėtų, tačiau vis labiau aiškėjo, kad 
tokiai žmonai įsigyti jų nepakaks. Šiaip ar taip, nors ir kaip spyrė 
bėda, neketino tenkintis mažu ir ligi grabo lentos gyventi su kieto 
būdo žmona didelėmis pėdomis. 

Honkongo sala staigiai išdygo prieš akis, kalnuota, apsupta veš- 
lios augmenijos, lyg sirena išnėrus: iš tamsiai mėlynų Kinijos jū- 
ros vandenų. Vos tik jų laivas nuleido inkarą uoste, Tao Čienas 
iškart pajuto netoliese esant nekenčiamus svetimšalius. Kadaise 
matė juos iš tolo, bet dabar jie buvo čia pat, taip arti, kad, jeigu 
nebijotų, galėtų juos paliesti ir įsitikinti, ar tie negražūs išstypėliai 
tikrai žmonės. Nustebo pamatęs, jog daugelis fan guei yra gelsvais 
arba rudais plaukais, išblukusiomis akimis ir rausva oda kaip virti 
omarai. Labai bjaurios jam atrodė moterys, dėvinčios plunksno- 
mis ir gėlėmis apkaišytas skrybėlaites, tikriausiai norėdamos ge- 
riau uždangstyti savo šėtoniškus plaukus. Labai keistai apsirengę, 
jie vilkėjo standžiais aptemptais drabužiais; tikriausiai todėl, tarė 
jis sau, jie vaikščioja kaip mietą prariję ir maloniai nelinkčioja 
sveikindamiesi; eina pro šalį tiesūs, nieko nepastebėdami, tyliai 
kęsdami vasaros karštį. Uoste, tarp tūkstančių margaspalvių įvai- 
raus dydžio azijietiškų laivų, stovėjo kokia dvylika europiečių lai- 
vų. Gatvėse jis matė arklių traukiamas karietas su uniformuotais 


vežėjais, šen bei ten dardančias tarp žmonių traukiamų arba ne- 

šamų palankinų, dengtų neštuvų ir kitokių priemonių, tarp neši- 
kų, tiesiai ant kupros lakinančių savo klientus. Sužadindamas al- 
kį, nosį dūrė svaigus žuvų kvapas. Pirmiausia reikėjo susirasti vie- 
tą pavalgyti, paprastai ženklinamą geltonais kaspinais. 

Tao Čienas pavalgė kaip karalius restorane, lūžtančiame nuo 
klegančių ir kvatojančių žmonių — tai aiškiai bylojo apie pasiten- 
kinimą ir gerą virškinimą. Pasmaguriavo nedideliais skaniais pa- 
tiekalais, jau senokai pamirštais akupunktūros meistro namuose. 
Džong i visą gyvenimą buvo smaliūgas ir puikavosi samdęs geriau- 
sius Kantono virėjus, bet pastaraisiais metais jis maitinosi tik vie- 
na kita daržove pagardintais ryžiais ir gėrė žaliąją arbatą. Tao Čie- 
nas ištrūko iš vergijos liesas kaip džiovininkas, kurių knibždėte 
knibždėjo Honkonge. Pirmą sykį per tą laiką jis pavalgė žmoniš- 
kai ir apsalo iš palaimos, priveiktas gardžių kvapų bei patiekalų. 
Puotą baigė su pasimėgimu rūkydamas pypkę. Išėjo į gatvę lyg 
plaukdamas ir pats vienas sau juokdamasis kaip pamišėlis: dar 
niekad kaip gyvas nesijautė toks laimingas ir tikras savo ateitimi. 
Įtraukė į plaučius oro, sakytum tokio pat kaip Kantone, ir tarė 
sau, jog būsią lengva nukariauti šį miestą, kaip prieš devynerius 
metus kad sugebėjo pajungti sau aną. Pirmiausia susiieškosiąs tur- 
gavietę, paskiau žolininkų bei žiniuonių kvartalą, kur susirasiąs 
pastogę ir pasiūlysiąs savo paslaugas ligoniams. O vėliau pagalvo- 


siąs ir apie moterį mažytėmis pėdomis... 


Tą pačią popietę Tao Čienas susirado būstą mansardoje, di- 
deliame name, tikrame skruzdėlyne, kur kiekviename kamba- 
ryje gyveno po šeimą. Į jo kambarėlį, tamsią, tvankią vieno metro 
pločio ir trijų metrų ilgio belangę plūste plūdo kitų įnamių mais- 
to kvapai ir naktipuodžių tvaikas, sumišę su specifiniu nešvaros 
dvoku. Palyginti su prašmatniais mokytojo namais, šie veikiau 
panėšėjo į žiurkės urvą, bet jis prisiminė, jog tėvų lūšna buvo 
dar vargingesnė. Jam kaip viengungiui nereikia nei daugiau plo- 
to, nei prabangos, tarė jis sau, tik kampo dembliui pasitiesti ir 


menkam labui susikrauti. Vėliau, vedęs, susirasiąs tinkamą būs- 

tą, kur galėsiąs taisyti vaistus, priiminėti ligonius ir deramai nau- 
dotis žmonos paslaugomis. Šiuo tarpu, kol dar nebuvo užmez- 
gęs darbui reikiamų ryšių, turėjo bent pastogę ir šiokį tokį as- 
meninį gyvenimą. Pasidėjęs daiktus, nusiprausė, nusiskuto ir su- 
sipynė kasą. Susitvarkęs iškart patraukė ieškoti lošimo namų, 
pasiryžęs kaip galima greičiau padvigubinti savo kapitalą, kad 
galėtų skintis kelią į sėkmę. 

Greičiau nei per dvi valandas, lošdamas fan tan, Tao Čienas pra- 
kišo visus savo pinigus; būtų praradęs ir medicinos instrumentus, 
jei nebūtų pamiršęs jų pasiimti. Lošimų salėje skardėjo toks kle- 
gesys, jog lošėjai galėjo kalbėtis tik ženklais pro tirštus tabako dū- 
mų debesis. Fan tan — labai paprastas lošimas: tereikia keturių 
sagų ir puoduko. Kertama lažybų, suskaičiuojama, kad yra ketu- 
rios sagos, ir laimi tas, kuris įspėja, kiek sagų — viena, dvi ar trys — 
liko po puodeliu. Tao Čienas vos spėjo akimis sekti sagas svaidan- 
čio ir skaičiuojančio vyriškio rankas. Jam buvo toks įspūdis, jog 
vyriškis sukčiauja, bet viešai apkaltinti žmogų sukčiaujant laiko- 
ma tokiu įžeidimu, jog apsirikus galima užsimokėti gyvybe. Kan- 
tone prie lošimo namų kasdien mėtydavosi pernelyg įžūlių pralo- 
šusiųjų lavonai; vargu ar galėjo būti kitaip Honkonge. Jis grįžo į 
savo urvą mansardoje ir, sukniubęs ant demblio, pravirko kaip 
mažas vaikas, prisimindamas senojo akupunktūros mokytojo kir- 
čius. Graužėsi iki pat rytojaus dienos, kol pagaliau nepaprastai 
aiškiai suvokė savo gobšumą ir puikybę. Tuomet prapliupo nuo- 
širdžiai juoktis iš tos pamokos, įsitikinęs, jog bus pasireiškusi vi- 
liūgė mokytojo dvasia, norėdama jį pamokyti. Jis atsibudo visiš- 
koje tamsoje, nors aplink namie ir gatvėje lalėjo žmonės. Buvo 
jau beveik pusiaudienis, bet į jo belangę negalėjo prasismelkti joks 
saulės spindulys. Vis dar juokdamasis, jis apčiuopomis apsivilko 
vieninteliais švariais drabužiais, pasiėmė gydytojo lagaminėlį ir pa- 
traukė turgavietėn. Tame ruože, kur rikiavosi tatuiruotojų kios- 
kai, nuo viršaus iki apačios nusagstyti audinių atraižomis ir po- 
pieriaus lakštais su piešinių pavyzdžiais, galėjai išsirinkti vieną ku- 
rį iš tūkstančių — pradedant tamsiai mėlynomis kukliomis gėlytėmis 
ir baigiant pasakiškais penkių spalvų drakonais, tokiais dideliais, 

jog išskėstais sparnais ir liepsna iš nasrų galėtų aprėpti kresno 
vyro nugarą. Po pusvalandžio derybų Tao Čienas pagaliau susitarė 
su menininku kuklią tatuiruotę išmainyti į vaistus nuo kepenų 
skausmo. Paprastais ir dailiais brūkštelėjimais per dešimtį minu- 
čių šis ištatuiravo žodelį NE ant dešinės rankos, tos pačios, kuria 
lošdamas deda pinigus. 

— Jei vaistai gerai veiks, patarkite savo draugams kreiptis į ma- 
ne, — paprašė Tao Čienas. 

— Jeigu jums seksis su mano tatuiruote, to paties prašyčiau 
jūsų, — atsiliepė menininkas. 

Tao Čienas visada tvirtindavo, jog tatuiruotė jam padėjo. Išėjęs 
iš kiosko, atsidūrė turgavietės klegesyje ir gavo alkūnėmis skintis 
kelią žmonių knibždančiose siaurose gatvelėse. Turgavietėje kaip 
ir Kantone nebuvo matyti nė vieno svetimšalio. Triukšmas buvo 
toks kurtinantis, jog priminė krioklio ūžesį, prekiautojai liaupsi- 
no savo prekes, pirkėjai rėkė derėdamiesi, o aplink narvuose tarš- 
kėjo paukščiai ir žviegė peilio laukiantys gyvuliai. Taip dvokė pra- 
kaitu, gyvuliais ir jų mėsa, mėšlu ir atmatomis, prieskoniais, opi- 
jum, virtuve, visokiais žemės, oro ir vandens gyviais bei vaisiais, 
jog tvaikas atrodė kone apčiuopiamas. Akys netyčia užkliuvo už 
moteriškės, prekiaujančios krabais. Ji traukė juos gyvus iš maišo, 
kelias minutes virino katile, tumiame it jūros gelmių vandenyje, 
graibė kiaurasamčiu ir, užpylusi sojų padažu ir suvyniojusi į lakš- 
telį popieriaus, piršo praeiviams. Jos rankos buvo apėjusios kar- 
pomis. Tao Čienas išsiderėjo vieno mėnesio pusryčius mainais į 
vaistus nuo karpų. 

— Aha, matau, kad tau patinka mano krabai! — sušuko ji. 

— Aš jų nemėgstu, bet valgysiu išpirkdamas kaltę, kad gerai 
įsiminčiau vieną pamoką. 

— O kas man atsilygins už krabus, kuriuos suvalgei, jei po mė- 
nesio aš nepasveiksiu? 

— Jei po mėnesio vis dar turėsite karpų, aš neteksiu gero var- 
do. Kas tuomet pirks mano vaistus? — šypsodamas atsiliepė Tao 
Cienas. 

— Sutarta. 


DVIDEŠIMTO AMŽIAUS AUKSO EONDAS 155 


Taip prasidėjo naujas laisvo žmogaus gyvenimas Honkonge. Per 
dvi tris dienas uždegimas praėjo, ir tatuiruotė pasidarė kaip ryš- 
kus melsvų venų piešinys. Tą mėnesį, skersai išilgai vaikščioda- 
mas po turgavietę ir siūlydamas savo profesines paslaugas, jis val- 
gydavo kartą per dieną, visada virtus krabus, ir taip sulyso, kad 
galėjo įterpti monetą tarp išsišovusių šonkaulių. Kiekvieną sykį, 
kai, vos įveikdamas pasidygėjimą, kišdavo krabą į burną, nejučia 
šypsodavo prisimindamas mokytoją, kuris taipgi jų nemėgo. Kar- 
pos moteriai išnyko per dvidešimt šešias dienas, ir ji atsidėkoda- 
ma aplink paskleidė gerą žinią. Pasiūlė jam dar vieną mėnesį mai- 
tintis krabais, jeigu išgydysiąs jai kataraktą, bet Tao tarė sau, jog 
pakankamai save nubaudė ir gali sau leisti prabangą ligi paskuti- 
nės gyvenimo dienos nebevalgyti tų gyvių. Vakare grįždavo išvar- 
gęs į savo urvą, žvakei šviečiant suskaičiuodavo uždirbtas mone- 
tas, pakišdavo po grindlente, paskui užkaisdavo vandens ant an- 
glinės viryklės ir arbatos puodeliu numarindavo alkį. Kartais, kai 
pajusdavo, kad silpsta kojos arba valia, nusipirkdavo dubenėlį ry- 
žių, truputį cukraus ir opijaus pypkę, iš lėto mėgaudavosi palaima 
džiaugdamasis, jog pasaulyje dar esama tokių stebuklų kaip ryžių 
teikiamas pasitenkinimas, cukraus saldumas ir nuostabūs opijaus 
sapnai. Jo išlaidas sudarė tik būsto nuoma, anglų kalbos pamo- 
kos, be to, jis eidavo skustis ir atiduodavo skalbti baltinius, nes 
nenorėjo atrodyti kaip vargeta. Jo mokytojas visada rengdavosi 
kaip mandarinas. „Graži išvaizda — kultūringo žmogaus požymis, 
džong i negali atrodyti kaip kaimo žiniuonis. Kuo skurdesnis esti 
ligonis, tuo prašmatnesniais drabužiais privalai vilkėti, jį gerbda- 
mas“, — mokydavo Tao Čieną džong i. Pamažu pasklido apie jį 
garsas, iš pradžių tarp turgaus prekeivių ir jų šeimų, paskiau po 
uosto kvartalą, kur jis gydydavo muštynėse sužeistus jūreivius ar- 
ba sergančius skorbutu, apsikrėtusius venerinėmis ligomis ir ap- 
sinuodijusius. 

Po pusmečio Tao Čienas jau turėjo nuolatinių pacientų ir pra- 
kuto. Persikraustė į kambarį su langu, nusipirko plačią lovą, pra- 
versiančią po vedybų, krėslą ir anglišką rašomąjį stalą. Taipgi įsigi- 
jo drabužių — jau seniai troško gražiai rengtis. Pasiryžo mokytis 

anglų kalbos, nes veikiai įsitikino, kas turi galią. Honkongą valdė 
saujelė britų, kurie leido ir taikė įstatymus, tvarkė prekybą ir po- 
litiką. Fan guei, kitaip sakant, svetimšaliai, gyveno atskiruose kvar- 
taluose ir bendravo su turtingais kinais, vien angliškai aptardami 
visus reikalus. Milijonai kinų gyveno tame pačiame laike ir toje 
pačioje teritorijoje, bet buvo toks įspūdis, kad jų lyg ir nėra. Iš 
Honkongo į Europos salonus plaukė rinktinės prekės, keliančios 
susižavėjimą tolima tūkstantmete kultūra. Ten buvo madinga vi- 
sa, kas kiniška. Dėl šilko visi kraustėsi iš proto; mėgdžiodami slap- 
tus stebuklingus Pekino sodus, troško dailių lieptelių su žibintais 
ir gluosnių svyruoklių; pavėsinės buvo su pagodų stogais, apdai- 
loje įkyriai kartojosi drakonų ir žydinčių vyšnių motyvai. Kiekvie- 
no anglo name turėjo būti rytietiška svetainė su lakine Koroman- 
delio širma, porceliano ir dramblio kaulo statulėlių kolekcija, vė- 
duoklių, išsiuvinėtų neteisėtai išnaudojamų vaikų rankomis, ir 
skulptūrinių narvelių su imperatoriškosiomis kanarėlėmis. Lai- 
vai, gabenantys tuos turtus Europon, negrįždavo tušti — iš Indijos 
veždavo kontrabandinį opijų ir niekučius, žlugdydami smulkius 
vietinius verslus. Norėdami prekiauti savo šalyje, kinai turėjo var- 
žytis su anglais, olandais, prancūzais ir amerikiečiais. Bet pati bai- 
siausia rykštė buvo opijus. Amžių amžius Kinijoje naudojamas 
pramogoms ir gydymo tikslams, anglams užtvindžius rinką, tapo 
nesutramdomu blogiu. Smelkėsi į visas visuomenės ląsteles, alin- 
damas jas ir trupindamas kaip sužiedėjusią duoną. 

Iš pradžių kinai žiūrėjo į svetimšalius su panieka, iš aukšto, 
atvirai jais bjaurėdamiesi, kaip ir tinka tiems, kurie save laiko vie- 
ninteliais tikrai civilizuotais šios žemės gyventojais, bet per kele- 
rius metus išmoko juos gerbti ir jų prisibijoti. Europiečiai, savo 
ruožtu, jautė tą patį rasinį pranašumą, įsitikinę esą civilizacijos 
šaukliai toje nešvarių, bjaurių, silpnų, triukšmingų, parsidavėliš- 
kų ir laukinių žmonių šalyje, kur visi valgo kates ir gyvates ir žudo 
vos gimusias dukteris. Maža kas žinojo, kad kinai visu tūkstant- 
mečiu anksčiau už juos naudoja raštą. Tuo tarpu, kai pirkliai die- 
gė kvaišalų ir smurto kultūrą, misionieriai skelbė Dievo žodį. Rei- 
kėjo žūtbūt platinti krikščionybę, tai buvo vienintelis tikras tikėji- 

mas, ir tai, kad Konfucijus gyveno penki šimtai metų prieš Kristų, 
nieko nereiškė. Kinų jie beveik nelaikė žmonėmis, bet stengėsi 
išganyti jų sielas ir atsivertėliams mokėjo ryžiais. Naujieji krikš- 
čionys suvartodavo dieviškosios papirkos davinį ir traukdavo į ki- 
tą bažnyčią atsiversti iš naujo, džiaugdamiesi fan guei manija skelbti 
savo tikėjimą taip, lyg jis būtų vienintelis. Jiems, praktiškiems ir 
pakantiems, dvasingumas daugiau siejosi su filosofija negu su re- 
ligija, tai buvo etikos ir nieku gyvu ne dogmos dalykas. 

Tao Čienas mokėsi kartu su kitu kinu, kuris kalbėjo stingia an- 
glų kalba, nepripažindamas priebalsių, bet užtat taisyklingai rašė. 
Palyginti su kinų hieroglifais, europiečių abėcėlė atrodė nuosta- 
biai paprasta, ir po penkių savaičių Tao Čienas jau skaitė britų 
laikraščius, nekliūdamas už raidžių, nors kas penki žodžiai turė- 
davo griebtis žodyno. Mokydavosi kiauras naktis, valandų valan- 
das linksodamas prie knygų. Labai jam trūko mokytojo, amžinai 
įdiegusio norą mokytis, tokį pat nenumaldomą kaip alkoholikui 
potraukį į alkoholį ar valdžiai — valdžios troškimą. Nebegalėjo 
naudotis senolio biblioteka nei semtis žinių iš jo neišsenkančios 
versmės, nebegalėjo aplankyti ir paklausti patarimo arba aptarti 
ligonio simptomų, nebeturėjo vadovo ir jautėsi našlaitis. Moky- 
tojui ir auklėtojui mirus, neberašė ir nebeskaitė eilėraščių, netu- 
rėjo laiko grožėtis gamta, medituoti nei laikytis kasdieninių ritu- 
alų bei ceremonijų, anksčiau šitaip praturtinusių jo gyvenimą. Jis 
jautėsi pavargęs nuo triukšmo, ilgėjosi tylos ir vienumos, kurią 
mokytojas išmokė puoselėti savyje kaip neįkainojamą brangeny- 
bę. Praktikuodamas ilgainiui jis permanė žmonių sudėtingą pri- 
gimtį, moterų ir vyrų emocinius skirtumus, suprato, kurios ligos 
gydomos tik vaistais ir kurios — taipgi žodžio magija, bet neturėjo 
su kuo dalytis ta patirtimi. Vis dar svajojo nusipirkti žmoną ir 
sukurti šeimą, bet ta svajonė buvo miglota ir laki kaip šilke pieštas 
žavus kraštovaizdis. Priešingai, noras pirktis knygų, mokytis ir ieš- 
koti kitų mokytojų, nusiteikusių padėti jam eiti pažinimo keliu, 
pamažu tapo savotiška liga. 

Taip klostėsi reikalai, kai Tao Čienas susipažino su daktaru 


Ibenaizeriu Hobsu, anglu aristokratu, kuris anaiptol nesilaikė 

arogantiškai ir, priešingai nei kiti europiečiai, domėjosi miesto 
vietiniu koloritu. Pirmąsyk jį pamatė turgavietėje, žiniuonio 
krautuvėlėje benaršantį žoles ir gydomąsias arbatas. Jis mokėjo 
tik dešimt mandariniškų žodžių, bet kalbėjo tokiu skambiu bal- 
su ir taip įtaigiai, jog aplink susirinko būrelis lyg pašaipių, lyg 
išsigandusių kinų. Pastebėjo jį iš tolo, nes visa galva kyšojo virš 
būrelio žmonių. Tao Čienas niekad nebuvo matęs svetimšalių 
savo rajone, nutolusiame nuo kvartalų, kur jie paprastai vaikš- 
čioja, ir priėjo pažiūrėti iš arčiau. Tai buvo dar jaunas, augus ir 
lieknas taurių veido bruožų ir didelių mėlynų akių vyriškis. Tao 
Čienas nudžiugęs susivokė, kad galėtų išversti tuos dešimt fan 
guei žodžių ir kad jis moka ne ką daugiau angliškų žodžių, tad 
jiedviem būtų įmanoma susišnekėti. Jis pasisveikino mandagiai 
nusilenkdamas, ir anglas atsakė nerangiai jį pamėgdžiodamas. 
Jiedu nusišypsojo, paskui prapliupo kvatoti, maloniai pritariant 
aplink susirinkusiems. Tuomet įsileido guviai kalbėtis, prastai 
tardami tuos dvidešimt išmoktų žodžių, o paskiau kaip klounai 
atlikdami savotišką pantomimą, žiopliams alpstant juokais. Raitas 
britų policininkas, pastebėjęs, kad būrys kvatojančių žmonių 
stovi užtvėręs kelią, įsakė visiems tuojau pat išsiskirstyti. Taip 
užsimezgė tvirta tų dviejų vyrų pažintis. 

Ir Ibenaizeris Hobsas, ir Tao Čienas puikiai suvokė savo amato 
ribas. Britas troško sužinoti Rytų medicinos paslaptis, apie kurias 
patyrė keliaudamas po Aziją, ypač skausmo malšinimą įsmeigiant 
adatą į tam tikrus taškus ir gydomųjų augalų bei žolelių mišinių 
vartojimą gydant, Europos gydytojų nuomone, mirštamas ligas. 
Kinas žavėjosi Vakarų medicina ir agresyviais jos gydymo meto- 
dais, nes jam savitas buvo subtilus pusiausvyros ir dermės menas, 
kai iš lėto atstatoma nusilpusi energija, užbėgama už akių ligoms 
ir ieškoma simptomų priežasčių. Tao Čienas niekada nenaudojo 
chirurgijos, ir jo anatomijos žinias, labai konkrečias, susijusias su 
pulsu ir akupunktūros taškais, sudarė tik tai, ką jis galėjo apčiuopti 
ir pamatyti. Mokėjo atmintinai visus anatomijos piešinius, maty- 
tus savo senojo mokytojo bibliotekoje, bet niekada nebuvo skro- 


dęs lavono. "Tas dalykas buvo nežinomas kinų medicinoje; jo iš- 

minčius mokytojas, visą gyvenimą atidavęs gydymo menui, tik kartą 
kitą buvo matęs vidaus organus ir nemokėjo nustatyti ligos susi- 
dūręs su požymiais, neatitinkančiais jam žinomų ligų. Ibenaizeris 
Hobsas, priešingai, skrosdavo lavonus ir ieškodavo negalios prie- 
žasčių, taip jis ir mokėsi. Tao Čienas pirmąsyk paėmė į rankas 
skalpelį anglų ligoninės požemiuose vieną naktį, siautėjant taifū- 
nui, asistuodamas daktarui Hobsui, kuris tą dieną iš ryto pirmą 
kartą susmaigstė akupunktūros adatas nuo migrenos priimamaja- 
me, kur ateidavo Tao Čieno ligoniai. Honkonge būta misionierių, 
trokštančių ne tik atversti į savo tikėjimą kinus, bet ir gydyti, ir 
daktaras Hobsas palaikė su jais puikius ryšius. Jie kur kas arti- 
miau bendravo su vietiniais negu britų bendruomenės medikai ir 
žavėjosi Rytų medicinos metodais. Jie plačiai atvėrė savo nedide- 
lių ligoninių duris džong i. Karštas potraukis į studijas ir eksperi- 
mentavimą dar labiau suartino Tao Čieną ir Ibenaizerį Hobsą. 
Jiedu susitikdavo beveik paslapčiomis, nes, iškilus aikštėn jų drau- 
gystei, galėjo nukentėti jų geras vardas. Ligoniai — tiek kinai, tiek 


europiečiai — nebuvo linkę mokytis iš kitos rasės žmonių. 


Vos pagerėjus piniginiams reikalams, Tao Čienas vėl ėmė sva- 
joti nusipirkti pačią. Kai sukako dvidešimt dveji metai, jis dar sykį 
suskaičiavo savo santaupas, kaip tai dažnai darydavo, ir apsidžiau- 
gė įsitikinęs, jog jų pakanka švelnaus būdo moteriai mažytėmis 
pėdomis nusipirkti. Neturėdamas tėvų, kurie, kaip reikalavo pa- 
protys, būtų jam padėję, jis gavo kreiptis į agentą. Tas parodė jam 
kelių nuotakų paveikslus, bet jos visos atrodė panašios: iš šitų 
kuklių piešinių tušu buvo neįmanoma nuspėti merginos išvaizdą 
ir juo labiau asmenybę. Mielai būtų apžiūrėjęs ją savo akimis ir 
pasiklausęs jos balso, bet tai buvo draudžiama; taipgi neturėjo nei 
šesers, nei motinos, kuri galėtų jį pavaduoti. Tiesa, jis galėjo iš po 
užuolaidos pamatyti kojas, bet, pasak žmonių, irgi nesą jokios ga- 
rantijos, nes agentai apgaudinėja klientus, rodydami kitos moters 
auksinius irisus. Reikėjo pasikliauti likimu. Buvo besusigundąs pa- 
tikėti laimę kauliukams, bet tatuiruotė ant dešinės rankos primi- 

nė dėl azartinių lošimų patirtas negandas, ir jis nutarė atsiklausti 
savo motinos ir akupunktūros mokytojo dvasios. Apsilankęs pen- 
kiose šventyklose ir kiekvienoje paaukojęs aukas, ėmė burti laimę 
| Čing lazdelėmis, sužinojo, kad metas tam palankus, ir išsirinko 
nuotaką. Jam pasisekė. Kai, atlikus pačias paprasčiausias apeigas — 
prašmatnesnėms vestuvėms neturėjo išteklių, — nuo gražuolės pa- 
čios galvos nutraukė raudono šilko skarelę, pamatė taisyklingų 
bruožų veidą ir žemėn nudelbtas akis. Triskart turėjo pašaukti ją 
vardu, kol pagaliau, virpėdama iš baimės, ji išdrįso pažvelgti į jį 
ašarų sklidinomis akimis. 

— Būsiu tau geras, — pažadėjo jis, taip pat susijaudinęs kaip ir ji. 

Nuo tos akimirkos, kai nutraukė raudoną šilką, Tao pamilo 
likimo skirtą merginą. Meilė užklupo jį iš netyčių: jis nė neįsivaiz- 
davo, kad vyrą ir moterį galėtų sieti tokie jausmai. Niekada nebu- 
vo girdėjęs apie tokią meilę, nebent buvo šį tą skaitęs klasikinėje 
literatūroje, kur privaloma poetinio įkvėpimo tema buvo merge- 
lės, peizažai arba mėnesiena. Vis dėlto buvo įsitikinęs, jog iš tik- 
rųjų moterys skirtos vien dirbti ir gimdyti vaikams, kaip valstie- 
tės, tarp kurių jis užaugo, arba būti brangiais puošybos elemen- 
tais. Lina neatitiko nė vienos kategorijos, tai buvo mįslinga ir 
nepaprasta moteris, sugebanti nuginkluoti jį savo ironija ir per- 
veikti klausinėjimais. Kaip niekas kitas mokėjo jį juokinti, sekti 
negirdėtas istorijas, prasimanyti įvairiausių žodžių žaismų, kurie 
išmušdavo jį iš vėžių. Pasirodžius Linai, viskas tarytum nutviksda- 
vo akinančia šviesa. Dar niekad gyvenime jis nebuvo atskleidęs 
tokio stebuklo kaip sueitis. Susitikimai su prostitutėmis būdavo 
skuboti, jis jausdavosi kaip gaidys, staigiai numynęs vištą, niekad 
neturėdavo pakankamai laiko nei noro iš esmės pažinti moterį. 
Atsimerkęs rytą ir pamatęs šalia miegant Liną, čia juokdavosi iš 
laimės, čia drebėdavo iš baimės. O jeigu vieną gražų rytą ji neat- 
sibus? Jį žavėjo viskas: ir saldus jos prakaito kvapas meilės nakti- 
mis, ir dailiai išlenkti plonyčiai antakiai, lyg ji amžinai kuo nors 
stebėtųsi, ir nenusakomas liemens lieknumas. Ak, ir jųdviejų juo- 
kas! Visų gražiausias dalykas, nežabotas jųdviejų meilės džiaugs- 


mas. Meilės malonumų metą labai pravertė senojo mokytojo Prie- 

galvio knygos, paauglio metais sužadindavusios tiek tuščio žavesio. 
Kaip ir dera gražiai išauklėtai skaisčiai merginai, dieną Lina laiky- 
davosi kukliai, bet vos tik ji nustojo bijoti vyro, pasireiškė jos ūmi 
ir aistringa moters prigimtis. Ši žinių ištroškusi mokinė labai greitai 
išmoko du šimtus dvidešimt dvi meilės pozas ir, visada nusiteiku- 
si nesilikti nuo beprotiškai skubančio vyro, pasiūlė prasimanyti 
naujų. Laimė, jog savo mokytojo ir auklėtojo bibliotekoje Tao Čie- 
nas buvo pasisėmęs pakankamai teorinių žinių apie tai, kaip gali- 
ma visokeriopai patenkinti moterį, ir išmanė, kad vyro galia reiš- 
kia kur kas mažiau negu kantrybė. Pirštais buvo įgudęs apčiuopti 
bet kurios kūno vietos pulsą ir užsimerkęs rasti jautriausius taš- 
kus; jo karštos ir stiprios rankos, sugebančios numaldyti skausmą 
ligoniams, Linai tapo begalinių malonumų šaltiniu. Be kita ko, jis 
atrado vieną dalyką, kurį garbusis džong i pamiršo jam atskleisti: 
kad gašlumą geriausiai sužadina meilė. Lovoje jiedu pasiekdavo 
tokią palaimos viršūnę, jog nakčia pamiršdavo visus gyvenimo var- 
gus ir negandus. Tačiau, kaip veikiai paaiškėjo, tų negandų būta 
nemaža. 

Dvasios, kurių Tao Čienas meldė padėti sukurti šeimą, kuo gra- 
žiausiai atliko savo vaidmenį: Linos pėdos buvo mažytės, o ji pati 
buvo baugšti ir švelni kaip voveraitė. Tačiau Tao Čienui niekada 
neatėjo į galvą prašyti Žmonai stiprybės ir sveikatos. Moteris, nak- 
timis atrodanti neišsekinama, dieną virsdavo neįgalia. Savo mažy- 
tėmis suluošintomis kojomis išgalėdavo nutipenti vos vieną kitą 
šimtą žingsnelių. Žinoma, eidavo ji taip grakščiai kaip vėjo lanks- 
toma nendrė, kaip būtų parašęs jo senasis akupunktūros mokyto- 
jas savo eilėse, bet visa bėda, jog netgi trumputis žygis į turgavietę 
pietums nusipirkti kopūsto jos auksiniams irisams būdavo baisi kan- 
čia. Ji niekad balsu nesiskųsdavo, bet užtekdavo tik pamatyti, kaip 
ji prakaituoja ir kramto lūpas, kad suvoktum, kiek jėgų jai reikia 
padėti sulig kiekvienu judesiu. Ji buvo ir silpnų plaučių. Kvėpuo- 
jant krūtinėje sakytum čirpdavo dagilis, liūčių metu jai nesibaig- 
davo gleivinės uždegimai, o sausuoju metų laiku ji tiesiog dusda- 
vo, nes karštas oras dirgindavo gerklę. Negelbėjo nei vyro žolelės, 


nei jo bičiulio, anglo gydytojo, stiprinamieji vaistai. Pastojus ligos 

dar labiau paūmėjo, nes jos silpni kaulai vos įstengė išlaikyti ma- 
žylio svorį. Ketvirtą mėnesį ji visiškai nustojo vaikščioti ir, išsidrė- 
busi krėsle, įsitaisė prie lango stebėdama, kas dedasi gatvėje. Tao 
Čienas nusamdė dvi tarnaites rūpintis namų apyvoka ir sudaryti 
žmonai draugiją, nes baiminosi, kad, jam išėjus, Lina gali numir- 
ti. Ėmė dirbti dvigubai ir pirmąsyk, rausdamas iš gėdos, pradėjo 
griežtai reikalauti apsimokėti už gydymą. Jauste jautė smerkiantį 
savo mokytojo žvilgsnį, primenantį pareigą gydyti nesitikint atly- 
gio, nes „kas daugiau išmano, tam priklauso atlikti daugiau prie- 
dermių žmonėms“. Šiaip ar taip, negalėjo gydyti nemokamai ar- 
ba mainais į kokias paslaugas kaip anksčiau, nes reikėjo gaudyti 
kiekvieną pinigėlį, kad Lina turėtų visus patogumus. Tuo metu jie 
gyveno senovinio namo antrame aukšte, kur jis parūpino pačiai 
tokių ištaigų, apie kokias nė vienas jų anksčiau nė svajoti nesvajo- 
jo, bet vis dar buvo nepatenkintas. Užsibrėžė tikslą įsigyti namą 
su sodu, kad ji galėtų mėgautis gražia aplinka ir tyru oru. Jo bi- 
čiulis Ibenaizeris Hobsas paaiškino, — mat jis nieku gyvu nenorė- 
jo pripažinti akivaizdžios tiesos, — jog džiova labai pažengusi į priekį 
ir jokie sodai negrąžinsią Linai sveikatos. 

— Užuot dirbęs nuo tamsos iki tamsos, kad pripirktum jai šil- 
kinių suknelių ir prabangių baldų, verčiau kaip galima ilgiau pa- 
būk su ja, daktare Čienai, — patarinėjo jam Hobsas. — Naudokis 
proga, kol ją tebeturi. 

Abu gydytojai — kiekvienas remdamasis savo patyrimu — pri- 
ėjo tą pačią išvadą: gimdymas Linai būsiąs ugnies krikštas. Nei 
vienas, nei kitas apie jį nieko neišmanė, nes tiek Kinijoje, tiek 
Europoje tai buvo pribuvėjų dalykas. Šiaip ar taip, nutarė pra- 
plėsti savo akiratį. Netašytų moterėlių išmanymu nepasitikėjo, 
nes visas jas laikė nemokšomis. Ne kartą matė, kaip savo pasi- 
bjaurėtinomis rankomis jos traukia vaiką iš motinos įsčių, grieb- 
damosi burtų ir šiurkščių metodų, tad ryžosi apsaugoti Liną 
nuo pragaištingo išbandymo. Vis dėlto jaunoji moteris nenorė- 
jo gimdyti matant dviem vyrams, juo labiau kad vienas jų buvo 

fan guei išblukusiomis akimis, kuris netgi nemokėjo žmoniškai 


kalbėti. Ji melste meldė vyrą pakviesti vietinę pribuvėją, nes vien 

iš paprasčiausio padorumo negalėsianti išsižergti prieš tą nela- 
bąjį svetimšalį, bet Tao Čienas, paprastai linkęs jai nusileisti, 
šįsyk pasirodė nepalenkiamas. Galiausiai jiedu nutarė, jog ja rū- 
pinsis jis pats, o Ibenaizeris Hobsas būsiąs gretimame kamba- 


ryje ir prireikus balsu jam patarsiąs. 


Sulig pirmaisiais sąrėmiais Liną ištiko dusulio priepuolis, vos 
nekainavęs jai gyvybės. Jai teko dėti dvigubai daugiau pastangų 
kvėpuoti ir podraug stumti vaiką, ir niekas negalėjo jai padėti: nei 
Tao Čienas su visa savo meile ir išmone, nei Ibenaizeris Hobsas 
su savo medicinos vadovais. Praslinkus dešimčiai valandų, kai gim- 
dyvės vaitojimas virto dusliu skenduolės gargesiu, o mažylis nero- 
dė nė menkiausio noro išeiti, Tao Čienas išbėgo kviestis pribuvė- 
jos ir, kad ir kaip ja dygėdamasis, vilkte ją parvilko į namus. Čie- 
nas ir Hobsas ne veltui baiminosi: tai buvo bjauriai smirdinti senė, 
su kuria neįmanoma bendrauti, nieko neišmananti apie medici- 
ną, nes mokslą jai atstojo geras įdirbis ir įgimtas instinktas. Pir- 
miausia pribuvėja alkūne išstūmė abu vyrus ir uždraudė kaišioti 
nosį pro užuolaidą, skiriančią abu kambarius. Tao Čienas niekada 
nesužinojo, kas dėjosi kitapus užuolaidos, bet nusiramino išgir- 
dęs, jog Lina kvėpuoja nedusdama ir rėkia, kiek gerklė leidžia. 
Per kelias valandas, kol Ibenaizeris Hobsas išvargęs miegojo krės- 
le, o Tao Čienas beviltiškai bandė susisiekti su savo mokytojo dvasia, 
Lina pagimdė pusgyvę dukrytę. Kadangi gimė mergytė, nei pri- 
buvėja, nei tėvas nesistengė jos gaivinti, priešingai, iš paskutiniųjų 
bandė gelbėti motiną, kuriai, kraujui pliaupiant iš tarpukojo, vis 
labiau seko ir šiaip jau silpnos jėgos. 

Lina vangiai apgailėjo mergytės mirtį, lyg nuspėdama, jog ne- 
bespės jos užauginti. Iš lėto atsigavo po skausmingo gimdymo 
ir, kuriam laikui praėjus, vėl bandė smagiai žaisti su vyru anks- 
tesnius naktinius žaidimus. Lygiai taip pat išmaniai, kaip slėp- 
davo pėdų skausmą, dėdavosi, jog mėgaujasi aistringomis gla- 
monėmis. „Sueitis — tai kelionė, šventa kelionė“, — dažnai jam 


sakydavo, bet jau nebebūdavo kaip andai nusiteikusi atsiliepti į 

jo aistros proveržius. lao Čienas taip geidė tos meilės, jog tarėsi 
nepastebjs vienas po kito pasireiškiančių pranašingų ženklų ir vis 
dar ligi galo tikėjo, kad Lina tokia pat, kokia buvo anksčiau. Dau- 
gel metų jis svajojo susilaukti sūnų, bet dabar jam rūpėjo vien tik 
saugotis, kad žmona nepastotų. Jo jausmai Linai virto pagarbia 
meile, kurią galėjo tik jai vienai išpažinti; buvo įsitikinęs, jog nie- 
kas nesugebėtų suprasti tokios skausmingos meilės moteriai, nie- 
kas taip nepažino Linos, kaip jis, niekas neišmanė, kiek šviesos ji 
įnešė į jo gyvenimą. Aš laimingas, laimingas, kartodavo sau vie- 
nas, gindamas šalin pragaištingas nuojautas, kurios beregint jį ap- 
nikdavo, kai tik jis atsipalaiduodavo. Bet jis nebuvo laimingas. Jau 
nebesijuokdavo taip smagiai kaip anksčiau, o būdamas su ja, ne- 
besimėgaudavo jos draugija, nebent retomis tobulo kūniško ma- 
lonumo akimirkomis, nes gyveno ją stebėdamas, be perstojo rū- 
pindamasis jos sveikata, suvokdamas jos silpnumą, tolydžio klau- 
sydamas jos alsavimo ritmo. Galop ėmė nebeapkęsti jos auksinių 
irisų, kuriuos pirmaisiais vedybinio gyvenimo metais bučiuodavo, 
geismo pagautas. Ibenaizeris Hobsas buvo tos nuomonės, jog Li- 
nai reikia kaip galima daugiau vaikščioti gryname ore, kad sustip- 
rėtų plaučiai ir pagerėtų apetitas, bet ji pajėgdavo nutipenti vos 
dešimtį žingsnelių. Tao negalėjo visą laiką būti šalia žmonos, kaip 
siūlė Hobsas, nes turėjo rūpintis jųdviejų ištekliais. Kiekviena aki- 
mirka, praleista atstu nuo žmonos, jam atrodė negandos pažen- 
klinta, pavogta nuo meilės. Savo mylimajai gydyti jis panaudojo 
visas gydomąsias žoleles, kokias tik žinojo, ir visas Žinias, įgytas 
per daugelį darbo metų, tačiau, vieneriems metams praslinkus 
po gimdymo, Lina atrodė tik kaip ankstesnės linksmos merginos 
šešėlis. Vyras bandydavo ją prajuokinti, bet abu juokdavosi prisi- 
versdami. 

Vieną dieną Lina nebepajėgė pasikelti iš lovos. Ji duso, geso 
krenkšdama krauju ir stengdamasi įkvėpti oro. Nenorėjo nieko 
valgyti, nebent kelis šaukštelius sultinio, nes ir kramtyti nebetu- 
rėjo jėgų. Užmigdavo tik retkarčiais, labai trumpai, kai nurimda- 
vo kosulys. Tao Čienas nustatė, jog jau šešias savaites ji kvėpuoja 


parpdama, lyg būtų pasinėrusi į vandenį. Paėmęs ją ant rankų, jis 

pastebėjo, kad ji labai sulyso, ir širdį jam suspaudė baimė. Matė 
ją taip kenčiant, jog mirtis tikriausiai atėjo kaip palengvėjimas, 
bet tą lemtingą rytą, kai pabudo apsikabinęs atšalusį Linos kūną, 
taip pat norėjo numirti. Pratisas šiurpus riksmas, ištrūkęs iš pačių 
žemės gelmių, nelyginant ugnikalnio išsiveržimas, sudrebino na- 
mus ir prižadino aplinkinius žmones. Subėgo kaimynai, spyriais 
atidarė duris ir aptiko jį nuogą vidury kambario, staugiantį su 
žmona glėbyje. Tik vargais negalais prievarta atplėšė jį nuo žmo- 
nos kūno ir laikė, kol atėjo Ibenaizeris Hobsas, kuris sugirdė jam 
tokią dozę opijaus, kad ir liūtas būtų kritęs vietoje. 

Visiškos nevilties apimtas, Tao Čienas pradėjo našlio gyveni- 
mą. Pasidarė altorėlį su Linos paveikslu, sudėjo ten kelis jos daik- 
telius ir, žiūrėdamas į jį, ištisas valandas gedėjo. Nustojo priimi- 
nėti savo pacientus ir drauge su Ibenaizeriu Hobsu gilintis į stu- 
dijas ir tyrimus, jų draugystės pagrindą. Anglo patarimai jam kėlė 
pasidygėjimą, nes šis tvirtino, jog „pleištas pleištą varo“ ir jog at- 
sipeikėti nuo gedulo geriausia lankant uosto viešnamius, kur galįs 
pasirinkti kokių tik nori moterų suluošintomis pėdomis, vadina- 
momis auksiniais irisais. Kaip jis galėjo siūlyti tokią nesąmonę? Juk 
niekas negalėsiąs atstoti Linos, niekad jis nepamilsiąs kitos, tuo 
Tao Čienas buvo tikras. Tuo metu jis neatstumdavo vienintelės 
Hobso dovanos — didelių butelių viskio. Kelias savaites jis mirko 
alkoholyje, kol pagaliau išsibaigė pinigai, ir jam teko išparduoti 
arba įkeisti savo labą, bet vieną dieną jis jau nebeišgalėjo mokėti 
buto nuomos ir gavo išsikelti į pigų viešbutį. Tuomet prisiminė, 
kad jis yra džong i, ir vėl ėmė dirbti, prisiversdamas, nešvariais 
drabužiais, išsipynusia kasa, prastai nusiskutęs. Kadangi turėjo gerą 
vardą, pacientai, kantrūs kaip visi vargšai, iš pradžių pakentė, kad 
jis atrodo kaip kaliausė ir persigėręs pridaro klaidų, bet veikiai 
nustojo lankytis. Ibenaizeris Hobsas irgi liovėsi jį kvietęsis, pasi- 
taikius sunkesniems atvejams, nes jau nebesikliovė jo nuomone. 
Ligi tol jiedu sėkmingai bendradarbiavo: anglas galėjo pirmąsyk 
drąsiai operuoti, stipriais vaistais ir auksinėmis adatomis malšin- 
damas skausmą, stabdydamas kraujavimą ir greičiau gydydamas 


rietėjančias žaizdas, o kinas mokėsi naudotis skalpeliu ir kitais 

europinio mokslo metodais. Tačiau drebančiomis rankomis ir al- 
koholio bei ašarų aptemdytomis akimis "Tao Čienas galėjo pada- 


ryti daugiau žalos negu naudos. 


Tūkstantis aštuoni šimtai keturiasdešimt septintųjų metų pa- 
vasarį Tao Čieno likimas staigiai pasuko kita linkme, kaip tai jau 
buvo atsitikę du kartus jo gyvenime. Praradus nuolatinius pa- 
cientus ir pasklidus gandui apie jo kaip gydytojo žlugimą, jam 
teko trauktis į pačius skurdžiausius uosto kvartalus, kur niekas 
neklausė rekomendacijų. Visi atvejai būdavo panašūs: sumuši- 
mai, pjautinės ir šautinės žaizdos. Vieną naktį Tao Čienas buvo 
skubiai iškviestas į smuklę susiūti žaizdų jūreiviui, nukentėju- 
siam per nuožmias grumtynes. Jį nuvedė į galinį kambarį, kur 
be sąmonės tysojo vyriškis kaip arbūzas praskelta galva. Jo prie- 
šininkas, milžinas norvegas, švaistėsi sunkiu mediniu stalu, gin- 
damasis nuo užpuolikų, būrelio kinų, pasiryžusių atsakančiai 
išvelėti jam kailį. Jie urmu užgriuvo norvegą, ir iš jo šlapia vieta 
būtų likusi, jei nebūtų atlėkę pagalbon šiauriečiai jūreiviai, gėrę 
toje pat smuklėje, — taip menkas girtų lošėjų ginčas virto rasi- 
nėmis riaušėmis. Atskubėjus Tao Čienui, jau kadai buvo pra- 
dingę visi tie, kurie dar paėjo kojomis. Norvegas gyvas ir sveikas 
grįžo į savo laivą, lydimas dviejų anglų policininkų, ir mūšio lauke 
buvo likę tik smuklininkas, merdėjanti auka ir locmanas, suge- 
bėjęs nusikratyti policininkų. Jeigu sužeistasis būtų buvęs euro- 
pietis, tikriausiai būtų atsidūręs britų ligoninėje, tačiau dėl azi- 
jiečio uosto valdžia per daug nekvaršino sau galvos. 

Tao Cienas iš pirmo žvilgsnio suprato, jog niekuo negalės pa- 
dėti tam vargetai suknežintu kiaušu ir atvirais smegenimis. Jis pa- 
aiškino locmanui, šiurkščiam barzdotam anglui. 

— Prakeiktas kine, ar negali jam sustabdyti kraujo ir susiūti kiau- 
šo? — pareikalavo šis. 

— Jam perskeltas kiaušas. Ką čia besusiūsi? Jis turi teisę ramiai 


numirti. 

— Jis negali mirti! Auštant mano laivas kelia inkarą, tas žmogus 
man reikalingas! Tai mano virėjas! 

— Man labai gaila, — atsakė Tao Čienas nutaisydamas pagarbią 
miną ir stengdamasis nuslėpti pasibjaurėjimą tuo neišmanėliu fan 
guei. 

Locmanas pareikalavo butelio džino ir pasiūlė Tao Čienui drauge 
išgerti. Jeigu jau virėjas viena koja grabe, galima išgerti už jo atmi- 
nimą, tarė jis, kad paskiau jo sumauta šmėkla — tegu ją skradžiai! — 
naktimis negraibytų jam už kojų. Jiedu įsitaisė už kelių žingsnių 
nuo merdinčiojo ir ėmė neskubėdami girkšnoti. Tao Čienas ret- 
karčiais pasilenkdavo, patikrindavo pulsą, sumesdavo, kiek mi- 
nučių tam dar liko gyventi, bet vyriškis pasirodė kur kas patvares- 
nis, nei jis tikėjosi. Džong i nesusivokė, jog anglas pila jam vieną 
stiklinę po kitos, tuo tarpu pats vos siurbčioja. Netrukus jam ap- 
svaigo galva, jis jau nebeprisiminė, ko ten atėjęs. Po valandos, kai 
pacientas pasimirė, paskutinių konvulsijų tampomas, Tao Cienas 
to nepastebėjo, nes tysojo be nuovokos, nusiritęs pastalėn. 

Atsibudo skaistų vidurdienį, vargais negalais atsimerkė ir, šiaip 
ne taip atsitiesęs, pamatė, jog aplink vien dangus ir vanduo. Kurį 
laiką nesuprato, kad guli laivo denyje ant virvių ryšulio. Bangų 
mūša į laivo bortus atsiliepdavo galvoje lyg griausmingas varpų 
gausmas. Tarėsi girdįs šnekant ir rėkiant, bet nebuvo tuo tikras — 
lygiai taip pat galėjo būti atsidūręs pragare. Vargais negalais atsi- 
klaupė ir keturpėsčias nuropojo kelis žingsnius, bet, ko nesusivė- 
męs, griuvo kniūpsčias. Po kelių minučių pajuto kibirą šalto van- 
dens šliūkštelėjant ant galvos ir išgirdo kreipiantis į jį Kantono 
tarme. Pakėlė akis ir pamatė malonų plyną veidą — nepažįstama- 
sis, kuriam nežėlė barzda, pasisveikino su juo šypsodamas visa 
burna, kurioje trūko pusės dantų. Dar vienas kibiras jūros van- 
dens padėjo jam galutinai atsipeikėti. Jaunasis kinas, taip smagiai 
jį liejęs vandeniu, pritūpė šalia kvatodamas ir plodamas delnais 
sau per šlaunis, lyg apgailėtina Tao Čieno būklė jam būtų atro- 
džiusi pašėlusiai juokinga. 

— Kur aš? — šiaip ne taip pralemeno Tao Čienas. 


— Sveiki atvykę į Liberty! Regis, mes plaukiam į vakarus. 

— Aš niekur nenoriu plaukti! Man reikia tuojau pat išlipti! 

Sulig tuo pageidavimu vėl nuskardėjo juokas. Pagaliau vargais 
negalais susitvardęs vyriškis paaiškino, kad jis „pasamdytas“ ly- 
giai taip pat, kaip jis pats buvęs pasamdytas prieš du mėnesius. 
Tao Cienui pasidarė silpna. Tas metodas jam buvo gerai žino- 
mas. Pritrūkus laive jūreivių, griebiamasi veiksmingų priemo- 
nių: neapdairūs žmonės nugirdomi arba tiesiog apsvaiginami 
smūgiu į galvą ir prieš savo valią pakliūva į laivą. Jūreivio darbas 
buvo sunkus, menkai apmokamas, kas akimirką grėsė mirtis nuo 
nelaimingų atsitikimų, prasto maisto ir įvairių ligų. Kiekvienoje 
kelionėje žūdavo keli, jų kūnai atsidurdavo vandenyno dugne, ir 
niekas jų nė neprisimindavo. Be to, kapitonai paprastai būdavo 
tikri žvėrys, su niekuo nesiskaitydavo, už menkiausią prasižen- 
gimią nuplakdavo bizūnais. Susitikę Šanchajuje, kapitonai suda- 
rė garbės sutartį, pagal kurią pasižadėjo kaip galima rečiau grobti 
laisvus žmones ir nepersivilioti jūreivių iš vieno laivo į kitą. Prieš 
įsigaliojant tai sutarčiai, kiekvienam jūreiviui, išlipusiam į kran- 
tą uoste užsipilti akių, grėsdavo pavojus rytą atsibusti kitame 
laive. Liberty locmanas nutarė vietoj žuvusio virėjo „pasamdyti“ 
Tao Čieną — jo akimis žiūrint, visi „gelčiai“ buvo vienodi ir nie- 
kuo nesiskyrė vienas nuo kito, — tad nugirdęs jį parsigabeno į 
laivą. Tam dar nespėjus atsibusti, uždėjo jo nykščio atspaudą 
ant sutarties, įpareigojančios tarnauti dvejus metus. Vis dar 
svaigstančia galva Tao Čienas pamažu susivokė, koks baisus da- 
lykas jam nutiko. Priešintis jis nė neketino — tai prilygo savižu- 
dybei, bet davė sau žodį dėti į kojas, kai tik laivas priartės prie 
sausumos bet kuriame planetos krašte. 

Jaunuolis padėjo jam atsistoti ir nusiprausti, paskui nuvedė į 
laivo triumą, kur rikiavosi gultai ir hamakai. Nurodė jam vietą ir 
skrynią daiktams susidėti. Tao Čienas manė visko netekęs, bet 
staiga ant medinio rėmo, atstojančio lovą, pamatė savo lagaminė- 
lį su medicinos įrankiais. Locmanui dingtelėjo gera mintis jį pasi- 
imti. Vis dėlto Linos paveikslas liko ant altorėlio. Tao Čienas bai- 
sėdamasis suvokė, jog žmonos dvasia, ko gero, nesugebės jo su- 


rasti vidury vandenyno. 

Pirmosiomis dienomis kelionė buvo tikra kankynė, kartais jis 
vos atsispirdavo pagundai šokti į bangas, kad pagaliau pasibaigtų 
visos kančios. Vargiai gebėjo išsilaikyti stačias primityvioje virtu- 
vėje, kur sulig kiekvienu pasisupimu, daužydamiesi vienas į kitą, 
kurtinamai tarškėjo ant kablių sukabinėti rykai. Honkonge pa- 
krauti švieži maisto produktai veikiai išsibaigė ir netrukus liko tik 
sūdyta žuvis ir mėsa, pupelės, cukrus, lydyti taukai, kirminų knibž- 
dantys miltai ir džiūvėsiai, tokie kieti, jog reikėdavo juos trupinti 
plaktuku. Visus patiekalus teko pagardinti sojos padažu. Kiekvie- 
nas jūreivis gaudavo kasdien kvortą degtinės gyvenimui praskaid- 
rinti ir burnai išsiskalauti, nes dantenų uždegimas jūroje buvo 
kasdienis reiškinys. Kapitono stalui Tao Čienas turėjo kiaušinių ir 
angliško džemo, kurį, kaip jam buvo įsakyta, saugojo lyg akį kak- 
toje. Daviniai buvo apskaičiuoti visai kelionei. Iškilus nenumaty- 
toms kliūtims, kaip antai, užlėkus audroms, išmušančioms laivą 
iš kelio, arba nutilus vėjui ir kuriam laikui sustojus vietoje, maisto 
atsargas papildydavo čia pat tinklais pagauta šviežia žuvimi. Iš Tao 
Čieno nebuvo reikalaujama ypatingų kulinarinių sugebėjimų, jo 
vaidmuo apsiribojo kiekvienam vyrui skirto maisto, alkoholio ir 
gėlo vandens atsargų priežiūra ir apsauga nuo žiurkių. Taip pat 
jam — kaip ir kiekvienam jūreiviui — priklausė eiti ruošą ir budėti. 

Savaitei praslinkus, jis pradėjo mėgautis gaiviu oru, sunkiu darbu 
ir bendravimu su tais vyrais, su savo istorijomis, savo širdgėla ir 
sugebėjimais susirinkusiais iš visų keturių planetos kampų. Poil- 
sio valandėlėmis jie grodavo įvairiais instrumentais, pasakodavo 
istorijas apie jūrų vaiduoklius ir egzotiškas moteris tolimuose uos- 
tuose. Įgulos vyrai buvo iš įvairių pasaulio šalių, kalbėjo kiekvie- 
nas savo kalba ir laikėsi skirtingų papročių, bet visus vienijo kaž- 
kas panašaus į draugystę. Vienatvė ir įsitikinimas, kad jie reikalin- 
gi vieni kitiems, visus tuos žmones, kurie sausumoje nebūtų nė 
žvilgtelėję vienas į kitą, susaistė draugystės ryšiais. Tao Čienas vėl 
ėmė juoktis, nors nebesijuokdavo nuo tos dienos, kai susirgo Li- 
na. Vieną rytą jį pašaukė locmanas, norėdamas supažindinti su 
kapitonu Džonu Somersu, kurį jis buvo matęs iš tolo, stovintį ant 


kapitono tiltelio. Buvo tai aukštas, įvairių platumų vėjų nugairin- 

tas tamsiabarzdis pilkų akių vyriškis. Jo žodžius vertė locmanas, 
šiek tiek kalbantis Kantono tarme, bet Tao Čienas atsakė savo 
knygine anglų kalba, iš Ibenaizerio Hobso išmoktu rafinuotu aris- 
tokratišku akcentu. 

— Ponas Oglesbis sako, kad tu esi lyg ir žiniuonis, ar ne? 

— Aš esu džong i, gydytojas. 

— Gydytojas? Kaip tai? 

— Kinų medicina keliais šimtmečiais pranoksta angliškąją, ka- 
pitone, — maloniai nusišypsojo Tao Čienas, tiksliai kartodamas 
savo bičiulio Ibenaizerio Hobso žodžius. 

Kapitonas kilstelėjo antakius supykęs ant to akiplėšos žmoge- 
lio, bet, supratęs, jog tas sako teisybę, tuoj pat atlyžo ir nuošir- 
džiai nusikvatojo. 

— Būkite malonus, pone Oglesbi, įpilkite mums tris stiklus bren- 
džio. Išgersime su daktaru. Neregėta prabanga! Pirmąsyk laive 
turime savo gydytoją! 


Tao Čienas netesėjo sau duoto žodžio sprukti, kai tik Liberty 
įplauks į pirmąjį uostą, nes nežinojo kur eiti. Grįžti prie ankstes- 
nio sielvartingo našlio gyvenimo Honkonge buvo taip pat bepras- 
miška kaip klajoti jūromis. Ir vienur, ir kitur laukė tas pats liki- 
mas, o būdamas jūreiviu galėjo bent keliauti po pasaulį ir mokytis 
kituose kraštuose naudojamų gydymo metodų. Skaudžiausia jam 
buvo tai, jog, vagojant bangas, tikriausiai jo niekad neberasianti 
Lina, nors jis ir šauktų jos vardą į visas pasaulio šalis. Pirmajame 
uoste, gavęs leidžiamąjį šešioms valandoms, jis išlipo į krantą drau- 
ge su kitais, bet, užuot pasinaudojęs proga ir prisilupęs smuklėje, 
nuėjo į turgavietę ir kapitono pavedimu pripirko prieskonių bei 
gydomųjų augalų. „Jeigu jau turime gydytoją, reikia ir vaistų“, — 
pasakė šis. Davė jam kapšą su tam tikra suma pinigų ir perspėjo, 
kad, jeigu susimanysiąs pabėgti ar apgauti, bet kur jį surasiąs ir 
savo ranka nusuksiąs jam sprandą, nes dar negimė tas žmogus, 
kuris būtų galėjęs nebaudžiamas iš jo šaipytis. 

— Ar aišku, kine? 

— Aišku, angle. 

— Vadink mane ponu! 

— Taip, pone, — atsakė Tao Čienas, nuleisdamas žvilgsnį, nes 
pamažu išmoko nežiūrėti baltiesiems į akis. 

Pirmiausia jį nustebino tai, jog Kinija — anaiptol ne absoliu- 
tus visatos centras. Buvo ir kitų kultūrų, tiesa, ne tokių išsivys- 
čiusių, bet nepalyginamai galingesnių. Jis neįsivaizdavo, kad britai 
gali valdyti didžiąją planetos dalį, lygiai kaip nenuvokė, jog toli- 
mose žemėse, padalytose į keturis žemynus, esama kitų fan guei, 
kurie šeimininkauja bekraštėse kolonijose, kaip teikėsi paaiš- 
kinti kapitonas Džonas Somersas tą dieną, kai Afrikos pakran- 
tėse Tao Čienas išrovė jam supūliavusį krūminį dantį. Atliko viską 
gražiai, beveik be skausmo, įsmeigęs auksines adatas į smilki- 
nius ir aptepęs dantenas kvapniųjų gvazdikėlių ir eukaliptų te- 
palu. Po viso to, kai dėkingas pacientas palengvėjusia širdimi 
išbaigė butelį alkoholio, Tao Čienas išdrįso paklausti, kur jie 
plaukia. Jis jautėsi kaip nesavas, kai, plaukiant aklomis, vienin- 
telis orientyras buvo miglota horizonto linija, skirianti jūrą ir 
dangaus begalybę. 

— Mes plaukiame Europos link, bet mums tai neturi reikšmės. 
Mes — jūreiviai, amžinai klajojame jūromis. Ar nori grįžti namo? 

— Ne, pone. 

— Ar turi kur nors šeimą? 

— Ne, pone. 

— Vadinasi, ir tau vis viena kur keliauti, ar ne? Į šiaurę ar į 
pietus, į rytus ar į vakarus? 

— "Taip, bet norėčiau žinoti, kur esame. 

— Kuriam galui? 

— Tam atvejui, jeigu įkrisčiau į jūrą arba jei nuskęstume. Mano 
dvasia turės žinoti, kur ji yra, kad galėtų grįžti į Kiniją, kitaip ji 
klajos nerasdama sau vietos. Dangaus vartai yra Kinijoje. 

— Na ir prisigalvoji! — nusikvatojo kapitonas. — Vadinasi, jeigu 
nori patekti į rojų, privalai mirti Kinijoje? Na, pažvelk į žemėlapį, 
žmogau! Kas be ko, tavo šalis pati didžiausia, bet pasaulyje yra ne 
vien Kinija. Štai Anglija, pažiūrėti mažytė salelė, bet jei sudėsi 

visas kolonijas, pamatysi, kad mes valdome daugiau nei pusę pa- 
saulio. 

— O kaip? 

— Kaip ir Honkongą: užkariaujame arba apgauname. Tarkime, 
jog čia suveikia jūrų galybė, gobšumas ir drausmė. Mes esame ne 
pranašesni, bet žiauresni ir ryžtingesni. Aš ne itin didžiuojuos tuo, 
kad esu anglas, ir kai tu būsi prisiplaukiojęs ne mažiau už mane, 
irgi nelabai didžiuosies, jog esi kinas. 

Per dvejus metus Tao Čienas trissyk buvo išlipęs į krantą, kartą 
Anglijoje. Įsimaišęs į prasčiokišką uostamiesčio minią išvaikščio- 
jo Londono gatves, sužavėto vaiko akimis stebėdamas neregėtus 
daiktus. Fan guei stebino visa kuo: būdami netašyti ir elgdamiesi 
kaip laukiniai, vis dėlto sugebėdavo išrasti stebuklingų dalykų. Jis 
įsitikino, jog savo šalyje anglai tokie pat išpuikę ir prastai išauklėti 
kaip ir Honkonge: žiūri į jį nepagarbiai, nieko neišmano apie man- 
dagumą ir etiketą. Norėjo išgerti alaus, bet buvo ištrenktas pro 
smuklės duris: čia šunsnukiams gelčiams nevalia kojos kelti. Ne- 
trukus susitiko su kitais azijiečiais jūreiviais, ir jie visi drauge su- 
rado senio kino laikomą užeigą, kur galėjo ramiai pavalgyti, išger- 
ti ir parūkyti. Klausydamasis kitų Žmonių istorijų, jis apsvarstė, 
ko jam priklauso išmokti, ir nutarė, jog pirmiausia privalu mokė- 
ti darbuotis kumščiais ir peiliu. Ne kažin ko vertos visos žinios, jei 
nesugebi apsiginti; senasis akupunktūros mokytojas buvo taipgi 
pamiršęs įkalti jam galvon tą pagrindinę taisyklę. 

Tūkstantis aštuoni šimtai keturiasdešimt devintųjų metų vasa- 
rį Liberty įplaukė į Valparaiso uostą. Rytojaus dieną kapitonas Džo- 
nas Somersas pasikvietė jį į savo kajutę ir įteikė jam laišką. 

— Gavau jį uoste, čia tau, atėjo iš Anglijos. 

Tao Čienas paėmė laišką, nuraudo ir išsišiepė iki ausų. 

— Tik nesakyk, jog tai meilės laiškas! — nusišaipė kapitonas. 

— Daugiau nei meilės, — atsakė šis ir įsikišo užantin. 

Laiškas galėjo būti nebent iš jo bičiulio Ibenaizerio Hobso, pir- 
mas laiškas, pasiekęs jį per dvejus jūrų kelionių metus. 


— Gerai dirbai, Cienai. 

— Aš maniau, jog jums nepatinka mano valgiai, pone, — nusi- 
šypsojo Tao. 

— Prastesnio virėjo kaip gyvas nesu matęs, bet užtat išmanai 
mediciną. Per dvejus metus nemirė nė vienas jūreivis ir niekas 
nesirgo skorbutu. Ar žinai, ką tai reiškia? 

— Sėkmę. 

— "Tavo sutartis baigiasi šiandien. Galėčiau tave nugirdyti ir pa- 
daryti taip, kad ją pratęstum. Su kuo kitu gal taip ir pasielgčiau, 
bet esu tau dėkingas už kai kurias paslaugas ir noriu išlyginti sko- 
l4. Ar nori keliauti su manim? Aš pakelsiu tau algą. 

— Kur? 

— Į Kaliforniją. Bet jau nebe šiuo burlaiviu, pagaliau man pa- 
siūlyta imti savo žinion garlaivį, jau daugelį metų to laukiau. No- 
rėčiau, kad plauktum su manim. 

Tao Čienas buvo girdėjęs apie garlaivius ir baisiausiai jų bijojo. 
Mintis panaudoti katilus verdančio vandens gaminti garui, kuris 
varytų pragaro mašiną, galėjo gimti nebent be galo skubančių žmo- 
nių galvoje. Argi ne geriau keliauti pasidavus vėjų ir srovių malo- 
nei? Kuriems galams stoti prieš gamtą? Sklido gandai, jog katilai 
sprogstą atviroje jūroje, nutvilkydami įgulą verdančiu vandeniu. 
Kūnų gabalai, išvirę kaip krevetės, išlakstą į visas puses žuvims 
maitinti, o tų nelaimingųjų sielos, sprogimo sudraskytos ir išsvai- 
dytos garų verpetų, niekada negalėsiančios susitikti su protėviais. 
Tao Čienas aiškiai prisiminė, kaip atrodė jaunesnioji sesutė, užsi- 
vertusi puodą verdančio vandens, prisiminė, kaip ji klykė iš skaus- 
mo ir mirė, konvulsijų tampoma. Nebuvo nusiteikęs susidurti su 
tokiais pavojais. Kalifornijos auksas, kuris, anot kalbų, kaip ak- 
menys mėtosi po kojomis, per daug jo nedomino. Džonui So- 
mersui jis nieko nebuvo skolingas. Kapitonas buvo pakantesnis 
nei diduma fan guei ir daugmaž nešališkai laikėsi su visais įgulos 
jūreiviais, bet nebuvo ir niekada negalėjo būti jo bičiulis. 

— Ne, ačiū, pone. 

— Nenori pamatyti Kalifornijos? Gali greitai pralobti ir grįžti į 
Kiniją turtuolis. 


— Žinoma, bet tik burlaiviu. 

— Kodėl? Garlaiviai naujoviškesni ir greitesni. 

Tao Čienas nė nebandė aiškintis. Sėdėjo nudelbęs akis į žemę 
ir sugniaužęs kumštyje kepurę, kol kapitonas baigė gerti viskį. 

— Aš tavęs neverčiu, — pagaliau tarė Somersas. — Parašysiu re- 
komendacinį laišką savo bičiuliui Vincentui Kacui, brigantinos Emi- 
lija kapitonui, — jis irgi po kelių dienų išplaukia į Kaliforniją. Tai 
toks savotiškas olandas, labai pamaldus ir griežtas, bet apskritai 
geras vyras ir puikus jūreivis. Keliausi daug lėčiau negu aš, bet 
galbūt susitiksime San Franciske, ir jeigu pajusi graužiant sąžinę, 
visad galėsi grįžti į mano laivą. 

Kapitonas Džonas Somersas ir Tao Čienas pirmąsyk paspaudė 


vienas kitam ranką. 


Kelionė 


Ei merdėjo, susirietusi į kamuoliuką savo užkaboryje. Slėgė 
ne vien tamsa ir pojūtis, jog yra gyva palaidota, bet ir tvaikas, 
sumišę kvapai, sklindantys nuo ryšulių ir dėžių, nuo statinių sū- 
dytos žuvies ir moliuskų, prisisiurbusių prie seno laivo bortų. Ge- 
ra uoslė, tokia pravarti aklomis klaidžiojant po pasaulį, tapo tikra 
kančia. Vienintelis jos draugas buvo keistas rainmargis katinas, 
kaip ir ji mirtinai uždarytas triume, kad saugotų ją nuo žiurkių. 
Tao Čienas patikino, kad ji priprasianti prie tvaiko ir uždaros pa- 
talpos, nes prireikus kūnas prie visko pripranta, ir pridūrė, jog 
kelionė būsianti ilga ir jog ji niekad negalėsianti išeiti į gryną orą, 
tad geriau apie tai nė negalvoti, kad neišprotėtų. Ji turėsianti ge- 
riamo vandens ir maisto, pažadėjo jis, aprūpinsiąs ją, kai tik ištai- 
kysiąs progą nekeldamas įtarimų nusileisti į triumą. Brigantina 
esanti nedidelė, tačiau žmonių kimšte prikimšta, būsią lengva dingti 
nepastebėtam. 

— Ačiū. Kai tik atplauksime į Kaliforniją, duosiu jums turkio 
sagę... 

— Pasilaikykite ją sau, jau pakankamai man užsimokėjote. Ko 
plaukiate į Kaliforniją? 

— Noriu ištekėti. Turiu jaunikį, vardu Choakiną. Susirgo aukso 
karštlige ir išvažiavo. Pažadėjo grįžti, bet aš jau nebegaliu ilgiau 
laukti. 

Vos tik laivas išplaukė iš Valparaiso įlankos ir atsidūrė atviroje 
jūroje, Eliza pradėjo klejoti. Valandų valandas gulėjo tamsoje kaip 
koks apsidirbęs gyvulėlis, ir taip buvo jai bloga, jog nebeprisimi- 
nė, kur ji yra nei kodėl, kol pagaliau atsidarė durys ir pasirodė 

Tao Čienas, nešinas žvake ir padėklu su valgiu. Vos metęs į ją žvilgs- 
nį, suprato, jog mergina negalės nuryti nė kąsnio. Pamaitino kati- 
ną, nuėjo atnešti kibiro vandens ir grįžo jos apiprausti. Iš pradžių 
davė išgerti stipraus imbiero nuoviro ir susmaigstė kokia dvylika 
auksinių adatų, kol pagaliau ją nustojo pykinti. Eliza beveik nesu- 
sivokė, kad jis ją nuogai nurengia, švelniai mazgoja jūros vande- 
niu, perplauna trupučiu gėlo vandens ir nuo galvos iki kojų įtrina 
balzamu, vartojamu nuo drugio. Po kelių minučių ji jau miegojo 
su katinu kojūgaly, apklota savo stora vilnone skara, o Tao Čienas, 
grįžęs ant denio, tuo tarpu grumdė jūroje jos drabužius, stengda- 
masis neatkreipti į save dėmesio, nors tuo metu jūreiviai ilsėjosi. 
Nauji keleiviai sirgo lygiai taip pat kaip Eliza, o tie, kurie tris mė- 
nesius plaukė iš Europos ir jau buvo patyrę tą išbandymą, žiūrėjo 
į juos abejinga mina. 

Vėliau, naujiems Emilijos keleiviams pamažu apsiprantant su sū- 
pavimu ir susitaikant su jūros kelione, Eliza triume jautėsi vis blo- 
giau. Tao Čienas nusileisdavo kada tik galėdamas, atnešdavo van- 
dens ir stengdavosi daryti viską, kad jos nepykintų, stebėdamasis, 
jog, užuot nuslūgusi, liga tolydžio stiprėja. Bandė jai padėti, kaip 
tokiais atvejais įprasta ir dar kitaip, rizikuodamas savo galva, bet 
Elizos skrandis nieko nepriėmė, netgi vandens. Jis sutaisydavo sū- 
raus ir saldaus vandens, be galo kantriai girdydavo ją šaukšteliu, 
bet viskas veltui: praslinko dvi savaitės, ir nebuvo matyti jokio 
pagerėjimo, kol pagaliau vieną dieną mergina permatoma it per- 
gamentas oda jau nebeišgalėjo atsikelti ir daryti Tao reikalaujamų 
pratimų. „Jeigu nejudėsi, sustings kūnas ir aptems protas“, — kar- 
todavo jis. Brigantina trumpai užplaukė į Kokimbo, Kalderos, An- 
tofagastos, Ikikės ir Arikos uostus, ir kiekvienąsyk jis bandydavo 
ją įtikinti išlipti ir kaip nors grįžti namo, nes, baimės kamuoja- 
mas, matė, kad ji tolydžio silpsta. 

Kai jie išplaukė iš Kaljao uosto, Elizos būklė tragiškai pablogė- 
jo. Turgavietėje Tao Čienas nusipirko kokos lapų, kurių gydomą- 
sias savybes gerai žinojo, ir tris gyvas vištas, ketindamas jas pa- 
slėpti, o paskiau vieną po kitos paaukoti, nes ligonei reikėjo ko 


nors stipresnio nei menkas laivo davinys. Iš pirmos vištos jis išvi- 

rė šviežiu imbieru pagardinto sultinio ir nusileido apačion, tvirtai 
pasiryžęs pamaitinti Elizą, kad ir prievarta. Užžibino banginio tau- 
kų žibintą, prasiskynė kelią tarp pakų ir įžengė į merginos užka- 
borį. Eliza gulėjo užsimerkusi ir, rodos, jo nė nepastebėjo. Po ja 
plėtėsi kraujo dėmė. Džong i surikęs pasilenkė įtardamas, jog ne- 
laimingoji bus nusižudžiusi. Nesupyko ant jos, nes tokiomis sąly- 
gomis pats būtų taip pasielgęs, pagalvojo jis. Jis užvertė marški- 
nius, bet nepamatė jokios žaizdos, ir palietęs suprato, kad ji dar 
gyva. Purtė ją, kol ji pagaliau atsimerkė. 

— Aš nėščia, — galų gale prisipažino ji silpnu balseliu. 

Tao Čienas susiėmė rankomis galvą ir pratrūko rypauti savo 
gimtojo sodžiaus tarme, kuria jau nebekalbėjo paskutiniuosius 
penkiolika metų: jeigu jis būtų žinojęs, kaip gyvas nebūtų jai 
padėjęs, kaip jai į galvą atėję nėščiai keliauti Kalifornijon, ar jai 
protas pasimaišęs, tik persileidimo čia betrūkę, galas jam, jeigu 
jinai mirsianti, na ir įvėlusi jinai jį į bėdą, jis buvęs paskutinis 
kvailys, kaipgi nenumanęs, kodėl ji taip skubanti lėkti iš Čilės. 
Galiausiai pridūrė virtinę angliškų keiksmų ir prakeiksmų, ta- 
čiau ji vėl neteko sąmonės ir buvo abejinga bet kokiems prie- 
kaištams. Jis paėmė ją ant rankų, sūpaudamas kaip mažą vaiką, 
o pyktis širdyje pamažu virto nenumaldomu gailesčiu. Vienu 
tarpu dingtelėjo mintis kreiptis į kapitoną Kacą ir viską jam iš- 
pažinti, bet negalėjo nuspėti, kaip tas atsilieps. Tas olandas liu- 
teronas, į moteris laive žiūrėjęs kaip į raupsuotąsias, tikriausiai 
pasius iš pykčio, sužinojęs, kad turi slaptą keleivę, be kita ko, 
dar nėščią ir pusmirę. Kaip jį nubaustų? Ne, nevalia kam nors 
prasitarti. Nieko kita nebelieka, kaip laukti Elizos mirties, jeigu 
jos tokia karma, o paskiau jos kūną drauge su virtuvės atlieko- 
mis išmesti į jūrą. Daugių daugiausia jis gali padėti jai oriai nu- 
mirti, jei matys, kad ji siaubingai kenčia. 

Eidamas durų link, visu kūnu pajuto netoliese esant kažką sve- 
timą. Persigandęs pakėlė žibintą ir virpančios šviesos rate ryškiai 
pamatė savo mylimąją Liną permatomu veidu per kelis žingsnius 
stebint jį pašaipia mina, ypač teikiančia jai žavesio. Vilkėjo žalia 


šilkine suknele, siuvinėta aukso gijomis, ta pačia, kurią dėvėdavo 

per didžiąsias šventes, plaukus dramblio kaulo smeigtukais susi- 
segusi į kuoduką, su dviem bijūnų žiedais prie ausų. Tokią matė ją 
paskutinį kartą, kai ji gulėjo kaimynių aprengta laidotuvių apei- 
goms. Žmona triume pasirodė kaip gyva, ir jį nejučia pagavo bai- 
mė: dvasios, nors ir kokios geros jos būna gyvenime, dažnai esti 
negailestingos gyviesiems. Jis bandė išsprūsti pro duris, bet ji už- 
stojo kelią. Tao Čienas drebėdamas parpuolė ant kelių, nepaleis- 
damas iš rankų žibinto, vienintelio ryšio su tikrove. Ėmė kalbėti 
maldas, kad apsigintų nuo velnių tuo atveju, jeigu tie, norėdami jį 
apgauti, būtų pasirodę Linos pavidalu, tačiau nesugebėjo prisi- 
minti žodžių, ir iš lūpų ištrūko tik meilės ir praeities ilgesio aima- 
na. Tuomet Lina prisilenkė, kupina nepamirštamo švelnumo, to- 
kia artima, kad jis — jei tik būtų išdrįsęs — būtų galėjęs ją pabu- 
čiuoti, ir pakuždomis pasakė, jog anaiptol ne gąsdinti atėjo iš 
toliausių tolių, bet priminti doro gydytojo priedermių. Juk ir ji, 
pagimdžiusi dukrelę, merdėjo kraujuodama kaip ši mergina, ir 
jam pavyko ją išgelbėti. Kodėl jis nenori gelbėti šios merginos? 
Kas atsitiko mylimajam Tao? Gal jo širdis sukietėjo, ir jis suniek- 
šėjo? Ankstyva mirtis nėra Elizos karma, priminė ji. Jeigu, trokš- 
dama susitikti su mylimuoju, šita moteris ryžosi keliauti į kitą 
pasaulio kraštą, nukišta į šiurpų kaip grabas kampą, — vadinasi, ji 
turi daug či. 

— Tu privalai jai padėti, Tao, ji niekada neturės ramybės, jeigu 
mirs nepasimačiusi su mylimuoju, ir tau amžinai vaidensis jos 
šmėkla, — perspėjo prieš išnykdama Lina. 

— Palauk! — maldaudamas sušuko jis ir ištiesė ranką, norėda- 
mas ją sulaikyti, bet pirštais užgriebė tik tuštumą. 

Tao Cienas kurį laiką gulėjo paslikas ant žemės, stengdamasis 
atgauti nuovoką, kol pagaliau nustojo beprotiškai daužytis širdis 
ir triume išsisklaidė vos juntamas Linos kvapas. Palauk, palauk, 
perveiktas meilės, kartojo jis tūkstančius sykių. Galų gale įstengė 
atsistoti, atidarė duris ir išėjo į gryną orą. 

Buvo šilta naktis. Sidabru bangavo mėnesienos užlietas Ramu- 
sis vandenynas ir lengvas vėjelis pūtė į Emilijos bures. Daugelis 


keleivių jau nuėjo miegoti arba savo kajutėse lošė kortomis, kiti 

ketino praleisti naktį išsitempę hamakus tarp deniuose sumišai 
riogsančių įrankių, arklių balnų ir dėžių, o dar kiti stovėjo paskui- 
galyje spoksodami į delfinus, žaidžiančius paskui laivą nusidrie- 
kusiame purslų ruože. Tao Čienas pakėlė dėkingumo pilnas akis į 
bekraštį dangaus skliautą. Pirmąsyk po mirties, įveikusi savo dro- 
vumą, jį aplankė Lina. Prieš išplaukdamas į jūrą, jis ne kartą jautė 
esant ją Čia pat — ypač grimzdamas į gilią meditaciją, bet tuomet 
būdavo labai paprasta vos juntamą jos dvasios artumą supainioti 
su širdgėlos kankinamo našlio prisiminimais. Paprastai Lina šmėkš- 
telėdavo pro šalį prisiliesdama savo laibais pirštais, bet jis suabe- 
jodavo, ar tai tikrai ji, ar tik jo nukamuotos širdies vaidalas. Vis 
dėlto triume prieš kelias akimirkas jam nekilo jokių abejonių: 
Linos veidas buvo toks skaistus ir aiškus kaip štai dabar mėnulio 
pilnatis viršum jūros. Jis džiaugėsi, kad ji greta, kaip ir tada, tomis 
tolimomis naktimis, kai, jiems pasimylėjus, ji miegodavo jo glė- 
byje susirietusi į kamuoliuką. 

Tao Čienas nuėjo į įgulos miegamąjį, kur turėjo siaurą medinį 
gultą toliau nuo durų — vienintelės angos, pro kurią vidun patek- 
davo gryno oro. Buvo neįmanoma miegoti tvankioje, nuo žmo- 
nių pridvokusioje patalpoje, bet, laivui išplaukus iš Valparaiso, jis 
išvengė tos kankynės, nes vasarą galėjo gulėti denyje. Apgraibo- 
mis susirado savo skrynią, vinimis prikaltą prie grindų, kad nesi- 
vartytų laivui šokinėjant per bangas, nuo kaklo nusirišo raktą, at- 
rakino spyną ir ištraukė savo lagaminėlį ir buteliuką opijaus. Pas- 
kiau slapčiomis įsipylė dvigubą davinį gėlo vandens ir, nieko 
geresnio virtuvėje neaptikęs, dėl viso pikto sugraibė vieną kitą 
skudurėlį. 

Grįždamas į triumą, pajuto kažką griebiant jam už rankos. Nu- 
stebęs atsigręžė ir pamatė vieną čilietę, kuri išėjo medžioti klien- 
tų, nepaisydama griežto kapitono įsakymo saulei nusileidus ne- 
kišti nosies iš kajutės. Tao Čienas iškart ją pažino. Iš visų moterų 
laive Asusena Plaseres buvo patraukliausia ir drąsiausia. Pirmo- 
siomis dienomis ji vienintelė stengėsi padėti jūrlige sergantiems 
keleiviams, ji taipgi stropiai slaugė jauną jūreivį, kuris, krisdamas 


nuo stiebo, nusilaužė ranką. Taip ji pelnė visų pagarbą, pamėgo ją 

net griežtasis kapitonas Kacas, nuo to laiko ėmęs pro pirštus žiū- 
rėti į jos prasižengimus. Asusena slaugė už dyka, tačiau tie, kurie 
geidė jos standaus kūno, turėjo mokėti grynais, nes, jos žodžiais 
tariant, geros širdies moteris nebūtinai esti kvaila. Tai mano vie- 
nintelis turtas sakydavo ji, plodama sau per sėdmenis, ir jeigu juo 
nesirūpinsiu, man galas. Asusena Plaseres visada kreipdavosi į jį 
išberdama keturis, bet kuria kalba suprantamas žodžius: šokola- 
das, kava, tabakas, brendis. Kaip ir kiekvieną kartą, kai tik jį su- 
tikdavo, ir dabar nekukliais mostais paaiškino, jog pageidaujanti 
gauti tų prabangos dalykų mainais į savo paslaugas, bet džong i ją 


atstūmė ir nuėjo toliau. 


Tao Čienas praleido didesnę dalį nakties karščiuojančios Eli- 
z0s galvūgalyje. Triūsė prie to išsekusio kūno, panaudodamas la- 
gaminėlyje tausojamas ribotas priemones, ilgą patyrimą ir toly- 
džio stengdamasis įpūsti blėstančius jausmus, kol pagaliau iš- 
sprūdo kraujuojantis moliuskas. Tao Čienas apžiūrėjo jį, 
pasišviesdamas žibintu, ir pamatė, jog tai puikiai išsivystęs kelių 
savaičių gemalas. Kad prasidėtų traukuliai ir išsivalytų įsčios, pri- 
smaigstė adatų į merginos rankas ir kojas. Lengvai atsiduso tik 
tada, kai įsitikino, jog viskas padaryta kaip reikiant: beliko mels- 
ti Liną, kad apsaugotų nuo užkrėtimo. Iki tos nakties jis žiūrėjo 
į Elizą kaip į prekybinį sandėrį, kurio įrodymas — perlų vėrinys — 
gulėjo skrynios dugne. "Tai buvo nepažįstama mergina, jo galva, 
nesusaistyta su juo jokiais artimais ryšiais, karinga fan guei dide- 
lėmis pėdomis, kuriai būtų keblu ištekėti už vyro, nes ji visiškai 
nebuvo linkusi patenkinti vyrą nei jam patarnauti, tai buvo aiškų 
kaip dieną. O dabar, persileidimo suluošinta, niekada nebegalės 
ištekėti. Jos mylimasis, vienąsyk ją jau pametęs, ir tas nebenorės 
jos vesti, jeigu tik jai pasiseks kada nors jį surasti. Eliza kaip sve- 
timšalė, jo nuomone, nebuvo baidyklė, bent jau šiek tiek rytie- 
tiškos išvaizdos teikė jai įkypos akys ir ilgi juodi blizgantys plau- 
kai, sakytum didinga imperatoriaus žirgo uodega. Jeigu ji būtų 
tokių šėtoniškų geltonų arba rudų plaukų kaip tiekos moterų, 

matytų išplaukus iš Kinijos, ko gero, jis nebūtų prie jos nė pri- 
ėjęs. Bet jos negelbės nei daili išvaizda, nei tvirtas būdas — jos 
likimas jau nulemtas, jai nedera puoselėti jokių vilčių: Kalifor- 
nijoje galų gale ji taps prostitute. Jis eidavo pas tokias moteris 
Kantone ir Honkonge. Didžiąją dalį medicinos žinių sukaupė 
tais metais, kai gydė sumuštus, ligų ir kvaišalų išsekintus tų ne- 
laimingųjų kūnus. Tą ilgą naktį jam ne kartą buvo atėjusi į galvą 
mintis, jog tikriausiai būtų kilniau nepaisyti Linos nurodymų ir 
leisti jai numirti, šitaip apsaugant nuo siaubingo likimo, bet — 
kartojo jis sau — ji iš anksto apsimokėjo, ir jis turėjo laikytis sa- 
vosios sutarties dalies. Ne, tai ne vienintelė priežastis, galų gale 
tarė jis sau, juk iš pat pradžių jis apsvarstė, kas skatina jį slapčia 
įsileisti tą merginą į laivą. Grėsmė buvo nežmoniškai didelė, jis 
žinojo, kad ne vien dėl perlų ryžtasi tokiai beprotybei. Eliza su- 
jaudino jį savo drąsiu ryžtingumu, kūno gležnumu ir beatodai- 
riška meile savo mylimajam primindama Liną... 

Pagaliau paryčiais Eliza nustojo kraujuoti. Ji karščiavo ir visa 
drebėjo, nors triume buvo nepakenčiamai karšta, tačiau jos pul- 
sas pasidarė lygesnis, ir ji užmigo ramiai kvėpuodama. Šiaip ar 
taip, jai vis dar grėsė pavojus. Tao Čienas mielai būtų dar prie jos 
pabudėjęs, bet sumetė, kad netrukus ims aušti ir suskambės var- 
pas, kviesdamas jį prie darbo. Nusikamavęs vargais negalais nu- 
pėdino į denį, griuvo kniūpsčias ir užmigo kaip mažas vaikas, kol 
jį pažadino draugiškas vieno jūreivio spyris, primindamas, jog me- 
tas imtis savo pareigų. Įkišo galvą į kibirą jūros vandens ir vis dar 
apdujęs nukėblino virtuvėn ruošti įgulai ir keleiviams kasdienių 
pusryčių — virti avižinės košės. Visi valgydavo ją be žodžių, net 
griežtasis kapitonas Kacas, tik čiliečiai protestuodavo visi kaip vie- 
nas, nors ir buvo geriau apsirūpinę, nes paskutinieji įlipo į laivą. 
Kiti buvo išbaigę tabako, alkoholio ir gardumynų atsargas per ke- 
lis kelionės mėnesius, dar nepasiekę Valparaiso. Sklido gandas, 
jog kai kurie čiliečiai — aristokratai, todėl nemoka skalbtis kelnai- 
čių ir užsivirinti vandens arbatai plikyti. Pirmos klasės keleiviai 
vežėsi tarnus, tikėdamiesi jais pasinaudoti aukso kasyklose, nes 


jiems nė nekilo mintis, kad teks purvintis rankas. Kai kurie mie- 

liau mokėjo jūreiviams, kad juos aptarnautų, nes moterys visos 
kaip viena atsisakė: kuriems galams dvi valandas grumdyti jų skal- 
binius, jeigu jų kajutėje galima dešimt kartų daugiau uždirbti per 
dešimt minučių. Jūreiviai ir keleiviai šaipėsi iš tų baltarankių po- 
naičiukų, aišku savaime, už akių. Čiliečiai buvo gerų manierų, at- 
rodė kuklūs ir puikavosi savo nepaprastu mandagumu ir tauru- 
mu, tačiau pakakdavo menkiausios kibirkštėlės, kad jie užsipliekstų 
pykčiu. Tao Čienas stengėsi jų vengti. Tie žmonės neslėpė savo 
paniekos jam ir dar dviem Brazilijoje įlipusiems keleiviams neg- 
rams, kurie buvo nusipirkę bilietus kaip ir visi, bet vieninteliai 
neturėjo kajutės ir negalėjo su kitais valgyti prie vieno stalo. Jis 
verčiau bendravo su penkiomis paprastomis čilietėmis — labai prak- 
tiškomis, amžinai gerai nusiteikusiomis ir pavojaus akimirką iš- 
kart prisimenančiomis motinos pašaukimą. 

Iki pat darbo pabaigos Tao Čienas jautėsi kaip nesavas, jam 
nėjo iš galvos Eliza, bet ligi pat vakaro neturėjo nė minutės laiko 
nubėgti jos aplankyti. Prieš pat vidurdienį jūreiviams pasisekė 
sužvejoti dideliausią ryklį, kuris duso ant denio, siaubingai pliauk- 
šėdamas uodega, bet niekas nedrįso prisiartinti ir pribaigti jo vėz- 
du. Tao Čienas kaip virėjas turėjo stebėti, kaip jūreiviai jį lupa, 
kapoja į gabalus, paskiau dalį mėsos išvirti, o kitą pasūdyti. Jam 
darbuojantis, jūreiviai šepečiais mazgojo kraują nuo denio, o ke- 
leiviai pilstė paskutinius butelius šampano, mėgaudamiesi baisin- 
gu reginiu ir iš anksto džiaugdamiesi artėjančia puota. Ryklio šir- 
dį jis atidėjo Elizos sultiniui, o pelekus ketino išdžiovinti, nes kaip 
gašlinamieji vaistai rinkoje jie kainavo didelius pinigus. Lėtai slin- 
ko valandos, ir, dorodamas ryklį, Tao Čienas vaizdavosi, jog Eliza 
guli nebegyva triume. Jis nesitvėrė džiaugsmu, kai pagaliau nusi- 
leido apačion ir įsitikino, kad ji gyva ir pamažu atsigauna. Jau ne- 
bekraujavo, vandens ąsotis stovėjo tuščias, ir iš visko buvo aišku, 
jog visą tą ilgą dieną buvo ne kartą atsipeikėjusi. Jis trumpai pa- 
dėkojo Linai už pagalbą. Mergina sunkiai atsimerkė, lūpos buvo 
sukepusios, o veidas įraudęs nuo karščio. Jis padėjo jai atsisėsti ir 
pagirdė stipriu tangkuei nuoviru, kad atsigautų kraujas. Įsitikinęs, 


jog skrandis priima maistą, davė jai šviežio pieno, ir Eliza godžiai 

jį išgėrė. Atkutusi pareiškė, jog nori valgyti, ir paprašė dar pieno. 
Karvės laive, nepratusios plaukioti jūromis, davė mažai pieno, buvo 
perkarusios, ir jūreiviai jau ketino jas pjauti. Tao Čieną pykino 
vien pagalvojus apie pieną, bet jo bičiulis Ibenaizeris Hobsas bu- 
vo minėjęs, kad jis labai padedąs, netekus daug kraujo. Jeigu Hob- 
sas duodavo pieno sunkiai sužeistiesiems, vadinasi, ir šiuo atveju 
jis turi pagelbėti, tarė jis sau. 

— Ar aš mirsiu, Tao? 

— Dar ne, — nusišypsojo jis, glostydamas jai galvą. 

— Kiek laiko dar plauksime iki Kalifornijos? 

— Ilgai. Apie tai negalvok. O dabar nusišlapink. 

— Ne, negaliu, — atsisakė ji. 

— Negali? Privalai! 

— Tau matant? 

— Aš esu džong i. Tau nėra ko manęs gėdytis. Jau mačiau tavo 
kūną tiek, kiek reikėjo. 

— Aš negaliu pajudėti, nebeištversiu tos kelionės, Tao, norėčiau 
verčiau numirti... — sukūkčiojo Eliza ir, remdamasi į jį, atsitūpė 
ant puoduko. 

— Nenusimink, mergele! Lina sako, jog turi daug či ir ne taip 
jau toli nuplaukei, kad galėtum mirti pusiaukelėje. 

— Kas? 

— Nesvarbu. 

Tą vakarą Tao Čienas suprato, jog nesugebės jos slaugyti vie- 
nas, jog jam reikia pagalbos. Rytojaus dieną, kai moterys išėjo iš 
savo kajutės ir kaip paprastai paskuigalyje ėmė grumdyti skalbi- 
nius, pintis kasas ir siūtis plunksneles bei stiklinius karoliukus 
prie savo profesinių drabužių, jis pamojo Asusenai Plaseres. Ke- 
lionėje nė viena jų nedėvėjo prostitučių drabužių, vilkėjo storais 
tamsiais sijonais ir paprastomis palaidinukėmis be papuošalų, 
vaikščiojo įsispyrusios į šlepes, plaukus susipynusios į dvi kasas, 
vakarais įsisiautusios į savo skaras ir nenaudojo jokių skaistalų. 
Atrodydavo lyg būrelis namų ruošą einančių sodžiaus moterėlių. 
Čilietė džiugia sąmokslininkės mina pamerkė savo draugėms ir 


nusekė paskui jį į virtuvę. Tao Čienas padavė jai didelį gabalą šo- 

kolado, pavogtą iš kapitono maisto atsargų, ir bandė jai paaiškin- 
ti, ko iš jos pageidauja, bet ji nemokėjo angliškai, ir jis neteko 
kantrybės. Asusena Plaseres pauostė šokoladą, ir vaikiška šypsena 
nušvietė jos apskritą indėnės veidą. Paėmė virėjo ranką ir uždėjo 
sau ant krūtinės, rodydama į tuo tarpu laisvą moterų kajutę, bet 
jis atitraukė ranką, nutvėrė ją už rankos ir nusivedė prie triumo 
trapo. Asusena — lyg išsigandusi, lyg nustebusi — iš pradžių šiek 
tiek priešinosi. Neduodamas jai laiko susivokti, jis atkėlė antvožą 
ir, tolydžio šypsodamas, kad ją padrąsintų, pastūmėjo triumo laip- 
tais žemyn. Kurį laiką tvyrojo tamsa, kol jis sugraibė ant sijos ka- 
bantį žibintą ir užžiebė šviesą. Asusena nusijuokė: pagaliau tas keis- 
tuolis kinas perprato sandėrio sąlygas. Ji kaip gyva neturėjo santy- 
kių su azijiečiais ir stačiai nesitvėrė noru sužinoti, ar jo įnagis toks 
pats kaip ir kitų vyrų, tačiau virėjas, užuot pasinaudojęs patogia 
proga, nusitempė ją už rankos pro krūvas ryšulių ir dėžių. Ji išsi- 
gando pagalvojusi, jog tas žmogus tikriausiai pamišęs, ir bandė 
ištrūkti, bet jis nepaleido, kol pagaliau žibintas apšvietė kampą, 
kur gulėjo Eliza. 

— Jėzau, Marija! — sušuko Asusena ir persižegnojo ją pamačiusi. 

— Pasakyk, kad mums padėtų, — angliškai paprašė Tao Čienas 
Elizos, purtydamas ją už peties, kad išsibudintų. 

Apie pusvalandį Eliza pakuždomis vertė Tao Čieno nurodymus, 
tuo tarpu šis išėmė turkiais nusagstytą sagę iš brangenybių maiše- 
lio ir pakišo drebančiai Asusenai po nosimi. Jis norįs su ja suside- 
rėti, kad ji slapčiomis, niekam nepastebint, dukart per dieną nu- 
sileistų į triumą apiprausti ir pamaitinti Elizos. Jeigu ji sutinkanti, 
gausianti sagę, kai tik jie atplauksią į San Franciską, bet jeigu tik ji 
kam nors prasitarsianti, perrėšiąs jai gerklę. Kad ji aiškiai supras- 
tų, jis išsitraukė iš už diržo peilį ir pamosavo jai panosėje, kitoje 
rankoje laikydamas sagę. 

— Ar aišku? 

— Pasakyk tam nelemtam kinui, kad man viskas aišku ir kad 


slėptų savo peilį, nes gali netyčia mane papjauti. 

Gana ilgai, kaip rodės, be galo be krašto, klejojo drugio kre- 
čiama Eliza, naktį slaugoma "Tao Čieno, o dieną — Asusenos Pla- 
seres. Moteriškė ištaikydavo laiką ankstų rytą ir pokaičio valan- 
domis, kai diduma keleivių snūduriuodavo, ir, nepastebimai pra- 
smukusi į virtuvę, paimdavo iš Tao Čieno raktą. Iš pradžių ji 
leisdavosi į triumą nei gyva, nei mirusi iš baugulio, bet netrukus 
baimę nugalėjo jos įgimtas gerumas ir mintis apie sagę. Ji iš- 
trindavo Elizą įmuilinta marška, nuplaudama mirtimi atsiduo- 
dantį prakaitą, paskui maitindavo piene virta avižine koše ir tang- 
kuei pagardintais vištienos sultiniais su ryžiais, kuriuos gamin- 
davo Tao Čienas, girdydavo gydomųjų žolelių arbatomis, kaip 
jis buvo nurodęs, ir savo nuožiūra — vaistinės agurklės nuoviru. 
Ji aklai pasitikėjo tuo vaistu, po persileidimo išvalančiu gimdą; 
vaistinė agurklė ir Karmelio Dievo Motinos paveikslas buvo tai, 
ką jinai ir jos likimo draugės visų pirma įsidėjo į savo skrynias, 
nes Kalifornijos keliuose tykojo nemaža pavojų, kurių niekas 
daugiau nepadėtų įveikti. Ligonė grūmėsi su mirtimi ligi to ry- 
to, kai jie įplaukė į Gvajakilio uostą, vešlios ekvatorinės augme- 
nijos gožiamą lūšnyną, kur apsilankydavo vienas kitas laivas, pri- 
reikus įsigyti atogrąžų vaisių arba kavos. Kapitonas Kacas buvo 
įsipareigojęs vienai olandų misionierių šeimai perduoti laiškus. 
Vežė juos daugiau nei pusę metų, o jis nebuvo iš tų Žmonių, 
kurie netesi duoto žodžio. Naktį įkaitusiame lyg krosnis triume 
Eliza išprakaitavo iki paskutinio lašo, paskui užmigo ir susapna- 
vo, jog basa ropščiasi išsiveržusio ugnikalnio šlaitu, o atsibudo 
visa šlapia, bet blaivia galva ir atvėsusia kakta. Visi keleiviai, taipgi 
moterys ir diduma įgulos jūreivių kelioms valandoms išlipo į 
krantą pramankštinti kojų, nusimaudyti upėje ir prisipampti vai- 
sių, bet Tao Čienas liko laive — norėjo pamokyti Elizą užsidegti 
ir rūkyti pypkę, kurią laikė savo skrynioje. Niekaip neišmanė, 
ką derėtų daryti su mergina; tai buvo vienas iš tų retų atvejų, kai 
jis būtų brangiai užmokėjęs, jei būtų galėjęs išgirsti savo išmin- 
tingojo mokytojo patarimą. Žinojo, kad ją reikia nuraminti, idant 
jai greičiau bėgtų laikas triumo kalėjime, tačiau ji neteko daug 


kraujo, ir jis būgštavo, jog nuo kvaišalų praskysiąs ir tas, kurio 

dar liko. Jis apsisprendė dvejodamas, pirma paprašęs Liną, kad 
budėtų miegančios Elizos galvūgalyje. 

— Opijaus. Kietai miegosi, ir laikas greičiau bėgs. 

— Opijaus! Nuo jo žmogus gali išprotėti! 

— Tu ir šiaip jau išprotėjusi, tau nėra ko per daug baimintis, — 
nusišypsojo Tao. 

— Nori mane nužudyti, ar ne? 

— Žinoma. Niekaip neįstengiau, kai buvai benukraujuojanti, o 
dabar pribaigsiu su opijum. 

— Ak Tao, aš bijau... 

— Per daug opijaus yra negerai. Nuo nedidelės dozės pasidaro 
geriau, o aš tau duosiu visai mažai. 

Mergina nežinojo, kiek yra daug ir kiek — mažai. Tao Čienas 
girdė ją savo žolelių — Žioveinių ir austrių kriauklelių — nuovirais ir 
davė tiek opijaus, kad liktų kelios valandos maloningo būdravi- 
mo ir kad ji visiškai nenuklystų į palaimos rojų. Taip pralėkė 
kelios savaitės jai beskrajojant po kitas galaktikas, toli nuo pra- 
žūtingo triumo, kur tysojo jos paslikas kūnas, ir ji atsibusdavo 
tik tada, kai kas nors nusileisdavo apačion jos pamaitinti, api- 
prausti ir priversti truputį pavaikščioti ankštame triumo labi- 
rinte. Ji nebejautė blusų nei utėlių kandžiojimo, nei juo labiau 
bjaurios smarvės, kurios iš pradžių negalėjo pakęsti, nes kvaiša- 
lai nuslopino jos nepaprastą uoslę. Ji klaidžiojo sapnuose kaip 
niekur nieko, nė vieno neprisimindama. Taigi Tao Čienas sakė 
teisybę: laikas bėgo greitai. Asusena Plaseres negalėjo suprasti, 
kodėl Eliza keliauja tokiomis sąlygomis. Jos nepirko bilietų, įli- 
po į laivą, su kapitonu pasirašiusios sutartį, kad apsimokėsian- 
čios San Franciske. 

— Jei gandai pasitvirtins, per vieną dieną ten gali įsidėti šimtą 
dolerių kišenėn. Kalnakasiai moka grynu auksu. Jau daugelį mė- 
nesių jie nemato moterų, stačiai iš galvos kraustosi. Pasikalbėk su 
kapitonu ir susimokėsi nuplaukusi, — prisispyrusi kaldavo ji, kai 
Eliza atsisėsdavo guolyje. 

— Aš ne jūsų lizdo paukštis, — atsakydavo Eliza, apdujusi nuo 
salsvo kvaišalų kvapo. 

Kartą, kai jai visiškai praskaidrėjo protas, Asusena Plaseres pri- 
siprašė, kad Eliza šiek tiek pasipasakotų apie save. Jos moterišką 
sąmonę tuojau pat persmelkė mintis padėti mylimojo ieškančiai 
bėglei, ir nuo tos akimirkos ji ėmė dar stropiau slaugyti ligonę. 
Ne tik ją maitindavo ir apiprausdavo, bet ir likdavo pasėdėti šalia 
ir mėgaudamasi žiūrėdavo į ją miegančią. Elizai atsibudus, pasa- 
kodavo jai savo gyvenimą ir mokydavo kalbėti rožinį, nes taip, 
pasak jos, esą geriausia nustumti laiką nieko negalvojant ir, be 
kita ko, lengvai pelnyti dangaus karalystę. Jos amato moterims, 
aiškino ji, tai nepamainomas dalykas. Ji stropiai taupė dalį savo 
pajamų Bažnyčios indulgencijoms pirktis, kad pragare reikėtų pra- 
leisti kaip galima mažiau dienų, numatytų iškentėti kitame gyve- 
nime, nors pagal jos apskaičiavimus niekada neuždirbsianti tiek 
pinigų, kad galėtų išpirkti visas nuodėmes. Slinko savaitės, bet 
Eliza nė nenuvokė, kada baigiasi diena ir prasideda naktis. Lyg 
pro miglas jausdavo, jog kartais šalia sėdi kažin kokia moteris, bet 
ir užsnūsdavo, ir atsibusdavo apkvaišusia galva, nesuvokdama, ar 
sapnavo Asuseną Plaseres, ar iš tiesų yra tokia juodakasė, plokš- 
čianosė moteriškutė išsišovusiais skruostikauliais, lyg du vandens 


lašai panaši į jaunutę Mamą Fresiją. 


Praplaukus Panamą, orai truputį atvėso. Kapitonas nieko neiš- 
leido į krantą, bijodamas geltonojo drugio užkrato, tik nusiuntė 
kelis jūreivius valtimi atgabenti gėlo vandens, nes menkos atsar- 
gos laive sušvinko. Jie praplaukė Meksiką ir, Emilijai skrodžiant 
šiaurinius Kalifornijos vandenis, pateko į žiemos zoną. Tvanką, 
kamavusią kelionės pradžioje, pakeitė vėsa ir drėgmė. Keleiviai 
ėmė traukti iš lagaminų kailines kepures, batus, pirštines, vilno- 
nius apatinius sijonus. Retkarčiais brigantina prasilenkdavo su ki- 
tais laivais ir pasisveikindavo iš tolo, nelėtindama greičio. Per kiek- 
vienas pamaldas kapitonas dėkojo dangui už palankius vėjus, nes 
žinojo, kad, ieškodami vėjo, kai kurie laivai pasuko iš kelio prie 
Havajų krantų ar net dar toliau. Prie išdaigininkų delfinų prisidė- 
davo iškilnūs dideli banginiai, gana ilgai lydėdami laivą. Vakarop, 

kai saulėlydžio žara nurausvindavo vandenis, milžinai pašėldavo 
mylėtis, griausmingai taškydami debesis auksinių purslų ir prati- 
sais gūdžiais balsais lyg iš vandenyno gelmių šaukdami vieni kitus. 
Kartais nakties tyloje jie priplaukdavo taip arti prie laivo, jog aiš- 
kiai girdėdavai jų sunkų paslaptingą pliuškenimąsi. Šviežio maisto 
atsargos baigėsi ir sauso maisto daviniai mažėjo. Nebuvo jokių 
kitų pramogų, išskyrus kortas ir žūklę. Keleiviai valandų valandas 
šnekėdavosi smulkmeniškai aptardami tam tyčia sudarytų ben- 
drovių įstatus: kai kurios laikėsi griežtos karinės drausmės, nu- 
matydamos net specialią aprangą, kitos turėjo mažiau suvaržymų. 
Apskritai visos bendrovės steigėsi turėdamos vieną tikslą: sukaupti 
pinigų kelionei ir įrangai, dirbti kasyklose, gabenti auksą, o vėliau 
proporcingai dalytis pelnu. Niekas nieko nežinojo nei apie kraš- 
tą, nei apie nuotolius. Viena bendrovė pageidavo, kad jos nariai 
kas vakarą grįžtų į laivą, kur jie ketino gyventi ištisus mėnesius, ir 
tos dienos laimikį padėti į seifą. Kapitonas Kacas jiems paaiškino, 
jog Emilija — ne viešbutis, jog jis nori kaip galima greičiau grįžti į 
Europą ir jog kasyklos esančios už šimtų mylių nuo uosto, bet tie 
jo neklausė. Kelionė tęsėsi penkiasdešimt dvi dienas, nervus vei- 
kė bekraščių vandenų monotonija, ir menkiausia dingstimi kilda- 
vo riaušės. Kai vienas keleivis čilietis vos nenupylė jankio jūreivio, 
su kuriuo pernelyg burkavo Asusena Plaseres, kapitonas Kacas 
konfiskavo visus ginklus, taipgi skustuvus, pažadėdamas grąžinti 
atplaukus į San Franciską. Darbuotis peiliais buvo leista vien virė- 
jui, kuriam teko nedėkinga priedermė vieną po kito pjauti galvi- 
jus. Paskutinei karvei iškeliaujant į puodus, Tao Čienas surengė 
tam tikras apeigas, kad gautų aukojamų galvijų atleidimą ir nusi- 
plautų pralietą kraują, paskiau dezinfekavo peilį, kelis kartus per- 
traukdamas jį per deglo liepsnas. 

Laivui įplaukus į Kalifornijos vandenis, Tao Čienas ėmė mažin- 
ti Elizai duodamų raminamųjų žolelių ir opijaus dozes, geriau mai- 
tinti ir prisakė mankštintis, kad pajėgtų pati savo kojomis išeiti iš 
„kalėjimo“. Asusena Plaseres kantriai ją išprausdavo ir netgi su- 
manė trinkti jai galvą, puoduku užpildama vandens ir pasakoda- 
ma savo liūdną prostitutės gyvenimą ir džiugią svajonę pralobti 

Kalifornijoje ir grįžti Čilėn kaip tikrai poniai — su penkiomis skry- 
niomis karališkų drabužių ir vienu auksiniu dantimi. Tao Čienas 
svarstė, kaip reikėtų perkraustyti Elizą į krantą: jeigu sugebėjo ją 
įnešti maiše, vadinasi, galės puikiausiai taip pat ir išnešti. O kai 
tik mergina atsidurs krante, jis nebejaus jokios atsakomybės. Pa- 
galvojęs, kad jiedu pagaliau suvis išsiskirs, jis visas suvirpėdavo iš 
džiaugsmo ir drauge nežinia kodėl jam suspausdavo širdį. 
Kelioms mylioms likus iki uosto, Emilija plaukė šiaurės Kali- 
fornijos pakraščiais. Pasak Asusenos Plaseres, kraštovaizdis atro- 
dė toks panašus į Čilės ir buvo toks įspūdis, kad jie apsuko ratą 
kaip skėriai ir vėl atsidūrė prie Valparaiso. Tūkstančiai vėplių ir 
ruonių ritosi nuo uolų ir pliumpčiojo į vandenį, kurtinamai kry- 
kiant žuvėdroms ir pelikanams. Ant skardingų krantų nebuvo ma- 
tyti nė gyvos dvasios, nė menkiausio kaimelio nei indėnų, anot 
kalbų, nuo amžių gyvenančių tame stebuklingame krašte. Galiau- 
siai jie prisiartino prie skardžių uolų, skelbiančių, kad jau nebe- 
toli Aukso Vartai, garsieji Golden Gate, San Francisko įlankos priei- 
gos. Laivą nelyginant marška apsiautė tirštas rūkas, matomumas 
sumažėjo iki pusės metro, ir kapitonas įsakė sulėtinti greitį ir nu- 
leisti inkarą, baimindamasis užplaukti ant uolų. Uostas buvo čia 
pat, ir keleiviai, nenustygdami vietoje, ėjo urduliais. Visi kalbėjo 
vienas per kitą, pasinešę išlipti į krantą ir lėkti ten, kur slūgso 
auksingieji klodai, lobių ieškoti. Paskutinėmis dienomis diduma 
aukso gavybos bendrovių iširo, ilgoje ir nuobodžioje kelionėje buvę 
bendrininkai virto priešais, ir dabar kiekvienas žiūrėjo savęs, go- 
dėdamasis nesuskaitomų turtų. Būta ir tokių, kurie išpažino mei- 
lę prostitutėms, pasirengę prašyti kapitoną sutuokti juos prieš iš- 
silaipinant į krantą — mat buvo girdėję, jog tame laukiniame kraš- 
te labiausiai trūksta moterų. Viena perujietė sutiko tekėti už 
prancūzo, kuris taip ilgai plaukė jūromis, kad jau nė savo vardo 
nebeprisiminė, bet kapitonas Vincentas Kacas atsisakė sužinojęs, 
jog tasai turi ir žmoną, ir keturis vaikus Avinjone. Kitos ryžtingai 
atstūmė jaunikius — girdi, ne todėl vargusios tokį ilgą kelią, kad už 
dyka tarnautų pirmam pasitaikiusiam pasipiršusiam skurdžiui, jos 


norinčios būti turtingos 1r nepriklausomos. 

Aistros pamažu slūgo, žmonėms valandų valandas bestypsant 
balzganoje migloje. Pagaliau kitą dieną dangus netikėtai prašvito, 
ir laivas, pakėlęs inkarą, išpūstomis burėmis leidosi į paskutinį 
ilgos kelionės tarpsnį. Keleiviai ir įgulos jūreiviai išėjo į denį pasi- 
grožėti siauru Aukso Vartų sąsiauriu, — dar šešios jūrmylės kelio 
po skaidriu dangumi, pučiant balandžio vėjui. Iš abiejų pusių kūp- 
sojo miškais apaugusios kalvos, kurias kirto amžinos bangų mū- 
šos išgraužtas pertakas, užpakaly driekėsi Ramusis vandenynas, o 
priešaky sakytum sidabrinis ežeras tyvuliavo nuostabi įlanka. Šauks- 
mų papliūpa vyrai ir moterys išreiškė džiaugsmą, jog pasibaigė 
vargana kelionė ir prasideda aukso karštligė, ir ne tik keleiviams, 
bet ir dvidešimčiai įgulos jūreivių, kurie tą pačią akimirką nutarė 
palikti laivą likimo malonei ir pulti į kasyklas. Blaivų protą išsau- 
gojo nebent du žmonės: kapitonas Vincentas Kacas, kuris nė kiek 
nesijaudindamas stovėjo savo poste prie vairo, nes auksas jo nevi- 
liojo, jis troško kaip galima greičiau grįžti į Amsterdamą, kad spė- 
tų drauge su šeima atšvęsti Kalėdas, ir Eliza Somers laivo triume, 


tik po kelių valandų sužinojusi, kad jie atplaukė į Kaliforniją. 


Įplaukiant į įlanką, Tao Čieną pirmiausia nustebino dešinėje 
dunksantis miškas stiebų. Jų atrodė nesuskaitoma daugybė, bet, 
iš akies sprendžiant, buvo daugiau nei šimtas lyg po mūšio ap- 
leistų laivų. Sausumoje kiekvienas per dieną uždirbdavo tiek, kiek 
jūreivis — per mėnesį jūroje; vyrai bėgo ne vien aukso ieškoti, 
juos viliojo galimybė užsikalti pinigo kraunant maišus, kepant 
duoną ar kalant įnagius. Kai kurie ištuštėję laivai virto nuomoja- 
mais sandėliais arba laikinais viešbučiais, kiti trūnijo, apgožti dum- 
blių ir žuvėdrų lizdų. Apsižvalgęs Tao Čienas pamatė ištisą mies- 
tą, lyg vėduoklę išsiskleidusį kalvų šlaituose, pakrikai riogsančias 
žygio palapines, lūšnas, suremtas iš lentgalių ir kartono lakštų, ir 
vieną kitą paprastą, bet tvirtai suręstą pastatą, vieną pirmųjų ta- 
me gimstančiame mieste. Vos išmetus inkarą, pačia pirmąja val- 
timi priplaukė ne uosto viršininkas, kaip jie tikėjosi, bet čilietis, 


atskubėjęs pasveikinti kraštiečių ir atsiimti pašto. Tai buvo Feli- 

sianas Rodrigesas de Santa Krusas, savo skambų vardą pasikeitęs 
į jankiams lengviau ištariamą — Feliksą Krosą. Nors kai kuriems 
keleiviams jis buvo artimas draugas, niekas jo nepažino, nes iš 
dabitos pomaduotais ūsais ir prašmatniu durtiniu, kokį matė pas- 
kutinįsyk Valparaise, neliko nė ženklo: prieš juos išdygo apžėlęs 
urvinis žmogus nugairintu kaip indėno veidu, kalniečio drabu- 
žiais ir rusiškais pusilgiais batais, už diržo užsikišęs du pistole- 
tus, lydimas tokios pat atšiaurios išvaizdos negro, irgi apsigin- 
klavusio kaip plėšikas. Tai buvo pabėgęs vergas, kuris, vos atsi- 
dūręs Kalifornijoje, tapo laisvu žmogumi, bet, rūdynuose patyręs 
vargų ir nepriteklių, nutarė verčiau manytis samdomo žudiko 
amatu. Felisianui prisistačius, keleiviai pasitiko jį džiaugsmin- 
gais šauksmais ir, galima sakyti, nešte nunešė į viršutinį denį, kur 
visi apibėrė jį klausimais. Labiausiai visiems rūpėjo, ar, kaip sako- 
ma, gausu rūdos, ir jis pareiškė, kad jos daugiau negu reikia, ir, iš 
kapšo ištraukęs geltoną luitą, lyg kokį suplotą šūdą, paaiškino, 
jog tai pusės kilogramo aukso grynuolis ir jog jis pasirengęs — iš 
rankų į rankas — išmainyti į visus laive esančius svaigalus. Sandė- 
ris neįvyko, nes buvo likę tik trys buteliai, visa kita suvartota 
kelionėje. Pasak jo, grynuolį suradę šaunieji kalnakasiai čiliečiai, 
šiuo metu jam dirbantys Amerikos upės pakrantėse. Kai jie išgė- 
rė paskutinį butelį alkoholio, Felisianas Rodrigesas de Santa Kru- 
sas atsiėmė žmonos laiškus ir trumpai paaiškino, kaip saugiausia 
išgyventi šiame krašte. 

— Prieš kelis mėnesius mes dar laikėmės garbės kodekso ir netgi 
paskutiniai niekšai padoriai elgėsi. Galėjai kaip niekur nieko pa- 
likti auksą palapinėje, niekas piršto neprikišdavo, bet dabar viskas 
pasikeitė. Viešpatauja džiunglių įstatymas, vienintelis matas — gob- 
šumas. Niekur neikite be ginklo ir vaikščiokite po du arba būre- 
liais, čia galvažudžių kraštas, — išdėstė jis. 

Laivą apsupo gausybė valčių, vyrai iš jų rėkaudami siūlė įvai- 
riausius sandėrius, pasišovę supirkti viską, nes krante galėjo par- 
duoti penkiaguba kaina. Nepatyrę keleiviai veikiai permanė spe- 
kuliacijų meną. Popiet pasirodė uosto komendantas, lydimas 


muitinės pareigūno; jiems iš paskos atplaukė dvi valtys: viena 

meksikiečių, kita kinų, kurie pasisiūlė perkelti krovinius į prie- 
plauką. Jie užsiprašė negirdėtą kainą, bet nebuvo kitos išeities. 
Uosto komendantas nė neketino tikrinti pasų ar keleivių tapa- 
tybės. 

— Dokumentai? Kam jų reikia? Jūs atvykote į laisvės rojų. Čia 
nepripažįstamas herbinis popierius, — pareiškė jis. 

Moterimis, priešingai, labai susidomėjo. Pasigyrė, jog pats pir- 
mas išmėgina visas, išsilaipinančias San Franciske, nors jų ne tiek 
ir daug, kiek jis pageidautų. Papasakojo, kad pirmąsias, pasiro- 
džiusias mieste prieš kelis mėnesius, pasitiko džiūgaujanti minia 
vyrų, kurie tuojau pat išsirikiavo į eilutę ir valandų valandas laukė 
savo eilės, už malonumą užsimokėdami aukso smiltimis, grynuo- 
liais ir net luitais. Tai buvusios šaunuolės jankės iš Bostono, Ra- 
mųjį vandenyną pasiekusios per Panamos sąsmauką. Pasiūliusios 
savo paslaugas varžytinių sąlygomis, per dieną uždirbdamos tiek, 
kiek paprastai uždirbama per metus. Vėliau atvykę dar daugiau 
nei penki šimtai, beveik visos meksikietės, čilietės ir perujietės, 
kelios amerikietės ir prancūzės, nors moterų skaičius vis dar te- 
besąs menkas, palyginti su tolydžio didėjančiu jaunų viengungių 
vyrų antplūdžiu. 

Asusena Plaseres negirdėjo jankio postringavimų, nes, vos su- 
žinojęs, kad laive pasirodė muitinės pareigūnas, Tao Čienas nusi- 
vedė ją į triumą. Jis negalėjo įkišti merginos į maišą ir užkrauti 
nešikui ant pečių, kaip tai padarė Valparaise, nes kroviniai tik- 
riausiai būsią tikrinami. Eliza nustebo juos pamačiusi, jiedu atro- 
dė nebeatpažįstami: dailiai nusiskutęs barzdą ir plaukus virš kak- 
tos, jis vilkėjo švarutėle palaidine ir kelnėmis, blizgėjo lyg aliejum 
sutepta standžiai supinta kasa, tuo tarpu Asusena Plaseres atėjo 
suvis pasikeitusi, apsirengusi nebe valstietiškai, kaip paprastai, bet 
profesine apranga: žydra suknele su plunksnomis apkaišyta iškirpte, 
aukšta šukuosena ir skrybėlaite, pasidažiusi lūpas ir nusirausvi- 
nusi skruostus. 

— Kelionė pasibaigė, ir tu gyva, mergele, — džiugiai paskelbė ji. 

Asusena Plaseres buvo pasirengusi paskolinti Elizai vieną kurią 


savo prašmatnių suknelių ir išsivesti iš laivo, lyg visos jos būtų 

drauge atplaukusios verstis tuo pačiu amatu:: ne tokia jau netiku- 
si mintis, nes, pasak jos, Eliza niekuo kitu negalėsianti manytis. 

— Aš atplaukiau čionai ištekėti už savo sužadėtinio, — šimtąjį 
kartą atsakė Eliza. 

— Šiuo atveju sužadėtiniais nėra ko kliautis. Norėsi valgyti, tu- 
rėsi atkišti antrą galą. Atkiši, ir baigta. Nebus kitos išeities, mer- 
gele. 

Tao Čienas jas pertraukė. Jeigu ištisus du mėnesius laive buvo 
septynios moterys, vargu ar gali išlipti aštuonios, pasakė jis. Jis 
pastebėjo būrį meksikiečių ir kinų, kurie, įlipę iškrauti krovinių, 
laukė denyje kapitono ir muitinės pareigūno įsakymo. Jis paprašė 
Asuseną supinti ilgus Elizos plaukus į tokią pat kaip jo kasą ir 
nuėjo atnešti savo drabužių. Jiedu aprengė merginą kelnėmis, pa- 
laidine, sujuosė ją virve per juosmenį ir užmaukšlino plačiakraštę 
šiaudinę skrybėlę. Du mėnesius kentėjusi pragaro kančias, Eliza 
sumenko, sulyso, atrodė balta kaip popierius. Aprengta pernelyg 
duksliais Tao Čieno drabužiais, atrodė kaip badmiriaujantis kinų 
vaikas. Asusena Plaseres apkabino ją savo stipriomis skalbėjos ran- 
komis ir susijaudinusi pabučiavo į kaktą. Jai patiko Eliza, ir šir- 
dies gilumoje ji džiaugėsi, kad šios laukia sužadėtinis, nes niekaip 
negalėjo įsivaizduoti, jog ši galėtų ištverti gyvenimo negandas, ku- 
rias kenčia pati. 

— Tikras driežiukas, — nusijuokė Asusena Plaseres. 

— O jeigu kas pastebės, kad aš persirengusi? 

— Didelio čia daikto! Daugių daugiausia Kacas gali pareikalau- 
ti, kad apsimokėtum už kelionę. Gali atsiteisti savo brangenybė- 
mis, juk dėl to jas ir pasiėmei, — tarė moteriškė. 

— Niekas neturi žinoti, kad esi čia. Todėl kapitonas Somersas 
neims tavęs ieškoti Kalifornijoje, — tarė Tao Čienas. 

— Jeigu jis mane suras, parveš į Čilę. 

— Ko? Šiaip ar taip, jau esi bešlovė. Turčiai tokių nepakenčia. 
Taviškiai tikriausiai džiaugiasi, kad tu pradingai, — nereikės pa- 
tiems išmesti tavęs į gatvę. 

— Išmesti į gatvę? Už tai, ką padarei, Kinijoje būtum papjauta. 

— Liaukis, kine, mes ne tavo šalyje. Negąsdink mažės. Gali kuo 
ramiausiai lipti iš laivo. Niekas į tave nekreips dėmesio. Visi žiū- 
rės į mane, — patikino Asusena Plaseres ir atsisveikinusi nuvingia- 
vo su plazdančiomis žydromis plunksnomis ir iškirptėje žėrinčia 
turkių sege. 

Taip ir įvyko. Tą dieną visų dėmesys krypo į penkias čilietes ir 
dvi perujietes, apsitaisiusias prašmatniausiais pašvitais vyrų šir- 
dims pavergti. Jos nusileido į valtis virvinėmis kopėčiomis, neša- 
mos septynių laimingų jūreivių, burtais laimėjusių privilegiją pa- 
sisodinti moteris ant galvos, švilpiant ir plojant šimtams žioplių, 
susirinkusių krantinėje pasitikti atvykusių damų. Niekas nekreipė 
dėmesio į meksikiečius ir kinus, kurie, vora išsirikiavę kaip skruz- 
dėlės, iš rankų į rankas perdavinėjo ryšulius. Eliza stovėjo pasku- 
tinėje valtyje šalia Tao Čieno, pasakiusio savo kraštiečiams, kad 


vaikinas kurčnebylis ir priekvaišis, tad kalbinti jį nesą prasmės. 


Argonautai 


Is Čienas ir Eliza Somers pirmąsyk įkėlė koją San Franciskan 
tūkstantis aštuoni šimtai keturiasdešimt devintųjų metų vieną ba- 
landžio antradienį, antrą valandą dienos. Ten jau buvo trumpai 
stabtelėję tūkstančiai nuotykių ieškotojų, skubančių aukso telki- 
nių link. Į veidą pūtė smarkus vėjas, neleisdamas paspartinti žings- 
nių, bet diena buvo giedra, ir jie galėjo gėrėtis nepaprasto grožio 
įlankos panorama. Tao Čienas atrodė gana neįprastai su gydytojo 
lagaminėliu, su kuriuo niekad nesiskyrė, kelionkrepšiu ant pečių, 
šiaudine skrybėle ir margaspalve vilnone serape, nusipirkta iš mek- 
sikiečio krovėjo. Beje, tame mieste niekas nekreipė dėmesio į 
išvaizdą. Elizai, du mėnesius nemankštinusiai kojų, virpėjo keliai, 
sausumoje — kaip anksčiau jūroje — jai svaigo galva, bet, vilkėda- 
ma vyriškais drabužiais, ji jautėsi kaip niekad laisva ir nevaržoma: 
dar niekad nebuvo patyrusi tokio jausmo, kad niekas nekreiptų į 
ją dėmesio. Iš pradžių jai buvo toks įspūdis, lyg ji būtų nuoga, bet 
veikiai apsipratusi mėgavosi gaiviu vėju, pučiančiu kiaurai pro pa- 
laidinės rankoves ir kelnių klešnes. Amžinai suvaržyta sijonų, da- 
bar ji kvėpavo visa krūtine. Ji sunkiai vilko lagaminą, prikrautą 
prabangių drabužių, kuriuos panelė Roza sudėjo, geriausių keti- 
nimų vedama, ir Tao Čienas, matydamas ją svirduliuojant, paėmė 
jį ir užsikėlė ant peties. Stora vilnonė skara, kurią suvyniojusi ne- 
šėsi po pažastimi, svėrė ne mažiau nei lagaminas, bet ji žinojo, 
kad nevalia jos pamesti, nes nakčia praversianti kaip didžiausias 
turtas. Palenkusi galvą, nematomą po šiaudine skrybėle, klupda- 
ma stūmėsi per baisingą uosto sumaištį. Jerba Buenos kaimelyje, 


ispanų ekspedicijos įkurtame tūkstantis septyni šimtai šešiasde- 

šimt devintaisiais metais, gyveno mažiau nei penki šimtai žmo- 
nių, bet, vos pasklidus gandui apie auksą, ėmė plūste plūsti nuo- 
tykių ieškotojai. Po kelių mėnesių niekam nežinomas kaimelis 
tapo San Francisku ir garsas apie jį pasiekė toliausius pasaulio 
pakraščius. Tai buvo dar anaiptol ne tikras miestas, bet tik milži- 
niška pakeleivių stovykla. 

Aukso karštlige užsikrėtė visi kaip vienas: kalviai, dailidės, mo- 
kytojai, gydytojai, kareiviai, teisingumo ieškomi nusikaltėliai, pa- 
mokslininkai, kepėjai, revoliucionieriai ir visokio plauko ramūs 
pamišėliai metė šeimas bei savo labą ir, ieškodami nuotykių, lei- 
dosi kelionėn kitapus planetos. „Išklydę ieškoti aukso, jie pražu- 
do sielą“, — be atlydos kaldavo kapitonas Kacas per trumpas reli- 
gines apeigas, kurias kiekvieną sekmadienį laikydavo Emilijos įgu- 
lai ir keleiviams, bet niekas jo neklausė — visiems aptemdė protą 
kvaitulingas troškimas staigiai pralobti ir pradėti naują gyvenimą. 
Pirmą kartą žmonijos istorijoje auksas mėtėsi ant žemės, niekie- 
no auksas, gausybė aukso, prieinamo kiekvienam, kas tik nori, 
reikėjo tik netingėt pasirinkti. Iš toliausių kraštų plaukė argonau- 
tai: europiečiai, bėgantys nuo karo, maro ir tironų, narsingi ir 
pasipūtę jankiai, laisvės pasiilgę negrai, kailiais kaip indėnai apsi- 
taisę rusai ir oregoniečiai, meksikiečiai, čiliečiai ir perujiečiai, 
Australijos plėšikai, išbadėję kinų valstiečiai, kurie rizikavo gyvy- 
be nusižengdami imperatoriaus draudimui palikti tėvynę. Dum- 
blinose San Francisko gatvelėse maišėsi visos rasės. 

Pagrindines gatves, nutiestas plačiais pusračiais ir galais įsirė- 
musias į paplūdimius, kirto tiesios gatvės, einančios nuo kalvų iki 
prieplaukos, tokios stačios ir klampios, jog mulai, ir tie tik vargais 
negalais kabindavo įkalnėn. Staiga užlėkdavo viesulas, keldamas 
dulkių ir smėlio sūkurius, bet veikiai nurimdavo, ir vėl nuskaidrė- 
davo dangus. Jau stovėjo keletas gražių namų, dar dešimtys kilo, 
apsupti pastolių, kai kurie turėjo tapti prabangiais viešbučiais, bet 
šiaip visame mieste riogsojo sumišai suremti laikini būstai, bara- 
kai, lūšnos, suremtos iš geležinių strypų, lentgalių ir kartono lakštų, 
brezentinės palapinės ir šiaudais dengtos pašiūrės. Žiemos liūtys 


pavertė prieplauką purvyne, vežimai, kurių buvo vienas kitas, klim- 

po į dumblą, šen bei ten teko kloti tašus skersai šiukšlių, butelių 
šukių ir kitokių atliekų priverstų duobių. Nebuvo nei nutekamų- 
jų griovių, nei kanalizacijos, šuliniuose telkšojo pradvisęs vanduo; 
cholera ir dizenterija pjaute pjovė visus, išskyrus kinus, iš papra- 
timo geriančius arbatą, ir čiliečius, savo krašte nuo mažens pratu- 
sius prie nešvaraus vandens ir šitaip įgijusius atsparumą menkiau- 
sioms bakterijoms. Vibždėte vibždėjo karštligiškai bruzdanti marga 
minia, žmonės alkūnėmis skynėsi kelią, virto kliūdami už statybi- 
nių medžiagų, statinių, dėžių, asilų ir rankinių vežimėlių. Kinai 
nešikai nešiojo krovinius, sukabintus ant ilgos karties galų, nepai- 
sydami, jog tie kliudo praeivius; kantrūs ir stiprūs meksikiečiai 
tekini skuodė įkalnėn, ant kupros užsivertę tokį pat ryšulį, kiek 
sveria patys; malajiečiai ir havajiečiai ieškojo kliaučių susipešti; 
jankiai jojo raiti į greitosiomis įrengtas krautuves, blaškydami į 
šalis visus pasitaikančius; vietiniai kaliforniečiai puikavosi dailio- 
mis siuvinėtomis striukėmis, sidabriniais pentinais ir kelnėmis su 
skeltukais šonuose ir dviem eilėmis auksinių sagų nuo juosmens 
iki batų. Tolydžio taukšint plaktukams, zirziant pjūklams ir dunk- 
sint kalamiems mietams, skardėjo į muštynes įsivėlusių ar bėdos 
ištiktų žmonių riksmai. Pasibaisėtinai dažnai drioksėjo šūviai, bet, 
regis, nieko per daug nejaudino viena kita mirtis; priešingai, kam 
nors pasikėsinus pavogti dėžę vinių, iškart susiburdavo tuntas pa- 
sipiktinusių piliečių, pasirengusių savo rankomis įvykdyti teisin- 
gumą. Nuosavybė turėjo didesnę vertę nei gyvybė, už vagystę, pra- 
šokančią šimtą dolerių, buvo baudžiama pakariant. Netrūko loši- 
mo namų, barų ir smuklių, esant moterų badui nukabinėtų nuogų 
moterų paveikslais. Kioskuose galėjai nusipirkti ko tik širdis gei- 
džia, ypač svaigalų ir ginklų, bet nežmoniškomis kainomis, nes 
niekas neturėjo laiko derėtis. Beveik visi pirkėjai mokėjo auksu, 
nė neketindami nukrapštyti prie svarstyklių prikepusių smilčių. 
Tao Čienas tarė sau, jog garsusis Gum San, Aukso kalnas, apie kurį 
buvo tiek girdėjęs, — stačiai pragaras, ir paskaičiavo, kad, esant 
tokioms kainoms, jo santaupų užteksią ne per ilgiausiai. Elizos 
brangenybių kapšelis taip pat negelbėsiąs, nes čia atsiskaitoma 
grynu auksu. 

Eliza kaip įmanydama skynėsi kelią per minią, įsikibusi į Tao 
Čieną, dėkinga jam už vyriškus drabužius, nes aplink nebuvo ma- 
tyti nė vienos moters. Septynios Emilijos keleivės, nešte nuneštos 
į vieną iš daugelio smuklių, tikriausiai jau triūsė stengdamosi už- 
dirbti tuos du šimtus septyniasdešimt dolerių, kuriuos kiekviena 
buvo skolinga kapitonui Vincentui Kacui už bilietą. Tao Čienas 
susižinojo iš krovikų, jog miestas padalytas į sektorius ir vienos 
tautybės žmonės užima tam tikrą dalį. Krovikai perspėjo, kad jis 
nesiartintų prie Australijos plėšikų gyvenvietės, nes tie galį užpul- 
ti stačiai pramogos dėlei, ir parodė į tą pusę, kur kūpsojo kinų 
palapinės ir lūšnelės. Jie ir pasuko ta kryptimi. 

— Kaipgi aš susirasiu Choakiną toje knibždėlynėje? — sutrikusi 
ir pasijutusi bėjėgė, paklausė Eliza. 

— Jeigu yra kinų kvartalas, turi būti ir čiliečių kvartalas. Ieškok. 

— Aš neketinu su tavimi skirtis, Tao. 

— Vakare aš grįžtu į laivą, — perspėjo jis. 

— Ko? Argi tau nerūpi auksas? 

Tao Čienas paspartino žingsnius, ir ji prisiderino prie jo, bijo- 
dama atsilikti. Taip jie atkako į kinų kvartalą, Mažąjį Kantoną, 
kaip jį vadino, keletą sveikatai kenksmingų gatvių, kur jis iškart 
pasijuto kaip namie, nes niekur nebuvo matyti nė vieno fan guei 
veido, nosį kuteno gardūs gimtinės valgių kvapai ir skambėjo įvai- 
rūs dialektai, daugiausia Kantono tarmė. Elizai, priešingai, pasi- 
rodė, kad ji pakliuvo į kitą planetą, ji nesuprato nė vieno žodelio 
ir dingojosi, jog visi įtūžę, nes rėkavo mostaguodami rankomis. 
Ten taip pat ji nepastebėjo nė vienos moters, bet Tao parodė į 
kelis grotomis apkaltus langelius, o už jų — nevilties aptemdytus 
veidus. Jau du mėnesiai, kai jis neturėjo moters, o tos jį šaukė, 
bet jis pernelyg gerai žinojo, kaip venerinės ligos sunaikina kūną, 
kad rizikuotų eidamas pas tokias pigias prostitutes. Tai buvo pus- 
velčiui nupirktos jaunutės kaimietės, atgabentos iš pačių atkam- 
piausių Kinijos provincijų. Jis prisiminė seserį, tėvo parduotą, ir 
jį dar labiau supykino. 

— Kas tau, Tao? 


m Negeri prisiminimai... Tos merginos — vergės. 

— Argi negirdėjai, kad Kalifornijoje nėra vergų? 

Jiedu įėjo į restoraną, paženklintą tradiciniais geltonais kaspi- 
nais. Viduje stovėjo ilgas stalas, apsėstas vyrų, kurie, prisispaudę 
vienas prie kito, paskubomis rijo maistą. Lazdelių kaukšėjimas į 
dubenėlius Tao Čieno ausyse skambėjo kaip muzika. Jie pastovė- 
jo dviguboje eilėje, kol pagaliau gavo vietą atsisėsti. Rinktis nebu- 
vo iš ko, turėjai griebti tai, kas pakliūva po ranka. Reikėjo įgudi- 
mo pagauti mestą dubenėlį, kol jo nenutvėrė apsukresnis; Tao 
Čienas sugebėjo sučiupti vieną Elizai, o kitą sau. Ji nepatikliai 
apžiūrėjo žalsvą skystimą, kuriame plūduriavo balkšvi plaušai ir 
glitūs moliuskai. Anksčiau girdavosi, kad gali iš kvapo pažinti kiek- 
vieną maisto produktą, bet pliurzė dubenėlyje netgi neatrodė val- 
goma, veikiau priminė drauge su buožgalviais iš balos pasemtą 
drumzliną vandenį. Laimė, jog nereikėjo naudotis lazdelėmis, ga- 
lėjai gerti tiesiai iš indo. Alkis perveikė visus įtarimus, ir ji ryžosi 
paragauti, tuo tarpu užpakaly eilė nekantrių lankytojų rėkaudami 
ragino paskubėti. Srėbalas pasirodė gardus, ir ji būtų mielai iš- 
sriaubusi dar vieną, bet Tao Čienas neleido — nutvėrė už rankos ir 
ištempė lauk. Ji sekė iš paskos, o jis pirmiausia apibėgo kvartalo 
krautuvėles, norėdamas papildyti gydomųjų žolelių atsargas laga- 
minėlyje ir pasikalbėti su vienu kitu kinu žolininku, turinčiu prak- 
tiką šiame mieste, paskui įėjo į vieną iš daugelio lošimo landynių, 
kurių buvo kas žingsnis. Tai buvo medinis pastatas su pretenzijo- 
mis į prabangą, nukabinėtas gašlių pusnuogių moterų paveikslais. 
Čia galėjai aukso smiltis išsikeisti į pinigus — po šešiolika dolerių 
už unciją — arba paprasčiausiai mesti ant stalo visą kapšą. Didumą 
lankytojų sudarė amerikiečiai, prancūzai ir meksikiečiai, bet bu- 
vo ir nuotykių ieškotojų iš Havajų, Čilės, Australijos ir Rusijos. 
Visi daugiausia lošdavo meksikietiškąjį „pirkį“, lasguenet ir „akį“. 
Kinai buvo labiau linkę į fan tan ir lošdavo iš skatikų, tad niekas jų 
neprileisdavo prie stalų, kur būdavo lošiama iš didelių pinigų. 
Prie lošimo stalų nebuvo matyti nė vieno negro, nebent vienas 
kitas grojo ar aptarnavo lankytojus. Vėliau jie sužinojo, kad neg- 
rai, užėję į barą ar landynę, gali pasivaišinti taurele už dyka ir turi 
nešdintis, kitaip išlekia pro duris, gavę į dantis. Salone buvo trys 


200 ISABEL ALLENDE 


moterys, dvi baltomis suknelėmis vilkinčios jaunutės meksikietės 
didelėmis žiburiuojančiomis akimis, rūkančios vieną cigaretę po 
kitos, ir daili brandaus amžiaus storai išsidažiusi prancūzė suverž- 
tu korsetu. Jos vaikščiojo nuo vieno stalo prie kito ragindamos 
visus išgerti ir lošti ir tolydžio dingdavo su kuriuo nors lankytoju 
už sunkios raudono brokato užuolaidos. Tao Čienas sužinojo, kad 
iš vyrų jos imančios unciją aukso už vieną valandą bare ir kelis 
šimtus dolerių už naktį, tačiau prancūzė esanti brangiausia ir ne- 


prisileidžianti nei kinų, nei negrų. 


Niekas nekreipė dėmesio į Elizą, persirengusią rytiečiu ber- 
niuku, tad ji nuvargusi atsisėdo kamputyje, o Tao Čienas tuo tar- 
pu šnekėjosi čia su vienu, čia su kitu, klausinėjo apie auksą ir 
gyvenimą Kalifornijoje. Linos gyvo atminimo saugomam, mote- 
rys jam rūpėjo kur kas mažiau negu lošimas. Fan tan loštukų ir 
kauliukų barškėjimas ant stalų jį gundė nelyginant sirenos gies- 
mė. Jį išmušdavo prakaitas, bežiūrint į kortas lošėjų rankose, bet 
jis susitramdydavo įsikalęs sau į galvą, kad jį amžinai apleisianti 
laimė, jeigu tik jis netesėsiąs pažado. Praslinkus daugeliui metų, 
po daugybės patirtų nuotykių Eliza sykį paklausė jį, kokią laimę 
jis turėjęs galvoje, ir jis nė negalvodamas atsakė: kad esąs gyvas ir 
kad susitiko ją. Tą pavakarę jis sužinojo, kad aukso telkinių esą 
Sakramento, Amerikos, San Choakino upėse ir šimtuose intakų 
intakėlių, bet atstumai esą milžiniški, o žemėlapiai nepatikimi. 
Vis rečiau pasitaiko aukso žemės paviršiuje, išgaunamo be didelio 
vargo. Vienas kitas laimingas ieškotojas kartais aptinka bato didu- 
mo grynuolį, bet dauguma tenkinasi sauja smilčių, surinktų ne- 
žmoniškomis pastangomis. Visi kalba apie auksą, pasakojo jam 
lankytojai, bet beveik niekas nešneka apie tai, kiek reikia išeikvoti 
jėgų jam išgauti. Kad turėtum šiokią tokią naudą, per dieną turi 
mažų mažiausia išgauti vieną unciją, pasiryžęs gyventi kaip šuo, 
nes kainos negirdėtos, o auksas slyste slysta pro pirštus. Pirkliai ir 
palūkininkai, priešingai, lobsta, panašiai kaip ir vienas kraštietis, 
pasidavęs į skalbimą: per kelis mėnesius pasistatė puikų namą ir 

ketina grįžti į Kiniją, nusipirkti kelias žmonas ir gimdyti sūnus; 
arba štai kitas, vienoje landynėje skolinęs pinigus už dešimt pro- 
centų per valandą, kitaip sakant, aštuoniasdešimt septynis tūks- 
tančius procentų per metus. Išgirdo jis ir pasakiškų istorijų apie 
milžiniškus grynuolius, apie aukso smilčių gausius smėlynus, apie 
kvarco uolienoje išsiraizgiusias gyslas, apie mulus, kurie paslydę 
nuskelia luitą uolos, ir joje atsiveria lobis, bet, pasak jų, nepralob- 
si, jei nedirbsi ir jei tavęs nelydės laimė. Jankiams trūksta kantry- 
bės, jie gobšūs ir iškrikę, nemoka dirbti ranka rankon su kitais. 
Meksikiečiai ir čiliečiai išmano kalnakasybą, bet pernelyg išlai- 
dūs; oregoniečiai ir rusai niekais leidžia laiką mušdamiesi ir gir- 
tuokliaudami. Kinai, priešingai, nors ir turėdami kuklių išteklių, 
puikiai išsiverčia, nes jie nereiklūs, negirtuokliauja ir dirba kaip 
skruzdės po aštuoniolika valandų per parą nei ilsėdamiesi, nei 
guosdamiesi. Fan guei esą labai nepatenkinti, kai kinams sekasi, 
perspėjo Tao Čieną kraštiečiai, todėl reikia apsimesti, dėtis kvai- 
liu, jų neerzinti, kitaip neišeisią į sveikatą — kaip tiems pasipūtė- 
liams meksikiečiams. Taip, paaiškino jam, yra čiliečių stovykla, 
šiek tiek toliau nuo miesto centro, dešiniau, ir vadinasi Mažoji 
Čilė, bet šiuo metu jau per vėlu bastytis gatvėmis, juo labiau vie- 
nam su priekvaišiu broliuku. 

— Grįžtu į laivą, — pareiškė Tao Čienas Elizai, jiems išėjus iš 
landynės. 

— Man bloga, toks įspūdis, jog tuoj tuoj pargriūsiu. 

— Tu sunkiai sirgai. Tau reikia valgyti ir ilsėtis. 

— Negaliu, nes esu viena, Tao. Būk geras, dar nepalik manęs... 

— Esu pasirašęs sutartį, kapitonas lieps manęs ieškoti. 

— O kas vykdys jo įsakymą? Visi laivai ištuštėję. Kapitonas galės 
rėkti kiek gerklė neša, nė vienas jūreivis nebegrįš. 

Ką man su ja daryti? — balsu, bet Kantono tarme vienas sau 
tarė Tao Čienas. Atvežė ją į San Franciską, kaip buvo įsipareigojęs, 
bet dabar nesiryžo palikti jos likimo valiai. Jautėsi atsakingas bent 
jau iki tol, kol ji šiek tiek atgaus jėgas ir susisieks su kitais čiliečiais 
arba susitiks su savo pasprukusiu įsimylėjėliu. Pagalvojo, kad visa 


tai nėra neįmanoma. Nors ir koks klaidus atrodė San Franciskas 

iš pirmo žvilgsnio, kinams tai nesudarė jokių sunkumų, — jis galė- 
jo kuo puikiausiai palaukti iki rytojaus dienos ir ją palydėti į Ma- 
žąją Čilę. Nakčiai sutemus, viskas aplink atrodė kaip pasakoje. 
Beveik visi būstai buvo brezentiniai, tad, viduje šviečiant lempoms, 
atrodė kiaurai perregimi ir švytėjo kaip deimantai. Deglai ir lau- 
žai gatvėse, iš landynių sklindanti muzika teikė nerealumo įspūdį. 
Ieškodamas nakvynės, Tao Čienas priėjo didelį, kokių dvidešimt 
penkių metrų ilgio ir aštuonių metrų pločio baraką, suręstą iš 
lentgalių ir gelžgalių, seklumon išmestų laivų atliekų, o virš jo 
pamatė užrašą „viešbutis“. Viduje rikiavosi dviaukščiai gultai, pa- 
prasčiausios lentynos, ant kurių galima buvo gulėti tik susirietus, 
o pačiame gale stovėjo prekystalis, kur buvo prekiaujama svaiga- 
lais. Langų nebuvo, oras patekdavo vidun pro lentinių sienų ply- 
šius: Už dolerį turėjai teisę pernakvoti, bet reikėjo turėti savo 
patalynę. Kas ankstesnis — guldavo ant gultų, kiti išsidrėbdavo ant 
aslos. Jiems nedavė gultų, nors būta laisvų, nes jie buvo kinai. 
Jiedu sugulė stačiai ant žemės, vietoj priegalvio pasikišę mantą, 
serapė ir stora vilnonė skara atstojo apklotus. Netrukus patalpa 
prisigrūdo įvairių rasių ir visokio plauko vyrų, kurie išsitiesė vie- 
nas šalia kito glaudžiomis gretomis nenusirengę ir su ginklu ran- 
koje. Sunku buvo užmigti tvoskiant nešvarumų, tabako ir prakai- 
to smarvei, aplinkiniams knarkiant ir šūkčiojant per miegus, bet 
Eliza buvo tokia išvargusi, jog nė nepajuto, kaip prabėgo naktis. 
Pabudo auštant drebėdama nuo šalčio, įsikniaubusi į Tao ČCieno 
nugarą, ir tik tada pajuto jį kvepiant jūra. Laive tą kvapą stelbė 
bekraščiai vandenys, bet naktį ji suvokė, jog šitaip kvepia to vyriš- 
kio kūnas. Ji užsimerkė, dar stipriau prisiglaudė ir tuojau pat vėl 
kietai įmigo. 

Kitą dieną jiedu leidosi ieškoti Mažosios Čilės, kurią ji bere- 
gint atpažino, nes stiebo viršūnėje išdidžiai plevėsavo Čilės vėliava 
ir diduma žmonių dėvėjo tipiškas kūgines skrybėles, maulinos. Kvar- 
talą sudarė kokia dešimtis gatvių, knibždėte knibždančių žmonių, 
netgi moterų ir vaikų, atvykusių ištisomis šeimomis, verslais ir 
prekyba prasimanančių duonos kąsnį. Kiek akys mato riogsojo 
žygio palapinės, lūšnos ir lentiniai barakai, aplink tarp šiukšlių 

kaip pakliūva mėtėsi visokiausi įrankiai ir padargai. Buvo ir resto- 
ranų, laikinų viešbučių ir viešnamių. Manyta, jog kvartale gyvena 
apie du tūkstančiai čiliečių, bet niekas jų neskaičiavo ir, tiesą pa- 
sakius, ten tik trumpam apsistodavo naujai atvykusieji. Eliza apsi- 
džiaugė išgirdusi savo krašto kalbą ir ant sudriskusios palapinės 
pamačiusi skelbimą, jog ten prekiaujama čilietiškais valgiais — pe- 
guenes ir chunchules. Ji priėjo ir, stengdamasi neišsiduoti savo tarti- 
mi, paprašė porcijos pastarųjų. Tao Čienas sužiuro į keistą patie- 
kalą, patiektą ne lėkštėje, bet ant laikraščio skiautės, neišmanyda- 
mas, kas tai galėtų būti, velniai griebtų. Ji paaiškino, jog tai taukuose 
pačirškinti kiaulės žarnokai. 

— Vakar aš valgiau tavo kinišką sriubą. Šiandien tu paragauk 
mano čilietiškų žarnokų, — tarė ji. 

— Iš kur jūs, kinai, išmokote kalbėti ispaniškai? — mandagiai 
paklausė pardavėjas. 

— Mano bičiulis nemoka ispaniškai, o aš moku, nes kurį laiką 
gyvenau Peru, — atsakė Eliza. 

— O kojūs čia ieškote? 

— Čiliečio, vardu Choakinas Andieta. 

— O kodėl jo ieškote? 

— Turime jam žinią. Gal jį pažistate? 

— Pastaraisiais mėnesiais čia pabuvojo daug žmonių. Niekas čia 
ilgiau neužsilieka, visi skuba ieškoti aukso. Vieni grįžta, kiti — ne. 

— O Choakinas Andieta? 

— Neprisimenu, bet paklausinėsiu. 

Eliza ir Tao Čienas atsisėdo pavalgyti pušies paunksnėje. Po 
dvidešimties minučių pardavėjas grįžo, lydimas kresno vyriškio 
trumpomis kojomis, iš pažiūros panašaus į Šiaurės Amerikos in- 
dėną, ir tas pasakė, jog Choakinas Andieta išvyko Sakramento 
aukso telkinių link mažų mažiausia prieš du mėnesius, nors nie- 
kas čia nežiūri į kalendorius ir nesirūpina kitų žmonių žygiais ir 
pažygiais. 

— Keliaujam į Sakramentą, Tao, — nutarė Eliza, vos tik jiedu 
paliko Mažąją Čilę. 

— Tu dar negali keliauti. Tau reikia kurį laiką pailsėti. 


204 ISABEL ALLENDE 


— Pailsėsiu tenai, kai jį susirasiu. 

— Aš verčiau grįžtu pas kapitoną Kacą. Kalifornija man nepa- 
tinka. 

— Kas tau atsitiko? Negi bailys pasidarei? Laive nieko nebeliko, 
tik kapitonas su savo Biblija. Visi ieško aukso, o tu ketini toliau 
virėjauti už menką algą! 

— Aš netikiu, kad galima greitai pralobti. Noriu ramiai gyventi. 

— Na, o ko tu trokšti, jei auksas tau nerūpi?.. 

— Žinių. 

— Kokių žinių? Tu ir šiaip jau daug ką išmanai. 

— Man dar trūksta labai daug žinių! 

— "Tai va, tu patekai į reikiamą vietą. Nieko nežinai apie šį kraš- 
tą. Čia reikia gydytojų. Žinai, kiek žmonių ieško aukso? Tūkstan- 
čiai! Ir visiems reikia gydytojo. Šiame krašte, Tao, tau atsiveria 
plačios perspektyvos. Traukiam į Sakramentą. Be tavęs aš toli ne- 


nukeliausiu... 


Susimokėję už kelionę grynus niekus — mat laivas buvo visai 
sukiužęs, — Tao Čienas su Eliza išplaukė į šiaurę skersai bekraštės 
San Francisko įlankos. Laivas knibždėte knibždėjo keleivių, apsi- 
krovusių sudėtingais kalnakasybos padargais, nebuvo kur kojos 
dėti nedideliame denyje, užgrioztame dėžėmis, įrankiais, krep- 
šiais ir maišais maisto produktų, parako ir ginklų. Kapitonas ir jo 
padėjėjas iš pažiūros daugiau traukė į galvažudžius, bet puikiai 
išmanė laivybą ir nešykštėjo gana menkų valgių ir svaigalų. Tao 
Čienas pasiderėjo su jais dėl Elizos, ir tie sutiko, kad už jos kelio- 
nę jis atidirbtų kaip jūreivis. Keleiviai — visi kaip vienas su pisto- 
letais prie juosmens, be kita ko, dar apsiginklavę peiliais ir dur- 
klais, — pirmąją kelionės dieną tik vos prasižiodavo, dažniausiai 
išsikeikdami, kaimyno užkliudyti alkūne ar koja, ko buvo neįma- 
noma išvengti tokioje spūstyje. Kitą dieną, rytui auštant po ilgos, 
šaltos ir drėgnos nakties, kurią praleido nuleidę inkarą netoli kran- 
to, nes tamsoje plaukti buvo pavojinga, kiekvienas tarėsi apsuptas 


priešų. Nesiskutę, apskretę, prastai pavalgę, apgulti uodų, laivui 

vos stumiantis prieš srovę, pučiant priešiniam vėjui, visi vos tvar- 
dėsi, menkiausio nieko pakako kraujui užvirti. Tao Čienas, vie- 
nintelis, nekūręs jokių planų nei turėjęs kokį tikslą, atrodė visiš- 
kai ramus ir grožėjosi nuostabia įlankos panorama, kai nereikė- 
davo grumtis su bure. Eliza, priešingai, negalėjo susitaikyti su 
priekvailio kurčnebylio pusbernio vaidmeniu. Nesileisdamas į kal- 
bas, Tao Čienas pasakė, jog tai jaunesnysis brolis, ir surado jai 
daugiau ar mažiau vėjo neperpučiamą kampelį, kur ji tupėjo taip 
ramiai ir tyliai, kad ilgai netrukus visi ją pamiršo. Kiaurai peršla- 
pusia stora vilnone skara, sustirusi, sustingusiomis kojomis ji dre- 
bėjo nuo šalčio, bet jai teikė jėgų mintis, jog kiekvieną akimirką 
artėja prie Choakino. Tolydžio prisidėdama ranką prie krūtinės, 
kur gulėjo meilės laiškai, patyliukais kuždėjo kiekvieną atmintinai 
išmoktą Choakino meilės žodį. Trečią dieną gerokai nustoję bu- 
vusio agresyvumo, kiek apduję nuo svaigalų ir paniurę keleiviai 
tysojo drėgmės prisigėrusiais drabužiais. 

Įlanka buvo kur kas didesnė, nei jie įsivaizdavo, nepatikimuose 
žemėlapiuose nurodyti atstumai nė iš tolo neatitiko tikrovės, ir 
kai jie tarėsi pagaliau atvykę į paskirties uostą, pasirodė, jog rei- 
kia perplaukti dar vieną — San Pablo — įlanką. Pakrantėse mar- 
gavo stovyklos, sausakimšos valtys, prikrautos prekių, o toliau 
dunksojo tankūs miškai. Bet ir ten kelionė nesibaigė, reikėjo 
labai srauju sąsiauriu gautis į trečią — Suisuno — įlanką, kur lai- 
vas kapstėsi dar lėčiau ir vargingiau, paskiau siaura ir gilia upe 
plaukti iki Sakramento. Pagaliau jie atsidūrė krašte, kur buvo 
aptiktas pirmasis aukso luistelis didumo sulig moters nagu, su- 
kėlęs tokį netramdomą žmonių antplūdį ir permainęs Kalifor- 
nijos kraštovaizdį ir amerikiečių dvasią, kaip po kelerių metų 
rašė žurnalistu tapęs Jakobas Todas. „Jungtines Valstijas įkūrė 
piligrimai, pionieriai ir kuklūs imigrantai, kurie, vadovaudamiesi 
uolaus darbo etika, beatodairiškai grūmėsi su sunkumais. Auk- 
sas iškėlė aikštėn pačius bjauriausius amerikiečių būdo bruo- 
žus: gobšumą ir smurtą.“ 

Laivo kapitonas jiems paaiškino, jog Sakramento miestas išdy- 
go prieš metus per vieną naktį. Uoste vos tilpo nesuskaitoma gau- 

sybė visokiausių laivų, išilgai tiesių gatvių rikiavosi mediniai na- 
mai, krautuvės, bažnyčia, daugybė užeigų, barų ir viešnamių, ta- 
čiau miestas iš pažiūros atrodė lyg katastrofos nusiaubtas, nes vi- 
sur kūpsojo krūvos šiukšlių, perdėm mėtėsi maišai, balnai, įran- 
kiai, pamesti aukso telkinių link skubančių rūdkasių. Virš atmatų 
suko ratus juodi paukščiai ir birzgė debesys musių. Eliza apskai- 
čiavo, jog per kelias dienas galėtų apeiti visą miestą, aplankydama 
kiekvieną namą: surasti Choakiną Andietą atrodė ne per sunkiau- 
sia. Laivo keleiviai, išvydę uostą, pagyvėjo, atgavo gerą nuotaiką ir, 
draugiškai dalydamiesi paskutiniu svaigalų gurkšniu, atsisveikin- 
dami plojo vieni kitiems per pečius ir choru dainavo apie kažko- 
kią Siuzaną, Tao Čienui iš nuostabos negalint suvokti, kodėl visi 
taip staigiai pasikeitė. Jiedu su Eliza išlipo pirmi, nes turėjo ne- 
daug mantos, ir nė nesvarstydami patraukė į kinų kvartalą, kur 
užkando ir brezentinėje palapinėje susirado pastogę. Eliza nesu- 
prato nė žodžio, ką jis šneka su žmonėmis Kantono tarme, ji nie- 
ko kita netroško, kaip tik susirasti savo mylimąjį, bet Tao Čienas 
priminė, kad jai reikėtų patylėti, ir paprašė nusiraminti ir turėti 
kantrybės. Tą patį vakarą, vėl tapęs džong i, vienam kraštiečiui jis 
atitaisė išnirusį petį, atstatydamas kaulą į vietą, ir beregint pelnė 
viso kvartalo pagarbą. 

Rytojaus dieną jiedu išėjo ieškoti Choakino Andietos. Jų ben- 
drakeleiviai jau buvo pasirengę traukti aukso telkinių link; kai 
kurie įsigijo mulų kroviniams gabenti, bet diduma ėjo pėsčio- 
mis, palikę gerą dalį mantos. Jiedu aplakstė visą miestelį, ieško- 
dami Choakino, bet neaptiko nė pėdsako, tik vienas kitas čilie- 
tis tarėsi prisimenąs prieš mėnesį ar du matęs tuo vardu šaukia- 
mą žmogų. Jiems patarė keliauti aukštupio link: gal ten jį aptiksią, 
jei lydėsianti laimė. Mėnuo čia reiškė ištisą amžinybę. Niekas 
nebegalvojo apie tuos, kurie čia buvo dar vakar, kam galėjo rū- 
pėti svetimų žmonių vardai ir likimai. Visiems galvoje buvo tik 
auksas. 

— Ką gi darysim, Tao? 

— Dirbsim. Be pinigų nieko nenuveiksi, — atsakė jis, užsimes- 


damas ant pečių šiukšlių krūvoje aptiktas brezento atraižas. 

— Aš negaliu laukti! Man reikia susirasti Choakiną! Dar turiu 
šiek tiek pinigų. 

— Čilės realų? Jie čia ne kažin ko verti. 

— O mano brangenybės? Juk už jas galima gauti šį tą... 

— Pasilaikyk, čia už jas nieko negausi. Reikia užsidirbti pinigų ir 
nusipirkti mulą. Mano tėvas vaikščiojo po kaimus gydydamas žmo- 
nes. Kaip ir senelis. Ir aš galiu tuo pačiu verstis, tik čia dideli 
atstumai. Man reikia mulo. 

— Mulo? Mudu jau turim mulą: tave. Na ir užsispyręs esi! 

— Ne mažiau negu tu. 

Jiedu pasirinko baslių ir lentgalių, pasiskolino įrankių ir susi- 
rentė būstą, o stogą uždengė brezentu. Išėjo palaikė lūšnelė, 
kuri būtų subyrėjusi nuo pirmo vėjo gūsio, tačiau bent jau galė- 
jo apginti nuo rytmečio rasos ir pavasarinių liūčių. Garsas apie 
Tao Čieno sugebėjimus apskriejo visą kvartalą, ir netrukus pasi- 
rodė pacientai kinai, įvertinę nepaprastą to džong i išmonę, pas- 
kiau meksikiečiai ir čiliečiai, o galiausiai vienas kitas amerikietis 
ir europietis. Patyrę, kad Tao Čienas išmano ne mažiau negu 
bet kuris iš trijų baltųjų gydytojų ir juo labiau ne brangininkas, 
daugelis įveikė pasidygėjimą „dangiukais“ ir ryžosi išbandyti azi- 
jiečių mokslą. Kai kuriomis dienomis Tao Čieną taip apguldavo 
ligoniai, kad jis gaudavo šauktis pagalbon Elizą. Ji žavėjosi jo 
švelniais ir mikliais pirštais, kai jis tikrindavo pulsą įvairiose rankų 
ir kojų vietose, palpuodavo ligonių kūnus, lyg juos glamonėda- 
mas, smaigstydavo adatas į paslaptingus, regis, tik jam vienam 
žinomus taškus. Kiek metų buvo tam žmogui? Kartą jį paklau- 
sė, ir jis atsakė, jog, skaičiuojant visas reinkarnacijas, septyni ar 
aštuoni šimtai metų. Iš pažiūros Eliza jam būtų davusi apie tris- 
dešimt, nors kai kada, prapliupęs juoktis, atrodydavo jaunesnis 
už ją. Šiaip ar taip, kai visiškai susikaupęs palinkdavo prie ligo- 
nio, tapdavo senas kaip vėžlys, ir tada būdavo nesunku patikėti, 
kad jo žemės kelionė tęsiasi kelis šimtmečius. Ji žiūrėdavo žavė- 
damasi, kaip jis stebi stiklinėje pacientų šlapimą ir sugeba iš 
kvapo ir spalvos nustatyti slaptas negalias arba kaip pro didina- 
mąjį stiklą tiria vyzdžius, spėdamas, ko trūksta ir ko per daug 

organizme. Kartais jis tik uždėdavo rankas ligoniui ant pilvo ar 
galvos, užsimerkdavo ir tarytum užsnūsdavo. 

— Ką darei? — vėliau klausdavo Eliza. 

— Matavau jo skausmą ir perdaviau jam energijos. Neigiama 
energija sukelia kančias ir negalias, teigiama gydo. 

— O kokia yra toji teigiama energija, Tao? 

— Kaip meilė: karšta ir skaisti. 

Traukti kulkas ir gydyti durtines žaizdas tapo kasdiene rutina, 
ir Eliza nustojo bijoti kraujo. Ji išmoko siūti žmogaus kūną lygiai 
taip pat ramiai, kaip anksčiau siuvinėdavo savo kraitines paklo- 
des. Chirurgijos praktika, asistuojant anglui Ibenaizeriui Hobsui, 
Tao Čienui labai pravertė. Tame krašte, knibždėte knibždančiame 
nuodingų gyvačių, pasitaikydavo nemaža atvejų, kai vyrai atneš- 
davo ant pečių ištinusius ir pamėlusius savo draugus. Užteršti van- 
denys platino cholerą, nuo kurios niekam nebuvo vaistų, ir kito- 
kias ligas nerimą keliančiais požymiais, bet ne visada mirštamas. 
Tao Čienas imdavo nedaug, bet visada reikalaudavo avanso, nes iš 
patyrimo žinojo, kad išsigandęs žmogus moka nesiderėdamas, o 
pasveikęs vengia atiduoti skolą. Šitaip darbuodamasis, Tao Čienas 
prieš akis išvysdavo buvusį mokytoją priekaištingu veidu, bet gin- 
davo jį šalin. „Aš negaliu leisti sau tokios prabangos, kad elgčiausi 
kilniaširdiškai, mokytojau“, — teisindavosi jis. Anestezijos neįskai- 
čiuodavo į honorarą: kas pageidaudavo nuskausminimo kvaišalais 
ar auksinėmis adatomis, gaudavo primokėti. Šiaip ar taip, jis da- 
rydavo išimtį vagims, kurie, paskubomis nuteisti, būdavo nupla- 
kami arba netekdavo vienos ausies. Aukso ieškotojai puikavosi 
savo greitai vykdomu teisingumu, niekas nebuvo linkęs skirti pi- 
nigų kalėjimo statybai ir priežiūrai. 

— Kodėl nereikalauji atlyginimo iš nusikaltėlių? — kartą paklausė 
Eliza. 

— Noriu, kad jie jaustųsi man skolingi, — atsakė jis. 


Tao Cienas buvo nusiteikęs įsikurti ilgesniam laikui. Savo draugei 
nieko nesakė, bet neketino niekur keliauti, norėdamas, kad Lina 

čia jį surastų. Jau kelios savaitės žmona nedavė jam ženklo. Eliza, 
priešingai, skaičiavo valandas, trokšdama leistis į kelionę, ir kas 
dieną vis labiau susimąstydavo, kad, galvojant apie savo keliaben- 
drį, jai kyla prieštaringi jausmai. Ji buvo jam dėkinga už globą ir 
priežiūrą, už tai, jog jis rūpinasi, kad ji gerai maitintųsi, naktimis 
šiltai apklosto, girdo gydomųjų žolelių nuovirais ir gydo adato- 
mis, kad, pasak jo, sustiprėtų jos či, bet ją erzino jo ramybė, todėl 
ji manė, kad jam trūksta drąsos. Kartais ji žavėdavosi Tao Cieno 
romia išraiška ir nuoširdžia šypsena, o kartais piktindavosi. Ji ne- 
suprato, kodėl jis toks visiškai abejingas galimybei išbandyti laimę 
aukso kasyklose, kai visi aplink — ir ypač jo tautiečiai kinai — tik 
apie tai ir galvoja. 

— Ir tavęs nedomina auksas, — ramiai atrėmė jis Elizos prie- 
kaištus. 

— Aš atvykau ko kito! O ko tu atvykai? 

— Nes aš jūreivis. Nė neketinau čia likti, kol tu manęs neprašei. 

— Tu — ne jūreivis, tu — gydytojas. 

— Čia aš galiu vėl būti gydytojas. Tu sakei tiesą, čionai galima 
daug ko išmokti. 

Tai jis ir darė. Susisiekė su čiabuviais, norėdamas šį tą susižino- 
ti apie jų šamanų mediciną. Buvo tai saujelės nešvariais kojotų 
kailiais ir europiečių skarmalais apsidangsčiusių klajoklių indėnų, 
praradusių viską prasidėjus aukso karštligei. Jie klajojo iš vienos 
vietos į kitą su savo išvargusiomis žmonomis ir amžinai alkanais 
vaikais, savo dailiomis gluosnių vytelių pintinėmis bandydami upė- 
se plauti auksą, bet vos tik užtikdavo gerą vietą, šūviais būdavo 
vejami šalin. Palikti ramybėje, kur nors apsistodavo, suremdavo 
lūšneles ir palapines ir įsikurdavo kuriam laikui, kol, iš naujo gu- 
jami, turėdavo kraustytis kitur. Su kinu jie elgėsi draugiškai, pa- 
garbiai priimdavo savo kaimelyje, nes laikė jį medicine man — ži- 
niuoniu — ir mielai dalydavosi savo žiniomis. Eliza ir Tao Čienas 
susėsdavo su jais ratu aplink žaidą — įkaitintų akmenų prikrautą 
duobę, — kur jie virdavosi gilių tyrę arba kepdavo įvairius miško 
vaisius ir žiogus, kurie Elizai atrodė labai gardūs. Paskiau rūkyda- 


vo šnekučiuodami pusiau angliškai, pusiau ženklais, įterpdami vie- 

ną kitą išmoktą čionykščių žodį. Tomis dienomis mįslingai dingo 
keli auksakasiai jankiai, ir, nors niekas neaptiko jų kūnų, draugai, 
apkaltinę indėnus juos nužudžius, atsikeršydami šturmu užėmė 
kaimelį, pagrobė nelaisvėn moterų ir vaikų ir pavyzdžio dėlei su- 
šaudė septynis vyrus. 

— Jeigu jie šitaip elgiasi su indėnais, šios žemės šeimininkais, 
be abejo, Tao, kinams jie dar žiauresni. Gausi stengtis būti ne- 
pastebimas kaip ir aš, — tarė priblokšta Eliza, sužinojusi, kas 
atsitiko. 

Tačiau Tao Čienas neturėjo laiko mokytis gudrybių, kad taptų 
nepastebimas, — atsidėjęs tyrė augalus. Susiruošdavo į ilgus žygius 
rinkti pavyzdžių, norėdamas juos palyginti su Kinijoje naudoja- 
mais augalais. Išsinuomodavo du arklius arba eidavo pėsčias va- 
landų valandas, vesdamasis Elizą kaip vertėją, aplankydamas ūkius, 
kuriuose daugelį metų iš kartos į kartą gyveno meksikiečiai, pui- 
kiai pažinoję krašto gamtą. Įsivėlę į karą su Jungtinėmis Valstijo- 
mis, ne per seniausiai jie neteko Kalifornijos, ir dideli ūkiai, kita- 
dos teikę darbo ištisoms bendruomenėms, pamažu merdėjo. Su- 
tartys, sudarytos tarp abiejų šalių, liko tik popieriuje. Iš pradžių 
meksikiečiai, išmanę kalnakasybą, mokė atvykėlius aukso gavy- 
bos, bet kas dieną plaukė gausybė naujų atėjūnų, tą kraštą laikan- 
čių savo nuosavybe. Tiesą pasakius, gringai juos niekino, kaip nie- 
kino ir kitas rases. Prasidėjo nenutrūkstamas ispanakalbių perse- 
kiojimas, jiems buvo draudžiama kasti auksą, bet užtat visas teises 
gaudavo nuotykių ieškotojai australai ir europiečiai. Tūkstančiai 
bedarbių peonų bandė laimę kasyklose, bet, kai gringų ujimas pa- 
sidarė nebepakenčiamas, jie pasidavė į pietus ir tapo plėšikais. 
Kai kuriuose išlikusiuose dvaruose Eliza galėdavo vieną kitą va- 
landėlę praleisti moterų draugijoje, patirdama retą malonumą, 
bent trumpai primenantį romios palaimos laikus Mamos Fresijos 
virtuvėje. Tai būdavo vienintelė proga nusikratyti priverstinės ne- 
bylystės ir pašnekėti gimtąja kalba. Tos vargų ir nepriteklių pa- 
ženklintos stiprios ir taurios moterys, drauge su vyrais petys į petį 
dirbančios pačius sunkiausius ūkio darbus, graudindavosi žiūrė- 


damos į tokį gležną paauglį kiną ir žavėdavosi, kad ispaniškai jis 

kalba kaip jos. Jos mielai atskleisdavo gamtos paslaptis, ištisus 
šimtmečius naudojamas įvairioms negalioms palengvinti, ir sykiu 
pasidalydavo gardžių patiekalų receptais, kuriuos ji užsirašydavo į 
sąsiuvinius, tikėdama, jog anksčiau ar vėliau jie labai pravers. Tuo 
tarpu džong i San Franciske užsisakė vakarietiškų vaistų, kuriuos 
jo bičiulis Ibenaizeris Hobsas išmokė vartoti Honkonge. Taipgi 
išvalė sklypelį žemės prie savo lūšnelės, aptvėrė, kad neįsibrautų 
elniai, ir apsodino kai kuriais būtiniausiais savo amatui gydomai- 
siais augalais. 

— Dieve mano, Tao! Nejaugi tu ketini čia gyventi, kol išaugs tie 
rachitiniai augalai? — priekaištaudavo nevilties apimta Eliza, ma- 
tydama išglebusius stiebelius ir gelsvus lapus, bet jis atsakydavo 
tik miglotais gestais. 

Ji jautė, jog sulig kiekviena diena vis labiau tolsta nuo lemties 
nubrėžto tikslo, jog Choakinas Andieta nenumaldomai smel- 
kiasi į tą nežinomą kraštą, galbūt kalnų link, o tuo tarpu ji gaišta 
laiką Sakramente, dėdamasi kino žiniuonio priekvaišiu broliu- 
ku. Kartais išdėdavo Tao Čieną bjauriausiais žodžiais, bet atsar- 
gumo dėlei kalbėdavo ispaniškai, ko gero, lygiai taip kaip ir jis, 
kai kreipdavosi į ją Kantono tarme. Jiedu ištobulino ženklų kal- 
bą, kad, kitiems girdint, galėtų bendrauti netardami nė žodžio, 
ir, gyvendami drauge, galop taip supanašėjo, jog niekas neabe- 
jojo jųdviejų giminyste. Kai nebūdavo ligonių, jiedu išeidavo 
pasivaikščioti po uostą, po krautuves, susipažinti su žmonėmis 
ir pasiklausinėti apie Choakiną Andietą. Eliza taisydavo valgį, ir 
Tao Čienas greitai priprato prie jos patiekalų, bet retkarčiais 
išsprūsdavo į kinų valgyklas, kur prisikimšdavo kiek telpa už du 
dolerius — negirdėtas dalykas, kai svogūnas kainavo dolerį. Ki- 
tiems girdint, jie bendraudavo ženklais, bet, vieni būdami, kal- 
bėdavo angliškai. Jei nepaisysime kartais dviem kalbomis išbe- 
riamų užgaulių, didžiąją laiko dalį jiedu praleisdavo kartu dar- 
buodamiesi petys į petį kaip geri draugai ir kvatodavo menkiausia 
proga. Jis stebėjosi, kad, nepaisant retkarčiais iškylančių kalbos 
kliūčių ir kultūrų skirtumo, jiedu su Eliza gerai sutaria. Apskri- 
tai kaip tik tie skirtumai ir sukeldavo pašėlusį juoką: jam buvo 

sunku patikėti, jog moteris gali kalbėti ir daryti tokias kvailys- 
tes. Žiūrėdavo į ją smalsiai, su nenusakomu švelnumu; netekęs 
žado žavėdavosi jos drąsa, savita nebent kariui, bet, pamačius, 
kaip lengvai ji sugniūžta, jį apimdavo noras globoti ir ginti tą 
sakytum mažą mergaitę. Vos saulei nusileidus, ji imdavo knap- 
sėti, įsisupdavo į savo storą vilnonę skarą ir užmigdavo; jis atsi- 
guldavo šalia. Sutartinai kvėpuodami, jiedu taip priprato prie tų 
artimumo valandų, kad miegant jų kūnai patys savaime derin- 
davosi vienas prie kito: jei vienas versdavosi ant kito šono, kitas 
sekdavo jo pavyzdžiu, tad niekada nenutoldavo. Kartais jie atsi- 
busdavo apsikabinę, atsidūrę po vienu apklotu. Pakirdęs pir- 
mas, jis mėgaudavosi tomis akimirkomis, nejučia prisiminda- 
mas šalia Linos praleistas laimės valandas, ir nekrutėdavo, kad 
ji nepajustų jo geismo. Jis nė neįtardavo, jog tą patį patiria Eli- 
za, džiaugdamasi šalia gulinčiu vyru ir vaizduodamasi, kaip jie- 
du gyventų su Choakinu Andieta, jeigu jiems būtų palankesnis 
likimas. Nė vienas niekada neužsimindavo apie nakties svajas, 
lyg tai būtų buvęs kitas gyvenimas, apie kurį nepasakojama. Ap- 
sirengus išsyk išnykdavo slaptas to artumo žavesys, ir jiedu vėl 
tapdavo broliais. Retkarčiais Tao Čienas paslaptingai dingdavo 
nakčia ir tyliai sugrįždavo. Elizai nieko nereikėdavo klausinėti, 
pakakdavo tik pauostyti: jis eidavo pas moterį, ji netgi sugebė- 
davo pažinti salsvą meksikiečių kvapą. Palindusi po vilnone ska- 
ra, ji gulėdavo tamsoje drebėdama iš baimės, įsiklausydama į 
menkiausią garsą ir mintyse jo šaukdavosi gniauždama kumštyje 
peilį. Ji niekaip negalėdavo paaiškinti staiga užplūstančio noro 
verkti, lyg būtų išduota. Miglotai suvokdavo, jog vyrai, ko gera, 
skiriasi nuo moterų; savo ruožtu ji nejausdavo nė menkiausio 
lytinio poreikio. Draugystės ir švelnumo geismui patenkinti jai 
pakakdavo nekaltų nakties glamonių, tačiau, netgi prisiminus 
savo buvusį mylimąjį, nepašokdavo kitados spintų kambaryje 
patirtas geismas. Ji nesuvokė, ar meilė ir geismas jai reiškia tą 
patį ir ar geismas nesukyla be meilės, o gal paprasčiausiai, taip 
ilgai sirgus laive, liga bus paveikusi kūne ką nors esminga. Kartą 


įsidrąsinusi paklausė Tao Cieną, ar ji galėsianti turėti vaikų, nes 

jau keli mėnesiai, kai išnykusios mėnesinės. Jis patikino, kad, 
vos atgavus jėgas ir sveikatą, viskas grįš į senas vėžes, todėl jis ir 
gydąs ją adatomis. Kai, parbėgęs iš naktinių žygių, jos bičiulis 
tyliai įsliuogdavo į guolį, ji apsimesdavo kietai mieganti, nors 
ištisas valandas nesumerkdavo akių, dygėdamasi atstumiančiu 
svetimos moters kvapu. Nuo tos dienos, kai jie išsilaipino San 
Franciske, ji vėl laikėsi panelės Rozos įskiepyto padorumo. Sa- 
vaičių savaites laive Tao Čienas matė ją nuogą ir pažino jos vidų 
ir išorę, tačiau, suprasdamas jos įsitikinimus, nieko neklausinė- 
davo, nebent pasiteiraudavo apie sveikatą. Netgi gydydamas ada- 
tomis, stengdavosi neužgauti jos santūrumo. Jiedu nenusireng- 
davo vienas kito akivaizdoje ir be žodžių buvo sutarę nesikėsinti 
į privatumą, vienam kuriam tupint už lūšnelės suremtoje būde- 
lėje, bet šiaip bendrai naudojosi viskuo, pradedant pinigais ir 
baigiant drabužiais. Po daugelio metų, peržiūrėdama dienoraš- 
tyje to meto užrašus, Eliza stebėjosi, kodėl jiedu nedrįso prisi- 
pažinti, jog vienas kitam jaučia nenugalimą potraukį, kodėl ap- 
simesdavo miegą, kad išdrįstų prisiglausti vienas prie kito, o dieną 
dėdavosi esą abejingi. Ir ji padarė išvadą, jog meilė kitos rasės 
žmogui jiems atrodė neįmanoma, jie manė, kad tokiai porai kaip 
jiedu nėra vietos pasaulyje. 

— "Tu galvojai tik apie savo mylimąjį, — pareiškė jai Tao Čienas, 
tuo metu jau sulaukęs žilo plauko. 

— O tu— apie Liną. 

— Kinijoje galima turėti kelias žmonas, o Lina visada buvo pa- 
kanti. 

— Be to, tu bjaurėjaisi mano didelėmis pėdomis, — nusišaipė ji. 


— Tavo tiesa, — kuo rimčiausiai pritarė jis. 


Birželio mėnesį užgriuvo negailestinga vasara. Veisėsi begalės 
uodų, iš savo urvų išlindo gyvatės, drąsiai šliaužiodamos kur tin- 
kamos, o Tao Čieno augalai išaugo tokie pat vešlūs kaip Kinijoje. 
Plaukte plaukė argonautų tuntai, tolydžio vis gausesni ir dažnes- 


ni. Sakramentas buvo pagrindinis uostas, tad jo neištiko likimas 

dešimčių kitų gyvenviečių, kurios dygo kaip grybai prie auksingų 
vietų, greitai plėtėsi ir nyko, vos tik išsekdavo lengvai išgaunama 
rūda. Miestas augo akims bežiūrint, steigėsi naujos krautuvės, ir 
sklypai buvo jau nebe už dyka dalijami kaip anksčiau, bet tokie 
pat brangūs kaip San Franciske. Kūrėsi savotiškos valdžios užuo- 
mazgos, ir valdymo klausimams aptarti gana dažnai būdavo šiau- 
kiami susirinkimai. Radosi spekuliantų, teisininkų, Evangelijos 
skelbėjų, profesionalių lošėjų, plėšikų, madamų su savo mergelė- 
mis ir kitokių pažangos bei civilizacijos šauklių. Šimtai žmonių, 
degančių viltimi ir troškimu pralobti, plūdo auksaviečių link, kiti, 
išsekę ir ligų pakirsti, traukė atgal po ištisų mėnesių sunkaus dar- 
bo, nusiteikę iššvaistyti savo laimikį. Kasdien vis gausėjo kinų, ir 
netrukus susidarė dvi priešiškos gaujos. Tie tongai buvo uždari 
klanai, jų nariai gelbėjo vieni kitus kaip broliai tiek kasdieniame 
gyvenime, tiek darbe, bet sykiu skatino korupciją ir nusikalsta- 
mumą. Tarp naujai atvykusiųjų buvo vienas džong i, su kuriuo Tao 
Čienas praleisdavo begalinės palaimos valandas šnekėdamasis apie 
gydymą ir cituodamas Konfucijų. Jis priminė Ibenaizerį Hobsą, 
nes, nesitenkindamas vien tradiciniu gydymu, ieškojo naujų gali- 
mybių. 

— Mums reikia studijuoti fan guei mediciną, mūsiškės nepakan- 
ka, — sakydavo jis, ir Tao Čienas jam pritardavo visa širdimi, nes kuo 
daugiau jis išmokdavo, tuo labiau jam atrodydavo, kad jis nieko 
neišmano ir kad viso gyvenimo neužteksią užtaisyti spragoms. 

Eliza ėmė prekiauti įdarytais pyragais, kuriuos pardavinėjo 
aukso kaina — pirmiausia čiliečiams, paskiau ir jankiams, veikiai 
juos pamėgusiems. Iš pradžių naudojo jautieną, kurios galėjo 
nusipirkti iš meksikiečių ūkininkų, atgenančių kaimenes nuo 
pat Sonoros krašto, bet vėliau, jos pristigus, pyragus įdarydavo 
elniena, kiškiena, laukinių žąsų mėsa, vėžliena, lašiša ir netgi 
lokiena. Ištikimi pirkėjai šveitė viską, kupini dėkingumo, nes 
neturėjo kito pasirinkimo, kaip konservuotas pupeles ir sūdytą 
kiaulieną, nepamainomą auksakasių maistą. Niekas neturėjo lai- 
ko medžioti, žvejoti ar virėjauti, neįmanoma buvo gauti nei ža- 


lumynų, nei vaisių, o pienas buvo tokia pat prabanga kaip šam- 

panas, bet vis dėlto netrūko miltų, taukų ir cukraus, taipgi rie- 
šutų, šokolado, kai kurių prieskonių, džiovintų persikų ir slyvų. 
Lygiai taip pat sėkmingai kaip mėsa įdarytus pyragus ji kepė 
tortus ir sausainius, taipgi duoną krosnyje, kurią pati susilipdė 
iš molio, prisimindama Mamos Fresijos pamokas. Jei gaudavo 
kiaušinių ir lašinių, iškabindavo skelbimą, siūlydama pusryčius, 
tuomet išsirikiuodavo eilė vyrų, laukiančių, kada galės susėsti 
saulėkaitoje prie klibančio stalo. Gardūs, kurčnebylio kino pa- 
gaminti patiekalai jiems primindavo toli toli, šeimos ratelyje, 
praleistus sekmadienius. Sotūs pusryčiai — kiaušinienė su laši- 
nukais, šviežia duona, vaisių tortas ir kavos kiek telpa — kainavo 
tris dolerius. Kai kurie lankytojai, sujaudinti ir dėkingi, nes dau- 
gelį mėnesių nieko panašaus nebuvo ragavę, įmesdavo dar vieną 
dolerį arbatpinigiams skirton dėžutėn. Kartą vidurvasarį Eliza 
atėjo pas Tao Čieną su visomis savo santaupomis. 

— Už visa tai galime nusipirkti arklius ir keliauti, — parciškė ji. 

— Kur? 

— Ieškoti Choakino. 

— Aš jau nebenoriu jo ieškoti. Aš lieku Čia. 

— Tu nenori pažinti šito krašto? Čia gali daug ko pamatyti ir 
išmokti, Tao. Kol aš ieškosiu Choakino, tu galėsi semtis savo trokš- 
tamos išminties. 

— Mano augalai vis dar auga, ir man nepatinka bastytis iš vieno 
krašto į kitą. 

— Puiku. Aš vykstu viena. 

— Viena toli nenukeliausi. 

— Pažiūrėsim. 

Tą naktį jiedu miegojo kiekvienas priešingame lūšnelės gale, 
netardami nė žodžio. Rytojaus dieną Eliza išėjo anksti nusipirk- 
ti visa, kas reikalinga kelionėje, — keblus dalykas, atliekant kurč- 
nebylio vaidmenį, — ir grįžo ketvirtą valandą popiet, vedina bjau- 
riu, pusiau nusišėrusiu, bet stipriu meksikietišku arkliu. Ji taip- 
gi nusipirko batus, dvejus marškinius, storo audinio kelnes, 
odines pirštines, plačiakraštę skrybėlę, du maišus sausų pro- 


duktų, lėkštę, alavinį dubenį ir šaukštą, skudrų plieninį peilį, 

gertuvę, pistoletą ir šautuvą, nors nemokėjo jų užtaisyti, o juo 
labiau šaudyti. Ji ruošėsi visą pavakarę: brangenybes ir atliku- 
sius pinigus įsisiuvo į medvilninę juostą, tą pačią, kuria veržėsi 
krūtis ir po kuria pasikišusi laikė pundelį meilės laiškų. Lagami- 
ną su suknelėmis, sijonais ir bateliais nutarė palikti. Iš storos 
vilnonės skaros pasidarė savotišką balną, kokius tiek kartų matė 
darant Čilėje. Nusivilko mėnesių mėnesius dėvėtus Tao Čieno 
drabužius ir prisimatavo naujus. Paskui pasipustė peilį į odinį 
diržą ir nusirėžė plaukus sulig pakaušiu. Ilga juoda kasa nukrito 
žemėn kaip negyva gyvatė. Pasižiūrėjo į save veidrodžio šukėje ir 
liko patenkinta: murzinu veidu ir anglimi pajuodintais antakiais 
būsianti neatpažįstama. Tuo metu parėjo Tao Čienas iš įprasto 
pasimatymo su savo draugu, ir akimirką nesuprato, iš kur jo 
lūšnelėje atsirado tas ginkluotas kaubojus. 

— Rytoj išvykstu, Tao. Ačiū už viską, tu esi daugiau nei bičiulis, 
esi tikras brolis. Labai tavęs ilgėsiuos... 

Tao Čienas neatsakė. Sutemus ji atsigulė nenusirengusi viena- 
me kampe, o jis, dvelkiant vasaros vėjeliui, atsisėdo lauke žvaigž- 
džių skaičiuoti. 


Paslaptis 


I, vakarą, kai, pasislėpusi Emilijos triume, Eliza paliko Valparai- 
są, visi trys Somersai, Felisiano Rodrigeso de Santa Kruso žmo- 
nos Paulinos pakviesti, pietavo Anglų viešbutyje ir namo į Links- 
makalnį grįžo gana vėlai. Merginos pasigedo tik po savaitės, nes 
buvo įsitikinę, jog ji su Mama Fresija svečiuojasi Agustino del Val- 
jės dvare. 

Rytojaus dieną Džonas Somersas pasirašė sutartį kaip Fortū- 
nos, naujintelaičio Paulinos garlaivio, kapitonas. Tai buvo pa- 
prastas dokumentas, kuriame buvo surašytos tik pagrindinės san- 
dėrio sąlygos. Jiems pakako susitikti vieną kartą, kad imtų juo 
pasitikėti: jie neketino gaišti laiko teisinėms vingrybėms, užsi- 
brėžę vienintelį tikslą — kuo greičiau pasiekti Kaliforniją. Visa 
Čilė galvojo apie tą patį, nors laikraščiai šaukė klausyti proto 
balso, o iš bažnyčių sakyklų kasdien sklido apokaliptinės prana- 
šystės. Kapitonui prireikė vos kelių valandų įgulai suburti, nes 
prieplaukose driekėsi ilgiausios eilės aukso karštlige sergančių 
vyrų. Daugelis nakvodavo sukritę ant žemės, kad išsaugotų savo 
vietą. Dauguma laivininkų stebėjosi, jog Džonas Somersas atsi- 
sakė keleivių, tad garlaivis buvo visiškai tuščias. Jis nesileido į 
jokias kalbas. Turėjo numatęs tikro pirato planą, kad, atplaukęs 
į San Franciską, laive išlaikytų visus jūreivius, bet niekam jo ne- 
išdavė, nes prasitaręs nebūtų išsaugojęs nė vieno. Taipgi nepra- 
nešė jūreiviams, jog, prieš plaukdami į šiaurę, pirmiausia atlik- 
sią neįprastą kelionę į pietus. Ketino supažindinti įgulą su savo 
planu tik tada, kai laivas atsidurs atviroje jūroje. 


— Vadinasi, jūs esate tikras, kad sugebėsite valdyti garlaivį ir 

vadovauti įgulai, ar ne, kapitone? — dar sykį paklausė Paulina, pa- 
duodama jam pasirašyti sutartį. 

— Taip, ponia, prašom nesibaiminti. Galiu išplaukti po trijų 
dienų. 

— Puiku. Jūs žinote, ko trūksta Kalifornijoje, kapitone? Šviežių 
maisto produktų: vaisių, daržovių, kiaušinių, gardžių sūrių, deš- 
rų. Tuo mes tenai ir prekiausime. 

— Kaip? Viskas supus kelionėje... 

— Gabensime apdėję ledais, — ramiai atsakė ji. 

— Kuo? 

— Ledais. Pirmiausia jūs plauksite į pietus atgabenti ledų. Ar 
žinote, kur yra San Rafaelio įlanka? 

— Netoli Puerto Aiseno. 

— Džiaugiuosi, kad pažįstate tą kraštą. Esu girdėjusi, jog ten 
esama paties gražiausio žydrojo ledyno. Noriu, kad prikrautumė- 
te Fortūną ledo gabalų. Ką jūs apie tai manote? 

— Atsiprašau, ponia, man regis, tai beprotybė. 

— Tikrai. Todėl niekam tokia mintis ir neatėjo į galvą. Vežkitės 
statines rupios druskos, geroką atsargą maišų ir apvyniokite pa- 
čius didžiausius gabalus. Beje, manding jūsų vyrai turėtų šiltai ap- 
sirengti, kad nesušaltų. Ir, be kita ko, kapitone, būkite malonus ir 
niekam nieko nepasakokite, kad kas nors nepasinaudotų mūsų 
sumanymu. 

Džonas Somersas atsisveikino visiškai sutrikęs. Iš pradžių jam 
dingtelėjo mintis, kad moteriai bus pasimaišęs protas, bet kuo 
ilgiau apie tai galvojo, tuo labiau jam patiko ta avantiūra. Kita 
vertus, jis neturėjo ko prarasti. Žlugimas grėstų jai, o jis, priešin- 
gai, atsiimtų atlyginimą netgi tuo atveju, jeigu kelionėje ledas iš- 
tirptų. Jeigu ta beprotybė pasisektų, pagal sutartį jis gautų atitin- 
kamą papildomą atlygį. Po savaitės, kai pasklido žinia apie Elizos 
dingimą, jis plaukė visu garu ledyno link ir sužinojo apie tai tik 
sugrįžęs, kai nuleido inkarą Valparaise pasikrauti Paulinos paruoštų 
prekių: apdėtas priešistorinio ledyno luitais, turėjo nugabenti jas 
į Kaliforniją, kur jos vyras ir svainis pelningai jas išparduosią. Jei- 
gu viskas išeisią kaip jos apskaičiuota, per tris ar keturias Fortūnos 

keliones ji turėsianti tiek pinigų, kiek nė svajonėse nesvajojo pel- 
nyti. Ji apskaičiavo, per kiek laiko kiti verslininkai galėtų perimti 
jos sumanymą ir pradėti su ja konkuruoti. Na, o Džonas Somer- 
sas savo ruožtu vežėsi gerų prekių, kurias ketino parduoti iš var- 
žytinių, — knygų. 

Sutartą dieną nesulaukusi grįžtant Elizos ir auklės, panelė Roza 
nusiuntė vežėją su rašteliu, norėdama pasiteirauti, ar del Valjų 
šeima vis dar viešinti dvare ir ar Eliza gerai jaučiasi. Po valandos 
jos namuose pasirodė labai sunerimusi Agustino del Valjės žmo- 
na. Ji nieko nežinanti apie Elizą, pareiškė ji. Šeima niekur neva- 
žiavusi iš Valparaiso, nes vyrą ištikęs podagros priepuolis. Jau ke- 
lis mėnesius ji nemačiusi Elizos. Panelė Roza buvo pakankamai 
šaltakraujiška, kad nuslėptų savo nuostabą: ji suklydusi, atsiprašė 
ji, Eliza viešinti pas kitą draugę, ji apsirikusi, labai dėkojanti po- 
niai del Valjė, jog ji malonėjusi pati ateiti... Kaip ir reikėjo tikėtis, 
ponia del Valjė nepatikėjo nė vienu žodžiu, ir panelei Rozai dar 
nespėjus perspėti brolio Džeremio, tuo metu buvusio darbe, apie 
Elizos Somers pabėgimą jau kalbėjo visas Valparaisas. 

Tą dieną ligi pat vakaro panelė Roza skendo ašarose, o Džere- 
mis Somersas laužė galvą svarstydamas, kur ji būtų galėjusi dingti. 
Iškratę Elizos kambarį, jiedu aptiko atsisveikinimo laišką ir kelis- 
kart jį perskaitė veltui tikėdamiesi atsekti bent menkiausius pėd- 
sakus. Taipgi jiems nepavyko surasti Mamos Fresijos, kad galėtų 
ją išklausinėti, ir tik tada susivokė, jog moteris dirbo jiems aštuo- 
niolika metų, o jie netgi nežino jos pavardės. Niekad jie nesido- 
mėjo, iš kur ji kilusi, ar turinti giminių. Mama Fresija, kaip ir 
kitos tarnaitės, priklausė naudingų nežinomų sielų ratui. 

— Valparaisas — ne Londonas, Džeremi. Jos negalėjo toli nuva- 
žiuoti. Reikia ieškoti. 

— Ar įsivaizduoji, koks kils skandalas, kai tik pradėsime klausi- 
nėti draugų? 

— Bene svarbu, ką sakys žmonės! Svarbiausia — greitai surasti 
Elizą, kol ji neprikrėtė kvailysčių! 

— Tiesą pasakius, Roza, jeigu, nepaisydama to, ką mes jai davė- 
me, ji šitaip mus paliko, vadinasi, ji jau bus iškrėtusi kvailystę. 

— Ką tu turi galvoj? Kokią kvailystę? — priblokšta paklausė pa- 
nelė Roza. 

— Susidėjo su kokiu vyru, Roza. Tik dėl vyro mergina gali pa- 
daryti tokią negirdėtą kvailystę. Tu geriau žinai. Su kuo galėjo su- 
sidėti Eliza? 

— Protas neneša. 

Panelė Roza puikiai viską žinojo. Žinojo, kas tos siaubingos 
nelaimės kaltininkas: tas pakaruokliškos išvaizdos tipas, Džere- 
mio tarnautojas, prieš kelis mėnesius atgabenęs prekes. Ji neži- 
nojo, kuo jis vardu, bet tikrai susižinosianti. Šiaip ar taip, broliui 
ji nepasakė nė žodžio, nes manė, jog dar spėsianti ištraukti mer- 
giną iš apmaudžios meilės žabangų. Ji puikiai prisiminė savo nuo- 
tykį su Vienos tenoru, taip ryškiai prisiminė kiekvieną smulkme- 
ną, jog visa esybe vis dar jautė anų dienų meilės virpulį. Žinoma, 
jo nebemylėjo, senių seniausiai išrovė iš atminties, bet, vos su- 
kuždėjus jo vardą, širdis varpo dūžiais atsiliepdavo krūtinėje. Kar- 
las Brecneris buvo raktas į jos praeitį ir širdį ta greitai nutrūkusi 
meilė nulėmė jos likimą ir pavertė ją tokia moterimi, kokia ji yra 
dabar. Jeigu vėl įsimylėtų kaip kadaise, pasielgtų lygiai taip pat, 
net ir suvokdama, kaip ta aistra permainė jai gyvenimą. Galbūt 
Elizai geriau pasisekė, ir ji išsaugos savo meilę: jos mylimasis tik- 
riausiai laisvas, neturįs nei vaikų, nei apviltos žmonos. Ji privalan- 
ti surasti merginą, susitikti su niekingu suvedžiotoju, priversti juos 
susituokti, o paskiau atskleisti viską Džeremiui, kuris ilgainiui tu- 
rėsiąs susitaikyti su esama padėtimi. Tai būsią nelengva, turint 
galvoje jos brolio nepalenkiamą nusistatymą garbės atžvilgiu, bet 
jeigu jis atleidęs jai, vadinasi, atleisiąs ir Elizai. Ji turinti jį įtikinti. 
Šitiek metų ji neatliko motinos priedermių, tad dabar neturinti 
teisės sėdėti susidėjusi rankas, kai jos vienintelė duktė žengia klaidų 
žingsnį, nutarė ji. 

Tuo tarpu, kai Džeremis Somersas tūnojo atsitvėręs nuo pa- 
saulio apdairiai ir oriai tylėdamas, nors tai jo negelbėjo nuo toly- 
džio plintančių paskalų, panelė Roza ėmėsi darbo. Per kelias die- 
nas ji susižinojo, kad Elizos suvedžiotojas — Choakinas Andieta, ir 


pasibaisėjo patyrusi, jog jis ieškomas teisingumo, kaltinamas tuo, 

jog suklastojo Britų importo ir eksporto bendrovės sąskaitas ir pavogė 
prekių. Ji suprato, kokia sunki susidarė padėtis: Džeremis nieka- 
da nesutiks, kad toks žmogus įeitų į jų šeimą. Juoba kad jis, vos 
sučiupęs buvusį tarnautoją, iškart nusiųstų jį kalėjiman, nors jis ir 
būtų Elizos vyras. Nebent jeigu jai pavyktų vienaip ar kitaip jį 
priprašyti, kad jis atšauktų kaltinimus, iškeltus tam pašlemėkui, 
ir visų mūsų labui grąžintų jam gerą vardą, įtūžusi viena sau kuž- 
dėjo panelė Roza. Pirmiausia ji turinti surasti įsimylėjėlius, o pas- 
kui žiūrėsianti ką daryti. Saugodamasi atskleisti tai, ką sužinojo, 
visą savaitę vaikščiojo šen bei ten apsiklausinėdama, kol pagaliau 
Santoso Tornero knygyne kažkas jai užsiminė apie Choakino An- 
dietos motiną. Adresą ji paprasčiausiai susižinojo bažnyčioje; kaip 
ir tikėjosi, katalikų kunigai turėjo visų savo parapijiečių sąrašus. 

Penktadienį popiet ji susitiko su ta moterimi. Išsiruošė pilna 
tuštybės, teisėtai pasipiktinusi ir pasiryžusi išdrožti į akis visą 
teisybę, tačiau, beeinant kreivomis to kvartalo gatvelėmis, kur 
niekada nebuvo kėlusi kojos, išgaravo visa puikybė. Pasijutusi 
nejaukiai, ėmė gailėtis, jog pasirinko puošnią suknelę, pernelyg 
išdabintą skrybėlaitę ir baltus batelius. Susigėdusi pasibeldė į 
duris ir nuoširdžiai susidrovėjo pamačiusi Andietos motiną. Nie- 
kada nė neįsivaizdavo tokio skurdo. Tai buvo liūdna menkutė 
moterėlė karščiuojančiomis akimis. Iš pirmo žvilgsnio atrodė 
visiška senė, bet, geriau įsižiūrėjusi, ji suprato, kad moteris dar 
jauna ir kadaise jos būta gražios. Buvo aišku, kad ji serga. Mote- 
ris nė kiek nenustebo ją pamačiusi — mat gana dažnai pas ją 
ateidavo turtingos ponios užsisakyti ką nors pasiūti ir išsiuvinė- 
ti. Tikriausiai viena kitai perduodavo jos adresą, tad nebuvo nieko 
stebėtina, jog nepažįstama dama pasibeldė į duris. Šįkart tai buvo 
svetimšalė, įspėjo ji iš margos kaip plaštakė suknelės, kokios nė 
viena čilietė nebūtų išdrįsusi vilkėti. Pasisveikino su ja net ne- 
šyptelėjusi ir pakvietė į vidų. 

— Prašom sėsti, ponia. Kuo galėčiau pasitarnauti? 

Panelė Roza atsisėdo ant pasiūlytos kėdės kraštelio, negalėda- 
ma ištarti nė žodžio. Visa, ką ji buvo pasirengusi išlieti, akimoju 


išgaravo iš galvos iš netikėto gailesčio tai moteriai, Elizai ir sau. 

Ašaros plūstelėjo jai iš akių, užliedamos veidą ir širdį. Choakino 
Andietos motina sutrikusi paėmė jai už rankos. 

— Kas jums, ponia? Kuo galėčiau jums padėti? 

Ir tuomet panelė Roza savo gringiška ispanų kalba springdama 
ašaromis papasakojo, kad daugiau nei prieš savaitę dingo jos vie- 
nintelė duktė, kad ji buvo įsimylėjusi Choakiną, kad jiedu susipa- 
žinę prieš kelis mėnesius ir nuo to laiko mergina buvusi kaip ne- 
sava, beveik išprotėjusi iš meilės, visi tai matę, išskyrus ją pačią, 
nes ji žiūrėjusi tik savęs ir nieko nepaisiusi, laiku nesusirūpinusi, 
ir dabar jau esą per vėlu — jiedu pabėgo, Eliza sugriovė savo gyve- 
nimą, kaip kitados ji pati sugriovė savo. Ir, nepajėgdama susitvar- 
dyti, panelė Eliza išklojo viską, nepažįstamai moteriai išpasakojo 
tai, ko niekam nebuvo atskleidusi, papasakojo apie Karlą Brecne- 
rį ir savo našlaitišką meilę, apie dvidešimt metų, praslinkusių nuo 
to laiko ir nė sykio nepalietusių jos užsnūdusios širdies ir tuščių 
įsčių. Verkė kruvinomis ašaromis apraudodama netektis, tylomis 
kentėtas visą gyvenimą, geru išsiauklėjimu dangstomus pykčio pro- 
veržius, skaudžias lyg kalinio grandinės paslaptis, kurias slėpė, kad 
išlaikytų orumą, ir aistringą jaunystę, sugadintą tik todėl, jog jai 
buvo skirta gimti moterimi. Ir pagaliau išsiverkusi ji susivokė, jog 
sėdi nesuprasdama, kas jai atsitiko nei kodėl pamažėle jai darosi 
taip lengva ir skaidru širdyje. 

— Išgerkite lašelį arbatos, — ilgai patylėjusi tarė Choakino mo- 
tina ir padavė jai puodelį ištrupėjusiais kraštais. 

— Meldžiu jus, būkite maloni ir pasakykite, ar Eliza ir jūsų sū- 
nus myli vienas kitą? Juk aš ne beprotė, tiesa? — sukuždėjo panelė 
Roza. 

— Galimas daiktas, ponia. Choakinas irgi atrodė kaip galvą pa- 
metęs, bet jis niekad man nėra minėjęs merginos vardo. 

— Padėkite, man reikia žūtbūt susitikti su Eliza... 

— Ranką pridėjusi prie širdies galiu jums pasakyti, kad ji ne su 
Choakinu. 

— Iš kur jūs galite žinoti? 

— Jūs sakote, jog dukrelė dingo vos prieš savaitę, ar ne? Mano 


sūnus išvyko gruodžio mėnesį. 

— Išvyko? Kur? 

— Nežinau. 

— Suprantu, ponia. Jumis dėta, aš irgi stengčiausi jį ginti. Ži- 
nau, kad jūsų sūnus turi nemalonumų su teisingumu. Duodu jums 
žodį, kad jam padėsiu, mano brolis — Britų bendrovės direktorius ir 
padarys visa, ko tik paprašysiu. Aš niekam nesakysiu, kur yra jūsų 
sūnus, man tik reikia pasikalbėti su Eliza. 

— Patikėkite, jūsų duktė ne su Choakinu. 

— Aš žinau, jog Eliza išvyko jam iš paskos. 

— Negali būti, ponia. Mano sūnus išvyko į Kaliforniją. 


Grįžęs į Valparaisą žydru ledu pakrauta Fortūna, kapitonas Džo- 
nas Somersas tą pačią dieną susitiko su broliu ir seserimi, kaip 
paprastai jo laukiančiais prieplaukoje, bet, vos pamatęs jų veidus, 
suprato, jog atsitiko kažkas nepaprasta. Roza buvo mirtinai per- 
balusi ir, apsikabinusi su broliu, iškart prapliupo raudoti. 

— Eliza dingo, — pranešė Džeremis, pilnas tokio įsiūčio, jog vos 
sugebėjo ištarti tuos žodžius. 

Vos tik jiedu liko vieni, Roza papasakojo Džonui tai, ką ji 
sužinojo iš Choakino Andietos motinos. Tomis ilgomis kaip am- 
žinybė dienomis laukdama savo mylimiausiojo brolio ir dėlio- 
dama paskirus faktus, įsitikino, jog mergina išvyko paskui myli- 
mąjį Kalifornijon, nes, ja dėta, būtų taip ir pasielgusi. Rytojaus 
dieną Džonas Somersas ligi pat vakaro uoste klausinėjo apie Elizą 
ir sužinojo, kad ji nepirko bilieto į jokį laivą ir kad jos vardo 
nėra nė viename keleivių sąraše. Priešingai, rado įrašytą tokį 
Choakiną Andietą, išplaukusį gruodžio mėnesį. Jis tarė sau, jog, 
norėdama sumėtyti pėdas, mergina tikriausiai bus pasikeitusi 
pavardę, ir dar kartą apėjo visus, nusakydamas jos požymius, 
bet niekas nebuvo jos matęs. Mergina, ir dar tokia jauna, ke- 
liaujanti viena ar lydima indėnės, būtų išsyk patraukusi dėmesį, 
patikino jį žmonės; be kita ko, į San Franciską plaukia labai ma- 
žai moterų, daugiausia lengvo elgesio moterys, o kartais — ko- 


kio kapitono ar pirklio žmona. 

— Ji negalėjo patekti į laivą, nepalikdama pėdsakų, Roza, — bai- 
gė kapitonas, išsamiai nupasakojęs savo paieškas. 

— O Andieta? 

— Jo motina tau nemelavo. Jis įrašytas į sąrašus. 

— Jis pasisavino šiek tiek prekių iš Britų bendrovės. Esu įsitikinu- 
si, kad jis taip padarė tik todėl, jog negalėjo kitaip prasimanyti 
pinigų kelionei. Džeremis net neįtaria, kad ieškomas vagis yra 
Elizos mylimasis, ir tikiuosi, jog niekada to nesužinos. 

— Ar tau, Roza, nepabosta turėti tiek paslapčių? 

— O ką daryti? Mano gyvenimas — vien regimybė, nėra nieko 
tikra. Džeremis — tai lyg akmuo, tu jį pažįsti ne prasčiau už mane. 
Ką darysim su dukrele? 

— Rytoj išplaukiu į Kaliforniją, garlaivis jau pakrautas. Jeigu ten 
iš tiesų tiek mažai moterų, kaip sakoma, bus nesunku ją surasti. 

— Io negana, Džonai! 

— Gal esi sugalvojusi ką nors geresnio? 

Tą vakarą, bevalgant vakarienę, panelė Roza dar sykį primygti- 
nai reikalavo griebtis visų įmanomų priemonių ir surasti mergi- 
ną. Džeremis, kuris laikėsi atstu nuo sesers karštligiškos veiklos, 
nieko nepatardamas nei reikšdamas kokius jausmus, nebent dy- 
gėdamasis tuo, jog buvo įveltas į viešą skandalą, pasakė, kad dėl 
Elizos neverta kelti tokios sumaišties. 

— Visa ta isterija man įkyrėjo. Siūlau apsiraminti. Ko jos ieško- 
ti? Kad ir surasite, daugiau ji neįkels kojos į šiuos namus, — pa- 
reiškė jis. 

— Eliza tau nieko nereiškia? — sviedė jam panelė Roza. 

— Čia visai kas kita. Ji padarė nepataisomą klaidą ir privalo už 
tai atkentėti. 

— Kaip aš kad kenčiu kone dvidešimt metų? 

Valgomajame stojo ledinė tyla. Jie niekada atvirai neprasitar- 
davo apie praeitį, ir Džeremis netgi nenumanė, ar Džonas žino, 
kas nutiko seseriai su Vienos tenoru, nes šis stengėsi apie tai ne- 
užsiminti. 

— Apie ką tu šneki, Roza? Aš tau atleidau ir priėmiau atgal į 


namus. Iu neturi ko man prikišti. 

— Kodėl tu buvai toks kilnus man ir negali toks būti Elizai? 

— Nes tu mano sesuo ir aš privalau tave globoti. 

— O Eliza mano duktė, Džeremi! 

— Ji ne tavo duktė. Mes neturime jai jokių įsipareigojimų: ji 
nepriklauso mūsų šeimai. 

— Priklauso! — suriko panelė Roza. 

— Gana! — nutraukė kapitonas, kumščiu taip trenkdamas į sta- 
lą, jog pašoko lėkštės ir taurės. 

— Priklauso, Džeremi. Eliza — mūsų šeimos narys, — kūkčioda- 
ma pakartojo panelė Roza, susiėmusi rankomis veidą. — Ji - Džo- 
no duktė... 

Tuomet sesuo ir brolis atskleidė Džeremiui paslaptį, kurią 
saugojo šešiolika metų. Tas nekalbus vyras, toks santūrus, jog 
atrodė abejingas bet kokiems jausmams, pirmąsyk pratrūko, ir 
visa tai, ko jis, tobulos britų savitvardos laikydamasis, neišsakė 
visus keturiasdešimt šešerius metus, gaivalingai išsiveržė prie- 
kaištų, apmaudo ir pažeminimo srautu: tik pamanykit, koks aš 
buvau kvailas, Dieve mano, gyvenau po tuo pačiu stogu, kur 
sukosi gūžtą melas, ir nieko neįtariau įsitikinęs, jog mano brolis 
ir sesuo — padorūs žmonės ir tarp mūsų viešpatauja pasitikėji- 
mas vienas kitu, o tuo tarpu viskas buvo apgaulė ir klasta, ir 
nežinia, kiek dar kitokių dalykų jūs nuolat slėpėte nuo manęs, 
bet dabar tai jau viršūnė, kurių velnių nieko man nesakėte, ką aš 
jums padariau, kad elgėtės su manim kaip su pabaisa, kad ve- 
džiojate mane už nosies, kad piktnaudžiaujate mano kilnumu ir 
drauge mane niekinate, nes tik niekinant kitą žmogų galima va 
šitaip jį mulkinti ir laikyti atstu, aš jums reikalingas tik sąskai- 
toms apmokėti, taip buvo visą gyvenimą, jau tada, kai buvome 
vaikai, amžinai už akių tyčiodavotės iš manęs... 

Netekę žado, nebeišmanydami kaip pasiteisinti, Roza ir Džo- 
nas sustingę klausėsi pykčio proveržio, o kai Džeremis nuščiuvo 
nebežinodamas, ką dar sakyti, valgomajame įsivyravo ilga tyla. Vi- 
si trys jautėsi išsekę. Pirmą kartą gyvenime jie susidūrė akis į akį, 
nepaisydami nei mandagumo, nei gerų manierų. Atrodė, jog ne- 
pataisomai prarasta kažkas esminga — tai, kas palaikė lengvai pa- 

žeidžiamą jų būvio pusiausvyrą, lyg stalą trimis kojomis. Vis dėlto 
Džeremis pamažu atsipeikėjo, perbraukė užkritusius ant kaktos 
plaukus ir pasitaisė persisukusį kaklaraištį, veidas vėl atgavo įprastą 
išdidžią ir neįžvelgiamą išraišką. Tuomet panelė Roza atsistojo, iš 
užpakalio priėjo prie jo kėdės ir uždėjo ranką ant peties — tik 
šitaip išdrįso prisiliesti, jausdama, kaip širdis plyšta iš meilės tam 
vienišam broliui, atstojusiam jai tėvą, tam tyliam ir melancholiš- 
kam žmogui, kuriam niekada nesiteikė pažvelgti į akis. Tiesą pa- 
sakius, nieko apie jį nežinojo ir per visą gyvenimą niekada nebuvo 
prie jo prisiglaudusi. 

Tūkstantis aštuoni šimtai trisdešimt antrųjų metų kovo pen- 
kioliktosios rytą, eidama į sodą, Mama Fresija užkliuvo už laik- 
raščiu uždengtos paprasčiausios Marselio muilo dėžės. Susido- 
mėjusi priėjo arčiau pažiūrėti ir, kilstelėjusi laikraštį, pamatė nau- 
jagimį. Klykdama įbėgo į vidų, ir tuojau pat prie vaikelio palinko 
panelė Roza. Tuomet ji buvo dvidešimties metų, žavi ir žydinti 
kaip persikas, vilkėjo topazo spalvos suknele, ir vėjas plaikstė jos 
palaidus plaukus, — tokią ją prisimindavo ar įsivaizduodavo Eliza. 
Abi moterys pakėlė dėžę ir įnešė į siuvamąjį kambarį, nuklojo 
popierius ir išėmė mergytę, negrabiai suvyniotą į vilnonę megztą 
liemenę. Mergytė neilgai buvusi lauke, nutarė jiedvi, nes šiltutė ir 
saldžiai miegojusi, nors rytą pūtęs žvarbus vėjas. Panelė Roza pa- 
liepė indėnei atnešti švarų apklotą, paklodžių ir žirkles vystyk- 
lams karpyti. Kai Mama Fresija sugrįžo, megzta liemenė jau buvo 
dingusi, ir nuogas kūdikis klykė panelės Rozos glėbyje. 

— Iškart atpažinau liemenę. Pati buvau ją Džonui numezgusi 
prieš metus. Paslėpiau ją, nes ir tu būtum atpažinęs, — paaiškino 
ji Džeremiui. 

— O kas buvo Elizos motina, Džonai? 

— Neprisimenu jos vardo... 

— Nežinai, kuo ji buvo vardu! Kiek pamestinukų esi paleidęs 
pasaulin? — sušuko Džeremis. 

— Tokia mergina iš uosto, jauna čilietė, prisimenu, jog buvo 
gražutė. Niekad jos daugiau nebemačiau ir nežinojau, kad ji nėš- 


čia. Kai po kelerių metų Roza man parodė liemenę, prisiminiau, 

kad paplūdimyje uždėjau ją tai merginai ant pečių, nes buvo šalta, 
o paskiau pamiršau atsiimti. Turėtum suprasti, Džeremi, toks jū- 
reivių gyvenimas. Aš ne koks galvijas... 

— Buvai girtas. 

— Galimas daiktas. Supratęs, jog Eliza — mano duktė, bandžiau 
susirasti motiną, bet ji buvo dingusi. Gal mirė, nežinau. 

— Šiaip ar taip, ta moteris nutarė, jog mums priklauso auginti 
vaikelį, Džeremi, ir aš niekada nesigailėjau, kad ja rūpinausi. Mes 
ją mylėjome, prižiūrėjome, kad jai nieko netrūktų, išauklėjome. 
Gal motina negalėjo jai nieko duoti, todėl ir atnešė Elizą, suvy- 
niotą į liemenę, kad žinotume, kas jos tėvas, — pridūrė panelė 
Roza. 

— Ir tai viskas? Nutrinta liemenė? Tai joks įrodymas! Bet kas 
galėjo būti jos tėvas. Ta moteriškė labai gudriai nusikratė savo 
vaiko. 

— Ne veltui būgštavau, kad tu šitaip atsiliepsi, Džeremi. Kaip 


tik todėl anuomet tau nieko nesakiau, — atsakė sesuo. 


Išsiskyrusi su Tao Čienu, po trijų savaičių Eliza išvyko drauge 
su penkiais auksakasiais, plaunančiais auksą Amerikos upės pa- 
krantėse. Ji keliavo ne viena. Tą dieną, išvykdama iš Sakramen- 
to, prisidėjo prie būrio čiliečių, traukiančių aukso telkinių link. 
Čiliečiai nusipirko arklių, bet nė vienas jų nieko neišmanė apie 
gyvulius, ir meksikiečiai apsukriai nuslėpė arklių ir mulų amžių 
ir trūkumus. Tai buvo lopais nusišėrę gaištarai, gražiai padažyti 
ir prišerti kvaišalų, tad po kelių valandų kelio jie nusiplūkė ir 
klibikščiuodami vėžlino koja už kojos. Kiekvienas raitelis vežėsi 
ganėtinai įrankių, ginklų ir žalvarinių indų, ir gūdus karavanas 
stūmėsi pirmyn, metalui žvangant. Bekeliaudami jie mėtė kai 
kuriuos rykus palei kryžius, styrančius ten, kur palaidoti žuvę 
auksakasiai. Eliza pasivadino Eliju Andieta ir pasisakė, jog nese- 
niai atvykusi iš Čilės, motinos pasiųsta ieškoti brolio Choakino, 
ir pasirengusi skersai išilgai išnaršyti Kaliforniją ir atlikti savo 


priedermę. 

— Kiek tau metų, snargly? — klausė žmonės. 

— Aštuoniolika. 

— Iš pažiūros atrodai keturiolikos. Ar nesi per jaunas aukso 
ieškoti? 

— Man aštuoniolika, ir aš ieškau ne aukso, o brolio Choaki- 
no, — atsakinėjo ji. 

Čiliečiai buvo jauni, linksmi ir vis dar laikėsi žvaliai, nepra- 
rasdami įkarščio, paskatinusio palikti gimtąją šalį ir išklysti taip 
toli laimės ieškoti, nors jau pamažu ėmė suvokti, jog čia lobiai 
po kojomis nesimėto, kaip jiems pasakojo žmonės. Iš pradžių 
Eliza dangstėsi veidą, ant kaktos užsismaukdama skrybėlę, bet 
netrukus pastebėjo, kad vyrai nelabai žiūri vienas į kitą. Įsiteigę 
mintį, jog tai berniūkštis, nebesistebėjo nei jo kūno linijomis, 
nei balsu ir įpročiais. Rūpindamiesi kiekvienas savimi, nepaisė, 
kad ji šlapinasi skyrium, ir kai jie, užtikę kokį seklų ežeriūkštį, 
nusirengia ir puola į vandenį atsigaivinti, ji pasineria nenusiren- 
gusi ir netgi nenusiėmusi skrybėlės, sakydama, jog ta pačia pro- 
ga išsimaudo ir išsiskalbia drabužius. Kita vertus, švara visiems 
mažiausiai rūpėjo, ir po kelių dienų ji apskreto ir sušuto ne ką 
mažiau už keliabendrius. Ji suprato, jog nešvara visus sulygina: 
savo jautria uosle vos skirdavo savo kvapą nuo kitų. Šiurkščios 
drobinės kelnės gremžė kojas, be to, nebuvo pratusi ilgai joti ir 
kitą dieną, ligi kraujų nusitrynusi sėdmenis, jau nebepajėgė žengti 
nė žingsnio; kiti, beje, irgi buvo miestiečiai ir kentėjo ne ką 
mažiau. Karštas ir sausas klimatas, troškulys ir uodų spiečiai 
veikiai įvarė neviltį ir užgniaužė bet kokį norą juokauti. Jojo ty- 
lėdami, žvangant rykams, dar nieko nenuveikę, o jau gailėda- 
miesi, kad leidosi į tą žygį. Ištisas savaites ieškojo tinkamos vie- 
tos, kur galėtų įsikurti ir plauti auksą, o Eliza tuo tarpu naudo- 
josi proga teirautis apie Choakiną Andietą. Ir gautos nuorodos, 
ir prastai nubraižyti žemėlapiai pasirodė niekam tikę, nes kai 
tik jie aptikdavo auksingą vietą, ten jau būdavo šimtai anksčiau 
atvykusių auksakasių. Kiekvienas turėjo teisę pareikalauti šimto 
kvadratinių pėdų sklypo, paženklindavo jį ir dirbdavo kas dieną, 


o kur nors pasišalindamas privalėdavo palikti savo įrankius, ta- 

čiau jeigu nepasirodydavo daugiau nei dešimt dienų, bet kas 
galėdavo jį užimti ir įsiregistruoti. Patys sunkiausi nusikaltimai 
— svetimo sklypo užgrobimas prieš laiką ir vagystė — būdavo 
baudžiami pakariant arba nuplakant, teisingumą vykdydavo pa- 
tys auksakasiai, atlikdami teisėjų, prisiekusiųjų tarėjų ir budelių 
pareigas. Visur jie susitikdavo su būriais čiliečių. Juos galėjai pa- 
žinti iš drabužių ir tarties, jie jausmingai glėbesčiuodavosi, vai- 
šindavo vieni kitus arbata, mate, degtine ir džiovinta mėsa, char- 
gui, vaizdingai pasakodavo savo bėdas ir negandas ir po žvaigž- 
dėtu dangumi dainuodavo ilgesingas dainas, bet rytojaus dieną 
atsisveikindavo per daug nesileisdami į sentimentus. Iš ypatin- 
gos tarties ir pašnekesių Eliza suprato, jog kai kurie buvo ponai- 
čiukai iš Santjago, dabitos aristokratėliai, prieš kelis mėnesius 
vaikštinėję pomaduotais plaukais, su durtiniais, lakiniais batais 
ir zomšinėmis pirštinėmis, tačiau aukso telkiniuose buvo be- 
veik neįmanoma jų atskirti nuo prasčiokų, su kuriais jie dirbda- 
vo kaip lygūs su lygiais. Luominiai prietarai ir manieringumas 
išgaruodavo vos susidūrus su rūsčia kasyklų tikrove, bet anaip- 
tol ne rasinė neapykanta, menkiausia dingstimi pratrūkstanti 
kruvinomis peštynėmis. Gringai ypač nekentė čiliečių, kurie buvo 
patys gausiausi ir versliausi visoje pietų amerikiečių bendruo- 
menėje. Eliza girdėjo, kad San Franciske, būriui girtų australų 
užpuolus Mažąją Čilę, kilo tikros kautynės. Aukso telkiniuose 
darbavosi nemaža čiliečių bendrovių, atvežusių kaimų peonus, 
kumečius, kurie iš kartos į kartą kentė baudžiavą ir dirbo už 
menką atlyginimą, nė nesistebėdami, jog auksas priklauso po- 
nams, o ne tiems, kas jį plauna. Jankių akimis žiūrint, tai buvo 
ne kas kita, kaip vergovė. Amerikiečių įstatymai buvo palankūs 
pavieniams asmenims: sklypas būdavo tokio dydžio, kokį gali 
apdirbti vienas žmogus. Čiliečių bendrovės nepaisydavo įstaty- 
mo ir, norėdamos užgrobti kuo daugiau žemės, įregistruodavo 
sklypus kiekvieno peono vardu. 

Aukso telkiniuose galėjai sutikti visokiausių žmonių: įvairiau- 
sių tautybių baltųjų flaneliniais marškiniais, susikišusių kelnes į 


batus ir su dviem revolveriais už diržo; kinų dygsniuotais vatinu- 

kais ir plačiomis kelnėmis; plikašiknių indėnų nudryžusiais kariš- 
kais mundurais; meksikiečių baltais medvilniniais drabužiais ir 
dideliausiomis plačiakraštėmis skrybėlėmis; pietų amerikiečių 
trumpais pončais ir plačiais odiniais diržais, kuriuose jie laikyda- 
vo peilį, tabaką, paraką ir pinigus; atvykėlių iš Sendvičių salų, ku- 
rie vaikščiodavo basi, apsijuosę blizgančio šilko strėnjuostėmis, — 
rasių, kultūrų, religijų ir tikėjimų mišinys, apsėstas vienos vienin- 
telės minties. Eliza visų teiravosi Choakino Andietos, kiekvieną 
prašydama perduoti, kad jo ieškąs brolis Elijas. Juo toliau ji kelia- 
vo, juo geriau suvokė, koks beribis tas kraštas ir kaip sunku bus 
surasti mylimąjį tarp penkiasdešimt tūkstančių svetimšalių, knibž- 
dėte knibždančių kiek akys mato. 

Būrys nusikamavusių čiliečių pagaliau ryžosi apsistoti. Kepi- 
nant nepakenčiamam karščiui, jie atvyko į Amerikos upės slėnį 
dviem mulais ir Elizos arkliu — visi kiti krito kelyje. Žemė buvo 
išdžiūvusi ir suskeldėjusi, aplink nieko daugiau neaugo, tik pušys 
ir ąžuolai, bet užtat iš kalnų leidosi vaiski ir srauni upė, šniokšda- 
ma per slenksčius ir lyg peiliu perrėždama slėnį. Abiejuose upės 
krantuose driekėsi virtinių virtinės vyrų, kurie kasė smėlį į kibi- 
rus ir plovė jį, supylę į lovius, panašius į lopšį. Dirbo vienplaukiai, 
įsibridę į ledinį vandenį, kiaurai peršlapę; miegojo sukritę ant pli- 
kos žemės, nepaleisdami ginklo iš rankų, valgė sudžiūvusią duoną 
ir sūdytą mėsą, gėrė nešvarų vandenį, tekantį iš aukštupio, kur 
darbavosi šimtų šimtai kitų auksakasių, ir tokį prastą alkoholį, jog 
diduma nepagydomai susigadindavo kepenis arba išprotėdavo. Per 
kelias paskutines dienas Eliza matė, kaip raitydamiesi iš skausmo 
ir apsiputoję nuo pasiutligės mirė du vyrai, ir mintyse dėkojo iš- 
mintingajam Tao Čienui, draudusiam jai gerti nevirintą vandenį. 
Netgi labai norėdama gerti, laukdavo vakaro, kol jie apsistos nak- 
vynės, ir ten užsivirindavo vandens arbatai plikyti. Kartais nuskar- 
dėdavo džiaugsmingi šauksmai: kas nors aptikdavo aukso grynuolį; 
tačiau diduma tenkindavosi keliais gramais vertingų smilčių, iš- 
plautų iš tonų bergždžios žemės. Prieš kelis mėnesius skaidriame 
vandenyje retkarčiais sužibėdavo auksas, bet veikiai žmogaus go- 


dumas sudarkė gamtą: kraštovaizdį bjaurojo kauburiai žemių ir 

akmenų, dideliausios duobės, kita vaga nukreiptos upės ir upelės, 
virtusios vadaksniais ir pelkėmis, tūkstančiai riogsančių kelmų, 
kur kitados dunksojo miškas. Rausiantis prie tauriojo metalo, rei- 
kėjo nežmoniško ryžto ir jėgų. 

Eliza neketino užsilikti, bet jautėsi tokia išvargusi, jog nebe- 
turėjo sveikatos toliau keliauti viena, kur akys mato. Jos kelia- 
bendriai užėmė kraštinį sklypą šalia kitų auksakasių, gana toli 
nuo kaimelio, dygstančio toje vietovėje aplink smuklę ir krau- 
tuvę, kur galėjai nusipirkti būtiniausių prekių. Jų kaimynai bu- 
vo trys oregoniečiai, kurie neįtikėtinai atkakliai dirbo ir girtuok- 
liavo ir nė nežadėjo gaišti laiko sveikindamiesi su atvykėliais, — 
priešingai, beregint pareiškė, jog, jų įsitikinimu, skretenos neturi 
teisės kišti nagų prie amerikiečių žemės. Vienas čilietis atrėmė 
pareikšdamas, kad ir jie neturi jokių teisių į žemę, priklausančią 
indėnams, ir būtų buvę prieita iki kruvinų riaušių, jeigu kiti 
nebūtų įsikišę ir jų atvėsinę. Aplink be atvangos žvangėjo kastu- 
vai, kaukšėjo kirtikliai, šniokštė vanduo, dundėjo risdamiesi ak- 
menys, skambėjo keiksmai, bet dangus buvo giedras ir kvepėjo 
lauramedžių lapais. Mirtinai išvargę čiliečiai išdribo ant žemės, 
tuo tarpu apsimetėlis Elijas Andieta užkūrė nedidelį laužą kavai 
išsivirti ir pagirdė arklį. Pasigailėjusi vargšų mulų, pagirdė ir juos, 
nors tie priklausė kitiems, ir nukėlė nuo jų krovinius, kad galė- 
tų atsipūsti. Iš nuovargio viskas drumstėsi akyse, virpėjo kojos 
per kelius, ir Eliza suprato, jog Tao Cienas sakė teisybę perspė- 
damas, kad, prieš leidžiantis į tokią kelionę, pirmiausia reikia 
atgauti jėgas. Ji prisiminė lūšnelę Sakramente, suremtą iš lent- 
galių ir brezento atraižų, kur šiuo metu tikriausiai jis meditavo 
arba teptuku ir tušu rašė savo dailia rašysena. Ji nusišypsojo pa- 
galvojusi, kaip vis dėlto keista, jog ilgisi anaiptol ne panelės Ro- 
zos ramaus siuvamojo kambarėlio ir ne šiltos Mamos Fresijos 
virtuvės. Kaip aš pasikeičiau, atsiduso ji, žiūrėdama į savo pūs- 
lėtas, saulės negailestingai nudegintas rankas. 

Rytojaus dieną keliabendriai ją nusiuntė į krautuvę nupirkti 
būtiniausių maisto produktų ir vieno tų lopšių smėliui plauti, nes 


pamatė, jog tas padargas nepalyginamai geresnis už jų niekingas 

geldas. Vienintelė kaimelio gatvė — jei tą laužyną būtų galima pa- 
vadinti kaimeliu — buvo atmatomis nuklota dumblynė. Krautuvė, 
iš rąstų ir lentų suręsta troba, buvo tos viengungių bendruome- 
nės gyvenimo židinys. Ten galėjai nusipirkti beveik visko, ko širdis 
geidžia, pilstomo alkoholio ir maisto. Vakarais, susirinkus išgerti 
auksakasiams, savo melodijomis lankytojus linksmindavo smui- 
kininkas, kai kurie vyrai užsikišdavo už diržo nosines, atlikdami 
moterų vaidmenį, o kiti kviesdavo juos šokti. Per daugelį mylių 
aplink nebuvo nė vienos moters, tik retkarčiais užsukdavo mulų 
traukiamas prostitučių furgonas. Vyrai nekantraudami jų laukda- 
vo ir dosniai mokėdavo. Krautuvininkas, plepus geraširdis mor- 
monas, turėjęs Jutoje tris žmonas, duodavo prekių skolon visiems 
tiems, kas atsiversdavo į jo tikėjimą. Buvo abstinentas ir, prekiau- 
damas svaigalais, pliekdavo girtuokliavimo ydą. Girdėjęs apie tokį 
Choakiną, ir pavardė buvusi lyg ir Andieta, atsakė jis pasiteiravu- 
siai Elizai, bet jau seniai čia lankęsis, ir nežinąs, kurion pusėn jis 
pasidavęs. Prisimenąs jį, nes buvęs įsivėlęs į amerikiečių ir ispanų 
riaušes dėl vieno sklypo. Ar čiliečių? Galimas daiktas, žinąs tik 
tiek, jog kalbėjęs ispaniškai, gal meksikietis, atsakė jis, jam visi 
skretenos panašūs kaip du vandens lašai. 

— Ir kuo viskas baigėsi? 

— Amerikiečiai užėmė sklypą, ir anie turėjo nešdintis. O kaipgi 
kitaip galėjo baigtis? Choakinas ir dar vienas vyras čia, krautu- 
vėje, laikėsi keletą dienų. Paklojau jiems štai ten, kampe, kad 
pailsėtų ir atgautų jėgas, nes atrodė nusikalę. Neblogi žmonės. 
Gerai prisimenu tavo brolį, toks juodaplaukis, didelėmis aki- 
mis, gana išvaizdus. 


— "Tas pats, — tarė Eliza, ir širdis ko neiššoko iš krūtinės. 


TREČIA DALIS 


18650 — 1655 


Eldoradas 


V 
Sūsainiiisjsai užkaitusiai miniai, keturi vyrai atvedė lokį. Po du 
iš kiekvienos pusės laikydami už storų virvių, atvilko jį į aikštės 
vidurį ir dvidešimties pėdų ilgumo grandine pririšo prie stulpo, 
o paskui dar penkiolika minučių užgaišo, kol atmazgė virves, 
tuo tarpu šis, dūkdamas iš įsiūčio, taikėsi užgriebti ką nors na- 
gais ir dantimis. Svėrė daugiau nei šešis šimtus kilogramų, buvo 
tamsiai rudo plauko, lopais nusišėręs, išplėšta akimi, ankstes- 
nių grumtynių randais išmarginta nugara, bet dar jaunas. Apsi- 
putojęs šiepė dideliausias geltonas iltis. Atsistojęs ant užpakali- 
nių letenų, bergždžiai švaistėsi savo priešistoriniais nagais, vie- 
nintele akimi dėbčiodamas į minią ir beviltiškai stengdamasis 
nusitraukti nuo grandinės. 

Kaimelis išdygo per kelis mėnesius tuščioje vietoje, klajūnai 
surėmė jį akies mirksniu, nė negalvodami, kad ten jis stovės per 
amžius. Vietoj bulių grumtynių arenos, kaip visuose Kaliforni- 
jos meksikiečių miesteliuose ir kaimuose kad įprasta, vidury 
kaimo buvo lentomis aptverta apskrita aikštė arkliams išjodinė- 
ti ir mulams laikyti, o aplink ją — žiūrovų tribūnos. Tą lapkričio 
popietę pilkas kaip plienas dangus grasinosi pratrūkti liūtimi. 
Buvo nešalta, žemė buvo perdžiūvusi. Už aptvaro šimtai žiūrovų 
lyg susitarę pašaipiai atsiliepdavo į kiekvieną žvėries suriaumo- 
jimą. Ne ką mažiau nei į lokį visų akys krypo į vieninteles mote- 
ris, šešias jaunas meksikietes baltomis siuvinėtomis suknelėmis, 
rūkančias savo įprastines suktines, — vyrai sveikino jas šaukdami 
bravo ir ėjo lažybų leisdami per rankas butelius svaigalų ir kap- 


šelius aukso smilčių. Toje susivėlusių prasčiokų minioje ypač 


DVIDEŠIMTO AMŽIAUS AUKSO FONDAS 235 


traukė akį lošėjai miestiškais drabužiais, įmantriomis liemenė- 
mis, plačiais kaklaraiščiais ir su cilindrais ant galvų. Trys muzi- 
kantai smuikais grojo populiariausias melodijas, ir, vos tik jiems 
šauniai užplėšus „Oi Siuzana“, auksakasių himną, į sceną iškur- 
nėjo du barzdoti klounai, persirengę moterimis, ir, skambant 
blevyzgoms bei aidint plojimams, apibėgo olimpinį ratą, kilno- 
dami sijonus ir rodydami apžėlusias kojas ir nėriniuotas kelnai- 
tes. Žiūrovai leipdami juokais padėkojo jiems audringais ploji- 
mais ir dosniai apibėrė monetomis. Jiems dingus, iškilmingi kor- 
neto skardai ir būgnų dundėjimas paskelbė bulių kautynių 
pradžią, ir sudirgusi minia suriaumojo nesavu balsu. 
Pasimetusi minioje, Eliza stebėjo žavėdamasi ir baisėdamasi. Ji 
kirto lažybų iš to trupučio atlikusių pinigų, tikėdamasi per kelias 
minutes praturtėti. Trečiąkart nuskardėjus kornetui, atsivėrė sun- 
kūs mediniai vartai, ir šnopšdamas įbėgo jaunas juodas bulius bliz- 
gančiais šonais. Akimirką tribūnose stojo tyla, ir tuojau pat žiūro- 
vai pasitiko jį vieningu kauksmu bravo! Bulius stabtelėjo sutrikęs, 
aukštai iškėlęs galvą ilgais nenudildytais ragais ir, priekinėmis ka- 
nopomis kasdamas žemę, budriai apsižvalgė aplink, kol galiausiai 
jo dėmesį patraukė lokio urzgimas. Šis jį pamatė ir, per kelis žings- 
nius nuo stulpo paskubomis išrausęs duobę, įsirangė į ją ir pri- 
siplojo prie žemės. Žiūrovams staugiant, bulius nunėrė galvą, įsi- 
ręžė ir, apspangęs iš įsiūčio, leidosi šuoliais šnopšdamas, purslo- 
damas ir keldamas debesis smilčių. Lokys jo jau laukė. Šonu atrėmė 
pirmąjį ragų smūgį, nuo kurio storame kailyje atsivėrė kraujuo- 
janti žaizda, bet nepasitraukė nė per sprindį. Bulius suglumęs pus- 
tekiniais apibėgo aikštę, kurstomas žiūrovų keiksmų, paskiau puolė 
dar sykį, bandydamas užgriebti lokį ragais, bet šis gulėjo prisiplo- 
jęs ir badomas nė nekrustelėjo, kol galiausiai, ištaikęs progą, taik- 
liu letenos kirčiu rėžė jam per snukį. Plūsdamas kraujais ir ne- 
tverdamas skausmu, apdujęs gyvulys įniko aklai badyti priešinin- 
ką, sužeidė ragais, bet nesugebėjo išguiti iš duobės. Staiga lokys 
pašoko, apglėbė buliui kaklą, suspausdamas siaubingais gniauž- 
tais, ir suleido iltis į sprandą. Keletą prailgusių minučių jiedu su- 


kosi tame rate, kiek leido grandinė, kraujui plūstant ant žemės ir 

tribūnose riaumojant žiūrovams. Pagaliau šiaip ne taip išsivadavęs, 
visas pasruvęs kraujais, bulius svyruodamas, linkstančiomis kojo- 
mis paėjėjo kelis žingsnius į šalį, paskui neišsilaikęs suklupo ir su- 
smuko vietoje. Vyrai griausmingais riksmais pasveikino lokio per- 
galę. Į aptvarą įjojo du raiteliai, paleido šūvį buliui į tarpuakį ir, 
pririšę už pasturgalinių kojų, išvilko. Eliza bjaurėdamasi prasiskynė 
kelią vartų link. Prakišo paskutinius keturiasdešimt dolerių. 
Tūkstantis aštuoni šimtai keturiasdešimt devintųjų metų vasa- 
rą ir rudenį Eliza keliavo raita išilgai Aukso Gyslos iš pietų į šiau- 
rę, nuo Mariposos iki Daunivilio, o paskui per skardingus kalnus 
grįžo atgal nuo upių ir upelių ligi pat Sieros Nevados atšlaičių 
sekdama vis blankesniais Choakino Andietos pėdsakais. Iš pra- 
džių klausinėjami žmonės menkai prisiminė nusakomų požymių 
asmenį tokiu vardu, bet į metų pabaigą jo paveikslas vis labiau 
ryškėjo skatindamas merginą ieškoti toliau. Ji paleido gandą, kad 
jo ieškąs brolis Elijas, ir per tuos mėnesius ne kartą girdėjo aidą 
atkartojant savo pačios balsą. Ne kartą, pasiteiravus apie Choaki- 
ną ir dar nespėjus pasisakyti vardo, žmonės atpažindavo ją kaip 
pastarojo brolį. Tame laukiniame krašte paštas iš San Francisko 
vėluodavo ištisus mėnesius, laikraščiai ateidavo savaitės senumo, 
bet žinios iš burnos į burną plisdavo greitai. Nejaugi Choakinas 
nenugirdo, kad jo ieškoma? Brolių jis neturi, tad privalėtų susi- 
vokti, kas yra tasai Elijas, o turėdamas bent lašelį nuovokos, kal- 
bėjo pati sau viena, galėtų susieti tą vardą su jos, Elizos, vardu; bet 
jeigu net nieko neįtaria, bent jau turėtų susidomėti, kas tasai žmo- 
gus, kuris skelbiasi jo giminaičiu. Naktimis vargiai galėdavo už- 
migti, kankinama abejonių ir negalėdama nusikratyti minties, jog 
mylimasis neatsiliepia tik todėl, kad yra žuvęs arba nepageidauja 
su ja susitikti. O jeigu jis iš tikrųjų jos vengia, kaip nejučia jai 
užsiminė Tao Cienas? Ištisas dienas ji praleisdavo balne, miego- 
davo ant grynos žemės nenusirengusi, užsiklojusi stora vilnone 
skara ir po galva pasikišusi batus. Ji jau seniai nustojo dygėtis ne- 
švara ir prakaito šutu, valgydavo ištaikiusi progą ir laikydavosi vie- 
nintelių atsargumo priemonių — norėdama gerti, virindavosi van- 


denį ir nežiūrėdavo gringams į akis. 

Tuo metu po Kaliforniją bastėsi daugiau kaip šimtas tūkstančių 
argonautų, ir vis dar plaukė nauji būriai. Išsisklaidę per visą Auk- 
so Gyslą, jie vertė viską aukštyn kojomis, griovė kalnus, kita vaga 
kreipė upes, naikino miškus, trupino uolas, iš vienos vietos į kitą 
kilnojo tonų tonas smėlio ir rausė milžiniškas duobes. Ten, kur 
pasitaikydavo aukso, idiliškas kraštovaizdis, nekitęs nuo amžių pra- 
džios, virsdavo košmaru. Gyvenimas buvo sunkus, bet Eliza ilgai- 
niui atgavo jėgas ir pamiršo ankstesnę baimę. Mėnesinės prasidė- 
jo iš naujo pačiu netinkamiausiu laiku, kai vyrų draugijoje buvo 
sunku tai nuslėpti, bet ji apsidžiaugė supratusi, kad organizmas 
pagaliau atgavo sveikatą. „Tavo adatos man padėjo, Tao. Tikiuosi, 
jog ateityje susilauksiu vaikų“, — rašė ji savo bičiuliui, įsitikinusi, 
kad jis viską supras iš tų kelių žodžių. Ji niekad nesiskyrė su savo 
ginklais, nors ir nemokėjo jais naudotis ir vylėsi, jog niekada ne- 
prireiksią jų griebtis. Tik vieną kartą iššovė į orą, norėdama nu- 
baidyti pernelyg arti priėjusius indėnų vaikus, nes tie pasirodė jai 
grėsmingi, bet jeigu būtų tekę su jais susiremti, būtų gavusi į kau- 
lus — mat iš penkių žingsnių nebūtų pataikiusi į mulą. Ji neišmo- 
ko šaudyti, bet užtat dar labiau ištobulino savo sugebėjimą tapti 
nepastebima. Galėjo nepastebimai įjoti į kaimą, įsimaišyti į būre- 
lį pietų amerikiečių, tarp kurių tokios išvaizdos bernėkas niekam 
nekrinta į akis. Eliza išmoko tobulai mėgdžioti perujiečių ir mek- 
sikiečių tartį, tad galėdavo įsimaišyti tarp jų ieškodama prieglobs- 
čio. Taipgi perėjo nuo britų anglų kalbos prie amerikiečių ir iš- 
moko sūdresnių žodelių, kad gringai laikytų ją sava. Įsitikino, kad 
jie gerbia ją, kai ji kalba kaip jie: svarbiausia nesiaiškinti, šnekėti 
kaip galima mažiau, nieko neklausinėti, dirbti už pilvą, į užgaules 
neatsakinėti tuo pačiu ir nesiskirti su kišenine Biblija, kurią ji 
nusipirko Sonoroje. Didžiausi storžieviai, ir tie prietaringai gerbė 
tą knygą. Jie stebėdavosi tuo pienburniu, vakare moterišku balsu 
skaitančiu Šventąjį Raštą, bet atvirai nesityčiodavo, — priešingai, 
kai kurie imdavosi jį globoti, pasiryžę išlyginti šonus kiekvienam, 
kas išdrįstų iš jo šaipytis. Tie šiurkštūs vieniši žmonės, kaip miti- 
niai graikų didvyriai išvykę ieškoti lobių, priversti tenkintis mažu, 
dažniausiai ligoti, linkę smurtauti, pasinešę į alkoholį, širdies gi- 

lumoje trokšdavo švelnumo ir tvarkos. Jie ašarodavo dainuodami 
romantiškas dainas, būdavo pasirengę mokėti aukso kainą už ga- 
balėlį obuolių pyrago, kuris bent akimirką užglostydavo gimtųjų 
namų ilgesį; darydavo didžiausią lankstą, kad galėtų užeiti į trobą, 
kur yra vaikų, ir tylomis žiūrėdavo į juos kaip į kokį stebuklą. 


„Nebijok, Tao, aš ne beprotė, nekeliauju viena, — rašė Eliza 
savo bičiuliui. — Čia reikia jodinėti dideliais būriais, gerai gin- 
kluotiems ir budriems, nes pastaraisiais mėnesiais pagausėjo pik- 
tadarių gaujų. Indėnai laikosi veikiau taikiai, nors pažiūrėti atro- 
do grėsmingi, tačiau, užklupę nesugebantį priešintis raitelį, gali 
atimti patį brangiausią turtą: arklį, ginklus ir batus. Aš deduosi 
prie kitų keliauninkų: prekeivių, su savo prekėmis keliaujančių 
per kaimus, auksakasių, ieškančių naujų telkinių, ūkininkų šei- 
mų, medžiotojų, nekilnojamojo turto agentų ir perpirklių, pa- 
mažu užplūstančių Kaliforniją, lošėjų, plėšikų, advokatų ir kito- 
kių pašlemėkų, kurie paprastai esti patys nuotaikingiausi ir tau- 
riausi pakeleiviai. Klajoja čia ir pamokslininkų, daugiausia jaunų, 
iš pažiūros Dievo apšviestųjų. Tik pamanyk, kokio reikia tikėji- 
mo, kad keliautum tris tūkstančius mylių per laukines stepes grum- 
tis su kitų ydomis. Pilni jėgų ir įkarščio, jie palieka savo kaimus, 
pasiryžę skelbti Kristaus žodį tuose tolimuose užkampiuose, ne- 
paisydami nei kliūčių, nei kelionės sunkumų, nes juos laimina 
Dievas. Auksakasius jie vadina „aukso veršio garbintojais“. Pa- 
skaityk Bibliją, Tao, kitaip tu niekada nesuprasi krikščionių. Pas- 
toriams nebaisūs vargai ir negandos, tačiau dažniausiai jie palūžta 
susidūrę su nenumaldomu žmonių godumu. Miela malonu žiū- 
rėti, kokie jie žavūs ir nekalti atrodo tik atvykę, ir kaip graudu 
susidurti su jais, kai jie, Dievo apleisti, negailestingai kepinant 
saulei, ištroškę varganai keliauja iš vienos stovyklos į kitą, aikštėse 
ir smuklėse sako pamokslus abejingiems žmonėms, kurie klauso- 
si jų nė skrybėlių nenusivožę ir po to bėga nusilakti su pasileidu- 
siomis moterimis. Kartą, Tao, susipažinau su būreliu klajojančių 


aktorių, apsistojančių kaimuose palinksminti žmonių savo panto- 

mimomis, šmaikščiais kupletais ir bukomis komedijomis. Kelia- 
vau su jais keletą savaičių, ir jie prisiprašė mane vaidinti savo spek- 
takliuose. Jei pasitaikydavo pianinas, skambindavau, o jeigu ne — 
būdavau trupės dama, ir visi žavėdavosi manimi, kai atlikdavau 
moters vaidmenį. Galų gale turėjau juos palikti, nes ėmiau kraus- 
tytis iš proto nesuvokdama, ar esu moteris ir vaidinu vyrą, ar esu 
vyras ir vaidinu moterį, ar apskritai esu gamtos nesusipratimas.“ 

Eliza susidraugavo su laiškininku ir, kada tik galėdama, jodavo 
su juo, nes jis greitai keliaudavo ir turėjo daug pažinčių; kas jau 
kas, o jis tikrai galėtų surasti Choakiną Andietą, tardavo ji sau. Jis 
atveždavo auksakasiams laiškų ir išgabendavo padėti į bankus mai- 
šus aukso. Tai buvo vienas iš gausybės svajotojų, pralobusių iš aukso 
karštligės, bet niekada rankose nelaikiusių kastuvo ar kirtiklio. 
Už laiško pristatymą į San Franciską imdavo pustrečio dolerio ir, 
piktnaudžiaudamas naujienų iš artimųjų ištroškusių auksakasių 
jausmais, už kiekvieną pristatytą laišką reikalaudavo uncijos auk- 
so. Jis pralobo iš to verslo, nes klientų netrūko ir niekas nesiderė- 
jo dėl kainos: auksakasiai neturėjo kitos išeities, negalėjo palikti 
auksavietės ir keliauti šimtą mylių atsiimti laiškų ar padėti savo 
laimikio į banką. Elizai taipgi patikdavo bendrauti su Čarliu, to- 
kiu žmogeliu, tikru šnekučiu, kuris žinojo begalę istorijų ir varžė- 
si su varovais meksikiečiais, mulais gabenančiais prekes. Jis nebi- 
jojo nė velnio, bet nesitverdavo be draugijos, nes jam amžinai 
reikėdavo klausytojo. Stebėdama jį Eliza vis tvirčiau įsitikindavo, 
jog tai — kaip ir ji — vyru persirengusi moteris. Čarlio oda buvo 
įdegusi nuo saulės, jis žiaumodavo tabaką, keikdavosi kaip vežikas 
ir niekada nesiskirdavo su savo pistoletais nei nusimaudavo pirš- 
tines, bet kartą Elizai pavyko pamatyti jo rankas — jos buvo mažy- 
tės ir baltutėlės kaip panelės. 

Eliza pamėgo laisvę. Somersų namuose ji gyveno tarp keturių 
sienų, nesikeičiančioje aplinkoje, kur laikas sukosi ratu, o pro už- 
dangstytus langus vos galėdavai įžiūrėti tolumas. Ji augo vilkdama 
gero elgesio ir sąlyginumų jungą, nuo mažens mokoma visiems 
patikti ir patarnauti, varžoma korseto, rutinos, gyvenimo taisyk- 


lių ir blogų nuojautų. Ją amžinai lydėdavo baimė: Dievo ir nenu- 

spėjamo Dievo teisingumo baimė, valdžios ir įtėvių, ligų ir apkal- 
bų baimė, baimė to, kas nežinoma ir kitoniška, baimė netekti 
namų prieglobsčio ir atsidurti gatvėje, kur tyko pavojai, baimė 
savo moteriško gležnumo, nešlovės ir tiesos. Jos gyvenimą sudarė 
pagražinta tikrovė: mandagūs nutylėjimai, užuolankos, stropiai sau- 
gomos paslaptys, tvarka ir drausmė. Ji siekė dorybės, bet dabar 
abejojo to žodžio prasme. Spintų kambaryje atsiduodama Choa- 
kinui Andietai, visuomenės nuomone, ji padarė nepataisomą klai- 
dą, tačiau, jos akimis žiūrint, meilė viską pateisina. Ji nežinojo, ko 
neteko ir ką įgijo per tą aistrą. Išvyko iš Čilės trokšdama susitikti 
mylimąjį ir tapti jo verge iki gyvenimo pabaigos — manė, jog šitaip 
patenkinsianti polinkį į nuolankumą ir slaptą kūnišką geismą, ta- 
čiau dabar pajuto, jog nebegalės suglausti išskleistų sparnų. Eliza 
nesigailėjo to, ką patyrė su meilužiu, ir nesigėdijo aistrų liepsnos, 
aukštyn kojomis apvertusios visą gyvenimą, priešingai, jautė, jog 
visa tai staiga suteikė jai stiprybės ir orumo, nes ji pati gali spręs- 
ti, kaip elgtis ir kaip atsakyti už pasekmes. Jai nebereikėjo niekam 
teisintis: pridariusi klaidų, ji skaudžiai atkentėjo netekdama arti- 
mųjų, laivo triume kankindamasi lyg grabe, pražudydama kūdikį 
ir neturėdama jokių ateities perspektyvų. Būdama nėščia, jautėsi 
lyg pakliuvusi į spąstus ir dienoraštyje rašė, jog nebeturi teisės į 
laimę, ir vis dėlto, pastaraisiais mėnesiais bejojant per auksingą 
Kalifornijos žemę, jai atrodė, kad ji sklendžia lyg kondoras. Vieną 
rytą pabudo sužvingus arkliui ir aušrai užliejus veidą ir pamatė, 
jog aplink dunkso didingos sekvojos, lyg šimtamečiai sargybiniai 
sergėję jos miegą, toliau kūpso kalvos nuolaidžiais šlaitais, o dar 
toliau — violetinės viršukalnės, ir ją apėmė niekad nepatirta pir- 
mykščio žmogaus palaima. Susivokė, jog nebejaučia paširdžius 
spaudžiančios baimės — lyg žiurkės, iššiepusios dantis. Visos blo- 
gos nuojautos išgaravo, išsisklaidė didingoje to krašto begalybėje. 
Vos susidūrusi su pavojais, ji tolydžio darėsi vis drąsesnė: ilgainiui 
nustojo bijoti baimės. „Aš surandu savyje naujų jėgų, galimas daik- 
tas, visada jų turėjau, tik nežinojau, nes ligi šios dienos man ne- 
reikėjo jų pagalbos. Nežinau, Tao, kuriame kelio vingyje liko ta 


mergina, kokia buvau anksčiau. Dabar esu viena tų nesuskaitomų 

nuotykių ieškotojų, pasklidusių skaidrių upelių pakrantėse ir am- 
žinųjų kalnų šlaituose. Tai išdidūs žmonės, kurie šioje padangėje 
prieš nieką nenukelia skrybėlės ir nesilanksto, nes visi jaučiasi 
lygūs. Ir aš noriu būti tokia kaip jie. Vieni žygiuoja kaip nugalėto- 
jai, užsimetę ant pečių maišą aukso, kiti traukia nugalėti, slegiami 
skolų ir neišsipildžiusių vilčių, tačiau kiekvienas, pilnas neginčija- 
mo orumo, įsitikinęs, kad jis gali tvarkyti kaip tinkamas savo liki- 
mą, ateitį ir žemę po kojomis. Pažinusi juos, jau nebegalėčiau vėl 
tapti ana panele, kokia norėjo mane matyti panelė Roza. Pagaliau 
aš suprantu, kodėl Choakinas vogdavo neįkainojamas mūsų mei- 
lės valandas, kalbėdamas apie laisvę. Žodžiu, taip yra... Ta eutori- 
ja, šviesa, laimė tokia pat svaigi kaip ir retos mudviejų meilės aki- 
mirkos, kurių negaliu pamiršti. Aš tavęs pasiilgau, Tao. Neturiu 
su kuo pasikalbėti apie tai, ką matau, ką jaučiu. Šitame laukinia- 
me krašte neturiu nė vieno draugo ir, be kita ko, apsimesdama 
vyru, privalau labai atidžiai galvoti, ką sakau. Visad suraukiu ant- 
akius, kad atrodyčiau vyriškesnė. Kaip bjauru būti vyru, tačiau 
būti moterimi dar bjauriau.“ 

Keliaudama po visą kraštą, Eliza taip gerai pažino tą kalnuotą 
žemę, lyg joje būtų gimusi, išmoko nustatyti savo buvimo vietą ir 
apskaičiuoti atstumus, skirti nuodingas gyvates nuo nenuodingų, 
priešiškų žmonių būrius nuo draugiškų, spėti orą iš debesų for- 
mos ir laiką iš šešėlio pakrypimo kampo, žinojo, ką daryti susiti- 
kus su lokiu ir kaip eiti prie vienišos trobelės, kad šeimininkai 
nepasitiktų jos šūviais. Kartais ji susitikdavo su neseniai atvyku- 
siais jaunuoliais, velkančiais įkalnėn sudėtingas mašinas, kurios 
vėliau riogsodavo pamestos ir niekam nereikalingos, arba susi- 
durdavo su būriais išsekusių vyrų, kurie leisdavosi nuo kalnų, be- 
prasmiškai dirbę mėnesių mėnesius. Ji negalėjo pamiršti paukš- 
čių apkapoto lavono, kabančio ant ąžuolo šakos su užrašu ant krū- 
tinės... Beklajodama ji matė amerikiečių, europiečių, kanakų, 
meksikiečių, čiliečių, perujiečių, taipgi ilgas voras tylių kinų, ge- 
namas kraštiečio prižiūrėtojo, kuris, būdamas to paties kraujo, 
elgėsi su jais kaip su vergais ir mokėjo skatikus. Jie traukdavo su 


ryšuliu ant kupros ir batais rankose, nes, pripratus avėti sanda- 


242 ISABEL ALLENDE 


lais, tie būdavo per sunkūs. Tai buvo taupūs žmonės, gyvendavo iš 
nieko ir išleisdavo kaip galėdami mažiau, pirkdavosi didelius ba- 
tus, manydami, jog tie geresni, ir stulbdavo sužinoję, jog kainuoja 
tiek pat kiek ir maži. Eliza išlavino savo instinktą, kad sugebėtų 
lengviau išvengti pavojų. Ji išmoko gyventi šia diena, nekurdama 
jokių planų, kaip buvo pataręs Tao Čienas. Dažnai jį prisimindavo 
ir nuolat jam rašydavo, bet laiškus siųsti galėdavo tik iš kaimų, 
turinčių tiesioginį pašto ryšį su Sakramentu. Kartais jai atrodyda- 
vo, kad ji mėto butelius į jūrą, nes nežinojo, ar jisai vis dar ten 
tebegyvena, o vienintelis adresas, kokį ji turėjo, buvo kinų valgyk- 
la. Jeigu laiškai pasiekdavo valgyklą, tikriausiai jis juos gaudavo. 
Ji aprašinėjo jam nuostabius kraštovaizdžius, karštį ir troškulį, 
goslių formų kalvas, šimtamečius ąžuolus ir išlakias pušis, šaltas 
kaip ledas upes, tokias skaidrias, jog matei dugne žibant auksą, 
padangėse gagenančias laukines žąsis, elnius ir didelius lokius, sun- 
kų auksakasių gyvenimą ir lengvo pralobimo iliuzijas. Kartodavo 
jam tai, ką jiedu abu gerai žinojo: neverta dykai gaišti laiko ieš- 
kant aukso smilčių. Ir įmindavo Tao atsakymą: lygiai taip pat ne- 
protinga dykai gaišti laiko genantis įsivaizduojamą meilę. Tačiau ji 
keliavo toliau, nes jau nebegalėjo sustoti. Choakino Andietos pa- 
veikslas ilgainiui baigė dilti, puiki atmintis nesugebėjo aiškiai at- 
kurti mylimojo bruožų, ji turėdavo dar sykį perskaityti jo laiškus, 
norėdama įsitikinti, kad jo tikrai būta, kad jųdviejų mylėtasi ir 
kad naktys spintų kambaryje — anaiptol ne jos vaizduotės vaisius. 
Taip ji tęsė saldžias neatliepiamos meilės kančias. Rašė Tao Čie- 
nui apie kelyje sutiktus žmones, apie masinį meksikiečių kėlimąsi 
į Sonorą, vienintelį kaimą, kur gatvėse lakstė vaikai, o paprastos 
moterys priimdavo ją nakvynės nedegtų plytų trobose, nė neįtar- 
damos, kad ji — irgi moteris, apie tūkstančius jaunų amerikiečių, 
kurie tą rudenį sugužėjo prie aukso telkinių, kirtę žemyną sausu- 
ma nuo Atlanto iki Ramiojo vandenyno pakrantės. Manoma, kad 
jų atvyko apie keturiasdešimt tūkstančių, ir visi kaip vienas buvo 
nusiteikę akimoju pralobti ir pergalingai grįžti namo. Jie buvo 
vadinami „keturiasdešimt devintiniais“; paskiau tas vardas plačiai 


paplito ir mielai buvo vartojamas tiek anksčiau, tiek vėliau atvy- 

kusiųjų. Rytuose ištisi kaimai liko be vyrų, ten gyveno tik mote- 
rys, vaikai ir kaliniai. 

„Aukso kasyklose sutinku labai mažai moterų, tačiau pasitaiko 
viena kita narsuolė, išdrįsusi drauge su vyru kęsti tą šunišką gyve- 
nimą. Vaikai miršta nuo antkryčių ir nelaimingų atsitikimų, mo- 
tinos palaidoja juos, aprauda ir toliau dirba nuo tamsos ligi tam- 
sos, idant išsaugotų šiokį tokį padorumą. Pasikaišo sijonus ir bren- 
da į vandenį ieškoti aukso, bet esama tokių, kurios sumeta, jog 
apskalbti kitus arba kepti ir pardavinėti duoną daug pelningiau, 
tad per savaitę jos užsidirba tiek, kiek kitos per mėnesį plėšyda- 
mosi aukso kasyklose. Viengungis mielai dešimtgubai moka už 
duoną, moters rankomis minkytą, o jeigu ja prekiaučiau aš, per- 
sirengusi Eliju Andieta, Tao, gaučiau vos kelis centus. Vyrai ke- 
liauja mylių mylias, kad tik iš arti pamatytų moterį. Mergina, atsi- 
sėdusi pasikaitinti saulėkaitoje prie smuklės, per kelias minutes 
prisižertų pilną skreitą kapšelių aukso, kurio vyrai nešykšti, kad 
tik galėtų paspoksoti į sijoną ir pasvajoti. O kainos tolydžio auga, 
auksakasiai vis labiau skursta, prekijai, priešingai, lobsta. Vieną 
dieną, kai visai prirėmė bėda, sumokėjau dolerį už kiaušinį ir su- 
valgiau jį žalią, užpylusi brendžiu ir apibarsčiusi druska ir pipirais, 
kaip mokė Mama Fresija: tikras vaistas nuo nevilties. Susipažinau 
su vaikinu iš Džordžijos, truputį kuoktelėjusiu, bet, pasak žmo- 
nių, ne visad toks buvęs. Metų pradžioje aptikęs aukso gyslą ir, 
šaukštu gremždamas uolą, išurbęs devynis tūkstančius dolerių, 
bet per vieną vakarą pralošęs kortomis. Ak Tao, tu net negali įsi- 
vaizduoti, kaip norėčiau išsimaudyti, užsiplikyti arbatos ir atsisė- 
dusi su tavim pasišnekėti. Norėčiau apsivilkti švarią suknelę ir 
įsisegti panelės Rozos padovanotus auskarus, kad bent sykį pa- 
matytum, kokia aš graži, ir nelaikytum manęs vištgaidžiu. Savo 
dienoraštyje užsirašau visa tai, kas man atsitinka, tad viską tau 
išsamiai papasakosiu, kai mudu susitiksime, — esu įsitikinusi, jog 
vieną gražią dieną mes tikrai susitiksime. Prisimenu panelę Rozą 
ir galvoju, kad ji tikriausiai labai ant manęs pyksta, bet negaliu jai 
rašyti, kol nesuradau Choakino, nes ligi tol niekam nevalia žinoti, 


kur aš esu. Panelė Roza mirtų iš siaubo, jeigu numanytų, ką aš 

mačiau ir girdėjau. Tai nuodėminga žemė, pasakytų ponas Somer- 
sas, ten nėra nei doros, nei įstatymų, viešpatauja ištvirkimas — 
lošimai, girtuoklystė ir viešnamiai; mano akimis žiūrint, šis kraš- 
tas — baltas lapas, jame galiu rašyti savo naują gyvenimą, būti to- 
kia, kokia noriu, išskyrus tave, niekas manęs čia nepažįsta, galiu 
gimti iš naujo. Čia nėra nei ponų, nei tarnų, visi dirba. Mačiau 
buvusių vergų, kurie susidėję savo rasės žmonėms leidžia laikraš- 
čius, stato mokyklas ir bažnyčias, iš Kalifornijos kovoja prieš ver- 
govę. Pažįstu vieną tokį, išpirkusį savo motinai laisvę. Vargšė mo- 
teriškė atvažiavo ligota, be laiko susenusi, bet dabar užsidirba kiek 
tinkama prekiaudama savo pagamintu maistu, nusipirko ūkį ir 
sekmadieniais, išsipusčiusi šilkiniais apdarais, važinėja į bažnyčią 
ketverto arklių traukiama karieta. Ar žinai, jog daugelis negrų jū- 
reivių pabėgo iš laivų ne vien aukso ištroškę — stačiai šičia jiems 
atsiveria niekur neregėta laisvė? Prisimenu, jog kartą San Francis- 
ke tu man rodei verges kines, žiūrinčias pro grotas, niekaip nega- 
liu jų pamiršti, jos — kaip dvasios be vietos — man neduoda ramy- 
bės. Šiame krašte prostitučių gyvenimas šiurpus, kai kurios nusi- 
žudo. Vyrai laukia valandų valandas norėdami pagarbiai susipažinti 
su nauja lederga, bet nesiskaito su smuklių padraikomis. Žinai, 
kaip jas vadina? Palaidomis balandėlėmis. Zudosi ir indėnai, Tao. 
Visur jie ujami, bastosi alkani ir netekę vilties. Niekas jų nesam- 
do, o paskiau juos apkaltina valkatavimu ir siunčia priverčiamie- 
siems darbams. Šerifai moka penkis dolerius už negyvą indėną, 
baltieji žudo juos pramogos dėlei ir kartais nusmaukia jiems skal- 
pą. Nemaža gringų renka tuos trofėjus ir apkarsto jais savo ar- 
klius. Tau bus malonu sužinoti, jog daug kinų prisidėjo prie indė- 
nų. Jie traukia tolyn į šiaurės girias, kur dar galima medžioti. Kiek 


girdėjau, prerijose liko labai mažai bizonų.“ 


Alkana, netekusi visų pinigų, Eliza paliko aptvarą, kur vyko bu- 
liaus kautynės su lokiu; jau para, kai buvo nevalgiusi, ir nutarė, 
jog tuščiu skrandžiu niekada neloš iš pinigų. Viską išpardavusi, 


kelias dienas praleido nebeišmanydama kaip gyventi toliau, pas- 


DVIDEŠIMTO AMŽIAUS AUKSO FONDAS 245 


kiau nuėjo ieškoti darbo ir įsitikino, jog užsidirbti duonos kąsnį 
kur kas lengviau, nei galvojo, šiaip ar taip, bent jau maloniau negu 
ieškoti žmogaus, kuris sutiktų apmokėti tavo sąskaitas. Panelė Roza 
kalė jai į galvą, jog moteriai galas, jeigu ji neturi vyro, kuris ją 
globotų ir išlaikytų, bet ji pastebėjo, kad ne visada taip esti. Dė- 
damasi Eliju Andieta, Eliza galėjo gauti tokį darbą, kokį sugebėtų 
dirbti ir moteris. Nebuvo ko nė galvoti įsidarbinti bernu ar kau- 
bojumi — ji nemokėjo naudotis įrankiais ir mėtyti laso ir nebuvo 
pakankamai stipri, kad pajėgtų darbuotis kastuvu arba parversti 
ant žemės buliuką, — bet būta ir kitokių įmanomų darbų. Tą die- 
ną ji pasirinko plunksną, kaip jau ne kartą buvo dariusi. Išganingą 
mintį rašyti laiškus pakišo jai bičiulis laiškininkas. Kai negalėdavo 
įsitaisyti smuklėje, vidury aikštės pasitiesdavo storą vilnonę skarą, 
pasidėdavo rašalinę ir popieriaus ir visu balsu imdavo skelbti savo 
paslaugas. Daugelis auksakasių nemokėjo nei skaityti, nei pasira- 
šyti, per savo gyvenimą nebuvo surezgę nė vieno laiško, tačiau su 
jauduliu nekantriai laukdavo žinutės — tai buvo vienintelis ryšys 
su tėvynėje likusia šeima. Kas dvi savaitės San Franciskan atplauk- 
davo Facific Mail garlaiviai, atgabendami maišus korespondenci- 
jos, ir kai tik pasirodydavo horizonte, žmonės bėgdavo prie pašto 
stotis eilėn. Tarnautojai rūšiuodavo laiškus dešimt dvylika valan- 
dų, bet visi nesiskųsdami laukdavo ištisą dieną. Iki aukso telkinių 
paštas eidavo dar kelias savaites. Eliza siūlydavo savo paslaugas 
angliškai ir ispaniškai, skaitydavo laiškus ir į juos atsakydavo. Jei 
klientas vos sumegzdavo du trumpus sakinius, norėdamas pra- 
nešti, jog jis gyvas ir sveikina saviškius, ji kantriai jį kamantinėda- 
vo ir sukurdavo vaizdingą laišką, kad prirašytų bent vieną puslapį. 
Paprastai prašydavo po du dolerius už laišką, nors ir kokio ilgumo 
jis būtų, bet jeigu pridėdavo jausmingų žodelių, kurie tam žmo- 
gui niekad nebūtų atėję į galvą, dar gaudavo gražių arbatpinigių. 
Kai kurie atsinešdavo laiškus prašydami, kad ji perskaitytų, ir ji 
pagražindavo juos, trokšdama keliais meilės žodžiais paguosti ne- 
laimėliui širdį. Moterys, kurioms prailgdavo laukti kitame žemy- 
no krašte, visada tik skųsdavosi, priekaištaudavo ir berdavo virti- 


nes krikščioniškų patarimų, nė negalvodamos, kad jų vyrai miršta 

iš ilgesio. Vieną liūdną pirmadienį atėjo pats šerifas ir paprašė 
ją užrašyti paskutinius mirti nuteisto kalinio žodžius. Jaunuolis 
iš Viskonsino buvo apkaltintas pavogęs arklį. Nors ir jaunas, tik 
devyniolikos metų, bet labai ramiai jis padiktavo Elizai: „Ma- 
myte, tikiuosi, kad esi gyva ir sveika. Pasakyk Bobui ir Džeim- 
sui, kad rytoj mane pakars. Viso geriausio. Teodoras.“ Eliza ban- 
dė truputį sušvelninti naujieną, kad nelaimingos motinos neiš- 
tiktų širdies smūgis, bet šerifas pareiškė, jog gražbyliauti nesą 
laiko. Po kelių minučių keli garbingi miesto piliečiai nuvedė 
kalinį į kaimo vidurį, su kilpa ant kaklo pasodino ant arklio, 
virvę pririšo prie ąžuolo šakos, paskiau sušniojo arkliui botagu 
per pasturgalį, ir Teodoras liko pakibęs. Eliza matė kariant žmogų 
nebe pirmą. Bausmė vykdoma greitai, tačiau jei nuteistasis bū- 
davo kitos rasės, prieš mirtį jį nuplakdavo, ir nors Eliza stovė- 
davo kaip galima atokiau, dar kelias savaites ją persekiodavo mir- 
tininko riksmas ir žiūrovų šurmulys. 

Tą dieną, prisiprašiusi, kad jai leistų su visais reikmenimis įsi- 
taisyti smuklėje, ji išgirdo triukšmą. Žiūrovams paliekant lokio ir 
buliaus grumtynių vietą, vienintele kaimo gatve įvažiavo keli mu- 
lų traukiami furgonai, kurių priešaky mušdamas būgną ėjo indė- 
niukas. Tai buvo neregėti furgonai išmargintais brezentiniais šo- 
nais, nukarstyti kutais, spurgais ir kiniškais žibintais, mulai buvo 
išgražinti kaip cirke ir apkabinėti skardžiai žvangančiais variniais 
skambalais. Pirmajame vežime ant pasostės įsikandusi piratišką 
pypkę sėdėjo vyriškai persirengusi liemeninga moteriškė didelė- 
mis krūtimis. Antrajame vežime vadelėjo skustagalvis galiūnas su 
auskarais ausyse, apsidaręs nuzulintomis vilkenomis ir apsigin- 
klavęs taip, lyg būtų traukęs į karą. Paskui abu furgonus riedėjo 
priekabos, kuriose keliavo visa trupė, keturios nublukusiais akso- 
mais ir neišvaizdžiais brokatais išsipusčiusios merginos, apstul- 
busiai miniai siunčiančios oro bučinius. Nuostaba truko akimir- 
ką, nes visi veikiai pažino furgonus, ir vakaro padangėje sugriau- 
dėjo džiugūs šauksmai ir šūviai. Ligi tol kaimuose viešpataudavo 
palaidos balandėlės, tačiau padėtis pasikeitė, kai naujuose kai- 


muose įsikūrė pirmosios šeimos ir pamokslininkai, paklydusioms 

sieloms grasinantys amžinomis kančiomis. Bažnyčių nebuvo, tad 
pamaldos vykdavo tose pačiose smuklėse, kur klestėjo paleistu- 
vystė. Vieną valandą nutrūkdavo prekyba alkoholiu, vyrai sukiš- 
davo kortas į stalčius, apversdavo nešvankius paveikslus ir klausy- 
davosi jų ydas ir nuodėmes pliekiančio pastoriaus pamokymų. 
Užsikvempusios antrame aukšte ant turėklų, padraikos filosofiš- 
kai laikydavosi prieš žodžių audrą, guosdamosi, jog po valandos 
viskas vėl sugrįš į senas vėžes: svarbiausia, kad nenukentėtų ver- 
slas. Joms kuo mažiausiai rūpėjo, kad tie, kurie joms moka už 
paleistuvystę, vėliau priekaištauja, jog jos už tai ima pinigus, lyg 
dėl tos nuodėmės būtų kalti anaiptol ne vyrai, bet gundytojos. 
Taip būdavo nubrėžiama griežta riba, skirianti padorias moteris 
nuo paleistuvių. Įgrisus duoti kyšius valdžios atstovams ir kęsti 
pažeminimą, kai kurios susikraudavo mantą ir keliaudavo kitur, 
kur anksčiau ar vėliau viskas atsikartodavo. Klajoklinis verslas teik- 
davo tam tikrų privalumų: moterys išvengdavo žmonų ir bažnyti- 
ninkų puolimo, be to, aptarnavimo sritis prasiplėsdavo iki toliau- 
sių tolių, kur jos užsiprašydavo dvigubai. Orai buvo palankūs ver- 
slui, bet artėjo Žiema, kai keliai darosi neišvažiuojami, netrukus 
turėjo pradėti snigti, tad ši vilkstinės kelionė buvo viena paskuti- 
niųjų. 

Furgonai nudardėjo gatve, lydimi nuo alkoholio ir lokio grum- 
tynių užkaitusių vyrų, ir sustojo kaimo pakraštyje. Eliza irgi ten 
nuėjo, norėdama iš arčiau pažiopsoti į neregėtus žmones. Klien- 
tų, pageidaujančių pasinaudoti jos rašto paslaugomis, tolydžio ma- 
žėjo, tad ji tarė sau, jog reikėtų kaip nors kitaip prasimanyti vaka- 
rienę. Naudodamiesi tuo, jog padangė vis dar giedra, kai kas pasi- 
siūlė iškinkyti mulus ir padėti iškelti nukliunkintą pianiną, kurį 
pastatė tiesiai ant žolės, vadovaujant madamai, visame krašte Ži- 
nomai Džojos Kultuvės vardu. Akies mirksniu vyrai išvalė sklypelį 
žemės, sustatė stalus, ir, lyg burtų lazdelei mostelėjus, išdygo bu- 
teliai romo ir šūsnys atvirukų su nuogomis moterimis. Taipgi ra- 
dosi dėžės pigių leidinių, pagarsintų kaip „prancūziški lovos ro- 
manai su pačiomis gašliausiomis scenomis“. Po dešimt dolerių, 


išimtine kaina, nes esą galima įsiaistrinti kiek tinkamam ir dar 

paskolinti bičiuliams, esą pravartesni už gyvą moterį, paaiškino 
Kultuvė ir kaip įrodymą perskaitė vieną pastraipą, kurios visi klau- 
sėsi lyg pranašo žodžių viešpataujant kapų tylai. Jai baigus skaityti, 
pasigirdo kvatojimas ir blevyzgos, ir po kelių minučių dėžėse ne- 
liko nė vienos knygos. Tuo tarpu nusileido naktis, ir šventė vyko 
toliau šviečiant deglams. Už butelį romo madama užsiprašė ne- 
girdėtus pinigus, bet užtat pasiūlė su merginomis pašokti už ket- 
virtadalį kainos. Ar kas nors čia moka kliunkinti tą prakeiktą pia- 
niną? — paklausė ji. Tuomet Eliza, jausdama, kad jai žarna žarną 
ryja, nė nesusimąstydama žengė priekin ir, šaukdamasi pagalbon 
panelę Rozą, atsisėdo prie išderinto instrumento. Jau dešimt mė- 
nesių nebuvo grojusi ir neturėjo geros klausos, bet pravertė keleri 
metai pratybų su pririštu prie nugaros metaliniu strypeliu ir bel- 
go mokytojo kirčiai per nagus. Eliza įniko skambinti vieną tų šel- 
miškų dainelių, kurias per muzikos vakarėlius paprastai dainuo- 
davo duetu panelė Roza su broliu kapitonu, kol likimas iškirto 
pokštą ir viskas apsivertė aukštyn kojomis. Nustebo pamačiusi, 
kaip visiems patinka jos prastas grojimas. Per kelias minutes ra- 
dosi akompanimentas — kaimiškas smuikas, šokiai pagyvėjo, ir 
vyrai plėšė vieni kitiems iš rankų keturias moteris, trokšdami pa- 
strakalioti ir pasisukioti improvizuotoje šokių aikštelėje. Kailiniuo- 
tasis pasakų galiūnas nuvožė Elizai skrybėlę ir padėjo ant pianino 
tokiu ryžtingų mostu, jog niekas nedrįso jos nepastebėti, ir ne- 
trukus ji prisipildė arbatpinigių. 

Viename furgone gyveno madama ir jos įvaikis, berniukas, mu- 
šęs būgną; kitame keliavo susigrūdusios moterys, o priekabose 
buvo įrengti miegamieji. Abiejose priekabose, aptrauktose mar- 
gaspalviais audiniais, stovėjo po lovą su baldakimu ir tinklu nuo 
uodų, veidrodis paauksuotais rėmais, fajansinė praustuvė su vi- 
sais reikmenimis, žvakidės su storomis žvakėmis, ant grindų gulė- 
jo patiesti išblukę ir kandžių sukapoti, bet dar palyginti įspūdingi 
persiški kilimai. Tos teatrinės dekoracijos viliojo klientus, dangs- 
tydamos kelių dulkes ir laiko žymes. Dviem moterims šokant pa- 
gal muzikos taktą, kitos dvi darbavosi paskubomis aptarnauda- 


mos klientus priekabose. Madama, garsėjanti stebuklingosios fė- 

jos pirštais lošiant kortomis, stebėjo lošimo stalus ir, neišleisda- 
ma pypkės iš dantų, reikalavo iš anksto mokėti už savo balandėlių 
paslaugas, prekiavo romu ir smagino susirinkusius. Eliza grojo iš 
atminties žinomas melodijas, o išbaigusi visą repertuarą, pradėjo 
iš naujo ir, niekam to nepastebint, skambino tol, kol iš nuovargio 
viskas ėmė drumstis akyse. Pastebėjęs, kad ji kniumba prie piani- 
no, galiūnas paskelbė pertraukėlę, sugraibė pinigus iš skrybėlės ir 
sugrūdo pianistei į kišenes, paskui griebė ją už rankos ir sakytum 
nešte nunešė į pirmąjį furgoną, o ten įspraudė į rankas stiklinę 
romo. Ji bejėgiškai pakratė galvą: tuščiu skrandžiu išgerti romo 
buvo tolygu savižudybei. Tuomet jis panaršė po išmėtytas skry- 
nias ir dėžes, ištraukė duonos ir svogūnų, ir Eliza, drebėdama iš 
alkio, stvėrė maistą. Viską sušveitusi, pakėlė akis ir pamatė kaili- 
niuotąjį tipą stebint ją iš neįsivaizduojamo aukščio. Jis žiūrėjo į ją 
nekaltos šypsenos nušviestu veidu, šiepdamas baltutėlius ir lygu- 
tėlius dantis. 

— Esi moteriško veido, — tarė. 

— Aš esu vardu Elijas Andieta, — krūptelėjusi atsakė ji ir grie- 
bė už pistoleto rankenos, lyg šūviais ketindama apginti savo vy- 
riškumą. 

— O aš esu Babalu Blogasis. 

— Vadinasi, yra ir Babalu Gerasis? 

— Buvo. 

— O kas jam nutiko? 

— Susitiko su manim. Iš kur esi, vaike? 

— Iš Čilės. Ieškau brolio. Ar esi girdėjęs apie Choakiną Andietą? 

— Nesu girdėjęs apie nieką. Bet jei tavo brolis vyras su kiaušais, 
anksčiau ar vėliau čia pasirodys. Visi žino, ko vertos Džojos Kul- 


tuvės mergos. 


Verslas 


= Džonas Somersas įsakė nuleisti Fortūnos inkarą San 
Francisko įlankoje gana toli nuo kranto, kad net patiems drąsiau- 
siems pristigtų ryžto šokti į vandenį ir plaukti į krantą. Jis perspė- 
jo įgulą, jog vanduo esąs šaltas ir daugių daugiausia per dvidešimt 
minučių srovės juos nukelsiančios į kitą pasaulį, jeigu anksčiau jų 
nesudraskysią rykliai. Tai buvo jo antroji kelionė su ledais, ir jis 
kur kas labiau pasitikėjo savimi. Prieš įplaukiant į Aukso Vartų 
sąsiaurį, įsakė atidaryti kelias statinaites romo ir dosniai pavaiši- 
no jūreivius, o kai šie nusigėrė, išsitraukė du didelius pistoletus ir 
paliepė jiems gulti kniūbsčia ant denio. Jo padėjėjas šiekštais su- 
kaustė jiems kojas, nuo viršutinio denio stebint apstulbusiems ir 
nieko nesuprantantiems keleiviams, plaukiantiems iš Valparaiso. 
Tuo metu broliai Rodrigesai de Santa Krusai atsiuntė nuo prie- 
plaukos ištisą flotilę valčių perkelti į krantą keleiviams ir neįkai- 
nojamam kroviniui. Atgavę laisvę laivui pasirengus išplaukti, jū- 
reiviai turėjo teisę dar sykį pasivaišinti romu ir atsiimti premiją 
tikro sidabro ir aukso monetomis, tolygią dvigubam atlyginimui. 
Jie negalėjo leistis į kojas ieškoti aukso, kaip ketino, tad tie pini- 
gai ne tiek išlygino patirtą skriaudą, kiek buvo šiokia tokia paguo- 
da. Tą patį metodą jis panaudojo ir per pirmąją kelionę, ir rezul- 
tatai pasirodė puikūs. Jis gyrėsi, jog vadovauja vienam iš nedauge- 
lio prekybinių laivų, kurio nepaliko įgula, apkvaitusi nuo aukso 
karštligės. Niekas nedrįso prieštarauti tam anglų piratui, Frensio 
Dreiko ir kekšės vaikui, kaip visi jį vadino, nes žinojo, kad jis gali 
kaip niekur nieko suvaryti kulką į krūtinę kiekvienam, kas ryžtųsi 
prieš jį kelti balsą. 

San Francisko prieplaukoje kūpsojo kalnas maisto produktų, 
Paulinos atsiųstų iš Valparaiso: švieži kiaušiniai ir sūriai, čilietiš- 
kos daržovės ir vaisiai, sviestas, sidras, žuvis ir jūros gėrybės, ge- 
riausios kokybės dešros, jautiena ir paukštiena, pagardinta prie- 
skoniais ir paruošta kepti bei virti. Paulina buvo užsakiusi vienuo- 
lėms iškepti čilietiškų saldžių pyragaičių ir sluoksniuotų pyragų, 
taipgi mėgstamiausių kreoliškų patiekalų, kurie visi drauge atke- 
liavo užšaldyti žydro ledo kamerose. Pirmoji siunta buvo išpar- 
duota greičiau nei per tris dienas, ir taip pelningai, jog broliai 
metė visus kitus reikalus, teikdami pirmenybę vien ledo stebuk- 
lui. Kelionėje ledo luitai tirpo labai lėtai ir jo liko gana daug, tad 
kapitonas nutarė grįždamas nuplėšti už jį gerą kainą Panamoje. 
Buvo neįmanoma išlaikyti paslaptyje pirmosios kelionės pasakiš- 
ko pelno, ir gandai apie čiliečius, laive gabenančius ledo luitus, 
pasklido žaibiškai. Staigiai susidarė bendrovės, pasirengusios sprog- 
dinti Aliaskos ledkalnius, bet neatsirado nei jūreivių, nei produk- 
tų, šviežumu galinčių varžytis su Čilės gaminiais, ir Paulina toliau 
įtemptai dirbo be konkurentų, o vėliau, plėsdama savo įmonę, 
nusipirko antrą garlaivį. 

Dėžės kapitono Somerso erotinių knygų taipgi buvo akimirks- 
niu išgraibstytos, kas be ko, paslapčia ir be brolių Rodrigesų de 
Santa Krusų žinios. Kapitonas saugojosi iš paskutiniųjų, kad ne- 
pasigirstų smerkiantys balsai, kaip tai atsitiko kituose miestuose, 
kur cenzūra jas konfiskavo kaip nepadorias ir galiausiai sudegino 
vidury miesto sukrautuose laužuose. Europoje jos buvo praban- 
giai leidžiamos ir platinamos slapčia tarp didžponių ir kolekcio- 
nierių, bet didžiausią pelną duodavo pigieji leidimai. Išspausdinti 
Anglijoje, jie buvo iškaišiojami po kelis centus iš po skverno, bet 
užtat Kalifornijoje kapitonas parduodavo penkiasdešimt kartų 
brangiau. Matant žmonių susidomėjimą tokio pobūdžio knygo- 
mis, jam dingtelėjo mintis jas iliustruoti, nes diduma auksakasių 
mokėjo skaityti nebent laikraščių antraštes. Nauji leidimai, iš- 
spausdinti Londone, buvo iliustruoti paprastais, bet iškalbingais 


piešiniais, ir tai buvo svarbiausia. 

Tą patį vakarą Džonas Somersas, apsistojęs pačiame geriausia- 
me San Francisko viešbutyje, pietavo su broliais Rodrigesais de 
Santa Krusais, per kelis mėnesius atgavusiais aristokratišką išvaiz- 
dą. Nė žymės nebeliko anų gauruotų urvinių žmonių, prieš kelis 
mėnesius ieškojusių aukso. Pasak jų, turtai esą čia pat, pašonėje, 
juos susikrauni per skaidrius sandėrius, kuriuos sudarai sėdėda- 
mas minkštame viešbučio krėsle su stiklu viskio rankoje kaip civi- 
lizuotas žmogus, o ne kaip prasčiokas. Prie penkių čiliečių auksa- 
kasių, jųdviejų atvežtų tūkstantis aštuoni šimtai keturiasdešimt 
aštuntųjų metų pabaigoje, prisidėjo dar aštuoniasdešimt kume- 
čių, paprastų ir nuolankių žmonių, kurie nieko neišmanė apie 
kasyklas, bet greitai visko išmoko, klausė įsakymų ir nemaištavo. 
Broliai nugabeno juos prie Amerikos upės pakrančių, kur jie dir- 
bo ištikimų prievaizdų prižiūrimi, o patys rūpinosi transportu ir 
prekyba. Jie nusipirko laivų, plaukiojančių tarp San Francisko ir 
Sakramento, ir du šimtus mulų prekėms gabenti prie aukso telki- 
nių, kur parduodavo jas tiesiai į rankas, apsieidami be krautuvių. 
Pabėgęs vergas, kitados tarnavęs asmens sargybiniu, pasirodė pui- 
kiai išmanąs aritmetiką ir dabar tvarkė sąskaitybą, taipgi išsipus- 
tęs kaip didelis ponas, su stiklu viskio ir cigaru rankoje, kad ir 
kaip niurzgė gringai, nepakęsdami jo odos spalvos, bet, neturė- 
dami kitos išeities, buvo priversti su juo derėtis. 

— Jūsų žmona prašė perduoti, jog ateinantį kartą atplauksianti 
Fortūna su vaikais, tarnais ir šunimi. Prašė pagalvoti, kur ji galėtų 
apsistoti, nes ji nė neketina apsigyventi viešbutyje, — tarė kapito- 
nas Felisianui Rodrigesui de Santa Krusui. 

— Kokia beprotybė! Aukso karštligė staiga pasibaigs, ir miestas 
vėl taps kaimeliu, koks buvo prieš dvejus metus. Iš kai kurių po- 
žymių galima spręsti, jog aukso mažėja, niekas neberanda aukso 
grynuolių sulig akmenuku didumo. Kam rūpės Kalifornija, kai 
telkiniai išseks? 

— Kai čionai atvykau pirmą kartą, atrodė, jog pakliuvau į pabė- 
gėlių stovyklą, bet dabar San Franciskas — tikras miestas. Tiesą 
pasakius, nemanau, kad jis ims ir išnyks, vienaip ar kitaip tai Va- 
karų vartai į Ramųjį vandenyną. 

— Taip rašo ir Paulina savo laiške. 

— Paklausyk žmonos patarimo, Felisianai, juk žinai, kad ji kiau- 
rai viską mato, — įsiterpė brolis. 

— Šiaip ar taip, jos nesustabdysi. Ateinantį kartą ji atplauks su 
manimi. Nepamirškime, kad jai priklauso Fortūna, — šypsodamas 
tarė kapitonas. 

Jiems patiekė šviežių Ramiojo vandenyno austrių, vieną rečiau- 
sių, tik turčiams įkandamų San Francisko rinktinių skanėstų, mig- 
dolais įdarytų purplelių ir cukruotų kriaušių, viešbučio nedel- 
siant supirktų vos iškrovus Paulinos siuntą iš laivo. Raudonasis 
vynas taipgi buvo iš Čilės, o šampanas — iš Prancūzijos. Miestą 
apskriejo gandas, jog atplaukę čiliečiai su ledu, ir visi restoranai ir 
viešbučiai prigužėjo lankytojų, degte degančių noru pasmaguriauti 
šviežiais gardumynais, kol nevėlu. Kai jie degėsi cigarus, dar ne- 
pradėję ragauti kavos su brendžiu, kažkas taip plojo Džonui So- 
mersui per petį, kad vos nenutrenkė jo taurės nuo stalo. Grįžtelė- 
jęs atgal susidūrė akis į akį su Jakobu Todu, kurį paskutinįsyk ma- 
tė prieš trejus metus, kai tas nuskurdęs ir pažemintas išsilaipino 
Anglijoje. Visų mažiausiai tikėjosi jį čia išvysti, tad akimirką jo 
nepažino, nes anų dienų apsimetėlis misionierius atrodė kaip jan- 
kio karikatūra. Buvo sulysęs ir praplikęs, užsiželdinęs plačias žan- 
denas, vilkėjo languota eilute, pernelyg ankšta tokiam kresnam 
vyrui, avėjo gyvačių odos batais, mūvėjo nei šiokia, nei tokia bal- 
tutėle Virdžinijos skrybėle, be to, iš visų keturių švarko kišenių 
kyšojo pieštukai, užrašų knygutės ir laikraščių iškarpos. Jiedu ap- 
sikabino kaip seni bičiuliai. Jau penki mėnesiai, kai Jakobas Todas 
gyveno San Franciske ir rašė straipsnius apie aukso karštligę, re- 
guliariai spausdinamus Anglijoje, taipgi Bostone ir Niujorke. At- 
vyko kilniadvasiškai tarpininkaujant Felisianui Rodrigesui de Santa 
Krusui, amžinai dėkingam anglui už paslaugą. Kaip tikras čilietis, 
niekad nepamirštantis gero darbo — kaip, beje, ir įžeidimo, — Fe- 
lisianas sužinojo apie jo vargus Anglijoje, nusiuntė jam pinigų, 
bilietą ir laiškelį, aiškindamas, jog Kalifornija — tai žemė kitame 


pasaulio krašte, kur galima viską pradėti iš naujo. Tūkstantis aš- 

tuoni šimtai keturiasdešimt penktaisiais Jakobas Todas išlipo iš 
kapitono Džono Somerso laivo vėlei trykšdamas sveikata ir pilnas 
jėgų, pasiryžęs pamiršti gėdingą įvykį Valparaise ir siela ir kūnu 
atsidėti senai svajonei — savo šalyje įkurti utopinę bendruomenę. 
Storas sąsiuvinis, pageltęs nuo vartymo ir jūros oro, buvo prirašy- 
tas nuo pirmo iki paskutinio puslapio. Viskas kuo nuosekliausiai 
buvo išstudijuota ir suplanuota, jis buvo įsitikinęs, jog daugelis 
jaunuolių — senimas jo nedomino — atsižadės savo vargano gyve- 
nimo ir prisidės prie idealios laisvų vyrų ir moterų brolijos, ku- 
rioje viešpatauja visiškos lygybės sistema ir nėra vietos nei val- 
džiai, nei policijai, nei religijai. Galimi to eksperimento kandida- 
tai buvo kur kas labiau užsispyrę, negu jis tikėjosi, bet per kelis 
mėnesius vis dėlto susirado du ar tris žmones, pasiryžusius išban- 
dyti laimę. Trūko tik mecenato tam brangiam projektui finansuo- 
ti, taipzi reikėjo didelio žemės sklypo, nes bendruomenė turėjo 
gyventi toli nuo pasaulio paklydimų ir pati tenkinti savo porei- 
kius. Todas buvo pradėjęs derybas su vienu keistuoliu lordu, tu- 
rinčiu daug žemių Airijoje, bet tuo metu Londoną pasiekė Valpa- 
raiso skandalo atgarsiai, užspeisdami jį ir įvarydami į kampą kaip 
šunį. Ten irgi prieš nosį užsitrenkė durys, jis neteko draugų, jo 
atsižadėjo mokiniai ir lordas, ir utopinė svajonė nuėjo velniop. 
Jakobas "Todas dar sykį pabandė ieškoti paguodos alkoholyje ir vėl 
nugrimzdo slogių prisiminimų akivare. Gyveno kaip žiurkė pras- 
tame pensione, kai atėjo išganingoji bičiulio Žinia. Ilgai negalvojo. 
Pasikeitė vardą ir išplaukė į Jungtines Valstijas, pasiryžęs susikurti 
naują ir gražią ateitį. Nieko daugiau netroško, kaip palaidoti savo 
gėdą ir gyventi niekam nežinomas, ligi atsiras galimybė atgaivinti 
idilišką projektą. Pirmiausia reikėjo susirasti tarnybą; renta ištir- 
po, ir šlovingi dykystės laikai pasibaigė. Atvykęs į Niujorką, užsu- 
ko į vieną kitą laikraštį, siūlydamas savo paslaugas kaip korespon- 
dentas Kalifornijoje, paskiau per Panamos sąsmauką pasiekė Va- 
karus, nes pristigo drąsos plaukti per Magelano sąsiaurį ir dar 
sykį grįžti į Valparaisą, kur ligi šiol nepamiršta jo gėda ir gražioji 
panelė Roza būtų išgirdusi jo suteptą vardą. Kalifornijoje jo bi- 

čiulis Felisianas Rodrigesas de Santa Krusas padėjo įsikurti ir gauti 
darbo seniausiame San Francisko laikraštyje. Tapęs Jakobu Fri- 
montu, Jakobas Todas ėmė dirbti pirmąsyk savo gyvenime ir nu- 
stebo susivokęs, kad jam patinka dirbti. Važinėjo po kraštą, apra- 
šinėdamas visa tai, kas krinta į akis, taipgi indėnų žudynes, imig- 
rantų plūdimą iš visų pasaulio kampų, netramdomą spekuliaciją, 
savavališkus auksakasių teismus ir visuotinį ištvirkimą. Vienas re- 
portažas vos nekainavo jam gyvybės. Gana švelniai, bet labai aiš- 
kiai jis aprašė, kaip veikia kai kurios lindynės, kur ženklinami loš- 
tukai, aliejum sutepamos kortos, skiedžiamas alkoholis, prekiau- 
jama kvaišalais, verčiamasi prostitucija ir mirtinai nugirdomos 
moterys, kurios paskiau parduodamos už dolerį vyrams, pagei- 
daujantiems jas išžaginti pramogos dėlei. „Visa tai daroma stebint 
valdžiai, kuri turėtų kovoti prieš tokį ištvirkimą“, — baigė jis to- 
kiais žodžiais. Jam ant kulnų ėmė lipti gangsteriai, policijos virši- 
ninkas ir politikai, tad jis gavo dingti ir kelis mėnesius palaukti, 
kol atvės užviręs kraujas. Nepaisant to rikto, jo straipsniai rodėsi 
be pertraukų, ir skaitytojai ilgainiui ėmė gerbti jo nuomonę. Jis 
pasigyrė savo bičiuliui Džonui Somersui, jog pagarsėjo nuslėpęs 
tikrąjį vardą. 

Baigiantis pietums, Jakobas Frimontas pakvietė draugus į tos 
dienos reginį — iš tolo pasigrožėti moterimi, kine. Ji esanti var- 
du Ah Toj, kliperiu išplaukusi su vyru, garbaus amžiaus pirkliu, 
kuris buvo toks taktiškas, jog mirė atviroje jūroje, suteikdamas 
jai laisvę. Ji negaišusi veltui laiko našlės rypavimams ir, kad ne- 
prailgtų kelionė, tapusi kapitono meiluže, o tas buvęs dosnus 
vyras. Išlipusi San Franciske turtinga ir prašmatni, pastebėjusi 
vyrus smaigstant ją gašliais žvilgsniais, ir jai dingtelėjusi mintis 
iš to pasipelnyti. Nusisamdžiusi du kambarius, tarpinėje sienoje 
išgręžusi skylių ir ėmusi už vieną unciją aukso pardavinėti privi- 
legiją į ją Žiūrėti. Smagiai nusiteikę, bičiuliai išsekė paskui Jako- 
bą Frimontą ir, už kelis dolerius kyšio išvengę eilės, vieni pir- 
mųjų įėjo į vidų. Pateko į ankštą prirūkytą kambarį, kur grūdosi 
kokia dvylika vyrų, nosimi prisiplojusių prie sienos. Prisikišę 

prie nepatogiai išgręžtų skylių, kitame kambaryje pamatė žavią 
jauną moterį, vilkinčią iš abiejų pusių nuo juosmens skeltu ilgu 
kimono.Po apačia nieko nebuvo pasivilkusi. Žiūrovai riaumo- 
davo, kai, sulig kiekvienu ilgesingu judesiu prasiskleidus kimo- 
no, pasirodydavo lopelis jos švelnaus kūno. Džonas Somersas ir 
broliai Rodrigesai de Santa Krusai kvatojo susiriesdami — nega- 
lėjo patikėti, kad vyrai taip pašėlusiai geistų moterų. Ten jie at- 
sisveikino, ir kapitonas su žurnalistu nuėjo išgerti po paskutinę 
taurelę. Išklausęs Jakobo kelionių ir nuotykių ataskaitos, kapi- 
tonas ryžosi patikėti jam savo paslaptį. 

— Ar prisimenate Elizą, merginą, gyvenusią pas mano brolį ir 
seserį Valparaise? 

— Puikiausiai. 

— Beveik prieš metus pabėgo iš namų, ir aš turiu pagrindo ma- 
nyti, kad ji Kalifornijoje. Bandžiau ją susirasti, bet niekas nėra 
girdėjęs nei apie ją, nei apie panašią moterį. 

— Moterys, atvykusios čionai be šeimos, verčiasi prostitucija. 

— Nežinau, kaip ji čionai atvyko ir ar apskritai atvyko. Žinau tik 
tiek, jog ji išvyko ieškoti savo mylimojo, jauno čiliečio, vardu Cho- 
akinas Andieta... 

— Choakinas Andieta! Aš jį pažįstu, mudu draugavome Čilėje. 

— Jo ieško teisingumas. Jis kaltinamas vagyste. 

— Negali būti. Andieta buvo labai taurus jaunuolis. Tiesą pasa- 
kius, jis buvo toks išdidus ir toks orus, jog buvo nelengva prie jo 
prieiti. Sakote, kad jiedu su Eliza buvo įsimylėję? 

— Žinau tik tiek, jog tūkstantis aštuoni šimtai keturiasdešimt 
aštuntųjų gruodį jis išplaukė į Kaliforniją. Po dviejų mėnesių din- 
go mergina. Mano sesuo įsitikinusi, kad ji iškeliavo paskui Andie- 
tą, bet man protas neneša, kaip ji sugebėjo nepalikti jokio pėdsa- 
ko. Jūs lankotės šiaurės stovyklose ir kaimuose, gal ką nors paste- 
bėsite... 

— Padarysiu visa, kas įmanoma, kapitone. 


— Ir brolis, ir sesuo, ir aš būsime jums be galo dėkingi, Jakobai. 


DVIDEŠIMTO AMŽIAUS AUKSO FONDAS 257 


Eliza Somers pritapo prie Džojos Kultuvės vilkstinės, kur ji 
skambino pianinu ir po lygiai dalijosi pajamomis su madama. Ji 
nusipirko šiaurės ir pietų amerikiečių dainynų su natomis, kad 
galėtų pagyvinti ilgus vakarus ir pagroti dyku metu, o jo buvo per 
akis, nors ir mokė indėniuką skaityti, ir gelbėjo prie visų kasdie- 
nių darbų, ir virė valgį. Visi jai kartojo, jog niekada nėra taip gar- 
džiai valgę. Iš tos pačios džiovintos mėsos, pupelių ir įprastų laši- 
nių, akimoju atsidavusi virėjos pašaukimui, ji pataisydavo gardžiau- 
sių patiekalų. Ji pirkdavo meksikietiškų prieskonių ir jais 
papildydavo Mamos Fresijos receptus, gaudama puikiausių re- 
zultatų. Kepdavo pyragus turėdama tik taukų, miltų ir konser- 
vuotų vaisių, bet jeigu dar gaudavo kiaušinių ir pieno, jos kulina- 
riniai sugebėjimai pasiekdavo dangiškas aukštybes. Babalu Bloga- 
sis buvo nusiteikęs prieš vyrų virėjavimą, bet pats pirmas puldavo 
prie tariamo pianisto gardumynų ir susilaikydavo nuo kandžių pa- 
stabų. Pripratęs naktimis budėti, didžiąją dienos dalį galiūnas mie- 
godavo kaip suvystytas, bet, vos jo drakonišką nosį imdavo kuten- 
ti prikaistuvių kvapai, jis ūmai pakirsdavo ir įsitaisydavo pasaloje 
prie virtuvės. Jis buvo nepasotinamas, ir jam niekada nebūtų už- 
tekę pinigų atsakančiai prisikimšti savo dideliausiam pilvui. Prieš 
pasirodant Čilietukui, kaip jie vadindavo apsišaukėlį Eliją Andie- 
tą, jo meniu sudarydavo sumedžioti žvėrys: laimikį perskrosdavo, 
pasūdydavo sauja rupios druskos ir užkeldavo ant žarijų, kad su- 
anglėtų. Taip jis per dvi dienas sušveisdavo elnią. Paragavus pia- 
nisto gaminių, jo skonis išlavėjo: kas dieną eidavo medžioti, pasi- 
rinkdavo tokį laimikį, kad mėsa būtų švelniausia, ir atiduodavo 
virtuvėn išdarinėjęs ir nunėręs kailį. 

Kelionėse Eliza visada jodavo vilkstinės priešaky, raita ant stam- 
baus kuino, kuris, kad ir liūdno vaizdo, taurumu prilygo grynakrau- 
jui ristūnui, skersai balno pasidėjusi niekam nereikalingą karabi- 
ną, o užpakaly pasisodinusi mažąjį būgnininką. Taip smagiai jau- 
tėsi vyriškais drabužiais, jog abejojo, ar kada nors galėsianti iš naujo 
vilkėti moteriškais. Dėl vieno dalyko ji buvo tikra: niekada nevil- 
kėsianti korseto, net ir tekėdama už Choakino Andietos. Vilksti- 


nei pasiekus upę, moterys, naudodamosi proga, pripildavo stati- 

naites vandens, skalbdavo ir maudydavosi; Elizai tai būdavo pa- 
čios kebliausios valandėlės, nes reikėdavo kiekvienąsyk prasima- 
nyti vis išradingesnių dingsčių, kad galėtų apsiprausti pati viena. 

Džoja Kultuvė buvo augalota olandė iš Pensilvanijos, radusi 
savo pašaukimą Vakarų bekraštėse platybėse. Lošiant kortomis 
ir kauliukais, labai praversdavo iliuzionistės talentas: ji bepro- 
tiškai mėgdavo sukčiauti. Ji manėsi lošimu, kol vieną gražią die- 
ną jai dingtelėjo mintis pradėti prekybą mergomis ir apvažiuoti 
visą Aukso Gyslą „ieškant aukso“, kaip ji vadino savo išgalvotą 
verslą. Buvo įsitikinusi, jog jaunasis pianistas — homoseksualas, 
ir todėl mylėjo jį taip pat švelniai kaip savo indėniuką. Draudė 
mergoms iš jo šaipytis, o Babalu — visaip pravardžiuoti: kuo varg- 
šas berniukas esąs kaltas, kad jam neželia barzda ir kad jis gimė 
toks išgeibęs, juk ir ji niekuo dėta, kad gimė moterimi, nors 
jaučiasi esanti vyras. Dievas prasimanąs visokiausių dalykų, kad 
galėtų pasityčioti iš žmonių. Už trisdešimt dolerių ji nusipirko 
vaiką iš būrio jankių, išnaikinusių visą gentį. Tuomet jis buvo 
ketverių ar penkerių metukų, tikras išgaišėlis, nes turėjo kir- 
mėlių, bet po kelių mėnesių, prievarta maitinamas ir tramdo- 
mas, nes įsiutęs bandydavo viską sutrupinti aplink arba daužyti 
galvą į furgonų ratus, vaikas ūgtelėjo, ir išryškėjo tikra kario 
prigimtis: buvo stojiškas, santūrus ir kantrus. Vardu buvo 'Io- 
mas Begentis, idant nepamirštų keršto priedermės. „Vardas yra 
neatskiriamas nuo žmogaus“, — sakydavo indėnai, ir Džoja tvir- 
tai tuo tikėjo, todėl ir sugalvojo jam tokį vardą. 

Palaidos balandėlės buvo dvi seserys nuo Misūrio, ilgai kelia- 
vusios per žemyną ir kelionėje netekusios artimųjų; aštuoniolik- 
metė Estera pabėgo nuo tėvo, ją mušusio religinio fanatiko, o 
daili meksikietė, gringo ir indėnės duktė, dėjosi baltaode ir, iš- 
mokusi kelis sakinius prancūziškai, mulkino žioplius, nes, anot 
paplitusio prietaro, prancūzės esančios labiausiai patyrusios mo- 
terys. Toje avantiūristų ir sukčių visuomenėje taipgi buvo rasinė 
aristokratija: baltieji pripažindavo cinamono spalvos metisus, bet 
niekindavo visus tamsaus gymio mišrūnus. Visos keturios mote- 


rys dėkojo likimui, suvedusiam jas su Džoja Kultuve. Estera vie- 

nintelė neturėjo patyrimo, visos kitos dirbo San Franciske, aišku, 
ne aukštos klasės salonuose, ir pažino tą gyvenimą. Joms buvo ne 
naujiena smūgiai, ligos, kvaišalai ir sąvadautojų niekšybė; daugy- 
bę kartų užsikrėtusios, vartojusios stipriai veikiančius vaistus ir 
pasidariusios tiek abortų, jos tapo nevaisingomis, bet, užuot liū- 
dėjusios, džiaugėsi tuo kaip didžiausia palaima. Džoja išsivežė jas, 
ištraukusi iš to akivaro. Paskiau ilgai kankino abstinencija, kad jos 
atprastų nuo opijaus ir alkoholio. Moterys stengėsi jai atsidėkoti 
kaip tikros dukterys, nes, be kita ko, ji padoriai elgėsi ir neapgau- 
dinėjo nusukdama pinigus. Šiurpi Babalu išvaizda sutramdydavo 
smurtautojus ir piktybinius girtuoklius, jos sočiai pavalgydavo ir 
nesiskųsdavo gyvenimu furgonuose, kurie atitiko ir sveikatos, ir 
dvasinius poreikius. Tame neapžvelgiamame kalnų ir miškų kraš- 
te jos jautėsi laisvos. Jų gyvenime nebuvo nieko lengva ar roman- 
tiška, bet jos susitaupė šiek tiek pinigų ir užsimaniusios galėjo 
keliauti sau, bet nė neketino to daryti, nes tame žmonių būrelyje 
jautėsi kone kaip šeima. 

Džojos Kultuvės mergos irgi buvo įsitikinusios, kad moteriš- 
kų manierų ir laibo balso jaunasis Elijas Andieta — vištgaidis. 
Todėl, jam matant, jos kuo ramiausiai nusirengdavo, prausda- 
vosi ir kalbėdavo apie viską kaip su moterimi. Jos taip natūraliai 
laikydavosi, kad Eliza dažnai pamiršdavo atliekanti vyro vaid- 
menį, kurį Babalu laikė savo pareiga visad priminti. Užsibrėžęs 
tą nugeibėlį paversti tikru vyru, sekdavo ją kas žingsnis tolydžio 
pamokydamas, kai tik ji atsisėdavo suglaudusi kojas arba nela- 
bai vyrišku judesiu kresteldavo savo trumpai kirptus plaukus. 
Išmokė ją valyti ir tepti ginklus, tačiau pritrūko kantrybės mo- 
kydamas taikliai šaudyti: spausdamas nuleistuką, mokinys kiek- 
vieną sykį užsimerkdavo. Babalu nė trupučio nesižavėjo Elijo 
Andietos Biblija, priešingai, įtarė, jog šis bando ja dangstyti sa- 
vo paikystę, ir buvo tos nuomonės, jog jeigu bernėkas neketina 
tapti sumautu pamokslininku, kurių velnių skaito tas nesąmo- 
nes, verčiau įgultų į knygas apie antrą galą, gal pradėtų mąstyti 
kaip vyras. Skaitė jis skiemenuodamas, o pasirašinėjo vargais 


negalais, bet nieku gyvu nenorėjo to pripažinti. Skundėsi regė- 

jimu, girdi, neįžiūrįs raidžių, nors per šimtą metrų išsigandu- 
siam zuikiui pataikydavo į tarpuakį. Dažniausiai prašydavo Či- 
lietuką jam garsiai paskaityti senų laikraščių ir Kultuvės eroti- 
nių knygelių — ne tiek dėl gašlių, kiek dėl romantiškų vietų, 
paprastai jį sujaudinančių. Jose visada būdavo aprašoma ugnin- 
ga meilė, kuria koks nors aristokratas europietis užsidegdavo 
prasčiokei, o kartais atvirkščiai: kokia nors aristokratė krausty- 
davosi iš proto dėl kokio nors netašyto, bet doro ir išdidaus 
kaimiečio. Tų apsakymų moterys visada būdavo gražuolės, o mei- 
lužiai — nepasotinamai gašlūs. Foną sudarydavo bakchanalijos, 
tačiau, skirtingai nuo kitų ten parduodamų skatikinių pornogra- 
finių romaniukų, jie turėdavo siužetą. Eliza garsiai skaitydavo 
nė kiek nesistebėdama, lyg būtų mačiusi ir baisesnio ištvirkimo, 
o tuo tarpu Babalu ir trys palaidos balandėlės išsižioję klausy- 
davosi. Estera nedalyvaudavo tuose renginiuose, nes, jos akimis 
žiūrint, žmogus labiau nusideda aprašydamas tai negu daryda- 
mas. Elizai ausys kaisdavo iš gėdos, bet ji negalėjo nepripažinti, 
jog visos tos šlykštybės aprašytos neįtikėtinai elegantiškai: kai 
kurie sakiniai primindavo nepriekaištingą panelės Rozos stilių. 
Džoja Kultuvė, kurios nedomino kūniškos aistros, nors ir kokia 
forma jos reikštųsi, sėdėdavo nuobodžiaudama ir stebėdavo, kad 
nė vienas tų blevyzgų žodis neįžeistų Tomo Begenčio nekaltos 
klausos. Aš noriu, kad jis išaugtų kaip indėnų vadas, o ne sąva- 
dautojas ir kekšių suteneris, sakydavo ji ir, geisdama išauklėti jį 
tikru vyru, drausdavo save vadinti močiute. 

— Niekam aš nesu močiutė, velniai griebtų! Aš esu Kultuvė, 
supranti, snargly? 

— Taip, močiute. 

Babalu Blogasis, kurį laiką tupėjęs Čikagos kalėjime, dar gero- 
kai prieš aukso karštligę pėsčias perėjo žemyną iš rytų į vakarus. 
Jis mokėjo kelias indėnų kalbas ir, manydamasis duonos kąsnio, 
vertėsi viskuo: klajojančiame cirke rodė stebuklus virš galvos iš- 
keldamas arklį arba, įsikandęs dantimis, traukdavo smėlio pripil- 
tą furgoną į San Francisko prieplauką. Ten jį aptiko Kultuvė ir 
pasisamdė į savo vilkstinę. Galėjo dirbti už kelis ir kaip niekas 


DVIDEŠIMTO AMŽIAUS AUKSO FONDAS 261 


kitas apginti mergas. Jiedu drauge galėjo išvaikyti ir didžiausią gaują 
priešų, kaip tai įrodė ne kartą. 

— Reikia būti stipriam, kad tavęs nesumaltų į miltus, Čilie- 
tuk, — mokė jis Elizą. — Nemanyk, jog aš visąlaik buvau toks, kokį 
mane matai. Anksčiau kaip ir tu buvau nugaišėlis ir apkiautęs, bet 
ėmiau kilnoti svorius, ir štai dabar matai, kokie mano raumenys. 
Niekas nedrįsta prieš mane kelti balso. 

— Babalu, tu daugiau nei dviejų metrų ūgio ir sveri ne mažiau 
kaip karvė. Aš niekad nebūsiu toks, koks tu esi! 

— Ugis nieko nereiškia, broliuk. Svarbiausia, kad esi vyras su 
kiaušais. Aš visad buvau didelis, bet iš manęs visi tyčiodavosi. 

— Kas iš tavęs tyčiodavosi? 

— Visi, net mama, Dieve duok jai dangaus karalystę. Pasakysiu 
tau vieną dalyką, kurio niekam nesu sakęs... 

— Na? 

— Prisimeni Babalu Gerąjį?.. Toks buvau anksčiau. Bet, sulau- 
kęs dvidešimties metų, tapau Babalu Bloguoju ir dabar kur kas 


geriau gyvenu. 


Palaidos balandėlės 


(yruodžio mėnesį žiema ūmai nusileido į prieškalnes, ir tūks- 
tančiai auksakasių, palikę savo mantą, gavo trauktis į kaimus ir 
laukti pavasario. Sniegas savo skraiste gailestingai uždengė tų go- 
džių skruzdėlių išurbtą platų kraštą, o neiškastasis auksas liko gu- 
lėti gamtos ramybėje. Džoja Kultuvė nukreipė savo vilkstinę į mažą 
kaimelį, kaip ir daugelis kitų neseniai išdygusį prie Aukso Gyslos, 
ten išsinuomojo baraką, kur galėtų peržiemoti. Ji pardavė mulus, 
nupirko didelę geldą maudymuisi, viryklę, dvi krosneles, keletą 
brezento atraižų ir rusiškus batus savo žmonėms avėti tokiu šaltu 
ir lietingu metu. Liepė visiems išvalyti baraką, užuolaidomis at- 
skirti tariamus kambarius, sustatė lovas su baldakimais, paauk- 
suotus veidrodžius ir pianiną. Paskiau iškart, kaip reikalauja man- 
dagumas, aplankė svarbiausius bendruomenės gyvenimo židinius — 
smukles, krautuvę ir kalvę. Vietoj laikraščio kaimelis leido infor- 
macinį lapelį, spausdinamą per visą žemyną atvilkta palaike maši- 
na, tad Džoja užsisakė kuklų skelbimą apie savo verslą. Be mergų, 
ji siūlė butelius, jos žodžiais tariant, geriausio kubietiško ir jamai- 
kinio romo, nors iš tikrųjų tai buvo tikri vidurių paleidžiamieji, 
nuo kurių pasimaišo protas, „karštų“ knygų ir porą lošimo stalų. 
Klientų ilgai laukti nereikėjo. Buvo ir kitas viešnamis, bet naujie- 
nėlė visad įdomesnė. Vietinė madama paskelbė varžovėms klas- 
tingą šmeižto karą, bet nesiryžo atvirai grumtis su tokiu šauniu 
dvejetu kaip Kultuvė ir Babalu Blogasis. Barake už ištemptų užuo- 
laidų virė aistros, buvo šokama pianinui grojant ir lošiama iš di- 
delių pinigų, stebint pačiai šeimininkei, savo pastogėje draudžian- 


čiai pašaliniams kelti muštynes ir sukčiauti. Eliza matė, kaip vyrai 

per kelias naktis pralošia per ilgus mėnesius kruvinu prakaitu pel- 
nytą laimikį ir verkia įsikniaubę į krūtis mergoms, padėjusioms 
juos apšvarinti. 

Veikiai auksakasiai labai pamėgo Džoją. Iš pažiūros panaši į 
korsarą, moteris turėjo motinišką širdį ir tą žiemą, susiklosčius 
aplinkybėms, patyrė tikrą išbandymą. Kaimelyje įsisiautėjo di- 
zenterijos epidemija, apsirgo pusė žmonių, kai kurie mirė. Vos 
sužinojusi, jog tolimoje trobelėje kas nors galynėjasi su mirti- 
mi, Džoja pasiskolindavo kalvėje porą arklių ir su Babalu sku- 
bėdavo padėti nelaimingajam. Dažnai juos lydėdavo kalvis, ga- 
liūnas kvakeris, smerkiąs moteriškės verslą, bet visada linkęs 
pagelbėti kitiems. Džoja pagamindavo ligoniui valgyti, apipraus- 
davo, apskalbdavo ir nuramindavo šimtąjį kartą perskaitydama 
laiškus, gautus iš tolimoje tėvynėje likusių artimųjų, tuo tarpu 
Babalu su kalviu per pusnis atkasdavo taką, prinešdavo vandens, 
priskaldydavo malkų ir sukraudavo jas prie krosnelės. Jeigu žmo- 
gus labai blogai jausdavosi, Džoja suvyniodavo jį į antklodes, 
paguldydavo kaip maišą skersai balno ir parsiveždavo namo, kur 
moteriškės slaugydavo jį kaip tikros gailestingosios seserys, 
džiaugdamosi galinčios pasirodyti dorybingos. Ne kažin ką jos 
ir galėdavo padaryti, nebent sugirdyti ligoniams puodus saldžios 
arbatos, idant suvis nesudžiūtų, prižiūrėdavo, kad ramiai sau 
gulėtų švarūs ir šiltai apklostyti, turėdamos viltį, jog tie neišvi- 
duriuos visų vidurių ir neiškvaiš karščiuodami. Vieni pasimir- 
davo, kiti tysodavo kelias savaites, kol vargais negalais atkusda- 
vo. Džoja vienintelė nepaisydavo žiemos šalčių ir važiuodavo ap- 
žiūrėti pačių atokiausių trobelių, tad kai kur aptikdavo į ledą 
sušalusius kūnus. Ne visus nugaluodavo ligos, kartais, neištvė- 
ręs vidurių skausmų, vienatvės ir baisaus karščiavimo, žmogus 
paleisdavo sau kulką į burną. Džoja gavo du kartus sustabdyti 
savo verslą, nes visas barakas buvo perdėm nuklotas dembliais, 
ir balandėlės, slaugydamos ligonius, neturėdavo laiko klientams. 
Kaimo šerifas drebėdavo jai pasirodžius su savo olandiška pyp- 
ke dantyse ir griausmingu įsakmiu pranašo balsu pareikalavus 


pagalbos. Niekas nedrįsdavo jai prieštarauti. Tie patys vyrai, sa- 

vo piktadarystėmis padarę gėdą kaimui, nuolankiai puldavo jai 
padėti. Kaime nebuvo nieko panašaus į ligoninę, vienintelis gy- 
dytojas galus grobstė, tad, bėdai prirėmus, savaime supranta- 
ma, ji laikė savo pareiga ieškoti išeities. Jos išgelbėti laimingieji 
tapdavo dėkingais skolininkais, tad tą žiemą ji užmezgė daug 
naudingų ryšių, kurie labai pravertė kilus gaisrui. 

Kalvis, vardu Džeimsas Mortonas, buvo doras žmogus, kokių 
reta. Jis nuoširdžiai mylėjo visą žmoniją, netgi savo idėjinius prie- 
šus, kuriuos laikė klystant per neišmanymą, bet ne iš įgimto 
nedorumo. Neturėdamas polinkio į niekšybę, nesuvokė, jog kas 
nors galėtų daryti bloga, ir buvo įsitikinęs, kad žmogus esti pa- 
sileidęs tik dėl netikusio būdo ir kad viską įmanoma pataisyti 
pasitelkus pagalbon meilę ir gailestingumą. Buvo kilęs iš senos 
Ohajo kvakerių giminės ir drauge su broliais dalyvavo slaptoje 
veikloje, solidarizuodamasis su pabėgėliais vergais, kuriuos slėp- 
davo ir lydėdavo iki laisvųjų valstijų ir Kanados. Jų veikla sukėlė 
tokį vergovės šalininkų pyktį, jog vieną naktį tuntas nepažįsta- 
mų žmonių užpuolė ir padegė jų ūkį, ir jų visa šeima stovėjo 
bejėgė, nieko negalėdama padaryti, nes tikėjimas draudė nu- 
kreipti ginklą prieš kitus žmones. Mortonai gavo palikti savo 
žemes ir išsisklaidyti po visą kraštą, bet ir toliau vieni su kitais 
palaikė glaudžius ryšius, nes priklausė humanitarinei abolicio- 
nistų organizacijai. Aukso ieškojimas Džeimsui neatrodė esąs 
doras verslas užsidirbti pragyvenimui, nes žmogus tuomet nie- 
ko negamina ir neteikia jokių paslaugų. Turtas skurdina dvasią, 
sujaukia gyvenimą ir užtraukia nelaimę, tvirtino jis. Be kita ko, 
auksas esąs minkštas metalas, netinkamas įrankiams gaminti; 
sakėsi, jog niekaip nesuprantąs, kodėl tas metalas taip pavergia 
žmonių protą. Aukštas, stuomeningas, tankia riešutmedžio spal- 
vos barzda, melsvomis akimis ir stipriomis, gausybės nudegimų 
subjaurotomis rankomis jis atrodė kaip žaizdro ugnies nutviekstas 
pats dievas Vulkanas. Kaime gyveno tik trys kvakeriai, visi dar- 
bininkai ir šeimos žmonės, visada patenkinti savo likimu; jie 
vieninteliai nesikeikė, nevartojo alkoholio ir iš tolo lenkėsi vieš- 


namių. Jie dažnai rinkdavosi drauge nuoširdžiai pasimelsti, savo 

pavyzdžiu stengdamiesi patraukti kitus, kantriai laukdami iš Ry- 
tų atvykstant būrio draugų, turinčių pagausinti jų bendruome- 
nę. Mortonas ateidavo į Kultuvės baraką padėti epidemijos au- 
koms ir ten susipažino su Estera. Aplankydavo ją, užsimokėda- 
vo už visas paslaugas, tačiau prisėsdavo šalia tik pasišnekėti. Jis 
negalėjo suprasti, kodėl ji pasirinko tokį gyvenimą. 

— Jeigu palygintume tėvo sunkią ranką su tuo, ką darau dabar, 
man tūkstantį kartų malonesnis dabartinis gyvenimas. 

— Už ką jis tave mušdavo? 

— Sakydavo, kad aš gundau žmones ir stumiu juos į paleistuvys- 
tę. Pasak jo, Adomas vis dar būtų gyvenęs rojuje, jeigu Ieva nebū- 
tų jo sugundžiusi. Ko gero, teisybę sakė, juk matai, kaip aš užsi- 
dirbu duoną... 

— Yra ir kitokio darbo, Estera. 

— Ir šitas ne toks jau blogas, Džeimsai. Užsimerkiu ir nieko 
negalvoju. Kelios minutės, ir viskas baigta. 

Nepaisant amato blogybių, mergina buvo išsilaikiusi kaip dvi- 
dešimtmetė ir labai skyrėsi nuo draugių, savotiškai žavėdama savo 
kukliu ir tyliu elgesiu. Putli, romi kaip telyčaitė, stipriomis vals- 
tietiškomis rankomis ji neturėjo nieko koketiška. Palyginti su ki- 
tomis balandėlėmis, mažiausiai traukė akį, bet kerėjo savo skais- 
čia oda ir švelniu žvilgsniu. Kalvis neprisiminė, kada ėmė apie ją 
svajoti, regėti jos paveikslą, žaizdro kibirkštims žyrant į giedrą dan- 
gų, kol pagaliau vieną dieną nebeištvėrė nebegalėdamas daugiau 
slėpti to širdį gniaužiančio ir dusinančio jausmo. Nebuvo nieko 
blogiau, kaip įsimylėti lengvo elgesio moterį, dėl to jis negalėtų 
pasiteisinti nei prieš Dievą, nei prieš savo bendruomenę. Nuta- 
ręs įveikti tą pagundą veido prakaitu, užsidarydavo kalvėje ir dirb- 
davo kaip pamišėlis. Kartais naktimis ligi pat aušros dundėdavo 
siaubingi kūjo dūžiai. 


Vos tik gavusi pastovų adresą, Eliza parašė Tao Čienui į kinų 
restoraną Sakramente: pranešė savo naująjį vardą — Elijas Andie- 


ta— ir paklausė patarimo, kaip kovoti prieš dizenteriją, nes žinojo 

tik vieną vaistą nuo užkrato, kuriam gydyti reikėjo žalios mėsos 
gabalėlį raudonu vilnoniu siūlu pririšti prie bambos, kaip Čilėje 
darydavo Mama Fresija, bet tai nedavė laukiamų rezultatų. Ji vis 
dažniau jo ilgėdavosi; kartais paryčiais atsibusdavo apsikabinusi 
Tomą Begentį, per miegus įsivaizdavusi, jog tai Tao Čienas, bet 
dūmai, kuriais atsiduodavo vaikas, iškart grąžindavo ją tikrovėn. 
Niekas taip gaiviai nekvepėdavo jūra, kaip jos bičiulis. Skaičiuo- 
jant myliomis, juodu skyrė ne per didžiausias atstumas, bet, įsivy- 
ravus prastiems orams, keliauti buvo pavojinga ir sunku. Ji ketino 
išvykti drauge su laiškininku toliau ieškoti Choakino Andietos, 
kaip tai buvo dariusi anksčiau, tačiau slinko savaitė po savaitės, 
belaukiant patogios progos. Ne vien žiema trukdė jos planams. 
Tuo metu Aukso Gyslos pietuose padidėjo įtampa tarp jankių ir 
čiliečių auksakasių. Gringai, nepatenkinti svetimšalių skverbimu- 
si, susivienijo pasinešę juos išguiti, bet tie pasipriešino — iš pra- 
džių ginklu, o paskiau kreipdamiesi į teismą, kuris pripažino jų 
teises. Užuot sutramdžiusi, teismo nutartis tik padrąsino smurti- 
ninkus, vieni čiliečiai žuvo pakarti, kiti — nustumti nuo uolų, o 
gyvi išlikę padavė į kojas. Atsakydami į smurtą, čiliečiai — kaip ir 
kai kurie meksikiečiai — susibūrė į gaujas. Eliza suprato, jog jai 
nevalia rizikuoti — apsirengusi kaip pietų amerikietis, galėtų būti 
apkaltinta bet kokiu pramanytu nusikaltimu. 

Tūkstantis aštuoni šimtai penkiasdešimtųjų metų sausio pa- 
baigoje užėjo tokie dideli šalčiai, kokių ten niekada nebūta. Nie- 
kas nedrįso kišti nosies iš namų, kaimas atrodė išmiręs, ir per 
dešimt dienų barake neapsilankė nė vienas klientas. Buvo taip 
šalta, jog rytais praustuvuose užšaldavo vanduo, nors ištisą parą 
kūrendavosi krosnelės, o kai kuriomis naktimis Eliza įsivesdavo į 
vidų arklį, kad jo neištiktų kitų gyvulių likimas — mat po nakties 
juos rasdavo apledėjusius. Moterys miegodavo po dvi, o ji — su 
vaiku, Tomu Begenčiu, prie kurio ji pavydulingai ir labai stipriai 
prisirišo, o jis atsakė tuo pačiu, tik užsispyrusiai tylėdamas. Vie- 
nintelė jos varžovė, ne ką mažiau mylinti vaiką, buvo Kultuvė. 
„Kada nors aš turėsiu tokį pat stiprų ir drąsų vaiką kaip Tomas 
Begentis, tik linksmesnį. Tas vaikas niekad nesijuokia“, — pasako- 


DVIDEŠIMTO AMŽIAUS AUKSO FONDAS 267 


jo ji Tao Čienui savo laiškuose. Babalu Blogasis naktimis negalė- 
davo užmigti ir ištisas valandas slankiodavo iš vieno kampo į kitą 
po baraką apsiavęs rusiškais batais, apsivilkęs savo kandžių suka- 
potomis vilkenomis ir antklode apsigaubęs pečius. Jis nustojo skus- 
tis galvą, ir ta apžėlė trumpais it vilko gaurais ir pasidarė panaši į 
vilkenų kailinukus. Estera jam numezgė geltoną kaip kanarėlę vil- 
nonę kepuraitę, kurią jis užsismaukdavo ant ausų ir atrodydavo 
lyg didelis vaikas. Tą rytą jis išgirdo silpnai beldžiant į duris, nors 
lauke šėlo pūga. Pravėrė duris, rankoje laikydamas savo dičkį pis- 
toletą, ir sniege pamatė tysant žmogaus pavidalą. Išsigandęs jis 
pašaukė Džoją, ir jiedu abu, grumdamiesi su vėju, kad vienu gū- 
siu neišplėštų durų, vargais negalais įvilko jį į vidų. Tai buvo apša- 
lęs žmogus. 

Buvo nelengva jį atgaivinti. Tuo metu, kai Babalu jį trynė ban- 
dydamas įpilti burnon gurkšnį brendžio, Džoja pažadino mote- 
ris, liepė pakurstyti krosneles ir, pašildžius vandens, pripilti pilną 
geldą. Paguldytas į vandenį, vyriškis pamažu atsigavo ir, kai pamė- 
lęs kūnas atšilo, sugebėjo ištarti vieną kitą žodį. Buvo nušalęs no- 
sį, kojas ir rankas. Pasak jo, buvęs valstietis iš Meksikos Sonoros 
valstijos, kaip ir tūkstančiai jo tautiečių atkakęs į Kaliforniją ieš- 
koti aukso. Pasisakė esąs Džekas, vardas buvo gringų, tikriausiai 
netikras, bet šiuose namuose niekas nesivadino tikruoju vardu. 
Per kelias valandas jis ne kartą buvo atsidūręs prie mirties slenks- 
čio, ir kai visi manydavo, kad jau niekuo negali jam padėti, jis 
grįždavo iš kito pasaulio ir nurydavo lašelį alkoholio. Apie aštuntą 
valandą, pagaliau apmalšus pūgai, Džoja liepė Babalu pakviesti 
gydytoją. Tai išgirdęs, meksikietis, ligi tol gulėjęs paslikas ir žiop- 
čiojęs kaip žuvis, atsimerkė ir taip skardžiai suriko: Ne!, jog visi 
persigando. Niekam nevalia žinoti, kad jis esąs čia, taip nuožmiai 
pareiškė jis, jog niekas ir nedrįso prieštarauti. Nereikėjo nieko 
aiškinti: ir šiaip buvo akivaizdu, jog ieškomas teisingumo, ir šitas 
kaimas su kartuvėmis aikštės vidury — anaiptol ne ta vieta, kur 
bėglys būtų pageidavęs prašytis prieglobsčio. Čia jį atvarė ne kas 
kitas, kaip įsišėlusi pūga. Eliza nieko nepasakė, tačiau vyriškio žo- 


džiai jos nėmaž nenustebino: nuo jo buvo justi blogis. 

Po trijų dienų Džekas šiaip taip atgavo jėgas, bet jam atkrito 
nosies galiukas ir ėmė gangrenuoti rankos pirštai. Niekas jo nega- 
lėjo įtikinti, jog jam žūtbūt reikia gydytojo: jis pareiškė, kad ver- 
čiau sutinkąs pamažėle supūti negu mirti kartuvėse. Džoja Kultu- 
vė sukvietė visus į kitą barako galą, ir jie pusbalsiu nutarė: jam 
reikia nupjauti pirštus. Visų žvilgsniai nukrypo į Babalu Blogąjį. 

— Aš? Nieku gyvu! 

— Babalu, smirdžiau, liaukis bobvyrį vaidinęs! — įtūžusi suriko 
Džoja Kultuvė. 

— Tu pati pjauk, man širdis neleidžia. 

— Jei gali išdarinėti elnią, kuo gražiausiai gali ir pirštus nurėžt. 
Didelio čia daikto — du apgailėtini pirštai? 

— Gyvulys — vienas dalykas, o žmogus — visai kas kita. 

— Ką aš girdžiu? Tas kekšės vaikas — atsiprašau, mergytės, — 
negali man padaryti tokios menkutės paslaugos! Tik prisimink, 
nenaudėli, ką aš tau esu padariusi! 

— Atsiprašau, Džoja. Kaip gyvas nesu padaręs ką nors bloga 
Žmogui... 

— Ką tu čia paistai? Gal nesi žmogaus nužudęs? Gal nesi kalėji- 
me sėdėjęs? 

— Sėdėjau už galvijų vogimą, — prisipažino milžinas, kone verk- 
damas iš pažeminimo. 

— Aš nupjausiu, — įsiterpė Eliza visa perbalusi, bet tvirtu balsu. 

Visi nepatikliai sužiuro. Tomas Begentis, ir tas, regis, labiau 
tiko tokiai operacijai negu opusis Čilietukas. 

— Man reikia aštriai išgaląsto peilio, plaktuko, adatos, siūlo ir 
švarių skiaučių. 

Babalu baisėdamasis atsisėdo ant aslos, rankomis susiėmęs galvą, 
tuo tarpu moterys, pagarbiai tylėdamos, paruošė visa, kas reika- 
linga. Eliza stengėsi prisiminti tai, ko išmoko iš Tao Čieno tuo 
metu, kai Sakramente jie traukė kulkas ir siuvo žaizdas. Jeigu tuo- 
met galėjo nė nemirktelėjusi tai daryti, tarė ji sau, vadinasi, ir 
dabar galės padaryti tą patį. Svarbiausia, kaip sakė jos bičiulis, 
išvengti kraujosrūvų ir užkrėtimo. Ji nebuvo mačiusi Tao Čieną 


darant amputaciją, bet, gydydamas nelaiminguosius, ateinančius 

nupjautomis ausimis, jis sakydavo, jog už tą patį nusikaltimą kito- 
se platumose nukertamos rankos ir kojos. „Budelio kirvis kerta 
staigiai, bet nepalieka odos skiautės strampo kaului uždengti“, — 
sakydavo Tao Čienas. Jis aiškindavo jai tai, ko jį mokė Ibenaizeris 
Hobsas, gydęs sužeistuosius karo metu ir rodęs, ką reikia daryti 
kiekvienu atveju. Laimė, kad pjauti reikia tik pirštus, nuramino 
save Eliza. 

Kultuvė taip prigirdė ligonį alkoholiu, kad jis gulėjo beveik be 
sąmonės, o Eliza tuo metu dezinfekavo peilį, įkaitindama iki rau- 
donumo. Paskiau pasodino Džeką kėdėn, pamerkė ranką į dube- 
nį su viskiu ir paguldė ant stalo krašto, ištiesusi gangrenuojančius 
pirštus. Pakuždomis sukalbėjo vieną iš gausybės stebuklingųjų Ma- 
mos Fresijos maldelių ir ženklu paliepė moterims laikyti ligonį. 
Uždėjo peilį ant pirštų ir smagiai trinktelėjo plaktuku — ašmenys 
švariai nukirto kaulus ir įsmigo į stalą. Džekas sustaugė iš visų 
plaučių, bet buvo toks girtas, jog nieko nebejautė, kai Eliza siuvo 
žaizdas, o Estera tvarstė. Kankinimas truko vos kelias minutes. 
Eliza darsyk pažiūrėjo į nurėžtus pirštus, valdydamasi, kad nesu- 
sivemtų, o moterys tuo tarpu paguldė Džeką ant vieno demblio. 
Babalu Blogasis, sėdėjęs kaip galima toliau nuo to reginio, nedrą- 
siai priėjo, rankoje laikydamas savo vaikišką kepuraitę. 

— Tu tikras vyras, Čilietuk, — tarė žavėdamasis. 


Kovo mėnesį Eliza tyliai atšventė savo aštuonioliktąjį gimtadie- 
nį. Ji tikėjosi, jog anksčiau ar vėliau duris pravers josios Choaki- 
nas, kaip, pasak Babalu, daro visi vyrai per šimtą mylių aplink. 
Meksikietis Džekas atkuto per kelias dienas ir vieną naktį pradilo 
nelaukdamas, kada surietės žaizdos, ir su niekuo neatsisveikinęs. 
Buvo grasus tipas, ir visi apsidžiaugė jam dingus. Nešnekus, įta- 
rus, amžinai užsiplieskiantis dėl menko nieko, pasirengęs pulti 
kiekvieną akimirką, kai tik pasidingodavo, jog kas nors į jį kėsina- 
si. Neparodė jokio noro atsidėkoti už visas paslaugas, priešingai, 
išsipagiriojęs ir pamatęs, kad jam nupjauti pirštai, reikalingi re- 
volverio nuleistukui nuspausti, leidosi keiktis ir grasinti prisiek- 


270 ISABEL ALLENDE 


damas, jog šunsnukis, sužalojęs jam ranką, atsiteisiąs savo galva. 
Tuomet Babalu trūko kantrybė. Sugriebė jį kaip skudurinę lėlę, 
iškėlė atplėšęs nuo aslos ir, žiūrėdamas jam tiesiai į akis, švelniu 
balsu, kokiu kalbėdavo prieš paleisdamas kumščius į darbą, tarė: 

— Tai padariau aš, Babalu Blogasis. Ar kas nors negerai? 

Vos nuslūgus karščiui, Džekas panoro pasismaginti su balan- 
dėlėmis, bet jos atstūmė jį visos kaip viena: jos nenusiteikusios 
ko nors duoti jam už dyka, o jo kišenės tuščios, kaip jos įsitiki- 
nusios tą naktį, kai jį, apšalusį, nurengusios ir paguldžiusios į 
geldą. Džoja Kultuvė teikėsi jam paaiškinti, kad jeigu jam nebū- 
tų nupjovę pirštų, jis būtų netekęs rankos arba gyvybės, tad jis 
turįs dėkoti dangui, jog atsidūręs jų pastogėje. Eliza draudė 'To- 
mui Begenčiui artintis prie to žmogėno, ji pati prieidavo tik 
tada, kai prireikdavo jį pamaitinti arba pertvarstyti, — nuo jo 
sklido akivaizdus blogis. Babalu, ir tas negalėjo jo pakęsti ir, kol 
anas buvo jų pastogėje, nė sykio jo neužkalbino. Visas barako 
moteris jis laikė kone seserimis, ir jam užvirdavo kraujas, kai 
Džekas imdavo blevyzgoti. Net kraštutiniu atveju jam nebūtų 
dingtelėjusi mintis pasinaudoti savo keliabendrių profesinėmis 
paslaugomis, jam tai atrodė lyg kraujomaiša. Bėdai prispyrus, 
jis eidavo pas vietines konkurentes, ir Čilietukui patardavo taip 
daryti tuo atveju, jeigu šis neįtikėtinai nusikratytų savo netiku- 
sių nekaltos mergelės polinkių. 

Kartą, paduodama lėkštę sriubos, Eliza galiausiai įsidrąsinusi 
paklausė Džeką apie Choakiną Andietą. 

— Murieta? — įtariai paklausė šis. 

— Andieta. 

— Nepažįstu. 

— O gal tai tas pats žmogus? — pakišo mintį Eliza. 

— Ko tau iš jo reikia? 

— Tai mano brolis. Atvykau iš Čilės jo ieškoti. 

— Kaip atrodo tavo brolis? 

— Nelabai aukštas, tamsiaplaukis, juodakis, balto veido kaip ir 
aš, bet mudu nepanašūs. Jis laibas, raumeningas, drąsus ir aistrin- 


gas. Kai jis kalba, visi tyli. 

— Toks yra Choakinas Murieta, bet jis ne čilietis, jis — meksi- 
kietis. 

— Ar tikrai Žinai? 

— Aš nieko tikra nežinau, bet jeigu pamatysiu Murietą, pasaky- 
siu, kad tu jo ieškai. 

Rytojaus naktį jis dingo ir nedavė jokios žinios, tik po dviejų 
savaičių prie barako durų jie aptiko maišelį su dviem svarais ka- 
vos. Vėliau, ruošdama pusryčius, Eliza jį atplėšė ir pamatė, jog 
ten ne kava, bet aukso smiltys. Džojos Kultuvės nuomone, jas 
atnešti galėjo bet kuris auksakasys, jų slaugytas pastaruoju metu, 
tačiau Elizai širdis sakė, kad jas paliko Džekas kaip atlygį. Tas žmo- 
gus nenorėjo būti kam nors skolingas. Sekmadienį jie sužinojo, 
kad šerifas surengė gaudynes, ketindamas sučiupti žudiką, nu- 
smeigusį auksakasį: žmonės jį rado trobelėje, kur jis žiemojo vie- 
nas, devyniais peilio dūriais suvarstyta krūtine ir išplėštomis aki- 
mis. Jo aukso nebuvo likę nė ženklo, ir, atsižvelgiant į žiaurumą, 
žmogžudyste buvo apkaltinti indėnai. Nenorėdama įsivelti į ne- 
malonią istoriją, Džoja Kultuvė pakasė po ąžuolu abu svarus auk- 
so ir griežtai įsakė saviškiams laikyti liežuvį ir niekada netgi juo- 
kais neužsiminti nei apie meksikietį nupjautais pirštais, nei apie 
maišelį kavos. Per du mėnesius apsauginiai nušovė kokius šešis 
indėnus ir viską pamiršo, nes turėjo svarbesnių reikalų, o kai oriai 
pasirodė genties vadas reikalaudamas pasiaiškinti, jį irgi nužudė. 
Indėnai, kinai, negrai ar mulatai negalėjo liudyti prieš baltuosius. 
Tik Džeimsas Mortonas ir kiti trys kvakeriai išdrįso stoti prieš 
minią, pasinešusią linčiuoti vadą. Jie sustojo beginkliai ratu ap- 
link nuteistąjį, iš atminties cituodami Biblijos žodžius, draudžian- 
čius žudyti, bet įsisiautėjusi minia juos nustūmė į šalį. 

Niekas nežinojo apie Elizos gimtadienį, tad niekas jo ir ne- 
šventė, bet, šiaip ar taip, ta kovo penkioliktosios naktis buvo 
įsimintina ir jai, ir kitiems. Klientai vėl pradėjo lankytis barake, 
balandėlės neturėjo nė minutės laisvo laiko, Čilietukas nuošir- 
džiai įsijautęs kliunkino pianiną, o Džoja gana optimistiškai ap- 
žvelgė įvykius. Šiaip ar taip, žiema buvusi ne tokia jau bloga, 


sunkiausias epidemijos metas pasibaigęs, ant čiužinių nebesą nė 


272 ISABEL ALLENDE 


vieno ligonio. Tą vakarą barake ligi žemės graibymo gėrė gal 
dvylika auksakasių, tuo tarpu lauke vėjas laužė pušų šakas. Apie 
vienuoliktą prasidėjo pragaras. Niekas nesuprato, kaip užsiplieskė 
gaisras, bet Džoja visada įtarė, jog padegė kito viešnamio šeimi- 
ninkė. Medinės sienos traškėjo kaip petardos, ir po akimirkos 
užsiliepsnojo užuolaidos, šilkai, lovų baldakimai. Visi paspruko 
sveiki ir gyvi, kai kas net spėjo susisupti į antklodę, o Eliza be- 
bėgdama pastvėrė savo skardinę su neįkainojamais laiškais. Lieps- 
nos ir dūmai beregint apsiautė baraką, ir kone dešimtį minučių 
jis pleškėjo kaip deglas, tuo tarpu pusnuogės moterys bejėgiš- 
kai stebėjo reginį šalia savo apdujusių klientų. Staiga Eliza ap- 
žvelgė visus ir pasibaisėjusi susivokė, jog trūksta Tomo Begen- 
čio. Vaikas liko bemiegąs jųdviejų guolyje. Ji nuplėšė antklodę 
nuo Esteros pečių, apsigaubė galvą ir vienu šuoliu puolė per 
degančią medinę pertvarą į vidų, o įkandin jos rėkdamas šoko 
bėgti Babalu, nesuprasdamas, kodėl ji bloškėsi į ugnį, ir bandė 
ją sulaikyti. Ji surado berniuką bestovintį dūmuose išsigandu- 
siomis akimis, bet visiškai ramų. Ji užmetė ant jo antklodę ir 
bandė jį paimti ant rankų, bet jis buvo per sunkus. Ji susirietė, 
draskoma kosulio, ir suklupo stumdama Tomą durų link, bet 
vaikas nepajudėjo iš vietos, ir jiedu abu būtų virtę pelenais, jei- 
gu tą akimirką nebūtų pasirodęs Babalu. Jis stvėrė juodu abu, 
pasispaudė kiekvieną po pažastimi kaip kokius ryšulius ir išbė- 
go aidint jų laukiančiųjų plojimams. 

— Nelemtas berniūkšti! Ką ten darei? — priekaištavo Džoja in- 
dėniukui, tolydžio jį glėbesčiuodama, bučiuodama ir plekšnoda- 
ma per žandus, kad jis atsipeikėtų. 

Laimė, kad barakas stovėjo skyrium, tad gaisras aplenkė kai- 
mą, kaip vėliau pasakė šerifas, matęs nemaža gaisrų, dažnai įsi- 
plieskiančių tame krašte. Pastebėję pašvaistę, gaisro gesinti at- 
skubėjo kokia dvylika savanorių su kalviu priešaky, bet buvo jau 
per vėlu. Išgelbėjo tiktai Elizos arklį, kuris pirmosiomis sumaiš- 
ties akimirkomis niekam nerūpėjo ir, apkvaišęs iš siaubo, trypė 
pririštas stoginėje. Džoja Kultuvė tą naktį neteko visko, ką turėjo, 
ir visi pirmąsyk pamatė ją palūžusią. Su vaiku glėbyje ji žiūrėjo, 

kaip liepsnos ryja jos labą, nepajėgdama sutramdyti ašarų, o kai 
beliko vien rūkstantys nuodėguliai, įsikniaubė į plačią apsvilusio 
Babalu krūtinę. Matydamos palūžusią šeimininkę, kurią laikė ne- 
įveikiama, visos keturios moterys, susivėlusios, vien apatiniais si- 
jonais, krūpčiodamos apsikabinusios vienu balsu prapliupo rau- 
doti. Dar neužgesus ugniai, ėmė veikti solidarumo tinklas, ir grei- 
čiau nei per valandą visi buvo išskirstyti po kaimo trobas, o vienas 
auksakasys, Džojos išgelbėtas nuo dizenterijos, pradėjo rinkliavą. 
Čilietukas, Babalu ir indėniukas — visi trys vilkstinės vyrai — per- 
nakvojo kalvėje. Džeimsas Mortonas patiesė du čiužinius su sto- 
romis antklodėmis prie visada šilto žaizdro, o rytą patiekė sve- 
čiams gardžius pusryčius, pataisytus pamokslininko žmonos, — to 
paties, kuris sekmadieniais griausmingu balsu pliekdavo gėdingą 
murkdymąsi paleistuvystės akivare, kaip jis vadino viešnamių veiklą. 

— Dabar ne metas maivytis, tie vargšai krikščionys dreba iš šal- 
čio, — tarė dvasiškojo tėvo žmona, atėjusi į kalvę su kiškienos troš- 
kiniu, ąsočiu karšto šokolado ir cinamonų sausainiais. 

Ta pati ponia apibėgo kaimą prašydama drabužių balandėlėms, 
likusioms vienais apatiniais sijonais, tačiau ir kitos moterys nieko 
nešykštėjo. Jos stengėsi aplenkti anos madamos viešnamį, tačiau 
Džoją Kultuvę visi gerbė, nes susipažino su ja per dizenterijos 
epidemiją. Taip jau atsitiko, jog keturios ledergos kurį laiką vilkė- 
jo kukliais ponių drabužiais, aklinai susisagsčiusios nuo galvos iki 
kojų, kol pagaliau vėl galėjo apsitaisyti savo margais pašvitais. Gaisro 
naktį pastoriaus žmona ketino parsivesti Tomą Begentį į savo na- 
mus, bet vaikas apsikabino Babalu kaklą, ir niekas nebūtų galėjęs 
jo atplėšti. Galiūnas praleido naktį be miego, viena ranka apkabi- 
nęs susirietusį Čilietuką, antra — indėniuką, ir atvirai pasipiktino 
pamatęs kalvį žiūrint į jį su nuostaba. 

— Išmeskite tai iš galvos, bičiuli. Aš — ne pedofilas, — piktai 
suniurzgė nepaleisdamas iš glėbio abiejų miegančiųjų. 

Auksakasių rinkliavos ir po ąžuolu pakasto kavos maišelio už- 
teko padegėliams apsigyventi patogioje ir padorioje troboje, ir 
Džoja Kultuvė nutarė atsižadėti kelionių ir įsikurti kaime. Tuo 
tarpu, kai vieni kaimai nyko, auksakasiams traukiant prie naujų 

aukso plovimo vietų, šis didėjo, stiprėjo, ir netgi buvo svarstoma, 
jog reikėtų keisti jo pavadinimą, kad oriau skambėtų. Žiemai pa- 
sibaigus, į priekalnes turėjo plūstelėti naujos nuotykių ieškotojų 
bangos, ir kito viešnamio šeimininkė jau ruošėsi sutikti svečius. 
Džoja Kultuvė turėjo tik tris mergas, nes buvo aišku, jog Esterą 
taikosi nugvelbti kalvis, tačiau nevertėjo užbėgti įvykiams už akių. 
Savo labdaringa veikla ji pelnė tam tikrą pagarbą ir norėjo ją iš- 
saugoti: pirmą kartą per savo audringą gyvenimą ji pasijuto esanti 
priimta į bendruomenę. Tai buvo visiškai kas kita negu Pensil- 
vanijoje tarp olandų, ir mintis jos amžiuje suleisti šaknis buvo 
anaiptol nekvaila. Sužinojusi jos planus, Eliza nutarė pavasarį at- 
sisveikinti su draugais ir toliau ieškoti Choakino Andietos — arba 


Murietos, — jeigu šis nepasirodysiąs ligi to laiko. 


N usivylimas 


Raidės pradžioje Tao Čienas gavo paskutinį Elizos laišką, kele- 
tą mėnesių iš rankų į rankas ėjusį jo pėdomis ligi San Francisko. 
Jis išvyko iš Sakramento balandžio mėnesį. Žiema tame mieste 
atrodė be pabaigos, ir jis ten užsibuvo tik dėl retkarčiais ateinan- 
čių Elizos laiškų ir vilties, kad jį suras Linos dvasia, taipgi draugys- 
tė su kitu džong i. Įsigijęs Vakarų medicinos knygų, jis mėgavosi 
versdamas jas žodis žodin savo bičiuliui, tad abu drauge sėmėsi 
žinių, tokių skirtingų nuo tų, kurios buvo paplitusios jų krašte. 
Jiedu patyrė, kad Vakaruose menkai žinoma apie pagrindinius au- 
galus, apie apsaugą nuo ligų arba apie či, jokiose knygose nebuvo 
užsimenama apie kūno energiją, tačiau vakariečiai pirmavo kito- 
se srityse. Jiedu su draugu kalbėdavo ir postringaudavo ištisas die- 
nas, bet studijos nebuvo pakankama paguoda. Jį taip slėgė vienat- 
vė, kad jis paliko savo lūšnelę ir gydomųjų žolių darželį ir apsigy- 
veno kinų viešbutyje, kur bent jau girdėjo gimtąją kalbą ir gardžiai 
valgė. Nors jo pacientai buvo neturtingi ir dažnai juos gydydavo 
už dyka, šiaip ar taip, jis sutaupė truputį pinigų. Jeigu Eliza su- 
grįžtų, mąstydavo jis, jiedu įsikurtų gerame name, bet tuo tarpu, 
kol gyveno vienas, tenkinosi viešbučiu. Kitas džong i planavo Kini- 
joje nusipirkti jauną žmoną ir galutinai įsikurti Jungtinėse Valsti- 
jose, nes, kad ir būdamas svetimšalis, ten galėjo gyventi geriau 
negu savo krašte. Tao Čienas jį perspėjo, jog tuščia trokšti auksinių 
irisų, juo labiau Amerikoje, kur reikia daug vaikščioti ir fan guei 
tyčiojasi iš moterų lėlės kojomis. „Paprašykite, kad agentas jums 
atvežtų sveiką ir šypsančią pačią, visa kita nesvarbu“, — patarė jam, 


prisimindamas, kaip trumpai šiame pasaulyje viešėjo Lina, ir pagal- 

vojo, kad būtų šimtąsyk laimingesnis, jeigu ji būtų turėjusi Eli- 
zos kojas ir stiprius plaučius. Jo žmona pasiklydo, nes nemokė- 
jo orientuotis svetimame krašte. Jis šaukdavosi jos medituoda- 
mas ir kurdamas jai eiles, bet ji nepasirodė netgi sapne. Pasku- 
tinįsyk pasimatė su ja laivo triume, kai, apsilankiusi žalio šilko 
suknele ir bijūnų žiedais plaukuose, ji paprašė gelbėti Elizą, bet 
tai įvyko, jiems plaukiant pro Peru, ir nuo tada tiek daug van- 
dens ir laiko nutekėjo, jog Lina tikriausiai klaidžiojo pametusi 
galvą. Tao Čienas įsivaizdavo romiąją dvasią, beviltiškai jo beieš- 
kančią po nežinomą bekraštį žemyną. Džong i pasiūlius, jis užsi- 
sakė jos portretą pas ką tik iš Šanchajaus atvykusį dailininką, 
genialų tatuiravimo ir piešimo meistrą, kuris piešė vadovauda- 
masis jo tiksliais nurodymais, tačiau paveikslas neatspindėjo tik- 
rojo Linos grožio. Tao Čienas pasidarė nedidelį altorėlį, pasi- 
statė ant jo portretą ir, atsisėdęs priešais jį, kreipavosi į Liną. Jis 
nesuprato, kodėl vienatvė, kurią kitados jis laikė palaima ir pra- 
banga, dabar jam tapo nebepakeliama. Būnant jūreiviu, labiau- 
siai kamavo tai, jog trūko intymios erdvės, kur galėtų mėgautis 
ramybe ir tyla, bet dabar, visa tai turėdamas, jis troško draugi- 
jos. Šiaip ar taip, mintis užsisakyti sužadėtinę jam atrodė ne- 
protinga. Protėvių dvasios kartą jau surado jam tobulą žmoną, 
tačiau ta iš pažiūros didele laime dangstėsi slaptas prakeikimas. 
Jis patyrė abipusę meilę ir žinojo, kad negali sugrįžti tas laikas, 
kai naiviai tikėjo, kad jam reikia vien gero būdo moters mažytė- 
mis pėdomis. Buvo įsitikinęs, jog jam kaip prakeikimas skirta 
gyventi prisiminimais apie Liną, nes jokia kita moteris iki šiol 
negalėjo deramai užimti jos vietos. Jam nereikėjo nei tarnaitės, 
nei sugulovės. Neskatino nė tai, kad reikia turėti vaikų, kurie 
gerbtų jo vardą ir rūpintųsi kapu. Jis bandė visa tai paaiškinti 
draugui, bet susipainiojo nerasdamas žodžių širdies kančioms 
išreikšti. Moteris skirta darbui, motinystei ir malonumui, bet 
nė vienam protingam ir išprususiam žmogui neateisią į galvą 
pasidaryti ją gyvenimo drauge, pasakė draugas tą vienintelį kar- 
tą, kai Tao Čienas patikėjo jam savo jausmus. Kinijoje pakanka 


tik apsižvalgyti, kad suprastum, jog tai tiesa, bet Amerikoje vyro 

ir žmonos santykiai buvo kitokie. Pirmiausia, niekas neturėjo 
sugulovių — bent jau atvirai. Tos kelios fan guei šeimos, kurias 
pažino šiame viengungių krašte, atrodė nesuvokiamos. Jam sun- 
ku buvo perprasti, kaip jie gali intymiai bendrauti, jeigu vyrai lai- 
ko žmonas lygiomis. Tai buvo viena iš daugybės šiame krašte jį 
stebinančių mįslių, kurią mielai būtų pageidavęs įminti. 
Pirmieji Elizos laiškai atėjo į restoraną, ir kadangi kinų ben- 
druomenėje visi pažinojo Tao Čieną, jis veikiai juos gavo. Tie 
ilgi išsamūs laiškai buvo jam geriausia draugija. Mąstydamas apie 
Elizą, jis nustebo susivokęs, kad jos ilgisi, nes niekados nejsi- 
vaizdavo, jog būtų įmanoma draugystė su moterimi, ir juo la- 
biau kitos kultūros moterimi. Beveik visada matydavo ją tik vil- 
kinčią vyriškais drabužiais, bet ji atrodydavo jam tokia moteriš- 
ka, jog jis stebėdavosi, kad visi nė nesusimąstydami ją laiko vyru. 
„Vyrai nežiūri į kitus vyrus, o moterys mano, jog esu sumoteriš- 
kėjęs vaikinas“, — rašė ji viename laiške. Jam, priešingai, ji visa- 
da buvo mergina balta suknele, kuriai Valparaise, žvejo lūšnoje, 
jis nuvilko korsetą, ligonė, laivo triume besąlygiškai atsidavusi 
jo valiai, moteris, ledinėmis naktimis šiltu kūnu prisiglaudusi 
prie jo brezentinėje pastogėje, prisimindavo, kaip ji, linksmai 
niūniuodama, gamindavo valgį ir rimtu veidu padėdavo jam gy- 
dyti sužeistuosius. Įsivaizduodavo ją nebe kaip merginą, bet kaip 
moterį, nors ji tokių smulkių kaulų ir vaikiško veidelio. Prisi- 
mindavo, kaip ji pasikeitė nusikirpusi plaukus, ir gailėjosi, jog 
neišsaugojo kasos, nors tuomet jam dingtelėjo tokia mintis, bet 
jis nuvijo ją, susigėdęs savo sentimentalumo. Bent jau būtų ga- 
lėjęs laikyti rankose, kad prieš akis iškiltų nepaprastos bičiulės 
paveikslas. Medituodamas jis visada pasiųsdavo jai dalį savo ener- 
gijos, idant toji apsaugotų nuo gausybės įmanomų mirčių ir ne- 
laimių, kurių jis stengdavosi nevardyti, žinodamas, jog žmogus, 
įjjunkęs mąstyti apie blogį, galų gale jį prisišaukia. Kartais sap- 
nuodavo ją ir atsibusdavo pasruvęs prakaitu, tuomet burdavo 
laimę I Čing lazdelėmis, norėdamas pamatyti tai, kas nemato- 
ma. Paprastai gaudavo žinią, jog Eliza kopia į kalną, ir tai jį tru- 


putį nuramindavo. 

Tūkstantis aštuoni šimtai penkiasdešimtųjų metų rugsėjį jis 
dalyvavo patriotinėje šventėje, Kalifornijai tapus dar viena jung- 
tine valstija. Šalis dabar driekėsi per visą žemyną nuo Atlanto iki 
Ramiojo vandenyno. Tuo metu aukso karštlige pamažu nusivylė 
masės žmonių, ir Tao Čienas matė minias nuskurdusių ir išse- 
kusių auksakasių, išsiruošusių atgal į tėvynę, belaukiant savo ei- 
lės prie laivų. Laikraščiai rašė, kad grįžta daugiau kaip devynias- 
dešimt tūkstančių. Jūreiviai jau nebebėgo iš laivų, priešingai, 
trūko laivų norintiems išvykti. Vienas iš penkių auksakasių nu- 
skendo upėje, mirė nuo ligos ar sušalo; daugelis žuvo nuo kul- 
kos arba patys nusišovė. Tačiau vis dar plūdo svetimšaliai, iš- 
plaukę prieš kelis mėnesius, bet auksas jau buvo nepasiekiamas 
šaunuoliams, apsirūpinusiems loveliu, kastuvu ir ilgaauliais ba- 
tais. Vienišų didvyrių laikai pasibaigė, jų vietą užėmė turtingos 
bendrovės, apsiginklavusios mašinomis, pajėgiomis vandens 
čiurkšlėmis išplauti kalnus. Auksakasiai dirbo už atlyginimą, o 
lobo verslininkai, lygiai taip pat ištroškę staigiai praturtėti kaip 
tūkstantis aštuoni šimtai keturiasdešimt devintųjų metų nuoty- 
kių ieškotojai, tik kur kas gudresni, kaip tas žydas siuvėjas, pa- 
varde Levis, siuvantis storos drobės kelnes dvigubomis siūlėmis 
ir metalinėmis kniedėmis, privalomą visiems darbininkų uni- 
formą. Vieniems išvykstant, kinai, priešingai, voromis plūdo ty- 
liai kaip skruzdėlės. Tao Čienas dažnai versdavo angliškus laik- 
raščius savo bičiuliui džong i, kuriam ypač patikdavo jo nuomo- 
nę atitinkantys tokio Jakobo Frimonto straipsniai: 

„Tūkstančiai argonautų grįžta paspraudę uodegą, nes, neradus 
Aukso Vilnos, jų odisėja virto tragedija; daugelis jų, kad ir betur- 
čiai, pasilieka, nes jau negali gyventi kitur. Šiame žaviame lauki- 
niame krašte per dvejus metus žmogus pasikeičia. Niekur kitur 
nepatirsi tiek pavojų, nuotykių, nerasi tiek gyvybinių jėgų, kaip 
Kalifornijoje. Auksas atliko savo vaidmenį: priviliojo žmonių, ku- 
rie užkariavo šį kraštą, idant jį paverstų Pažadėtąja žeme. To jau 
nebepakeisi...“ — rašė Frimontas. 

Tao Čieno akimis žiūrint, priešingai, jie gyveno gobšių, nepa- 


kančių, geidžiančių kaip galima greičiau pralobti materialistų ro- 

juje. Nebuvo jokio dvasios peno, bet užtat klestėjo smurtas ir ne- 
mokšiškumas. Jis buvo įsitikinęs, jog iš tų dviejų blogių randasi 
kiti. Per dvidešimt septynerius gyvenimo metus buvo daug ko ma- 
tęs ir nelaikė savęs šventeiva, bet piktinosi papročių palaidumu ir 
nusikaltimų nebaudžiamumu. Šis kraštas pasmerktas paskęsti sa- 
vo ydų ir nedorybių akivare, tvirtino jis. Nebeteko vilties Ameri- 
koje surasti šitaip geidžiamos ramybės, tai buvo anaiptol ne ideali 
vieta išminties siekiančiam žmogui. Tad kodėl jį taip viliojo ta 
šalis? Jis turėjo saugotis, kad ta šalis jo nepakerėtų, kaip pakeri 
visus, įkeliančius į ją koją. Ketino grįžti į Honkongą arba aplanky- 
ti savo bičiulį Ibenaizerį Hobsą Anglijoje, kur jiedu drauge studi- 
juotų ir gydytų. Per visus tuos metus, kai pagrobtas tarnavo Liberty 
laive, parašė kelis laiškus anglui gydytojui, bet, beplaukiodamas 
jūromis, gana ilgai negavo atsakymo, kol galiausiai tūkstantis aš- 
tuoni šimtai keturiasdešimt devintųjų metų vasarį Valparaise ka- 
pitonas Džonas Somersas įteikė jam bičiulio laišką. Šis rašė, kad 
gyvenąs Londone skirdamas jėgas chirurgijai, nors tikrasis jo pa- 
šaukimas esąs psichikos ligos, nauja, mokslininkų beveik visiškai 
netirta sritis. 

Dai Fao, „didmiestyje“, kaip kinai vadino San Franciską, jis 
ketino padirbėti kurį laiką, paskui plaukti į Kiniją, jeigu Ibenai- 
zeris Hobsas greitai neatsakysiąs į jo paskutinį laišką. Jis nuste- 
bo pamatęs, kaip truputį daugiau nei per vienerius metus pasi- 
keitė San Franciskas. Vietoj ankstesnės triukšmingos stovykla- 
vietės, lūšnų ir palapinių sangrūdos, prieš akis išdygo miestas 
tiesiomis gatvėmis ir daugiaaukščiais namais, gražiai tvarkomas 
ir klestintis miestas su naujai kylančiais pastatais. Prieš tris mė- 
nesius baisingas gaisras nusiaubė kelis kvartalus, vis dar riogsojo 
apanglėję nuodėguliai, tačiau, dar žarijoms neatvėsus, kaukšėjo 
plaktukai atstatydami miestą. Buvo prabangių viešbučių su bal- 
konais ir galerijomis, kazino, barų ir restoranų, važinėjo elegan- 
tiškos karietos, šurmuliavo daugiatautė storžievių prasčiokų mi- 
nia, kurioje šen bei ten šmėkščiodavo iškilę dabitų cilindrai. 
Diduma vyrų buvo barzdoti, apskretę purvais, pažiūrėti tikri 
sukčiai, bet išvaizda buvo apgauli, uosto krovikas galėjo būti Lo- 

tynų Amerikos aristokratas, o vežikas — Niujorko advokatas. Pa- 
šnekėjęs keletą minučių su kokiu pašlemėku, būdavo, įsitikini, 
jog tai išprusęs ir jautrus žmogus, menkiausia dingstimi ašarų 
pritvinkusiomis akimis traukiąs iš kišenės nučiupinėtą žmonos 
laišką. Atsitinka ir priešingų dalykų: po kokio dabitos dailiai su- 
kirpta eilute slepiasi niekšas. Eidamas centro link jis nepaste- 
bėjo nė vienos mokyklos; priešingai, matė vaikus dirbant kartu 
su suaugusiais: kasant griovius, nešiojant plytas, varinėjant mu- 
lus ir šveičiant batus, tačiau, vos papūtus jūros vėjui, jie išsilaks- 
tydavo laidyti aitvarų. Vėliau sužinojo, jog diduma jų — našlai- 
čiai ir gaujomis bastosi gatvėmis, vogdami maistą, kad nenu- 
mirtų badu. Moterų dar buvo ne per daugiausia, ir kai kuri nors 
eidavo per gatvę, sustodavo visas eismas. Prie Telegrafo kalvos, 
kurioje stirksojo stiebas su vėliavomis, rodančiomis, kokios vals- 
tybės laivai įplaukia į įlanką, driekėsi didokas kvartalas, kur ne- 
trūko moterų: tai buvo australų, tasmanų ir naujazelandiečių 
sukčių valdomas raudonųjų žibintų rajonas. Tao Čienas buvo 
apie jį girdėjęs ir žinojo, kad tame kvartale kinui nevalia slan- 
kioti saulei nusileidus. Pasižvalgęs po krautuves, pamatė, jog jo- 
se galima įsigyti tų pačių prekių kaip ir Londone. Viskas buvo 
gabenama jūra, net katės žiurkėms medžioti, ir tos buvo par- 
duodamos po vieną kaip prabangos prekės. Laivų stiebų miškas 
įlankoje sumažėjo devyniomis dešimtimis, nes diduma buvo 
nuskandinti, kad būtų pamatas būsimiems pastatams, arba ta- 
po viešbučiais, sandėliais, kalėjimais ir netgi pamišėlių namais, 
kur mirdavo nelaimingieji, nepagydomai išprotėję nuo alko- 
holio. Jų labai trūko, nes anksčiau pamišėliai būdavo rišami 
prie medžių. 

Tao Čienas nudrožė į kinų kvartalą ir įsitikino, jog gandai pasi- 
tvirtino: San Francisko vidury jo kraštiečiai pastatė ištisą miestą, 
kur kalbėta mandarinų ir Kantono tarme, visur buvo kiniški skel- 
bimai, ir aplink knibždėjo vien kinai. Buvo toks įspūdis, jog esi 
Dangaus Imperijoje. Jis apsigyveno padoriame viešbutyje ir nuta- 
rė kurį laiką verstis gydytojo amatu ir susitaupyti pinigų, nes prieš 
akis buvo ilga kelionė. Šiaip ar taip, įvyko vienas dalykas, sujaukęs 

visus jo planus ir užlaikęs mieste. „Karma lėmė man ne mėgautis 
ramybe kalnų vienuolyne, kaip kartais pasvajodavau, bet kovoti ir 
grumtis be paliovos“, — tarė jis sau po daugelio metų, kai jau 
galėjo atsigręžti į praeitį ir peržvelgti nueitą kelią ir tą, kurį dar 
reikėsią nueiti. Po kelių mėnesių jis gavo paskutinį Elizos laišką 
nepaprastai sutrintu voku. 


Paulina Rodriges de Santa Krus išlipo iš Fortūnos kaip karalienė, 
lydima svitos ir nešikų, boginančių devyniasdešimt tris didžiulius 
lagaminus. Trečioji kelionė su ledu virto tikra kankyne kapitonui 
Džonui Somersui, įgulai ir visiems keleiviams. Apsiskelbusi esanti 
laivo savininkė ir norėdama tai įrodyti, Paulina priešgyniavo kapito- 
nui ir įsakinėjo jūreiviams, kas šauna į galvą. Jie netgi neturėjo pro- 
gos truputį atsipūsti, jai apsirgus jūrlige, nes jūros kelionė tik tiek 
paveikė jos sveiką skrandį, kad jai dvigubai padidėjo apetitas. Vaikai 
dažnai pradingdavo laivo užkaboriuose, nors auklės stengdavosi ne- 
išleisti jų iš akių, o, taip atsitikus, pasigirsdavo pavojaus signalas, 
tekdavo stabdyti laivą, nes persigandusi motina klykdavo, kad jie 
bus įkritę į jūrą. Kapitonas bandydavo jai kaip galima mandagiau 
paaiškinti, jog tokiu atveju reikėtų susitaikyti su likimu, nes Ramu- 
sis vandenynas aukų nebegrąžina, bet ji liepdavo nuleisti gelbėjimo 
valtis. Vaikai anksčiau ar vėliau atsirasdavo, ir po kelių valandų tra- 
gedijos jie plaukdavo toliau. Jos bjaurus kambarinis šunytis kartą 
paslydo ir įkrito į vandenyną, matant keliems liudininkams, bet tie 
nepasakė nė žodžio. San Francisko krantinėje jos laukė vyras su 
svainiu, taipgi ištisa vora karietų ir vežimų šeimynai ir lagaminams 
pargabenti. Naujas namas, pastatytas jos užsakymu, elegantiškas ka- 
ralienės Viktorijos laikų stiliaus rūmas, atplaukė iš Anglijos, sukrautas 
į sunumeruotas dėžes drauge su montavimo instrukcija. Broliai taipgi 
parsisiųsdino popierinių sienų apmušalų, baldų, arfą, pianiną, lem- 
pų ir net porcelianinių statulėlių bei keletą bukolinių paveikslų gra- 
žumo dėlei. Paulinai niekas nepatiko. Palyginti su jos marmuriniais 
rūmais Čilėje, namas atrodė kaip lėlių namelis, kuris gali sugriūti, 


vos atsirėmus į sieną, bet tuo tarpu nebuvo kitos išeities. Tik metu- 

si žvilgsnį į bruzdantį miestą, ji iškart suvokė, jog čia esama plačių 
perspektyvų. 

— Mes čia įsikursime, Felisianai. Prabėgs keleri metai, ir tie, 
kurie atvyko pirmieji, taps aristokratais. 

— Klausyk, tu jau esi aristokratė Čilėje. 

— Aš, bet ne tu. Patikėk, šitas miestas bus pats svarbiausias 
visoje Ramiojo vandenyno pakrantėje. 

— Kekšių ir pašlemėkų miestas! 

— Savaime suprantama! Tie žmonės labiausiai trokšta pagar- 
bos. Krosų giminė bus labiausiai gerbiama. Gaila, kad gringai ne- 
gali ištarti tavo tikrosios pavardės. Krosai gamina sūrius. Bet ką 
beveiksi, man regis, visko negali apžioti... 

Kapitonas Džonas Somersas nudrožė į geriausią miesto resto- 
raną, pasiryžęs gardžiai pavalgyti ir išgerti, kad galėtų užmiršti tos 
moters draugijoje praleistas penkias savaites. Jis atgabeno keletą 
dėžių naujų iliustruotų erotinių knygų. Ankstesnės knygos buvo 
grobstyte išgrobstytos, ir jis dėjo visas viltis į tai, jog seseriai Rozai 
vėl užeis noras rašyti. Dingus Elizai, ji nugrimzo į giliausią melan- 
choliją ir nebeėmė plunksnos į rankas. Jo nuotaikos irgi pasikei- 
tė. Senstu, velniai rautų, kalbėdavo jis sau vienas susivokęs, jog 
nei iš šio, nei iš to jam pabudo artimųjų ilgesys. Niekad neturėjo 
laiko pasidžiaugti su savo dukra, nuvežti ją Anglijon, kaip buvo 
planavęs, taipgi neištaikė progos jai pasakyti, jog esąs jos tėvas. 
Jam įkyrėjo meluoti ir saugoti paslaptis. Knygų prekyba buvo dar 
viena giminės paslaptis. Prieš penkiolika metų, kai sesuo prisipa- 
žino, kad, gindamasi nuo nuobodulio, slapčia nuo Džeremio ra- 
šinėja nešvankias istorijas, jam dingtelėjo mintis spausdinti jas 
Londone, nes tuo metu, plečiantis prostitucijai ir flagelantų klu- 
bams ir drauge vis labiau įsigalint griežtai Viktorijos laikų doro- 
vei, erotikos rinka klestėjo. Sėdėdama prie gražučio šviesaus me- 
džio rašomojo stalo ir ssmdamasi įkvėpimo iš tūkstantįsyk išpūs- 
tų ir išdailintų vienintelės meilės prisiminimų, sesuo atkampioje 
Čilės provincijoje vieną po kito kurpė „nežinomos autorės“ pasi- 
rašytus romanus. Kas būtų patikėjęs, kad tas gašlias istorijas, sti- 


liumi artimas Markizui de Sadui, jau tapusias klasikinėmis, rašo 

moteris? Jam tekdavo pareiga pristatyti rankraščius leidėjui, tik- 
rinti sąskaitas, rūpintis dividendais ir dėti pinigus Londono ban- 
ke į sesers sąskaitą. Šitaip jis atsilygindavo už tai, kad ji įsivaikino 
jo dukterį ir laikė liežuvį už dantų. Eliza... Jis neprisiminė jos mo- 
tinos, iš jos tikriausiai bus paveldėjusi veido bruožus, o iš jo — 
pašėlusį polinkį į nuotykius. Kur ji galėtų būti? Su kuo? Roza 
stengėsi jį įtikinti, kad ji išplaukė į Kaliforniją įkandin savo myli- 
mojo, bet, laikui bėgant, jis vis mažiau tuo tikėjo. Jo bičiulis Jako- 
bas Todas — dabar Frimontas, — jo prašymu pats asmeniškai ėmę- 
sis ieškoti Elizos, tvirtino, kad ji niekada nėra kėlusi kojos į San 
Franciską. 

Frimontas susitarė su kapitonu drauge pavakarieniauti, paskui 
jį pakvietė į kabaretą raudonųjų žibintų kvartale pažiūrėti lengva- 
būdiško reginio. Papasakojo, kad Ah Toj, kinė, kuria jie andai 
grožėjosi pro skyles sienoje, dabar turinti ištisą grandinę viešna- 
mių ir labai elegantišką „saloną“, kur esą rytiečių mergelių — kai 
kurios jų ne vyresnės nei vienuolikos, — išmokytų tenkinti visus 
vyrų įgeidžius, bet jie eisią ne ten, o pažiūrėti turkų haremo šokė- 
jų. Ilgai netrukus jiedu rūkė gurkšnodami viskį dviejų aukštų pa- 
state, apstatytame sunkiais marmuriniais stalais ir išpuoštame 
bronzinėmis statulomis ir paveikslais, kuriuose faunai vaikosi mi- 
tologines nimfas. Įvairių tautybių moterys aptarnavo lankytojus, 
nešiojo alkoholį, prižiūrėjo lošimo stalus, stebint ginkluotiems ir 
ryškiai apsirengusiems žaliūkams. Uždaruose kambariuose, įreng- 
tuose abiejose pagrindinio salono pusėse, vyko stambūs lošimai. 
Ten rinkdavosi lošimo tigrai, per vieną naktį korton statantys tūks- 
tančius: politikai, teisėjai, pirkliai, advokatai ir nusikaltėliai, visi 
tos pačios aistros sulyginti. Rytietiškas reginys kapitonui pasirodė 
nevykęs, nes tikrą pilvo šokį jis buvo matęs Stambule ir tarė sau, 
jog tos nerangios merginos veikiausiai esančios iš paskutinės le- 
dergų partijos, ką tik atvykusios iš Čikagos. Lankytojai, didžia da- 
limi netašyti auksakasiai, neišmanantys, kurioje pasaulio dalyje 
galėtų būti Turkija, šėlo iš džiaugsmo žavėdamiesi tomis odalis- 
komis, vos prisidengusiomis karoliukų vėrinių sijonėliais. Pasibo- 


dėjęs kapitonas nuėjo prie vieno lošimo stalo, kur moteris nejti- 

kėtinai mikliai dalijo kortas lošiantiems pirkį. Priėjo dar viena ir, 
nutvėrusi už rankos, pakuždomis pasiūlė jam savo paslaugas. Grįž- 
telėjęs jis pasižiūrėjo į ją. Tai buvo putli pietų amerikietė, niekuo 
neypatinga, tačiau nuoširdi ir linksma. Kaip tik tuo metu, kai bu- 
vo jos benusikratąs, nes ketino praleisti vakarą viename iš brangių 
salonų, kur visada lankydavosi atplaukęs į San Franciską, žvilgsnis 
užkliuvo už turkiais nusagstytos auksinės sagės. 

— Iš kur gavai? — suriko geležiniais gniaužtais stverdamas už 
pečių. 

— Tai mano! Nusipirkau, — suvapėjo sutrikusi. 

— Kur? — purtydamas ją kamantinėjo jis, kol priėjo vienas gal- 
važudžių prižiūrėtojų. 

— Kas jums atsitiko, pone? — paklausė grėsmingu tonu. 

Kapitonas ženklu parodė, jog nori tos moters, ir kone neštinai 
nusinešė ją į vieną iš daugelio antrojo aukšto kambarėlių. Užtrau- 
kė užuolaidą ir, trenkęs antausį, parbloškė ant lovos. 

— Arba pasakysi man, iš kur gavai tą sagę, arba išmušiu tau 
dantis, aišku? 

— Aš jos nevogiau, pone, prisiekiu. Man ją davė!.. 

— Kas tau ją davė? 

— Nepatikėsite, jei pasakysiu... 

— Kas? 

— Mergina laive, jau senokai... 

Ir, neturėdama kitos išeities, Asusena Plaseres papasakojo tam 
pasiutėliui, jog sagę jai davė kinas virėjas, atsiteisdamas už tai, kad 
ji slaugė vargšę merginą, merdėjusią po persileidimo laivo triume 
vidury Ramiojo vandenyno. Jai bepasakojant, kapitono įsiūtis pa- 
mažu virto siaubu. 

— Kas jai atsitiko? — sugniužęs paklausė Džonas Somersas, ran- 
komis susiimdamas galvą. 

— Nežinau, pone. 

— Būk maloni, moterie, papasakok man, kas jai atsitiko, — nuo- 
lankiai paprašė jis, dėdamas jai į skreitą pluoštą banknotų. 

— Kas jūs toks? 


— Jos tėvas. 

— Ji mirė nukraujavusi, ir mes išmetėme jos kūną į jūrą. Prisie- 
kiu, jog tai tiesa, — nė nedvejodama atsakė Asusena Plaseres, pa- 
galvojusi, kad jeigu jau nelaimingoji perplaukė pusę pasaulio, pa- 
sislėpusi lyg pelė urvelyje, būtų nedovanotina niekšybė paleisti 


tėvą jos pėdomis. 


Vasarą Eliza praleido kaime, nes, laikui bėgant, turėjo vis naujų 
rūpesčių. Babalu Blogąjį ištiko staigus dizenterijos priepuolis, su- 
kėlęs paniką, nes manyta, jog epidemija pasibaigė. Jau keli mėne- 
siai nebuvo nė vieno atvejo, nebent mirė dvejų metų vaikas, pir- 
masis gimęs ir miręs toje pačioje vietovėje, kur kryžiavosi prasi- 
siekėlių ir nuotykių ieškotojų keliai. Vaikas įteisino kaimą, tai buvo 
nebe pamėkliška stovykla su kartuvėmis, turinti teisę atsidurti že- 
mėlapyje, dabar ten buvo krikščionių kapinės, o jose — savo trumpą 
gyvenimą jame nugyvenusio žmogaus kapelis. Barakui virtus ligo- 
nine, jie stebuklingai išvengė užkrato, nes Džoja netikėjo, kad įma- 
noma užsikrėsti, sakydama, jog viską lemia laimė: pasaulyje esą 
daugybė limpamųjų ligų, vieni jomis užsikrečia, kiti — ne. Todėl ji 
nesiėmė jokių atsargumo priemonių, leisdama sau prabangą ne- 
paisyti gydytojo blaivių perspėjimų ir tik kartais norom nenorom 
užsivirindama geriamo vandens. Persikraustę į tikrą trobą, visi pa- 
sijuto saugūs: jeigu ligi šiol niekas neužsikrėtė, vadinasi, dabar juo 
labiau negresia užkratas. Apsirgus Babalu, po kelių dienų atėjo 
Kultuvės, merginų nuo Misūrio ir gražuolės meksikietės eilė. Vi- 
sos aimanavo viduriais, vargino karštis ir krėtė toks baisus drugys, 
jog, tirtant Babalu, drebėjo visa troba. Tuomet pasirodė šventi- 
niais drabužiais apsirengęs Džeimsas Mortonas oficialiai prašyti 
Esteros rankos. 

— Ak vaikeli, prastesnio laiko turbūt jau negalėjai pasirinkti, — 
atsiduso Kultuvė, bet palaimino aimanuodama, nes pernelyg sun- 
kiai sirgo, kad imtų priešgyniauti. 

Estera išdalijo savo daiktus draugėms, nes nenorėjo nieko neš- 
tis į savo naują gyvenimą, susituokė tą pačią dieną be jokių cere- 


monijų, lydima vien Tomo Begenčio ir Elizos, vienintelių, kurių 

vis dar neėmė liga. Iš abiejų gatvės pusių išsirikiavo dviguba vora 
buvusių klientų, kurie šūksmais ir šūviais į orą sveikino jaunave- 
džius. Jaunieji įsikūrė kalvėje, pasiryžę paversti ją šeimos židiniu 
ir pamiršti praeitį, bet vis dėlto įprato kas dieną lankyti Džoją, 
nunešti ligoniams karšto maisto ir švarių drabužių. Elizai ir To- 
mui Begenčiui teko nedėkinga priedermė rūpintis visais įnamiais. 
Kaimo gydytojas, jaunas filadelfietis, jau kelis mėnesius bergž- 
džiai įspėjinėjęs, jog vanduo užkrėstas aukštupyje dirbančių auk- 
sakasių atmatomis, Džojos trobos valdose paskelbė karantiną. Vi- 
si ištekliai išsibaigė, ir bado neteko kęsti ne vien tik Esteros dėka, 
bet dar ir todėl, jog prie slenksčio mįslingai atsirasdavo nežinia 
kieno dovanos: maišas pupelių, keli svarai cukraus, tabako, kap- 
šeliai aukso smilčių, vienas kitas sidabrinis doleris. Gelbėdama 
savo draugus, Eliza griebėsi viso to, ko vaikystėje išmoko iš Ma- 
mos Fresijos, o Sakramente — iš Tao Čieno, kol pagaliau vienas po 
kito visi pasveiko, nors kurį laiką vis dar vaikščiojo svirduliuoda- 
mi ir lyg apduję. Babalu Blogasis nukentėjo labiausiai, jo kiklo- 
piškas kūnas nebuvo įpratęs sirgti, jis sulyso, raumenys taip su- 
bliūško, jog net tatuiruotės susidarkė. 

Tuo metu vietinis laikraštis išspausdino trumpą žinutę apie 
plėšiką, lyg čilietį, lyg meksikietį, vardu Choakinas Murieta, vis 
labiau garsėjantį savo piktadarybėmis per visą Aukso Gyslą. Tuo- 
met aukso telkinių rajone viešpatavo smurtas. Supratę, jog grei- 
tai pralobti pasisekė tik nedaugeliui, nusivylę amerikiečiai pasi- 
juto lyg apspjaudyti ir ėmė kaltinti svetimšalius gobšumu ir no- 
ru krautis turtus nesirūpinant krašto gerove. Apsvaigę nuo 
alkoholio ir nebaudžiamumo, kuriuo naudojosi savavališkai teis- 
dami pirmą pasitaikiusį, jie mėgavosi savo tariamos valdžios ga- 
lia. Jankiai niekada nebūdavo teisiami už nusikaltimus prieš ki- 
tas rases; negana to, baltasis piktadarys galėdavo savo nuožiūra 
pasirinkti prisiekusiuosius tarėjus. Rasinis priešiškumas virto akla 
neapykanta. Pralaimėję karą, meksikiečiai neketino susitaikyti 
su savo teritorijos netekimu ir leistis išstumiami iš savo ūkių ir 
kasyklų. Kinai tylomis kentė baltųjų piktnaudžiavimą, niekur 
nesitraukė ir toliau kasė auksą: pelną gaudavo menką, bet, be 

galo kantriai dėdami smiltelę prie smiltelės, kaupė nesuskaito- 
mus turtus. Tūkstančiai čiliečių ir perujiečių, kurie atvyko pir- 
mieji vos prasidėjus aukso karštligei, nutarė grįžti namo — to- 
kiomis aplinkybėmis nebuvo prasmės stengtis įkūnyti savo sva- 
jones. Tais pačiais tūkstantis aštuoni šimtai penkiasdešimtaisiais 
metais, gindamas baltųjų teises, Kalifornijos įstatymų leidžia- 
masis susirinkimas patvirtino naują kasyklų mokestį. Apie neg- 
rus ir indėnus įstatyme nebuvo kalbama, jie galėjo dirbti ne- 
bent kaip vergai, o svetimšaliai turėjo mokėti po dvidešimt do- 
lerių ir kas mėnesį iš naujo įregistruoti savo valdą, nors, tiesą 
pasakius, tai buvo neįmanoma. Jie negalėdavo palikti savo skly- 
po kelioms savaitėms ir, vykdydami įstatymą, keliauti į miestus, 
todėl šerifas jį užimdavo ir atiduodavo amerikiečiui. Pareigū- 
nus, įgaliotus imtis tų priemonių, skirdavo gubernatorius, ir tie 
užsidirbdavo sau algą, rinkdami mokesčius ir skirdami baudas, 
— puikus būdas korupcijai skatinti. Įstatymas buvo taikomas tik 
tamsiaodžiams svetimšaliams, nors pagal tūkstantis aštuoni šimtai 
keturiasdešimt aštuntųjų metų taikos sutartį meksikiečiai turė- 
jo teisę į Jungtinių Amerikos Valstijų pilietybę. Dar vienas dek- 
retas galutinai juos pribaigė: norėdami išsaugoti savo ūkius, kur 
gyveno per kartų kartas, turėjo kreiptis į San Francisko teismą, 
kad šis ratifikuotų jų teises. Procedūra užtrukdavo metų metus 
ir atsieidavo didelius pinigus, juo labiau kad jų žemes dažniau- 
siai užgrobdavo tie patys teisėjai ir policininkai. Matydami, jog 
teisingumas jų negina, kai kurie jo atsižadėjo ir įsimiklino tapti 
tikrais nusikaltėliais. Tie, kurie anksčiau tenkindavosi vogdami 
galvijus, pradėjo puldinėti auksakasius ir vienišus keliauninkus. 
Kai kurios gaujos pagarsėjo savo žiaurumu: ne tik apiplėšdavo 
žmones, bet prieš nužudydamos dar ir mėgaudavosi kankinda- 
mos savo aukas. Sklido kalbos apie vieną itin kraugerišką plėši- 
ką, kuriam, be kitų nusikaltimų, buvo priskiriama siaubinga dvie- 
jų jaunų amerikiečių žmogžudystė. Jų kūnai buvo aptikti pririšti 
prie medžio, kiaurai subadyti: matyt, miklindami ranką, plėši- 
kai iš tolo mėtė į juos peilius, paskui nupjovė liežuvius, išplėšė 


akis, nunėrė odą ir paliko gyvus mirti lėta mirtimi. Anot kalbų, 

galvažudys buvęs vardu Džekas Tripirštis, Choakino Murietos 
dešinioji ranka. 

Šiaip ar taip, viešpatavo ne vien žvėriški instinktai, taipgi au- 
go miestai, dygo nauji kaimai, kūrėsi šeimos, steigėsi laikraš- 
čiai, gimė teatrai ir orkestrai, kilo bankai, mokyklos ir bažny- 
čios, driekėsi nauji keliai ir gerėjo ryšiai. Jau veikė diližanų tar- 
nyba ir buvo reguliariai pristatomas paštas. Pamažu daugėjo 
moterų, klestėjo tvarkos ir doros geidžianti visuomenė. Tai bu- 
vo jau nebe ankstesnis viengungių ir prostitučių jukinys, žmo- 
nės stengėsi taikyti įstatymus ir grįžti prie aukso karštligės metu 
pamirštos civilizacijos. Per iškilmingą ceremoniją kaimas buvo 
pakrikštytas nauju vardu, griežiant orkestrui ir vykstant para- 
dui, kuriame, lydima visos savo draugijos, dalyvavo Džoja Kul- 
tuvė, pirmąsyk apsirengusi moteriškais drabužiais. Neseniai at- 
vykusios žmonos vaipėsi spoksodamos į „dažytąsias“, bet ka- 
dangi per antkrytį Džoja su savo mergelėmis išgelbėjo nuo mirties 
nemaža žmonių, jos žiūrėjo pro pirštus į jų veiklą. Su kitu vieš- 
namiu, priešingai, jos kariavo nuožmiai ir beviltiškai, nes devy- 
niems vyrams vis dar teko viena moteris. Metams baigiantis, 
Džeimsas Mortonas pasveikino penkias kvakerių šeimas, iš Ry- 
tų atkeliavusias jaučių traukiamais furgonais: jas atviliojo ne auk- 
sas, bet bekraštės, žmogaus neliestos žemės. 

Eliza jau nebeišmanė ką toliau daryti. Choakinas Andieta pra- 
dingo be pėdsakų šiame laike ir vietoj jo pamažu ryškėjo tos pa- 
čios išvaizdos plėšikas panašiu vardu, bet ji negalėjo jo sutapatinti 
su kilniaširdžiu mylimuoju. Tų laiškų, jos saugomų kaip vieninte- 
lis turtas, autorius negalėjo būti žmogus, kuriam priskiriami to- 
kie žiaurūs nusikaltimai. Jos mylimasis niekada nebūtų susidėjęs 
su tokiu nevidonu kaip Džekas Tripirštis, kalbėjo ji sau, bet šis 
pasitikėjimas pradingdavo, kai sapnuose pasirodydavo vis kitoks 
Choakinas tūkstančiu skirtingų veidų. Ji atsibusdavo drebėdama, 
kraupių košmarų kankinama. Jau nebesugebėdavo įeiti į sapnus ir 
sugrįžti iš jų kada tinkama, kaip mokė Mama Fresija, nei išsiaiš- 
kinti regėjimus ir simbolius, kurie vienas per kitą ritosi galvoje lyg 


srovės nešami akmenys upėje. Ji be atlydos rašė savo dienoraštį, 

tikėdamasi, jog tuomet vaizdiniai įgaus kokią prasmę. Žodis žo- 
din skaitydavo meilės laiškus, ieškodama kokių nors aiškumo žen- 
klų, bet viskas dar labiau susijaukdavo. Laiškai buvo vienintelis 
mylimojo egzistavimo įrodymas, ir ji tvirtai jais kliovėsi baimin- 
damasi galutinai išprotėti. Ėmė neįveikiama pagunda pasiduoti 
apatijai ir šitaip nusikratyti tų begalinių paieškų kankynės. Ji ne- 
bebuvo tikra, jog būta glamonių spintų kambaryje, laivo triume 
praleistų mėnesių ir kūdikėlio, išėjusio iš jos drauge su krauju. 


Esterai ištekėjus už kalvio ir draugijai vienu matu netekus ket- 
virtadalio įplaukų, taipgi kitoms moterims ištisomis savaitėmis 
betysant dizenterijos pakirstoms, susidarė tiek finansinių sunku- 
mų, jog Džoja vos neprarado savo trobelės, tačiau, vien tik pagal- 
vojus, kad jos balandėlės gali patekti į varžovės viešnamį, jai iškart 
atsirasdavo jėgų grumtis su negandomis. Jos ištvėrė pragarą, ir jai 
širdis neleido iš naujo stumti jų į aną gyvenimą, nes norom neno- 
rom pamilo jas kaip savas. Ji visada laikė save Dievo klaida, vyru, 
prievarta įspraustu į moters kūną, todėl nesuprato to visiškai ne- 
lauktai prabudusio savotiško motiniško instinkto. Stropiai rūpi- 
nosi Tomu Begenčiu, tačiau visiems tvirtindavo, jog tai daro „kaip 
seržantas“. Paikinti jo nepaikino, buvo ne to būdo, mat vaikas 
turėjo užaugti stiprus kaip jo protėviai, lepinimas tik pakerta vy- 
riškumą, perspėjo ji Elizą, kai aptiko ją besėdint su berniuku ant 
kelių ir besekant čiliečių pasakas. "Tas švelnumo protrūkis balan- 
dėlėms sukėlė įtarimą, ir po to jos ėmė ją vadinti „mamyte“. Tas 
žodis siutino Kultuvę, ji uždraudė taip į ją kreiptis, tačiau jos to 
nepaisė. „Mūsų santykiai grynai dalykiški, velniai rautų. Viskas 
turi būti aišku: kol jūs dirbate, gaunate atlyginimą, pastogę, mais- 
tą ir globą, bet kai tik apsirgsite, išdribsite, apeisite raukšlėmis ar 
pražilsite, sudie! Nėra nieko lengvesnio, kaip surasti jums pamai- 
ną, pasaulyje pilna mergšių“, — niurgzdavo ji. Ir staiga apsaldavo 
širdis nuo jausmingumo, kurio neleisdavo sau nė viena blaivaus 
proto viešnamio šeimininkė. „Tau šitaip darosi todėl, kad esi per 


gera“, — šaipydavosi Babalu Blogasis. Ir tai buvo tiesa, nes tuo 

metu, kai ji bergždžiai švaistė laiką slaugydama ligonius, kurių nė 
pažinoti nepažinojo, jos varžovė nė iš tolo neleido dizenterija ser- 
gančiųjų prie savo viešnamio. Džoja vis labiau grimzdo į skurdą, 
tuo tarpu varžovė turtėjo, nusišviesino plaukus ir įsitaisė dešimčia 
metų jaunesnį meilužį rusą imtynininko raumenimis ir deimantu 
inkrustuotu dantimi, praplėtė savo verslą, ir savaitgaliais prie jos 
durų rikiuodavosi auksakasiai su pinigais vienoje rankoje ir skry- 
bėle kitoje, nes nė viena moteris, nors ir kaip žemai puolusi, ne- 
pakęsdavo, kad vyras įeitų su skrybėle ant galvos. "Tas verslas ne- 
turįs jokių perspektyvų, tvirtindavo Džoja, įstatymas jų neginąs, o 
Dievas jas apleidęs, ir ateityje jų laukianti vargana senatvė ir vie- 
natvė. Kartais jai dingtelėdavo mintis imtis naujo verslo: skalbti, 
kepti ir pardavinėti pyragus, nenutraukiant prekybos nešvankio- 
mis knygomis ir išsaugant lošimo stalus, bet mergos nebuvo nusi- 
teikusios užsidirbti duonos kąsnį tokiu sunkiu ir menkai apmo- 
kamu darbu. 

— Šūdinas mūsų amatas, mergelės. Ištekėkite, išsimokslinkite 
ir eikite mokytojauti, ką nors prasimanykite ir nelįskite man į 
akis! — liūdnai dūsaudavo ji. 

Babalu Blogajam taipgi įkyrėjo būti suteneriu ir asmens sargy- 
biniu. Jam nusibodo sėslus gyvenimas, be to, Kultuvė taip pasi- 
keitė, jog dirbti su ja nebebuvo jokios prasmės. Jeigu jau ji nusto- 
jo domėtis savo verslu, kas jam beliko daryti? Nevilties valandė- 
lėmis jis ieškodavo paguodos bendraudamas su Čilietuku. 
Svajodami prasimanyti kokį verslą, valandų valandas jiedu kurda- 
vo fantastiškus planus: klajosią rengdami pramogas, nusipirksią 
lokį ir keliausią per kaimus, siūlydami narsuoliams eiti kumšty- 
nių su žvėrimi. Babalu viliojo nuotykiai, o Eliza galvojo, kad tai 
būsianti gera dingstis drauge su juo sekti Choakino Andietos pė- 
domis. Kultuvės namuose ji neturėjo kito darbo, tik virėjavo ir 
kliunkino pianiną, tad dykystė jai irgi gadino kraują. Ji troško kla- 
joti ir atgauti neribotą laisvę, bet, kita vertus, per ilga ji pamėgo 
tuos žmones, ir širdis jai plyšdavo iš skausmo vien pagalvojus, jog 


reikės išsiskirti su Tomu Begenčiu. Vaikas jau laisvai skaitė ir dai- 

liai rašė, nes Eliza jį įtikino, kad vėliau jis turėsiąs išsimokyti ad- 
vokatu ir ginti indėnų teises, užuot šūviais keršijęs už žuvusius, 
kaip norėjo Džoja. „Išsimokslinęs būsi kur kas grėsmingesnis ka- 
rys, ir gringai tavęs bijos“, — sakydavo ji Tomui. Jisai vis dar nė 
karto nebuvo nusišypsojęs, tačiau kartą kitą, įsitaisius šalia Elizos, 
kad ji pakasytų jam galvą, jo rūsčiame indėniškame veidelyje nu- 
švisdavo šypsenos spindulėlis. 

Vieną gruodžio trečiadienį trečią valandą popiet Džojos Kul- 
tuvės namuose išdygo Tao Čienas. Tomas Begentis atidarė duris, 
įleido į tuo metu tuščią svetainę ir nuėjo kviesti balandėlių. Ilgai 
netrukus gražioji meksikietė atėjo į virtuvę, kur Čilietukas minkė 
duoną, ir pasakė, jog kažin koks kinas teiraujasi Elijo Andietos, 
bet ji buvo taip įsigilinusi į darbą ir praeitos nakties sapnus, ku- 
riuose šmėkščiojo lošimo stalai ir išplėštos akys, jog praleido pro 
ausis merginos žodžius. 

— Sakau, kad tavęs laukia kažin koks kinas, — pakartojo meksi- 
kietė, ir tuomet Eliza pajuto, kaip jai širdis pašoko krūtinėje. 

— Tao! — suriko ir puolė pro duris. 

Tačiau, įbėgusi svetainėn, susidūrė su tokiu pasikeitusiu žmo- 
gumi, jog kelias akimirkas negalėjo pažinti savo bičiulio. Jis buvo 
be kasos, trumpai kirptus ir pomada suteptus plaukus šukavosi į 
viršų, dėvėjo apskritus akinius metaliniais rėmeliais, vilkėjo tam- 
siu durtiniu, liemene su trimis sagomis ir siaurėjančiomis kelnė- 
mis. Vienoje rankoje laikė paltą ir lietsargį, kitoje — cilindrą. 

— Dieve mano, Tao! Kas tau atsitiko? 

— Amerikoje reikia rengtis amerikietiškai, — nusišypsojo jis. 

San Franciske jį užpuolė trys galvažudžiai ir, jam dar nespėjus 
nuo diržo atsikabinti peilio, apsvaigino smūgiu į galvą, mėgauda- 
miesi tuo, kad gali primušti „dangiuką“. Atsipeikėjęs jis susivokė 
tysąs skersgatvyje, sumurdytas į atmatas, nurėžta ir aplink kaklą 
apvyniota kasa. Tuomet jis nutarė trumpai apsikirpti plaukus ir 
rengtis kaip fan guei. Savo nauja išvaizda kinų kvartale jis ryškiai 
skyrėsi iš kitų, bet pastebėjo, kad kur kas maloniau priimamas 


kitur ir kad jam atsiveria anksčiau uždaros durys. Ko gero, mieste 

jis buvo vienintelis šitaip apsirengęs kinas. Kasa buvo laikoma šven- 
ta, ir pasiryžimas ją nusikirpti reiškė norą nebegrįžti į Kiniją ir 
galutinai įsikurti Amerikoje, o tai buvo nedovanotina imperato- 
riaus, tėvynės ir protėvių išdavystė. Šiaip ar taip, jo drabužiai ir 
šukuosena turėjo kažką stebuklinga, nes liudijo, kad jam atviras 
kelias į amerikiečių pasaulį. Eliza negalėjo atplėšti nuo jo akių: tai 
buvo nepažįstamas žmogus, su kuriuo reikėjo iš naujo užmegzti 
santykius. Tao Čienas kaip paprastai kelis kartus nusilenkė, bet ji 
nedrįso duoti valios širdį deginančiam norui jį apkabinti. Tiek 
naktų miegoję šalia vienas kito, jiedu niekad nebuvo prisilietę ne- 
prasimesdami miegu. 

— Man regis, tu man labiau patikai, kai buvai kinas nuo galvos 
iki kojų, Tao. Dabar tavęs nebepažįstu. Ar galiu tave pauostyti? — 
paprašė ji. 

Jis nė nekrustelėjo, o ji tuo tarpu uodė jį kaip šuo savo grobį, 
kol pagaliau atpažino iš vos juntamo jūros kvapo, to paties gaivi- 
nančio praeities dvelksmo. "Trumpai kirptais plaukais ir griežto 
stiliaus drabužiais jis atrodė vyresnis, jau nebe toks jaunatviškai 
vikrus kaip anksčiau. Buvo sulysęs, iš pažiūros aukštesnis, dar la- 
biau išsišovusiais skruostikauliais plyname veide. Eliza pasigrožė- 
jo jo burna: ji puikiai prisiminė jo užkrečiančią šypseną, tobulai 
dailius dantis, bet niekada nebuvo atkreipusi dėmesio į goslias 
lūpas. Pastebėjusi, jog jo žvilgsnis pasidarė liūdnesnis, pagalvojo, 
kad dėl to būsią kalti akiniai. 

— Kaip malonu tave matyti, Tao! 

Ir jos akys prisipildė ašarų. 

— Negalėjau atvažiuoti anksčiau, neturėjau tavo adreso. 

— Dabar tu man labiau patinki. Atrodai panašus į laidotuvių 
biuro tarnautoją, bet žavų tarnautoją. 

— Aš ir atvažiavau į laidotuves, — nusišypsojo jis. — Kai sužino- 
jau, kad gyveni šiame užkampyje, pagalvojau, jog išsipildė Asuse- 
nos Plaseres žodžiai. Ji sakė, jog anksčiau ar vėliau būsi kaip ji. 

— Juk aš tau rašiau laiške, jog užsidirbu pragyvenimą skambin- 
dama pianinu. 

— Neįtikėtina! 

— Kodėl gi ne? Niekad nesi girdėjęs, ne taip jau prastai skam- 
binu. Juk galėjau dėtis kurčnebyliu kinu, tad kodėl negaliu apsi- 
mesti čiliečiu pianistu? 

Tao Čienas nusikvatojo nustebęs, nes per pastaruosius kelioli- 
ka mėnesių pirmąsyk pasijuto laimingas. 

— Ar susiradai savo mylimąjį? 

— Ne. Jau nebežinau, kur jo ieškoti. 

— Gal ir nebeverta. Važiuojam su manim į San Franciską. 

— Neturiu ko veikti San Franciske... 

— O čia? Prasideda žiema, po dviejų savaičių keliai pasidarys 
neišvažiuojami, ir kaimas bus atkirstas nuo viso pasaulio. 

— Labai nuobodu dėtis tavo priekvaišiu broliuku, Tao. 

— San Franciske yra kas veikti, pamatysi, tau nebereikės persi- 
rengti vyru, dabar ten pilna moterų. 

— O kaip tavo kelionės Kinijon planai? 


— Laikinai atidėti. Šiuo metu dar negaliu važiuoti. 


Sing song girls 


T akstantis aštuoni šimtai penkiasdešimt pirmųjų metų vasarą 
Jakobas Frimontas nutarė susitikti pokalbio su Choakinu Murie- 
ta. Plėšikai ir gaisrai Kalifornijoje buvo dvi svarbiausios temos, 
šiurpinančios žmones ir maitinančios žiniasklaidą. Nusikalstamas 
pasaulis klestėjo, niekam nebuvo paslaptis, kad korumpuotą po- 
liciją didžia dalimi sudaro piktadariai, kuriems labiau rūpi dangs- 
tyti savo bendražygius nei ginti žmones. Įvykus naujam gaisrui, 
per kurį supleškėjo gera dalis San Francisko, atsirado Priežiūros 
komitetas, kurį įsteigė pasipiktinę piliečiai, o jam vadovavo ne- 
prilygstamasis Semas Brenanas, mormonas, tūkstantis aštuoni šim- 
tai keturiasdešimt aštuntaisiais metais paskleidęs žinią apie aukso 
atradimą. Zujo ugniagesių komandos, įsikinkiusios tampė čia įkal- 
nėn, čia pakalnėn savo vežimus su vandens cisternomis, tačiau, 
jiems nespėjus atidumti prie degančio pastato, vėjas blaškydavo 
liepsną ant gretimo namo. Gaisras užsiplieskė australų skalikams 
apsilankius krautuvėje, kurios savininkas atsisakė mokėti duoklę 
už apsaugą: šie aplaistė pastatą žibalu ir metė deglą. Matydamas, 
jog valdžia abejinga piktadarystėms, komitetas nutarė veikti savo 
nuožiūra. Laikraščiai rašė piktindamiesi: „Kiek nusikaltimų įvyk- 
dyta mūsų mieste šiemet? Ir kas buvo už tai nubaustas ar pakar- 
tas? Niekas! Kiek žmonių nušauta ir subadyta peiliais, pritvota ir 
sumušta ir kiek už tai nubausta? Mes smerkiame linčiavimą, betgi 
kas pasakys, ką gindamiesi gali padaryti pasipiktinę žmonės?“ Vi- 
suomenė pirmiausia griebėsi kraštutinės priemonės — linčiavi- 
mo. Priežiūros komitetas tuojau pat ėmėsi darbo ir pakorė pirmą 


pasitaikiusį įtariamąjį. Komiteto narių skaičius augo diena die- 

non, ir jie veikė pagauti tokio karštligiško entuziazmo, jog pik- 
tadariai pirmąsyk nustojo siautėti vidury dienos. Susidarius to- 
kiai smurto ir keršto atmosferai, Choakino Murietos vardas pa- 
mažu virto simboliu. Jakobas Frimontas ryžosi pakurstyti ugnį 
ir dar labiau pagarsinti jo vardą; jo sensacingų straipsnių perso- 
nažas tapo pietų amerikiečių didvyriu ir šėtonu, jankių akimis 
žiūrint. Pasak Frimonto, jis vadovavo gausingam būriui ir, turė- 
damas karvedžio talentą, mėgdavo pulti iš pasalų, o valdžia prieš 
tai buvo bejėgė. Jie puldavo staigiai ir klastingai, užgriūdavo priešą 
kaip prakeikimas ir tuojau pat dingdavo nepalikdami pėdsakų, 
o ilgai netrukus, lyg burtų lazdelei mostelėjus, atsirasdavo už 
šimto mylių ir kirsdavo neregėto drąsumo smūgį. Frimonto ma- 
nymu, būta ne vieno plėšiko, o kelių, bet jis nenorėjo to at- 
skleisti, kad nesugriautų legendos. Priešingai, įkvėpimo akimir- 
ką pavadino jį „Kalifornijos Robinu Hudu“, beregint įdumdamas 
rasinės neapykantos žaizdrą. Jankių įsitikinimu, Murieta buvo 
įsikūnijęs skretenų blogis; manyta, jog meksikiečiai jį dangsto, 
aprūpina ginklais ir maistu, nes, plėšdamas jankius, jis šelpiąs 
savo kraštiečius. Per karą jie neteko Teksaso, Arizonos, Naujo- 
sios Meksikos, Nevados, Jutos, pusės Kolorado ir Kalifornijos 
žemių; jų galva, bet koks išpuolis prieš gringus buvo patriotinis 
žygis. Gubernatorius perspėjo laikraštį, jog neprotinga nusikal- 
tėlį paversti didvyriu, bet jo vardas jau buvo įkaitinęs visuome- 
nės vaizduotę. Frimontas gaudavo dešimtis laiškų, pavyzdžiui, 
viena mergina iš Vašingtono rašė, jog ji pasiryžusi apkeliauti pu- 
sę pasaulio, kad tik galėtų ištekėti už plėšiko. Sustabdę žurna- 
listą gatvėje, žmonės klausinėjo apie garsųjį Choakiną Murietą. 
Niekad akyse jo nematęs, tas piešė jį kaip narsingą kilnaus ispa- 
no bruožų ir drąsų kaip toreadorą jaunuolį. Netyčia jis aptiko 
aukso kasyklą, nepalyginamai turtingesnę negu visos kitos Auk- 
so Gysloje. Jam dingtelėjo mintis susitikti pokalbio su tuo Cho- 
akinu ir, jeigu jo iš tikrųjų esama, parašyti jo biografiją, o jeigu 
tai tik legenda, ji praverstų romano siužetui. Kaip autorius jis 
turėtų parašyti herojinio pobūdžio kūrinį plačiosioms masėms. 


Kalifornijai reikia savų mitų ir padavimų, tvirtino Frimontas, 

amerikiečiams tai dar viena valstija, ir jie norėtų vienu plunks- 
nos brūkštelėjimu nubraukti ankstesnę indėnų, meksikiečių ir ka- 
liforniečių istoriją. Argi tokiai bekraštei, vienišų žmonių apgy- 
ventai žemei, kur viešpatauja nukariautojo teisė ir smurtas, tinka 
koks kitas didvyris, išskyrus plėšiką? Susikrovė į lagaminą tai, kas 
būtiniausia, apsirūpino gera sąsiuvinių ir pieštukų atsarga ir išvy- 
ko ieškoti savo herojaus. Apie pavojus jis nė nepagalvojo: pilnas 
dvejopos — anglo ir žurnalisto — puikybės, buvo įsitikinęs, kad 
esąs apsaugotas nuo bet kokio blogio. Kita vertus, keliauninkams 
jau būta tam tikrų patogumų, buvo nutiesti keliai, reguliariai va- 
žinėjo diližanai į kaimus, kuriuose jis ketino imtis tyrimo. Viskas 
buvo kitaip nei tada, kai jis pradėjo dirbti reporteriu, kai nepra- 
mintais takais akiplotu keliaudavo raitas ant mulo per kalvas ir 
miškus, vadovaudamasis apytikriai nubraižytais žemėlapiais, ku- 
riais pasitikėdamas galėdavai sukti ratus be galo ir be krašto. Be- 
važiuodamas jis pastebėjo daug permainų. Nedaugelis pralobo iš 
aukso, bet užtat Kalifornija civilizavosi užplūdus tūkstančiams nuo- 
tykių ieškotojų. Jeigu nebūtų buvę aukso karštligės, Vakarų nuka- 
riavimas būtų trukęs ištisus šimtmečius, savo sąsiuviniuose užsi- 
rašė Žurnalistas. 

Temų netrūko. Kad ir vieno jauno auksakasio istorija: aštuo- 
niolikmetis vaikinas, ištisus metus kentęs vargą, pagaliau susi- 
krovė dešimt tūkstančių dolerių ir išvyko namo, ketindamas, 
grįžęs į Oklahomą, nupirkti tėvams ūkį. Kai vieną giedrą dieną 
leidosi nuo Siera Nevados kalnų Sakramento link su maišu lo- 
bio ant pečių, jį užpuolė būrys nevidonų meksikiečių ar čilie- 
čių, niekas tikrai nežino. Žinoma nebent tiek, kad jie kalbėjo 
ispaniškai, nes turėjo įžūlumo palikti užrašą ta kalba, peiliu iš- 
rėžtą lentgalyje: „Mirtis jankiams“. Užuot paprasčiausiai nudė- 
ję ir apiplėšę, pririšo nuogą prie medžio ir ištepė medumi. Po 
dviejų dienų patrulis aptiko jį merdėjantį. Uodai buvo sukan- 
džioję visą kūną. 

Frimontas išbandė savo talentą šiurpių įvykių kronikoje apra- 
šydamas Chosetos, šokių salone dirbusios gražuolės meksikietės, 


mirtį. Jis atvažiavo į Daunivilio kaimą Nepriklausomybės dieną ir 

pateko į pačias linksmybes, kai, iškilmėms vadovaujant kandida- 
tui į senatorius, upeliais liejosi alkoholis. Girtas auksakasys smur- 
tu įsiveržė į Chosefos kambarį, ir gindamasi medžiokliniu peiliu ji 
smeigė jam tiesiai į širdį. Jakobui Frimontui atvykus, kūnas jau 
gulėjo ant stalo, užklotas Amerikos vėliava, ir tūkstantinė rasine 
neapykanta degančių fanatikų minia reikalavo pakarti Chosefą. 
Moteriškė baltutėle, krauju ištepta palaidinuke abejingai rūkė sa- 
vo suktinę, lyg tie riksmai neturėtų su ja nieko bendra, ir spokso- 
jo į Žmones begalinės paniekos pritvinkusiu žvilgsniu, suvokda- 
ma, kokią kaitrią įsiūčio ir gašlumo liepsną užkūrė jų širdyse. Ją 
išdrįso užsistoti vienas gydytojas, aiškindamas, jog ji teisėtai gy- 
nėsi ir jog, pakardami ją, jie drauge nužudysią kūdikį jos įsčiose, 
tačiau minia užčiaupė jam burną, grasindama jį pakarti kartu su 
moteriške. Žmonės jėga atsitempė tris įbaugintus gydytojus, kad 
tie apžiūrėtų Chosefą, ir visi trys patvirtino, jog ji nėra nėščia, 
tad, remdamasis ta išvada, čia pat surengtas teismas akimoju ją 
nuteisė. „Nedera šaudyti tų skretenų, juos reikia teisti ir karti, nuo- 
sekliai laikantis įstatymo“, — pareiškė vienas prisiekusiųjų tarėjų. 
Dar niekad iš arti nematęs linčiavimo, Frimontas jausmingai ap- 
rašė, kaip ketvirtą valandą popiet žmonės šoko vilkti Chosefos 
prie tilto, kur buvo pasiruošta vykdyti mirties bausmę, ir kaip ji 
išdidžiai atstūmė visus ir pati viena žengė prie kartuvių. Gražuolė 
užlipo niekieno nepadedama, susirišo sijonus apie kulkšnis, užsi- 
nėrė kilpą ant kaklo, pasitaisė juodas kasas ir narsiai atsisveikino 
tardama: „Sudiev, ponai!“, savo elgesiu apstulbindama žurnalistą 
ir sugėdindama minią. „Chosefa nebuvo kalta ir mirė tik todėl, 
kad buvo meksikietė. Kalifornijoje pirmą kartą nulinčiuojama mo- 
teris. Kokia netektis, kai jų taip trūksta!“ — rašė Frimontas savo 
straipsnyje. 

Sekdamas Choakino Murietos pėdomis, jis pamatė tikrus kai- 
mus, vienur — su mokykla, biblioteka, bažnyčia ir kapinėmis, 
kitur vienintelis kultūros ženklas būdavo viešnamis ar kalėjimas. 
Kiekviename kaime būdavo smuklė, visuomenės gyvenimo ži- 
dinys. Ten ir įsitaisydavo Jakobas Frimontas rinkti medžiagos ir, 


pasigelbėdamas trupučiu tiesos ir krūva melo, stengdavosi pa- 

mažu kurti Choakino Murietos paveikslą ar bent jau legendą. 
Smuklininkai apibūdindavo jį kaip prakeiktą ispaną, vilkintį odi- 
niais ir juodo aksomo drabužiais, segintį dideliais sidabriniais 
pentinais, su peiliu už diržo, raitą ant tokio puikaus sarčio, ko- 
kio kaip gyvi nebuvo regėję. Pasak jų, gaujos lydimas, įeina kaip 
niekur nieko džerškindamas pentinais, trenkia ant prekystalio 
saują sidabrinių dolerių ir pareiškia, jog vaišina visus. Niekas 
nedrįsta atsisakyti stikliuko, patys drąsiausi vyrai, ir tie geria ne- 
tardami nė žodžio, niekšui kiaurai varstant juos ugniniu žvilgs- 
niu. Policijai, priešingai, žmogėnas neatrodė kuo nors ypatin- 
gas, jų akimis žiūrint, tai buvo paprasčiausias skretenų dangsto- 
mas ir todėl teisingumo išvengęs galvažudys, linkęs į pačius 
žiauriausius nusikaltimus. Čiliečiai laikė jį kraštiečiu, gimusiu 
tokioje vietovėje, vadinamoje Kiljota, pasakojo, kad jis teisingas 
savo draugams ir niekada nepamiršta atsiteisti už gera, todėl esą 
labai pravartu jam padėti. Meksikiečiai dėdavo galvą laiduoda- 
mi, kad jis kilęs iš Sonoros valstijos, kad tai išauklėtas jaunuolis, 
senos kilmingos giminės atžala, piktadariu tapęs iš keršto. Lo- 
šėjai tvirtindavo, jog jam nesą lygių lošiant pirkį, tačiau jo pri- 
vengdavo, nes jam beprotiškai sekdavosi, be to, jis pašėlusiai 
greit griebdavosi peilio, kuris, vos jam susierzinus, beregint su- 
spindėdavo jo rankoje. Baltosios prostitutės stačiai mirdavo iš 
geismo, nes sklido gandai, jog tas žavus ir dosnus jaunuolis ap- 
dovanotas nenuilstančiu eržilo įnagiu. Pietų amerikietės jo ne- 
laukdavo: Choakinas Murieta nepelnytai apipildavo jas pinigais, 
nors niekada nesinaudodavo jų paslaugomis, anot kalbų, saugąs 
ištikimybę sužadėtinei. Pasak žmonių, jis esąs vidutinio ūgio, 
juodaplaukis, žėrinčių kaip žarijos akių, nepaisantis pavojų, sa- 
vo gaujos dievinamas, žiaurus priešams ir mandagus su mMoteri- 
mis. Kai kas pasakojo, kad jis bjaurios išvaizdos, apsigimęs nu- 
sikaltėlis siaubingo rando subjaurotu veidu, — neturįs nieko ben- 
dra su gražuoliu, aristokratu ar dabita. Jakobas Frimontas kaupė 
atsiliepimus, geriausiai atitinkančius paties susikurtą plėšiko 
įvaizdį, ir tokį vaizdavo jį savo straipsniuose, tiesa, šiek tiek mig- 


lotai, palikdamas sau erdvę trauktis tuo atveju, jei kada nors 

tektų susidurti akis į akį su savo herojum. Per keturis vasaros 
mėnesius skersai išilgai išvažinėjęs visą kraštą, niekur jo neužti- 
ko, bet vis dėlto sukūrė kelis fantastinės ir herojinės biografijos 
variantus. Nenorėdamas prisipažinti pralaimėjęs, savo straips- 
niuose prasimanydavo trumpus susitikimus vidury nakties kal- 
nų grotose ir miškų laukymėse. O kas būtų galėjęs tai paneigti? 
Rašydavo, jog jį nuveždavo kaukėti vyrai, užrištomis akimis už- 
sodinę ant arklio, nebūtų galėjęs jų atpažinti, bet jie kalbėdavę 
ispaniškai. Lauždamas iš piršto išgalvotą plėšiką, gražbyliaudavo 
lygiai taip pat karštai, kaip prieš kelerius metus Čilėje aprašyda- 
mas Ugnies Žemės indėnus patagonus, nors ten kaip gyvas ne- 
buvo kėlęs kojos. Galiausiai įsimylėjo savo personažą ir įsiteigė, 
jog tikrai jį pažįsta, jog iš tiesų slapčia su juo susitikdavo kalnų 
grotose ir jog pats plėšikas jį priprašė aprašyti jo žygius, nes 
tarėsi esąs engiamų ispanų keršytojas, ir jog kas nors turėjo im- 
tis priedermės naujausiojoje Kalifornijos istorijoje paskirti de- 
ramą vietą jam ir jo darbams. Žurnalistikos straipsniuose buvo 
ne per daugiausia, bet užtat per akis medžiagos romanui, kurį 


Jakobas Frimontas ketino rašyti žiemą. 


Prieš metus atvykęs į San Franciską, Tao Čienas užmezgė rei- 
kalingus ryšius, kad galėtų keletą mėnesių verstis džong i amatu. 
Pinigų turėjo nedaug, bet tikėjosi greit užsidirbti trigubai dau- 
giau. Sakramento kinų bendruomenėje buvo septyni šimtai vy- 
rų ir apie dešimt prostitučių, San Franciske buvo tūkstančiai 
galimų pacientų. Be kita ko, dabar tiek laivų vagojo vandenyną, 
jog kai kas siųsdavo skalbti marškinius į Havajus arba Kiniją, 
nes mieste stigo vandens, tad jam buvo lengva iš Kantono užsi- 
sakyti vaistų ir gydomųjų žolelių. Čia jis nesijautė toks vienišas 
kaip Sakramente, mieste dirbo keliolika kinų gydytojų, su ku- 
riais galėjo dalytis žiniomis ir ligoniais. Jis neketino atdaryti sa- 
vo priimamojo, nes reikėjo taupyti pinigus, — buvo galimybė 
prisidėti prie kurio kito praktikuojančio džong i. Apsistojęs vieš- 
butyje, išėjo pasižvalgyti po kvartalą, nelyginant aštuonkojis iš- 

siplėtusį į visas puses. Dabar tai buvo miestas su tvirtais pasta- 
tais, viešbučiais, restoranais, skalbyklomis, opijaus rūkymo lin- 
dynėmis, viešnamiais, prekyvietėmis ir fabrikais. Ten, kur kita- 
dos prekiauta visokiu šlamštu, rikiavosi rytietiškų senienų, por- 
celiano, emaliuotų dirbinių, brangenybių, šilko ir dramblio kaulo 
parduotuvės. Čia plūdo turtingi pirkliai, ir ne vien kinai, bet ir 
amerikiečiai, kituose miestuose perpardavinėjantys supirktas 
prekes. Šiaip jau visos prekės buvo suverstos kaip pakliūva, bet 
pačios geriausios, skirtos nebent žinovams ir kolekcionieriams, 
gulėjo sukrautos niekam nematomos galiniuose kambariuose ir 
buvo prieinamos tik rimtiems pirkėjams. Kai kuriuose namuo- 
se būta slaptų kambarių, kur rinkdavosi užkietėję lošėjai. Ten, 
toli nuo žioplių ir pareigūnų akių, prie ypatingos svarbos stalų 
buvo lošiama iš stulbinančių sumų, sudaromi įtartini sandėriai, 
naudojamasi savo galia. Amerikiečių valdžia neturėjo jokios įta- 
kos kinams, kurie gyveno savo pasaulyje, šnekėjo savo kalba, 
laikėsi savo papročių ir protėvių įstatymų. Į „dangiukus“ visur 
buvo žiūrima kreiva akimi, gringai jų nekentė kur kas labiau nei 
visų kitų Kaliforniją užplūdusių nepageidaujamų svetimšalių ir 
negalėjo dovanoti to, kad jie klesti. Išnaudodavo juos kaip iš- 
manydami, užpuldavo gatvėje, apvogdavo, degindavo jų krautu- 
ves ir namus, nebaudžiami žudydavo, bet nesugebėdavo jų įbau- 
ginti. Visa bendruomenė priklausė penkiems tongams; kiekvie- 
nas kinas atvykęs stodavo į vieną iš tų brolijų, tik šitaip galėdamas 
apsiginti, gauti darbo ir užsitikrinti, jog mirus kūnas bus nuga- 
bentas į tėvynę. Tao Čienas, niekada neketinęs susisaistyti su 
kokiu tongu, dabar turėjo apsispręsti ir pasirinko gausiausią, ku- 
riam priklausė diduma kantoniečių. Netrukus jis susisiekė su 
kitais džong i ir susižinojo žaidimo taisykles. Svarbiausia, laikyti 
liežuvį už dantų ir nieko neišduoti: tai, kas darosi kvartale, turi 
likti tarp jo sienų. Nieku gyvu nevalia kreiptis į policiją — netgi 
tuo atveju, jei grėstų mirtis; visi ginčai sprendžiami bendruo- 
menės viduje, tam reikalui ir sudaryti tongai. Bendras priešas 
kaip paprastai — fan guei bendruomenė. Tao Čienas vėl tapo Kan- 


tone viešpatavusių papročių, hierarchijų ir apribojimų vergu. 

Po dviejų dienų visiems tapo žinomas jo vardas, ir užplūdo tiek 
ligonių, kad jis neišgalėjo visų priimti. Tuomet jis nutarė, kad 
jam nėra ko ieškoti dalininko, jis pats galįs atidaryti savo pri- 
imamąjį ir užsidirbti pinigų kur kas greičiau, nei tikėjosi. Išsi- 
nuomojo du kambarius antrame aukšte virš restorano: vieną — 
miegamąjį, kitą — darbo, iškabino lange skelbimą ir pasisamdė 
pagalbininką, kuris garsintų jo vardą ir registruotų ligonius. Li- 
goniams stebėti jis pasinaudojo daktaro Ibenaizerio Hobso sis- 
tema. Ligi tol visada pasikliaudavo atmintimi ir intuicija, bet, 
tolydžio gausėjant ligonių, sudarė kartoteką, kad galėtų aprašyti 
kiekvieno paciento gydymą. 

Vieną ankstyvo rudens popietę pagalbininkas padavė jam lakš- 
telį popieriaus su adresu, kur jis buvo prašomas atvykti kaip gali- 
ma greičiau. Jis priėmė paskutinius laukiančius ligonius ir išėjo. 
Pačiame kvartalo viduryje stovėjo drakonais ir popieriniais žibin- 
tais išpuoštas medinis dviejų aukštų pastatas. Jis iškart suprato, 
jog tai viešnamis. Abipus durų buvo virtinė grotomis apkaltų lan- 
gelių, pro kuriuos žiūrėjo mergaitės vaikiškais veideliais šaukda- 
mos Kantono tarme: „Užeik pažaisti su gražuolėle kine“. Ir dar- 
kia anglų kalba pridurdavo kreipdamosi į baltuosius ir bet kokių 
tautybių jūreiviams: „Už du pažiūrėsi, už keturis pačiupinėsi, už 
šešis darysi, ką tik panorėsi“, rodydamos mažytes, vos prasikalu- 
sias krūtis ir vaikiškai gundydamos praeivius nešvankiais judesiais, 
panašiais į apgailėtiną pantomimą. Tao Čienas matė jas ne kartą, 
ta gatve kasdien eidamas pro šalį, ir jam draskydavo širdį tas sing 
song girls kniaukimas, primindamas seserį. Kas gi jai nutiko? Jai 
dabar būtų dvidešimt treji tuo neįtikėtinu atveju, jeigu dar būtų 
gyva, pagalvojo jis. Prostitutės — pačios skurdžiausios iš skurdžiau- 
siųjų — pradėdavo labai jaunos ir reta kuri sulaukdavo aštuonioli- 
kos metų; dvidešimties metų, jei likimas lemdavo joms išgyventi, 
jos atrodydavo kaip senės. Dingusios sesers atminimas užtverda- 
vo jam kelią į kinų blogos šlovės namus: geismui prirėmus, jis 
bėgdavo pas kitų tautybių moteris. 

Duris atidarė šiurpulinga senė juodai dažytais plaukais ir an- 


glimi nupieštais antakiais ir pasisveikino Kantono tarme. Pasi- 

tikrinusi, kad jis priklauso tam pačiam tongui, įsileido į vidų. 
Išilgai dvokiančio koridoriaus rikiavosi mergaičių kambarėliai; 
kai kurios grandine per kulkšnį buvo prirakintos prie lovos. Prie- 
blandoje jis susidūrė su keliais vyrais, kurie, taisydamiesi kel- 
nes, sliūkino durų link. Moteriškė vedė jį koridorių ir laiptų 
labirintu, jiedu perėjo ištisą kvartalą, pagaliau nusileido keliais 
sutrešusiais laipteliais ir atsidūrė visiškoje tamsoje. Ji mostu liepė 
jam luktelėti, ir valandėlę, pasirodžiusią jam amžinybe, jis sto- 
vėjo tame tamsiame užkaboryje, šalia pat girdėdamas prislo- 
pintą gatvės šurmulį. Staiga kažkas sucypė ir šmurkštelėjo pro 
kulkšnį, jis spyrė ir pasidingojo kliudęs kokį gyvį, tikriausiai žiur- 
kę. Senė grįžo, nešina žvake, ir vingiuotais koridoriais nuvedė 
toliau ligi pakabinama spyna užrakintų durų. Iš kišenės išsitrau- 
kė raktą ir, vargais negalais atrakinusi spyną, atidarė duris. Kils- 
telėjusi žvakę, apšvietė belangį kambarį, kur nieko daugiau ne- 
buvo, tik lentinis gultas per sprindį nuo aslos. Į nosį tvokstelėjo 
bjaurus tvaikas, ir jie, žengdami vidun, užsiėmė burną ir nosį. 
Ant gulto kūpsojo susirietęs kūnelis, čia pat stovėjo tuščias du- 
benėlis ir užgesusi aliejinė lempelė. 

— Apžiūrėkit, — įsakė moteriškė. 

Tao Čienas apvertė kūnelį ir pamatė, kad jis sustingęs. "Tai buvo 
maždaug trylikos metų mergaitė sumuštu veidu, randuotomis ran- 
komis ir kojomis. Vilkėjo vien ilgais marškiniais. Iš kūno buvo 
likę vien oda ir kaulai, bet mirusi anaiptol ne iš bado ar nuo ligos. 

— Nuodai, — nė nesvyruodamas tarė jis. 

— Prašom nejuokaut! — sukrizeno moteriškė, lyg būtų išgirdusi 
gerą sąmojį. 

Tao Čienas gavo pasirašyti popierių, patvirtindamas, jog mer- 
gaitė mirė savo mirtimi. Senė išėjo į koridorių, keliskart trinkte- 
lėjo į mažytį gongą, ir netrukus išdygo vyriškis — įkišo lavoną į 
maišą, užsimetė ant pečių ir nusinešė, netardamas nė žodžio, o 
viešnamio šeimininkė tuo tarpu įspraudė džong i į saują dvidešimt 
dolerių. Paskiau nusivedė kitais labirintais ir galop paliko prie vienų 
durų. Tao Čienas atsidūrė nežinomoje gatvėje ir gana negreitai 


rado kelią namo. 

Rytojaus dieną jis grįžo į tą pačią vietą. Išsidažiusios, išsprogu- 
siomis akimis mergaitės dviem kalbomis viliojo klientus. Prieš 
dešimt metų, Kantone pradėjęs gydyti prostitutes, jis pasinaudo- 
jo jomis mokydamasis smaigstyti savo akupunktūros mokytojo 
auksines adatas, bet niekada nepagalvodavo, kad jos taip pat žmo- 
nės. Laikė jas viena iš neišvengiamų pasaulio nelaimių, viena iš 
daugelio Kūrinijos klaidų, menkais padarais, kurie kenčia išpirk- 
dami ankstesnių gyvenimų kaltes ir švarindami savo karmą. Gai- 
lėjo jų, bet niekada nepagalvodavo, kad jų likimas galėtų būti ki- 
toks. Jos laukdavo savo negandų kambarėliuose, neturėdamos ki- 
tos išeities, kaip ir vištos, turgavietėje sukištos į narvelius, — taip 
buvo joms lemta. Tokia buvo pasaulio nedermė. Ta gatve jis vaikš- 
čiojo tūkstančius kartų, niekada nepastebėdamas mažų langučių, 
veidų už grotų nei iškištų rankų. Miglotai nuvokė, kad jos vergės, 
bet Kinijoje vergės buvo beveik visos moterys, pačios laimingiau- 
sios vergavo tėvams, vyrams, meilužiams, kitos — savo šeiminin- 
kams, kuriems dirbdavo nuo aušros lig sutemos, ir diduma jų 
buvo kaip šitos mergaitės. Šiaip ar taip, nuo to ryto jis nebežiūrė- 
jo į jas taip abejingai kaip anksčiau, nes jame kažin kas pasikeitė. 

Naktį jis nė nebandė užsnūsti. Išėjęs iš viešnamio, nudrožė tie- 
siai į viešą pirtį, kur ilgokai užsibuvo plaudamasis ligonių neigia- 
mą energiją ir širdį draskantį siaubingą liūdesį. Grįžęs namo, iš- 
siuntė pagalbininką ir užsiplikino jazminų arbatos širdžiai atgauti. 
Jau senokai nebuvo valgęs, bet dabar ne tai rūpėjo. Nusirengė 
nuogas, uždegė smilkalus ir žvakę, atsiklaupė, pasilenkė kakta įsi- 
remdamas į grindis ir pasimeldė už mirusios mergaitės sielą. Pas- 
kui atsisėdęs kelias valandas nė nekrustelėdamas meditavo, kol 
pagaliau visiškai atsijungė nuo gatvės triukšmo ir restorano kvapų 
ir nugrimzdo į dvasios gelmes ir tylumą. Nesuvokė, kiek laiko 
praėjo be perstojo šaukiantis Linos, kol galiausiai jį išgirdo pa- 
slaptingoje begalybėje gyvenantis jautrusis vaiduoklis ir, pamažėle 
atradęs kelią, atidvelkė lengvas kaip atodūsis, iš pradžių beveik 
nepagaunamas juslėmis, paskui pamažėle vis labiau juntamas. Ga- 
liausiai Tao Čienas aiškiai pajuto Liną esant čia, ne greta, tarp 


keturių kambario sienų, bet krūtinėje, pačioje širdies ramybėje. 

Tao Čienas neatsimerkė, nė nekrustelėjo. Valandų valandas sėdė- 
jo ta pačia poza, atsiskyręs nuo kūno, tobulai susisaistęs su ja ir 
plevendamas švytinčioje erdvėje. Paryčiais, kai jiedu abu galutinai 
įsitikino, jog niekada nebepasimes, Lina švelniai atsisveikino. Tuo- 
met pasirodė akupunktūros mokytojas, šypsantis ir ironiškas kaip 
savo žydėjimo laikais, kai dar nebuvo senatvės negalių palaužtas, 
ir valandėlę pabuvo drauge atsakydamas į klausimus, kol, patekė- 
jus saulei, pabudo kvartalas ir nedrąsiai pasibeldė pagalbininkas. 
Tao Čienas pasikėlė gaivus ir atsijauninęs, lyg būtų ramiai išmie- 
gojęs, apsirengė ir atidarė duris. 

— Užrakink. Šiandien aš nepriiminėsiu ligonių, turiu kitokių 
darbų, — pareiškė jis pagalbininkui. 


Tą dieną Tao Čienas nukreipė savo paieškas kita linkme. Už 
grotų laikomos merginos buvo iš Kinijos, surankiotos gatvėse ar- 
ba nupirktos iš tėvų su ta sąlyga, kad bus ištekintos Aukso Kalne. 
Agentai rinkosi pačias stipriausias ir pigiausias, anaiptol ne gra- 
žiausias, išskyrus tuos atvejus, kai, užsigeidę sugulovių, jų specia- 
liai užsisakydavo turtingi klientai. Ah Toj, sukta moteriškė, sugal- 
vojusi rodytis klientams pro skyles sienoje, San Franciske tapo 
pačia svarbiausia šviežienos tiekėja. Savo viešnamių grandinei ji 
pirko subrendusias merginas, nes jas buvo lengviau tramdyti, be 
to, ir šiaip jos ilgai netverdavo. Ah Toj pagarsėjo ir pralobo, skry- 
niose netilpo auksas, Kinijoje ji nusipirko rūmus amžiui nubaigti. 
Ji didžiavosi esanti žymiausia viešnamių savininkė rytietė, pagar- 
sėjusi ne tik tarp kinų, bet ir tarp įtakingų amerikiečių. Ji išmokė 
savo merginas išgauti žinių, ir taip sužinodavo valdžios vyrų asme- 
nines paslaptis, politinius manevrus ir silpnybes. Jeigu nepadėda- 
vo kyšiai, ji griebdavosi šantažo. Niekas nedrįso su ja grumtis, nes 
visi — nuo gubernatoriaus iki klerko — buvo kaip ant delno. San 
Francisko uoste vidury dienos kaip niekur nieko išlipdavo į kran- 
tą vergių tuntai. Beje, ji buvo ne vienintelė vergių pirklė, paleistu- 
vystė — kaip ir aukso kasyklos — Kalifornijoje buvo vienas pelnin- 


giausių ir patikimiausių verslų. Išlaidos būdavo mažiausios, pros- 

titutės kainuodavo pigiai ir keliaudavo triumuose, didelėse vata 
išmuštose dėžėse. Ten jos tūnodavo savaičių savaitėmis, neišma- 
nydamos nei kur plaukia, nei ko, ir saulės šviesą išvysdavo tik 
tada, kai būdavo vedamos mokytis amato. Kelionėje jūreiviai taip 
jas išmankštindavo, kad, išsilaipinus San Franciske, jų nekaltybės 
nelikdavo nė ženklo. Nemažai jų mirdavo nuo dizenterijos, cho- 
leros ar dehidratacijos; kai kurios, vedamos ant denio praustis 
jūros vandeniu, įsimiklindavo iššokti iš laivo. Kitos, likusios gy- 
vos, nemokėdamos kalbėti angliškai, nepažindamos naujo krašto, 
neturėdamos į ką kreiptis, jausdavosi kaip nesavos. Gaudami ky- 
šių, imigracijos pareigūnai žiūrėdavo pro pirštus į merginų išvaiz- 
dą ir netgi neskaitydami antspauduodavo netikrus įdukrinimo ar 
santuokos liudijimus. Prieplaukoje jas pasitikdavo buvusi prosti- 
tutė, per amatą krūtinėje akmenį nešiojanti vietoj širdies. Pliauk- 
šėdama rykšte, gindavo jas per miestą, atvirai, visiems matant. 
Vos tik peržengusios kinų kvartalo ribą, amžinai dingdavo slaptų 
kambarėlių, klaidžių koridorių, kreivų laiptų, užmaskuotų durų 
ir dvigubų sienų požeminiame labirinte, kur niekada nedrįsdavo 
kišti nosies policija, nes visa tai, kas ten dėdavosi, siejosi tik sų 
„gelčiais“, tais išsigimėliais, kurių, pasak policininkų, verčiau ne- 
užkabinėti. 

Didžiuliame požemyje, ironiškai vadinamame „Karalienės me- 
ne“, mergaitės akis į akį susidurdavo su savo likimu. Joms leisda- 
vo pailsėti vieną naktį, išsimaudyti, pavalgydindavo, o kartais duo- 
davo išgerti puodelį alkoholio, kad apgvaibtų. Prieš pat varžytines 
jas atvesdavo nuogas į kambarį, pilnutėlį visokiausio plauko pir- 
kėjų, kurie čiupinėdavo jas, tikrindavo dantis, kaišiodavo pirštus 
kur tik širdis geidžia, kol galiausiai pasiūlydavo kainą. Kai kurias 
išpirkdavo aukštos klasės viešnamiai arba turčių haremai; pačios 
stipriausios paprastai atitekdavo fabrikantams, kasyklų savinin- 
kams arba kinams ūkininkams, kuriems jos dirbdavo visą savo 
trumpą gyvenimą; diduma atsidurdavo kinų kvartalo viešnamių 
kambarėliuose. Senės mokydavo jas amato: jos privalėjo skirti auk- 
są nuo bronzos, kad atsiskaitydami klientai neapgautų, įgusti vi- 
lioti vyrus ir be jokių dejonių tenkinti jų norus, nors ir kokie 

žeminantys ir skausmingi jie būtų. Kad tie sandėriai bent atrody- 
tų teisėti, nors ir nemokėdamos skaityti, jos pasirašydavo sutartį 
parsiduodamos penkeriems metams, tačiau viskas buvo apskai- 
čiuota taip, kad jos niekada neatgautų laisvės. Už kiekvieną ligos 
dieną prisidėdavo dar dvi tarnybos savaitės, o jeigu jos bandydavo 
pabėgti, tapdavo vergėmis iki gyvos galvos. Jos gyveno įkalintos 
nevėdinamose belangėse, stora užuolaida atskirtos viena nuo ki- 
tos, plušdamos iki mirties kaip katorgininkės. Ten ir nuėjo tąryt 
Tao Čienas, Linos ir akupunktūros mokytojo dvasių lydimas. Vien 
palaidine vilkinti paauglė, griebusi už rankos, nuvedė už užuolai- 
dos, kur mėtėsi pasišlykštėtinas čiužinys, ir atkišo ranką, reika- 
laudama užsimokėti iš anksto. Paėmė šešis dolerius, atsigulė aukš- 
tielninka ir išsižergė įsmeigusi akis į lubas. Jos vyzdžiai buvo blau- 
sūs; ji sunkiai kvėpavo; jis suprato, kad ji apduota kvaišalais. Jis 
atsisėdo šalia, užtraukė atverstą palaidinę ir ketino paglostyti jai 
galvą, bet ji suklykė, susigūžė ir iššiepusi dantis bandė įkąsti. Tao 
Čienas atšlijo, pastebėjęs, kad jos kūnas vienų mėlynių, ir, dau- 
giau neprisiliesdamas prie jos, ilgai kalbėjo Kantono tarme, kol 
pagaliau ją nuramino jo melodingas balsas. Galiausiai ji ėmė atsa- 
kinėti į klausimus — veikiau mostais negu žodžiais, lyg būtų atpra- 
tusi kalbėti, ir taip jis sužinojo šį bei tą apie jos nelaisvę. Ji nega- 
lėjo atsakyti, kiek laiko esanti viešnamyje, nes skaičiuoti jai atro- 
dė beprasmiška, bet, ko gero, ne per ilgiausiai, mat vis dar skausmo 
gildoma širdimi aiškiai prisiminė artimuosius Kinijoje.. 
Apskaičiavęs, kad jau bus pasibaigusios minutės, jam skirtos 
būti už užuolaidos, Tao Čienas išėjo. Prie durų stovėjo vakarykštė 
senė, bet apsimetė jo nepažįstanti. Iš ten nuėjo apsiklausinėti į 
smukles, lošimo sales, opijaus rūkyklas, paskiau aplankė kitus kvar- 
talo gydytojus, kol galiausiai viską susumavo. Kai jaunutės sing 
song girls taip apserga, jog nebeišgali dirbti, jas nuveda į vadina- 
mąją „ligoninę“, slaptus kambarėlius, kokiame jis buvo vakare, ir 
ten palieka joms puodelį vandens, žiupsnelį ryžių ir aliejinę lem- 
pelę, išdegančią per kelias valandas. Durys atsidaro po kelių die- 
nų, kai kas nors ateina patikrinti, ar mergina jau mirusi. Jeigu 


aptinka dar gyvą, pasistengia kaip nors nugaluoti: nė viena nebe- 

išvysta saulės šviesos. Jos pakvietė Tao Čieną tik todėl, jog įprasti- 
nis džong i buvo išvykęs. 

Ne jam pačiam kilo mintis padėti merginoms, ją pakišo Lina 
ir akupunktūros mokytojas, — po kelių mėnesių prisipažino jis 
Elizai. 

— Kalifornija — laisva valstija, Tao, joje nėra vergų. Kreipkis į 
Amerikos valdžią. 

— Laisvė ne visiems prieinama. Amerikiečiai akli ir kurti, Eliza. 
Tų merginų niekas nepastebi, kaip nepastebi pamišėlių, elgetų ir 
šunų. 

— Bet kinams jos taip pat nerūpi? 

— Kai kuriems — tokiems kaip aš — rūpi, bet niekas nėra linkęs 
rizikuoti gyvybe ir kariauti su nusikalstamomis organizacijomis. 
Diduma mano, kad jeigu Kinijoje taip buvo ištisus šimtmečius, 
nėra jokio pagrindo smerkti tai, kas vyksta čionai. 

— Kokie žiaurūs žmonės! 

— Jie nėra žiaurūs. Tiesiog mano šalyje nevertinama Žmogaus 
gyvybė. Žmonių begalė, ir vis dar gimsta vaikų, kurių nėra kuo 
maitinti. 

— Betgi, tavo akimis žiūrint, Tao, tų merginų nevalia niekinti... 

— Ne. Iš tavęs ir Linos aš nepalyginti daugiau sužinojau apie 
moteris. 

— Ką ketini daryti? 

— Reikėjo tavęs klausyti, kai man siūlei ieškoti aukso, prisime- 
ni? Jei būčiau turtingas, išpirkčiau jas. 

— Betgi tu nesi turtingas. Be to, viso Kalifornijos aukso nepa- 
kaktų joms išpirkti. Reikia uždrausti vergių prekybą. 

— Tai neįmanoma, bet jeigu tu man padėsi, vieną kitą galėsime 
išgelbėti... 

Jis papasakojo, kad per kelis paskutinius mėnesius sugebėjęs 
išvaduoti vienuolika merginų, bet tik dvi išgyvenusios. Jo meto- 
das esąs rizikingas ir nelabai veiksmingas, bet nieko geresnio jis 
negalįs sugalvoti. Jis apsiimąs nemokamai gydyti merginas, kai tos 
susergančios ar pastojančios, bet mainais paprašo jam atiduoti 


merdėjančias. Paperka mergų prižiūrėtojas, kad tos jį kviestų pri- 

reikus kurią sing song girl siųsti į „ligoninę“, tuomet jis ateina su 
pagalbininku, jiedu paguldo mirštančiąją ant neštuvų ir išsineša. 
„Bandymams“, — aiškina "Tao Čienas, nors labai retai išgirsta kokį 
klausimą. Mergina esanti niekam tinkama, o to keisto iškrypėlio 
gydytojo dėka joms lengviau jos nusikratyti. Sandėris esąs nau- 
dingas abiem šalims. Prieš išsinešdamas ligonę, Tao Čienas išrašo 
mirties liudijimą ir pareikalauja merginos pasirašytos sutarties, 
kad viešnamis nebeturėtų į ją jokių teisių. Devynių merginų buvę 
nebeįmanoma išgydyti, ir jis paprasčiausiai praleido su jomis pas- 
kutines valandas, bet dvi iš jų išgyveno. 

— Kur tu jas dėjai? — paklausė Eliza. 

— Jos gyvena pas mane. Dar labai silpnos, o viena atrodo beveik 
išprotėjusi, bet jos pasveiks. Dabar, kai išvažiavau tavęs ieškoti, 
jomis rūpinasi mano pagalbininkas. 

— Aišku. 

— Aš negaliu ilgai jų laikyti savo kambary. 

— Galbūt galėtume jas išsiųsti Kinijon pas artimuosius... 

— Ne! Ten jos vėl taps vergėmis. Šioje šalyje jas galima išgelbėti, 
tik dar nežinau kaip. 

— Jei nepadeda valdžia, jomis pasirūpins geri žmonės. Mes kreip- 
simės į bažnyčias ir misionierius. 

— Nemanau, kad tomis kinų mergaitėmis galėtų susidomėti 
krikščionys. 

— Tu nelabai tiki širdies gerumu, Tao! 

Palikusi savo bičiulį gerti arbatos su Kultuve, Eliza susivyniojo 
ką tik iškeptos duonos kepaliuką ir nuėjo aplankyti kalvio. Tomą 
Mortoną aptiko nuogą ligi juosmens su odine prijuoste ir marška 
aprišta galva beprakaituojantį prie priekalo. Viduje buvo nepa- 
kenčiamai karšta, tvoskė dūmais ir įkaitusiu metalu. Tai buvo me- 
dinė pašiūrė su plūktine asla ir dvivėrėmis durimis, kurios žiemą 
ir vasarą dirbant būdavo atlapos. Priekyje stovėjo ilgas stalas klien- 
tams aptarnauti, o gale — žaizdras. Ant sienų ir lubų sijų kabojo 
darbo įrankiai, taipgi visokie Mortono nukalti daiktai. Pačiame 
gale laiptai vedė į palėpę, einančią miegamuoju, nuo pašalinių 


akių atitvertu vaškytinio audeklo užuolaida. Apačioje visą apysta- 

tą sudarė prausimosi gelda ir stalas su dviem kėdėmis, kambarį 
puošė Amerikos vėliava ant sienos ir trys pievų gėlės, pamerktos 
stiklinėje ant stalo. Visa suplukusi, atkišusi didelį pilvą, tyliai niū- 
niuodama Estera lygino kalną skalbinių gana sunkiomis žarijų lai- 
dynėmis. Ji pagražėjo nuo meilės ir nėštumo, veidas lyg švento- 
sios švietė ramybe. Ji skalbė kitiems, dirbo taip pat sunkiai kaip 
jos vyras su kūju prie priekalo. Triskart per savaitę prikraudavo 
pilnus ratukus nešvarių skalbinių, važiuodavo prie upės ir gerą 
pusdienį praleisdavo klūpomis muilindama juos ir grumdydama. 
Jei šviesdavo saulė, ištiesdavo juos džiūti ant akmenų, bet daž- 
niausiai grįždavo su šlapiais, krakmolydavo juos ir lygindavo. 
Džeimsui Mortonui nepasisekė jos atkalbėti nuo to sunkaus dar- 
bo, ji nenorėjo, kad kūdikis gimtų toje pašiūrėje, ir taupė kiek- 
vieną centą, kad tik galėtų su vyru persikraustyti į kaimo trobą. 

— Čilietuk! — sušuko ji, stipriai apkabindama Elizą. — Jau seniai 
nebeateini manęs aplankyti. 

— Kokia tu graži, Estera! Tiesą pasakius, aš atėjau pas Džeim- 
są, — tarė paduodama jai duoną. 

Vyriškis metė savo įrankius, marška nusišluostė prakaitą ir nu- 
sivedė Elizą į kiemą, kur Estera atnešė tris stiklines limonado. 
Vakaras buvo vėsus, dangus apsiniaukęs, tačiau žiemos dar nepra- 


našavo. Kvepėjo šviežiais kapojais ir drėgna žeme. 


Choakinas 


K isnės aštuoni šimtai penkiasdešimt antrųjų metų žiemą 
šiaurės Kalifornijoje žmonės valgė persikus, abrikosus, vynuoges, 
jaunų kukurūzų burbuoles, arbūzus ir aguročius, o tuo tarpu Niu- 
jorke, Vašingtone, Bostone ir kituose svarbiuose Amerikos mies- 
tuose taikstėsi su tam metų laikui būdingais nepritekliais. Iš Čilės 
Paulinos laivai gabeno Pietų pusrutulio vasaros gėrybes, kurios, 
suguldytos į žydro ledo guolį, išsilaikydavo sveikos sveikutėlės. 
Prekyba pasirodė kur kas pelningesnė už vyro ir svainio aukso 
kasyklas, nors niekas ir nemokėjo trijų dolerių už persiką ar de- 
šimties už dvylika kiaušinių. Nemažai čiliečių darbininkų, brolių 
Rodrigesų de Santa Krusų atgabentų į aukso kasyklas, išgalabijo 
gringai. Atėmė kelių mėnesių darbo vaisius, pakorė prižiūrėtojus, 
vienus nuplakė, kitiems nupjaustė ausis ir visus aliai vieną išvaikė. 
Tą atsitikimą aprašė laikraščiai, tačiau pačias šiurpiausias smul- 
kmenas papasakojo aštuonmetis berniukas, vieno prižiūrėtojo sū- 
nus, savo akimis regėjęs tėvo kančią ir mirtį. Paulinos laivais taip- 
gi keliavo Londono teatro trupės, Milano operos ir Madrido ope- 
retės dainininkai, kurie, trumpai pasisvečiavę Valparaise, traukdavo 
toliau į šiaurę. Bilietai buvo išparduodami iš anksto, prieš kelis 
mėnesius, o spektaklių dienomis šventiniais pašvitais išsipusčiusi 
San Francisko rinktinė visuomenė susiburdavo teatruose, kur tu- 
rėdavo sėdėti surėmę alkūnes su prasčiokais auksakasiais, vilkin- 
čiais darbiniais drabužiais. Laivai negrįždavo tušti: veždavo Čilėn 
amerikietiškus miltus ir keliauninkus, pasveikusius nuo aukso 
karštligės, tuščiomis kišenėmis atvykusius Kalifornijon ir be cen- 


to grįžtančius namo. 

San Franciske nebuvo matyti senimo; žmonės buvo jauni, stip- 
rūs, gerklingi ir geros sveikatos. Auksas priviliojo tuntus dvide- 
šimtmečių nuotykių ieškotojų, tačiau, ir aukso karštligei nuslū- 
gus, kaip nuspėjo Paulina, miestas nenusmuko iki ankstesnio 
lygio, priešingai, plėtėsi siekdamas rafinuotumo ir kultūros. Toje 
aplinkoje Paulina jautėsi kaip namie, jai patiko gimstančios vi- 
suomenės laisvumas, nevaržomumas ir puikavimasis — kaip prie- 
šingybė Čilėje viešpataujančiai dviveidystei. Mėgaudamasi vaiz- 
duodavosi, kaip tūžtų tėvas, jeigu jam reikėtų prie vieno stalo 
atsisėsti su teisėju tapusiu korumpuotu prasisiekėliu arba išsi- 
puošusia kaip imperatorė abejotinos doros prancūze. Ji užaugo 
tėvų namuose grotomis užkaltais langais, tarp storų nedegtų plytų 
sienų, atsigręžusi į praeitį, baimindamasi svetimos nuomonės ir 
Dievo bausmės. Kalifornijoje niekas nesigręžiojo į praeitį nei 
turėjo kokių skrupulų, nei paisė kaltės, jei nusikaltimas nuslėp- 
tas, o visokios keistybės buvo sveikintinas dalykas. Savo laiškuo- 
se seserims ji aprašydavo tą nepaprastą šalį, kur įmanoma prasi- 
manyti naują gyvenimą ir akimirksniu tapti milijonierium arba 
elgeta, nors nelabai tikėjo, kad jie prasmuks pro tėvo cenzūrą. 
Tai atviras ir dosnus didelių galimybių kraštas. Pro Aukso Vartus 
įplaukdavo galybės žmonių, bėgančių nuo skurdo ir smurto, pa- 
siryžusių perbraukti savo praeitį ir imtis darbo. Tai buvo ne- 
lengva, bet užtat jų palikuonys turėjo gimti amerikiečiais. Tos 
šalies stebuklas buvo tas, jog visi tikėjo, kad jų vaikų laukia ge- 
resnė ateitis. „Pati tikriausioji Kalifornijos aukso gysla — tai žem- 
dirbystė: kiek akys mato plyti bekraščiai pasėlių laukai, viskas 
pašėlusiai greit auga toje palaimintoje žemėje. Sar. Franciskas 
tapo pasakišku miestu, bet neprarado savo paskirties kaip pa- 
sienio tvirtovė, ir man tai labai patinka. Jis tebėra laisvamanių, 
svajotojų, didvyrių ir niekšų lopšys. Žmonės suplaukia iš toli- 
miausių pasaulio pakraščių, gatvėse girdėti šnekant šimtais kal- 
bų, kvepia penkių žemynų valgiais, matyti visų rasių žmonių“, — 
rašė ji. Tai jau buvo nebe viengungių stovykla, privažiavo mote- 
rų, ir su jomis pasikeitė visuomenė. Jos buvo tokios pat nesu- 


tramdomos kaip aukso sulėkę nuotykių ieškotojai; jaučių trau- 

kiamais vežimais pervažiuoti visam žemynui reikėjo dvasios tvir- 
tybės, o tos pirmažengės tokios ir buvo. Jos neturėjo nieko ben- 
dra su tokiomis lepūnėlėmis kaip jos motina ir seserys, Čia vieš- 
patavo tokios amazonės kaip ji. Diena dienon jos grūdino savo 
valią, be atlydos atkakliai varžydamosi su pačiais narsiausiais; 
niekas nedrįso jų vadinti silpnąja lytimi, vyrai jas laikė lygiomis. 
Darbavosi tuose baruose, kur gimtinėje joms buvo draudžiama 
kištis: ieškojo aukso, raitos ganė gyvulių kaimenes, dirbo mulų 
varovėmis, medžiojo plėšikus už atlyginimą, laikė lošimo lindy- 
nes, restoranus, skalbyklas ir viešbučius. „Čia moterys gali val- 
dyti savo žemes, pirkti ir parduoti turtą, išsiskirti, jeigu to rei- 
kia. Felisianas turėtų elgtis labai apdairiai, nes, jeigu tik iškrės 
man kokią šunybę, paliksiu jį vienišą ir pliką“, — šaipydavosi 
Paulina savo laiškuose. Ir pridurdavo, jog Kalifornijoje netrūks- 
ta ir blogybių: žiurkių, blusų, ginklų ir nedorybių. 

„Mes atvažiuojame čionai bėgdami nuo savo praeities ir trokš- 
dami viską pradėti iš naujo, tačiau mus kaip vėjas atsiveja mūsų 
prigimtis“, — laikraštyje rašė Jakobas Frimontas. Jis buvo puikus 
pavyzdys, nes išliko toks, koks buvęs, niekas nepadėjo, nors pasi- 
keitė pavardę, tapo reporteriu ir ėmė rengtis kaip jankis. Suktybė 
su misijomis Valparaise liko praeityje, bet dabar, regzdamas nau- 
ją, jis jautė kaip kadaise, jog polinkis į prasimanymus vis labiau 
ima viršų nepermaldaujamai prisidėdamas prie visų kitų jo sil- 
pnybių. Žiniasklaida nebegalėjo išsiversti be jo straipsnių apie Cho- 
akiną Murietą. Kas dieną rasdavosi vis naujų liudijimų, patvirti- 
nančių jo žodžius; dešimtys žmonių tvirtindavo jį matę, ir jų api- 
būdinamas asmuo buvo kaip du vandens lašai panašus į jo 
prasimanytąjį. Frimontas jau niekuo nebuvo tikras. Gailėjosi pra- 
dėjęs rašyti tas istorijas, ir kartais imdavo pagunda viešai visko 
atsižadėti, prisipažinti melavus ir dingti, kol visa ta byla neišėjo 
aikštėn ir nesumalė jo į miltus, kaip tai atsitiko Čilėje, bet nedrį- 
so. Šlovė jam mušė į galvą, ir jis apsvaigo nuo pripažinimo. 

Jakobo Frimonto sukurta istorija buvo nelyginant laikraštinis 
romanas. Pasak jos, Choakinas Murieta buvo taurus ir teisingas 


jaunuolis, drauge su savo sužadėtine dirbo Stanislau aukso telki- 

niuose. Sužinoję, kad jam sekasi, jį užpuolė keli amerikiečiai, at- 
ėmė auksą, primušė jį ir čia pat išžagino jo sužadėtinę. Vargšams 
nieko kita nebeliko, kaip bėgti, ir jie patraukė į šiaurę, tolyn nuo 
aukso plovyklų. Įsikūrė kaip ūkininkai, ketindami dirbti vidury 
girių idilišką žemės lopinėlį, per kurį, pasak Erimonto, vinguriavo 
skaidrus upeliukas, bet ir ten neilgai jiedu džiaugėsi ramybe, nes 
ir vėl užgriuvo jankiai, išplėšė visą labą, ir jiems teko galvoti kaip 
manytis toliau. Netrukus Choakinas Murieta pasirodė Kalavero- 
je, dabar jau kaip pirkio lošėjas, o jo sužadėtinė tuo tarpu tėvų 
namuose Sonoroje ruošėsi vestuvėms. Taip jau likimo buvo skirta, 
kad jaunuolis niekur nerastų ramybės. Jis buvo apkaltintas pavo- 
gęs arklį, ir būrys gringų žvėriškai jį nuplakė, vidury aikštės priri- 
šę prie medžio. Išdidus jaunuolis negalėjo ištverti viešo įžeidimo, 
ir jam užvirė širdis. Ilgai netrukus žmonės rado jankį, supjaustytą 
į gabalus kaip troškinti paruoštą viščiuką, o sudėję daiktan palai- 
kus, pamatė, jog tai vienas tų vyrų, nuplakusių Murietą. Per kelias 
savaites vienas po kito žuvo kiti kankintojai, visi kaip niekad siau- 
bingai nukankinti ir nužudyti. Vėliau Jakobas Frimontas rašė savo 
straipsniuose: šioje negailestingų žmonių žemėje dar neregėta to- 
kio žiaurumo. Dvejus metus visur skambėjo galvažudžio vardas. 
Jo gauja vogė galvijus ir arklius, plėšė diližanus, puldinėjo auksa- 
kasius aukso plovyklose ir keliauninkus keliuose, nepaisė kon- 
steblių, žudė visus neapdairius amerikiečius ir nebaudžiami ty- 
čiojosi iš teisingumo. Murietai buvo priskiriami visi Kalifornijoje 
neatskleisti nusikaltimai ir žvėriškumai. Krašte buvo palankios są- 
lygos slapstytis: upėse knibždėte knibždėjo žuvų, miškuose — žvė- 
rių, aplink dunksojo neįžengiamos girios, tarp kalvų vingiavo be- 
dugnės raguvos, plytėjo aukštų žolių prižėlusios pievos, per kurias 
raitelis galėdavo joti valandų valandas nepalikdamas pėdsakų, kal- 
nuose netrūko gilių olų slapstytis ir slaptų perėjų persekiotojams 
klaidinti. Išjoję medžioti piktadarių, vyrų būriai grįždavo tuščio- 
mis rankomis arba žūdavo kelyje. Visa tai pasakojo Jakobas Fri- 
montas, mėgaudamasis savo iškalba, ir niekam nerūpėjo nei var- 


dai, nei datos, nei įvykio vietos pavadinimas. 

Jau dveji metai, kai Eliza Somers dirbo San Franciske su Tao 
Čienu. Per tą laiką buvo dukart išvykusi vasarą ieškoti Choakino 
Andietos ir kiekvienąsyk naudojosi ankstesniu metodu: prisidė- 
davo prie kitų keliauninkų. Pirmą kartą ji išvyko nutarusi keliauti 
tol, kol jį suras, ar bent iki žiemos, bet grįžo po keturių mėnesių 
išvargusi ir sunegalavusi. Tūkstantis aštuoni šimtai penkiasdešimt 
antrųjų metų vasarą ji vėl išvyko kelionėn, bet tik nuvažiavo tą 
patį kelią ir aplankė Džoją Kultuvę, pagaliau susitaikiusią su To- 
mo Begenčio močiutės vaidmeniu, ir Džeimsą su Estera, laukian- 
čius antro vaiko, ir po penkių savaičių grįžo namo, siaubingai išsi- 
ilgusi Tao Čieno. Per ilga jiedu susigyveno kaip sena sutuoktinių 
pora, susieti bendro darbo ir dvasiškai artimi vienas kitam. Ji rin- 
ko visus straipsnius apie Choakiną Murietą ir mokėsi atmintinai, 
kaip vaikystėje mokydavosi panelės Rozos eilėraščių, tačiau sten- 
gėsi nekreipti dėmesio į eilutes apie plėšiko sužadėtinę. „Tą mer- 
giną jie išgalvojo, kad žmonės labiau pirktų laikraščius, juk žinai, 
kad skaitytojus masina visokie romantiški dalykai“, — aiškino ji 
Tao Čienui. Ryžtingai kaip locmanas matuodama sudilusį žemė- 
lapį, ji sekė Murietos pėdomis, bet duomenys buvo migloti ir 
prieštaringi, keliai painūs kaip surizgę voratinkliai. Iš pradžių ji 
atmetė tikimybę, jog visi tie šiurpūs plėšimai — Choakino darbas, 
bet veikiai įsitikino, kad aprašomas asmuo puikiai atitinka jau- 
nuolį, kokį ji nešiojasi širdyje. Jis taip pat maištavo prieš engimą, 
ir jam buvo galva pradaužta padėti varguoliams. Gal ne Choakinas 
Murieta kankino savo aukas, bet jo parankiniai, tokie kaip tas 
Džekas Tripirštis, iš kurio galėjai tikėtis bet kokio žvėriškumo. 

Eliza kaip paprastai vilkėdavo vyriškais drabužiais, kad neat- 
kreiptų į save dėmesio, ko ypač reikėjo vykdant beprotišką sing 
song girls užduotį, į kurią įtraukė ją Tao Čienas. Jau pusketvirtų 
metų ji nedėvėjo suknelės, nieko nežinojo nei apie panelę Rozą, 
nei apie Mamą Fresiją, nei apie dėdę Džoną; jai buvo toks įspū- 
dis, jog tūkstančius metų ji vaikosi vis labiau nepagaunamą vaida- 
lą. Toli praeityje dingo tas metas, kai ji slapta glamonėjosi su my- 
limuoju, ji jau abejojo savo jausmais, nebesuvokė, ar vis dar jo 


laukia iš meilės ar iš puikybės. Kartais, įgulusi į darbus, ištisas 

savaites jo neprisimindavo, paskui, staiga skaudžiai grybštelėjus 
atminčiai, suvirpėdavo visu kūnu. Apsižvalgydavo sutrikusi, nebe- 
suvokdama, kokiame pasaulyje atsidūrė. Kodėl vilki kelnėmis ir 
ką ji veikia tarp kinų? Valios pastangomis ištrūkdavo iš sumaiš- 
ties, tardama sau, jog visa kuo kalta nesutramdoma meilė. Jos 
tikslas anaiptol ne padėti Tao Čienui, tardavo sau, bet ieškoti Cho- 
akino — tik dėl to ji atvažiavo iš tokios tolybės ir turėjo jį surasti, 
net jeigu paprasčiausiai norėtų išdrožti jam į akis, kad jis esąs 
prakeiktas bėglys ir kad sugadinęs jai jaunystę. Dėl to ji ir keliavo 
tris kartus, bet dabar pritrūko ryžto darsyk leistis žygin. Kartais ji 
ryžtingai atsistodavo prieš Tao Čieną ketindama pranešti savo tvirtą 
nusisprendimą vėl išvykti kelionėn, bet neprasižiodavo, lyg van- 
dens į burną pasiėmusi. Ji nebejstengė palikti to likimo jai dova- 
noto keistojo keliabendrio. 

— O ką darysi jį susiradusi? — kartą paklausė Tao Čienas. 

— Kai pamatysiu, suprasiu, ar vis dar jį myliu. 

— O jeigu nesusirasi? 

— Niekada nebūsiu tikra savo meile. 

Eliza pastebėjo ankstyvą žilę savo bičiulio smilkiniuose. Kartais 
pašokdavo neįveikiama pagunda panerti pirštus į tuos vešlius tam- 
sius plaukus arba, įsikniaubus į kaklą, uosti lengvą vandenyno kva- 
pą, bet dabar, kai jiedu nebemiegojo ant aslos po viena antklode, 
nebebuvo dingsties prisiliesti vienam prie kito. Tao labai daug dirbo 
ir mokėsi. Ji galvodavo, kad jis tikriausiai labai pavargsta, bet vis 
dėlto visada dailiai rengiasi ir netgi kritiškiausiomis akimirkomis 
išsaugo ramybę. Tik retkarčiais jis grįždavo netvirtais žingsniais, iš 
varžytinių parsivesdamas už rankos baugščią merginą. Apžiūrėda- 
vo ją, norėdamas patikrinti jos sveikatą, paskui perduodavo Elizai 
paaiškinęs, ką ji turinti daryti, ir užsidarydavo kelioms valandoms. 
„Dabar jis su Lina“, — tardavo sau Eliza, ir slaptą širdies kertelę 
persmelkdavo nesuvokiamas skausmas. Taip ir būdavo iš tikrųjų. 
Meditacijos tyloje Tao Čienas bandydavo atgauti prarastą pusiau- 
svyrą ir nusikratyti neapykantos ir pykčio pagundos. Pamažu išsi- 
vaduodavo nuo prisiminimų, geismų ir minčių, kol pagaliau pa- 


jusdavo, jog kūnas ištirpsta nebūtyje. Laikinai nustodavo egzis- 

tuoti, kol vėl atsirasdavo pavirtęs ereliu, sklęsdavo aukštybėje be 
jokių pastangų šaltoje ir skaidrioje erdvėje, kildamas virš aukš- 
čiausių kalnų. Iš ten matydavo apačioje bekraštes pievas, nesibai- 
giančius miškus ir vaiskias kaip sidabras upes. Tuomet lyg tobulas 
instrumentas pasiekdavo absoliučią harmoniją su dangumi ir že- 
me. Skriedavo tarp baltų kaip pienas debesų, išskleidęs nepri- 
lygstamo grožio sparnus, ir staiga pajusdavo ją esant greta. Lina 
materializuodavosi: nuostabus erelis pakibdavo dangaus beribėje 
platybėje. 

— Kodėl nelinksmas, Ta0? — klausdavo ji. 

— Pasaulis pilnas kančių, Lina. 

— Kančios yra dvasinis dalykas. 

— Tos kančios beprasmės. 

— Įsidėmėk, jog išminčius visada būna linksmas, nes jis susitai- 
ko su tikrove. 

— Vadinasi, reikia susitaikyti ir su blogiu? 

— Vienintelis vaistas yra meilė. Be kita ko, kada tu ketini vesti? 

— Tu esi mano žmona. 

— Aš esu vaiduoklis, negalėsiu tavęs lankyti visą gyvenimą, Tao. 
Aš turiu dėti ypatingas pastangas keliaudama pas tave, kai manęs 
šaukiesi, aš nebepriklausau tavo pasauliui. Vesk, nes susensi prieš 
laiką. Beje, jeigu nesinaudosi dviem šimtais dvidešimt dviem meilės 
pozomis, greitai jas pamirši, — šaipydavosi ji, juokdamasi savo ne- 
mirtingu krištoliniu juoku. 

Varžytinės atsiliepdavo skaudžiau negu apsilankymai „ligoni- 
nėje“. Būdavo tiek mažai vilčių išgelbėti merdėjančias mergi- 
nas, jog kiekviena išsaugota gyvybė atrodydavo kaip stebuklinga 
dovana, tačiau per varžytines išpirkdamas vieną merginą žino- 
davo, kad dešimtys kitų patenka į paleistuvystės akivarą. Jis ka- 
muodavosi svarstydamas, kiek merginų galėtų išpirkti būdamas 
turtingas, ir tuomet Eliza jam primindavo apie visas tas, kurias 
jam pavyko išgelbėti. Juodu siejo švelnios dvasinės giminystės ir 
bendrų paslapčių gijos, bet skyrė liguisti potraukiai. Choakino 
Andietos šmėkla pamažu blėso, tuo tarpu Linos vaiduoklis buvo 


juntamas kaip vėjelio dvelksmas ar bangų ošimas paplūdimyje. 


DVIDEŠIMTO AMŽIAUS AUKSO FONDAS 217 


Vos Tao Čieno pašaukta, ji atskubėdavo visada šypsanti, kaip ir 
gyva būdama. Užuot pavydėjusi Elizai, ji tapo jos sajungininke, 
nors toji nė neįtarė. Lina pirmoji suprato, kad toji draugystė 
veikiau primena meilę, ir kai jos vyras atrėmė pareikšdamas, jog 
tokiai porai nėra vietos nei Kinijoje, nei Čilėje, nei kur kitur, ji 
vėl pratrūko kvatoti: 

— Nepaistyk niekų, pasaulis platus, o gyvenimas ilgas. Svarbiausia 
turėti drąsos. 

— Tau sunku suvokti, ką reiškia rasizmas, Lina, tu visada gyve- 
nai tarp saviškių. Čia niekam nerūpi, ką aš darau ar ką išmanau, 
amerikiečių akimis žiūrint, aš esu šlykštus pagonis kinas, o Eliza — 
skretena. Kinų kvartale esu išgama be kasos, vilkintis jankių drabu- 
žiais. Aš nepriklausau nei vieniems, nei kitiems. 

— Rasizmas — ne naujiena, Kinijoje mudu abu manėme, kad 
visi fan guei — laukiniai. 

— Čia gerbiami pinigai, o aš, iš visa ko sprendžiant, niekad pa- 
kankamai jų neturėsiu. 

— "Tu klysti. Čia gerbiamas tas, kas sugeba įkvėpti pagarbą. Žiū- 
rėk jiems tiesiai į akis. 

— Jei seksiu tavo patarimu, kur nors atokesnėje vietoje gausiu 
kulką į kaktą. 

— Verta pabandyti. Tu per daug verkšleni, Tao, aš tavęs nebeat- 
pažįstu. Kur tas narsuolis, kurį aš myliu? 

Tao Čienas turėjo pripažinti, jog jis jaučiasi susijęs su Eliza be- 
gale plonyčių gijų, kurias po vieną lengva sutraukyti, bet jos taip 
tampriai susipynusios, kad visos drauge sudaro nenutraukiamą 
saitą. Jiedu buvo pažįstami vos keleri metai, bet, pažvelgę į savo 
praeitį, jau galėjo išvysti drauge nueitą ilgą, pilną kliūčių kelią. 
Bendrybės ilgainiui užglostė rasinius skirtumus. „Iš veido tu sta- 
čiai gražutė kinė“, — kartą netyčia prasitarė jis. „O tu iš veido 
stačiai dailus čilietis“, — iškart atsiliepė ji. Kvartale jiedu atrodė 
keista pora: aukštas elegantiškas kinas ir neišvaizdus ispanų ber- 
niūkštis. Už kinų kvartalo ribų, priešingai, jiedu beveik susilieda- 


vo su marga sanfranciskiečių minia. 

— Eliza, juk tu negali amžinai laukti to žmogaus. Tai tokia pat 
beprotybė kaip ir aukso karštligė. Tau reikėtų nusistatyti tam tik- 
rą terminą, — kartą jai pasakė Tao. 

— O ką darysiu, terminui pasibaigus? 

— Galėsi grįžti tėvynėn. 

— Čilėje tokia moteris kaip aš niekinama labiau nei taviškės 
sing song girls. O tu grįžtum į Kiniją? 

— Tai buvo mano vienintelis tikslas, bet dabar man pradeda 
patikti Amerika. Ten aš vėl būčiau Ketvirtasis Sūnus, o šičia esu 
šis tas. 

— Ir aš. Jei nesurasiu Choakino, liksiu čia ir atidarysiu restora- 
ną. Turiu viską, ko reikia: puikią atmintį receptams, potraukį į 
visokius priedus, jaučiu skonį ir saiką, instinktyviai nuvokiu, ko- 
kių prieskonių dėti... 

— Ir esi kukli, — nusijuokė Tao Čienas. 

— Kodėl turėčiau kuklintis, turėdama tokių sugebėjimų? Be 
kita ko, turiu šuns uoslę. O gera uoslė man tikrai pravers: kai tik 
užuodžiu kokį valgį, iškart žinau, kaip jis pagamintas ir kaip gali- 
ma jį pagardinti. 

— Su kinų virtuve tau nieko neišeina... 

— Kad jūs valgote visokias keistybes, Tao! Aš atidarysiu prancū- 
zišką restoraną, patį geriausią mieste. 

— Aš tau siūlau sandėrį, Eliza. Jei per metus nesusitiksi su tuo 
Choakinu, ištekėsi už manęs, — tarė Tao Čienas, ir jiedu prapliu- 
po kvatoti. 

Po to pokalbio jųdviejų santykiuose įvyko kažkokia permai- 
na. Likę vieni du, jie jausdavosi kaip nesavi, ir norom nenorom 
ėmė vienas kito vengti. Jai užsidarius savo kambaryje, Tao Čie- 
ną dažnai kamuodavo noras pasibelsti į duris, bet jis susitvardy- 
davo iš drovumo ir pagarbos jai. Sakydavo sau, kad jam nevalia 
prie jos artintis, kol ji gyvena buvusio mylimojo prisiminimais, 
bet juo labiau jis negalėjo nežinia kiek laiko balansuoti lyg akro- 
batas ant įtempto lyno. Vaizduodavosi, kaip ji guli lovoje, įtemp- 
toje nakties tyloje skaičiuodama valandas ir negalėdama sumerkti 


akių iš meilės — ne jam, bet kitam. Taip gerai pažino jos kūną, 

kad galėjo jį nupiešti tokį tikrovišką, net patį slapčiausią apga- 
mėlį, nors nebuvo jos matęs nuogos nuo to laiko, kai slaugė 
laive. Mąstydavo sau vienas, kad jeigu ji imtų ir susirgtų, tuomet 
jis turėtų dingstį ją paliesti, bet tuojau pat susigėsdavo tokios 
minties. Vietoj tolydžio pratrūkstančio netvardomo juoko ir san- 
tūraus švelnumo įsivyravo slogi įtampa. Kartais nejučiomis pri- 
silietę vienas prie kito, jiedu iškart atšlydavo sumišę; jauste jaus- 
davo vienas kitą iš arti ir per atstumą; aplinka atrodė pritvinkusi 
pranašingų ženklų ir įspėjimų. Užuot susėdę draugiškai paskai- 
tyti ar rašyti, jiedu paskubomis atsisveikindavo, kai tik pasibaig- 
davo ligonių priėmimas. Tao Čienas eidavo lankyti sunkiai ser- 
gančių ligonių, susitikęs su kitais džong i šnekėdavo apie diag- 
nostiką ir gydymo metodus arba užsidaręs įguldavo į Vakarų 
medicinos tekstus. Buvo užsibrėžęs tikslą gauti leidimą teisėtai 
verstis Kalifornijoje gydytojo praktika, ir apie tai žinojo tik Eli- 
za ir Linos bei akupunktūros mokytojo dvasios. Kinijoje kiek- 
vienas džong i pradėdavo kaip pagalbininkas, o paskiau dirbdavo 
pats vienas, todėl medicina nesikeitė ištisus šimtmečius, nau- 
dodama tuos pačius metodus ir vaistus. Geras gydytojas skirda- 
vosi nuo prasto nebent tuo, kad geras nustatydavo ligą, vado- 
vaudamasis intuicija, ir mokėdavo rankomis numaldyti skaus- 
mą. Tuo tarpu Vakarų gydytojai eidavo labai rimtus mokslus, 
palaikydavo ryšius vieni su kitais ir žinodavo visas naujienas, 
galėdavo daryti bandymus laboratorijose ir lavoninėse ir, be ki- 
ta ko, varžydavosi dėl pacientų. Mokslas jį kerėte kerėjo, bet jo 
susižavėjimas nerado atgarsio bendruomenėje, prisirišusioje prie 
tradicijų. Domėdamasis naujausiais laimėjimais, jis pirkdavosi 
knygas ir žurnalus ta tema — viską, kas tik pakliūdavo po ranka. 
Dėjosi į galvą visa, kas nauja, ant sienos užsirašė savo garbiojo 
mokytojo žodžius: „Žinios be išminties neturi vertės, ir nėra 
išminties be dvasingumo“. Ne viskas yra mokslas, kartojo, kad 
nepamirštų. Šiaip ar taip, galvojo jis, būtinai reikia gauti Ameri- 
kos pilietybę, taip sunkiai prieinamą jo rasės žmonėms, nes tik 
šitaip galėsiąs teisėtai gyventi toje šalyje, be to, reikia diplomo, 


ir tik tuomet sugebėsiąs daug ką nuveikti. Fan guei nieko neiš- 

manė nei apie akupunktūrą, nei apie ištisus šimtmečius Azijoje 
naudojamas gydomąsias žoleles, o jį patį laikė savotišku žiniuo- 
niu, raganium. Jie taip niekino kitas rases, jog, plantacijose su- 
sirgus negrui, vergų šeimininkai kviesdavo veterinarą. Ne kitaip 
žiūrėta į kinus, bet būta lakios vaizduotės gydytojų, daug kelia- 
vusių po svetimus kraštus arba skaičiusių apie kitas kultūras ir 
norinčių pažinti tūkstančius Rytų farmakopėjos metodų ir vais- 
tų paruošimo būdų. Jis nenutraukė santykių su Ibenaizeriu Hob- 
su, ir laiškuose jiedu abu gailestavo esą taip toli vienas nuo kito. 
„Atvažiuokite į Londoną, daktare Čienai, ir pademonstruokite 
akupunktūrą atėjęs į Royal Medical Society, esu įsitikinęs, jog visi 
išsižios iš nuostabos“, — rašė jam Hobsas. Jo žodžiais tariant, 


suvieniję savo žinias, jiedu galėtų prikelti žmones iš numirusių. 


Neregėta puota 


Da žiemos šalčius kinų kvartale nuo plaučių uždegimo mirė ke- 
lios sing song girls, ir Tao Čienas nesugebėjo jų išgelbėti. Dukart jį 
kvietė, kai jos dar buvo gyvos, jis jas išsinešė, bet po kelių valandų 
jos mirė ant jo rankų, klejodamos nuo aukštos temperatūros. Tuo 
metu jo pasėti gailestingumo daigeliai kalėsi skersai išilgai visos 
Šiaurės Amerikos — nuo San Francisko iki N iujorko, nuo Rio Gran- 
dės iki Kanados, tačiau nežmoniškos jo pastangos buvo nelygi- 
nant smiltelė negandos vandenyne. Darbas sekėsi, ir visa tai, ką 
jam pavykdavo sutaupyti ar surinkti kaip turtingų pacientų labda- 
rą, jis skirdavo pačioms jauniausioms merginoms išpirkti varžyti- 
nėse. Toje aplinkoje jis buvo žinomas: garsėjo kaip iškrypėlis. Nie- 
kas nematė iš jo namų kada nors išeinant nė vienos gyvos mergai- 
tės, pasak jo, įsigytos „bandymams“, bet niekas nekvaršino sau 
galvos dėl to, kas dedasi už jo durų. Jis buvo geriausias džong i, ix 
niekas prie jo nekibo, kol jis nekėlė jokių rūpesčių, apsiriboda- 
mas vien kone gyvulėliais laikomomis prostitutėmis. Kam nors 
prisispyrus kamantinėti jo ištikimąjį pagalbininką, vienintelį, ku- 
ris galėjo ką nors papasakoti, šis atsakydavo tik tiek, jog visų tų 
nepaprastų žinių, tokių pravarčių pacientams, šeimininkas gau- 
nąs darydamas paslaptinguosius bandymus. Tuo metu Tao Čienas 
jau buvo įsikraustęs į gerą namą, įsiterpusį tarp dviejų pastatų 
kinų kvartalo pakrašty, visiškai netoli Sąjungos aikštės, kur turėjo 
savo kliniką, prekiavo savo vaistais ir slėpė merginas, kol jos su- 
stiprėdavo ir galėdavo išvažiuoti. Eliza išmoko kinų kalbos pa- 
grindų, kad galėtų elementariai bendrauti, prireikus dar pasigel- 


bėdama pantomima, ženklais, piešiniais ir vienu kitu anglišku žo- 

džiu. Verta buvo stengtis, vis geriau negu dėtis gydytojo kurčne- 
byliu broliuku. Kiniškai ji nemokėjo nei rašyti, nei skaityti, bet 
pažindavo visus vaistus iš kvapo ir buteliukus dėl visa ko ženklin- 
davo savo prasimanyta sistema. Niekada netrūkdavo pacientų, ei- 
lėje laukiančių auksinių adatų, stebuklingųjų žolelių ir raminan- 
čio Tao Čieno balso. Ne vienas laužydavo sau galvą svarstydamas, 
nejaugi tas malonus ir išmintingas žmogus kolekcionuoja gyvas ir 
mirusias mergaites prostitutes, bet kadangi niekas iš tikrųjų neži- 
nojo, kokiomis nedorybėmis jį derėtų kaltinti, bendruomenė jį 
gerbė. Kas be ko, jis neturėjo draugų, bet neturėjo ir priešų. Gar- 
sas apie jį pasklido už kinų kvartalo ribų, ir pas jį ėmė lankytis 
žinių pristigę amerikiečiai gydytojai, bet visada slapčiomis, nes 
būtų buvę per daug žema viešai prisipažinti, jog turi mokytis iš 
„dangiuko“. Taip jam pasitaikė proga gydyti kai kurias miesto įžy- 
mybes ir susipažinti su garsiąja Ah Toj. 

Moteriškė pasikvietė jį, sužinojusi, kad jis gydė teisėjo žmoną. 
Į plaučius jai buvo įsimetęs karkalas, ir kartais užeidavo tokie prie- 
puoliai, kad ji bijodavo uždusti. Tao Čienas iš pradžių ketino atsi- 
sakyti, bet paskui viršų paėmė noras pamatyti ją iš arti ir pačiam 
įsitikinti, ar tikrai ji tokia, kaip apie ją pasakojama. Jo akimis žiū- 
rint, ji buvo tikra gyvatė, jo asmeninė priešė. Zinodama, ką jam 
reiškia Ah Toj, Eliza įdėjo jam į lagaminėlį dozę arseniko, kurio 
būtų pakakę dviem jaučiams nunuodyti. 

— Tam atvejui, jeigu... — paaiškino. 

— Kokiam atvejui? 

— Tarkime, kad ji sunkiai serga. Juk tu nenorėtum, kad ji kan- 
kintųsi, ar ne? Kartais reikia padėti numirt... 

Tao Čienas gardžiai nusijuokė, bet neišėmė buteliuko iš laga- 
minėlio. Ah Toj jį priėmė viename savo prašmatnių „pensiona- 
tų“, kur klientai mokėdavo tūkstantį dolerių už seansą, bet išei- 
davo visada patenkinti. Be kita ko, ji paprastai sakydavo: „Jeigu 
jums rūpi kaina, vadinasi, atėjote ne tuo adresu“. Tarnaitė neg- 
rė krakmolyta uniforma atidarė duris ir nuvedė jį per gausybę 
svetainių, kur vaikštinėjo šilkais išsipuošusios jaunutės gražuo- 


lės. Palyginti su savo ne tokiomis laimingomis sesėmis, jos gy- 

veno kaip karalaitės, valgydavo triskart per dieną ir kasdien mau- 
dydavosi. Namai, tikras Rytų senienų ir amerikinės išmonės nie- 
kučių muziejus, atsidavė tabaku, sudususiais kvepalais ir dulkė- 
mis. Buvo trečia valanda popiet, bet storos užuolaidos buvo už- 
trauktos, į niekad nevėdinamus kambarius nedvelktelėdavo 
gaivus vėjelis. Ah "Toj jį priėmė mažyčiame, baldų ir paukščių 
narvelių prigrioztame kabinete. Pasirodo, ji buvo žemesnė, jau- 
nesnė ir gražesnė, negu jis manė. Buvo kruopščiai išsidažiusi, 
bet nesegėjo jokių brangenybių, vilkėjo paprastai ir neturėjo il- 
gų nagų, turtų ir dykystės ženklo. Jis nužvelgė jos mažytes pė- 
das, įspraustas į baltus batelius. Žiūrėjo ji skvarbiu ir griežtu 
žvilgsniu, bet kalbėjo švelniu balsu, primenančiu jam Liną. Kad 
tu prasmegtum, atsiduso Tao Čienas, pirmųjų jos žodžių įveik- 
tas. Apžiūrėjo ją abejingu veidu, nuslėpdamas ir pasidygėjimą, 
ir susijaudinimą, neišmanydamas ką sakyti, smerkti jos verslą 
buvo ne tik bergždžia, bet ir pavojinga — taip galėjo sukelti jos 
susidomėjimą savo veikla. Paskyrė jai mahuang nuo dusulio ir 
kitokių vaistų kepenims atvėsinti, šaltai ją perspėdamas, kad nie- 
kada nenustos skųstis plaučiais, kol gyvens užsidariusi tarp šitų 
užuolaidų, rūkydama tabaką ir opijų. Įkyriai lyg naktinis drugys 
lindo pagunda palikti jai nuodus, nurodžius kasdien išgerti po 
šaukštelį, ir jis krūptelėjo ūmai suabejojęs, nes ligi šiol buvo 
įsitikinęs, jog niekada neturės savyje tiek pykčio, kad galėtų ką 
nors nužudyti. Staigiai išėjo, būdamas tikras, jog, pasipiktinusi 
jo grubiu elgesiu, moteriškė niekada daugiau jo nebekvies. 

— Na? — paklausė Eliza, jam grįžus. 

— Nieko. 

— Nieko? Nė menkutės džiovos? Ji nenumirs? 

— Mes visi numirsime. O ji mirs nuo senatvės. Ji stipri kaip 
bizonas. 


— Tokie būna blogi žmonės. 


Eliza savo ruožtu žinojo, kad stovi kryžkelėje ir pasirinktas 
kelias nulems jos tolesnį gyvenimą. Tao Čienas sakė tiesą: reikė- 

jo nusistatyti terminą. Ji jau nebegalėjo savęs apgaudinėti, jog iš 
tikrųjų yra įsimylėjusi meilę ir pasidavusi nežemiškai, nieko ben- 
dra su tikrove neturinčiai aistrai. Ji bandė prisiminti, kokie jaus- 
mai ją paskatino leistis į tą šiurpią avantiūrą, bet nesugebėjo. 
Dabartinė Eliza menkai kuo panėšėjo į aną pakvaišusią mergelę. 
Valparaisas ir spintų kambarys priklausė kitai epochai, pamažė- 
le migloje išskystančiam pasauliui. Tūkstančius kartų ji laužė 
galvą svarstydama, kodėl taip karštai troško kūnu ir siela pri- 
klausyti Choakinui Andietai, nors iš tikrųjų jo glėbyje niekad 
nesijautė visiškai laiminga, ir galėjo pasiteisinti nebent tuo, jog 
tai buvo pirmoji meilė. Tuo metu, kai jis pasirodė su prekėmis 
Somersų kieme, ji buvo tam pasiruošusi, visa kita lėmė instink- 
tas. Paprasčiausiai ji pakluso pačiam įtaigiausiam balsui, prabi- 
lusiam iš prigimties gelmių, bet visa tai atsitiko prieš amžinybę, 
už tūkstančių mylių. Ji negalėjo nusakyti, kas ji buvo tuomet ir 
ką jame įžiūrėjo, bet gerai žinojo, kad jos širdis jau nebelinksta 
į aną pusę. Pirmiausia, jai nusibodo jo ieškoti, ir, tiesą pasakius, 
ji jau nebenorėjo jo surasti, o antra vertus, nebegalėjo taip gy- 
venti toliau, draskoma abejonių. Reikėjo užbaigti vieną etapą ir 
švaria sąžine atsiverti naujai meilei. 

Lapkričio pabaigoje, neištvėrusi visos tos kankynės ir nė žo- 
džio nepasakiusi Tao Čienui, nuėjo į laikraštį pasikalbėti su gar- 
siuoju Jakobu Frimontu. Kažkas įvedė ją į redakcijos salę, kur 
nežmoniškoje maišatyje prie savo rašomųjų stalų darbavosi keli 
žurnalistai, ir nurodė mažytį kabinetą įstiklintomis durimis. Ji 
įėjo ir sustojo prie stalo, laukdama, kada tas gringas rudomis 
žandenomis pakels akis nuo popierių. Tai buvo vidutinio am- 
žiaus strazdanotas vyriškis, atsiduodantis salsvu žvakių kvapu. 
Jis rašė kaire ranka, dešine parėmęs kaktą, tad jo veido nebuvo 
matyti, bet vaško kvapą pramušė kitas, pažįstamas kvapas, pri- 
mindamas kažką tolima ir miglota iš vaikystės dienų. Ji prisilen- 
kė paslapčiomis uosdama tą pačią akimirką, kai žurnalistas kils- 
telėjo galvą. Nustebę jiedu sužiuro vienas į kitą per nepatogų 
atstumą ir galiausiai atšlijo. Kad ir daug metų praslinko, Eliza jį 
atpažino iš kvapo, akinių, žandenų ir jankio drabužių. Tai buvo 


DVIDEŠIMTO AMŽIAUS AUKSO FONDAS 325 


amžinasis panelės Rozos jaunikis, tas pats anglas, kuris Valpa- 
raise tiksliai ateidavo į visus trečiadienių pobūvius. Lyg stabo 
ištikta, ji negalėjo pajudėti iš vietos. 

— Kuo galiu pagelbėti, vaike? — paklausė Jakobas Todas ir, nusi- 
ėmęs akinius, nosine įniko šluostyti stiklus. 

Kalbelė, kurią Eliza buvo iš anksto pasiruošusi, išdulkėjo jai iš 
galvos. Su skrybėle rankoje ji stovėjo išsižiojusi, tikra, kad jeigu 
jinai jį atpažino, jis irgi turėtų ją atpažinti. Tačiau vyriškis atsargiai 
užsidėjo akinius ir, nežiūrėdamas į ją, pakartojo tą patį klausimą. 

— Aš dėl Choakino Murietos... — sukuždėjo kur kas šaižesniu 
balsu nei paprastai. 

— Ką nors žinai apie tą plėšiką? — iškart susidomėjo žurnalistas. 

— Ne, ne... Priešingai, atėjau apie jį pasiteirauti. Man reikia su 
juo susitikti. 

— Tavo veidas man atrodo matytas, vaike... Gal mudu kartais 
pažįstami ? 

— Nemanau, pone. 

— Ar tu čilietis? 

— Taip. 

— Esu gyvenęs Čilėje kelerius metus. Gražus kraštas. Kodėl no- 
ri susitikti su Murieta? 

— Turiu svarbų reikalą. 

— Deja, niekuo negaliu tau padėti. Niekas nežino, kur jis laikosi. 

— Betgi jūs su juo kalbatės! 

— Tik tada, kai Murieta mane pakviečia. Susisiekia su manimi, 
kai nori, kad laikraštis aprašytų vieną ar kitą jo žygdarbį. Kuklu- 
mu jis nepasižymi, stačiai mėgaujasi šlove. 

— Kokia kalba su juo susišnekate? 

— Ispaniškai moku geriau negu jis angliškai. 

— Sakykit, pone, jis kalba čilietišku ar meksikietišku akcentu? 

— Negalėčiau pasakyti. Kartoju, vaike, niekuo negaliu tau pa- 
dėti, — atrėmė žurnalistas ir atsistojo norėdamas užbaigti tą įky- 
rią kvotą. 

Eliza greit atsisveikino, ir jis sutrikęs mąsliu žvilgsniu lydėjo ją 


tolstant triukšminga redakcijos sale. Tas vaikinas jam atrodė ma- 

tytas, tik jis niekaip negalėjo prisiminti kur. Po kelių minučių, kai 
svečias dingo iš akių, staiga prisiminė kapitono Džono Somerso 
prašymą, ir atmintyje akimirksniu lyg žaibas tvykstelėjo mažos Eli- 
zos paveikslas. Tuomet jis susiejo plėšiko vardą su Choakinu An- 
dieta ir suprato, kodėl jinai jo ieško. Susitvardė nesuklykęs ir te- 
kinas išpuolė į gatvę, bet mergina jau buvo dingusi. 


Pats svarbiausias darbas Tao Čienui ir Elizai Somers prasidė- 
davo naktį. Tamsoje išgabendavo kūnus mirusiųjų merginų, ku- 
rių nepavykdavo išgelbėti, o kitas nuvesdavo į miesto pakraštį 
pas savo draugus kvakerius. Mergaitės viena po kitos išeidavo iš 
pragaro ir nežinioje negrįžtamai pradėdavo naują gyvenimą. Jos 
nebeturėdavo vilties sugrįžti Kinijon arba pas artimuosius, kai 
kurioms jau nebeteko šnekėti gimtąja kalba ir išvysti kraštiečių 
veidų, jos privalėdavo mokytis amato ir sunkiai dirbti ligi pas- 
kutinio atodūsio, bet visa tai buvo rojus palyginti su praeitimi. 
Tos, kurias Tao pavykdavo nusipirkti per varžytines, lengviau pri- 
sitaikydavo. Jos, atkeliavusios dėžėse, iškentusios jūreivių gaš- 
lumą ir smurtą, bet dar nevisiškai palūžusios, sugebėdavo at- 
gimti naujam gyvenimui. Kitos, mirties akivaizdoje išgelbėtos iš 
„ligoninės“, negalėdavo nusikratyti baimės, kuri kaip kraujo li- 
ga grauždavo jas iš vidaus ligi paskutinės gyvenimo dienos. Tao 
Čienas tikėjosi, kad ilgainiui jos išmoks bent retkarčiais nusi- 
šypsoti. Kai tik jos atgaudavo jėgas ir suvokdavo, kad joms ne- 
bereikės vykdant sutarties sąlygas atsiduoti vyrams, tačiau visa- 
da bus laikomos bėglėmis, jiedu nuvesdavo jas pas savo bičiu- 
lius abolicionistus, kaip ir Džeimsas Mortonas ir jo broliai 
priklausančius underground railroad, slaptai organizacijai, pasiry- 
žusiai gelbėti pabėgusius vergus. Jie priglobdavo bėglius iš ver- 
govinių valstijų ir padėdavo jiems įsikurti Kalifornijoje, tačiau 
šiuo atveju turėdavo veikti priešingai — išvežti merginas iš Kali- 
fornijos kaip galima toliau nuo vergpirklių ir nusikalstamų gau- 
jų, surasti joms prieglobstį ir darbą, kad turėtų iš ko gyventi. 
Kvakeriai nepaisydavo pavojų, religinių įsitikinimų vedami: jų 


DVIDEŠIMTO AMŽIAUS AUKSO FONDAS 227 


akimis žiūrint, merginos buvo per žmonių nedorybę susitepusios 
nekaltos būtybės, Dievo valia einančios išbandymo keliu. Priglaus- 
davo jas be galo nuoširdžiai, o jos dažnai atsakydavo smurtu ar 
baime, nes nemokėdavo atsiliepti į meilę, bet tų gerų žmonių 
kantrybė pamažu įveikdavo jų nepasitikėjimą. Išmokydavo jas kelių 
būtiniausių angliškų posakių, trumpai supažindindavo su ameri- 
kiečių papročiais, parodydavo žemėlapį, kad jos bent susivoktų, 
kur atsidūrė, ir, belaukdami, kol Babalu Blogasis atvažiuos jų iš- 
gabenti, bandydavo pratinti prie kokio nors amato. 

Milžinas pagaliau suvokė, kur geriausia panaudoti savo sugebė- 
jimus: mat buvo nenuilstamas keliauninkas, nuotykių ieškotojas 
ir galėjo nemiegoti ištisas naktis. Pamačiusios jį, sing song girls per- 
sigandusios puldavo slėptis, ir jų globėjams tekdavo įtaigiai ir iš- 
maningai jas raminti. Babalu išmoko kinišką dainelę ir tris žon- 
glieriaus triukus, kad galėtų sužavėti mergaites ir sušvelninti pir- 
mųjų susitikimo akimirkų siaubą, bet nieku gyvu nenorėjo 
atsisakyti savo vilkenų, pirato auskarų, stulbinančios ginkluotės ir 
nustoti skustis galvą. Pabūdavo kartu su savo globotinėmis kelias 
dienas, kad jos įsitikintų, jog jis — ne demonas ir neketina jų suės- 
ti, o paskiau nakčia jas išsivesdavo. Atstumai būdavo apskaičiuoti 
taip, kad paryčiais pasiektų kitą prieglobstį, kur dieną galėtų ilsė- 
tis. Jodavo raiti. Vežimai nebūtų tikę, nes gerą kelio galą tekdavo 
vengti vieškelių ir joti atvirais laukais. Babalu perprato, jog sau- 
giausia keliauti tamsoje, juo labiau kai žmogus sugeba orientuo- 
tis, nes lokiai, gyvatės, galvažudžiai ir indėnai miega kaip visi. Per- 
duodavo jas gyvas ir sveikas kitiems tos plačios organizacijos na- 
riams. Vienos pakliūdavo į Oregono ūkius, Kanados skalbyklas, 
Meksikos amatininkų dirbtuves, kitos parsisamdydavo tarnauti, 
tačiau pasitaikydavo ir tokių, kurios ištekėdavo. Tao Čienas ir Eli- 
za paprastai gaudavo žinių per Džeimsą Mortoną, nes šis stebėda- 
vo, kur nukeliauja kiekvienas jų organizacijos išgelbėtas bėglys. 
Retkarčiais jie gaudavo laiškelį iš kokios tolimos vietovės ir atplė- 
šę rasdavo popieriaus lakštelį su pakverzotu vardu, sudžiūvusių 
gėlyčių ar piešinuką, tuomet abu džiaugdavosi, jog išgelbėta dar 


viena sing song girl 

Kartais Eliza vienai kitai dienai savo kambaryje priglausdavo 
ką tik išpirktą mergaitę, bet netgi jai neatskleisdavo esanti mote- 
ris, nes tai galėjo žinoti vien Tao Čienas. Ji turėjo geriausią kam- 
barį bičiulio name, pačiame gale už priimamojo. Tai buvo erd- 
vus kambarys su dviem langais, žvelgiančiais į vidinį kiemą, kur 
jiedu augino būtiniausias gydomąsias žoleles ir prieskoninius au- 
galus valgiams pagardinti. Dažnai jiedu svajodavo persikraustyti 
į didesnį namą su tikru sodu, kuris praverstų ne tik kasdieniams 
poreikiams tenkinti, bet ir teiktų malonumo akims bei lavintų 
atmintį, kad tai būtų tokia vieta, kur augtų gražiausi Kinijos ir 
Čilės augalai, o pavėsinėje jiedu galėtų popietėmis gerti arbatą ir 
rytmečiais grožėtis, kaip virš įlankos teka saulė. Tao Čienas pa- 
stebėjo, kad Eliza degte dega noru namą paversti tikru šeimos 
židiniu, matė, kaip ji kruopščiai viską tvarko ir šveičia, kaip sten- 
giasi kiekvieną kambarį papuošti kuklia gyvų gėlių puokšte. Anks- 
čiau jis nė pagalvoti negalėjo apie tokias ištaigas: augo visiškame 
skurde, akupunktūros mokytojo namuose trūko moters rankos 
šeimos židiniui kurti, o Lina buvo tokia gležna, jog neturėjo jėgų 
eiti apyvokos. Eliza, priešingai, turėjo paukščio instinktą suktis 
gūžtą. Patogumams išleisdavo dalį pinigų, kuriuos užsidirbdavo 
dukart per savaitę užeigoje skambindama pianinu ir čiliečių kvar- 
tale prekiaudama įdarytais pyragais ir tortais. Šitaip ji nusipirko 
užuolaidas, damasto staltiesę, virtuvės rykų, porcelianinių lėkš- 
čių ir puodelių. Jos akimis žiūrint, svarbiausia buvo geros ma- 
nieros, kurių išmoko vaikystėje; tą vienintelį kartą per dieną, kai 
jiedu valgydavo prie vieno stalo, ji pavertė savotiška ceremonija, 
išmaningai tiekdavo patiekalus ir, jo giriama, rausdavo patenkin- 
ta. Kasdienė ruoša tarytum savaime tirpte tirpdavo, lyg gerosios 
dvasios naktimis valytų gydytojo priimamąjį, tvarkytų bylas ir, 
paslapčiomis įėjusios į Tao Čieno kambarį, skalbtų jo skalbinius, 
prisiūtų ištrūkusias sagas, šepečiu valytų drabužius ir keistų ro- 
žių vandenį ant stalo. 

— Tu per daug mane lepini, Eliza. 

— Juk tu sakei, jog kinams įprasta, kad moterys juos aptar- 


nautų. 

— Taip yra Kinijoje, bet man tokios laimės neteko ragauti... Tu 
man įdiegsi netikusius įpročius. 

— Nieko kita ir nenoriu. Panelė Roza sakydavo, kad, norint 
valdyti vyrą, reikia jį pripratinti prie gero gyvenimo, o kai jis neti- 
kusiai elgiasi — nubausti, nustoti jį lepinti. 

— Turbūt panelė Roza liko netekėjusi? 

— Pati to norėjo, nors jaunikių netrūko. 

— Neketinu netikusiai elgtis, betgi kaip gyvensiu vėliau, kai lik- 
siu vienas? 

— Tu niekada neliksi vienas. Esi visai nebjaurus, ir visada atsiras 
kokia gižli moteris didelėmis pėdomis, pasirengusi už tavęs ište- 
kėti, — atsakė ji ir prapliupo gardžiai kvatoti. 

Tao nupirko dailius baldus Elizos kambariui, kuris vienintelis 
visame name buvo apstatytas su tokia ištaiga. Drauge su Tao be- 
vaikščiodama po kinų kvartalą, ji visada grožėdavosi tradiciniais 
kinų baldais. „Jie labai gražūs, bet sunkūs. Negerai jais apgrioz- 
dinti namus“, — sakydavo. Jis padovanojo jai tamsaus medžio lovą 
ir spintą su raižiniais, o paskiau ji pati išsirinko stalą, kėdes ir 
bambukinį paravaną. Vietoj šilkinio lovos užtiesalo, kokie paplitę 
Kinijoje, ji pasirinko europinį, balinto lino, siuvinėtą, ir to paties 
audinio dideles pagalves. 

— Ar tu tikrai ketini nesiskaityti su išlaidomis, Tao? 

— Turi galvoje sing song girls... 

— Taip. 

— "Tu pati sakei, kad viso Kalifornijos aukso neužtektų joms 
visoms išpirkti. Nesirūpink, turime pakankamai pinigų. 

Eliza atsiteisdavo tūkstančiais subtiliausių būdų: nuovokiai ser- 
gėdavo, kad niekas nedrumstų jam ramybės medituojant ir gili- 
nantis į mokslus, geranoriškai padėdavo priimant ligonius, nar- 
siai talkindavo vaduojant mergaites. Vis dėlto geriausia dovana 
Tao Čienui buvo nepalaužiamas draugės optimizmas, teikiantis 
jam stiprybės, kai iš visų pusių imdavo grėsmingai siausti tamsos 
šešėliai. „Liūdėdamas žmogus nusilpsta ir neįstengia niekam pa- 
dėti. Važiuojam prasiblaivyti, man reikia prisikvėpuoti miško. Ki- 


nų kvartalas trenkia sojos padažu.“ Ir išsiveždavo jį puskariete už 

miesto. Visą dieną jie praleisdavo gryname ore, lakstydami kaip 
maži vaikai, ir tą naktį jis miegodavo kaip suvystytas, o rytą atsi- 


keldavo vėlei linksmas ir guvus. 


Kapitonas Džonas Somersas atplaukė į Valparaiso uostą tūks- 
tantis aštuoni šimtai penkiasdešimt trečiųjų metų kovo penkio- 
liktą dieną išvargęs nuo kelionės ir laivo savininkės užgaidų, ypač 
nuo paskutinės, kai ji pareikalavo iš Čilės pietų atvilkti ledkalnio 
luitą, didumo sulig banginių medžiotojų laivu. Jai dingtelėjo min- 
tis gaminti ir pardavinėti šerbetus ir valgomuosius ledus, nes dar- 
žovių ir vaisių kainos smarkiai smuko, kai Kalifornijoje suklestėjo 
žemės ūkis. Per ketverius metus auksas priviliojo ketvirtį milijono 
imigrantų, tačiau greito pralobimo laikai ėjo į pabaigą. Šiaip ar 
taip, Paulina Rodriges de Santa Krus neketino kada nors keltis iš 
San Francisko. Visa širdimi pamilo tą didvyrių išeivių miestą, kur 
visuomenė dar nebuvo susiskaidžiusi į luomus. Ji pati prižiūrėjo 
būsimojo šeimos židinio statybą, pasirinkusi savo rūmui vietą ant 
kalvos, iš kur vėrėsi puikus vaizdas į įlanką. Laukėsi ketvirto vaiko 
ir norėjo gimdyti Valparaise, kur motina ir seserys ją be saiko 
lepindavo. Tėvą, kaip ir reikėjo tikėtis, ištiko apopleksija, paraly- 
žiavo pusę kūno, ir suminkštėjo smegenys. Luošumas nepermai- 
nė Agustino del Valjės būdo, bet jis ėmė bijoti mirties ir, savaime 
suprantama, pragaro. Neprotinga iškeliauti į aną pasaulį su šito- 
kia mirtinų nuodėmių našta, tolydžio jam kartojo giminaitis vys- 
kupas. Mergišiaus ir pasiutėlio, koks buvo anksčiau, neliko nė 
pėdsako — ne iš atgailos, bet paliegęs kūnas jau buvo nebeįgalus 
tokiems pasijodinėjimams. Kas dieną jis klausė mišių namų kop- 
lyčioje ir stojiškai kentė Evangelijos skaitymus ir begalinius žmo- 
nos rožinius. Vis dėlto niekas nesuminkštino jo širdies, kuri liko 
tokia pat uvėri namiškiams ir tarnams. Kaip ir anksčiau despotiš- 
kai engė artimuosius ir visus kitus, bet po apopleksijos staiga ir 
nežinia kodėl atgimė meilė Paulinai, namus palikusiai dukteriai. 
Pamiršo, kad buvo jos išsižadėjęs, kai ji pabėgo iš vienuolyno ir 


ištekėjo už to žydvaikio, kurio vardo niekad negalėdavo prisimin- 

ti, nes ano giminė priklausė kitam luomui. Ėmė rašyti jai laiškus, 
vadindamas savo numylėtine, vieninteliu vaiku, paveldėjusiu jo 
būdą ir požiūrį į verslą, ir melsdamas grįžti namo, nes vargšas 
tėvas prieš mirdamas trokštąs ją apkabinti. Ar iš tiesų seniui taip 
jau bloga? — laiške viltingai klausė Paulina seserų. Nieko pana- 
šaus, kaip kažin ką gyvensiąs dar šimtą metų ir visiems įkarsiąs 
niurzgėdamas invalido vežimėlyje. Šiaip ar taip, kapitonui Somersui 
teko pasiimti kelionėn šeimininkę su padaužomis vaikais, amži- 
nai jūros liga sergančiomis tarnaitėmis, visu kalnu skrynių, dviem 
karvėmis, kad vaikai turėtų pieno, ir vietoj šuns, nuskendusio Pau- 
linos pirmosios kelionės metu, trim kambariniais šunyčiais kas- 
pinais perrištomis ausimis, atrodančiais lyg prancūzės kurtizanės. 
Kapitonui dingojosi, jog kelionė niekad nesibaigs, ir jį krėtė šiur- 
pas vien pagalvojus, kad netrukus jis turės pargabenti Pauliną su 
visu cirku atgal į San Franciską. Pirmą kartą per ilgą jūreivio gyve- 
nimą jam dingtelėjo mintis išeiti į atsargą ir praleisti sausumoje 
tiek dienų, kiek skirta būti šioje žemėje. Brolis Džeremis kaip 
paprastai laukė jo prieplaukoje ir parvežė namo, pasiteisinęs dėl 
Rozos, sergančios migrena ir todėl neatėjusios jo pasitikti. 

— Juk žinai, kad ji visada suserga per Elizos gimtadienį, — paaiš- 
kino jis. — Po mergaitės mirties ji vis dar neatsigauna. 

— Norėčiau apie tai su jumis pasikalbėti, — atsiliepė kapitonas. 

Tik Elizai mirus, panelė Roza suvokė, kaip stipriai ją myli, ir 
tuomet suprato, kad per vėlai jai pabudo motinos meilė. Smerkė 
save už tai, jog ilgus metus menkai ja rūpinosi, tik retkarčiais prie- 
šokiais pamyluodama; kartais suvis ją pamiršdavo pernelyg užsiė- 
musi visokiais niekniekiais, o prisiminusi aptikdavo ištisą savaitę 
belakstančią kieme tarp vištų. Eliza jai buvo nelyginant duktė, ku- 
rios ji niekad neturėjo; beveik septyniolika metų buvo jos bičiulė, 
žaidimų draugė, vienintelis artimas žmogus pasaulyje. Nuo bevil- 
tiškos vienatvės panelei Rozai tiesiog maudė visą kūną. Skausmo 
geliama širdimi prisimindavo, kaip jiedvi maudydavosi, turkšda- 
vosi laimingos mėtomis ir rozmarinais kvepiančiame vandenyje. 
Prisimindavo, kaip Eliza mikliomis rankytėmis trinkdavo jai gal- 


vą, masažuodavo kaklą, zomšos skiautele blizgindavo nagus, pa- 

dėdavo šukuotis. Vakarais įdėmiai klausydavosi mergaitės žings- 
nių, laukdama, kada ši jai atneš taurelę anyžių likerio. Trokšte 
trokšdavo, kad Eliza vėl ją pabučiuotų į kaktą, linkėdama labos 
nakties. Panelė Roza nustojo rašyti, neberengė muzikos vakarė- 
lių, kurie anksčiau sudarė jos visuomeninio gyvenimo esmę. Nebe- 
sistengė patikti, nutarė senti nesigražindama, „Mano amžiaus mo- 
teriai nieko daugiau nereikia, tik laikytis oriai ir visad pasikvėpin- 
ti“, — sakydavo ji. Per visus tuos metus ji nepasisiuvo nė vienos 
naujos suknelės, vilkėjo tas pačias, net nesusimąstydama, kad jos 
seniai nebemadingos. Siuvamasis kambarėlis stovėjo apleistas, ir 
net kykų ir skrybėlaičių kolekcija dūlėjo dėžutėse, nes, eidama iš 
namų, kaip visos čilietės ji vilkdavosi juodą apsiaustą. Leisdavo 
laiką kiauras dienas iš naujo skaitydama klasikus ir pianinu skam- 
bindama ilgesingus etiudus. Nuobodžiaudavo tyčia, išmaningai, 
lyg bausdama save. Elizos dingimas tapo gera dingstimi liūdėti 
dėl savo nesėkmių ir kančių, patirtų per keturiasdešimt gyvenimo 
metų, o ypač dėl pražuvusios meilės. Tas jausmas kamavo kaip 
panagėn įstrigusi rakštis, bukas, be perstojo maudžiantis. Dabar ji 
graužėsi perdėm melavusi, negalėdama suprasti, kodėl prasimanė 
tą pintinę su batistiniais vystyklais, neįtikėtiną pasaką apie audi- 
nių kailinukus ir auksines monetas, nors tiesa būtų buvusi kur kas 
malonesnė. Eliza turėjo teisę žinoti, kad jos dievinamasis dėdė 
Džonas — iš tikrųjų jos tėvas, kad ji — teta, o Džeremis — dėdė ir 
kad ji ne našlaitė, priglobta iš gailesčio, bet priklauso Somersų 
giminei. Baisėdamasi prisimindavo tą dieną, kai, norėdama pa- 
gąsdinti, nutempė ją prie našlaičių prieglaudos. Kiek tuomet jai 
buvo metukų? Aštuoneri ar dešimt, vaikas, ir tiek. Jeigu ji galėtų 
viską pradėti iš naujo, būtų visai kitoniška motina... Pirmiausia, 
sužinojusi, kad Eliza įsimylėjusi, užuot skelbusi karą, būtų ją už- 
tarusi; jei būtų taip dariusi, Eliza būtų buvusi gyva, dūsaudavo 
panelė Roza, ji liksianti kalta, jei mergelė žuvo pabėgusi. Reikėjo 
nepamiršti, kas jai pačiai atsitiko, ir suvokti, kad jos giminės mo- 
terims pirmoji meilė sumaišo protą. Skaudžiausia, jog nebuvo su 
kuo apie ją pasišnekėti, nes Mama Fresija irgi dingo be pėdsako, 


o brolis Džeremis kietai sučiaupdavo lūpas ir išeidavo iš kamba- 

rio, kai tik sesuo apie ją užsimindavo. Savo liūdesiu ji užkrėsdavo 
viską aplink; per ketverius metus namai tapo niūrūs kaip mauzo- 
liejus. Ji visai neteko apetito ir nieko kita nevalgė, tik gerdavo 
arbatą su angliškais sausainiais. Per tą laiką nesugebėjo surasti pa- 
dorios virėjos, nors, tiesą pasakius, nelabai stropiai jos ieškojo. 
Švara ir tvarka jai neberūpėjo: vazos stovėjo tuščios be gėlių, di- 
duma sodo augalų nyko neprižiūrimi. Visas keturias žiemas ant 
langų kabojo gėlėtos užuolaidos, ir niekam nepakilo ranka jas pa- 
keisti atėjus kitam metų laikui. 

Džeremis nepriekaištaudavo seseriai, valgydavo viską, kas buvo 
pakišama panosėn, nesakydavo nė žodžio, kai marškiniai būda- 
vo prastai išlyginti, o eilutės nevalytos šepečiu. Buvo skaitęs, jog 
senmergėms paprastai pasitaiko pavojingų sveikatos sutrikimų. 
Anglijoje buvo išrasti stebuklingi vaistai nuo neurozės — raudo- 
nai įkaitintu geležiniu strypeliu prideginamos kai kurios kūno 
vietos, bet tos naujovės nebuvo pasiekusios Čilės, kur nuo tos 
ligos vis dar buvo gydoma šventintu vandeniu. Šiaip ar taip, da- 
lykas buvo pernelyg opus, kad būtų galima jį be niekur nieko 
aptarti su Roza. Jis neišmanė, kaip galėtų ją paguosti: įvykus 
kokiai nelaimei, jiedu nuo seno buvo įpratę dėtis, lyg nieko ne- 
būtų atsitikę, ir apie tai neužsiminti. Jis bandė užglostyti jai šir- 
dį dovanomis, kai kuriuose laivuose pirkdamas kontrabandinių 
prekių, bet, nieko nenutuokdamas apie moteris, parnešdavo vi- 
sokių pasibaisėtinų daiktų, kurie beregint dingdavo stalčiuose. 
Jis nė neįtardavo, kiek kartų sesuo ketindavo prieiti, kai, išsi- 
pleikęs krėsle, jis rūkydavo pypkę, padėti galvą jam ant kelių ir 
graudžiai išsiverkti, bet paskutinę akimirką atsitraukdavo persi- 
gandusi, nes, abiejų akimis žiūrint, kiekvienas švelnus žodis bu- 
vo vertinamas kaip pašaipa ar nedovanotinas jausmingumas. Oriai 
ir liūdnai Rozai, visada įpratusiai laikytis etiketo, atrodė, kad ji 
gyva tik korseto dėka ir kad, jį nusivilkusi, iškart subyrėtų. Jau 
nebebuvo linkusi nei į linksmybes, nei į išdaigas, nei drąsiai iš- 
sakyti savo nuomonę, nesutampančią su visuotinai priimta, nei 
maištauti, nei akiplėšiškai visur kaišioti savo nosį. Virto tokia, 


kokia labiausiai bijojo tapti: Viktorijos laikų senmerge. „Įpras- 

tos permainos, tokio amžiaus moterys visada netenka pusiau- 
svyros“, — pareiškė vaistininkas išrašydamas jai valerijonų ner- 
vams raminti ir žuvų taukų nuo išblyškimo. 

Kapitonas Džonas Somersas pakvietė brolį ir seserį bibliote- 
kon, norėdamas pranešti jiems naujieną. 

— Ar prisimenate Jakobą Todą? 

— Ar tą sukčių, kuris melžė mus muilindamas akis savo pasakė- 
lėmis apie Ugnies Žemę? — paklausė Džeremis Somersas. 

— Tą patį. 

— Kiek pamenu, buvo įsimylėjęs Rozą, — šyptelėjo Džeremis, 
džiaugdamasis, kad bent jau nusikratė tuo melagiu, troškusiu įsi- 
piršti į svainius. 

— Jis pasikeitė pavardę. Dabar tapo žurnalistu San Franciske ir 
pasirašo kaip Jakobas Frimontas. 

— Po šimts! Vadinasi, Jungtinėse Valstijose iš tiesų bet kuris 
apgavikas gali išversti kailį. 

— Jakobas Todas su kaupu atpirko savo prasižengimą. Džiau- 
giuosi, kad yra tokia šalis, kuri suteikia galimybę pradėti gyveni- 
mą iš naujo. 

— O geras vardas nieko nereiškia? 

— Geras vardas — tai dar ne viskas, Džeremi. 

— Ar yra kas nors svarbesnio? 

— Kam mums Jakobas Todas? Tikiuosi, kad pakvietei mus no- 
rėdamas anaiptol ne apie jį pasikalbėti, Džonai, — suvapėjo Roza, 
prie lūpų priglaudusi vanile įkvėpintą nosinaitę. 

— Prieš išplaukdamas buvau susitikęs su Jakobu Todu, veikiau 
Frimontu. Jis mane patikino San Franciske matęs Elizą. 

Panelei Rozai pasirodė, kad ji nualps pirmą kartą gyvenime. 
Pajuto, kaip pašėlusiai ėmė daužytis širdis, ūžti smilkiniuose ir 
kaip plūstelėjo kraujas į veidą. Netekusi žado, ji neįstengė ištarti 
nė žodžio. 

— Tuo žmogum nevalia tikėti! Argi mums nesakei, jog viena 
moteriškė prisiekė tūkstantis aštuoni šimtai keturiasdešimt de- 


vintaisiais metais laive mačiusi Elizą ir jog tu nė neabejojai, kad ji 

mirusi? — tarė Džeremis Somersas, ilgais žingsniais matuodamas 
biblioteką. 

— Taip, betgi tai buvo prostitutė, ji turėjo sagę, kurią buvau 
padovanojęs Elizai. Gal buvo ją pavogusi ir apsimelavo gindamasi. 
Kokia prasmė Jakobui Frimontui mane apgaudinėti? 

— Jokios, jeigu jis ne apsigimęs melagis. 

— Gana, dėl Dievo meilės, — paprašė Roza, nežmoniškomis 
pastangomis bandydama kalbėti kaip galima garsiau. — Svarbiau- 
sia, kad kažkas matė Elizą, kad ji nėra mirusi ir kad mes galime ją 
surasti. 

— Nekurk iliuzijų, mieloji. Argi nematai, jog tai grynų gryniau- 
sias prasimanymas? Tau bus baisus smūgis, kai sužinosi, jog tai 
netiesa, — perspėjo ją Džeremis. 

Džonas smulkiai nupasakojo Jakobo Frimonto ir Elizos susiti- 
kimą, nepamiršdamas pridurti, jog mergina vilkėjo vyriškais dra- 
bužiais ir jautėsi taip smagiai, kad žurnalistas nė nesuabejojo kal- 
bąs su vaikinu. Dar pridūrė, kad jiedu drauge buvo nuėję į čiliečių 
kvartalą jos ieškoti, bet nežinojo, kokiu vardu ji dangstosi, ir nie- 
kas negalėjo — o gal nenorėjo — nurodyti, kur ji gyvena. Paaiškino, 
jog Eliza tikriausiai nukako Kalifornijon trokšdama susirasti savo 
mylimąjį, bet kažkas neišdegė ir jiedu nesusitiko, nes pas Jakobą 
Frimontą ji atėjo teirautis apie galvažudį panašiu vardu. 

— Tikriausiai tai jis. Choakinas Andieta — vagis. Paspruko iš 
Čilės, bėgdamas nuo teisingumo rankos, — pro dantis iškošė Dže- 
remis Somersas. 

Buvo neįmanoma toliau slėpti, ką buvo įsimylėjusi Eliza. Pane- 
lė Roza taipgi gavo prisipažinti, jog nuolat lankosi pas Choakino 
Andietos motiną, tikėdamasi kokių nors žinių, ir jog vargšė mo- 
teriškė, dar labiau paliegusi ir vis giliau grimztanti į skurdą, įsiti- 
kinusi, kad jos sūnus žuvęs. Ji sako, jog kitaip negalinti paaiškinti, 
kodėl jis taip ilgai nerašąs. Ji gavusi iš Kalifornijos jo laišką, išsiųs- 
tą tūkstantis aštuoni šimtai keturiasdešimt devintųjų metų vasa- 
rio mėnesį, lygiai po savaitės jam atvykus, ir jis rašęs, kad ketina 
keliauti aukso telkinių link ir žada rašyti kas dvi savaites. Ir viskas: 
dingęs be pėdsakų. 

— Ar jums ne keista, kad Jakobas Todas atpažino Elizą, atplėštą 
nuo savo aplinkos ir persirengusią vyriškais drabužiais? — paklau- 
sė Džeremis Somersas. — Ji buvo dar vaikas, kai jis ją matė. Kiek 
metų praėjo nuo to laiko? Ne mažiau kaip šešeri ar septyneri. 
Kaip jis galėjo susigalvoti, kad Eliza Kalifornijoje? Visa tai kvaila. 

— Prieš trejus metus jam pasakojau, kas atsitiko, ir jis apsiėmė 
jos ieškoti. Aš ją apibūdinau jam kuo smulkiausiai, Džeremi. Be 
kita ko, iš veido Eliza beveik nepasikeitė; tuo metu, kai pabėgo, 
buvo dar visai vaikas. Jakobas Frimontas ieškojo jos kurį laiką, kol 
jam pranešiau, kad ji greičiausiai mirusi. Dabar jis man pažadėjo 
ieškoti jos iš naujo, netgi ketina pasisamdyti seklį. Grįždamas iš 
kitos kelionės, tikiuosi parvežti jums konkretesnių žinių. 

— Gal pamirškime pagaliau visą tą dalyką? — atsiduso Dže- 
remis. 

— Dėl Dievo meilės, betgi tai mano duktė! — sušuko kapitonas. 

— Aš pati plauksiu į Kaliforniją ieškoti Elizos! — pašokdama ant 
kojų, pareiškė panelė Roza. 

— Niekur tu neplauksi! — pratrūko vyriausiasis brolis. 

Tačiau ji išėjo iš kambario. Naujiena panelei Rozai buvo lyg 
įdukterę, ir pirmą kartą per pastaruosius ketverius metus jai atsi- 
vėrė gyvenimo prasmė. Stebėdamasi suvokė, jog išsaugojo visą 
ankstesnę stiprybę, kuri glūdojo slaptoje širdies kertelėje, pasi- 
rengusi tarnauti jai, kaip kitados kad tarnavo. Migrena dingo, lyg. 
burtų lazdelei mostelėjus, visa išprakaitavusi, degančiais iš susi- 
jaudinimo skruostais ji pašaukė tarnaites ir paliepė eiti su ja į 


spintų kambarį paimti lagaminų. 


Tūkstantis aštuoni šimtai penkiasdešimt trečiųjų metų gegu- 
žę Eliza perskaitė laikraštyje, kad Choakinas Murieta su savo 
parankiniu Džeku Tripirščiu užpuolė taikių kinų stovyklą, suri- 
šo juos už kasų ir papjovė, o galvas kaip arbūzus iškarstė ant 
medžio. Keliuose siautėjo plėšikai, tame krašte niekas nesijautė 


saugus, keliauninkai telkdavosi į gausius, gerai ginkluotus bū- 

rius. Plėšikai žudė amerikiečius auksakasius, prancūzus nuoty- 
kių ieškotojus, žydus lošėjus ir visų tautybių keliautojus, bet pa- 
prastai nepuldavo nei indėnų, nei meksikiečių, tuo pasirūpin- 
davo gringai. Įbauginti žmonės užsisklęsdavo duris ir langines, 
vyrai budėdavo su užtaisytais šautuvais rankose, o moterys slėp- 
davosi, nes nė viena nenorėdavo pakliūti Džekui Tripirščiui į 
nagus. Murieta, anot kalbų, priešingai, niekada neskriausdavo 
moterų ir išgelbėjo ne vieną merginą nuo savo gaujos nevidonų, 
pasinešusių nuplėšti jai šlovę. Smuklininkai nepriimdavo nak- 
vynės prašalaičių, baimindamiesi, kad kuris jų nebūtų Murieta. 
Niekas nebuvo jo matęs savo akimis, ir kiekvienas jį apibūdin- 
davo skirtingai, nors Frimontas savo straipsniuose sukūrė ro- 
mantišką plėšiko paveikslą, kurį diduma skaitytojų laikė tikru. 
Pirmasis būrys savanorių, pasiryžusių sunaikinti gaują, susitel- 
kė Džeksone, o netrukus kiekviename kaime susidarė keršytojų 
pulkai, ir prasidėjo neregėta žmonių medžioklė. Įtarimą kėlė 
kiekvienas, kalbantis ispaniškai, per kelias savaites buvo skubo- 
tai nulinčiuota daugiau žmonių nei per paskutiniuosius ketve- 
rius metus. Pakako vien prašnekti ispaniškai, kad žmogus būtų 
palaikytas visuomenės priešu ir patektų šerifų ir konsteblių ne- 
malonėn. Kartą Murietos gauja itin bukliai apgavo amerikiečių 
kareivius, kai, dumdama nuo jų būrio, lipančio jai ant kulnų, 
staigiai pasuko į šalį ir užpuolė kinų stovyklą. Atlėkę įkandin po 
kelių sekundžių, kareiviai rado vienus išžudytus, kitus merdė- 
jančius. Sklido kalbos, jog Choakinas Murieta žiauriausiai susi- 
doroja su azijiečiais, nes tie, nors ir ginkluoti, retai ginasi; „dan- 
giukai“ jo taip bijojo, kad vien išgirdę jo vardą paniškai duoda- 
vo į kojas. Šiaip ar taip, anot gandų, plėšikas telkė kariauną ir 
ketino turtingų to krašto meksikiečių žemvaldžių remiamas pa- 
kelti maištą, sukurstyti ispanakalbius, išžudyti amerikiečius ir 
Kaliforniją grąžinti Meksikai arba paskelbti nepriklausoma res- 
publika. 

Žmonėms reikalaujant, gubernatorius pasirašė dekretą, įpa- 
reigodamas kapitoną Harį Lavą su dvidešimties vyrų būriu per 
tris mėnesius sumedžioti Choakiną Murietą. Kiekvienam vyrui 

algos paskyrė po pusantro šimto dolerių per mėnesį — tai buvo 
nedaug, turint galvoje tai, jog jie turėjo pirktis arklius, ginklus ir 
maisto atsargas. Vis dėlto būrys pasiruošė žygiui greičiau nei per 
savaitę. Už Choakino Murietos galvą buvo pažadėtas tūkstančio 
dolerių atlyginimas. Kaip laikraštyje rašė Jakobas Frimontas, taip 
be teismo buvo pasmerktas mirti žmogus, nenustačius asmens 
tapatybės, neįrodžius jo nusikaltimų, tad kapitono Lavo žygis pri- 
lygo Linčo teismui. Nežinia kodėl Elizą ėmė baimė ir sykiu darėsi 
ramu širdyje. Ji nenorėjo, kad tie žmonės nužudytų Choakiną, 
bet tikriausiai niekas kitas ir nebūtų galėjęs jo surasti; jai nusibo- 
do gyventi nežinioje, ir ji troško galų gale sužinoti tiesą. Šiaip ar 
taip, sunku buvo patikėti, jog kapitonui Lavui pavyks tai, ko nesu- 
gebėjo padaryti kiti: Choakinas Murieta atrodė neįveikiamas. Anot 
gandų, jį imanti tik sidabrinė kulka, nes Kalaveros apygardoje du 
vyrai prisikišę suvarė jam krūtinėn po apkabą, o jis šuoliavo kaip 
šuoliavęs keliu. 

— Jeigu tas žvėris — tavo mylimasis, geriau tu niekad su juo 
nebesusitiktum, — tarė Tao Čienas, kai ji parodė jam daugiau nei 
vienerių metų laikraščių iškarpas. 

— Netikiu, jog tai jis... 

— Iš kur žinai? 

Ji sapnuodavo savo buvusį mylimąjį tais pačiais nudryžusiais 
drabužiais ir suadytais, bet švariais ir gražiai išlygintais marški- 
niais kaip jųdviejų meilės metais Valparaise. Jis apsireikšdavo tra- 
gišku veidu, įdėmiu žvilgsniu, kvepėdamas muilu ir šviežiu pra- 
kaitu, kaip kitados paimdavo jai už rankų ir karštai imdavo kalbėti 
apie demokratiją. Kartais jiedu gulėdavo aukštielninki spintų kam- 
baryje ant užuolaidų krūvos vienas šalia kito, nesiglausdami, ne- 
nusirengę, klausydami, kaip braška jūros vėjo daužomos medinės 
sienos. Ir kiekviename sapne Choakinas pasirodydavo su skaisčia 
žvaigžde kaktoje. 

— Ir ką tai reiškia? — klausė Tao Cienas. 

— Blogam žmogui negalėtų spindėti žvaigždė kaktoje. 

— Tai tik sapnas, Eliza. 


— Ne vienas sapnas, Tao, o daug sapnų... 

— Vadinasi, tu ieškai ne to žmogaus... 

— Galbūt, bet aš negaišau veltui laiko, — atsakė ji nesileisdama 
į aiškinimus. 

Pirmąsyk per ketverius metus ji atkreipė dėmesį į savo kūną, 
kuriuo beveik nesirūpino nuo tos akimirkos, kai aną pragaištingą 
tūkstantis aštuoni šimtai keturiasdešimt aštuntųjų metų gruodžio 
dvidešimt antrą dieną Choakinas Andieta atsisveikino su ja Čilė- 
je. Įsikalusi galvon mintį susirasti tą žmogų, ji atsižadėjo visko, 
netgi savo moteriškumo. Būgštavo, kad gal bus netekusi moteriš- 
kosios prigimties ir tapusi keistu belyčiu padaru. Kartais, šuo- 
liuodama per kalvas ir miškus, visų vėjų gairinama prisimindavo 
panelės Rozos patarimus — praustis pienu ir saugotis, kad nė men- 
kiausias saulės spindulėlis nepaliestų baltos kaip porcelianas 
odos, — bet negalėjo atsidėti tokiems dalykams. Varžė save ir tram- 
dė, nes neturėjo kitos išeities. Savo kūną kaip ir mąstymą, atmintį 
bei uoslę laikė neatskiriama savo esybės dalimi. Anksčiau nesu- 
prasdavo, ką turi galvoje panelė Roza kalbėdama apie sielą, nes 
neskyrė jos nuo kūno. Dabar ji pradėjo suvokti savo prigimtį. Dva- 
siškai ji nesikeitė, bet užtat kūnas po ilgų susilaikymo metų at- 
busdavo kaip baisus nesutramdomas žvėris, pilnas nepatenkintų 
reikmių, primindamas jai geismo įkarštį, kuriuo ji taip trumpai 
mėgavosi spintų kambaryje. Nuo to laiko jai niekada nebuvo su- 
kilę meilės jausmai nei noras patirti kūnišką malonumą, lyg ta 
josios dalis būtų užgesusi. Ją sugniuždė sielvartas pasijutus myli- 
mojo pamestai, paniška nėštumo baimė, kelionė mirties labirin- 
tais laivo triume, persileidimo skausmas. Ji jautėsi tokia palūžusi, 
jog baimė dar sykį patirti tą patį nuslopino jaunystės polėkį. Jos 
nuomone, meilė jai atsieina pernelyg brangiai, tad geriau jos vi- 
siškai vengti, bet per pastaruosius kelerius metus, gyvenant drau- 
ge su Tao Čienu, širdies gilumoje įvyko kažin kokios permainos, 
ir staiga ji suprato, jog meilės — lygiai kaip ir geismo — neįmano- 
ma išvengti. Būtinybė rengtis vyriškais drabužiais ją ėmė slėgti 
kaip našta. Ji prisimindavo siuvamąjį kambarėlį, kur tuo metu 
panelė Roza tikriausiai siuvosi vieną tų savo gražių suknelių, ir ją 
imdavo kamuoti ilgesys tų malonių vaikystės popiečių, arbatos 

penktą valandą, patiekiamos panelės Rozos iš motinos paveldė- 
tuose puodeliuose, požygių laivuose pirktis kontrabandinių nie- 
kučių. O kas gi nutiko Mamai Fresijai? Prisimindavo ją niurzgiant 
virtuvėje, storulę, kvepiančią bazilikais, lyg gerąją burtininkę sam- 
čiu amžinai maišančią ant ugnies garuojantį puodą. Jai nepapras- 
tai trūko to anų dienų moteriškojo bendravimo; ji trokšte troško 
iš naujo jaustis moterimi. Jos kambaryje nebuvo nė vieno didelio 
veidrodžio, kuriame galėtų pasižiūrėti į save toji moteris, vis la- 
biau joje imanti viršų. Ji norėjo pamatyti save nuogą. Kartais atsi- 
busdavo paryčiais užkaitusi nuo audringų sapnų, kuriuose Choa- 
kino Andietos su žvaigžde kaktoje paveikslas pindavosi drauge su 
kitais vaizdiniais, ateinančiais iš erotinių knygų, kurias kitados balsu 
skaitydavo Kultuvės balandėlėms. Anksčiau ji skaitydavo visiškai 
abejinga, nes tie aprašymai jai nieko nesužadindavo, bet dabar 
sapnuose neduodavo ramybės kaip gašlūs vaidalai. Vienui viena 
savo prašmatniame, kiniškais baldais apstatytame kambaryje ji nau- 
dodavosi proga, kai pirmieji aušros spinduliai imdavo smelktis 
pro langus, kad galėtų gėrėdamasi apžiūrėti savo kūną. Nusivilku- 
si pižamą, smalsiai apžiūrinėdavo kūno dalis, kurias aprėpdavo 
žvilgsniu, o kitur apsičiupinėdavo kaip ir tada, kai prieš kelerius 
metus ji mokėsi meilės. Eliza suprato, kad ji pasikeitusi. Atrodė 
liesesnė, bet nepalyginamai stipresnė. Rankos buvo įdegusios, pa- 
rudusios nuo darbo, bet kūnas — švelnus ir lygus kaip anksčiau. Ji 
stebėjosi, jog krūtys, tiek laiko veržiamos audinio juosta, tebėra 
tokios pat mažytės ir standžios, o speneliai — lyg turkiški žirniu- 
kai. Pasileidusi jau keturi mėnesiai nekirptus plaukus, sušukuo- 
davo juos ir, susirišusi į standžią uodegą, užsimerkusi purtydavo 
galvą, mėgaudamasi svariomis ir tarytum gyvomis sruogomis. Sa- 
vo akimis netikėdavo žiūrėdama į save, veik nepažįstamą moterį 
plačiomis strėnomis ir apvaliomis šlaunimis, trumpu liemeniu ir 
gakta, apžėlusia šiurkščiais susiraičiusiais plaukeliais, tokiais skir- 
tingais nuo glotnių ir tamprių galvos plaukų. Visu ilgiu ištiesdavo 
ranką, grožėdamasi jos forma ir iš tolo akimis glostydama nagus; 
kita ranka vedžiodavo sau per šoną, paslėpsnius, pažastį, brėžda- 


ma peties liniją. Ilgiau stabtelėdavo prie jautriausių vietų — riešo 

ir alkūnės lenkmens, svarstydama, ar Tao irgi jaustų tokį pat kute- 
nimą tose pačiose vietose. Švelniai braukydavo sau per kaklą, pirštu 
apvesdavo ausų kontūrus, antakių išlinkį, lūpų liniją; iš lėto smi- 
liumi tyrinėdavo burną, paskui staigiai prikišdavo jį prie spenelių, 
kurie iškart pastangrėdavo nuo karštų seilių. Spaudydama glosty- 
davosi sėdmenis, švelniai braukydama ir gėrėdamasi glotnia oda. 
Atsisėdusi lovoje, apsičiupinėdavo kojas nuo pėdų iki pat kirkš- 
nių, stebėdamasi, kad jos apžėlusios vos pastebimais gelsvais pū- 
keliais. Prasižergusi liesdavo mįslingą savo lyties slaptą, švelnią ir 
drėgną, apčiuopdavo varputės viršūnėlę, aistrų ir gėdos židinį, per- 
braukdavo ir kaipmat netikėtai įsivaizduodavo Tao Čieną. Ne Cho- 
akiną Andietą, kurio veidą sunkiai begalėjo prisiminti, bet savo 
ištikimąjį bičiulį, karštomis glamonėmis, neapsakomu švelnumu 
ir juoko protrūkiais kurstantį jos lakią vaizduotę. Galiausiai apuos- 
tydavo rankas, mėgaudamasi svaigiu sūrymo ir prinokusių vaisių 


kvapu, kuriuo atsiduodavo kūnas. 


Gubernatoriui paskelbus atlyginimą už Choakino Murietos 
galvą, po trijų dienų San Francisko uoste nuleido inkarą garlai- 
vis Northener, atgabenęs du šimtus septyniasdešimt penkis mai- 
šus korespondencijos ir Lolą Montes, garsiausią Europos kurti- 
zanę. Nei Tao Čienas, nei Eliza girdėti apie ją nebuvo girdėję. Jie 
atsidūrė uoste netyčia, stačiai atėjo atsiimti dėžutės kiniškų vaistų, 
vieno jūreivio atvežtų iš Šanchajaus. Pagalvojo, kad toks karna- 
valinis šurmulys kilo dėl pašto, nes dar niekad negauta tokios 
didelės siuntos, tačiau, išgirdę sproginėjant petardas, susivokė 
apsirikę. Tame mieste, pratusiame prie visokiausių stebuklų, su- 
sirinko minia žioplių pasižiūrėti į neprilygstamąją Lolą Montes, 
kuri atkeliavo per Panamos sąsmauką, it būgnų dundesiui pa- 
sklidus garsui apie ją. Į krantą ją išnešė du laimingi jūreiviai, 
nuleido ant žemės ir atsisveikino lankstydamiesi ne ką mažiau 
nei karalienei. Tokia ir dėjosi garsioji amazonė, maloningai klau- 
sydamasi savo gerbėjų sveikinimo šūksnių. Erzelynė nustebino 


Elizą ir Tao Čieną, kuriems gražuolės vardas visiškai nieko nesa- 

kė, bet žiūrovai veikiai juos apšvietė. Buvo tai airė, prasčiokė 
pavainikė, apsimetusi kilminga ispane aktore ir šokėja. Šoko ji 
kaip žąsis, o aktorės vardu nebent be saiko puikavosi, tačiau jos 
šlovė žadino gašlius vaizdinius, primindama didžiąsias suvedžio- 
tojas nuo Dalilos iki Kleopatros, ir todėl jos sveikinti plūdo ap- 
dujusios minios. Vyrams rūpėjo ne jos talentas — jie norėjo iš 
arčiau įsitikinti jos gundančiu ištvirkimu, legendiniu grožiu ir 
įgimtu žiaurumu. Vienintele savo dorybe — įžūlumu ir drąsa — ji 
priviliodavo pilnus teatrus žiūrovų, švaistė pinigus už visą ka- 
riauną, kolekcionavo brangenybes ir meilužius, kentėjo nuo ne- 
žaboto pykčio proveržių, skelbė karą jėzuitams ir buvo išvaryta 
iš kai kurių miestų, o didžiausią žygdarbį įvykdė palauždama šir- 
dį karaliui. Liudvigas I Bavaras, doras vyras, buvo šykštus ir ap- 
dairus pirmuosius šešiasdešimt savo gyvenimo metų, kol jo ke- 
lyje nepasirodė Lola, kuri, sukedenusi jį kaip šiltą vilną, pavertė 
klounu. Monarchas neteko proto, sveikatos ir garbės, o ji tuo 
tarpu tuštino jo mažos karalystės karališkąsias skrynias. Įsimy- 
lėjęs Liudvigas davė jai viską, ko tik ji norėjo, netgi suteikė gra- 
fienės titulą, tik nesugebėjo priversti savo valdinių jos pripažin- 
ti. Moteriškės netikęs elgesys ir beprotiški įgeidžiai sukėlė tokią 
Miuncheno piliečių neapykantą, jog tie galų gale urmu išėjo į 
gatves ir pareikalavo ištremti karaliaus numylėtinę. Užuot tyliai 
nešusi kailį, Lola stojo prieš minią, apsiginklavusi bizūnu, ir žmo- 
nės būtų sumalę ją į miltus, jeigu jos ištikimi tarnai nebūtų jėga 
įkišę jos į karietą ir nuvežę prie sienos. Puolęs į neviltį, Liudvi- 
gas I atsižadėjo sosto ir pasirengė vykti paskui ją į tremtį, bet 
karūnos, galybės ir banko sąskaitos netekęs kavalierius ne kažin 
ko buvo vertas, ir gražuolė paprasčiausiai jam parodė nosį. 

— Tiesą pasakius, didžiausias jos nuopelnas — tai bloga šlovė, — 
tarė Tao Cienas. 

Būrelis airių iškinkė arklius iš Lolos karietos, įsikinkė patys ir 
žiedlapiais nubertomis gatvėmis nubildino į viešbutį. Eliza su Tao 
Čienu matė juos iškilminga procesija pravažiuojant pro šalį. 

— Šioje kvailių šalyje tik to ir trūksta, — atsiduso kinas, nė ne- 
žvilgtelėdamas antrąsyk į gražuolę. 

Pusiau juokais, pusiau žavėdamasi Eliza kelis kvartalus sekė įkan- 
din karnavalo, aplink sproginėjant petardoms ir drioksint šūviams 
į orą. Lola Montes skrybėlaitę laikė rankose. Kerinčiomis svajin- 
gomis mėlynomis akimis, juodais, sklastymu per vidurį perskir- 
tais plaukais ir su vyturais prie ausų, ji vilkėjo violetiniu aksomi- 
niu sijonu, palaidinuke su nėriniais papuošta apykakle ir ranko- 
galiais ir trumpu, stikliniais karoliukais išsiuvinėtu toreadoro 
švarkeliu. Lola žiūrėjo į visus pašaipiai ir laikėsi įžūliai, puikiai 
suvokdama, jog įkūnija pačius slapčiausius ir primityviausius vyrų 
geismus ir simbolizuoja tai, ko siaubingai bijo dorovininkai: ji bu- 
vo paleistuvystės stabas, ir tas vaidmuo ją žavėjo. Džiaugsmo pa- 
gautas, kažkas sviedė į ją saują aukso smilčių, ir tos, prikibusios 
prie plaukų ir drabužių, apgaubė ją lyg aura. "Ta jauna narsi mote- 
ris pergalinga išvaizda sukrėtė Elizą. Ji prisiminė panelę Rozą, pas- 
taruoju metu vis dažniau iškylančią jai prieš akis, ir ją užliejo gai- 
lesčio ir švelnumo banga. Prisiminė ją susiveržusią korsetu, tiesiu 
liemeniu, įsmaugtu juosmeniu, prakaituojančią su penkiais apa- 
tiniais sijonais, „sėdėk suglaudusi kojas, vaikščiok tiesi, nesku- 
bėk, kalbėk pusbalsiu, šypsokis, nesimaivyk, nes greitai pasidary- 
si raukšlėta, tylėk ir dėkis, kad domiesi kalbomis, vyrams patinka, 
kai moterys klausosi“. Panelė Roza, visada tokia maloni, kvepian- 
ti vanile... Prisiminė ją ir maudyklėje, vos prisidengusią šlapiais 
marškiniais, spindinčiomis nuo juoko akimis, išsidraikiusiais plau- 
kais, užkaitusiais skruostais, laisvą ir patenkintą, kuždančią jai: 
„Moteris gali daryti ką tik nori, Eliza, bet slapta, kad niekas nesu- 
žinotų“. Lola Montes, priešingai, viską darė atvirai, nė kiek nesi- 
varžydama. Gyvenime mačiusi daugiau nei pats drąsiausias nuo- 
tykių ieškotojas, ji elgėsi išpuikusiai, kaip elgiasi tik savimi pasiti- 
kinti moteris. Tą vakarą Eliza susimąsčiusi įėjo į savo kambarį ir 
paslapčia, lyg ko nors bijodama, atvožė savo lagaminą su drabu- 
žiais. Buvo palikusi jį Sakramente tąsyk, kai pirmą kartą leidosi 
ieškoti savo mylimojo, bet Tao Čienas jį išsaugojo, tikėdamasis, 
jog drabužiai kada nors jai pravers. Atvožus kažkas iškrito ant grin- 
dų, ir ji nustebo pamačiusi, jog tai perlų vėrinys, kuriuo ji užsi- 


mokėjo Tao Čienui už kelionę laivu. Susijaudinusi ji ilgai laikė 

perlus delne. Paskui išpurtė drabužius ir suguldė ant lovos: jie 
buvo suglamžyti ir atsidavė rūsiu. Rytojaus dieną ji nunešė juos į 
geriausią kinų kvartalo skalbyklą. 

— Aš parašysiu laišką panelei Rozai, Tao, — pareiškė ji. 

— Kodėl? 

— Ji man kaip motina. Jeigu jau aš ją taip myliu, esu įsitikinusi, 
kad ir ji mane labai myli. Jau ketveri metai, kai neduodu jai ži- 
nios, tikriausiai ji mano, kad esu mirusi. 

— Norėtum su ja pasimatyti? 

— Aišku, bet tai neįmanoma. Aš tik parašysiu laišką, kad nusi- 
ramintų, bet būtų gerai, kad ji galėtų man atsakyti. Ar tu 
neprieštarausi, jei aš jai duosiu tavo adresą? 

— Nori, kad artimieji tave surastų... — prabilo jis, ir jam nutrū- 
ko- balsas. 

Pažvelgusi į jį tą akimirką, Eliza susivokė, jog dar niekada nėra 
buvusi tokia artima nė vienam žmogui pasaulyje, kaip dabar "Tao 
Čienui. Jautė tą žmogų esant tokį artimą — tuo buvo seniai ir 
tvirtai įsitikinusi, — ir nustebo pagalvojusi, kiek laiko praleido ša- 
lia, to nepastebėdama. Visada jo pasigesdavo, nors jiedu kasdien 
matydavosi. Ji ilgėjosi tų dienų, kai jiedu buvo geri draugai, tuo- 
met viskas atrodė daug paprasčiau, bet sykiu ji nebenorėjo grįžti 
atgal. Dabar juodu siejo kažkas, kas buvo sudėtingiau ir įdomiau 
negu jų ankstesnė draugystė. 


Parnešti iš skalbyklos, suvynioti į popierių ant lovos gulėjo jos 
suknelės ir sijonai. Ji atvožė lagaminą ir išsitraukė baltas kojines ir 
batelius, bet paliko korsetą. Nusišypsojo pagalvojusi, jog niekada 
nesirengė niekieno nepadedama, paskui apsisegė apatiniais sijo- 
nais ir vieną po kitos pasimatavo visas sukneles, norėdama pasi- 
rinkti pačią tinkamiausią. Vilkėdama suknele, jautėsi kaip nesava, 
nebežinojo ką daryti su kaspinais, nėriniais, sagomis, tik po kelių 
minučių susivarstė batelius ir vargais negalais atsitiesė apsisegusi 
tieka sijonų, tačiau sulig kiekvienu drabužiu viena po kitos nyko 


abejonės ir vis labiau stiprėjo noras vėl būti moterimi. Mama Fre- 

sija buvo ją perspėjusi dėl moteriškumo, „dabar tavo kūnas ims 
keistis, protas maišysis, ir bet kuris vyras galės tau daryti, ką tik 
užsimanys“, sakė, bet tie pavojai jos nebebaugino. 

Tao Čienas apžiūrėjo paskutinį tos dienos ligonį. Buvo vien- 
marškinis, nusirišęs kaklaraištį, kurį visada ryšėdavo, akupunktū- 
ros mokytojo patarimu šitaip pagerbdamas pacientus. Prakaitas 
žliaugte žliaugė, nes buvo viena tų karštų liepos mėnesio dienų ir 
dar kepino pavakario saulė. Jis pagalvojo, kad turbūt niekada ne- 
pripras prie užgaidaus San Francisko klimato, kai vasara primena 
žiemą. Vos patekėjus skaisčiai saulei, po kelių valandų pro Aukso 
Vartus siūbtelėdavo tirštas rūkas arba papūsdavo jūros vėjas. Į spi- 
ritą bemerkiant adatas ir berikiuojant vaistų buteliukus, įėjo Eli- 
za. Pagalbininkas jau buvo išėjęs, tomis dienomis jiedu neturėjo 
nė vienos sing song girl ir buvo vieni du namuose. 

— Turiu tau šį tą, lao, — tarė ji. 

Jis kilstelėjo akis ir nustebęs išmetė iš rankos buteliuką. Eliza 
vilkėjo elegantiška suknele su nėrinių apykakle. Tik du kartus matė 
ją moteriškais drabužiais Valparaise, bet niekad nepamiršo, kaip 
ji tuomet atrodė. 

— Patinka? 

— Tu man visad patinki, — nusišypsojo jis ir nusiėmė akinius, 
norėdamas ja pasigrožėti iš tolo. 

— Tai mano šventinė suknelė. Apsivilkau ja, nes noriu pasidary- 
ti portretą. Imk, čia tau, — pridūrė paduodama jam kapšelį. 

— Kas čia? 

— Mano santaupos... kad išpirktum dar vieną merginą, Tao. 
Ketinau šią vasarą važiuoti ieškoti Choakino, bet nevažiuosiu. Da- 
bar jau žinau, kad niekada jo nebesurasiu. 

— Man regis, visi mes iškeliaujame ieškoti viena, o surandame 
visai ką kita. 

— O ko tu ieškojai? 

— Žinių, išminties, jau nebežinau ko. Priešingai, radau sing song 
girls, ir pati matai, į kokią košę įklimpau. 

— Dieve mano, tu visai ne romantikas! Iš mandagumo turėjai 


pasakyti, jog suradai mane. 

— Tave ir šiaip būčiau suradęs, taip jau Dievo skirta. 

— Nebešnekėk man apie savo reinkarnacijas... 

— Tai va! Mes susitinkame per kiekvieną reinkarnaciją, kol pa- 
galiau išsprendžiame savo karmą. 

— Gražu! Šiaip ar taip, aš nebegrįšiu į Čilę, bet ir nebesislapsty- 
siu, Tao. Aš noriu būti pati savimi. 

— Visada buvai pati savimi. 

— Mano gyvenimas yra čia. Kitaip tariant, jeigu tu nori, kad tau 
padėčiau... 

— O Choakinas Andieta? 

— Gal žvaigždė kaktoje reiškia, kad jis miręs. Tik pamanyk! Vi- 
sa ta siaubinga kelionė buvo veltui. 

— Nieko nebūna veltui. Gyvenime niekur nenueini, Eliza, sta- 
čiai eini, ir tiek. 

— Mudviejų nueitas kelias atrodo neblogas. Palydėk mane, no- 
riu pasidaryti portretą ir nusiųsti panelei Rozai. 

— Ar negali padaryti ir man vieno? 

Susiėmę už rankų, jiedu nuėjo pėsčiomis iki Sąjungos aikštės, 
kur buvo kelios fotografų dirbtuvės, ir išsirinko pačias išvaizdžiau- 
sias. Vitrinoje puikavosi ištisa kolekcija tūkstantis aštuoni šimtai 
keturiasdešimt devintųjų metų nuotykių ieškotojų: ryžtingo vei- 
do rudabarzdis jaunuolis su kirstuvu ir kastuvu rankose; būrelis 
labai rimtų vienmarškinių auksakasių, įsmeigusių akis į objekty- 
vą; kinai upės pakrantėje; indėnai, plaunantys auksą plonyčių vy- 
telių pintinėmis; šalia savo furgonų pozuojančios pionierių šei- 
mos. Tuo metu buvo paplitę dagerotipai, įamžinantys žmones su 
artimaisiais, likusiais tėvynėje, kaip įrodymas, kad jie ieškojo aukso. 
Sklido kalbos, jog Rytų Amerikos miestuose būta nemaža vyrų, 
kurie, kaip gyvi kojos nekėlę Kalifornijon, paveiksluodavosi su 
auksakasių įrankiais. Eliza buvo įsitikinusi, kad nepaprastas foto- 
grafijos išradimas galutinai nuvainikavo dailininkus, retai kada nu- 
tapančius tikrovišką portretą. 

— Panelė Roza turi savo portretą su trimis rankomis, Tao. Jį 
nutapė žymus dailininkas, tik neprisimenu jo vardo. 


— Su trimis rankomis? 

— Matai, dailininkas nutapė dvi rankas, bet ji pridėjo dar vieną. 
Jos brolis Džeremis ko nemirė iš juoko. 

Ji norėjo portreto raudono aksomo dugne su dailiais paauk- 
suoto metalo rėmeliais, kad panelė Roza galėtų jį laikyti ant rašo- 
mojo stalo. Atsinešė taipgi Choakino Andietos laiškus, kuriuos 
prieš sunaikindama ketino įamžinti nuotraukose. Iš vidaus dirb- 
tuvės labiau panėšėjo į nedidelio teatro dekoracijas: užuolaidos 
su žydinčiomis pavėsinėmis ir ežere stypsančiais garniais, karto- 
ninės graikiškos kolonos, rožių vainikai ir netgi balzamuotas lo- 
kys. Fotografas, skubrus žmogelis, kalbėjo kapotu balsu ir šok- 
čiojo kaip varlė per užgrioztas dirbtuves, kad už ko nors neužkliū- 
tų. Kai buvo nuosekliai viskas aptarta, jis pasodino Elizą prie stalo 
su meilės laiškais rankoje ir įrėmė į nugarą metalinį strypą su 
gnybtais kaklui, labai panašų į aną, kurį panelė Roza naudodavo 
per muzikos pamokas. 

— Kad nejudėtumėt. Žiūrėkit į aparatą ir nekvėpuokit. 

Žmogelis užsidengė juoda marška, ją beregint apžilpino baltos 
šviesos žybsnis, ir ji nusičiaudėjo į nosį dvelktelėjus degėsiams. 
Prieš paveiksluodamasi antrą kartą, meilės laiškus padėjo į šalį ir 


paprašė Tao Čieną užsegti jai perlų vėrinį. 


Rytojaus dieną, kaip paprastai prieš atidarydamas priimamą- 
jį, Tao Čienas išėjo labai anksti nusipirkti laikraščio ir pamatė 
didelėmis raidėmis išspausdintas antraštes: Choakinas Murieta 
nukautas. Prispaudęs laikraštį prie krūtinės, grįžo į vidų, galvo- 
damas, kaip reikės pranešti naujieną Elizai ir kaip ji elgsis išgir- 
dusi žinią. 

Per tris mėnesius skersai išilgai išmaišę Kaliforniją ir nieko ne- 
pešę, liepos dvidešimt ketvirtosios rytą, auštant, kapitonas Lavas 
ir jo dvidešimt samdinių pasiekė Tularės slėnį. Jiems galutinai įsi- 
pyko vaikytis vaiduoklius ir sekioti klaidingais pėdsakais, nuotai- 
ką dar labiau gadino karščiai ir uodai, ir jie ėmė nekęsti vieni kitų. 
Trys mėnesiai jodinėjimo šen bei ten tomis išdegintomis kalvo- 


mis, kepinant saulei, buvo per didelė auka už tokį menką atlygi- 

nimą. Kaimuose jie matė skelbimus, siūlančius tūkstantį dolerių 
atlyginimo už pagautą plėšiką. Kai kuriuose apačioje būdavo pa- 
keverzota: „O aš moku penkis tūkstančius dolerių“ ir pasirašyta 
paties Choakino Murietos. Jie jautėsi apsijuokę, juo labiau kad 
buvo belikusios trys dienos iki numatyto termino: jeigu grįšią tuš- 
čiomis rankomis, iš to tūkstančio gubernatoriaus pažadėtų dole- 
rių nematysią nė cento. Tačiau, matyt, tai buvo jų laimės diena, 
nes tuo metu, kai buvo jau suvis beprarandą viltį, netyčia aptiko 
medžių paunksmėje nerūpestingai apsistojusį pokaičio septynių 
meksikiečių būrelį. 

Vėliau kapitonas papasakojo, kad meksikiečiai buvo prašmat- 
niai apsitaisę, turėjo puikius ristūnus su prabangiais balnais ir 
brizgilais, tatai ypač sukėlė įtarimą, todėl jis prijojo artyn ir pa- 
reikalavo parodyti asmens dokumentus. Užuot paklusę, įtaria- 
mieji puolė kiek įkabina prie žirgų, bet nespėjo užšokti, nes 
juos apsupo Lavo vyrai. Vienintelis, kuris nepaisė užpuolikų ir, 
pilnas olimpinės ramybės, ėjo prie savo žirgo, lyg nė nebūtų 
girdėjęs kapitono žodžių, matyt, buvo jų vadas. Jis turėjo prisi- 
juosęs prie diržo vien medžioklinį peilį, ginklai kabojo ant bal- 
no, bet nespėjo jų pasiekti, nes kapitonas įrėmė jam kakton 
pistoletą. Už kelių žingsnių, kaip rašė Lavas savo raporte, į juos 
įdėmiai žiūrėjo kiti meksikiečiai, pasirengę pasinaudoti men- 
kiausiu kareivių riktu ir pulti pagalbon savo vadui. Staiga jie 
bergždžiai pabandė sprukti, galbūt norėdami atitraukti kareivių 
dėmesį, tuo tarpu jų vadas vienu pasiutišku šuoliu apžergė savo 
ristą sartį ir leidosi bėgti. Toli nenujojo, nes šautuvo šūvis kliu- 
dė arklį, ir tas nusirito žeme, iš prusnų kliokiant kraujui. Tuo- 
met raitelis, pasak Lavo, ne kas kitas, kaip garsusis Choakinas 
Murieta, davė į padus ir nuskuodė kaip zuikis, tad jiems neliko 
kitos išeities, kaip suvaryti po apkabą plėšikui į krūtinę. 

— Nustokit šaudyti, jau padarėt savo darbą, — mirties įveiktas, 
tarė jis prieš susmukdamas. 

Tokį dramatizuotą variantą pateikė žiniasklaida — neliko nė vieno 
gyvo meksikiečio, kuris būtų galėjęs savaip papasakoti, kas atsiti- 


ko. N arsingasis kapitonas Lavas vienu kardo kirčiu nurėžė taria- 

mojo Murietos galvą. Kažkas pastebėjo, kad vieno plėšiko ranka 
sužalota, ir jie iškart sumetė, jog tai būsiąs Džekas Tripirštis, to- 
dėl jam irgi nukirto galvą, o sykiu ir sužalotą ranką. Dvidešimt 
kareivių šuoliais leidosi link artimiausio kaimo, buvusio už kelio- 
likos mylių, bet buvo karšta kaip pragare, ir kulkų suknežinta Džeko 
Tripirščio galva ėmė irti, tad teko ją numesti pakelėje. Musių ir 
tvaiko priveiktas, kapitonas Haris Lavas suvokė, jog žūtbūt turi 
išsaugoti trofėjus, nes priešingu atveju, atkakę į San Franciską, jie 
negausią pelnyto atlyginimo, todėl ant galvos ir rankos užpylė po 
butelį džino. Kapitonas buvo sutiktas kaip didvyris: jis išvadavo 
Kaliforniją nuo paties baisiausio plėšiko, kokių pasitaikė krašto 
istorijoje. Tačiau, kaip Jakobas Frimontas rašė savo reportaže, būta 
daug neaiškumo, visa ta istorija atrodė pramanyta. Pirmiausia, 
niekas negalėjo patvirtinti, jog viskas įvyko taip, kaip pasakojo 
Haris Lavas ir jo vyrai, ir ypač atrodė įtartina, kad po trijų mėne- 
sių bevaisių paieškų septyni meksikiečiai įkliuvo kaip tik tada, kai 
jų labiausiai reikėjo kapitonui. Be to, nebuvo liudytojų, kurie bū- 
tų galėję nustatyti Choakino Murietos tapatybę; jo žodžiais ta- 
riant, jis pats nuėjęs pasižiūrėti galvos, bet negalįs tvirtinti, jog tai 
tas pats plėšikas, kurį jis matęs, nors ir būta tam tikro panašumo. 


Tariamojo Choakino Murietos galva ir jo atgrasaus paranki- 
nio Džeko 'Tripirščio ranka, prieš iškeliaudamos į pergalingą ke- 
lionę po Kaliforniją, keletą savaičių buvo rodomos San Francis- 
ke. Žioplių eilės vingiavo gatvėmis, kol pagaliau nebeliko nė vie- 
no, iš arti nemačiusio tų šiurpių trofėjų. Eliza nuėjo viena 
pirmųjų, lydima Tao Čieno, nes jis nenorėjo, kad ji viena ištver- 
tų tokį išbandymą, nors žinią išklausė stulbinančiai ramiai. Be 
galo ilgai laukus saulėkaitoje, pagaliau atėjo jų eilė, ir jiedu žen- 
gė į vidų. Eliza įsikibo į Tao Čieno ranką, ir nuėjo ryžtingais 
žingsniais, nekreipdama dėmesio į tai, kad suknelė mirksta nuo 
srūvančio prakaito ir šiurpuliai bėga per kūną. Jie atsidūrė apy- 
tamsiame kambaryje, lyg per laidotuves blausiai apšviestame gel- 


tonų vaškinių žvakių. Sienos buvo užtrauktos juodu audeklu, o 

kampe įsitaisęs pianistas — veikiau iš pareigos nei iš tikro grau- 
dulio — ryžtingai skambino gedulingus maršus. Ant stalo, kaip 
katafalkas uždengto juodu audeklu, stovėjo du stikliniai indai. 
Eliza užsimerkė ir nuėjo Tao Čieno vedama, tardamasi, kad jos 
širdies dūžiai lyg būgno dundesys stelbia pianino akordus. Jiedu 
sustojo, ji pajuto bičiulį spūstelėjant ranką, įkvėpė gurkšnį oro 
ir atsimerkė. Kelias sekundes žiūrėjo į galvą ir, patraukta už ran- 
kos, tuojau pat pasuko atgal prie durų. 
— Ar tai jis? — paklausė Tao Čienas. 


— Pagaliau aš laisva... — atsakė ji, nepaleisdama rankos. 

Tai garsiosios trilogijos, kurią sudaro „Dvasių namai“, „Fortūnos duktė“ ir „Portretas 


sepija“, antroji knyga. 


UDK 860(83)-3 


ISABEL ALLENDE 
FORTUNOS DUKTĖ 


Romanas 


Iš ispanų kalbos vertė 
VALDAS V. PETRAUSKAS 


Redaktorė NIJOLĖ A. PETRAUSKIENĖ 
Dailininkas EDVARDAS JAZGEVIČIUS 
Techninė redaktorė BIRUTĖ TOLVAIŠIENĖ 
Korektorė BRONĖ BALČIENĖ 

Maketavo ŽITA PIKTURNIENĖ 


Tiražas 2000 egz. 

Išleido leidykla „Alma littera“, A. Juozapavičiaus g. 6/2, 09310 Vilnius 
Interneto svetainė: http://www-.almalittera.lt 

Spausdino AB spaustuvė „Spindulys“, Gedimino g. 10, 44318 Kaunas 


Interneto svetainė: hup://www. spindulys. lt 


Isabelės Allendės, vienos žymiausių Čilės 
rašytojų gyvenimas, kaip ir jos personažų, 
pilnas sukrėtimų ir likimo permainų. Gimusi 
Peru (1942), diplomato šeimoje, su motina 
keliavo į Boliviją ir Libaną, paskiau su vyru 
ir kūdikiu - į Belgiją ir Šveicariją, o 1975 m., 
bėgdama nuo Pinočeto diktatūros, įvykus 
perversmui prieš jos dėdę Salvadorą Aljen- 
dę, trylikai metų pasitraukė į Venesuelą su 
vyru ir vaikais. Dabar jau 20 metų gyvena 

